
øvik?  Hvad  er  Jøvik?  er  det  en  Mand?  er 
det  en  By?   er  det  paa  Jorden  eller  paa  Maanen? 

Ja  nu  kommer  det  an  paa,  om  man  er  stiv  i 
sin  Geographi,  og  det  er  der  nok  ikke  mange,  som 
er.  Thi  det  er  et  sandt  Ord,  som  min  Ven,  den 
gamle  norske  Professor,  pleiede  at  sige:  »Geographi 
er  en  saare  vanskelig  Videnskab.« 

Ved  at  høre  om  den  norske  Professor  komme 
Folk  strax  til  at  tænke  paa  Norge  og  ville  saa  mene, 
at  det  er  den  lille  vakkre  By  Gjøvik,  som  ligger  ved 
Mjøsen.  Skudt  forbi!  For  det  første  hedder  den  jo 
Gjøvik  og  ikke  Jøvik,  hvad  der  gjør  en  overordent- 
lig Forskel,  og  dernæst,  hvad  der  bliver  aldeles  af- 
gjørende,  har  det  Jøvik,  hvorom  her  skal  fortælles, 
baade  en  Slotsruin  og  en  Latinskole,  og  det  norske 
Gjøvik  har  ingen  af  Delene. 

Dog  lad  mig  nu  først  fortælle  Historien,  saa 
kan  Folk  jo  altid,  naar  de  faar  hørt  den,  see  at 
finde  ud  af,  hvor  Jøvik  ligger. 

Og  saa  vil  jeg  begynde  med  Slotsruinen,  for 
det  er  et  fast  Punkt  at   holde  sis  til.     Meaet  er  der 


jo  rigtignok  ikke  tilbage  af  den,  men  det,  som  endnu 
staar,  er  til  Gjengjæld  saa  fast,  at  det  nu  har  staaet 
adskillige  Aarhundreder  og  har  set  mange  Slægtled  af 
Jøvikinger  klavre  op  ad  sig.  Baade  Jøvik  og  Slots- 
ruinen  ligge  ved  Bredden  af  en  Sø,  men  hver  paa 
sin  Side  af  den,  saaledes,  at  naar  man  staar  oppe 
paa  Slotsruinen,  ser  man  hele  Jøvik  med  alle  dets 
røde  og  blaa  Tage  stikkende  frem  mellem  Haver  og 
store  skyggefulde  Træer  ligeoverfor  sig.  Derfor  er 
Slotsruinen  et  yndet  Maal  for  ensomme  Spadserende, 
saadanne,  som  er  blevne  verdenstrætte  og  europakjede 
(thi  Sligt  kan  ogsaa  hændes  i  Jøvik),  og  som  derfor 
helst  i  uforstyrret  Ro  ville  overgive  sig  til  deres 
egne  Tanker  eller  vel  snarere  Drømmerier.  Slots- 
ruinen rager  nemlig  op  mellem  en  saadan  Mængde 
Brændenælder,  Vedbendranker  og  alenhøit  Græs, 
at  man  her  godt  kan  tro  sig  udelukket  fra  hele  den 
øvrige  Verden  og  ligge  og  lytte  til  Søens  sagte 
Skvulpen  eller  til  en  Brokfugls  ensformige  Fløiten 
og  føle  sig  saa  ensom,  som  om  der  slet  ingen  andre 
Mennesker  var  til.  Og  sker  det  saa,  hvad  jo  let  kan 
hændes,  at  man  tilsidst  bliver  kjed  af  Ensomheden 
og  sine  egne  Tanker  og  begynder  at  længes  efter, 
at  der  dog  endnu  maatte  være  et  Par  Mennesker 
paa  Jorden,  saa  behøver  man  kun  at  stige  nogle 
Skridt  høiere  i  Veiret  op  til  Ruinens  Top  —  og  saa 
har  man  hele  det  kjære  Jøvik  liggende  lige  for  sig 
med  alle  sine  røde  og  blaa  Tage  og  de  hvide  Skor- 
stene, hvoraf  Røgen  saa  fredeligt  stiger  i  Veiret  og 
mælder,  at  nu  kunde  det  være  pna  Tide  at  gjøre 
Ende  paa  de  melankolske  Drømmerier  og  atter  vende 

tilbage  til  Verden  for  at  faa  sig  lidt  Aftensmad.  — 
Forresten  skal  man  dog  ikke  tro,  at  det  blot  er  en- 
somme og  melankolske  Vandringsmænd,  der  søge 
ud  til  Slotsruinen  —  o  nei!  stundom  kan  der  være 
muntert  nok  derude,  naar  et  lille  Selskab  af  Unger- 
svende og  unge  Piger  i  en  Alder  fra  15  til  40  Aar 
(for  man  holder  sig  længe  ung  i  Jøvik)  efter  at  have 
flakket  om  i  de  store  Skove  nu  atter  paa  Hjemveien 
gjør  Holdt  paa  Slotsruinen  og  lader  tre-  og  firstem- 
mige Sange  tone  ud  over  Søen  og  dermed  tillige 
underretter  de  værdige  Fædre  i  Jøvik  om,  at  nu 
kunne  de  ret  snart  glæde  sig  til  atter  at  se  den 
haabefulde  Ungdom  hjemme  hos  sig.  Ja  Slots- 
ruinen faar  saamænd  ofte  Besøg  baade  af  sørgmodige 
og  af  glade  Sjæle,  og  en  trofast  Ven  er  den,  thi  den 
tier  bomstille  med  Alt,  hvad  den  hører,  og  mæler 
aldrig  et  Ord  derom  til  Nogen. 

Fra  hvilken  Tid  Slotsruinen  egentlig  hidrørte, 
og  hvem  der  havde  boet  der  i  Borgens  Velmagts- 
dage, var  et  meget  omstridt  Spørgsmaal  i  Jøvik. 
Poetiske  og  sværmeriske  Gemytter  vilde  føre  den 
helt  op  til  Absalons  Dage  og  paastode,  at  den  op- 
rindelig var  bygget  som  Værn  mod  vendiske  Sørøvere. 
Nøgterne  Kritikere  rystede  paa  Hovedet  ad  disse 
Phantasterier  og  erklærede,  at  Bygningen  var  opført 
i  det  Allertidligste  under  Kong  Hans,  men  muligvis 
først  i  Slutningen  af  det  sextende  Aarhundrede. 
Begge  Parter  kunde  forsaavidt  have  lige  Ret  i  deres 
Paastande,  som  det  fattedes  paa  alle  skriftlige  Oplys- 
ninger, og  af  Byggemaaden  lod  sig  Intet  slutte 
med  Hensyn  til  Tiden  for  Borgens  Opførelse,  efterdi 

kun  Fundamenterne  vare  tilbage;  et  Stykke  Hjørne- 
mur ragede  noget  høiere  op  og  dannede  en  frem- 
springende Pynt  ud  i  Søen,  endelig  kunde  de  tid- 
ligere Grave  og  Volde  tydeligt  eftervises,  men  Alt 
dette  var  dog  for  lidet  til  at  kunne  give  nogen 
archæologisk  eller  kunsthistorisk  Veiledning. 

Men  i  den  forløbne  Vinter  havde  Pastor  Popp, 
der  nød  stor  Anseelse  i  Jøvik  som  fremragende 
Theolog  og  Kirkehistoriker,  taget  Spørgsmaalet  op 
til  fornyet  Undersøgelse  og  var  herved  kommen  til 
høist  overraskende  Resultater,  der  kastede  klart  Lys 
ikke  alene  over  Slotsruinen,  men  ogsaa  over  Byen 
Jøviks  Navn  og  første  Oprindelse,  hvad  tidligere 
havde  ligget  indhyllet  i  mørk  Dunkelhed,  uden  at 
nogen  Forsker  endnu  havde  vovet  at  løfte  en  Flig  af 
det  hemmelighedsfulde  Slør,  som  dækkede  herover. 
Ved  nemlig  at  sammenstille  Saxo  Grammatikus  med 
Adam  af  Bremen  og  dernæst  med  en  vidunderlig 
Skarpsindighed  at  udfylde  Hullerne  hos  den  ene  af 
disse  Krønnikeskrivere  med  Hullerne  hos  den  anden, 
var  det  lykkedes  Pastor  Popp  at  eftervise,  at  den 
saakaldte  Slotsruin  hidrørte  fra  ingen  ringere  Stands- 
personer end  de  berømte  Jomsvikinger.  Søen,  ved 
hvilken  Borgen  oprindelig  var  bygget,  havde  nemlig 
i  Oldtiden  staaet  i  Forbindelse  med  Havet,  ja 
havde  ligefrem  været  en  Vig  af  dette,  hvad  endnu 
tydelige  kunde  høres  i  Byens  Navn.  Og  denne 
Omstændighed  havde  atter  ført  Pastor  Popp  til  den 
lykkelige  Tanke,  at  ikke  alene  Ruinen,  men  ogsaa 
Byen  Jøvik  selv  var  grundet  af  Jomsvikingerne,  hvor- 
paa   dens  Navn    udtrykkelig   pegede  —  og  hvis   der 

endnu  var  Nogen,  som  tvivlede,  da  vilde  Pastor  Popp 
bringe  i  Erindring,  at  saalænge  man  overhovedet 
kunde  mindes,  havde  Byens  Indvaanere  altid  kaldt 
sig  for  Jøvikinger,  hvad  der  for  ethvert  Øre,  som 
blot  har  allerringeste  Sands  for  Sprogets  Bygning, 
aabenbart  viser  sig  som  en  Forkortning  af  Joms- 
vikinger.  Hvad  der  navnlig  gav  Pastor  Popps  sind- 
rige Bevisførelse  sin  fulde  Vægt,  det  var  den  per- 
sonlige Overbevisnings  Styrke,  hvormed  han  frem- 
stillede den.  Enhver,  som  talte  med  ham  derom,  og 
Pastor  Popp  var  altid  rede  til  at  holde  et  længere 
Foredrag,  saasnart  Talen  kom  paa  denne  Sag,  maatte 
føle  sig  slaaet  af  den  overordentlige  Sikkerhed,  hvor- 
med han  fremstillede  sin  Opdagelse,  og  erkjende, 
at  der  heri  laa  en  fuldgyldig  Borgen  for  dens 
Sandhed. 

I  Jøvik  vakte  Pastor  Popps  Opdagelse  over- 
ordentlig Glæde.  Man  følte  sig  til  Mode  som  en 
jævn  borgerlig  Familie,  der  hidtil  har  levet  i  beskeden 
Skjulthed,  og  som  nu  pludselig  faar  Underretning 
om,  at  den  hører  til  Landets  ældste  Adelsslægter. 
Hver  ægte  Jøviking  løftede  Hovedet  lidt  høiere,  naar 
han  gik  gjennem  Byens  Gader,  thi  han  følte  Vikinge- 
blod rulle  i  sine  Aarer.  Alligevel  var  man  nedladende 
nok  til  at  bevare  Forholdet  til  Nabobyerne  uforandret, 
selv  til  de  hovmodige  Storborgere  i  Tibberød,  som 
altid  sloge  paa  deres  fulde  Pengeposer  med  et  haan- 
ligt  Sideblik  til  det  »fattige  Jøvik«  uden  at  tænke 
paa,  at  Jøvik  i  sin  Aand  og  Vid  og  Lærdom  havde 
langt  bedre  Skatte  end  Tibberøds  Sølvposer.  Og  nu, 
da   man    havde    faaet   Svn   for   Sagen,    at  man    ned- 


stammede  i  lige  Linie  fra  Jomsborg,  ja  fra  Palnatoke 
selv!  —  jo  pyt,  lad  nu  de  lange  Philistre  fra  Tibbe- 
rød  komme  med  deres  Pralerier,  de  kunne  være  visse 
paa,  at  den  lille  David  fra  Jøvik  skal  sende  dem  et 
Palnatokeskud  lige  i  Planeten,  saa  at  de  skulle  gaa 
bagover  ligesom  den  gamle  Philisterkæmpe! 

Den  almindelige  Begeistring,  som  fyldte  alle 
ægte  Jøvikingers  Hjærter,  fik  et  fuldttonende  Udtryk 
i  et  Digt,  som  Jøviks  store  Digter  og  glimrende 
Lyriker  Svanemose  lod  indrykke  i  Jøviks  Dagblad, 
og  hvoraf  den  første  klingende  Strofe  hidsættes  her : 

Hil  Dig,  o  Jøvik!     Dig  priser  min  Sang, 

Sang  fra  begeistrede  Læber! 

Ætling  af  Jomsborg  paa  blomstrende  Vang, 

Ormenes  Yngel  Du  dræber! 

Hil  Dig,  o  Jøvik!    i  Jubel  og  Klang 

Op  over  Skyen  Du  stræber! 

Og  i  stigende  Begeistring  steg  Digteren  høiere  og 
høiere  op  over  Skyerne,  indtil  han  tilsidst  sluttede 
Digtet  med  at  sammenligne  Jøvik  med  Palnatoke, 
der  skyder  \'iddets  sikkert  rammende  Pil  ind  i 
Hjærtet  paa  den  feige  og  aandsforladte  Harald  Blaa- 
tand  Tibberød. 

Svanemoses  Digterberømmelse  steg  ved  dette 
Digt  til  en  saadan  Høide,  at  han  næsten  fordunklede 
Pastor  Popp,  hvorfor  denne  heller  ikke  undlod  ved 
given  Leilighed  at  erindre  om,  at  det  var  ham  og 
ikke  Svanemose,  hvem  den  mærkelige  Opdagelse 
skyldtes,  og  hvem  Byen  derfor  maatte  takke  for  sin 
nye  Berømmelse. 


Men  al  denne  Glæde  og  Jubileren  fik  et  plud- 
seligt og  uventet  Stød  ved  et  Par  skarpe  Artikler, 
soni  Jøviks  Dagblad  bragte,  og  hvori  Pastor  Popps 
mærkelige  Opdagelse  blev  gjort  til  Gjenstand  for  en 
skaanselløs  Kritik.  Den  unævnte  Forfatter  opløste 
Pastor  Popps  sindrige  og  skarpsindige  Bevisførelse 
Led  for  Led,  ja  havde  den  Uforskammethed  at  gjøre 
ikke  alene  Popps  lærde  Afhandling,  men  endogsaa 
den  hæderlige  By  Jøvik  til  Gjenstand  for  en  ligesaa 
uærbødig  som  upassende  Omtale.  Toppunktet  af 
sin  Uforskammethed  naaede  Forfatteren,  da  han  i 
Slutningen  af  sine  Artikler  gjorde  en  spydig  Hen- 
tydning til  Svanemoses  herlige  Kvad  og  kaldte 
Digteren  —  har  man  nogensinde  hørt  slig  Fræk- 
hed! —  for  Mosesvanen! 

Disse  Artikler  vakte  en  umaadelig  Harme  og 
Forbitrelse  i  hele  Jøvik.  Man  var  ingen  Fjende  af 
Kritik  —  paa  ingen  Maade!  Tværtimod,  m.an  aner- 
kjendte  dens  store  Værd  og  ønskede  den  gjerne, 
men  det  skulde  være  en  human  og  urban  Kritik, 
der  var  Byen  Jøvik  værdig,  og  ikke  slige  Pøbel- 
agtigheder. 

Men  hvem  var  Ophavsmanden  til  al  denne 
Nederdrægtighed?  Det  var  det  første  Spørgsmaal, 
som  reiste  sig.  Enkelte  gjættede  strax  paaTibberød, 
thi  kun  derfra  kunde  slige  djævelske  Paafund  komme, 
men  disse  Kortsynede  bleve  strax  tilretteviste  med 
den  Bemærkning,  at  i  saa  Fald  maatte  Artiklerne 
have  staaet  i  Tibberøds  Avis,  men  vilde  aldrig  være 
komne  frem  i  Jøviks  Dagblad.  Nei  Artiklerne 
maatte   aabenbart  komme  fra  Jøvik  selv,    men  hvem 


af  Byens  Indvaanere  skulde  man  vel  tiltro  et  saa 
æreløst  Forræderi  mod  Byens  store  og  dyrebare 
Minder? 

Det  blev  atter  her  Pastor  Popp,  som  viste  Vei. 
Efter  hans  Mening  kunde  de  skammelige  Artikler 
kun  hidrøre  fra  Overlærer  Plagemann,  som  efter 
Popps  Sigende  var  Jøviks  onde  Aand,  dens  Utgarde- 
loke,  som  allevegne  fremkaldte  Splid  og  Usamdræg- 
tighed!  Og  Pastor  Popp  kunde  endogsaa  her  bestemt 
eftervise  Motiverne:  disse  vare  ikke  andre  end  den 
pure  og  skære  ^Misundelse.  Plagemann,  der  var 
Lærer  i  Historie  ved  Jøviks  lærde  Skole,  var  nemlig 
forbitret  over,  at  det  ikke  var  ham,  som  havde  gjort 
den  store  Opdagelse,  og  vilde  nu  hævne  sig  ved  sin 
ondskabsfulde  Spot.  Pastor  Popp  agtede  derfor  slet 
ikke  at  svare  derpaa,  thi  det  vilde  være  at  bevise 
den  unævnte  Modstander  altfor  stor  Ære.  Slige 
anonyme  Skriblerier  skal  man  slet  ikke  svare  paa, 
men  blot  lade,  som  om  de  ikke  vare  fremkomne, 
saa  ville  de  blive  ligesaa  hurtigt  glemte.  Og  ved 
nærmere  Overveielse  udfandt  Pastor  Popp,  at  det 
var  endogsaa  godt,  at  disse  skammelige  Artikler  vare 
fremkomne,  thi  de  kunde  tjene  som  en  Aandernes 
Prøvesten.  Hver  ægte  Jøviking  maatte  nemlig  i  sit 
Hjærte  føle  sig  overbevist  om  Rigtigheden  af  hans 
Opfattelse,  medens  derimod  hver,  som  gav  den  ano- 
nyme Skribler  Ret,  dermed  stemplede  sig  selv  som 
en  Mand  uden  det  rette  Borgersind.  Og  hermed 
var  den  Poppske  Opdagelse  slaaet  fast  som  en  Tros- 
sætning, hvilken  ingen  vovede  at  angribe  for  ikke  at 
bringes  i  Vanry  som  slet  Patriot  og  daarlig  Borger. 


End  ikke  Overlærer  Plagemann  vovede  at  udtale  sig 
videre,  men  hyllede  sig  i  en  forsigtig  Taushed,  og 
saaledes  blev  det  staaende  uafgjort,  om  det  var  ham 
eller  en  Anden,  som  var  Forfatter  til  de  berygtede 
Artikler. 

Det  var  overhovedet  et  mærkeligt  Aandsliv,  som 
paa  den  Tid  rørte  sig  i  Jøvik,  Uagtet  den  lille  By 
kun  talte  et  Par  Tusinde  Indbyggere,  hævede  den 
sig  dog  høit  over  andre  meget  større  Byer,  hvis  hele 
Stræben  gaar  udelukkende  op  i  Madstrævet  og  Pro- 
filen, og  hvor  man  kun  tænker  paa  at  nyde  et  mate- 
rielt Velvære.  Nei  i  Jøvik  havde  man  sat  sig  et 
anderledes  høit  og  værdigt  Formaal,  her  syslede  man 
med  Literatur  og  Videnskab,  og  den  lille  By  kunde 
med  Stolthed  pege  paa  fremragende  Navne  i  begge 
Retninger.  Del  var  høisi  mærkeligt,  saa  mange  store 
Mænd  som  her  virkede  og  satte  Verden  i  Forbauselse. 
Naturligvis  kunde  man  jo,  som  altid,  tvivle,  om  »det 
Store  ogsaa  virkelig  er  saa  stort«,  men  i  Jøvik  holdt 
man  sig  forvisset  derom,  ja  det  var  en  ligefrem 
social  Trosartikel,  som  man  maatte  underskrive,  om 
man  da  ikke  vilde  holdes  for  en  slet  Borger.  Det 
er  ikke  let  at  sige,  hvad  det  var,  som  fremkaldte 
delte  stærke  Aandsrøre.  Nogle  mente,  at  det  var 
Byens  udmærkede  Latinskole,  der  samlede  et  fortrin- 
ligt Lærerpersonale  og  derigjennem  indvirkede  be- 
frugtende paa  den  studerende  Ungdom.  Andre  min- 
dede om  den  uforklarlige  Styrelse,  som  har  udvalgt 
Athen,  Florents,  Weimar  og  gjort  dem  til  Brænd- 
punkter for  Kunstens  og  Videnskabens  høieste  Blom- 
string,   medens  langt    større  og   rigere   Stæder  ikke 

have  formaaet  at  frembringe  Noget,  som  rager  op 
over  den  almindelige  Middelmaadighed.  Til  de  nævnte 
Byer  vil  da  ogsaa  Jøvik  kunne  føie  sit  Navn  med 
den  stolte  Bevidsthed  trods  sin  ringe  Størrelse  dog 
at  være  en  Stormagt  i  Aandens  Verden. 

Vi  have  allerede  nævnet  Svanemose:  hvilken 
mærkelig  Digternatur  var  han  dog  ikke!  Ikke  alene 
en  vidunderlig  Evne  til  at  udforme  Sproget  i  de 
mest  velklingende  Vers  og  til  at  rime  op  ad  Koral- 
lerne og  ned  ad  Krystallerne  —  men  hvad  der  næsten 
vakte  en  større  Forbauselse,  var  den  overlegne  Let- 
hed, hvormed  han  tumlede  de  vanskeligste  religiøse 
og  ethiske  Problemer  ud  fra  de  forskelligste  Stand- 
punkter. Det  var  umuligt  at  sige,  om  Svanemose 
var  Theist,  Pantheist,  Atheist  eller  Materialist,  thi 
han  var  ingen  af  Delene  og  dog  det  Altsammen. 
Netop  dette  gav  hans  Digtning  en  ganske  over- 
ordentlig Friskhed,  thi  her  var  ingen  Gjentagelse, 
ingen  Faststivnen  i  det  engang  Vedtagne,  men  Syns- 
maaden  var  altid  ny  og  overraskende.  Hver  Gang 
en  ny  Fortælling  eller  et  nyt  Bind  Digte  skulde  ud- 
komme af  Svanemose,  vakte  det  den  største  Spæn- 
ding og  Forventning,  thi  man  vidste  aldrig,  om 
Digteren  her  vilde  optræde  som  Realismens  begei- 
strede  Talsmand  eller  som  Romantikens  trofaste  Ridder, 
om  Grundsynet  for  Tilværelsen  var  nordisk-grundt- 
vigiansk  eller  europæisk-parisiansk  eller  endelig  en 
hidtil  ukjendt  Blanding  af  begge  Dele. 

Som  det  ikke  sjeldent  hænder,  at  Aandens  sande 
Stormænd  maa  nøies  med  beskedne  ydre  Livsstillinger, 
saaledes    var    det    ogsaa   Tilfældet    med   Svanemose. 


II 

Han  var  Adjunkt  ved  Latinskolen  og  hans  Lærefag 
var  Dansk  og  Oldnordisk.  Han  vidste  især  at  fængsle 
Disciplene  ved  sine  ypperlige  Foredrag  over  nyere 
Skjønliteratur,  hvor  han  efterviste,  hvorledes  hele 
den  moderne  Literatur  lige  siden  Goethe  igjennem 
mange  forskjellige  Brydninger  og  ad  krogede  Om- 
veie  dog  ustandseligt  arbeider  sig  frem  imod  et  be- 
stemt Maal,  nemlig  Digteren  Svanemose,  og  først  i 
ham  naaer  sin  Fuldendelse.  Gjennem  Oplæsning 
af  sine  egne  Digterværker  oplod  han  Disciplenes 
Øine  og  Øren  for,  hvorledes  Englands  og  Tydsk- 
lands  Lyrikere  og  Nordens  Dramatikere  allesammen 
forenedes  i  lykkelig  Harmoni  i  Svanemoses  Digt- 
ninge. Det  hændtes  engang,  at  den  lille  Poul  Werner, 
som  var  Klassens  vittige  Hoved,  opkastede  det  van- 
skelige Spørgsmaal,  hvad  den  moderne  Literatur 
egentlig  skulde  tage  sig  for  efter  at  have  frembragt 
Svanemose  og  i  ham  at  have  naaet  sin  Fuldendelse. 
Svanemose  taug  en  Stund  stille  og  saae  alvorsfuldt 
ud  af  Vinduet,  hvilken  Pause  blev  benyttet  til  at 
give  den  oldnordiske  Grammatik  endnu  en  Over- 
haling, hvad  den  nok  kunde  trænge  til.  Saa  vendte 
Svanemose  sig  om  og  forklarede  for  Disciplene,  at 
vistnok  var  det  overmaade  vanskeligt  at  udtale  en 
bestemt  Mening  herom,  men  at  der  dog  turde  være 
Rimelighed  for,  at  det  vilde  gaa  med  Svanemoses 
Digterbegavelse  som  med  Alexandri  Magni  Imperium, 
at  den  nemlig  efter  hans  Død  vilde  blive  udstykket 
paa  mange  Hænder,  og  at  Literaturen  dernæst  atter 
vilde  bevæge  sig  frem  gjennem  stærke  Brydninger 
og    ad    mange   Omveie,    indtil   det   lykkedes   den   at 

frembringe  en  ny  Svanemose.  Dog  vilde  dette  sidste 
først  ske  efter  mange  Aarhundreders  ja  maaske  Aar- 
tusinders  Forløb,  thi  Forsynet  eller  Naturen  er  nu 
engang  ganske  overordentlig  sparsom  ja  næsten  kne- 
ben med  at  tilsende  Menneskeheden  slige  omfattende 
Genier,  der  i  sig  samle  hele  Tidens  aandelige  Fylde. 
Det  kunde  dog  være  et  Spørgsmaal,  om  Svane- 
mose  havde  faaet  Latinskolens  Disciple  til  at  gaa 
ind  paa  denne  nye  Opfattelse  af  den  moderne  Lite- 
raturs  Udvikling,  om  han  ikke  havde  havt  en  trofast 
Ven  og  Bundsfælle  i  Byens  æsthetiske  Anmælder  og 
Kritiker,  Hans  Wouwermann.  Dennes  Autoritet  var 
saa  meget  større,  som  han  paastod  i  lige  Linie  at 
nedstamme  fra  den  berømte  hollandske  Maler  af 
samme  Navn.  Rigtignok  formaaede  han  ikke  at 
fremlægge  nogen  Stamtavle,  som  kunde  godtgjøre 
Rigtigheden  heraf,  men  da  der,  som  Pastor  Popp 
bemærkede,  heller  ikke  lod  sig  fremføre  noget 
Bevis  i  modsat  Retning,  holdt  man  sig  dog, 
med  Undtagelse  af  den  kritiske  Plagemann,  for 
overtydet  om  Nedstamningens  Ægthed,  saa  meget 
mere,  som  kunstforstandige  Folk  i  Jøvik  paastode,  at 
man  tydeligt  kunde  kjende  paa  Wouwermanns  æsthe- 
tiske Anmældelser,  at  der  flød  hollandsk  Malerblod  i 
hans  Aarer.  Thi  vel  var  Hans  Wouwermann  ikke 
selv  bleven  udøvende  Kunstner,  men  der  var  i  hans 
Artikler  en  saa  dyb  Forstaaelse  af  Kunstens  inderste 
Væsen,  en  saadan  Færdighed  i  at  anvende  kunstne- 
riske Terminologier  som  bred  Pensel  eller  spids 
Pensel,  mættet  Kolorit,  halvdunkle  Tinter,  fine  Kon- 
turer og  stærke  Lasurer,    at  herved  aflagdes  et  væg- 

tigere    Vidnesbyrd    for    hans    Herkomst    end    tørre 
prosaiske  Stamtavler  kunde  afgive. 

Svanemose  og  Wouwermann  havde  siddet  paa 
Skolebænk  sammen  og  der  sluttet  et  Venskab,  som 
skulde  vare  langt  ud  over  Skoletiden.  Man  taler 
saa  ofte  om  den  misundelige  og  hadske  Kritik,  der 
i  sin  ufrugtbare  Goldhed  Intet  selv  formaar  at  frem- 
bringe og  derfor  søger  sin  Tilfredsstillelse  i  at  ned- 
rive Alt,  hvad  Andre  frembringe.  Men  paa  Wouwer- 
mann passede  dette  ikke.  Hans  Hjærte  slog  varmt 
og  begeistret  for  alt  Skjønt  og  Høit,  og  endydermere 
med  Venskabets  hele  Trofasthed  for  Svanemose.  Ja 
muligt  skyldte  denne  ham  sit  overordentlige  Digterry 
eller  i  al  Fald,  at  han  saa  hurtig  havde  vundet  et 
anset  Digternavn  og  ikke  i  Lighed  med  andre  store 
Genier  i  mange  Aar  maatte  kæmpe  med  Miskjendelse 
og  Mangel  paa  fortjent  Anerkjendelse.  Allerede  ved 
den  første  lille  Digtsamling,  som  Svanemose  udgav, 
endnu  i  beskeden  Tvivl  om  dens  Værd,  havde 
Wouwermann  strax  været  ved  Haanden  og  i  en 
høistemt  Anmældelse  henledt  Opmærksomheden  paa 
denne  kostelige  Perle,  og  senere  havde  han,  hver 
Gang  Svanemose  udgav  et  nyt  Foster  af  sin  Muse, 
stedse  stødt  høiere  i  Trompeten,  og  derved  over- 
tydet ikke  alene  Omverdenen,  men  ogsaa  Svanemose 
selv  om,  at  denne  var  en  Stjerne  af  første  Rang, 
der  i  sit  glimrende  Seirsløb  vilde  bringe  alle  andre 
store  og  smaa  Sole  paa  Literaturens  Himmel  til  at 
blegne.  Og  med  ikke  mindre  Dygtighed  havde  han 
formaaet  at  slaa  enhver  Opposition  til  Jorden,  der 
reiste  sig  mod  den  store  Digter.  Naar  saaledes  iøvrigt 

brave  og  rettænkende  Mænd  havde  yttret  Uro  over 
Svanemoses  hyppige  Skiften  af  Standpunkter,  ja  deri 
endog  villet  se  en  Fare  for  Religionen  og  den  offent- 
lige Moral,  da  havde  Wouv^'ermann  f]ernet  enhver 
Frygt  i  saa  Henseende  ved  at  eftervise,  at  denne 
Vexlen  var  saa  langt  fra  at  hidrøre  fra  Mangel  paa 
Charakter  eller  Fasthed,  at  den  tværtimod  var  et 
utvetydigt  Vidnesbyrd  om  Svanemoses  ubetingede 
Aandsoverlegenhed.  Thi  vistnok  har  man  Ret  til  at 
kræve  en  bestemt  Livsanskuelse  af  Hverdagsmennesker, 
som  holdes  inden  Pligtens  og  den  daglige  Gjernings 
snævert  afstukne  Grændser,  men  Sligt  kan  ikke  for- 
dres af  Digtere,  især  lyriske,  thi  det  vilde  være  at 
tvinge  deres  svulmende  Aandsfylde  indenfor  utaale- 
lelige  Grændser.  Saadanne  maa  ligesom  Kometerne 
have  Ret  til  at  følge  deres  straalende  Seirsløb  fra 
den  ene  Ende  af  Himmelrummet  til  den  anden, 
uden  at  man  derfor  behøver  at  ængstes  for,  at  de 
skulle  bringe  Uorden  eller  Forstyrrelse  blandt  de 
skikkelige  Planeter,  der  Aar  ud  og  Aar  ind  bevæge 
sig  i  deres  en  Gang  afstukne  Baner. 

Et  var  der  dog,  som  Wouwermann  maatte  dadle 
hos  Svanemose,  og  som  han  dybt  beklagede,  at  hans 
Ven  nogensinde  havde  indladt  sig  paa:  det  var  at 
gifte  sig.  Vistnok  var  Fru  Svanemose  den  sødeste 
lille  Kone,  man  kunde  tænke  sig,  og  hun  havde 
skænket  sin  Mand  nogle  allerkjæreste  Børn  —  men 
alligevel  havde  Svanemose  dog  paalagt  sig  selv  en 
utaalelig  Lænke,  under  hvilken  han  vilde  sukke  hele 
sit  Liv.  Slige  mægtige  Komet-Aander  burde  aldrig 
belemre  sig  med  Kone  og  Børn,  men  føre  en  i  alle 

Maader  fri  og  ubunden  Tilværelse.  Følgen  var  da 
ogsaa  den,  at  Svanemose  istedenfor  efter  Behag  at 
tage  Ophold  i  de  store  Kulturcentrer,  Berlin,  Paris  eller 
London,  nu  lig  en  Prometheus  sad  fængslet  til  Jøviks 
Latinskoles  Klippeblok,  hvor  ikke  engang  Jupiters 
stolte  Ørn,  men  uvorne  Drenge  ved  deres  Spilopper 
og  Drillerier  hakkede  ham  Hjærtet  ud  af  Livet. 

Som  nu  Ordsproget  siger,  at  een  Svale  gjør 
ingen  Sommer,  saaledes  var  Svanemose  ei  heller  den 
eneste  Digter  i  Jøvik.  Ved  Siden  af  ham  var  der 
en  anden  opgaaende  Digtersol,  der  ligesom  han 
havde  fundet  et  betryggende  Skjul  indenfor  Latin- 
skolens Mure:  det  var  Læreren  i  Fransk,  Hr.  Adjunkt 
Matthias  Grønberg.  At  Svanemose  var  det  store 
Digterlys  og  Grønberg  det  lille,  var  den  gængse 
Opfattelse  i  Jøvik,  som  deltes  af  Alle  undtagen  af 
Hr.  Matthias  Grønberg  selv.  Han  var  et  Par  Aar 
yngre  end  Svanemose  og  havde  oprindelig  ikke  været 
nogen  ringere  Beundrer  af  ham  end  Wouwermann 
var,  ja  han  havde  selv,  opflammet  af  Svanemose, 
begyndt  at  røre  Harpens  Strenge  i  samme  Tonart 
som  denne.  Men  alt  som  hans  Digtninge  udfoldede 
sig  og  gav  ham  en  større  Svingkraft,  begyndte  der 
at  opkomme  en  Anelse  hos  ham,  at  han  var  ligesaa 
stor  en  Digter  som  Svanemose,  ja  muligvis,  naar 
han  engang  stod  i  sin  fulde  Digterkraft,  vilde  over- 
flyve ham.  Og  denne  Anelse  var  i  Løbet  af  et 
Par  Aaringer,  i  hvilket  han  havde  ladet  Prøver  af  et 
Par  større  Digtninge  off"entliggjøre  i  Jøviks  Dagblad, 
bleven  til  en  fast  Forvisning.  Senere  havde  han 
faaet   off"entlig  Understøttelse   til   et   Aars   Ophold   i 

Paris  for  at  studere  fransk  Sprog  og  Literatur,  og  i 
denne  Tid  var  der  foregaaet  et  stort  Omsving  i  alle 
hans  Meninger.  Han  var  nemlig  kommen  til  Erkjen- 
delse  af,  at  Alt,  hvad  han  hidtil  havde  tænkt  og 
troet,  og  Alt,  hvad  man  i  Jøvik  havde  tænkt  og 
troet,  det  duede  slet  ikke  mere,  men  at  det  Alt- 
sammen var  en  forældet  Verdensanskuelse,  der  havde 
gjort  Menneskeheden  adskillig  Gavn  i  tidligere  Dage, 
i  den  uoplyste  Middelalder  og  maaske  endnu  i  det 
sextende  og  syttende  Aarhundrede,  men  nu  var  den 
forlængst  aflægs  og  kunde  slet  ikke  brmges  i  Anven- 
delse i  det  høit  oplyste  nittende  og  tyvende  Aar- 
hundrede. Men  i  Paris  skinnede  nu  Sandhedens 
nye  Sol,  der  var  man  kommen  til  Erkjendelse  af 
de  nye  Love,  hvorefter  Menneskeheden  skal  styres. 
Hertil  kræves  en  splinterny  Poesi,  en  splinterny 
Literatur,  endelig  en  splinterny  Religion  og  Moral. 
Og  alt  dette  Splinternye  vilde  Grønberg  selv  bringe 
til  Jøvik,  hvor  man  ingen  Anelse  havde  om,  hvad 
der  bevægede  sig  i  den  store  Literaturverden  uden- 
for, men  i  god  Tro  paa  alt  det  Gamle  sad  eller 
rettere  laa  og  sov  overfor  Slotsruinen.  Dog  Matthias 
Grønberg  laa  ikke  paa  den  lade  Side,  han  studerede 
ikke  blot  Literatur,  men  ogsaa  Philosophi  og  Natur- 
videnskab, navnlig  Darwin.  Og  saa  gik  det  ham 
med  Darwin,  som  det  tidligere  var  gaaet  ham  med 
Svanemose:  i  Begyndelsen  følte  han  sig  som  Discip- 
len, der  ærbødigt  lytter  til  den  store  Lærers  Ord, 
men  jo  mere  han  arbeidede  sig  ind  i  Darwins 
Skrifter,  des  mere  jævnbyrdig  følte  han  sig  med  den 
geniale  Naturforsker,    thi   han   kunde  jo    i   Grunden 

ligesaa  godt  selv  have  fundet  paa  det  Altsammen. 
Og  tilsidst  kom  han  saa  vidt,  at  han  fornam,  at  han 
var  i  Færd  med  at  komme  udover  Darwin  og  frem- 
bringe noget  endnu  Bedre.  Thi  der  var  dog  saa 
meget  Usikkert  og  Famlende  hos  den  store  Natur- 
forsker med  Hensyn  til  Tingenes  første  Ophav  og 
sidste  Endemaal,  hvorom  Grønberg  mente,  at  han 
vilde  kunne  bringe  ganske  anderledes  Lvs  og  Klar- 
hed. Dette  gjaldt  især  om  Menneskets  Stilling  i  den 
store  Verdenssammenhæng,  thi  vel  havde  Darwin 
bragt  den  nye  og  store  Tanke  frem,  at  Menneskene 
nedstamme  fra  Aberne,  men  han  havde  dog  ikke 
kunnet  frigjøre  sig  fra  den  gamle  og  triviale  Opfattelse, 
at  Menneskene  ere  fuldkomnere  end  Dyrene.  Men 
Grønberg  havde  gjennem  et  omhyggeligt  Studium 
fundet  saa  mange  Beviser  paa,  at  Alt  hos  Menne- 
skene er  nedarvet,  og  at  de  altid  kun  handle  efter 
et  Instinkt,  medens  det  omvendt  var  lykkedes  ham 
at  finde  saa  mange  Exempler  paa  Overlæg  og  frit 
Valg  hos  Dyrene,  at  Grønberg  nærede  en  til  Vished 
grændsende  Formodning  om,  at  Dyrene  er  en  høiere 
Udviklingsrække  end  Menneskene.  Ganske  vist  kunne 
Dyrene  ikke  tale,  men  deraf  har  man  ikke  Ret  til 
at  slutte,  at  de  heller  ikke  kunne  tænke,  tværtimod 
er  der  i  deres  tause,  stille  Adfærd  mellem  Menne- 
skene meget,  som  tyder  paa,  at  de  bedre  end  Menne- 
skene kunne  raade  Tilværelsens  Runer.  En  Bekræf- 
telse herpaa  fandt  han  i  den  gam  melægyptiske  Dyre- 
kultus, thi  Ægypterne  vare  jo  som  bekendt  Oldtidens 
viseste  Folk,  for  hvilket  selv  Grækerne  maatte  bøie 
sig.     Endnu    havde    han    ikke   afsluttet  sine   Under- 

søgelser  herover,  men  han  var  vis  paa,  at  naar  han 
engang  traadte  frem  med  denne  ganske  ny  Opfat- 
telse, da  vilde  den,  om  den  blev  gjennemført  i  Sam- 
fundslivet, og  Dyrene  kom  til  de  Rettigheder,  som 
Menneskene  i  deres  brutale  Herskesyge  saalænge 
have  berøvet  dem,  medføre  en  Omdannelse  af  dette, 
i  Sammenligning  med  hvilken  Socialdemokraternes 
vildeste  Drømme  ville  blive  til  en  ren  Børneleg. 

Matthias  Grønberg  havde  været  hjemme  et  Aars 
Tid  efter  sin  Pariserreise.  Han  syslede  meget  med 
sine  Studier,  skrev  og  digtede,  men  havde  endnu 
Intet  offentliggjort  i  denne  Retning.  Dels  havde  han 
endnu  ikke  Alt  paa  det  Rene,  og  han  følte  nok,  at 
han  maatte  være  fuldt  rustet,  inden  han  begyndte 
sin  store  Omdannelse  af  Literaturen  og  Samfunds- 
ordenen —  dels  forudsaae  han,  at  man  i  Jøvik  endnu 
var  saa  hildet  i  Fortidens  forældede  og  bornerede  An- 
skuelser, at  der  vilde  hengaae  lang  Tid,  inden  hans 
nye  Ideer  vilde  komme  til  et  seirrigt  Gjennembrud. 
Kun  af  og  til  havde  han  i  Smug  aabnet  en  Ventil 
og  sluppet  en  og  anden  af  sine  dampende  og  kogende 
Ideer  ud  til  et  Forsøg.  Dette  havde  han  gjort  et  Par 
Gange  i  de  franske  Timer  paa  Skolen,  og  han  var 
da  bleven  fr3^defuldt  overrasket  ved  den  spændte 
Opmærksomhed,  hvormed  Disciplene  hørte  paa  ham. 
Denne  skyldtes  dog  nærmest  den  Omstændighed,  at 
Drengene  fandt  deres  Fordel  ved  at  lade  Hr.  Grøn- 
berg tale  istedenfor  selv  at  skulle  tale  og  derved 
muligvis  paadrage  sig  et  Maadeligt  eller  Temmelig- 
godt  og  de  derefter  følgende  Ubehageligheder  i 
Hjemmet. 

Hvor  rigt  og  bevæget  end  Digterlivet  viste  sig 
i  Jøvik,  var  det  dog  alligevel  ikke  i  dette,  at  Byen 
søgte  sin  største  Berømmelse.  Jøviks  egentlige  Stolt- 
hed var  dets  Theologer.  Og  gaar  man  ud  fra,  at 
Religionen  er  Menneskenes  vigtigste  Anliggende, 
efterdi  den  angaar  deres  evige  Bestemmelse,  medens 
alt  det  Øvrige  kun  vedkommer  Timeligheden,  saa 
maa  man  vel  ogsaa  indrømme,  at  Theologi  er  vig- 
tigere end  Poesi  og  Literatur.  Spørgsmaalet  er  kun, 
hvad  Slags  Theologi  det  er,  man  faar,  thi  der  er 
mange  Arter  af  Theologi,  ligesom  der  er  mange 
Theologer,  og  hver  af  disse  raaber  jo  paa,  at  hans 
Theologi  er  den  eneste  sande  og  rette.  Men  netop 
i  dette  Stykke  var  Jøvik  udmærket  forsørget,  det 
havde  i  Pastor  Popp  en  ligesaa  lærd  og  kyndig  som 
ufortrøden  Forkæmper  for  den  sande  og  uforfalskede 
Kirkelære.  Pastor  Popp  var  orthodox  Theolog 
lige  ud  til  Fingerspidserne  og  holdt  sig  fjern  fra 
Methodisme,  Pietisme,  Kvietisme  og  overhovedet 
Alt,  hvad  der  ender  paa  — isme.  Men  især  var  Pastor 
Popp  en  vældig  Bekæmper  af  Rationalismen,  hvilken 
han  ansaa  for  Christendommens  argeste  Fjende, 
langt  farligere  end  Fritænkeri  og  Atheisme.  Disse 
sidste  vidste  man  dog,  hvad  var,  thi  de  traadte  aaben- 
lyst  frem  til  Kamp,  men  Rationalismen  listede  om  i 
Halvmørket  og  gav  sig  en  hyklerisk  Maske  af  Chri- 
stendom, skjøndt  den  i  sin  Grund  fornægtede  al 
Christendom.  En  alvorlig  Fritænker  kunde  omvende 
sig  og  blive  en  troende  Christen,  men  en  Rationalist 
kunde  aldrig  omvende  sig,  han  sad  hele  sit  Liv 
igjennem  uhjælpelig   fast  i  Forstandens  Hængedynd. 

Derfor  tordnede  Pastor  Popp  ogsaa  med  saadan 
Vælde  mod  Rationalismen,  at  den  ikke  turde  vove  at 
komme  ham  nær  paa  langt  Hold,  og  Pastor  Popp 
kunde  med  Føie  rose  sig  af,  at  der  hverken  i  Jøvik 
eller  i  to  Miles  Omkreds  fandtes  nogen  Rationalist, 
som  turde  stikke  Hovedet  frem.  Om  der  endnu 
fandtes  nogen  skjult  Rationalisme,  turde  han  vel  ikke 
ganske  benægte,  men  den  vedkom  i  al  Fald  ikke 
ham :  de  occultis  non  judicat  ecclesia. 

Ikke  blot  Rationalismen  forfulgte  Pastor  Popp 
med  ubøielig  Strenghed,  men  ogsaa  Alt,  hvad  der 
paa  nogen  Maade  kunde  smage  af  Rationalisme.  Saa- 
ledes  vare  Afholdsforeningerne  en  særlig  Gjen- 
stand  for  hans  Vrede,  og  det  var  da  ogsaa  lykkedes 
ham  at  forhindre  deres  Fremkomst  i  Jøvik.  De  vare 
efter  hans  Mening  kun  en  Planteskole  for  Rationa- 
lismen, ret  en  Satans  Synagoge,  der  under  et  ydre 
Ærbarheds  Skin  søger  at  fraliste  Folk  deres  christe- 
lige  Tro.  En  orthodox  luthersk  Drukkenboldt  er 
derfor  langt  at  foretrække  for  en  rationalistisk  Af- 
holdsmand, thi  den  første  er  en  ærhg  Karl,  der 
aabent  bekjender  sine  Synders  Mangfoldighed  baade 
i  Ord  og  Gjerning,  medens  den  sidste  er  en  Phari- 
sæer  og  Hykler,  der  indhyller  sig  i  Selvretfærdig- 
hedens Kaabe.  Disse  dristige  Paastande  havde  ganske 
vist  fremkaldt  nogen  Modsigelse  i  Jøvik,  men  Pastor 
Popp  erklærede,  at  han  var  rede  til  at  forsvare  dem 
ud  af  den  hellige  Skrift,  af  Kirkefædrene  og  Refor- 
matorerne og  ud  af  sin  christelige  Bevidsthed.  Mod 
dette  tredobbelte  Artilleri  var  der  Ingen,  som  vovede 
at   blæse   til    Angreb,    dertil    havde    man    alttor  stor 

Respekt  for  Pastor  Popps  theologiske  Overlegenhed. 
Den  Eneste,  der  af  og  til  dristede  sig  til  en  Skær- 
mydsel om  disse  Materier,  var  Overlærer  Plagemann, 
der  gjerne  tog  Afholdsforeningerne  i  Forsvar.  Men 
Popp  sagde,  at  det  var  slet  ikke  Plagemanns  virke- 
lige Mening,  han  gjorde  det  kun  af  sin  sædvanlige 
Oppositionslyst  og  Drillesyge,  hvorfor  Popp  ogsaa 
ansaa  det  for  under  sin  Værdighed  at  uleilige  sig 
med  en  alvorlig  Gjendrivelse. 

Af  Ydre  var  Pastor  Popp  en  statelig  Mand  at 
se  til.  Hans  ranke  Holdning,  hans  hvasse  Blik  og 
hans  store  Fuldskæg  gav  ham  et  militært  Udseende, 
der  nok  skulde  sætte  Folk  i  Respekt.  Hans  Stemme 
var  høi  og  klar  og  lød  stundom  med  en  skarp 
Kommando,  der  fremkaldte  Frygt  og  Bæven  i  svage 
og  ubefæstede  Sjæle.  Men  hvo,  der  kjendte  ham 
nærmere,  fandt,  at  der  bag  det  barske  Ydre  skjulte 
sig  megen  Godmodighed,  og  at  det  ikke  var  saa 
vanskeligt  at  komme  ud  af  det  med  ham,  naar  man 
forstod  at  tage  ham  paa  rette  Maade.  Ogsaa  var 
Pastor  Popp  bekjendt  for  den  Iver,  hvormed  han 
tog  sig  af  Byens  Fattige  og  Syge.  Han  havde  her 
en  trofast  Medhjælp  i  sin  Hustru,  der  var  ligesaa 
virksom  og  talende  som  han.  De  levede  i  et  lykke- 
ligt Ægteskab,  der  var  velsignet  med  en  talrig  Børne- 
flok. Ogsaa  heri  saa  Pastor  Popp  et  Bevis  paa  sin 
Rettroenhed,  thi  en  luthersk  Præst  burde  efter  hans 
Mening  ikke  liste  sig  gjennem  Livet  som  en  forknyt 
Pebersvend  eller  en  katholsk  Munk,  men  frimodigt 
møde  frem  for  Verden  med  Hustru  og  Børn,  jo 
flere,  des  bedre. 

Popps  gode  Hjærte  viste  sig  ogsaa  deri,  at  han 
trods  sin  store  Familie  havde  taget  to  fattige 
Seminarister  i  Huset  til  sig,  hvilke  han  forberedte 
til  theologisk  Embedsexamen.  De  gik  almindeligt  i 
Byen  under  Navnene  Sem  og  Cham,  uden  at  Nogen 
kunde  sige,  hvorfra  disse  patriarchalske  Navne  skrev 
sig,  eller  hvorfor  de  overhovedet  havde  faaet  dem, 
men  de  vare  nu  engang  blevne  vedtagne  af  Alle, 
saa  at  de  to  unge  Mænd  endog  kaldte  sig  selv  ind- 
byrdes derfor.  Popps  theologiske  Methode  var  meget 
simpel:  den  bestod  i  at  holde  sig  til  Collegiehefterne 
og  indexercere  dem  baade  forfra  og  bagfra.  Derimod 
fraraadede  han  alt  selvstændigt  Studium,  der  kun  bragte 
Forvirring  og  Uorden  i  Rækkerne.  Han  kunde  her 
fremstille  sig  selv  som  et  advarende  Exempel,  thi 
det  var  nær  gaaet  ham  galt  i  Dogmatik,  blot  fordi 
han  paa  egen  Haand  havde  studeret  Dorner  og 
Ritschl.  Og  disses  Meninger  vilde  Examinator  ikke 
godkjende,  men  heldigvis  havde  Popp  endnu  i  rette 
Øieblik  husket  paa,  hvad  Examinator  selv  mente  om 
den  Ting,  og  dermed  havde  han  reddet  sit  Laud. 
Det  theologiske  Examensstudium  havde  efter  Popps 
Mening  ligervis  som  Magneten  tvende  Poler,  hvorom 
det  bevægede  sig:  den  ene  var  Collegiehefterne,  det 
var  den  positive  Pol,  til  hvilken  man  skulde  holde 
sig  i  størst  mulige  Nærhed  —  den  anden  var  Ra- 
tionalismen eller  den  negative  Pol,  fra  hvilken  man 
skulde  holde  sig  i  størst  mulige  Afstand.  Disse 
Lærdomme  faldt  i  god  Jord  hos  de  tvende  Tilhørere, 
der  med  saadan  Flid  og  Iver  tilegnede  sig  alle  Popps 
theologiske  Meninger    og   Anskuelser,    at  Overlærer 


Plagemann  kaldte  dem  for  Poppedrengene.  Ja  naar 
Plagemann  ret  var  i  sit  krakilske  Lune,  drev  han 
Ufo rskammen heden  saa  vidt,  at  han  kaldte  alle  theo- 
logiske  Studenter  for  Poppedrenge,  men  det  vovede 
han  dog  aldrig  at  gjøre,  naar  Pastor  Popp  selv  var 
tilstede,  og  det  vilde  visselig  ogsaa  være  bekommet 
ham  temmelig  ilde. 

Men  Jøviks  egentlige  lærde  Storhed  og  theo- 
logiske  Berømthed  af  første  Rang  var  dog  ikke  Pastor 
Popp,  men  det  var  —  o  reverendissime  spælamka- 
dissime!  —  Byens  Sognepræst,  den  velærværdige 
Hr.  Niels  Brylle.  Det  var  en  Lærdom  og  en  theo- 
logisk  Indsigt,  efter  hvis  Lige  man  forgæves  vilde 
søge  i  de  tre  nordiske  Riger,  ja  maaske  i  Tydskland 
med;  det  var  især  hans  udbredte  orientalske  Sprog- 
kundskaber, der  vakte  almindelig  Forbauselse.  Det  hed 
sig  om  ham,  at  han  ikke  alene  talte  Græsk  og  Latin, 
som  vi  Andre  tale  Dansk,  men  at  han  ogsaa  kunde 
Tyrkisk  og  Arabisk.  Spurgte  man  Hr.  Niels  Brylle 
selv  derom,  da  svarede  han  kun  med  et  stille  Smil, 
idet  hans  Beskedenhed  forbød  ham  at  sige  mere. 
Men  henvendte  man  sig  til  Pastor  Popp,  da  sagde 
denne:  »Niels  Brylle  kan  ikke  alene  Tyrkisk  og 
Arabisk,  men  han  er  ogsaa  godt  hjemme  i  det 
tamuliske  og  det  anamitiske  Sprog.«  Og  dette  Svar 
bragte  Folk  til  at  spærre  Øinene  endnu  høiere  op 
af  Forbauselse,  da  man  kun  havde  yderst  taagede 
Forestillinger  om,  i  hvilke  Dele  af  Verden  disse  vid- 
underlige Tungemaal  taltes,  hvori  Pastor  Brylle  sag- 
des at  være  godt  hjemme.  Men  dennes  Dygtighed 
var    visselig    ikke    ringere    i    Dogmatiken.     Allerede 


24 

som  Student  havde  han  vakt  Opmærksomhed  blandt 
sine  Jævnaldrende  ved  sine  grundige  dogmehistoriske 
Studier.  Ja  han  havde  endog  opfundet  en  ny  theo- 
logisk-mathematisk  Methode,  der  i  høi  Grad  lettede 
Studiet  af  Dogmatiken  og  Dogmehistorien.  Han 
tegnede  nemlig  Polygoner,  i  hvis  Hjørner  han  ind- 
skrev Navnene  saavel  paa  de  orthodoxe  Kirkelærere 
som  paa  de  forskjellige  Kættere  og  Hæretikere.  Ved 
nu  at  drage  Forbindelseslinier  mellem  Hjørnerne  og 
tillige  dreie  Polygonerne  i  forskellige  Stillinger, 
kunde  man  faae  en  let  og  bekvem  Oversigt  over 
alle  de  forskellige  theologiske  Meninger.  Denne 
Methode,  som  efter  Opfinderen  havde  faaet  Navn 
af  den  polygone  Brylle-Methode,  var  bleven  modtaget 
med  stor  Jubel  af  de  Studerende,  thi  man  kunde 
herved  ikke  alene  paa  den  letteste  Maade  tilegne  sig 
det  lærde  Kundskabsstof,  som  kræves  ved  theologisk 
Embedsexamen,  uden  at  tænke  det  mindste  derover, 
men  ogsaa  ligesaa  hurtigt  viske  det  Altsammen  ud 
igjen,  naar  Examen  var  vel  overstaaet.  Og  dette 
ansaas  for  en  stor  Fordel  af  Mange,  som  holdt  for, 
at  det  Bedste,  man  kan  gjøre  efter  endt  Examen,  er 
snarest  muligt  at  stryge  alt  det  lærde  Kram  af  sig 
igjen  for  at  lade  Troens  Lys  skinne  for  Menigheden 
i  sin  fulde  Glands,  ufordunklet  af  al  Theologi  og 
al  Lærdom. 

Forøvrigt  havde  Niels  Brylle  under  sit  Examens- 
studium  ikke  fulgt  Pastor  Popps  Raad,  udelukkende 
at  holde  sig  til  Collegiehefterne,  men  han  drev  det 
theologiske  Studium  efter  en  saa  omfattende  Maale- 
stok,  at  hans  Kammerater  paastode  om  ham,  at  han 

havde  læst  to  Femtedele  af  de  theologiske  Bøger 
paa  Universitetsbibliotheket.  Om  dette  Tal  skyldtes 
et  blot  løseligt  Overslag,  eller  om  det  var  udfundet 
gjennem  en  mathematisk  Beregning  ved  Hjælp  af 
den  polygone  Brylle-Methode,  maa  henstaa  uafgjort. 
Det  kan  da  ikke  undre,  at  Brylle  tog  den  theologiske 
Embedsexamen  med  den  stolte  Charakteer:  Lau- 
dabilis  et  qiiidem  egregie.  Studenterne  forsikrede, 
at  i  tohundrede  Aar  havde  Ingen  taget  en  saa  brilliant 
Examen.  Derefter  reiste  Niels  Brylle  udenlands  og 
opholdt  sig  et  Par  Aar  ved  fremmede  Universiteter. 
Gjennem  Studiet  af  nyere  tyske  Dogmatikere  ud- 
dannede han  sin  polygone  Methode  til  en  saadan 
Fuldkommenhed,  at  han  ved  dens  Hjælp  ikke  alene 
kjendte  alle  de  dogmatiske  Vildfarelser,  der  havde 
været  i  Verden,  men  ogsaa  kunde  udregne  alle  dem, 
som  i  Fremtiden  ville  komme.  Dette  var  atter 
kommen  ham  til  Gode  ved  hans  Disputats  for  den 
theologiske  Licentiatgrad,  som  barden  klangfuldeTitel: 
De  hæreticis  et  falsis  nouissimorum  temporiim 
opinionibiis.  Han  havde  faaet  særlig  Tilladelse  til 
at  benytte  det  latinske  Sprog  ved  den  mundtlige 
Handling,  ved  hvilken  han  slog  Opponenterne  fuld- 
stændigt af  Marken,  ikke  blot  fordi  de  slet  ikke 
kunde  hamle  op  med  ham  i  Latinen,  men  ogsaa 
fordi  de  vare  nogle  rene  Sinker  i  den  dogmatiske 
Regnekunst  i  Sammenligning  med  Niels  Brylle,  der 
paa  sine  Fingre  kunde  gjøre  Regnskab  ikke  blot  for 
Nutidens,  men  ogsaa  for  alle  Fremtidens  vrange  Lær- 
domme  og  Kætterier. 

At  nu  en  Theolog  af  saadan  Lærdom  og  Be- 
rømthed var  bleven  Sognepræst  i  Jøvik,  skyldtes  ene 
Pastor  Popp.  Denne  var  et  Par  Aar  yngre  end 
Brylle  og  var  selv  bleven  manuduceret  af  ham  til 
Embedsexamen  og  nærede  fra  den  Tid  stor  Ærefrygt 
for  hans  theologiske  Lærdom,  som  han  kjendte  af 
egen  Erfaring.  Da  nu  Sognekaldet  i  Jøvik,  hvor 
Popp  var  anden  Præst,  var  blevet  ledigt,  var  Popp 
med  sin  sædvanlige  Resoluthed  gaaet  op  til  Kultus- 
ministeren og  havde  sagt  til  ham:  »Jeg  maa  gjøre 
Deres  Excellence  opmærksom  paa,  at  der  i  Jøvik 
rører  sig  et  usædvanligt  Aandsliv,  at  derfor  den  nye 
Sognepræst  nødvendigvis  i  theologisk  Dygtighed  maa 
kunne  staae  ved  Siden  af  mig,  og  dertil  veed  jeg 
ingen  Anden  at  udpege  end  Licentiat  Brylle.«  Denne 
frimodige  Tale  havde  gjort  saa  stærkt  Indtryk  paa 
Ministeren,  at  han  uden  Betænkning  havde  fulgt  det 
gode  Raad.  Saaledes  fremstillede  Popp  Sagen,  og 
han  pleiede  gjerne  at  tilføie,  at  man  i  Jøvik  væsent- 
lig skyldte  ham  Tak  for  den  store  theologiske  Ac- 
quisition,  Byen  havde  vundet  i  den  lærde  Pastor 
Brylle. 

Man  sandede  snart,  at  den  nye  Sognepræst  i 
ikke  ringe  Grad  vilde  bidrage  til  jøviks  Glands  og 
Berømmelse.  Allerede  hans  Bibliothek,  som  han 
sendte  i  Forveien,  vakte  store  Forventninger.  Medens 
den  tidligere  Sognepræst  foruden  sin  Bibel  kun  havde 
eiet  nogle  theologiske  Lærebøger  og  et  Par  praktiske 
Haandbøger,  saa  sendte  Pastor  Brylle  et  helt  Vogn- 
mandslæs  Bøger,  som,  da  de  bleve  opstillede,  fyldte 
to  rummelige  Sale   lige   fra  Gulvet  til  Loftet.     Med 

Undtagelse  af  Latinskolens  Bibliothek  havde  man  i 
Jøvik  aldrig  før  seet  saa  mange  Bøger  paa  een  Gang. 
Og  bagefter  kom  Manden  selv.  I  Begyndelsen 
følte  man  sig  maaske  lidt  skuffet.  Man  havde  troet, 
at  saa  lærd  en  Theolog  maatte  se  overordentlig 
imponerende  ud,  man  havde  halvveis  ventet,  at  han 
vilde  indblande  adskillige  græske  og  latinske,  maa- 
ske endog  mesopotamiske  og  tamuliske  Ord  i  sin 
Tale  —  men  af  Alt  dette  skete  Intet.  Pastor  Brylle 
saae  ud  ganske  som  andre  Mennesker  og  talte  sit 
Modersmaal  ligesaa  godt  og  rent  som  alle  andre 
Folk  i  Byen.  Han  gik  lidt  forover  bøiet  og  duvede 
med  Hovedet,  men  en  lærd  Mand  skal  da  heller  ikke 
kneise  med  Hovedet  som  en  Kavalleriofficeer,  der 
aldrig,  har  hørt  tale  om  Schleiermacher,  og  som 
holder  Tyrkisk  og  Arabisk  for  det  samme  Sprog. 
Over  de  graablaa  Øine  hvilede  ofte  som  et  Taage- 
slør,  men  det  var  Lærdommens  Taage,  som  bort- 
drager Øiet  fra  de  Trivialiteter,  der  til  dagligdags 
foregaa  paa  Jorden  —  endelig  gik  han  altid  i  sorte 
Klæder  med  hvidt  Halstørklæde,  men  denne  festlige 
Dragt  egnede  sig  netop  for  en  Mand,  som  lever  i 
Tankens  høiere  Verden  og  daglig  sidder  til  Taffels 
med  Aandens  Udkaarne.  Byens  unge  Damer  havde 
snart  opdaget,  at  Brylle  havde  smukke  og  velformede 
Hænder;  men  en  saadan  velformet  Haand  er  netop 
skikket  til  at  føre  Pennen  for  at  gjøre  allehaande 
lærde  Notitser  og  Optegnelser.  Haaret  var  sort  og 
tilbagestrøget,  lidt  tyndt  ved  Tindingerne,  men  det 
skyldtes  ogsaa  den  megen  Lærdom.  Pastor  Brylle 
pleiede,    navnlig  naar  han  blev  varm  i  Samtalen,  at 

stryge  Haanden  op  igjennem  det.  Ondskabsfulde 
Tunger  paastode,  at  han  gjorde  det  af  Forfænge- 
lighed, fordi  de  lange  hvide  Fingre  toge  sig  saa  godt 
ud  i  det  mørke  Haar  —  dog  er  der  al  Grund  til  at 
tro,  at  Pastor  Brylle  gjorde  dette  som  saa  meget 
Andet  i  lærd  Distraction  uden  at  tænke  det  Mindste 
derover.  Da  Brylle  havde  været  et  halvt  Aars  Tid 
i  Jøvik,  vare  Alle  enige  om,  at  en  ung  lærd  Theolog 
maatte  se  ud  netop  som  han  —  ja  tilsidst  kunde 
man  slet  ikke  tænke  sig,  at  en  saadan  overhovedet 
kunde  see  anderledes  ud  end  netop  som  Pastor  Brylle. 

Pastor  Brylle  var  35  Aar  gammel  og  ugift. 
Flere  af  Byens  Mødre  havde  henvendt  deres  Øine 
paa  ham  og  udfundet,  at  en  bedre  Svigersøn  kunde 
man  ikke  tænke  sig,  men  Pastor  Brylle  var  i  det 
Kapitel  baade  døv  og  blind  for  alle  Hentydninger. 
Den  almindelige  Mening  i  Jøvik  var  da  ogsaa  den, 
at  Brylle  havde  valgt  Theologien  til  sin  Brud,  og  at 
han  ikke  vilde  gifte  sig  for  heelt  og  udeelt  at  kunne 
offre  sig  til  sine  lærde  Studier,  og  herved  lagdes 
endnu  større  Glands  over  den  Nimbus,  som  alt  om- 
gav ham. 

Foruden  Pastorerne  Popp  og  Brylle  talte  Jøvik 
endnu  en  tredie  Theolog,  nemhg  Overlærer  Plage- 
mann.  Men  dennes  Stilling  til  Theologien  var  af 
noget  mislig  Art.  Ganske  vist  var  han  theologisk 
Candidat  med  bedste  Charakteer,  men  hans  urolige, 
lunefulde  og  altid  kritiske  Aand  lod  ham  ikke  komme 
til  Hvile  nogetsteds.  Han  var  født  Oppositionsmand, 
altid  parat  til  at  rykke  i  Felten  mod  Alt,  hvad 
der  paa  nogen  Maade  havde   fæstnet  sig  eller  kunde 

gjøre  det  ringeste  Krav  paa  at  være  bindende  Tradi- 
tion eller  bydende  Autoritet.  Det  var  gaaet  ham 
lige  omvendt  af  Pastor  Popp,  naar  denne  sad  sikker 
og  velforvaret  i  den  lutherske  Kirkelæres  trygge  Ark 
og  herfra  med  Overlegenhed  skuede  ned  paa  alle 
— ismer,  saa  havde  Plagemann  aldrig  kunnet  finde 
Døren  til  Kirkens  Ark,  men  havde  drevet  om  mellem 
alle  mulige  — ismer,  idet  han  stadigt  ombyttede  den 
ene  med  den  anden.  Nu  var  han  omsider  havnet 
i  en  Slags  Mysticisme,  hvor  han  var  i  fuld  Be- 
geistring  over  Christendommens  sædelige  og  reli- 
giøse Virkninger,  men  alligevel  haardnakket  nægtede 
dens  historiske  Forudsætninger.  Imidlertid  var  det 
dog  et  Spørgsmaal,  om  hans  bevægelige  Aand  ret 
længe  kunde  holde  sig  paa  dette  Standpunkt,  og  om 
han  ikke  i  Henhold  til  den  bekjendte  Regel:  causa 
sublata  tollitiir  effediis  —  omsider  vilde  finde  det 
ufatteligt,  at  Christendommens  sædelige  og  religiøse 
Virkninger  kunde  vedblive,  naar  der  ingen  Aarsag 
var,  som  fremkaldte  dem. 

løvrigt  kunde  ogsaa  Svanemose  paa  en  Maade 
regnes  for  Theolog,  forsaavidt  han  havde  hørt  theo- 
logiske  Forelæsninger  i  det  første  Halvaar,  efter  at 
han  var  bleven  Student.  Men  han  var  snart  kom- 
men efter,  at  Theologien  var  altfor  tørt  Foder  for 
hans  høitflyvende  poetiske  Geist,  og  havde  derfor 
opgivet  dette  Studium.  Dog  var  derved  ikke  frem- 
kaldt noget  Nag  eller  Bitterhed  i  hans  Sjæl  —  tvært- 
imod kunde  han  endnu  stundom  have  sine  theo- 
logiske  Phaser,  hvor  han  under  Pastor  Popps  Paa- 
virkning  skrev  begeistrede  Oder   til  Lutherdommens 

Pris,  hvad  dog  ikke  hindrede  ham  fra  ved  given 
LeiHghed  at  udtale  en  dybtfølt  Foragt  for  alle  Dog- 
mer og  Formler,  hvormed  man  vilde  fange  og  lænke- 
binde  den  frie  Menneskeaand,  der  ligesom  Havet 
spotter  alle  Lænker  og  Bøier.  —  Anderledes  med 
Matthias  Grønberg;  han  havde  aldrig  studeret  Theo- 
logi,  men  var  navnlig  under  sit  Ophold  i  Paris 
bleven  en  fanatisk  Modstander  af  Alt,  hvad  der  blot 
lugtede  afTheologi.  Hanmente,  at  det  udelukkende 
er  Theologien,  som  hindrer  alle  Menneskehedens 
Fremskridt  og  indsnævrer  den  i  et  kinesisk  Man- 
darinvæsen, og  at  det  særligt  var  Brylle  og  Popp, 
som  var  Skyld  i,  at  Jøvik  endnu  hvilede  i  et  middel- 
alderligt Mørke  og  Barbari.  En  enkelt  Gang  havde 
han,  som  ovenfor  fortalt,  sluppet  en  Prøveballon  ud 
mellem  Latinskolens  Disciple,  men  iøvrigt  holdt  han 
viseligt  disse  Tanker  for  sig  selv,  thi  han  indsaae, 
at  Tiden  var  endnu  ikke  kommen,  da  han  skulde 
fremtræde  som  Jøviks  store  Reformator  og  Udfrier 
af  Middelalderens  Mørke. 


II. 


H 


vor  mægtigt  end  Aandslivet  rørte  sig  i  Jøvik, 
vil  det  dog  være  indlysende,  at  man  der  ligesaa  lidt 
som  andensteds  paa  denne  Jord  kunde  leve  af  po- 
etiske Syner  og  theologisk  Lærdom,  men  at  Legemet 
krævede  sin  mere  solide  Næring  af  Brød,  Kjød  og 
andre  Fornødenheder.  Hvad  Brødet  angik,  saa  fik 
man  det  i  prima  Kvalitet  hos  Bagermester  Rosen. 
Hans  Rugbrød  og  Sigtebrød  var  fortrinligt,  hans 
Hvedebrød  af  en  Finhed  og  Hvidhed,  som  man 
skulde  søge  længe  efter,  og  endelig  bagte  han  nogle 
eiendommelige  Hvedeknopper,  der  havde  fundet  stort 
Ry  og  vid  Udbredelse  under  Navn  af  Jøviks  Rosen- 
knopper. Det  forstaar  sig  dog,  at  man  i  Tibberød 
paa  ingen  Maade  vilde  indrømme  dette.  Man  er- 
kjendte  vel,  at  man  i  Tibberød  ikke  havde  saa  store 
Digtere  som  Svanemose  eller  saa  lærde  Theologer 
som  Popp  og  Brylle,  men  saa  trøstede  man  sig  til 
Gjengjæld  med,  at  Brødet  i  Tibberød  var  meget 
bedre  bagt,  og  at  Jøviks  Rosenknopper,  hvor  be- 
rømte  de    end    var    blevne,    dog    paa    ingen    Maade 

kunde  maale  sig  med  Tibberøds  Julekager,  der  vare 
ganske  anderledes  delikate. 

Bagermester  Rosen  var  imidlertid  altfor  for- 
standig en  Mand,  til  at  han  i  mindste  Maade  skulde 
bryde  sig  om,  hvad  Folk  i  Tibberød  sagde  om  hans 
Rosenknopper  eller  hans  Hvedebrød.  Naar  man 
bare  i  Jøvik  spiste  det  med  Behag  —  og  derom 
kunde  der  ingen  Tvivl  være  —  saa  kunde  det  være 
ham  det  Samme,  hvad  man  sagde  om  del  i  Tibbe- 
rød, hvor  man  ikke  spiste  det, 

I  det  Hele  var  Bagermester  Rosen  af  en  over- 
maade  sindig  og  rolig  Natur,  der  ikke  let  lod  sig 
bringe  ud  af  sin  lykkelige  Sindsligevægt.  Med  stor 
Dygtighed  havde  han  bragt  sit  Bageri  i  Veiret  og 
var  nu  en  meget  velstaaende  Mand,  der  nød  almin- 
delig Anseelse  i  Byen.  Det  Samme  var  Tilfældet 
med  hans  Hustru,  som  var  kjendt  af  Alle  under 
Navn  af  Tante  Dorthe.  Dette  Navn  skrev  sig  op- 
rindelig fra  Latinskolen,  idet  hun  var  i  Slægt  med 
Rektoren  og  i  hans  Hus  gik  under  det  omtalte  Navn. 
Fra  Rektorens  Hus  havde  Latinskolens  Disciple  op- 
taget det  og  ført  det  ud  over  hele  Byen,  saa  at  hun 
nu  af  næsten  Alle  kaldtes  Tante  Dorthe  og  derved 
paa  en  Maade  blev  Tante  til  hele  Byen.  Hendes 
tykke,  trivelige  Skikkelse  gjorde  hende  velskikket  til 
denne  Værdighed,  af  hendes  runde  Øine  lyste  den 
største  Hjærtensgodhed  mod  Alle,  og  det  var  en 
yndet  Øvelse  i  Latinskolen  at  tegne  hendes  Billed 
ved  Hjælp  af  lutter  Cirkler.  Ligesom  man  kunde 
finde  de  romerske  Keiseres  Billeder  huggede  i  Mar- 
mor eller  støbte  i  Bronze  rundt  om  i  alle  det  mægtige 

Riges  Stæder  og  Provindsbyer  —  saaledes  kunde 
man  ogsaa  finde  Tante  Dorthes  Billed  anbragt  paa 
alle  Latinskolens  Kathedre  og  Skoleborde,  tegnet 
med  Pen  og  Blæk  eller  zirligt  udskaaret  i  Træ. 

Saavel  Tante  Dorthe  som  hendes  Mand  nøde 
ikke  blot  almindelig  Anseelse,  men  vare  ogsaa  af- 
holdte af  Alle,  og  deres  Hus  var  efterhaanden  bleven 
et  Samlingssted  for  Jøviks  opvakte  Hoveder.  Alle- 
haande  lærde  og  høie  Æmner  bleve  drøftede  her, 
medens  Tante  Dorthe  sad  og  strikkede  ivrigt,  og 
Bager  Rosen  opmærksomt  fulgte  Diskussionen.  Han 
blandede  sig  ikke  videre  i  Samtalen,  men  noledes 
gjerne  med  at  nikke  med  Hovedet  eller  udstøde  et 
lille  Grynt,  naar  Noget  fandt  hans  Bifald,  medens 
han  omvendt,  naar  Noget  mishagede  ham,  gjerne 
fik  et  Anfald  af  kort  og  tør  Hoste,  næsten  som  om 
han  havde  faaet  Ordene  i  Vrangstruben.  Kun  en 
enkelt  Gang,  naar  Ordskiftet  blev  meget  varmt, 
kunde  han  opløfte  sin  Røst  og  i  nogle  faa  Ord  ud- 
tale sin  Mening  om  Sagen,  der  gjerne  vidnede  om 
et  sundt  og  forstandigt  Omdømme.  Det  hændtes 
ikke  sjældent,  at  Svanemose  oplæste  en  af  sine  be- 
geistrede  Oder  her,  eller  at  Matthias  Grønberg  holdt 
et  beaandet  Foredrag  over  et  eller  andet  nyt  Phæno- 
men  i  den  franske  Literatur.  Pastor  Popp  var  en 
jævnlig  Gæst  i  Huset,  især  nu,  da  han  forberedte 
Husets  Søn  til  Konfirmation,  og  selv  Niels  Brylle 
rev  sig  stundom  løs  fra  sine  Studier  og  tog  sig  en 
Fri-Aften  hos  Bagerens.  Der  var  da  noget  over- 
maade  rørende  og  bevægeligt  i  at  see  den  høilærde 
Mand  sidde  ved  Aftensbordet,  skære  sit  Smørrebrød 

og  lægge  Spegepølse  eller  hollandsk  Ost  paa  med 
samme  Opmærksomhed  som  andre  Dødelige,  der 
ikke  have  det  ringeste  Kjendskab  til  de  nyere  dog- 
matiske Systemer  efter  Schleiermacher. 

Alt  i  Bager  Rosens  Hjem  bar  Præget  af  Hygge 
og  Velvære.  Foran  det  gulmalede  Hus  stod  en 
Række  Lindetræer,  der  vare  studsede  og  klippede 
saaledes,  at  de  dannede  som  en  hvælvet  Buegang, 
under  hvilken  der  var  anbragt  et  Par  Bænke.  Paa 
varme  og  stille  Sommereftermiddage  tog  Bager  Rosen 
hyppigt  Plads  her,  naar  der  ikke  var  Noget  at  gjøre 
i  Bageriet,  med  en  Avis  i  Haanden,  som  han  stu- 
derede i  Ro  og  Mag,  og  kom  der  en  eller  anden 
Husven  forbi,  indbød  han  ham  til  at  tage  Sæde  og 
meddelte  ham  det  nyeste  Nyt.  Ikke  mindre  hygge- 
ligt var  der  inde  i  Dagligstuen,  hvor  det  dæmpede 
Dagslys  i  en  bred  og  rolig  Strøm  spredte  sig  over 
de  gammeldags  Møbler,  blandt  hvilke  det  mørke 
Mahognibord  foran  Sophaen  og  et  solidt  forarbeidet 
Chatol  med  rund  Klap  og  Skabe  ovenpaa  især  til- 
drog sig  Opmærksomheden.  Paa  Væggene  vare 
anbragte  Billeder  af  Bjerglandskaber  og  store  Dom- 
kirker, Minder  om  Ungdomsvandringer  i  fremmede 
Lande,  og  tvende  Kobberstik  efter  Raphaels  og  Hol- 
beins  bekjendte  Madonnabilleder  i  Dresden.  Disse 
havde  Bager  Rosen  især  kjær;  han  sagde,  at  naar 
han  saae  paa  dem,  følte  han  sig  altid  til  Mode,  som 
han  var  i  Kirke.  Rigtignok  havde  Pastor  Popp  flere 
Gange  sagt  ham,  at  disse  Billeder  vare  altfor  ka- 
tholske,  og  at  han  heller  skulde  ophænge  Kranachs 
Billeder  af  Luther  og  Melanchton.     Bager  Rosen  gav 

Pastor  Popp  Ret  heri  og  sagde,  at  han  i  Grunden 
selv  havde  tænkt  det  Samme,  men  alligevel  lod  han 
de  to  Madonnabilleder  blive  hængende  og  trøstede 
sig  med,  at  der  var  vel  ingen  Fare  for,  at  han  selv 
eller  Mutter  eller  nogen  af  Børnene  skulde  blive 
katholske.  I  Stuen  var  gjerne  en  eiendommelig  Duft, 
hidrørende  dels  fra  Blomsterne  i  Vinduet,  dels  af 
frisk  bagt  Hvedebrød,  der  trængte  ind,  hver  Gang 
Døren  aabnedes.  Denne  underlige  krydrede  Lugt 
bidrog  ikke  lidet  til  at  forøge  Bevidstheden  om  det 
Velvære,  som  man  nød  i  Bager  Rosens  Hjem. 

Bag  Huset  var  den  skyggefulde  Have  med  et 
broget  Blomsterflor  og  fortræffelige  Frugttræer,  mel- 
lem hvilke  især  et  Morbærtræ  stod  i  en  Agt  og  An- 
seelse, der  næsten  kunde  maale  sig  med  Jøviks 
Rosenknopper,  thi  de  syltede  Morbær  sendte  Tante 
Dorthe  rundt  om  til  Venner  og  Slægt  som  et  ud- 
mærket Lægemiddel  mod  al  Forkølelse  i  Bryst  eller 
Hals.  Haven  strakte  sig  helt  ned  til  Søen,  og  nede 
ved  denne  var  der  anbragt  en  lille  Bro  med  to 
Bænke,  hvorover  en  Jasminbusk  udbredte  sit  skær- 
mende Tag.  Her  kunde  man  sidde  og  see  ned  i 
det  stille  Vand  og  more  sig  over  Smaafiskene,  der 
stimlede  sammen  om  hver  en  Krumme  Brød,  som 
man  kastede  derned.  Og  i  de  lange  Sommeraftener 
kunde  man  her  ved  Solnedgang  see  den  røde  Aften- 
himmel speile  sig  i  den  blanke  Sø,  saa  at  man,  naar 
man  sad  yderst  ude  paa  Broen,  gjerne  kunde  tro, 
at  man  svævede  mellem  to  Himle,  en  foroven  og 
en  forneden. 

Var  saa  Frederikke  i  Nærheden,  saa  kunde  man 
ovenikjøbet  tro,  at  man  svævede  mellem  tre  Himle! 
Hun  var  Bagermester  Rosens  enogtyve-aarige  Datter. 
Og  hvor  stærkt  end  hans  hyggelige  Dagligstue,  hans 
smukke  Have,  hans  fortræffelige  Hvedebrød,  hans 
eget  og  Tante  Dorthes  stille,  fornøiede  Sind  drog 
Gæster  til  Huse  —  saa  kunde  det  dog  være,  at 
Frederikke  drog  stærkere  end  Alt  dette  tilsammen. 
Naturligvis  sagde  man  ikke  dette  ligefrem  —  be- 
vares, man  tænkte  ikke  engang  derpaa.  Men  naar 
Grønberg  kom  ind  for  at  see  de  sidste  Telegrammer 
fra  Paris  i  Jøviks  Avis  eller  Wouwermann  for  at 
spørge  om  Svanemose,  skjøndt  det  havde  været  langt 
rimeligere  at  søge  Svanemose  i  hans  eget  Hjem  — 
og  saa  Svanemose  gjerne  kom  en  halv  Time  efter 
for  at  spørge  efter  Wouwermann  —  saa  var  Alt  dette 
Noget,  som  kun  skulde  vare  et  Øieblik,  og  den 
forlangte  Oplysning  kunde  faaes  i  mindre  end  et 
Minut;  men  var  Frederikke  tilstede,  saa  trak  Besøget 
dog  gjerne  i  Langdrag,  ja  kunde  gjerne  vare  en  Time 
eller  mere,  indtil  Vedkommende  ganske  tilfældigt 
trak  sit  Uhr  op  af  Lommen  og  til  sin  Forfærdelse 
opdagede,  at  man  alt  for  tre  Kvarteer  siden  ganske 
sikkert  ventede  ham  andensteds  og  derpaa  hovedkulds 
styrtede  afsted  for  et  Par  Dage  efter  at  komme  igjen 
og  opføre  ganske  den  samme  Komedie.  Om  det 
saa  var  Pastor  Popp,  der  følte  sig  som  en  overmaade 
lykkelig  Ægtemand,  voldte  det  ham  dog  altid  en 
sær  Fornøielse  at  slaa  en  halv  Times  Passiar  af 
med  Frederikke.  Han  havde  konfirmeret  hende  og 
paastod,  at  det  theologiske  Organ   hos   denne    unge 

Pige  var  mere  udviklet  end  hos  andre  Kvinder,  og 
han  var  vis  paa,  at  hun  vilde  kunne  lære  Paverækken 
og  hele  Kirkehistorien  udenad  med  større  Lethed 
end  de  fleste  theologiske  Studenter,  der  altid  klage 
jammerligt  over  dette  Fags  Besværligheder. 

Om  nu  Pastor  Popp  virkelig  havde  Ret  heri, 
er  ikke  saa  let  at  afgjøre,  da  det  jo  kun  var  en 
Mulighed,  og  der  selvfølgelig  ikke  kunde  være  Tale 
om  at  examinere  hende  saaledes,  som  han  pleiede  at 
examinere  sine  to  Seminarister  derhjemme.  Men 
der  var  det  Mærkelige  ved  Frederikke,  at  hun  hørte 
efter  med  en  Opmærksomhed,  saa  at  man  fik  Lyst 
til  at  fortælle  hende  mere  og  troede,  at  hun  havde 
sagt  Noget,  skjøndt  hun  i  Grunden  slet  Intet  havde 
sagt  —  og  saa  vedblev  man  at  tale,  især  naar  man 
som  Pastor  Popp  overhovedet  fandt  stort  Behag  i  at 
høre  sig  selv  tale.  Der  var  et  Lys,  et  Liv  og  en 
Glæde  udbredt  over  Frederikkes  hele  Skikkelse,  der 
uvilkaarligt  meddelte  sig  til  Alle,  som  kom  i  hendes 
Nærhed.  Af  Skikkelse  var  hun  høi  og  noget  fyldig, 
men  der  var  dog  Lethed  og  Ynde  udbredt  over 
hendes  Bevægelser.  Hendes  klare  blaa  Øjne  funk- 
lede af  Livsmod  og  Glæde,  og  det  tykke  blonde 
Haar  lod  sig  kun  med  Møie  bringe  ind  under  Baand 
og  Fletninger,  men  bølgede  gjerne  ud  i  enkelte  fine 
løsrevne  Lokker,  der  ligesom  boltrede  sig  paa  egen 
Haand  i  ubunden  Lyst  og  Glæde.  Hendes  Ansigts- 
træk vare  ikke  regelmæssige,  hverken  Næse  eller 
Mund  vare  formede  efter  græske  Skjønhedslinier, 
men  det  glemte  man  ganske  over  de  blaa  Øincs 
friske  Liv  og  aabne  Freidighed.     Ja  at   møde  Frede- 


38 

rikke  Rosen  og  at  tale  med  hende,  om  det  blot  var 
nogle  faa  Øieblikke,  var  altid  overmaade  frisk  og 
fornøieligt,  og  det  virkede  altid  paa  En  som  et  plud- 
seligt Glimt  af  Solen  eller  et  uventet  Pust  af  Vaaren. 
Vaaren  —  vi  mene  den  rigtige  Vaar,  ikke  Foraaret, 
som  efter  Almanakken  begynder  den  21.  Marts  — 
kom  denne  Gang  usædvanlig  sent.  Alle  i  Jøvik 
sagde,  at  Foraaret  var  i  Mands  Minde  ikke  kommet 
saa  sent;  det  sagde  de  nu  rigtignok  hvert  Foraar 
og  glemte  det  igjen  hvert  Efteraar  —  men  alligevel 
var  det  dog  vist,  at  netop  i  dette  Aar  lod  Varmen 
forskrækkelig  længe  vente  paa  sig.  Den  havde  først 
gjort  forskjellige  Tilløb,  men  var  hver  Gang  bleven 
sat  paa  Døren  af  den  bistre  Vinter.  Endelig  da  man 
havde  naaet  Midten  af  April,  lod  det  til  at  skulle 
blive  Alvor,  den  ene  solvarme  Dag  afløste  den  anden. 
Træerne  stode  allerede  i  Knopper  og  i  Haverne  stak 
gule  og  hvide  Smaablomster  Hovederne  op  og  ind- 
sugede med  Begær  det  deilige  varme  Solskin.  Folk 
begyndte  ar  lægge  det  tunge  Vintertøi  til  Side  og 
iføre  sig  lyse  og  lette  Foraarsdragter.  Pastor  Popp, 
der  var  Jøviks  ufeilbarlige  Veirprofet  —  eller  i  al 
Fald  ansaa  sig  for  at  være  det  —  erklærede,  at 
inden  otte  Dage  vilde  Bøgeskoven  være  grøn,  og 
han  forklarede  dette  uventet  tidlige  Foraar  deraf, 
at  der  var  foregaaet  en  Forandring  i  Golfstrømmen. 
Ja  Pastor  Popp  holdt  det  slet  ikke  for  usandsynligt, 
at,  vistnok  maaske  først  efter  Tusinder  eller  Ti- 
tusinder af  Aar,  Palmen  og  Vinranken  kunde  træde 
i  Bøgens  og  Vedbendens  Sted.  Pastor  Popps  Skil- 
dring af  hin  fjerne,  ubekjendte  Fremtid  blev  her  saa 

malende,  at  Digteren  Svanemose  blev  opflammet 
deraf  og  satte  sig  til  at  skrive  et  Digt,  der  begyndte 
saaledes : 

Italiens  Sommer,  Hesperiens  Sol, 

Du  glødende  varmer  vor  nordiske  Pol! 

—  men  videre  kom  han  ikke,  thi  næste  Dag  slog 
Veiret  om  til  Taage  og  Kulde.  Nu  kom  nemlig  Mai 
Maaned,  og  den  forandrede  strax  Signalerne.  Den 
første  Mai,  skjøn  Valborgs  Dag,  var  det  Østenvind 
med  Snefog,  ret  som  om  »den  underskjonne  Maaned 
Mai«  vilde  sige:  »jeg  skal  lære  Jer  Jøvikinger  at 
snakke  med  om  Hesperiens  Sol!«  Og  nu  gik  der 
næsten  tre  Uger,  hvor  man  kun  saae  lidet  eller  Intet 
til  Solen,  kun  i  enkelte  Øjeblikke  brød  den  frem,  i 
det  Høieste  en  halv  Time,  men  iøvrigt  var  det  Taage 
og  Skyer,  raakoldt  og  blæsende.  Overlærer  Plage- 
mann  saae  triumferende  til  Pastor  Popp,  naar  de 
mødtes  og  sagde  drillende:  »naa,  hvad  bliver  det  saa 
til  med  Golfstrømmens  Forandring  og  det  tropiske 
Klima?«  —  men  Pastor  Popp  gav  ikke  tabt,  han 
svarede  roligt:  »det  er  Altsammen  kun  en  Overgang, 
De  skal  see,  jeg  faaer  dog  nok  Ret  tilsidst«. 

Og  Pastor  Popp  fik  Ret,  for  efter  en  lang  Kamp 
fik  Solen  dog  Overtaget,  Himlen  feiedes  ren  for 
alle  Skyer,  og  nu  tog  Solen  paa  at  skinne  fra  den 
tidlige  Morgen  til  den  sildige  Aften,  som  om  det 
gjaldt  at  indhente  det  Forsømte.  Nu  kom  der  Fart 
i  Tingene,  Blomster  myldrede  op  baade  i  Have  og 
Mark,  Bøgeskoven  iførte  sig  i  Hast  sin  skjønne  Fest- 

klædning,  og  Jøviks  unge  Piger  i  ikke  mindre  Fart 
de  lyse  Sommerkjoler.  Alt  var  Jubel  og  Lystighed  og 
Glæde,  Ungdommen  sprang  om,  og  de  Gamle  ind- 
sugede med  Velbehag  den  varme,  duftrige  Foraars- 
luft,  der  gav  dem  som  et  Stykke  Ungdom  tilbage 
igjen.  Varmen  blev  Dag  for  Dag  stærkere,  tilsidst 
blev  den  næsten  overvældende,  man  blev  træt  og 
mat  af  den,  sneg  sig  langsomt  frem  i  den  smalle 
Skygge  af  de  lave  Huse  og  undgik  saavidt  muligt 
de  ophedede  Brosten  i  Midten  af  Gaden. 

Bager  Rosen  var  tyet  ned  i  sin  Have  i  det  lille 
Lysthus  nede  ved  Søen.  Der  sad  han  den  sol- 
varme Eftermiddag  og  læskede  sig  med  en  Flaske 
ypperligt  Hvidtøl.  Varmen  sænkede  sig  tung  og 
døsig,  men  af  og  til  kom  der  et  forfriskende  Pust 
fra  Søen.  Ved  hans  Side  sad  hans  Ægtemage  med 
sit  Strikketøi ;  hendes  fyldige  Legemsskikkelse  tryk- 
kedes øiensynligt  af  Heden,  og  hun  tørrede  jævnligt 
Pande  og  Kinder  med  sit  Lommetørklæde.  De  havde 
Besøg  af  Pastor  Popp,  der  var  tyet  herned  for  at  faae 
lidt  Kjølighed  og  af  og  til  med  Behag  tog  sig  en 
Slurk  Hvidtøl.  Frederikke  var  i  nogen  Afstand 
sysselsat  med  at  binde  nogle  Blomster  op,  men 
nærmede  sig  af  og  til  for  at  deltage  i  Samtalen. 

»Idag  troer  jeg  næsten.  Varmen  er  paa  det 
Stærkeste,«  sagde  Bager  Rosen  og  skænkede  atter  i 
Pastor  Popps  Glas. 

»Tak,  tak,  ikke  mere,«  sagde  denne  med  en 
afværgende  Bevægelse.  »Deres  Hvidtøl  er  fortræffe- 
ligt, men  der  skal  være  Maade  med  Alt.« 

»Øllet  skader  Dem  saamænd  ikke,  og  hvem  der 
taler  saa  meget  som  De,  maa  da  ogsaa  have  Lov  at 
væde  Ganen  lidt.  Jeg  veed  da,  at  De  ikke  er  gaaet 
ind  i  en  Afholdsforening.« 

»Nei,  det  bliver  det  Sted,  hvor  De  sidst  skal 
finde  mig,«  sagde  Pastor  Popp,  og  til  Bevis  drak 
han  strax  Hælvten  af  Glasset  og  satte  det  fra  sig 
igjen  med  et  kraftigt  Tryk  paa  Bordet. 

»Ja  for  en  Varme  idag!«  sukkede  Tante  Dorthe. 
»Det  er  en  ren  mosisk  Hede,«  og  hun  tørrede  atter 
Panden  med  Tørklædet. 

»En  mosisk  Hede?«  spurgte  Pastor  Popp  op- 
mærksomt, »hvad  mener  De  med  det  Udtryk?« 

»Aa  jeg  veed  saamænd  ikke.  Det  er  saadant  et 
Udtryk,  jeg  bruger,  naar  det  er  meget  varmt  som 
idag.« 

»Mon  det  skulde  komme  af  Moses?  —  Moses  i 
Ægypten  —  og  betyde  det  samme  som  en  ægyptisk 
Hede?« 

»Ja  jeg  veed  saamænd  ikke  —  jeg  er  en  ulærd 
Kone,  som  aldrig  har  studeret.« 

»Det  er  et  mærkeligt  Udtryk,  et  interessant 
Udtryk.  Netop  saadanne  ubevidste  Udtryk  skal 
man  tænke  over,    der   ligger  tidt  en  dybere  Visdom 

skjult  i  dem. En  mosisk  Hede!  hvilket  slaaende 

Udtryk!  Ja  kan  De  see,  at  jeg  fik  dog  Ret  i  mine 
Paastande  om  Klimaets  Forandring  paa  Grund  af 
Golfstrømmens  Ændring.  Plagemann  skulde  gjøre 
sig  vigtig  og  ræsonnere  og  kriticere,  det  skal  han 
nu  altid,  men  jeg  fik  dog  Ret.     Den  kolde  Vind  har 

ikke  været  Andet  end  en  Overgang,  nu  kommer  den 
tropiske  Varme  saa  meget  stærkere.« 

»Jeg  synes,  at  vi  gjerne  hvert  Aar  har  nogle 
glubende  varme  Dage,  men  saa  kommer  der  et 
Tordenveir,  og  dermed  er  den  Historie  forbi«,  meente 
Bager  Rosen. 

»Men  Heden  kommer  ikke  med  saadan  Styrke 
og  Udholdenhed  som  i  Aar.  Det  er  noget  ganske 
Enestaaende ;  det  er  virkelig  en  mosisk  Hede !  ha  ha  ha ! 

hør  Frederikke,    kunde    Du    ikke    sige    mig, 

hvorfra  din  Moder  har  det  mærkelige  Udtryk,  en 
mosisk  Hede?« 

Frederikke  satte  en  lille  Spade  fra  sig,  hvormed 
hun  havde  arbeidet,  og  nærmede  sig  Lysthuset. 

»Det  veed  jeg  virkehg  ikke,  Mo'er  bruger  tidt 
saadanne  løjerlige  Ord.« 

»Hm!  jeg  skal  dog  tale  med  Brylle  derom. 
Han  kan  maaske  give  Oplysning  derom.« 

»Det  er  saamænd  aldrig  værd  at  bryde  sit  Hoved 
med  Sligt,«  meente  Bageren,  »hverken  Mo'er  eller 
Børnene  taler  korrekt  efter  Grammatikens  Regler.« 

»Netop  derfor  skal  man  lægge  Mærke  dertil. 
Af  de  Enfoldige  og  Umyndige  skal  man  lære  Vis- 
dom,« sagde  Pastor  Popp  i  en  docerende  Tone,  som 
om  han  talte  til  sine  to  Seminarister. 

Bageren  turde  ikke  indlade  sig  i  en  theologisk 
Disput  med  den  lærde  Præst,  men  Frederikke  kom 
uventet  sin  Fader  til  Hjælp  ved  at  sige:  »Men  naar 
De  nu  spørger  Pastor  Brylle  til  Raads,  saa  hen- 
vender De  Dem  jo  netop  til  en  af  de  Vise  og  For- 
standige.« 

Pastor  Popp  studsede,  denne  Indvending  kom 
ham  lidt  ubeleiligt,  og  han  havde  ikke  noget  Svar 
paa  rede  Haand.  Han  drak  derfor  sit  Glas  langsomt 
ud,  satte  det  betænksomt  fra  sig  og  tog  derpaa  til 
Orde:  »Du  er  snild,  lille  Frederikke,  og  tænker,  Du 
kan  fange  mig,  men  saa  skal  Du  rigtignok  staa 
tidligt  op.  Jeg  har  altid  sagt  om  Dig,  at  havde  Du 
bare  været  en  Mand,  saa  kunde  Du  have  studeret 
Theologi  og  taget  theologisk  Embedsexamen  med 
Laud  i  alle  Fag  og  egregie  i  Kirkehistorie,  saadan 
som  jeg  har  gjort.« 

»Men  hvordan  klarer  De  nu  det  med  Pastor 
Brylle?«  spurgte  Bager  Rosen,  idet  han  holdt  Pastor 
Popp  til  Sagen  og  ikke  vilde  lade  ham  snakke  sig 
fra  den. 

>Det  skal  jeg  sige  Dem,«  svarede  denne,  som 
nu  atter  havde  gjenvundet  sin  Fatning.  »Br\'lle  er 
en  meget  lærd  Mand,  men  han  er  tillige  overordent- 
lig ydmyg,  ja  saa  ydmyg  som  et  Barn,  forsikkrer 
jeg  Dem.  Og  naar  man  saa  tænker  sig,  at  Brylle  i 
Virkeligheden  er  den  fornemste  Mand  her  i  Byen!« 

»Er  han  den  Fornemste?«  spurgte  Tante  Dorthe 
overrasket,  »det  troede  jeg,  Etatsraaden  var.« 

Pastor  Popp  rettede  sig,  lagde  Armene  overkors 
og  sagde  derpaa  med  Vægt:  »Brylle  og  jeg  ere  de 
fornemste  Mænd  her  i  Byen,  for  vi  ere  begge  ordi- 
nerede Præster,  alle  de  Andre  ere  kun  Lægfolk.« 

»Præsterne  ere  nok  ellers  udenfor  Rangforord- 
ningen«, bemærkede  Bager  Rosen  tørt. 

»Lad  os  hellere  sige,  de  er  ooer  Rangforord- 
ningen,   derfor    nævnes    de    ikke    i    den.     Ved    alle 

mulige  Optog  gaae  Præsterne  i  Spidsen,  og  i  Kirken 
have  de  altid  den  forreste  Plads.« 

»Men  Etatsraaden  da?«  spurgte  Tante  Dorthe 
frygtsomt. 

»Han  kommer  efter  Præsterne,  og  det  om  saa 
Kongen  gjorde  ham  til  Konferentsraad.  Dette  er 
ægte  luthersk  Kirkelære,  og  det  er  kun  Pietister  og 
Rationalister,  som  ikke  ville  yde  Præsterne  den  Agt 
og  Ære,  som  tilkommer  dem.« 

Bager  Rosen  fik  et  let  Anfald  af  sin  tørre  Hoste, 
men  sagde  Intet  Atter  kom  Frederikke  ham  til 
Hjælp  ved  at  sige:  »Saa  maa  vi  altsaa  kalde  Dem 
og  Pastor  Brylle  for  Hr.  Etatsraad!  —  Det  bliver 
morsomt!« 

Men  Pastor  Popp  sagde  med  Værdighed:  »Nei, 
lille  Frederikke!  det  har  vi  ikke  Lov  til.  Brylle  og 
jeg  ere  ydmyge,  vi  begære  ikke  den  Ære,  som  denne 
Verdens  Børn  begære,  selv  om  vi  have  Ret  dertil. 
Og  hvad  særligt  Niels  Brylle  angaaer,  da  maa  jeg 
sige  aaben:  og  ærligt  for  Alverden,  at  jeg  har  endnu 
aldrig  truffet  hos  noget  Menneske  en  saa  vidunderlig 
Lærdom  og  tillige  en  saa  dyb  Ydmyghed.  Denne 
Mand,  der  vilde  være  et  Lys  ved  hvilketsomhelst  af 
Europas  Universiteter,  han  er  et  Barn,  forsikkrer  jeg 
Dem,  et  rent  Barm  i  from  Ydmyghed.  Han  tænker 
aldrig  paa,  hvor  mageløst  høit  han  staar  over  alle 
andre  Mennesker.« 

Og  nu  var  Pastor  Popp  kommen  ind  paa  sit 
Yndlingsæmne,  at  holde  en  Lovtale  over  sin  lærde 
Ven.  Han  gjorde  dette  med  saa  meget  større  Glæde, 
som  han  ikke  forsømte  Leiligheden   til   at  lade    lidt 

af  Vennens  Roes  og  Ære  falde  af  til  sig  selv.  Frede- 
rikke sad  og  hørte  opmærksomt  til  med  foldede 
Hænder  som  i  from  Andagt,  men  af  og  til  funklede 
et  skælmsk  Smil  i  hendes  livfulde,  klare  Øine,  der 
vidnede  om,  at  hun  dog  ikke  gik  aldeles  op  i  Pastor 
Popps  Begeistring, 

»Og  nu  Brylles  Styrke  i  at  disputere,«  fortsatte 
Pastor  Popp  sin  Lovprisning,  »den  har  jeg  ikke 
fundet  Mage  til  hos  Nogen.« 

»Ja  det  har  De  Ret  i,«  afbrød  Frederikke,  »for 
naar  jeg  engang  imellem  disputerer  med  Pastor 
Brylle  —  — « 

Men  her  blev  hun  selv  afbrudt  af  Tante  Dorthe, 
der  næsten  foragteligt  udbrød:  »Nu  snakker  min 
Gaas;  som  om  Du  kunde  disputere  med  Pastor  Brylle 

—  hvad  tænker  Du  paa,  Barn!« 

»Naa  ja  ja —  jeg  mener,  naar  jeg  har  en  anden 
Mening  og  vil  forsvare  den  —  og  saa  Pastor  Brylle 
seer  paa  mig  med  sine  lærde  Øine  og  ganske  roligt 
opfordrer  mig  til  at  udtale  min  Opfattelse  af  Sagen 

—  ja  saa  er  det  ligesom  Alt  virrer  for  mig,  og  jo 
mere  han  seer  paa  mig,  desto  mere  forvirret  bliver 
jeg,  saa  tilsidst  veed  jeg  slet  ikke,  hvad  det  var,  jeg 
vilde  sige.  Jeg  kommer  altid  til  at  tænke  paa  Klapper- 
slangen, der  ved  .sit  stive  Blik  kan  fortrylle  de  stak- 
kels Smaafugle,  saa  de  flyve  lige  ind  i  Gabet 
paa  den.« 

»Pastor  Brylle  har  saamænd  nogle  gode  og  ærlige 
Øine,«  sagde  Tante  Dorthe,  »og  der  er  ikke  mindste 
Falsk  ved  ham.  Det  er  en  stor  Skam,  som  Du  sidder 
og  snakker  om  ham,  ja  ligefrem  bagtaler  ham.« 

»Jeg  vilde  ikke  sige  det  mindste  Ondt  om  ham, 
saa  maa  jeg  have  udtrykt  mig  meget  forkeert,«  sagde 
Frederikke,  idet  en  let  Rødme  farvede  hendes  Kinder. 
»Han  er  vist  en  udmærket  brav  og  dygtig  Mand,  og 
jeg  har  aldrig  tænkt  eller  sagt  Andet  om  ham.  Jeg 
vilde  kun  skildre,  hvor  forvirret  jeg  selv  blev,  naar 
jeg  talte  med  ham  —  Andet  meente  jeg  slet  ikke 
med  den  Klapperslange.« 

»Det  vil  jeg  saamænd  gjerne  tro,«  tog  Pastor 
Popp  til  Orde,  »for  Sligt  hænder  selv  vore  dygtigste 
Theologer.  De  skulde  blot  see,  hvordan  han  ved  sin 
Disputats  kjørte  alle  Opponenterne  i  Ring  og  hug- 
gede dem  til  Plukfisk.  Den  Eneste,  som  kunde  staa 
sig  imod  ham,  var  mig,  ja  han  maatte  endog  cedere 
mig  et  Par  Hovedpunkter.« 

»De  er  altsaa  endnu  stærkere  i  Disputen  end 
Pastor  Brylle?«  spurgte  Frederikke. 

»Det  troer  jeg  nok,  jeg  er,«  sagde  Pastor  Popp 
med  glad  Selvfølelse.  »Men  i  Latinen  kan  Brylle 
sætte  mig,  og  han  havde  forlangt  Latin,  hvad  man 
ellers  ikke  bruger  mere  ved  Disputatserne.  Det  var 
da  ogsaa  noget  ynkeligt  Latin,  Opponenterne  talte, 
for  de  ere  jo  rent  komne  ud  af  Øvelsen.  Brylle 
og  jeg  vare  de  Eneste,  som  kunde  tale  ordentlig 
ciceroniansk  Latin,  men  Brylle  taler  det  dog  med 
større  Færdighed  end  jeg.« 

»Men  er  Pastor  Brylle  nu  ogsaa  virkelig  en 
lærdere  Theolog  end  De  er?«  spurgte  Frederikke 
med  et  lidt  underfundigt  Smil. 

»Ja  se,  i  Kirkehistorien  troer  jeg  nu  nok,  at 
jeg  er  den  Lærdeste  af  os  To,  og  det  vil  Brylle  vist 

ogsaa  selv  indrømme.  Derimod  i  Dogmatiken  er 
han  min  Overmand;  han  har  en  forbausende  Sikker- 
hed i  at  træffe  alle  de  Kætterier,  som  ere  frem- 
komne, eller  som  ville  fremkomme  blot  ved  den 
ringeste  Misvisning  i  Dogmets  Behandling.  Og  i 
de  østerlandske  Sprog,  der  kan  nu  hverken  jeg  eller 
nogen  Anden  tage  det  op  med  Brylle,  der  er  han 
os  Alle  ubetinget  overlegen.« 

Og  nu  begyndte  Pastor  Popp  en  Lovtale,  som 
han  ikke  holdt  første  Gang,  over  alle  de  mærkvær- 
dige Tungemaal,  som  Brylle  havde  Kjendskab  til  og 
i  al  Fald  efter  Popps  Forsikkring  talte  med  samme 
Færdighed  som  sit  Modersmaal. 

Efter  en  Stunds  Forløb  afbrød  Frederikke  ham 
igjen  og  spurgte:  »men,  Pastor  Popp,  hvad  nytter 
nu  egentlig  al  den  Theologi  og  Lærdom  til?« 

»Ih  Du  forbarmende!«  raabte  Tante  Dorthe 
rædselsslagen,  »hvad  Theologien  nytter  til!  jeg  troer 
sandelig,  Du  er  rent  af  Lave  idag  med  alle  dine 
taabelige  Spørgsmaal!  hvad  Theologien  nvtter  til! 
Du  kunde  ligesaa  gjerne  spørge,  hvad  det  Brød 
nytter  til,  som  din  Fader  bager!  Uden  Theologi 
bleve  Menneskene  til  Hedninger,    ja    til    værre    end 

Hedninger,    til    Dyr og    uden   Brød    blev    de 

ja    saa  blev  de  til  Sten,«    sluttede  hun,    idet 

hun  i  sin  Iver  ikke  ret  kunde  finde  Sammenlignin- 
gens andet  Led. 

Pastor  Popp  tyssede  paa  den  iltre  Husmoder  og 
sagde  nedladende:  »Lad  os  høre,  hvad  lille  Frede- 
rikke mener.  Det  er  vist  ikke  saa  dumt,  som  det 
lader  til,  om  jeg  da  kjender  hende  ret.« 

»Aa  Mo'er  misforstaar  mig  jo  hele  Tiden,« 
klagede  Frederikke,  »jeg  har  saamænd  den  aller- 
største Ærefrygt  baade  for  Theologi  og  anden  Lær- 
dom, men  jeg  vilde  kun  spørge,  om  De,  Pastor 
Popp,  dog  ikke  prædiker  ligesaa  godt,  ja  maaske 
endog  lidt  bedre  end  Pastor  Brylle?« 

Jo,  det  kunde  Pastor  Popp  ganske  vist  ikke 
nægte. 

»Og  hvad  nu  Børne-  og  Konfirmandundervis- 
ningen angaar  —  — « 

»Ja,«  afbrød  Pastor  Popp,  »hvad  det  angaar, 
saa  er  der  vist  kun  een  Mening  her  i  Jøvik  om,  at 
jeg  forstaar  at  tale  langt  simplere  og  klarere  til 
Børnene  end  Brylle.  Han  er  dem  i  Grunden  for 
lærd.« 

»Men  det  var  jo  netop  det,  jeg  vilde  spørge 
om,«  sagde  Frederikke  triumferende,  »hvad  nytter 
Theologien  egentlig  til,  naar  Pastor  Brylle,  som  jo 
efter  Deres  eget  Sigende  er  en  lærdere  Theolog  end 
De,  dog  hverken  prædiker  eller  underviser  saa  godt  .^« 

Bager  Rosen  lo  høit  over  sin  snilde  Datter,  der 
havde  lokket  Præsten  i  en  Fælde.  Denne  var  aaben- 
bart  stedt  i  alvorlig  Forlegenhed,  da  der  jo  gaves 
ham  Valget  mellem  enten  at  offre  Theologiens  Glands 
og  Berømmelse  eller  sin  egen  Anseelse  som  Byens 
første  Prædikant,  og  ingen  af  Delene  havde  han 
synderlig  Lyst  til.  Han  tænkte  allerede  paa  at  søge 
sin  Redning  bag  Kirkehistoriens  trygge  Volde,  thi 
der  havde  han  jo  hele  Tiden  hævdet  sin  Overlegen- 
hed og  store  Lærdom  fremfor  Brylle.  Men  ligesom 
han  skulde  svare,    hørtes  et  vildt  Krigshyl    fra    den 

anden  Ende  af  Haven,  der  øieblikkelig  drog  Alles 
Opmærksomhed  bort  fra  Samtalens  Æmne. 

Det  var  Husets  yngste  Søn,  Morten,  der  paa 
denne  Maade  underrettede  Familien  om  sin  Hjem- 
komst fra  en  Spadseretur. 

»Naa  Morten,  er  det  Dig?«  sagde  Bager  Rosen, 
da  Sønnen  kom  nærmere,  »kunde  Du  ikke  komme 
hjem  med  lidt  mindre  Skraal?« 

»Hvad?  Er  I  hernede?«  gav  Morten  til  Svar, 
»jeg  troede  saamænd,  at  hele  Huset  var  uddød.« 

»Og  saa  var  Du  saa  kjærlig  at  vække  os  til 
Live  igjen  ved  det  morderlige  Anskrig,«  sagde  Frede- 
rikke. »Men  hvordan  gik  det  Dig  forresten  med  den 
franske  Grammatik  idag?«  spurgte  hun  videre,  thi 
hun  pleiede  at  yde  Broderen  nogen  Hjælp  ved  dette 
vanskelige  Fag. 

»Det  gik  saamænd  meget  godt,  for  vi  bleve  slet 
ikke  examinerede  idag.« 

»Hvad  bestilte  I  da?« 

»Vi  havde  grønne  Hunde.« 

»Grønne  Hunde?«  spurgte  Pastor  Popp  over- 
rasket, »hvad  er  det?  Jeg  har  nok  hørt  tale  om  en 
Sygdom,  der  kaldes  røde  Hunde,  men  aldrig  om 
grønne  Hunde.« 

»Aa  det  er  noget  Vrøvl,  de  dumme  Drenge 
hitter  paa  derhenne,«  sagde  Bageren  gnavent. 

»Men  hvad  er  det?  vil  Morten  ikke  fortælle 
mig  det?«  spurgte  Pastor  Popp  igjen,  thi  han  var 
en  meget  videbegærlig  Mand. 

»Jo  det  skal  jeg  saamænd  gjerne,  skjøndt  det 
er  en    lang  Historie.     Seer  De,    det    var    efter  Jule- 

ferien,  saa  havde  vi  faaet  en  umanerlig  svær  Lectie 
for  i  Fransk,  som  Ingen  af  os  havde  læst  paa,  og 
vi  vare  Alle  gruelig  bange,  for  Hr.  Grønberg  er 
ikke  at  spøge  med.  Men  saa  sagde  den  tykke  Peter 
Vandal,  at  den  Sag  skulde  han  nok  klare.  Saa 
kommer  Hr.  Grønberg  ind,  og  vi  ønsker  ham  jo 
Alle  glædeligt  Nytaar  til  en  Begyndelse.  Hr.  Grøn- 
berg takkede  og  kalder  mig  ulyksalige  Synder  aller- 
først op,  og  jeg  baade  rystede  og  bævede,  for  jeg 
kunde  ikke  et  levende  Ord.« 

»Og  det  skjøndt  Du  havde  havt  hele  Juleferien 
til  at  forberede  Dig  i,«  afbrød  Bageren  ham. 

»Ja  Fader,  man  faar  da  virkelig  ikke  Juleferie 
for  at  læse  fransk  Grammatik.« 

»Naa  hvordan  gik  det  da  saa?«  spurgte  den 
videbegærlige  Pastor  Popp. 

»Jo  nu  skal  De  bare  høre.  I  samme  Øieblik 
reiser  Vandal  sig  og  siger:  »Hr.  Grønberg,  er  det 
sandt,  at  der  i  Paris  findes  grønne  Hunde?«  Og 
hele  Klassen  brød  jo  ud  i  et  voldsomt  Grin.  Men 
Hr.  Grønberg  lo  ikke,  han  blev  saa  rød  i  Hovedet 
som  en  Kalkun  og  raabte:  »Vil  din  Slubbert  gjøre 
Nar  af  mig?  Men  bi  Du,  jeg  skal  give  Dig  et  Par 
røde  Øren  til  Tak  for  dine  grønne  Hunde.«  Og  ned 
foer  han  af  Kathedret  som  en  Stormvind.  Men 
Peter  Vandal  tog  det  med  Ro  og  spurgte:  »Men 
Hr.  Grønberg,  er  det  da  umuligt,  at  der  kan  være 
grønne  Hunde  til?  og  hvorfor  er  det  umuligt?«  —  Saa 
standsede  Hr.  Grønberg  pludseligt  og  sagde:  »Umuligt! 
hm!  Dreng!  ingen  Ting  er  umulig.    Naturen  prøver 

alle  Muligheder.  Og  naar  den  ingen  grønne  eller 
blaa  Hunde  frembringer,  skjøndt  den  ellers  frem- 
bringer Hunde  af  alle  mulige  Farver  og  Former, 
saa  maa  dette  have  sin  dybere  Aarsag.«  Og  nu  be- 
gyndte han  og  vi  Allesammen  at  spekulere  over, 
hvad  det  kunde  være  for  en  Aarsag.  Peter  Vandal, 
som  havde  bragt  Spørgsmaalet  frem,  meente,  at  den 
grønne  Farve  fandtes  kun  paa  de  lavere  Naturtrin, 
især  blandt  Planterne,  dernæst  hos  Firben  og  Kanarie- 
fugle, men  ikke  blandt  de  høiere  Pattedyr.  Og  lille 
Poul  Werner,  som  er  det  vittige  Hoved  iblandt  os, 
han  sagde,  at  maaske  kom  Udtrykket  den  grønne 
Ungdom  deraf,  fordi  man  derved  vilde  betegne  den 
Ungdom,  som  man  efterhaanden  stryger  af  sig,  naar 
man  bliver  ældre  og  klogere.* 

»Naa  og  saa?« 

^>Ja  saa  gik  hele  Timen  hen  dermed,  og  jeg 
slap  for  at  blive  examineret,  hvilket  for  mig  var 
Hovedsagen.  Og  siden  den  Tid  kalder  vi  det  altid 
grønne  Hunde,  naar  vi  driver  Timer  hen  med  Snak 
for  ikke  at  blive  examinerede.« 

»Og  saa  skal  man  betale  dyre  Skolepenge,  for 
at  de  Labaner  kan  drive  Tiden  hen  med  deres 
dumme  Snak,«  brummede  Bageren. 

»Aa  Fader,  det  er  saamænd  nødvendigt,  at  vi 
engang  imellem  holder  os  lidt  lystige,  for  ellers 
bleve  vi  sprængte  af  bare  Lærdom.« 

»Det  kan  vel  være  godt  for  Ungdommen,  at  den 
tidlig  øves  i  Tænkning,«  meente  Pastor  Popp.  »Men 
hvad  talte  I  saa  om  idag?« 

»Idag  var  det  saamænd  Hr.  Grønberg  selv,  der 
bragte  de  grønne  Hunde  frem.  Først  begyndte  han 
at  klage  over  den  ulidelige  Hede,  der  gjorde,  at  man 
næsten  ikke  kunde  holde  sine  Tanker  samlede.  Saa 
kiggede  han  efter  i  Protokollen,  hvem  der  sidst  var 
bleven  examineret,  og  spurgte  saa  pludselig,  om  vi 
havde  hørt  de  sidste  Nyheder  fra  Paris.  Det  havde 
vi  naturligvis  ikke,  for  der  er  jo  Ingen  af  os,  som 
læser  Aviserne,  for  vi  mener,  at  Frankrig  kan  vel 
nok  klare  sig  uden  vor  Hjælp.  Saa  begyndte  Hr. 
Grønberg  at  fortælle  om  det  nye  franske  Ministerium, 
om  Striden  mellem  Senatet  og  Deputeretkammeret,  og 
sagde  til  os,  at  nu  skulde  vi  Alle  raabe  vive  la  ré- 
puhlique!  lige  saa  høit,  vi  kunde.  Og  det  gjorde  vi, 
saa  Væggene  rystede  derved.  Men  saa  kom  Over- 
lærer Plagemann,  der  læste  i  Klassen  ved  Siden  af, 
farende  ind  og  sagde,  at  det  var  ham  umuligt  at  læse, 
naar  vi  holdt  saadant  Styr,  og  at  han  vilde  klage  til 
Rektor  og  andet  Saadant.  Saa  maatte  Hr.  Grøn- 
berg jo  gjøre  en  Undskyldning  og  love,  at  vi  skulde 
være  stille.  Men  da  saa  Hr.  Plagemann  var  borte, 
sagde  Hr.  Grønberg,  at  nu  skulde  vi  alligevel  raabe 
vive  la  repuhlique!,  men  ganske  sagte,  tre  og  tre 
ad  Gangen.  Og  saa  gik  han  hele  Klassen  igjennem 
og  hørte  os  Tre  og  Tre  ad  Gangen,  men  ganske 
piano.  Og  bagefter  holdt  han  en  lille  Tale  til  os,  hvori 
han  sagde,  at  netop  saaledes  gik  det  for  Øieblikket 
til  her  i  Landet:  saasnart  Nogen  vilde  raabe  lidt 
høiere  paa  Frihed  og  Republik,  saa  kommer  øie- 
blikkeligt  en  eller  anden  Plagemann  styrtende  og 
raaber,    at    man    skal    holde  sin    Mund,    ellers    faar 

man  hundrede  Ulykker.  Og  saa  var  Timen  forbi,  og 
vi  fik  den  samme  Lectie  om  igjen  til  imorgen.« 

»Men  det  kan  jeg  paa  ingen  Maade  finde  mig 
i,«  raabte  Pastor  Popp  med  stor  Vrede.  »Skal  I 
endelig  raabe  Noget,  bør  det  være  vive  le  roi!  som 
det  sømmer  sig  vordende  gode  Borgere.« 

Bager  Rosen  meente,  at  det  kom  omtrent  ud 
paa  Eet,  om  de  raabte  det  Ene  eller  det  Andet,  for 
det  var  dog  ikke  det,  som  de  skulde  lære  i  Skolen. 

Men  det  vilde  Pastor  Popp  paa  ingen  Maade 
indrømme;  efter  hans  Mening  var  der  en  principiel 
Forskel  paa,  om  man  raabte  vive  la  répuhlique! 
eller  vive  le  roi!  Og  nu  begyndte  han  et  længere 
Foredrag,  hvori  han  med  en  Række  Skriftsteder  saa- 
vel  udaf  det  gamle  som  af  det  nye  Testamente  og 
endelig  ud  af  den  christelige  Ethik  beviste,  at  Repu- 
bliken  var  i  sit  inderste  Væsen  hedensk,  thi  i  den 
gjorde  den  menneskelige  Autonomi  sig  gjældende, 
hvilken  er  lutter  syndig  Selvraadighed,  medens  de 
christelige  Principer  først  kom  til  deres  Ret  i  Mo- 
narkiet. 

Forgæves  søgte  Bager  Rosen  at  gjøre  nogle 
Indvendinger  ved  at  henvise  til  Schweiz  og  Nord- 
amerika, thi  nu  kom  Pastor  Popp  i  Aande.  Han 
erklærede,  at  her  kunde  Lægfolk  ikke  have  den 
rette  Indsigt,  men  han  maatte  fra  den  theologiske 
Videnskabs  ethiske  Høidepunkt  hævde,  at  Republiken 
var  i  sil  inderste  Princip  hedensk,  om  den  end 
maaske  for  en  Tid  kunde  skjule  det  under  christe- 
lige Former. 

Pastor  Popp  talre  sig  mere  og  mere  varm,  og 
der  var  al  Udsigt  til  et  mindre  behageligt  Ordskifte 
mellem  ham  og  Bageren.  Men  heldigvis  forstod 
Frederikke  at  afværge  dette;  ved  et  Par  Spørgsmaal, 
der  gav  Samtalen  en  anden  Retning,  lykkedes  det 
hende  at  drage  den  iltre  Præst  fra  den  theologiske 
Videnskabs  ethiske  Høider  ned  til  det  sædvanlige 
Menneskelivs  lavere  Egne,  ja  han  bad  endog  und- 
skylde, hvis  han  havde  sagt  Et  eller  Andet,  som 
kunde  være  stødende  for  Nogen,  thi  saadant  havde 
aldeles  ikke  været  hans  Mening.  Og  derefter  tog 
han  meget  venligt  Afsked,  idet  han  endnu  engang 
formanede  Morten  til  aldrig  at  lade  sig  forlokke  af 
Adjunkt  Grønberg  til  at  raabe  vive  la  république, 
men  altid  at  bevise  sit  kongetro  og  loyale  Sindelag 
ved  at  raabe:  vive  le  roi! 

Pastor  Popp  gjorde  derefter  en  lille  Vending 
gjennem  Byen,  aflagde  endnu  et  Par  Besøg  og  be- 
sørgede nogle  Forretninger  og  begav  sig  derefter 
hjem.  Her  gav  han  sine  to  Seminarister  en  Over- 
haling i  Dogmatiken,  hvortil  de  nok  kunde  trænge, 
eftersom  baade  Sem  og  Cham  vare  noget  tunge  af 
Forstaaelse  og  langsomme  af  Begribelse.  Og  saa 
kunde  Pastor  Popp  hengive  sig  til  Hvile  efter  Dagens 
travle  Virksomhed. 

Han  indtog  Aftensmaaltidet  i  Famihens  Kreds, 
saa  bleve  Børnene  sendte  i  Seng,  medens  Sem  og 
Cham  begave  sig  op  paa  deres  Værelse  for  endnu 
en  Gang  at  dunke  Dogmatiken  ind  i  deres  Hoveder, 
hvormed  de  gjensidigt  vare  hinanden  behjælpelige. 
Præsten  og  hans  Kone  bleve   alene  tilbage  i  DagHg- 

stuen,  den  sidste  omgivet  af  et  Bjerg  af  Strømper 
og  Sokker,  der  skulde  stoppes  og  eftersees.  Pastor 
Popp  opmuntrede  hende  under  denne  huslige  Virk- 
somhed med  at  fortælle  om  Dagens  Hændelser  og 
de  forskellige  Besøg,  han  havde  aflagt,  samt  meddelte 
hende  Brudstykker  af  de  Samtaler,  han  havde  ført. 
Med  særlig  Udførlighed  fortalte  han  om  Besøget  hos 
Bager  Rosen  og  om  sin  lille  Disput  med  Frederikke. 

»Hun  er  et  kvikt  og  opvakt  Pigebarn,«  sagde 
Pastor  Popp,  der  efterhaanden  blev  mei-e  varm  i  sin 
Skildring,  »og  godt  skaaren  for  Tungebaandet  er 
hun,  saa  det  er  virkeligt  morsomt  at  hore  hende 
udtale  sig.« 

Men  Fru  Popp  fandt  ikke  Sagen  saa  fornøielig 
som  hendes  kjære  Ægtefælle.  »Den  næsvise  Tøs,« 
udbrød  hun  harmfuld,  »tør  hun  understaae  sig  at 
disputere  med  en  Mand  som  Dig?« 

»Det  var  jo  bare  Spøg,«  sagde  Pastor  Popp  for- 
mildende, »og  Du  kan  da  nok  begribe,  at  jeg  sagde 
hende  ordentlig  Besked.« 

Men  Fru  Popp  vilde  ikke  gaae  ind  paa  saadan 
Spøg.  »Det  passer  sig  ikke  for  saadant  et  Pigebarn. 
Du  har  jo  confirmeret  hende,  saa  skal  hun  ogsaa 
have  Respect  for  dig.  Hun  skal  tie  og  høre  efter  i 
Ærefrygt,  naar  Du  viser  hende  den  Opmærksomhed 
at  tale  til  hende,  men  ikke  komme  med  sine  egne 
dumme  Indfald.« 

»Hun  er  slet  ikke  dum,  hun  har  tværtimod  theo- 
logiske  Anlæg,  som  man  ellers  ikke  pleier  at  træffe 
hos  Kvinder.« 

»Heller  ikke  hos  mig?«  spurgte  Fru  Popp,  idet 
hun  sendte  sin  Mand  et  skarpt  Øiekast. 

»Aa,  Du  indtager  en  aldeles  enestaaende  Plads, 
og  med  Dig  kan  ingen  andre  Kvinder  sammenstilles. 
Dét  veed  Du  jo  godt;  det  har  jeg  sagt  Dig  hundrede 
Gange,  lille  vSylphemor.«  Fru  Popp  hed  egentlig 
Severine,  men  hendes  Mand  havde  omdannet  dette 
noget  haarde  Navn  til  det  blødere  og  mere  ind- 
smigrende Kjælenavn  Sylphe. 

Men  Sylphemor  lod  sig  ikke  afspise  med  denne 
Erklæring.  Hun  foreholdt  sin  Mand,  at  han  maatte 
vise  fornøden  Varsomhed  og  Forsigtighed,  det  skyldte 
han  sin  Stand  og  Stilling,  og  navnlig  skulde  han 
vogte  sig  for  at  sætte  unge  Piger  Fluer  i  Hovedet 
ved  at  vise  altfor  stor  Nedladenhed  imod  dem,  det 
gjorde  dem  blot  indbildske  og  forskruede.  Pastor 
Popp  søgte  at  forsvare  sig,  men  Sylphemor  lod 
ham  ikke  komme  til  Orde,  nu  var  hun  kommen  i 
Aande  og  lod  sig  ikke  standse,  før  hun  havde  faaet 
sig  heelt  udtalt,  og  det  varede  altid  en  Stund. 

Sagen  var  den,  at  Fru  Popp  ikke  følte  sig  i 
samme  Grad  tiltalt  af  Frederikke  Rosens  smukke 
Ansigt  og  friske  Latter  som  hendes  kjære  Mand. 
Ikke,  at  hun  var  skinsyg  paa  hende  —  paa  ingen 
Maade!  Ikke  den  fjerneste  Skygge  af  saadan  Mis- 
tanke kunde  formørke  hendes  klare  Dømmekraft, 
dertil  havde  hun  altfor  megen  Agtelse  og  urokkelig 
Tillid  til  sin  Ægtefælle.  Men  det  forekom  hende 
dog,  at  Pastor  Popp  vel  hyppigt  aflagde  Besøg  hos 
Bager  Rosens,  vel  længe  dvælede  der  og  med  altfor 
synlig   Forkjærlighed    fortalte    om    Frederikke,    naar 

han  kom  hjem,  og  det  s5-ntes  hun  ikke  om.  Popp 
var  dog  virkelig  ahfor  alvorlig  og  sat  en  Mand  til 
at  kunne  finde  Behag  i  slig  Barnesnak. 

Pastor  Popp  lod  sin  Kone  tale  ud  og  tog  der- 
paa  selv  Ordet.  Med  den  Udforlighed,  som  Sagens 
Vigtighed  krævede,  udviklede  han,  at  den  halvt  spøge- 
fulde, halvt  alvorsfulde  Maade,  hvorpaa  han  talte  til 
Frederikke,  netop  var  den  eneste  rette  Maade  at  be- 
handle et  saadant  Pigebarn  paa  for  paa  een  Gang  at 
udvikle  hendes  Aand  og  Hjærte  og  dog  holde  hende 
i  den  rette  Afstand.  Overhovedet  meente  han,  at 
man  ikke  med  Føje  kunde  beskylde  ham  for  at  til- 
sidesætte noget  af  den  Værdighed,  som  han  skyldte 
sin  Stand  og  Stilling. 

Fru  Popp  blev  siddende  lidt  i  Taushed  og  grun- 
dede, derpaa  udbrød  hun  pludseligt:  »Veed  Du,  hvad 
jeg  synes,  Popp?« 

»Nu  da?« 

»At  Frederikke  skulde  gifte  sig.  Det  kunde 
være  paa  Tide  at  finde  en  god  Mand  til  hende.« 

Dette  Forslag  kom  Pastor  Popp  meget  over- 
raskende; han  havde  aldrig  tænkt  derpaa  og  ind- 
vendte, at  Frederikke  dog  var  for  ung,  hun  var  jo 
endnu  et  halvt  Barn. 

»Hun  er  en  og  tyve  Aar  —  jeg  var  tyve,  da 
vi  To  giftede  os.« 

Med  denne  historiske  Oplysning  var  Pastor  Popps 
Indvending  gjendreven.  Men  saa  bemærkede  han, 
at  det  ikke  vilde  være  let  at  finde  en  passende  Mand 
til  hende. 

»Aa,  saadant  et  Underbarn  er  hun  da  heller 
ikke,  at  slet  Ingen  skulde  passe  til  hende.« 

»Ja  hvem  skulde  det  være?  Se  der  er  nu  Ad- 
junkt Grønberg,   men  han  er  dog  egentlig  en  Vind- 

beutel  —  Overlærer  Plagemann  er  for  gammel 

Wouwermann  er  i  Grunden  et  Vrøvl.« 

»Der  er  vel  ogsaa  Andre.« 

»Ja  hvilke  Andre?  De  unge  Handelsmænd  her 
i  Byen  ere  altfor  flotte  —  desuden  maa  Frederikke 
helst  have  en  studeret  Mand.« 

»Saa  kan  hun  jo  faae  Niels  Brylle.« 

»Niels  Brylle!«  Pastor  Popp  foer  op  fra  Stolen 
—  havde  hans  Kone  bragt  en  af  de  kongelige  Prind- 
ser  i  Forslag,  vilde  han  ikke  have  fundet  det  mere 
urimeligt. 

»Ja  Niels  Brylle,«  gjentog  Fru  Popp  roligt. 
»Siger  Du  ikke  selv,  at  Frederikke  har  et  sjældent 
theologisk  Anlæg?  saa  passer  hun  jo  netop  godt 
for  ham.« 

»Brylle  gifter  sig  aldrig,«  sagde  Pastor  Popp 
med  Vægt,    »dertil  er  han  altfor  lærd  en  Theolog.« 

»Hvad  er  det  for  en  Snak?  Vil  han  da  være 
Munk  eller  Papist?«  * 

»Brylle  er  ligesaa  orthodox  en  Lutheraner  som 
jeg  selv,«  sagde  Pastor  Popp,  der  aldrig  lod  nogen 
Leilighed  til  at  proklamere  sin  lutherske  Orthodoxi 
gaae  unyttet  forbi.  »Men  det  er  Noget,  I  Kvinder 
ikke  forstaar  Jer  paa.  Brylle  vil  heelt  og  udeelt 
off"re  sig  for  sin  Videnskab,  derfor  kan  han  ikke 
indgaa  Ægteskab.« 

»Nu  har  jeg  hørt  det  med!  End  Du  da?  Er 
Du  da  ikke  en  stor  Theolog  og  dog  en  lykkeUg  Ægte- 
mand?« 

»Jeg  er  ikke  saa  stor  Theolog  som  Brylle.« 

»Passiar,  min  Ven,  det  er  noget  Snak  —  und- 
skyld, at  jeg  siger  det  lige  ud.  Prædiker  Du  ikke 
ligesaa  godt,  katechiserer  Du  ikke  ligesaa  godt,  ja 
bedre  end  Brylle?  Er  Du  ikke  i  alle  Maader  lige 
saa  god  og  stor  en  Theolog  som  Brylle?« 

»Paa  det  praktiske  Omraade,  ganske  vist  —  men 
ikke  paa  det  videnskabelige.« 

»Blæse  med  Videnskaben!  Det  er  dog  Praxis, 
det  kommer  an  paa.  Nei  Popp,  det  er,  hvad  jeg 
altid  siger:  Du  er  altfor  beskeden,  du  undervurderer 
Dig  selv.  Hvem  er  det,  som  har  gjort  Brylle  til 
den  største  og  lærdeste  Theolog  her  i  Jøvik,  ja  i 
hele  Landet?  Ingen  anden  end  Du.  Var  Du  ikke 
gaaet  rundt  i  Byen  og  havde  fortalt  til  Alle  og  En- 
hver, at  Brylle  er  meget  lærdere  end  Du,  saa  vilde 
Ingen  være  falden  derpaa.  Eller  hvad  har  Brylle 
forud  for  Dig?« 

»Han  har  sine  store  og  mærkelige  Sprogkund- 
skaber; saa  har  han  disputeret,  det  har  jeg  ikke.« 

»Fordi  Du  er  altfor  ydmyg  og  holder  for,  at 
en  god  Christen  skal  ikke  stræbe  efter  denne  Ver- 
dens forfængelige  Ære.  Og  hvad  Sprogene  angaaer 
—  hvad  hjælper  saa  det  her  i  Jøvik,  hvor  dog  ingen 
Mennesker  snakker   mesopotamisk   eller  talmudisk?« 

»Tamulisk«,  korrigerede  hendes  Ægtefælle. 

»Tamulisk  eller  talmudisk,  det  kommer  jo  ud 
paa  Et,«    sagde    den    ivrige  Fru  Popp.     »Her  er  jo 

dog  Ingen  i  Byen,  der  forstaar  nogen  af  Delene. 
Og  har  Du  kunnet  gifte  Dig,  saa  kan  Brylle  saa- 
mænd  ogsaa  gjøre  det,  og  han  skal  ikke  holde  sig 
for  god  dertil.« 

Her  udviklede  sig  en  længere  Disput  mellem  de 
tvende  Ægtefæller.  Pastor  Popp  talte  med  høi  Be- 
geistring  Videnskabens  og  Theologiens  Sag,  han 
hævdede,  at  begge  krævede  sin  Mand  heelt  og  udeelt 
—  Musen  er  skinsyg,  ikke  blot  Kunstens,  men  og- 
saa Videnskabens  Muse,  og  finder  sig  ikke  i  et  deelt 
Hjærte.  Fru  Popp  talte  med  ikke  mindre  Varme 
Ægteskabets  Sag,  hun  fremførte  mange  Exempler 
paa  store  og  ansete  Lærde,  hvis  videnskabelige  Be- 
rømmelse ikke  var  bleven  mindre,  fordi  de  havde 
giftet  sig.  Det  blev  over  Midnat,  før  de  begave  sig 
til  Ro,  men  da  havde  ogsaa  Fru  Popp  vundet  saa 
langt  frem,  at  hendes  Mand  lovede  hende  at  tage 
Sagen  under  nærmere  Overveielse,  ja  maaske  endog 
ved  Leilighed  tale  derom  med  sin  lærde  Ven,  der 
ingen  Anelse  havde  om,  hvilken  varm  og  ivrig  Dis- 
kussion han  aldeles  uforvarende  havde  givet  Anled- 
ning til. 


III. 

en  Udkant  af  Jøvik  laa  Latinskolen,  Lær- 
dommens Sæde,  hvorfra  Lyset  straalede  ud  over  Byen 
og  det  ganske  Land.  Den  laa  paa  det  høieste  Punkt, 
og  dens  blaa  Tag  ragede  derfor  op  over  alle  de 
lavere  Huse  og  kunde  sees  viden  om  ligesom  Byens 
to  Kirketaarne.  Latinskolen  var  en  stor,  meget  lang- 
strakt, hvidmalet  Bygning  med  Rundbuevinduer  i 
den  øverste  Etage,  firkantede  Vinduer  i  den  nederste; 
den  frembød  ikke  synderlig  architektonisk  Afvexling 
i  sin  Byggestil,  men  havde  dog  noget  Imponerende 
ved  sig  paa  Grund  af  sin  Størrelse  og  kunde  for- 
saavidt  afgive  et  Slags  Symbol  paa  den  klassiske 
Dannelse,  der  heller  ikke  frembyder  synderlig  Afvex- 
ling med  sine  snorlige  grammatiske  Regler  og  lange 
Rækker  af  Aarstal  og  Navne,  men  dog  altid  indgyder 
en  vis  Ærefrygt  ved  sit  Omfang  og  sin  udstrakte 
Kundskabsmasse. 

I  det  øverste  Stokværk  med  Rundbuevinduerne 
vare  Skoleværelserne,  i  hvilke  de  latinske  Drenge 
fik  Lærdommen  indpræntet.  De  fleste  af  Vinduerne 
frembøde  kun  Udsigt  til  de  røde  Tage  paa  Gjenboernes 

lave  Huse,  men  fra  et  Par  i  Yderkanten,  hvor  der 
tilfældigvis  ingen  Gjenbohuse  fandtes,  frembød  sig 
en  vid  Udsigt  over  en  Deel  af  Byen  samt  over  Søen 
med  Slotsruinen  og  Skoven  paa  den  anden  Side. 
De  Lykkelige,  som  havde  Plads  her,  kunde  lade 
Blikket  glide  frit  ud  og  følge  de  hvide  Skyer,  som 
paa  solklare  Dage  giede  henover  Skoven,  eller  — 
hvad  der  kun  sjældnere  hændtes,  men  saa  ogsaa 
vakte  des  større  Glæde  —  følge  en  Seilbaad  med  de 
skinnende  Seil,  som  viste  sig  paa  den  lille  Søs  blin- 
kende Bølger.  De,  som  hengav  sig  til  saadanne 
Nydelser,  gjorde  dog  bedst  i  at  have  Øren  og  Øine 
med  sig,  thi  ellers  kunde  det  let  hænde,  at  de  latinske 
eller  græske  Verber  paa  deres  taktfaste  Marsch  gjennem 
Klassen  pludseligt  gjorde  Holdt  foran  dem  —  og 
da  ve  den,  som  ikke  strax  havde  Parolen  paa  rede 
Haand ! 

1  Stue-Etagen  var  Rektorboligen.  Det  var  en 
Række  rummelige  Værelser,  hvoriblandt  en  stor  Sal 
med  fem  Fag  Vinduer,  der  anvendtes  til  større 
Sammenkomster.  Udsigten  til  den  brede  Gade  uden- 
for var  jo  nok  noget  kedelig,  da  man  sjældent  saae 
mere  end  høist  tre  eller  fire  Mennesker  i  den,  og 
der  saaledes  ikke  var  noget  synderligt  rigt  Folkeliv 
at  iagttage  —  men  det  gjorde  heller  ikke  saameget, 
thi  de  fleste  af  Vinduerne  vare  dækkede  af  et  rigt 
Blomsterflor,  idet  Rektoren  var  en  stor  Blomsterven, 
der  satte  en  Ære  i  at  have  et  broget  og  glimrende 
Kaktus-  og  Pelargoniaflor.  Bagved  Stueboligen  laa 
atter  Gaardsrummet,  langs  hvis  ene  Side  fire  eller 
fem  mægtige  Brændestabler  vare  opstillede  til  Skolens 

Forsyning  —  og  paa  den  anden  Side  af  Gaarden 
fandtes  en  stor  Havestue,  der  om  Sommeren,  naar 
Luften  blev  tung  og  trykkende  oppe  i  Stuerne,  af- 
gav et  deiligt  frisk  og  skyggefuldt  Opholdssted  med 
de  aabne  Havedøre,  udenfor  hvilke  saaes  blomstrende 
Rosentræer  og  en  Græsplaine  saa  tæt  og  fin  som 
Fløil.  Haven  var  anlagt  og  dyrket  efter  ganske 
andre  Principer  end  Bager  Rosens  Have:  den  var 
hverken  gammeldags  eller  skyggefuld,  men  tvært- 
imod anlagt  paa  at  skaffe  de  fine  og  sjældne  Blomster 
saameget  Lys  og  Luft  som  muligt.  Tidligt  om 
Morgenen,  inden  Solen  endnu  var  kommen  synder- 
ligt høit  op  paa  Himmelbuen,  kunde  man  see  Rek- 
toren ivrigt  sysselsat  med  at  grave,  plante  eller  vande, 
hvormed  han  forfriskede  Sjæl  og  Legeme,  inden  han 
gik  over  til  den  ulige  besværligere  Gjerning,  som 
paahvilede  ham  overfor  de  haabefulde  Poder  i  Latin- 
skolens Sale.  I  et  Hjørne  af  Haven  laa  Udsigtshøien, 
omringet  af  Syringer  og  Guldregn  og  med  en  høi 
Flagstang,  hvorfra  Dannebrog  vaiede,  naar  Byen  eller 
Skolen  havde  Fest.  Der  var  tillige  opstillet  et  Par 
Bænke  mod  Vest,  hvor  man  i  de  skjønne  Sommer- 
dage kunne  sidde  og  see  ud  over  de  bølgende  Korn- 
marker, der  i  Høie  og  Dale  bugtede  sig  udenfor, 
høre  paa  Lærkernes  jublende  Triller  fra  den  aarle 
Morgen  til  den  sene  Aften,  og  tilsidst  see  den  luende 
Sol  glide  ned  tyst  og  stille  bag  de  dæmrende  Skove, 
som  saaes  ude  i  Horizonten  bag  de  gule  Sæde- 
marker. Rektorens  Have  begrændsedes  af  et  Planke- 
værk, og  udenfor  dette  gik  en  bred  Fodsti,  som 
førte  Navnet  »Veien  bag  Haverne« ;  den  fulgte  i  Op- 

stigninger  og  Nedstigninger  det  bakkede  Terræn  og 
frembød  iøvrigt  de  samme  venlige  Udsigter  over  Mar- 
kerne og  Skovene,  som  man  havde  inde  fra  Udsigts- 
høien,  og  var  i  det  Hele  ligesom  Slotsruinen  ved 
Søen  særligt  yndet  af  stille  Vandrere,  som  ønskede 
i  Ensomhed  at  hengive  sig  til  deres  vemodsfulde 
Betragtninger  over  Menneskelivets  kortvarige  Lykke 
og  hurtige  Omskiftelser. 

Hele  den  vidtstrakte  Rektorbolig  med  sine  mange 
Værelser,  sit  rummelige  Gaardsrum,  Havestuen  og 
Blomsterhaven  med  den  fine  Duft  —  Alt  dette,  som 
syntes  beregnet  paa  en  talrig  Familie  med  Børn  i 
alle  Udgaver  lige  fra  smaa  Sedez'er  til  næsten  voxne 
Folianter  —  Alt  dette  blev  nu  kun  beboet  af  to 
Mennesker,  nemlig  Rektoren  og  hans  eneste  Datter, 
Edele,  samt  en  gammel  Pige,  der  i  mange  Aar  havde 
tjent  dem,  og  en  Karl,  der  tillige  gjorde  en  Slags 
Portnertjeneste  ved  Skolen. 

Der  var  stille  og  tyst  i  Rektorens  store  Bolig 
med  de  mange  Værelser,  men  det  havde  ikke  altid 
været  saaledes.  For  nogle  Aar  tilbage  var  der  to 
Sønner,  raske  og  muntre  Knøse  paa  sexten  og  sytten 
Aar,  Faderens  Stolthed  og  Glæde,  sprudlende  af 
Livslyst  og  Kækhed.  De  trak  Venner  og  Kamme- 
rater til  Huset,  og  den  Gang  var  der  Liv  og  Lystig- 
hed baade  i  Haven  og  Gaarden,  hvor  man  jævnlig 
hørte  høie  Stemmer  og  muntre  Tilraab.  Men  en 
Dag  bragtes  begge  Sønner  hjem  paa  en  Baare:  de 
vare  druknede  paa  en  ulykkelig  Seiltour,  hvor  Baaden 
var  kæntret  med  dem.  Fra  den  Dag  var  det  forbi  med 
Lystigheden,    og    mørk  Alvor    og   Stilhed  lagde  sig 


over  Rektorboligen.    Moderen  sygnede  langsomt  hen, 
et  Aars  Tid  efter  bares  ogsaa  hun  til  Graven. 

Saa  var  kun  Rektoren  og  Edele  tilbage,  den 
sidste  var,  da  Ulykken  skete,  kun  fjorten  Aar  gammel. 
Han  bar  Prøvelsen  som  en  Mand,  men  Livet  havde 
mistet  sit  Solskin  for  ham ;  det  vidunderlige  Gylden- 
skær, som  Haabet  lægger  over  de  kommende  Aar, 
var  borte.  Sin  Skolegjerning  passede  han  med  Pligt- 
opfyldelse og  Samvittighedsfuldhed,  men  der  var 
ikke  længer  den  Glæde  i  den  som  tidligere;  og  Synet 
af  de  muntre  og  raske  Drenge  kaldte  ofte  smerte- 
fulde Minder  frem  i  hans  Sjæl.  Hans  Tanker  vendte 
sig  stedse  mere  mod  det  Hinsides  og  dets  Gaader; 
de  store  Spørgsmaal  om  Udødelighed,  Opstandelse 
og  Gjensyn  sysselsatte  ham  idelig.  Til  en  fast  christe- 
lig  Overbevisning  naaede  han  dog  ikke  frem  :  Christen- 
dommen laa  ham  for  høit,  som  han  selv  pleiede  at 
sige.  Den  gav  ham  altfor  meget  —  mere,  end  han 
havde  Brug  for,  mere,  end  han  skøttede  om.  Ikke, 
at  det  fattedes  ham  paa  Sympathi,  ja  endog  Beun- 
dring for  den,  men  han  kunde  ikke  faae  den  til  at 
stemme  med,  hvad  han  kaldte  Livets  Realiteter. 
Plato  derimod,  fandt  han,  naaede  saa  høit,  som  den 
menneskelige  Tanke  overhovedet  kan  naae,  og  Plato 
var  derfor  hansYndlingsphilosoph,  til  hvilken  han  idelig 
vendte  tilbage.  Den  store  græske  Tænker  med  det 
ideale  Syn  paa  Livet  giver  ikke  større  Anvisning 
paa  Udødelighed,  end  som  en  besindig  Mand  kan 
staae  ved,  og  han  viser  os  ikke  Guddommen  nærmere, 
end  som  den  dunkelt  kan  anes  og  skimtes  under 
det  Forkrænkelighedens  Slør,  som  dækker  over  dette 

Liv.  Derimod  Apostelen  Paulus  —  ja  Rektoren  vilde 
ikke  nægte,  at  der  i  hans  Breve  findes  Udtalelser  om 
Kjærlighedens  Væsen  og  Troens  Natur,  der  ligge 
ligesaa  høit  over  Platos  høieste  Tanker,  som  Himlen 
er  høi  over  Jorden  —  men  saa  kom  atter  al  den 
underlige  Tale  om  Syner  og  Aabenbaringer  og  Reiser 
op  i  den  tredie  Himmel,  som  dog  egentlig  kun  var 
lutter  Sværmeri.  Kunde  man  blot  skære  Alt  det 
bort,  da  vilde  Paulus  ogsaa  være  ligesaa  tilforladelig 
en  Mand  som  Plato,  Og  saaledes  gik  det  egentlig 
med  hele  Christendommen  —  kunde  man  blot  skære 
Alt  det  bort  om  det  Overnaturlige,  Miraklerne,  For- 
soningen og  Treenigheden,  ja  saa  vilde  Christen- 
dommen være  den  allerbedste  og  allersandeste  af 
alle  Religioner,  og  Verden  vilde  aldrig  kunne  faa 
nogen  bedre.  Derpaa  skulde  man  arbeide  hen,  men 
istedetfor  arbeidede  man  i  daarlig  Uforstand  i  lige 
modsat  Retning  og  vilde  stadigt  gjøre  det  til  Hoved- 
sagen, som  var  det  aldeles  Underordnede.  Og  saa 
kunde  den  iøvrigt  saa  milde  og  elskværdige  Rektor 
ikke  dye  sig  for  nogle  skarpe  Udtalelser  mod  Theo- 
logerne,  thi  det  er  dog  fra  dem,  at  hele  Ulykken 
stammer.  Det  er  dem,  som  evig  og  altid  fylder 
Verden  med  deres  dogmatiske  Kævl,  og  det  slet 
ikke  af  andre  Grunde  end  for  at  gjøre  sig  vigtige. 

Slige  formastelige  Tanker,  der  vilde  have  bragt 
Brylles  og  Popps  Hovedhaar  til  at  reise  sig  til  den 
yderste  Spids,  udtalte  Rektoren  naturligvis  ikke  offent- 
lig. Saa  vilde  det  nok  snart  være  forbi  med  hans 
Anseelse  i  Jøvik,  der  var  en  meget  rettroende  By, 
som    holdt    fast    ved   sine  Fædres  Tro  og  for  ingen 

Pris  vilde  slippe  den.  Nei  det  var  kun  i  stille  Sam- 
taler med  Edele,  at  han  udlod  sig  paa  saadan  Maade, 
og  at  hun  ikke  sladrede  af  Skole,  kunde  han  være 
vis  paa.  Det  var  dog  ikke  Frygt  for  Byens  Om- 
dømme, der  bevægede  ham  til  saadan  Forsigtighed, 
det  var  ligefrem  Pligtfølelse,  thi  Rektoren  havde  den 
Anskuelse,  at  Skolens  Opgave  ved  Siden  af  at  bi- 
bringe Disciplene  den  fornødne  Kundskabsfylde  er 
den  at  indprænte  en  urokkelig  Tillid  til  og  en  dyb 
Ærefrygt  for  en  usynlig,  oversandselig  Verdensorden, 
der  styrer  og  leder  hele  den  synlige  og  sandselige 
Tilværelse.  Om  Troen  herpaa  udformedes  i  pla- 
tonisk eller  paulinsk  Skikkelse,  stod  for  Rektoren 
som  noget  uvæsentligt  og  underordnet;  men  derimod 
holdt  han  fast  paa,  at  den  Skolemand,  som  kastede 
Tvivl  eller  Uro  ind  i  de  Unges  Hjærter,  som  vare 
betroede  til  hans  Omsorg,  svigtede  sin  Pligt  og  det 
Ansvar,  som  paahvilede  ham.  Saavel  overfor  Discip- 
lene som  overfor  Lærerne  og  Byens  Befolkning  iagt- 
tog han  en  stor  Tilbageholdenhed  og  lod  sig  ikke 
mærke  med  sine  besynderlige  Meninger,  hvilke  han 
betragtede  som  sin  Privat-Dogmatik,  der  ikke  ved- 
kom Offentligheden.  Kun  den  skarpt  skuende  Pastor 
Popp  havde  en  stille  Formodning  om,  at  Rektoren 
vist  i  sin  Hjærtens  Grund  var  en  Rationalist  af  den 
gamle  Skole,  hvad  der  efter  Popps  Mening  jo  var  langt 
fordærveligere  end  at  være  aabenbar  Atheist  og  Fri- 
tænker. Men  da  Rektoren  omhyggeligt  vogtede  sig 
for  paa  nogensomhelst  Maade  at  udæske  den  strid- 
bare Præst,  og  det  saaledes  skortede  denne  paa  be- 
stemte Anklagepunkter,  fik  han  Lov  at  være  i  Fred. 

Saa  passede  han  sin  Skole  og  sine  Blomster,  medens 
han  gav  sine  grublende  Tanker  frit  Løb.  Blomsterne 
blev  ham  stedse  kjærere,  og  han  hengav  sig  med  en 
næsten  lidenskabelig  Iver  til  deres  Dyrkning;  den 
vidunderlige  Farvepragt,  der  paa  en  for  os  aldeles 
uforklarlig  og  hemmelighedsfuld  Maade  vælder  op 
af  Jordens  dunkle  Skød,  var  ham  som  en  Bebudelse 
og  Forjættelse  om  Livets  evige  Seir  over  Døden. 

Og  saa  var  der  Edele.  |a  det  var  ikke  uden 
Føie,  at  de  brave  Jøvikinger  sagde  om  hende,  at  hun 
var  en  høist  mærkelig  Pige,  thi  hun  var  i  mere  end 
een  Henseende  mærkelig  forskjellig  fra  dem.  Af 
Naturen  var  hun  stærk  indadvendt  og  tilbøielig  til 
Grublerier,  og  denne  Tilbøielighed  var  bleven  næret 
ved  hendes  Livsførelse.  Hun  var  kun  fjorten  Aar 
gammel,  da  den  store  Ulykke  indtraf,  og  begge 
Brødrene  bortreves  ved  en  brat  Død.  Livet  i  Hjemmet, 
der  tidligere  bar  Præget  af  Ungdomslyst  og  Glæde, 
tystnede  og  sank  sammen  i  stille  og  dyb  Sorg. 
Edele  var  netop  i  den  Alder,  hvor  det  bløde  og 
barnlige  Sind  er  modtageligt  for  alle  stærke  og 
gribende  Indtryk  uden  at  være  i  Besiddelse  af  nogen 
prøvet  Livserfaring,  som  kan  holde  igjen  mod  Ind- 
trykkets overvældende  Magt.  Tanken  om  Livets 
Kortvarighed  og  hurtige  Omskiftelighed  næsten 
knugede  hende  til  Jorden,  og  det  var  hende,  som 
om  enhver  Livsnydelse,  der  bødes  hende,  allerede 
var  mærket  af  Dødens  klamme  Haand.  Hun  tabte 
Lysten  til  Leg  og  Dands  og  Samliv  med  muntre 
Jævnaldrende  og  drog  sig  tilbage  i  sit  eget  stille 
Tankeliv  og  dets  frugtesløse  Kampe  for  at  løse  Livets 

Gaader.  Efter  Moderens  Død  var  en  ældre  kvinde- 
lig Slægtning  taget  i  Huset  til  dem.  Hun  var  mild 
og  blid,  men  forstod  slet  ikke,  hvad  der  rørte  sig  i 
Edele.  Da  ogsaa  hun  døde  et  Aars  Tid  efter  Edeles 
Confirmation,  mente  Faderen,  at  nu  var  denne  vel 
voxen  nok  til  at  styre  Huset,  og  det  havde  hun 
ogsaa  selv  mest  Lyst  til. 

Da  Huset  kun  bestod  af  hende  og  Faderen  for- 
uden Tyendet,  tog  det  ikke  saa  megen  Tid,  og  der 
var  rigelig  Leilighed  for  hende  til  at  uddanne  sig 
ved  Læsning  og  Samtale.  Med  Forkjærlighed  valgte 
hun  saadanne  Skrifter,  der  i  en  ikke  altfor  abstract 
og  utilgængelig  Form  behandlede  de  store  moralske 
og  religiøse  Grundproblemer  om  Livets  Bestemmelse, 
Tilværelsens  Formaal,  det  høieste  Gode;  det  Meste 
af  hvad  der  herom  fandtes  i  Faderens  Bibliothek, 
saavel  af  ældre  som  nyere  Literatur,  havde  hun  læst; 
ogsaa  Platos  Dialoger  havde  hun  studeret  paa  For- 
anledning af  Faderen,  men  fandt  dog  ikke  det  i  dem, 
som  hun  ventede  og  følte  sig  snarere  lidt  skuifet  af 
dem;  hun  fattede  ikke  ret  den  Beundring,  som  hendes 
Fader  og  andre  lærde  Mænd  skænkede  dem. 

Mellem  Edele  og  Faderen  udviklede  sig  et  stedse 
rigere  og  fortroligere  aandeligt  Samliv.  Sine  Grublerier 
og  Spekulationer,  hvilke  han  holdt  omhyggeligt 
skjulte  for  alle  Andre,  udtalte  han  for  Datteren,  og 
hun  blev  hans  Fortrolige.  Hendes  naturlige  Aands- 
evner  uddannedes  til  en  Skarphed  i  Opfattelsen  og 
en  logisk  Folgerigtighed,  som  ikke  er  almindelig  hos 
Kvinder.  Med  sjælden  Klarhed  forstod  hun  at  ramme 
de  egentlige  Principer  og  dernæst  at  føre  dem  frem 

i  deres  fulde  Konsekvents,  idet  hun  skød  alt  Uved- 
kommende til  Side,  hvad  der  kun  kunde  fremkalde 
Forvirring  og  Uklarhed.  Hendes  Tankesæt  fik  noget 
Mandigt  herved,  hvortil  kom,  at  hun  besad  en 
skarp  Ironi  og  forstod  at  anvende  den  overfor  en 
Modstander,  som  frembød  Blottelser,  navnlig  hvor 
denne  mente  at  kunne  optræde  med  Overlegenhed, 
Pastor  Popp  havde  af  og  til  faaet  Prøver  paa  den, 
og  Edele  hørte  ikke  til  hans  Yndlinge;  hun  var  ikke 
nær  saa  høit  anskreven  hos  ham  som  Frederikke 
Rosen,  der  vel  tillod  sig  at  modsige  ham,  ja  stun- 
dom endog  at  drille  ham  lidt,  men  dog  altid  med 
sømmelig  Anerkjendelse  af  hans  Værdighed  som 
Theolog  og  Præst. 

Rektoren  glædede  sig  over  sin  Datters  Snille 
og  Skarpsind.  De  fordybede  sig  hyppigt  i  lange 
Samtaler,  hvor  da  Edele  gjerne  var  sysselsat  med  et 
Haandarbeide,  som  hun  af  og  til  lod  synke  ned  i 
Skødet,  naar  hendes  Tanker  reves  for  stærkt  med, 
medens  Rektoren  spadserede  op  og  ned  ad  Gulvet, 
ivrigt  talende.  Overfor  Faderen  iagttog  Edele  stedse 
en  Skaansomhed,  som  hun  ikke  altid  viste  overfor 
Andre,  og  hun  tillod  sig  aldrig  nogen  spydig  eller 
spottende  Bemærkning  overfor  ham,  selv  hvor  det 
viste  sig,  at  hans  Bevisførelse  var  temmelig  brøst- 
fældig. Stundom  taug  hun  ganske  stille,  og  da 
kunde  Faderen  næsten  i  timevis  vedblive  at  frem- 
sætte sine  Anskuelser,  stadigt  vandrende  frem  og  til- 
bage i  Stuen.  Om  Sommeren  foretoge  de  lange 
Vandringer  sammen  i  Skovene  omkring  Jøvik.  De 
elskede  begge  Naturen,  glædede  sig  i  Fællesskab 
over    de    vexlende  Lys-   og  Skyggepartier  i  Skovens 

Dunkelhed  eller  over  de  vidtstrakte  Udsigter,  der 
aabnede  sig  fra  Skovbakken  i  Udkanten.  Men  saa 
kunde  der  pludseligt  falde  et  Ord  eller  en  Bemærk- 
ning fra  en  af  dem,  som  gav  Tankerne  et  Stød  i 
hel  anden  Retning,  og  Samtalen  tog  da  de  gamle, 
saa  hyppigt  drøftede  Æmner  op,  om  hvad  der  var 
det  Blivende  og  Uforkrænkelige  midt  i  al  Omskiftelsen 
og  Forkrænkeligheden,  eller  om  den  evige  Skjønhed 
kunde  siges  delvis  at  aabenbare  sig  gennem  den 
jordiske  Skjønhed,  og  hvorledes  da  Forholdet  mellem 
begge  skulde  bestemmes.  Stillingen  mellem  de  Sam- 
talende blev  da  gjerne  den,  at  Rektoren  tog  sit  Stade 
i  Plato  og  hans  Ideelære,  medens  Edele  talte  for 
Paulus  og  Christendommen.  Han  søgte  Grunden 
hertil  i  den  Omstændighed,  at  hun  som  Kvinde  ikke 
evnede  at  følge  en  abstract  streng  videnskabelig  Tænk- 
ning, men  heller  vilde  følge  sin  Phantasi  og  Følelse 
og  derved  udsatte  sig  for  at  tage  Drømme  og  Sværmeri 
for  Virkelighed.  Det  kunde  dog  være,  at  Rektoren 
forregnede  sig  heri,  og  at  den  egentlige  Grund  var, 
at  hans  Datter  besad  en  stærkere  Villie  og  var  en 
mere  udpræget  Charakter.  Hun  foretrak  derfor  altid 
de  faste  og  bestemte  Afgjørelser  fremfor  en  usikker 
Svæven  og  Vaklen,  og  dette  var  hendes  Hovedanke 
mod  den  philosophiske  Ideelære,  i  hvilken  Faderen 
søgte  sin  Trøst,  at  Alt  her  lodes  ubestemt  og  uaf- 
gjort. Den  syntes  at  give  Svar  paa  Alt,  men  gav  i 
Virkeligheden  ikke  Svar  paa  Noget.  Er  der  en  Gud 
til.^  er  der  en  personlig  Udødelighed.^  skulde  hun  i 
en  hin.sides  forklaret  Tilværelse  gjense  sin  Moder  og 
sine  Brødre,    der  saa  uformodet  vare  revne  bort  fra 

dette  Liv?  Paa  disse  Spørgsmaal  svaredes  der  baade 
Ja  og  Nei,  og  man  blev  altsaa  i  Uvisheden,  medens 
Christendommen  gav  klare  og  utvetydige  Svar. 

Det  bliver  nu  vistnok  et  Spørgsmaal,  om  det 
var  vel  betænkt  af  ham  at  føre  sin  Datter  saa  dybt 
ind  i  alle  disse  Undersøgelser.  Edele  var  neppe  tyve 
Aar  gammel,  besad  hele  Ungdommens  Varme  og 
Fyrighed  til  at  gaae  løs  paa  de  høieste  og  vanske- 
ligste Problemer,  men  savnede  den  Livserfaring,  som 
først  Alderen  og  den  med  denne  følgende  aandelige 
Modenhed  giver.  Hun  uddannede  sig  til  en  stor 
Dialektiker,  især  da  Naturen  havde  udrustet  hende 
med  gode  Betingelser  herfor,  men  der  var  Fare  for, 
at  den  Sindets  Umiddelbarhed,  som  er  af  saa  stor 
Betydning  for  Ungdommen,  tog  Skade.  Vistnok 
tog  hun  altid  Parti  for  Christentroen  og  Kirkelæren 
overfor  Philosophien,  men  det  var,  fordi  hun  fandt 
den  sidste  holdningsløs  og  ubestemt.  Bødes  der  hende 
en  Livsanskuelse,  der  var  ligesaa  sikker  og  afgjørende 
paa  alle  Omraader  som  Christendommen,  og  som 
ovenikjøbet  havde  det  Fortrin,  at  den  var  i  langt 
bedre  Overensstemmelse  med  »Livets  Realiteter«,  da 
kunde  det  hændes,  at  hun  forkastede  baade  Plato  og 
Paulus  som  Idealister  og  Drømmere  for  udelukkende 
at  holde  sig  til  de  »rene  Kjendsgjerninger«.  Til 
et  saadant  Omslag  sporedes  der  ganske  vist  intet 
Tegn,  og  saavel  hun  selv  som  Faderen  vare  langt 
fra  at  ane  noget  Saadant,  men  Muligheden  var  til- 
stede, den  laa  som  et  Tønder  gjemt  i  Edeles  varme, 
ildfulde  Sjæl,  og  der  behøvedes  kun  en  Gnist  for  at 
sætte  Alt  i  lys  Lue. 

Efter  hvad  der  er  fortalt,  kan  det  ikke  undre, 
at  alle  brave  Jøvikinger  vare  enige  i  at  kalde  Edele 
en  høist  mærkelig  Pige.  Men  iøvrigt  vare  Dommene 
over  hende  meget  afvigende.  Mange  kaldte  hende 
fornem  og  indbildsk  eller  klagede  over  hendes  af- 
visende Kulde;  det  var  mest  Saadanne,  som  ved 
en  eller  anden  Leilighed  havde  faaet  et  skarpt  Ord 
af  hende,  thi  et  saadant  havde  hun  altid  ondt  for 
at  holde  tilbage,  naar  det  først  havde  trængt  sig 
frem  paa  hendes  Tunge.  Andre  nærede  af  samme 
Grund  en  vis  Sky  for  hende  og  holdt  sig  helst  i  en 
ærbødig  Afstand  fra  hende.  Men  til  Gjengjæld  havde 
hun  en  lille  trofast  Venneskare,  som  sluttede  Kreds 
om  hende  og  ikke  noksom  kunde  prise  hendes  klare 
Forstand  og  aandelige  Begavelse,  hendes  sjældne 
Livfuldhed,  men  fremfor  Alt  den  Trofasthed  og  den 
Hjærtevarme,  hvormed  hun  omfattede  Alt,  som  hun 
havde  vundet  kjær,  ligemeget  om  det  var  Personer 
eller  Tanker. 

Blandt  Edeles  Veninder  indtog  Frederikke  Rosen 
den  første  Plads.  Dette  kunde  synes  saameget  mere 
besynderligt,  som  de  to  unge  Piger  vare  i  det  Ydre 
og  i  det  Indre  saa  forskjellige  som  Nat  og  Dag, 
men  det  er  jo  bekjendt,  at  Venskabet  ligesom  El- 
skoven netop  trives  bedst  gjennem  kraftige  Modsæt- 
ninger. Den  Smule  Slægtskab,  som  var  mellem 
Edeles  og  Frederikkes  Mødre  havde  ført  dem  sammen 
allerede  fra  den  tidlige  Barndom,  senere  havde  jævn- 
lig Omgang,  Vanen  og  den  trods  de  store  Forskjellig- 
heder  dog  gjensidige  Sympathi  udviklet  et  varmt  og 
inderligt  Venskab  mellem  dem.    I  det  Ydre  dannede 

de  to  Veninder  en  paafaldende  Modsætning  til  hin- 
anden: Frederikkes  ranke  fyldige  Skikkelse  med  det 
blonde  Haar  og  den  lyse  Teint  gav  Indtrykket  af 
noget  Straalende  og  Festligt,  af  Ungdommens  Umiddel- 
barhed og  friske  Livsglæde.  Edele  var  betydeligt 
mindre  i  Væxt,  fin  og  zart,  næsten  spinkel,  det 
mørke  Haar  og  Hudfarve  gav  hende  et  sydlandsk 
Udseende,  Ansigtstrækkene  vare  fine  og  skarpe, 
Munden  snarere  lidt  vel  stor.  I  Alt  dette  stod  hun 
tilbage  for  Frederikke,  men  saa  havde  hun  til  Gjen- 
gjæld  et  enkelt  Fortrin,  hvormed  hun,  i  alt  Fald  i 
enkelte  meget  heldige  Øieblikke,  ganske  overstraalede 
Frederikke,  det  var  de  vidunderlige  Øine.  De  vare 
brune,  men  vexlede  baade  Farve  og  Udtryk,  saa  at 
de  stundom  gik  over  til  en  kulsort  Farve  med  et 
funklende  Lys  og  Spil.  Alle  Sjælelivets  vexlende 
Stemninger  afspeilede  sig  i  Edeles  Øine,  naar  hun 
samtalede  med  Nogen,  og  til  enkelte  Tider,  naar  en 
Sag  ret  fyldte  hende  med  Varme  og  Begeistring, 
kunde  de  straale  med  en  næsten  overjordisk  Skjøn- 
hed.  I  saadanne  Øieblikke  kunde  alle  Andre,  der 
saaes  i  hendes  Nærhed,  næsten  synke  sammen  til 
noget  Ringe  og  Hverdags. 

Ikke  mindre  forskjelligt  var  det  Tankehv,  som 
rørte  sig  i  de  to  unge  Piger.  Paa  de  høie  Specula- 
tioner  og  Tanker,  der  jævnligt  fyldte  Edeles  Sind, 
indlod  Frederikke  sig  aldrig,  de  laa  i  Grunden  ganske 
udenfor  hendes  Aands  Omraade,  Christendommens 
og  Aabenbaringens  Sandhed  stod  for  hende  som 
ligesaa  naturlig  og  indlysende,  som  at  Solen  skinner 
paa    Himlen,    og    hun    forstod    ikke,    hvorfor    man 


75 

skulde  bryde  sit  Hoved    med   den  Sag,    da    der  her 
paa  Jorden    dog    var    saa  Mangfoldigt,    som    kunde 
optage    Tankerne.      Men    hun    saae    op    til    Edele, 
hun    erkjendte    hendes   aandelige  Overlegenhed,    og 
skjøndt  hun  var    noget  ældre,    lod  hun  sig  gjerne  i 
vigtigere  Sager    føre  og  lede  af  Edeles    klare,    over- 
skuende Forstand.    Edeie  paa  sin  Side  kunde  næsten 
misunde    Frederikke    hendes    friske    Umiddelbarhed, 
hun  følte  det  Velgjørende  i  Samlivet  med  hende,  og 
naar  hun  træt  af  sine  egne  Grublerier   og  de  philo- 
sophiske  Samtaler  med  Faderen  kom  til  at  tale  med 
Frederikke,    da    var    det    hende,    som    om    hun    fra 
Speculationens  abstracte  Høider  og  rene,  men  kolde 
Ætherluft   atter  førtes  tilbage  til  Jordens  varme  Sol- 
dale  med  livsfyldige,  kraftige  Skikkelser.     Naar  hun 
og   Faderen    mest    dvælede   i    melancholske  Betragt- 
ninger over  Jordelivets  Forkrænkelighed,  da  fik  hun 
under  Samtaler  med  Frederikke    en    høist  tiltalende 
Fornemmelse  af,    at  Livet  frembyder  en  Overflødig- 
hed baade    af   smaa    og   store  Glæder,  som  det  nok 
er  værd   at   tage  med  og  nyde  i  Øieblikket  uden  at 
plage  sit  Sind  med  ængstelige  Bekymringer  over,  at 
de  allerede  den  næste  Dag  eller  det  næste  Aar  ville 
være    forsvundne.     Og    saaledes    kom   disse  Tvende 
trods  deres  grundforskjel^ge  Syn  paa  Livet  fortræffe- 
ligt   ud    af  det  med  hinanden,    de  ligesom  udfyldte 
gjensidigt  hinanden  og  havde  alt  i  en  lang  Aarrække 
vænnet    sig   til   at    betro    sig  til  hinanden  og  udtale 
sig    angaaende  Alt,    hvad    der    laa    dem    paa   Sinde, 
baade  Smaat  og  Stort. 

Efter  hele  det  Alvorspræg,  der  hvilede  over 
Rektoren  og  hans  unge  Datter,  egnede  deres  Hus 
sig  ikke  til  at  være  et  saadant  fornøieligt  Samlings- 
sted til  Drøftelse  af  alle  Dagens  Nyheder  som  Bager- 
mester Rosens.  Alligevel  var  det  heller  ikke  noget 
uselskabeligt  Hus.  Rektoren  var  af  Naturen  gæstfri 
og  vilde  gjerne  see  glade  Mennesker  om  sig;  det 
var  de  store  Sorger,  han  havde  fristet,  som  drev  K^m 
bort  fra  Menneskene  og  bragte  ham  til  at  søge  En- 
somheden. Et  Par  Gange  om  Aaret  pleiede  han  at 
samle  Skolens  Lærere  hos  sig  til  en  selskabelig 
Sammenkomst,  og  her  gik  det  gjennemgaaende  liv- 
ligt til,  da  baade  Rektoren  og  Edele,  som  ved  denne 
Leilighed  optraadte  som  Husmoder,  forstode  at  bringe 
Samtalen  i  Gang  og  holde  den  vedlige.  løvrigt  blev 
der  ikke  holdt  Selskaber,  men  hvo,  der  indfandt  sig 
af  sig  selv,  var  velkommen,  og  Rektoren  saae  gjerne, 
at  en  eller  anden  af  Husets  Venner  tilbragte  Aftenen 
hos  dem,  ved  hvilke  Leiligheder  Samtalen  ikke 
sjeldent  førtes  hen  paa  Tidens  brændende  Spørgs- 
maal. 

En  af  dem,  der  i  længere  Tid  var  bleven  en 
stadigt  hyppigere  Gæst  i  Rektorens  Hus,  var  Adjunkt 
Grønberg.  Han  havde  snart  lagt  Mærke  til,  at  Edele 
i  Aand  og  Forstand  ragede  op  over  den  øvrige 
kvindehge  Befolkning  i  Jøvik,  saa  at  man  kunde 
faae  en  Debat  istand  med  hende,  hvad  han  forgæves 
havde  forsøgt  med  andre  Damer.  Og  Edele  fandt 
Behag  i  at  samtale  med  Grønberg,  hun  morede  sig 
med  at  drive  ham  frem  til  stedse  mere  yderlig 
gaaende  Paradoxer,  i  hvilke  det  bestaaende  Samfund 

og  Tilværelsen  saa  omtrent  stilledes  paa  Hovedet. 
Det  livlige  Ordskifte,  de  dristige  Paastande  fængslede 
hende,  hun  fandt  det  forfriskende  og  adspredende  at 
høre  Meninger  og  Synsmaader  opstillede  og  for- 
svarede med  en  vis  dialektisk  Færdighed,  der  dannede 
en  diametral  Modsætning  til  Alt,  hvad  hun  havde 
lært  i  sin  Barndom  og  Ungdom.  Hun  var  derfor 
altid  rede  til  at  bryde  en  Landse  med  Grønberg  og 
gjennem  Modsigelse  ægge  ham  til  stedse  vildere  An- 
greb paa  de  Ideer,  hvorpaa  den  bestaaende  Samfunds- 
orden hviler. 

Men  hvad  hun  fra  forst  af  havde  taget  som 
lutter  Morskab  og  som  Øvelse  i  en  livlig  Tanke- 
exercits,  fik  efterhaanden  større  Betydning  og  gik 
umærkeligt  over  til  en  dybere  Alvor.  Det  kunde 
jo  være  ganske  fornøieligt  at  vende  op  og  ned  paa 
Alting,  og  lade  Sort  blive  Hvidt  og  Godt  blive  Ondt 
—  men  hvis  det  nu  ikke  alene  var  fornøieligt,  hvis 
det  ogsaa  var  sandt?  Edele  begyndte  at  faa  Syn  for, 
at  Grønbergs  Paastande  ikke  vare  —  hvad  hun  fra 
først  af  havde  antaget  dem  for,  og  hvad  der  havde 
gjort  dem  saa  morsomme  for  hende  —  en  Række 
livfulde  Indfald,  der  ligesom  Raketter  bleve  afbrændte 
snart  fra  en,  snart  fra  en  anden  Side,  altid  til  ny 
Overraskelse  for  Tilhørerne,  men  at  der  virkelig 
var  indre  Orden  og  Sammenhæng  mellem  dem. 
Det  var  en  for  hende  ganske  ny  Verdensanskuelse, 
opført  paa  faa  og  yderst  simple  Principer,  gjennem- 
førte  med  logisk  Konsekvents  —  Alt  dette  maatte  i 
høi  Grad  tiltale  hendes  klare  Aand,  der  fra  en  tidlig 
Ungdom    var    bleven    øvet    i    og  vænnet  til  f;ist  og 

de  sorgfulde  Erindringer,  de  vemodsfulde  Minder, 
som  Edele  stedse  havde  gjort  efter  Moderens  og 
Brødrenes  Død?  Tankerne  tilhylledes, Villien  sløvedes, 
Sorgen  lagde  sig  som  et  graat  Spindelvæv  over 
Livet  og  skjulte  al  Glands  og  dets  muntre  Farver. 
Efter  den  nye  Livsanskuelse,  der  nu  dukkede  op 
for  hende  som  en  ny  Verden  af  det  bølgende  Hav, 
kastede  man  alle  tungsindige  Minder  bort,  man  fejede 
alt  Spindelvævet  til  Side,  lod  Livet  spille  i  sin 
muntre  Farvepragt,  og  lod  sig  med  Velbehag  gjennem- 
strømme  af  Øieblikkets  umiddelbart  betagende  Livs- 
magt. 

Hvad  der  gav  den  nye  Livsopfattelse  en  ubevidst 
Tiltrækningskraft  for  Edele,  var  den  Hemmeligheds- 
fuldhed, hvori  hun  holdt  den.  Thi  uden  at  have 
talt  derom  eller  truffet  nogen  Aftale  derom,  vare  de 
begge  blevne  enige  om  at  holde  Rektoren  uden  for 
disse  Samtaler.  Adjunkt  Grønberg  vidste  meget  vel, 
at  Rektoren  trods  al  sin  Mildhed  og  Eftergivenhed  dog 
med  stor  Bestemthed  krævede,  at  der  fra  Lærerens 
Side  Intet  maatte  fremkomme,  der  kunde  virke  ned- 
brydende paa  Disciplenes  moralske  og  religiøse  Over- 
bevisning. Edele  havde  med  Kvindens  fine  og  hurtige 
Opfattelse  snart  indseet,  at  Adjunkt  Grønberg  kunde 
komme  i  en  vanskelig  Stilling,  om  det  blev  bekjendt, 
hvilke  yderlige  Anskuelser  han  forfægtede.  De  drøf- 
tede derfor  kun  disse  Æmner,  naar  de  vare  alene; 
saasnart  Rektoren  traadte  ind  af  Døren,  skiftede  de 
som  efter  en  stiltiende  Overenskomst  Æmne  og 
valgte  lettere  Gjenstande  for  Underholdningen. 

Matthias  Grønberg  var  ikke  blind  for,  at  han 
vandt  Fremgang  overfor  Edele.  Hendes  Drillerier, 
hvormed  hun  tidligere  havde  imødegaaet  ham,  op- 
hørte, hendes  Modsigelse  blev  svagere,  det  var  kjende- 
ligt,  at  hun  hørte  paa  ham  med  stigende  Opmærk- 
somhed. Forholdet  mellem  dem  antog  efterhaanden 
et  andet  Præg:  de  vare  ikke  længere  jævnbyrdige 
Modstandere,  der  vare  rede  til  at  gribe  hverandres 
Blottelser,  men  Overvægten  kom  mere  og  mere  paa 
hans  Side;  han  var  Læreren  og  hun  Disciplen.  Og 
det  var  en  Discipel  af  ganske  anden  x\rt  end  dem  i 
Skolen,  der  sad  og  gabede,  medens  han  talede, 
og  vare  lige  glade  ved,  hvad  han  sagde,  naar  blot 
Timen  kunde  gaae  paa  den  for  dem  mindst  an- 
strængende  Maade.  Her  var  Alvor  og  Iver  for  at 
forstaa  og  tilegne  sig;  Edele  nøledes  ikke  blot  med 
de  store  almene  Synspunkter,  men  krævede  Rede- 
gørelse for  Enkelthederne.  Han  laante  hende  Bøger 
mest  af  videnskabelig  Art  og  gav  hende  fornøden 
Veiledning  i  det,  som  hun  havde  ondt  ved  at  for- 
staae.  Adskilligt  laa  vel  over  hendes  Fatteevne, 
til  Andet  manglede  hun  de  nødvendige  Forkund- 
skaber, men  Edele  forstod  at  hjælpe  sig  som  de 
fleste  opvakte  Kvinder  i  slige  Tilfælde  ved  at  ind- 
prænte  sig  visse  Hovedpunkter  og  iøvrigt  udfylde 
Hullerne  ved  Hjælp  af  en  levende  Phantasi,  saa  at 
det  omsider  formede  sig  til  et  Slags  sammenhængende 
System.  Grønberg  æggedes  herved  til  at  gaae  videre, 
han  kom  næsten  i  Begeistring  og  lagde  en  ikke 
mindre  malende  Phantasi  for  Dagen,  naar  han  skil- 
drede en  kommende  Guldalder,  da  Videnskabens  Sol 

skulde  skinne  i  ufordunklet  Glands  over  den  lykke- 
lige Menneskeslægt,  medens  alle  Philosophiens  og 
Religionens  uklare  Drømmerier  vare  forsvundne  som 
Nattetaager, 

For  Edele  rykkede  Dag  for  Dag  det  Tids- 
punkt nærmere,  til  hvilket  der  ovenfor  blev  hen- 
tydet, da  hun  med  sin  Sjæls  fulde  Lidenskab 
skulde  hengive  sig  til  en  Livsanskuelse,  der  stod  i 
Strid  med  Alt,  hvad  hun  hidtil  havde  seet  op  til  og 
beundret,  og  som  fængslede  hende  med  den  Magt, 
hvormed  det  Nye  og  Ukjendte  overvælder  Ung- 
dommen. Ja  dette  Tidspunkt  vilde  allerede  være 
indtraadt,  og  Edele  vilde  alt  have  kastet  sig  i  Armene 
paa  Matthias  Grønbergs  nye  System,  der  skulde  for- 
løse Verden  fra  al  den  Elendighed,  hvorunder  den 
hidtil  har  sukket  —  om  der  ikke  var  kommen  en 
Modvægt,  der  kunde  tynge  i  modsat  Retning  og 
atter  føre  hende  tilbage  imod  den  religiøse  Over- 
bevisning, i  hvilken  hun  var  opdragen.  Dette  var 
ingen  Ringere  end  Jøviks  høit  skattede  Theolog,  den 
lærde  Licentiat,  Pastor  Niels  Brylle. 

Han  havde  gjort  et  Par  Besøg  hos  Rektoren, 
var  bleven  vel  modtagen  og  opfordret  til  at  komme 
igjen,  men  hans  Embedsvirksomhed  og  hans  lærde 
Studier  lagde  saa  meget  Beslag  paa  ham,  at  han 
ikke  havde  havt  Stunder  til  at  gjøre  videre  Brug  af 
den  gæstfri  Indbydelse.  Saa  hændtes  det  en  Dag 
i  det  tidlige  Foraar,  at  Pastor  Brylle  gik  sig  en 
stille  Eftermiddagstour.  Han  havde  valgt  Veien  bag 
om  Haverne,  hvor  han  uforstyrret  kunde  gaae  i  sine 
theologiske  Meditationer,  medens  Blikket  gled  hen 
over  de  unse  Rugmarker,    hvis   friske  grønne  Farve 


lyste  kraftigt  i  det  stærke  Sollys.  Tankefuld  skred 
Brylle  op  og  ned  ad  Bakkerne,  indtil  han  kom  forbi 
en  aaben  staaende  Havedør.  Han  kastede  et  Blik 
ind  gjennem  den  og  saae  et  pragtfuldt  Tulipanflor 
udfolde  sig  i  brogede  Farver.  Han  gik  gjennem 
den  aabne  Dør  for  at  tage  Blomsterne  nærmere  i  Be- 
tragtning. En  fin  og  gjennemtrængende  Blomster- 
duft slog  ham  i  Møde,  og  skjøndt  Phantasien  ikke 
kunde  siges  at  være  den  herskende  Evne  hos  den 
lærde  Theolog,  blev  han  dog  ligesom  fangen  af  den 
krydrede  Duft,  der  kaldte  ubevidste  Anelser  og 
Længsler  frem  i  Sjælen.  Idet  han  fulgte  den  Tanke- 
række, i  hvilken  han  var  inde,  lod  han  Blikket  med 
Velbehag  glide  hen  over  de  gule,  røde  og  hvidbrune 
Farver,  som  Tulipanfloret  ligesom  vævede  for  hans 
Øie.  Han  gik  langsomt  frem,  stod  stille,  saae 
paa  Blomsterne  og  tænkte,  gik  atter  nogle  Skridt 
frem  og  —  stod  pludseligt  lige  overfor  Edele.  Det 
var  Rektorens  Have,  han  var  kommen  ind  i. 

Pastor  Brylle  var  en  meget  høflig  Mand,  han 
begyndte  strax  med  at  gjøre  tusinde  Undskyldninger 
for,  at  han  saaledes  var  trængt  ind  paa  en  fremmed 
Eiendom.  Da  Edele  fandt  dette  meget  naturligt, 
eftersom  Havedøren  havde  staaet  vidt  aaben,  var 
dette  saa  langt  fra  at  berolige  ham,  at  han  tvært- 
imod udbrød  i  de  stærkeste  Selvanklager  for  sin 
Paatrængenhed  og  Uforskammethed.  Hvad  maatte 
Frøkenen  dog  tænke  om  ham?  hun  kunde  jo  lige- 
frem tage  ham  op,  som  man  tager  en  Hest  eller 
en  Ko  op  paa  sin  Mark,  og  afkræve  ham  en  ordent- 
lig Mulkt  til  Straf. 

Edele  lo  og  foreslog  at  føre  ham  over  lil  Rek- 
toren for  at  høre,  hvor  stor  Mulkten  skulde  være. 

Til  Rektoren?  nei  det  vilde  han  paa  ingen  Maade, 
det  var  da  at  komme  fra  Asken  i  Ilden,  naar  han 
skulde  stedes  for  den  strænge  Skoleret  —  nei  saa 
vilde  han  allerunderdanigst  indgive  Ansøgning  om, 
at  det  maatte  forundes  ham  at  blive,  hvor  han  var 
og  tilbringe  nogle  Minutter  i  Frøken  Edeles  aand- 
fulde  Selskab. 

Dette  blev  da  ogsaa  bevilget,  og  Edele  viste 
ham  rundt  i  Haven,  gjorde  ham  opmærksom  paa 
Blomsterne  og  Planterne  og  meddelte  ham  deres 
forskjellige  Navne.  Pastor  Brylle  var  rigtignok  ikke 
Botaniker,  men  det  morede  ham  at  høre  de  latinske 
Navne,  thi  de  gave  ham  Anledning  til  at  grunde 
over  deres  Oprindelse  og  de  Stamord,  hvoraf  de  kunde 
udledes,  Noget,  som  Edele  aldrig  havde  tænkt  over. 

Med  saadanne  og  lignende  Samtaler  gik  Tiden 
meget  behageligt  for  dem  begge,  indtil  malmfulde 
Toner  fra  Kirken  rungede  henover  Haven  og  for- 
kyndte, at  Klokken  var  sex.  Herved  paakom  der 
Pastor  Brylle  en  ny  Forskrækkelse,  thi  han  huskede 
pludselig  paa,  at  han  skulde  være  hjemme  præcis 
Klokken  tre  Kvarter  til  sex,  hvad  der  jo  nu  var  en 
ligefrem  Umulighed.  Han  brød  derfor  strax  op  og 
gik,  som  han  var  kommen,  med  tusinde  Undskyld- 
ninger for  sin  utilbørHge  Indtrængen  paa  fremmed 
Grund. 

Trods  alle  Pastor  Brylles  Undskyldninger  og 
Selvanklager  for  sin  usømmelige  Optræden  hændtes 
dog  mærkværdigvis  et  Par  Dage  efter  det  Selvsamme. 

Atter  gik  Pastor  Brylle  sin  Eftermiddagstour  i  dybe 
theologiske  Overveielser  om  ad  Veien  bag  Haverne, 
atter  kom  han  forbi  Rektorens  Have,  atter  stod  Døren 
til  denne  aaben,  og  Tulipanbedet  vinkede  ham  med 
sine  glimrende  Blomster  saa  venskabeligt  i  Møde, 
som  om  det  vilde  indbyde  ham  til  at  træde  nærmere. 
Og  Licentiaten  kunde  ikke  modstaae  Indbydelsen, 
halv  ubevidst,  som  dragen  af  en  lønlig  Magt,  gik 
han  ind  og  saae  paa  Tulipanerne,  og  gik  dernæst 
dybere  ind  i  Haven,  stadigt  grundende  over  sine 
Theologumena. 

Denne  Gang  mødte  han  ikke  Edele,  men  Rek- 
toren. Inden  han  kunde  faa  Tid  til  at  fremføre  sine 
Undskyldninger,  bød  Rektoren  ham  et  hjærteligt  Vel- 
kommen og  udtalte  sin  Glæde  over  at  modtage  hans 
Besøg,  en  Glæde,  der  var  saameget  større,  som  han 
netop  idag  havde  et  theologisk  Spørgsmaal  at  fore- 
lægge, hvorom  han  gjerne  ønskede  Oplysning. 

Med  disse  Ord  antog  Pastor  Brylles  Ansigt  et 
andet  Udseende,  Smilet  veg  bort  for  et  Udtryk  af 
Opmærksomhed  og  Eftertanke. 

»Det  er  det  Sted  i  første  Korinthierbrev,«  vedblev 
Rektoren,  »hvor  Apostlen  Paulus  taler  om  Trællenes 
Frigjørelse.  Blandt  Theologerne  gjøres  her  meget 
afvigende  Opfattelser  gjældende,  og  jeg  kunde  nok 
ønske  at  høre  Deres  Mening.  —  Har  De  Tid  at 
tale  derom  nu.-*« 

En  halv  Time  havde  Pastor  Brylle  nok  til  sin 
Raadighed. 

»Det    var    herligt.     Men    saa   lad  os  gaa  over  i 

min  Studerestue,  der  have  vi  Commentarerne  og  hele 
det  lærde  Apparat  til  Raadighed.« 

De  fulgtes  da  sammen  ind  i  Studerestuen,  hvor 
de  to  lærde  Herrer  snart  sad  fordybede  i  Bøger  og 
Diskussioner  over  begge  Øren.  Den  halve  Time 
blev  til  en,  og  dernæst  til  halvanden  Time,  uden  at 
Nogen  af  dem  mærkede  det. 

Saa  kom  Edele  og  mældte,  at  Aftensbordet  var 
dækket,  om  Herrerne  ønskede  at  drikke  The.  Det 
kunde  nu  Pastor  Brylle  slet  ikke,  for  han  havde  jo 
kun  havt  en  halv  Time  til  sin  Raadighed.  Ikke 
desmindre  lod  han  sig  dog  mærkelig  let  overtale  til 
at  blive. 

Efter  Aftensmaaltidet  fortsattes  den  tidligere  Sam- 
tale i  Dagligstuen;  Edele  hørte  til  og  indflettede  kun 
af  og  til  en  Bemærkning  i  Samtalens  Løb.  Hvad 
der  især  overraskede  hende,  var  den  overordentlige 
Klarhed  og  Sikkerhed,  hvormed  den  unge  Præst 
talte.  Sligt  var  hun  ikke  vant  til;  vel  var  hendes 
egen  Fader  baade  en  tænksom  og  vel  studeret  Mand, 
men  hos  ham  raadede  Følelsen  og  Stemningen  alt- 
for stærkt  og  bragte  jævnlig  Uorden  i  Tankerækken. 
Og  Grønberg  —  ja  det  gik  nu  over  Stok  og  Sten 
med  ham  i  en  susende  Fart,  og  Tanker  og  Meninger 
fik  følge  med  Ordenes  rivende  Strøm,  som  de  bedst 
kunde.  Ganske  anderledes  med  Pastor  Brylles  Bevis- 
førelser —  her  var  Alt  i  den  skjønneste  Orden,  ingen 
Afbrydelser,  ingen  Inconsekventser,  Alt  gik  fast  og 
sikkert,  og  Tanken  arbeidede  ustandseligt  frem  mod 
sit  Maal.  Og  hvor  han  strax  havde  Alt  paa  rede 
Haand  —  ingen  Famlen,    ingen  Tøven  —  Alt  kom 


i  taktfast  logisk  Sikkerhed,  som  om  det  ikke  kunde 
være  anderledes.  Men  hvad  der  særligt  vandt 
hende  for  ham,  var  en  egen  Sindighed  og  Sagt- 
modighed, hvormed  han  talte,  hvilke  Egenskaber 
lærde  Theologer  just  ikke  have  Ord  for  at  be- 
sidde i  særlig  høi  Grad.  Trods  al  Forsigtighed  fra 
Rektorens  Side  kunde  det  dog  ikke  undgaas,  at 
hans  heterodoxe  Standpunkt  stundom  kom  til  Syne, 
og  Edelc  var  ængstelig  for,  at  den  nidkjære  Licentiat 
skulde  gjøre  Saadant  til  Gjenstand  for  skarp  Paatale 
og  Tilrettevisning.  Men  dette  var  saa  langt  fra  Til- 
fældet, at  det  snarere  syntes,  som  om  Pastor  Brylle 
med  en  mærkelig  Skaansomhed  tilhyllede  disse  Blot- 
telser, idet  han  med  megen  Klogskab  forstod  at 
lægge  en  Mening  ind  i  dem,  der  laa  Kirkelæren  saa 
nær  som  mulig.  Edele  var  ham  i  sit  inderste  Hjærte 
taknemlig  derfor. 

Trods  al  den  Lærdom,  som  Licentiaten  udfoldede, 
havde  han  dog  baade  Øine  og  Øren  godt  med  sig. 
Edele  talte  vel  ikke  meget,  men  hvad  hun  sagde, 
vidnede  om  Forstand  og  hurtig  Opfattelse,  og  Pastor 
Brylle  undrede  sig  høiligen  over,  at  en  saa  ung  Pige 
med  Opmærksomhed  fulgte  og  tilmed  viste  god  For- 
staaelse  af  Problemer,  som  maatte  antages  at  ligge 
langt  over  hendes  Fatteevne.  Og  da  det  klare  Lampe- 
lys faldt  hen  over  hendes  fine  og  udtryksfulde  Ansigt, 
tænkte  Pastor  Brylle  ved  sig  selv,  at  deri  udtalte  sig 
baade  Tænksomhed  og  rig  Aandsfylde.  Heller  ikke 
undgik  det  hans  Opmærksomhed,  at  der  til  enkelte 
Tider,  naar  Samtalen  særligt  interesserede  hende, 
var    et    forunderligt    straalende  Lvs  i  Edeles    mørke 

Øine,  der  ligesom  førte  langt,  langt  bort  fra  denne 
Verden. 

Fra  denne  Aften  vare  Pastor  Brylles  Besøg  i 
Rektorboligen  stedse  hyppigere.  Han  havde  opdaget, 
at  man  med  Rektoren  kunde  faae  en  god  theologisk 
Diskussion,  og  at  særligt  dennes  grundige  Kjendskab 
til  det  klassiske  Græsk  kunde  yde  ham  høist  værdi- 
fulde Bidrag  lil  det  nye  Testamentes  Exegese.  Dog 
gik  han  ikke  hjemme  fra  med  det  bestemte  Forsæt 
at  besøge  Rektoren^  nei  han  gik  sin  sædvanlige  Tour 
ad  Veien  bag  Haverne,  men  naar  han  saa  kom  forbi 
Rektorens  Have,  og  Havedøren  tilfældigvis  stod  aaben, 
faldt  det  ham  gjerne  ind,  at  der  var  en  eller  anden 
sproglig  Oplysning,  han  skulde  indhente  hos  Rek- 
toren, og  saa  gik  han  derind.  Herved  opnaaede  han 
ogsaa,  at  han  kunde  aflægge  sine  Besøg,  uden  at 
Nogen  holdt  Regnskab  med  dem.  Thi  Pastor  Brylle 
var  en  omsigtig  og  betænksom  Mand;  han  vidste 
meget  vel,  at  det  var  slet  ikke  godt,  om  de  rappe 
Tunger  i  Jøvik  kom  til  at  snakke  alt  for  meget  om, 
hos  hvem  eller  hvor  ofte  Sognepræsten  aflagde  sine 
Besøg. 

Stundom  hændtes  det  nu,  at  Pastor  Brylle  ikke 
traf  Rektoren,  derimod  Edele,  og  indlod  sig  i  Sam- 
tale med  hende.  I  Begyndelsen  var  hun  noget  til- 
bageholdende, da  hun  havde  samme  Ærefrygt  som 
det  øvrige  Jøvik  for  Pastor  Brylles  kolossale  Lærdom, 
men  det  varede  dog  ikke  længe,  før  hun  overvandt 
denne  Sky,  hun  kom  til  at  drøfte  forskjellige  Æmner 
med  ham,  ja  dristede  sig  endog  til  at  disputere  med 
ham  som  med  Adjunkt  Grønberg.     Men  her  gjorde 

hun  jo  rigtionok  den  Opdagelse,  at  det  er  noget 
Andet  at  disputere  med  en  Theolog  end  med  en 
Philosoph.  Overfor  Matthias  Grønberg  kunde  Edele 
ganske  godt  staae  sig,  ja  af  og  til,  naar  hun  var 
særlig  oppe,  eller  Grønberg  tumlede  altfor  vildt  om- 
kring, kunde  hun  endog  bibringe  ham  et  foleligt 
Nederlag.  Men  Sligt  var  der  aldrig  Tale  om  over- 
for Niels  Brylle.  Hans  Bevisførelser  stode  saa  urok- 
kelige som  vel  exercerede  Linietropper;  forgæves  søgte 
Edele  at  finde  et  eller  andet  svagt  Punkt,  hvor  hun 
kunde  bryde  igjennem,  et  saadant  fandtes  ikke.  Ja 
Edele  havde  en  Fornemimelse,  som  om  Licentiaten 
paa  Forhaand  kj endte  alle  hendes  Indvendinger  og 
Angreb,  inden  hun  endnu  havde  fremført  dem.  Og 
aldrig  lod  han  sig  noget  Øieblik  bringe  ud  af  Fatning 
eller  tabte  Traaden,  hvad  ikke  saa  sjeldent  var  Til- 
fældet med  Grønberg.  Han  sad  der  ganske  rolig  og 
hørte  paa  hende  med  et  yderst  velvilligt  Smil,  som 
om  han  vilde  sige:  »Ja  kære  Barn,  jeg  veed  godt 
Alt,  hvad  du  vil  sige  —  jeg  har  læst  det  hundrede 
Gange  før.«  Men  derfor  afbrød  han  hende  ikke  — 
paa  ingen  Maade.  Han  lod  hende  tale,  bevise,  de- 
monstrere, indtil  hun  omsider  træt  og  forpustet 
standsede  sin  Tales  Strøm,  saa  sagde  han:  »Tillad 
mig.  Frøken,  at  oplyse  dette  nærmere,«  og  saa  be- 
gyndte han  at  oplyse  Edeles  Paastande  med  en  saa 
gjennemtrængende  Kritik,  at  der  ikke  blev  den  rin- 
geste Stump  tilbage  af  dem,  og  Edele  folte,  at  hun 
blev  slagen  Punkt  for  Punkt  over  hele  Linien.  For- 
gæves   tog   hun  til  Gjenmæle,    søgte  at  demonstrere 


—  det  førte  kun  til,  at  hun  blev  endnu  grundigere 
gjendreven  og  slaaet  paa  alle  Punkter. 

Men  det  Allerærgerligste  for  Edele  var,  at  hun 
kun  fornam  sin  Afmagt,  saalænge  Brylle  var  tilstede 
og  demonstrerede.  Saasnart  han  var  ude  af  Døren, 
og  hun  atter  overveiede  Sagen,  forekom  det  hende, 
at  hun  havde  alligevel  havt  Ret,  men  havde  forsvaret 
sin  Sag  daarlig.  Men  hvor  var  det  muligt  at  have 
Ret  og  saa  alligevel  hver  Gang  blive  overbevist  om 
at  have  Uret?  Afhang  Sandheden  i  den  Grad  af 
Logiken,  at  den,  der  var  den  bedste  Logiker,  ogsaa 
havde  Retten  og  Sandheden  paa  sin  Side?  Men 
Logiken  selv  skulde  jo,  efter  hvad  hendes  Fader  altid 
havde  sagt  hende,  være  Udtryk  for  Tænkningens, 
altsaa  for  Sandhedens  evige  Love?  Her  var  Gaader, 
som  Edele  ikke  formaaede  at  løse. 

Saa  faldt  hun  paa,  om  man  ikke  kunde  faa 
Grønberg  og  Brylle  bragt  i  Disput  med  hinanden. 
Hun  kunde  da  holde  sig  ganske  udenfor  Striden, 
lade  Philosophi  og  Theologi  fægte  deres  Sag  ud, 
medens  hun  sad  ganske  stille  som  Tilhørerinde  og 
i  sit  stille  Sind  afgjorde,  hvem  af  dem,  der  tilsidst 
havde  Ret.  Dette  tyktes  hende  at  være  en  lykkelig 
Idee,  men  uheldigvis  delte  den  Skjæbne  med  saa 
mange  andre  lyse  Ideer  —  den  lod  sig  ikke  gjennem- 
føre  i  Virkeligheden.  Det  var  meget  sjældent,  at  de 
to  Herrer  traf  sammen,  og  skete  det,  da  undgik  de 
med  en  vis  Forsigtighed  hinanden.  Man  kan  ikke 
sige,  at  de  skyede  hinanden  som  Ild  og  Vand,  thi 
disse  tvende  Magter  søge  jo  gjensidigt  at  overvælde  og 
tilintetgjøre  hinanden;  nei  man  maatte  vel  sige,  at  de 


89 

skyede  hinanden  som  Vand  og  Olie,  der  overhovedet 
slet  ikke  vilde  have  med  hinanden  at  gjøre.  For 
Grønbergs  Vedkommende  kunde  dette  nu  forklares 
af,  at  han  overhovedet  viste  en  stor  Tilbageholden- 
hed og  Sky  for  at  fremsætte  sine  fritænkerske  Me- 
ninger, der  utvivlsomt  vilde  vække  den  største  For- 
argelse i  Jøvik,  Men  vanskeligere  var  det  at  blive 
klog  paa  Brylle.  Thi  uagtet  han  maattc  vide,  at 
Grønberg  ingenlunde  hørte  til  den  rene  Lutherdom, 
behandlede  han  ham  dog  altid  som  en  god  Orthodox, 
og  for  allehaande  Spydigheder  og  spidse  Angreb, 
som  Grønberg  indsmuglede  i  Samtalens  Lob,  var 
Brylle  i  en  paafaldende  Grad  døv.  Edele  kunde  ikke 
forstaa,  hvorfor  Brylle,  som  overfor  hende  altid  viste 
saa  stor  Agtpaagivenhed  og  Skarpsynethed,  overfor 
Grønberg  hverken  kunde  høre  eller  mærke  Noget, 
men  stadig  lod,  som  om  alle  Grønbergs  Anskuelser 
vare  i  den  skjønneste  Overensstemmelse  med  hans 
egne. 

En  Dag  sad  Edele  og  Adjunkt  Grønberg  i 
Havestuen  fordybede  i  Samtale,  da  Pastor  Brylle 
traadte  ind.  De  to  Herrer  hilste  temmelig  kolig 
paa  hinanden  og  syntes  just  ikke  videre  glade  ved 
Mødet.  Brylle  tog  Plads,  Edele  søgte  at  bringe  en 
Samtale  istand,  men  den  gik  trevent. 

Halvt  i  Tanker  greb  Grønberg  en  opslagen  Bog, 
der  laa  paa  Bordet  og  kiggede  i  den.  >^Hvad  er 
det?«  udbrød  han,  »Platos  Dialoger!  læser  Frøkenen 
virkelig  det  Tøieri?« 

»Det  var  en  eiendommelig  Benævnelse  af  Platos 
høie  Visdom,«  svarede  Edele. 

»Aa  blæse  med  Platos  høie  Visdom!«  sagde 
Grønberg  i  en  ærgerlig  Tone,  »i  mine  Tanker  er 
Plato  en  af  de  største  Vindmagere,  som  nogensinde 
har  levet.« 

»Nu  har  jeg  hørt  det  med!  Og  al  den  Berøm- 
melse, som  til  alle  Tider  er  ydet  den  store  Tænker 

»Er  ikke  Andet  end  Humbug,  forsikkrer  jeg  Dem. 
Nogle  Philologer  og  Pedanter  skulde  gjøre  sig  vig- 
tige, som  om  de  havde  et  høiere  og  mere  idealt 
Syn  paa  Tilværelsen  end  andre  Hverdagsmennesker, 
og  det  have  disse  været  dumme  nok  til  at  tro  paa; 
paa  den  Maade  er  den  Krønike  kommen  istand  om 
den  høie  platoniske  Visdom.« 

»Og  det  er  virkelig  Deres  Mening?« 

»Saamænd  er  det  saa.  De  kan  være  vis  paa, 
at  om  jeg  vilde  skrive  nogle  saadanne  platoniske 
Dialoger,  vilde  intet  Menneske  bryde  sig  om  dem.« 

»Det  er  troligt  nok,«  bemærkede  Brylle  tørt. 

»Men  hvad  mener  De  da  om  Plato,  Pastor 
Brylle?«  spurgte  Edele. 

»Jeg  har  ingen  Mening  om  ham,«  svarede  Licen- 
tiaten, »thi  Plato  hører  ikke  under  det  theologiske 
Forum.« 

»Da  troede  jeg  dog,  at  netop  Theologerne  altid 
havde  lagt  særlig  Vægt  paa  Studiet  af  Plato,«  ind- 
vendte Edele. 

»Men  det  har  ikke  været  til  Theologiens  Gavn. 
Man  har  dermed  ikke  opnaaet  Andet  end  at  blande 
en  Deel  hedensk  Visdom  ind  i  den  guddommeUge 
Aabenbaring.« 

»Men  er  der  dog  ikke  i  Platos  Philosophi  Glimt 
af  en  guddommelig  Visdom,  der  kunde  virke  for- 
beredende for  Aabenbaringen?« 

»Undskyld,  Frøken,  deri  kan  jeg  ikke  være  enig 
med  Dem.  Jeg  skulde  være  mere  tilbøielig  til  at 
give  Adjunkt  Grønberg  Medhold  i  hans  OpfiUtelse.« 

»Og  kalde  Plato  en  Vindmager?« 

»Saa  stærke  Udtr5'k  behøver  man  jo  ikke  at 
bruge,  men  jeg  tror  nok,  at  denne  store  Beundring 
for  Plato  er  i  høi  Grad  overdreven  og  usand.« 

Der  udspandt  sig  nu  en  længere  Samtale,  i 
hvilken  det  dog  ikke  gik  efter  Edeles  Ønske,  at 
Grønberg  og  Brylle  skulde  maale  deres  Kræfter  og 
hun  være  Kampdommer  —  tværtimod  gjorde  de  to 
Herrer  fælles  Sag  mod  hende.  Trods  al  Varme  og 
Iver,  hvormed  Edele  talte,  kunde  hun  dog  ikke  holde 
Stand  overfor  en  saadan  Overmagt,  og  det  er  en 
Selvfølge,  at  under  disse  Forhold  var  Platos  Sag 
uigjenkaldelig  tabt. 

Om  at  sætte  Plato  paa  Døren  kunde  Grønberg  og 
Brylle  vel  nok  blive  enige,  men  dermed  var  da  ogsaa 
Enigheden  mellem  dem  forbi.  Trods  alle  Brylles  Forsøg 
paa  at  dække  over  og  tilhylle  Kløften,  stod  det  dog 
klart  for  Edele,  at  her  stode  to  Verdensanskuelser 
overfor  hinanden,  der  vare  aldeles  uforenelige.  Men 
hvem  af  dem  havde  saa  Ret?  Det  var  det  store 
Spørgsmaal,  hvorover  Edele  grublede  uden  at  kunne 
vinde  Klarhed.  Hun  saae  nok,  at  der  var  meget 
Løst  hos  Grønberg,  mange  lette  Phantasier  bleve 
udgivne  for  videnskabelige  Resultater,  og  Edele  var 
ikke  utilbøielig  til  at  antage,  at  naar  Grønberg  havde 

kaldt  den  store  græske  Philosoph  for  en  Vindmager, 
saa  var  det,  fordi  lian  altfor  meget  havde  betragtet  ham 
i  Lyset  af  sig  selv.  Paa  den  anden  Side  stod  Niels 
Brylle,  det  var  Grundighed  og  Lærdom  og  Soliditet 
i  egen  Person.  Og  dog  —  og  dog  —  ja  Edele 
kunde  ikke  forklare  sig  det  selv,  men  der  reiste  sig 
stadigt  i  hendes  Hjærte  en  skjult  Opposition  mod 
ham.  Hun  mindedes  et  Ord,  som  hendes  Fader 
jævnlig  anvendte:  qui  nimium  demonstrat,  nil  de- 
monstrat  —  den,  som  beviser  alt  for  Meget,  beviser 
Litet.  Mon  det  ikke  var  det,  som  var  i  Veien  med 
Brylle?  Netop  hans  urokkelig  sikkre  og  grundige 
Bevisførelse  vakte  Mistillid  hos  hende.  Hele  Jøvik 
beundrede  den  som  Tegn  paa  et  vidunderligt  theo- 
logisk  Dybsind  og  Snille  og  bøiede  sig  i  dybeste 
Ærefrygt  derfor  —  men  paa  Edele  gjorde  den  den 
modsatte  Virkning.  Det  forekom  hende,  at  Licentiat 
Brylle  besad  en  saa  umaadelig  Lærdom  og  en  saadan 
dialektisk  Færdighed,  at  han  kunde  bevise,  hvad  det 
skulde  være.  I  sit  stille  Sind  gjorde  hun  det  Tanke- 
experiment  at  tænke  sig  Brylle  som  en  romersk 
Prælat  —  vilde  han  da  ikke  med  samme  Sikkerhed 
og  samme  Færdighed  kunne  bevise  Pavens  Ufeilbar- 
hed.  Jomfru  Maries  Syndfrihed  og  alt  det  Øvrige, 
hvilket  han  nu  som  god  Protestant  nægtede? 

Paa  denne  Vis  vaagnede  der  en  indre  Mistænk- 
somhed mod  Licentiatens  Lærdom,  der  efterhaanden 
vandt  mere  og  mere  Styrke.  Tilsidst  kom  det  saa- 
vidt,  at  blot  den  Omstændighed,  at  Pastor  BryWe 
forsvarede  en  Sag,  var  nok  for  Edele  til  at  antage, 
at  han  vist  i  Grunden  havde  Uret,  og  at  det  hængte 

anderledes  sammen.  Hun  tabte  Lysten  til  at  disputere 
med  ham,  hun  erkjendre  hans  Overlegenhed  i  at 
bevise  og  demonstrere  —  hun  taug  og  lod  ham  have 
den  Fornøielse  at  høre  sig  selv  tale. 

Brylle  opfattede  nu  dette  paa  en  ganske  anden 
Maade.  Han  holdt  for,  at  naar  Edele,  der  i  Begyn- 
delsen med  saa  meget  Liv  havde  optaget  Kampen 
med  ham,  nu  efterhaanden  forstummede  og  blev 
mere  og  mere  stille,  saa  kom  det  af,  at  han  tilfulde 
havde  gjendrevet  hende  og  overtydet  hende  om 
Uholdbarheden  af  de  besynderlige  Meninger,  hun 
stundom  fandt  Behag  i  at  fremsætte.  Men  ved  Siden 
af  Glæden  herover  var  der  ogsaa  Følelser  af  hel  anden 
Art,  der  begyndte  at  røre  sig  hos  den  lærde  Licentiat. 
Han  fandt  et  eget  Behag  i  at  samtale  med  den  unge 
Pige,  ja  selv  naar  hun  slet  ikke  talte,  men  hørte  til 
i  Taushed,  kunde  Brylle  godt  lide  at  betragte  hendes 
fine  Ansigt  og  den  stille  Ynde,  der  var  over  hende. 
Og  naar  han  slet  ikke  var  hos  hende  —  naar  han 
sad  hjemme  i  Studerekamrets  dybe  Stilhed  og 
granskede  i  de  store  latinske  Foliobind,  da  kunde 
pludselig  —  han  vidste  selv  ikke  hvorledes  —  Edeles 
Billede  stige  op  for  hans  Tanker,  og  han  selv  sank 
tilbage  i  Lænestolen  i  blide  Drømmerier.  Det  var 
Følelser,  som  Brylle  ikke  tidligere  havde  kjendt. 

Hans  Liv  var  hidtil  gaaet  hen  under  flittigt  Ar- 
beide  og  Anstrængelse  for  at  naae  de  Maal,  han  havde 
sat  sig:  først  de  mange  forskjellige  Examiner  i  Skolen 
og  ved  Universitetet,  saa  Udenlandsreisen,  Disputatsen, 
endelig  Præstegjerningen  i  Jøvik.  Men  nu  var  der 
endelig    indtraadt    et    Hvilepunkt;    Embedet  i  Jøvik 

lagde  ikke  mere  Beslag  paa  ham,  end  at  der  blev 
god  Tid  til  hans  frie  Raadighed,  og  foreløbig  var 
der  ikke  sat  noget  nyt  Maal  for  hans  Fremadstræben. 
Kunde  det  da  ikke  nu  være  paa  Tide  at  lade  Livets 
ømmere  Følelser  komme  til  deres  Ret?  —  og  hvis 
man  vilde  følge  denne  Tankegang  videre,  som  hermed 
var  sat  i  Bevægelse,  vilde  da  ikke  netop  Edele  være 
den  Kvinde,  der  i  fortrinlig  Grad  egnede  sig  til  at 
blive  Pastor  Brylles  Hustru?  Og  Pastor  Brylle  ud- 
malede for  sig  selv  et  hyggeligt  Interiør,  hvorledes 
han,  naar  Dagens  Arbeide  og  Besvær  var  endt,  ind- 
ledede en  theologisk  Diskussion  med  sin  lille  Kone, 
i  hvilken  hun  efter  tapper  Modsigelse  dog  tilsidst 
maatte  give  tabt  overfor  hans  seirrige  Dialektik. 

Disse  og  lignende  vare  de  Tanker,  som  opstege 
i  Pastor  Brylle,  naar  han  lænede  sit  lærde  Hoved 
tilbage  i  den  bløde  Lænestol,  medens  den  opslagne 
Foliant  sank  ned  i  Skødet  paa  ham.  Dog  behøvede 
man  ikke  derfor  at  frygte  nogen  overilet  Handling 
af  ham:  Pastor  Brylle  holdt  ikke  af  at  ro  længer 
bort  fra  Land,  end  at  han  beholdt  Kysten  i  Sigte. 


IV. 


A. 


.d  den  støvede  Landevei,  som  mellem  de  store 
Skove  førte  til  Jøvik,  vandrede  med  raske  Skridt  en 
ung  Mand.  Han  var  iført  en  lys  Sommerdragt,  en 
Reisetaske  hang  over  Skulderen,  Straahatten  havde 
han  paa  Grund  af  Heden  skudt  noget  tilbage.  Hed 
og  solbrændt  var  han,  dog  havde  det  ikke  kuet 
Vandrelysten,  thi  medens  hans  klare  blaa  Øine  fulgte 
den  skarpe  Linie,  som  Træernes  Toppe  tegnede  mod 
den  lyse  Sommerhimmel,  sang  han  en  munter  Vise, 
saa  det  gav  Gjenlyd  mellem  de  ranke  Bøgestammer. 
Men  nu  svingede  Vcien,  og  den  Skygge,  som 
Skoven  hidtil  havde  ydet,  svandt  bort,  medens  han 
fik  Solen  lige  i  Øinene.  Sangen  forstummede, 
Støvet  og  Heden  lagde  sig  tungt  over  ham.  Da 
han  havde  vandret  et  Kvarters  Tid  hen  ad  den  snor- 
lige Vei,  kom  han  forbi  en  Sidevei,  der  var  lukket 
med  et  Led,  og  som  førte  ind  i  Skoven.  Den  blev 
aabenbart  ikke  meget  befaret,  thi  der  voxede  høit 
Græs  mellem  Hjulsporene,  skyggefulde  Grene  hang 
lavt  ned  over  den,  og  den  mørke  Kølighed,  som 
herved    frembragtes,    saae    yderst    indbydende    ud    i 

Modsætning  til  den  støvfyldte  Landevei  i  det  bræn- 
dende Sollys.  Vandringsmanden  standsede  et  Øie- 
blik  foran  Leddet,  kastede  et  forskende  Blik  ned  over 
den  dunkle  Skovvei  og  derpaa  atter  et  Blik  tilbage 
over  Veien,  ad  hvilken  han  kom.  Han  betænkte  sig 
lidt,  men  udbrød  derpaa;  »Skoven  er  Æventyret, 
Landeveien  er  Prosa'en  —  men  jeg  for  min  Deel 
holder  mest  af  Æventyret«  —  og  med  et  rask 
Spring  svang  han  sig  over  Leddet  og  fortsatte  sin 
Vandring  henad  den  skyggende  Skovvei. 

Det  var  Cand.  theol.  Andreas  Gløding,  der  var 
paa  Veien  til  Jøvik,  hvor  han  havde  faaet  Ansæt- 
telse som  Timelærer  i  Religion  og  Dansk,  desuden 
enkelte  Timer  i  Naturhistorie  efter  nærmere  Aftale 
med  Rektoren.  Sit  Gods  og  sine  Eiendele  havde  han 
sendt  i  Forveien  med  Posten,  selv  havde  han  fore- 
trukket at  gjøre  en  lille  Fodtour  for  at  naa  sit  Be- 
stemmelsessted. 

Fra  Skovveien  gik  han  efter  nogen  Tids  For- 
løb ind  paa  en  Sti,  der  atter  krydsedes  af  andre 
Stier.  Han  gik  paa  Lykke  og  Fromme,  idet  han 
saa  nogenlunde  rettede  sig  efter  Solens  Stilling  og 
derefter  søgte  at  bestemme  den  Retning,  hvori  Jøvik 
skulde  søges.  Det  bekymrede  ham  kun  lidet,  at  han 
muligvis  kom  til  at  gaa  en  halv  Mils  Vei  længere, 
end  han  egentlig  skulde;  han  fik  jo  derved  Leilighed 
til  at  see  sig  lidt  om  i  den  smukke  Skov. 

Snart  kom  han  til  en  aaben  Plads,  hvor  en 
Bænk,  reist  under  et  vidt  omkring  skyggende  Bøge- 
træ, gav  ham  Formodning  om,  at  han  vel  ikke  var 
saa    lan^t    borte  fra  sin  Reises  endelise  Maal.     Han 

tog  Plads  paa  Bænken  og  nød  med  Velbehag  Hvilens 
Sødme  efter  den  trættende  Vandring.  Men  da  Legemet 
kom  i  Hvile,  begyndte  Sjælen  at  komme  i  Uro,  som 
det  saa  ofte  gaar,  og  han  hengav  sig  til  Tanker  og 
Betragtninger,  hvilke  han  mangfoldige  Gange  tidligere 
havde  anstillet,  uden  at  det  derfor  var  lykkedes  ham 
at  klare  dem. 

Andreas  Gløding  var,  hvad  man  pleier  at  kalde 
et  lyst  og  opvakt  Hoved,  men  han  delte  Skæbne 
med  saa  mange  andre  opvakte  Hoveder,  nemlig  at 
have  et  uroligt  Sind.  Hvor  Evner  og  Begavelse 
pege  i  forskellig  Retning,  hænder  det  tit,  at  man 
bliver  uvis  over,  hvilken  Livsvei  man  skal  væls^e,  og 
en  saadan  Uvished  afføder  altid  Uro  og  Pine.  Dette 
var  netop  Tilfældet  med  Gløding.  Han  havde  valgt 
det  theologiske  Studium  ikke  efter  eget  Ønske,  men 
efter  sin  Faders  indstændige  Opfordring.  Denne, 
der  var  en  meget  religiøs  Mand,  havde  nemlig  selv 
ønsket  i  sine  unge  Dage  at  vælge  det  theologiske 
Studium  for  at  blive  Præst,  men  var  af  sin  Fader 
bleven  tvungen  ind  paa  det  medicinske  Studium  og 
var  blevet  Læge.  Nu  var  det  hans  høieste  Ønske, 
at  hans  eneste  Søn  skulde  uddannes  til  den  Livs- 
virksomhed, som  det  ikke  var  bleven  forundt  ham 
selv  at  opnaae,  uden  at  han  derved  tog  i  Betænk- 
ning, at  han  muligvis  kunde  gjøre  samme  Uret  mod 
sin  Søn,  som  han  selv  havde  lidt  af  sin  Fader. 
Ligefrem  Tvang  havde  han  vel  ikke  udøvet,  men 
saa  mange  Overtalelser  og  Bønner,  at  Andreas  ikke 
havde  kunnet  modstaa  dem.  Da  Studiet  først  var 
begyndt,  maatte  det  ogsaa  føres  til  Ende.    Dette  var 

sket,  og  den  theologiske  Embedsexamen  var  tagen 
med  bedste  Charakteer,  men  derfor  var  der  ikke 
kommen  Ro  i  Sindet.  Det  var  ikke  Tvivl  om 
Christendommens  Sandhed,  som  nagede  ham;  i  den 
Henseende  følte  han  fuldkommen  Tryghed.  Universi- 
tetsstudiet havde  givet  ham  rigelig  Leilighed  til  at 
afveie  de  forskjellige  religiøse  og  philosophiske  Livs- 
anskuelser mod  hinanden,  og  han  havde  ikke  fundet 
større  Tryghed  i  nogen  af  de  andre  Veie,  som 
menneskelig  Visdom  har  udfundet  til  at  forklare 
Tilværelsens  Hemmeligheder.  De  Indvendinger  og 
Angreb,  som  gjerne  hentes  fra  den  moderne  Viden- 
skabs naturvidenskabelige  Opdagelser,  havde  ikke 
hildet  ham;  allerede  fra  hans  tidlige  Ungdom  havde 
hans  Fader  havt  sin  Opmærksomhed  henvendt  her- 
paa,  og  idet  han  som  kyndig  Naturforsker  jævnlig 
havde  drøftet  disse  Æmner  med  Sønnen,  havde  han 
advaret  ham  mod  de  falske  og  forhastede  Slutninger, 
som  ofte  drages,  og  tillige  viist  ham,  hvor  afmægtig 
Naturvidenskaben  trods  alle  sine  glimrende  Op- 
dagelser er  til  at  forklare  os  baade  Livets  Oprindelse 
og  dets  sidste  Formaal.  Heller  ikke  havde  selve  det 
theologiske  Studium  indgydt  ham  Ulyst  eller  Lede; 
tværtimod  havde  han  i  Aarenes  Løb  alt  som  hans 
Kundskaber  udvidedes,  følt  sig  stedse  mere  optagen 
og  fængslet  af  dette  Studium,  der  bevæger  sig  over 
et  saa  udstrakt  Omraade ;  hans  livlige  og  flersidige 
Aand  bevægede  sig  med  Lyst  og  Glæde  paa  Historiens, 
Sprogkundskabens  og  den  abstracte  Tænknings  Ene- 
mærker, som  alle  omfattes  af  Theologien. 

Det  var  da  hverken  Studiet  eller  Theorien,  der 
voldte  ham  saa  megen  Uro,  det  var  den  praktiske 
Livsgjerning,  der  var  knyttet  til  det  theologiske 
Studium,  som  frastødte  ham.  Han  følte  ingen  Lyst 
til  at  være  Præst,  og  det  var  jo  netop  for  dette  For- 
maals  Skyld,  at  Faderen  saa  meget  havde  ønsket,  at 
han  skulde  vælge  dette  Studium.  Han  tænkte  sig 
Præstegjerningen  som  en  overmaade  begrændset 
Virksomhed,  ovenikjøbet  under  de  mest  alvorsfulde 
og  tyngende  Vilkaar,  idelig  at  færdes  mellem  ned- 
bøiede  og  forsagte  Mennesker,  stedse  med  Død  og 
Begravelse  for  Øie!  Alt  dette  passede  ikke  for  hans 
livsglade  og  virksomme  Sind,  der  higede  ud  i  det 
brogede,  omtumlede,  stærkt  bevægede  Liv,  hvor  der 
er  Kamp  og  Fare,  men  ogsaa  herlige  Seire,  og  idelig 
nye  skiftende  Omgivelser.  Hans  Lyst  stod  til  at 
blive  Naturforsker,  drage  ud  paa  store  og  vidt  strakte 
Reiser,  gjøre  nye  Opdagelser,  færdes  med  Tidens 
største  Videnskabsmænd  og  udvexle  sine  Tanker  med 
dem  —  dette  tyktes  ham  at  være  et  frit  og  uafhæn- 
gigt, stort  og  lykkeligt  Menneskeliv,  hvor  Savnet  af 
Familielivets  Tryghed  og  Ro  rigelig  opveiedes  af  et 
kraftigt  pulserende  Aandslivs  Kampe  og  Seire. 

Da  han  til  Faderens  store  Glæde  havde  taget 
den  theologiske  Embedsexamen,  blev  hans  indre  Uro 
og  Utilfredshed  endnu  større.  Hidtil  havde  han  dog 
havt  et  Maal  foran  sig  at  stræbe  henimod;  nu  var 
dette  naaet,  uden  at  der  viste  sig  noget  Nyt  for 
ham.  Hans  Fader  havde  til  Belønning  for  hans 
flittige  Studium  skæ^nket  ham  en  Udenlandsreise, 
paa  hvilken  han  havde  besøgt  flere  fremmede  Universi- 

teter,  var  kommen  til  Norditalien,  og  havde  derfra, 
da  der  tilfældig  tilbød  sig  godt  Reisefølge,  gjort  en 
Udflugt  til  Athen,  havde  seet  Akropolis  og  dets 
vidunderlige  Ruiner  i  det  glimrende  Sollys  og  med 
det  uforglemmelige  Skue  over  det  blaa  Hav  og  de 
skinnende  Øer  i  det  Fjerne.  Et  Aars  Tid  havde 
han  været  borte  og  var  derefter  kommen  tilbage, 
solbrændt  og  kraftig,  med  Sindet  fuldt  af  alle  de 
store,  nye  Reiseminder.  Men  Fred  og  Ro  i  Sindet 
havde  han  ikke  vundet;  paa  Faderens  Opfordring 
om  at  søge  Præstekald  svarede  han,  at  han  endnu 
var  for  ung,  at  han  savnede  indre  Livserfaring  og 
Modenhed  —  i  Virkeligheden  var  det  kun  Udflugter, 
hvormed  han  dækkede  over  sin  Ulyst  til  at  indtræde 
i  den  præstelige  Gjerning.  Saa  var  der  bleven  en 
Lærerstilling  ved  Latinskolen  i  Jøvik  ledig;  den  søgte 
han  og  fik  den  og  var  nu  paa  Veien  for  at  overtage 
den.  Men  Ro  i  Sindet  fik  han  ikke,  thi  dette  var 
jo  kun  noget  Foreløbigt  og  Midlertidigt,  og  hvad  saa? 
Alle  disse  Tanker,  der  saa  mangfoldige  Gange 
havde  bevæget  sig  i  ham,  begyndte  nu  atter  deres 
sædvanlige  Kredsløb,  da  han  sad  under  Bøgetræet 
og  hvilede  sig.  Reisetasken  havde  han  aftaget  og 
lagt  ved  sin  Side;  han  sad  forover  bøiet  og  ridsede 
med  sin  Stok  allehaande  Streger  og  Figurer  i  Gruset 
foran  sig,  som  om  han  i  dem  vilde  læse  sin  Frem- 
tids Maal  og  Veie.  Han  var  ikke  langt  fra  at  for- 
tryde, at  han  havde  overtaget  den  Lærerstilling  i 
Jøvik;  thi  hvad  vilde  han  i  Grunden  i  den  lille 
By  ?  Det  var  dog  hverken  Heelt  eller  Halvt,  hverken 
Kjød  eller  Fisk. 

Af  sine  tankefulde  Drømmerier  blev  han  vækket 
ved  Lyden  af  tunge  Fodtrin.  Han  saae  op  og  fik 
Øie  paa  en  Kone,  der  nærmede  sig,  støttende  sig  til 
sin  Stav,  og  med  Ryggen  bøiet  under  en  tung  Byrde 
af  sammenbundne  tørre  Kviste  og  Grene. 

Da  hun  gik  forbi  ham,  hilste  han  hende  og 
spurgte,  om  hun  kunde  sige  ham  Veien  til  Jøvik. 

Konen  standsede,  rettede  sig  lidt  under  sin  Byrde 
og  sagde  derpaa;  »Til  Jøvik?  Ja  det  kan  jeg  vel 
nok  sige.     Men  med  Forlov,  hvor  er  Herren  fra?« 

Han  sagde  hende  det,  hvorpaa  hun  vedblev: 
»Og  De  vil  til  Jøvik?  Har  De  maaske  Slægt  og 
Venner  der?« 

»Nei  jeg  kjender  egentlig  Ingen  der.« 

»Saa  er  De  maaske  Handelsmand?«  og  hun 
betragtede  ham  med  et  forskende  Blik. 

»Det  er  jeg  dog  heller  ikke,«  svarede  han. 

Konen  gav  ikke  tabt,  men  spurgte  videre:  »De 
er  maaske  En  af  dem,  der  løber  Landet  rundt  for 
at  se  sig  om?« 

»Det  er  dog  endelig  heller  ikke  Tilfældet.«  Og 
for  at  blive  fri  for  videre  Udspørgen  tilføiede  han: 
»Jeg  skal  være  Lærer  ved  Latinskolen.« 

»Naa  saa  det  skal  De?«  og  efter  endelig  at  være 
bleven  tilfredsstillet  med  Hensyn  til  Formaalet  for 
hans  Vandring  gav  hun  den  forlangte  Underretning 
om  Veien.  Gløding  takkede  og  fandt,  at  nu  kunde 
han  vel  ogsaa  rette  et  Par  Spørgsmaal  til  Konen. 
»Bor  De  her  i  Nærheden?«  begyndte  han. 

»Ja  vi  bor  nede  i  det  lille  Hus  ved  Engen.« 

»Og  hvad  er  Manden? -5: 

»Han  er  Tørveskærer  og  Arbeidsmand  og  gjør 
Alt,  hvad  der  saadan  kan  falde  for.« 

»Har  I  Børn?« 

»Fire  velsignede  Børn.« 

»Er  de  hjemme  hos  Jer?« 

»Nei  Herre,  Smaafolk  kan  ikke  beholde  Børnene 
hos  sig;  de  maa  ud  at  tjene  deres  Brød.« 

»Hvor  er  de  da  henne?« 

»Den  ældste,  Hans  Peter,  farer  til  Søs  og  er 
for  Tiden  i  England.  Den  næstældste,  Tøsen,  hun 
har  en  god  Tjeneste  i  Jøvik,  og  de  yngste,  Jens  og 
Søren,  de  gaar  nu  til  Præsten,  men  tjener  forresten 
hos  Mads  Hansen  i  Lundstrup.« 

»Og  nu  maa  I  selv  gaae  og  slæbe  Brændsel  til 
Huse  og  har  Ingen  af  Børnene  til  at  hjælpe  Jer?« 

»Ja  hvad  skal  man  sige  til  det?  En  faaer  gaa 
og  trisse  om  paa  Jorden,  saalænge  Vorherre  vil  have 
det.     Siden    efter   kan  man  vel  altid  faa  det  bedre.« 

»Men  er  I  dog  ikke  ked  af  det  besværlige  Liv, 
I  fører?« 

»Ked  af  Livet?«  gjentog  Konen  og  saae  over- 
rasket paa  ham,  »nei  Vorherre  bevare  os,  det  vilde 
da  være  grumme  utaknemligt.  Vi  har  det  jo  godt, 
naar  jeg  undtager,  at  Gigten  somme  Tider  plager 
os  —  og  det  kan  jo  ogsaa  knibe  med  Udkommet, 
især  med  Brændsel  om  Vinteren,  men  Skovfogden 
er  en  god  Mand  og  gi'er  os  Lov  til  at  pille  lidt 
sammen  her  i  Skoven.  Min  Mand  er  en  rigtig  flink 
Mand,  og  naar  saa  Børnene  voxer  op  og  arter  sig 
vel,  saa  er  det  en  stor  Glæde.« 

»Men  I  havde  vel  nok  valgt  det  bedre,  om  det 
havde  staaet  Jer  frit  til?« 

»Fine  Herrer  som  De  kunne  maaske  vælge,  som 
De  selv  vil,  men  Smaafolk  maa  tage  det,  som  Vor- 
herre giver  dem  det,   og  være  glade  til,  naar  de  saa 

nogenlunde  kan  hutle  sig  gjennem  Livet. Kaa 

farvel  Herre,  og  husk  saa  vel  paa,  at  det  ikke  er 
første,  men  anden  Gang,  at  Stien  dreier,  at  De  skal 
til  Venstre  og  derefter  til  Høire  gjennem  Leddet  og 
saa  igjen  ad  Stien  til  Venstre  og  saa  lige  ud.  Xaar 
De  bare  husker  det,  kan  De  aldrig  tage  Feil  af  Veien !« 

»Farvel  og  Tak  for  god  Underretning!«  Konen 
hilste  og  gik,  han  blev  siddende  og  saae  efter  hende, 
som  hun  med  tunge  Skridt  gik  ned  ad  Stien  og 
derpaa  forsvandt  ved  en  Omdreining  af  den. 

»Se  der  gaar  en  af  Jordens  Lykkelige,  uden  at 
hun  selv  veed  af  det,«  sagde  han  for  sig  selv.  »Hun 
er  tilfreds  med  sine  Kaar,  fordi  hun  intet  ^'alg  har, 
medens  vi  Andre,  som  kunne  vælge,  ere  fulde  af 
Uro  og  Misnøie,  Hvad  det  dog  er  for  en  forkert  og 
løgnagtig  Verden,  vi  lever  i !  Der  tales  og  skrives  og 
deklameres  og  agiteres  vidt  og  bredt  om  Folkets 
Nød  og  Arbeidernes  Tryk,  indtil  det  omsider  lykkes 
at  forvirre  deres  Hoveder  og  indbilde  dem,  at  de  er 
de  ulykkeligste  i  hele  Samfundet,  og  saa  er  de  i 
Virkeligheden  de  lykkeligste,  fordi  de  kunne  lade 
hver  Dag  have  nok  i  sin  Plage  og  ikke  behøve  at 
vælge  og  vrage,  som  vi  Andre  maa,  der  gjøre  saa 
mange  Anstalter  for  at  nyde  Livet,  at  Livet  er  forbi, 
inden  vi  ere  færdige  med  vore  Tilberedelser.« 

Han  blev  siddende  lidt  og  grundede,  men  sprang 
derpaa  pludselig  op,  som  for  at  gjøre  en  Ende  paa 
alle  sine  Grublerier,  kastede  Reisetasken  om  sig,  greb 
Stokken  og  gik  rask  frem,  idet  han  istemmede  en 
Sang,  men  holdt  dog  snart  op,  fordi  den  rette  Stem- 
ning var  borte. 

Han  fik  dog  Andet  at  tænke  paa,  nemlig  at 
finde  den  rette  Vei.  Konens  lange  Beskrivelse  kunde 
han  ikke  faa  til  at  passe,  rimeligvis  fordi  han  havde 
sprunget  et  af  Leddene  over  og  derved  bragt  det 
hele  i  Uorden.  Han  gik  da  saa  nogenlunde  efter 
Solen  i  den  Retning,  hvor  han  tænkte  sig,  at  hans 
Vandrings  Maal  maatte  ligge.  Efter  at  have  krydset 
forskellige  Stier  og  et  Par  græsgroede  Skovveie, 
standsede  han  ved  Foden  af  en  lille  Bakke,  bevoxet 
med  tæt  Krat,  gjennem  hvilket  en  Sti  førte  op.  Han 
fulgte  den,  maatte  bøie  sig,  flere  Gange  med  Magt 
bryde  sig  gjennem  de  tætte  Grene,  som  sloge  ham 
i  iMøde,  men  fortsatte,  ægget  af  disse  Hindringer, 
og  standsede  paa  een  Gang,  overrasket  af  det  uventede 
Syn,  der  frembød  sig  for  hans  Øine. 

Foran  ham  laa  Søens  udstrakte  Flade,  sagte 
skvulpende  mod  Bredden,  længere  ude  let  kruset  af 
de  lune  Sommervinde  og  med  Smaabølgerne  blinkende 
i  det  gyldne  Lys  fra  Solen,  der  nu  stod  lavt  paa 
Himlen.  Paa  den  modsatte  Bred  laa  den  lille  By 
med  de  røde  og  blaa  Tage,  over  hvilke  Kirkespiret 
ragede  op  skarpt  aftegnende  sig  mod  den  klare 
Himmel.  Til  begge  Sider  strakte  Kornmarker  og 
Enge  sig,  tit  afbrudte  af  skyggefulde  Smaalunde  og 
Trægrupper, 

Det  var  Jøviks  meget  omtvistede  Slotsruin,  paa 
hvilken  han  var  kommen  op,  og  fra  hvilken  han 
første  Gang  saae  sit  nye  Hjem. 

Synet  var  ligesaa  frydefuldt  som  overraskende. 
Det  uventede  Skue  af  en  større  Vandflade,  ligemeget 
om  det  er  en  stille  Indsø  eller  det  brusende  Hav, 
fremkalder  altid  en  festlig  Stemning.  Øiet  glider 
henover  den  blanke  Flade,  og  Sindet  føler  sig  pludse- 
lig frigjort  ved  den  vide  Udsigt.  Bølgernes  Skvulpen 
beroliger  Tankerne  som  en  sagte  Vuggemelodi,  og 
man  kan  ikke  lade  være  at  følge  Smaabølgerncs 
krusede  Dands,  der  idelig  vexle  i  Form  og  Lysglands, 
og  dog  alligevel  stedse  ere  de  samme. 

Andreas  Gløding  blev  staaende,  glad  overrasket 
og  betaget.  Der  kom  en  velgjørende  Fred  over 
ham,  en  Følelse  af  fortrolig  Hygge  og  livsalig  Inder- 
lighed, og  han  kunde  ikke  nægte,  at  dette  var  et 
Sted  af  stor  Skjønhed  og  Ynde. 

Men  hans  Tanker  vare  ligesaa  bevægelige  og 
omskiftelige  som  Søens  Flade,  der  et  Øieblik  for- 
mørkedes ved,  at  en  lille  Sky  gik  forbi  Solen. 

»Yndigt  er  det  —  paa  Afstand,«  tænkte  han. 
»Hvem  der  blot  kunde  blive  staaende  her  og  aldrig 
komme  det  nærmere!  Men  kommer  man  først 
derind  og  fæster  Bo,  ja  saa  skal  man  nok  finde,  at 
det  er  en  rigtig  lille  Philisterby,  indtil  man  selv 
gror  fast  og  bliver  til  en  Philister  som  alle  de 
Andre!  —  —  Ak  ja!  der  ligger  altsaa  min  Fremtids 
yndefulde  Philisterium,  som  jeg  nu  skal  krybe  ind 
i.  Først  finder  man  Alt  saa  trangt  og  snævert  — 
man    har  vide  Tanker    og    store  Svner  —  men  lidt 

efter  lidt  indsnævres  Synet,  Tankerne  blive  Dag 
for  mindre,  man  begynder  at  finde  det  saa  hyggeligt, 
fortroligt,  hjemligt  —  tilsidst  sidder  man  fast  paa 
Limpinden  og  kan  ikke  komme  derfra.  Og  derfor 
har  jeg  skuet  Athens  Akropolis  og  Hellas'  blaanende 
Bjerge,  blot  for  at  slumre  blidelig  ind  i  den  herlige 
Stad  Jøvik!  Men  saaledes  gaar  Livet  for  os  Alle! 
Man  begynder  med  en  stolt  Ørneflugt  ud  i  den  vide 
Verden  —  og  man  ender  med  at  flyve  til  Hjals 
mellem  de  andre  Høns!  Det  er  Ungdommens  evig 
glade  Historie,  der  gjentager  sig  fra  Slægt  til  Slægt!« 

Han  standsede  i  sine  melancholske  Betragtninger, 
thi  det  forekom  ham,  at  han  hørte  Stemmer.  Han 
lyttede  —  jo  ganske  rigtig  —  nedenunder  ham  i 
nogen  Afstand  var  der  Nogen,  som  talte  ivrig  sammen. 
Det  tætte  Løvværk  skjulte  dem  for  ham,  ei  heller 
kunde  han  opfatte  Stemmernes  Klang,  der  lød  som 
en  utydelig  Mumlen. 

Et  Smil  drog  sig  over  hans  Ansigt,  idet  han 
sagde  ved  sig  selv:  »Formodentlig  et  Par  af  mine 
Medphilistre,  der  ere  saa  venskabelige  at  komme  herud 
for  at  complimentere  mig  ved  min  Ankomst  til  denne 
mærkelige  By!  Naa,  lad  os  see  paa  dem;  de  kunne 
tjene  som  Prøver  paa  det  øvrige  Philisterium  der- 
ovre!« 

Han  brød  gjennem  Krattet,  men  kom  temmelig 
hovedkulds  ned  ad  den  bratte  Sti  paa  Høiens  anden 
Side  og  standsede  ved  Synet  af  to  unge  Piger,  der 
havde  taget  Sæde  paa  en  Bænk  og  vare  fordybede  i 
Samtale. 

Begge  fore  i  Veiret,  overraskede  ved  den  pludse- 
lige Tilsyneladelse  af  en  Fremmed,  og  Gløding 
blev  ikke  mindre  overrasket.  Han  rev  Hatten  af 
og  stammede  en  Undskyldnining,  fordi  han  mulig- 
vis havde  forskrækket  Damerne.  De  besvarede  hans 
Hilsen,  og  han  vilde  gaae  videre,  da  den  Tanke  skød 
op  i  ham,  at  han  kunde  dog  i  det  Mindste  vexle  et 
Par  Ord  med  dem,  inden  han  forlod  dem. 

Han  vendte  sig  derfor  atter  om  og  sagde :  »Und- 
skyld —  er  det  ikke  Jøvik,  som  der  ligger  ovre?« 

»Jo  vel  er  det  Jøvik.« 

»Og  den  store  Bygning  med  det  blaa  Tag,  som 
rager  op  over  alle  de  andre,  hvad  er  det?« 

»Det  er  Latinskolen,«  lød  Svaret. 

»Ja  saa  —  det  er  altsaa  min  Reises  Maal.« 

»Maaske  De  er  den  nye  Adjunkt,  som  ventes 
hertil?« 

»Netop.« 

»Fader  har  talt  om  Dem,  at  han  ventede  at  see 
Dem  med  det  Allerførste.« 

»Deres  Fader  —  er  det  maaske  Rektoren?« 

»Ja.« 

»Og  jeg  hedder  Frederikke  Rosen,«  faldt  den 
anden  unge  Pige  ind  —  »og  dermed  er  altsaa  Præ- 
sentationen færdig.  Men  maa  jeg  spørge  Dem, 
hvordan  kommer  De  egentlig  denne  mærkværdige 
Vei?  Det  forekommer  mig  næsten,  at  De  paa  een 
Gang  faldt  ned  fra  Himlen  foran  os.« 

»Saa  arrogant  er  jeg  dog  ikke,  at  jeg  vil  paa- 
staa,  at  jeg  kom  directe  derfra.  Jeg  kom  oppe  fra 
Høien  der.« 

»Men  hvor  har  De  fundet  op  paa  den,  naar  De 
aldrig  har  været  her  før?« 

Gløding  fortalte  om  sine  Vandringer  i  Skoven, 
der  tilsidst  havde  ført  ham  til  dette  Sted. 

»Se  det  kalder  jeg  et  Held,«  udbrød  Frederikke, 
»at  De,  uden  selv  at  vide  det,  skal  træffe  det  aller- 
mærkeligste Sted  her  ved  Byen!« 

»Er  den  Høi  saa  mærkelig?« 

»Det  er  jo  ingen  Høi,  det  er  en  Ruin;  har  De 
ikke  seet  det?« 

Gløding  havde  været  saa  optagen  af  sine  egne 
Tanker,  at  han  ikke  havde  ændset  det.  Han  spurgte 
videre  om  den,  og  Edele  fortalte  om  hele  den  lærde 
Strid,  som  den  havde  fremkaldt. 

»Hvor  førtes  den  Strid?« 

»I  Jøviks  Avis.« 

»Den  kjender  jeg  ikke.« 

»Kjender  De  ikke  Jøviks  Avis?«  udbrød  Frede- 
rikke. »Den  maa  De  virkelig  holde;  det  er  det  bedste 
Blad  i  hele  Landet.  Og  i  den  skriver  ogsaa  Svane- 
mose  sine  Digte.« 

»Ja  saa  maa  jeg  jo  endelig  holde  den.  Holder 
De  meget  af  Svanemoses  Digte?« 

»Jeg  har  jo  ikke  saa  megen  Forstand  derpaa, 
men  her  i  Jøvik  holder  vi  ham  da  for  Nordens 
største  nulevende  Digter,  ikke  sandt  Edele?« 

Edele  trak  lidt  paa  det,  hun  syntes  ikke  at  være 
fuldt  saa  begeistrei  for  Svanemoses  lyriske  Digte. 

»Har  De  andre  navnkundige  Berømtheder?« 

»Ja  det  har  vi  rigtignok.  Der  er  Pastor  Brylle, 
han  skal  nu  være  den  mest    berømte  af  dem  Alle.« 

»Naa  saa  det  er  han?« 

»Ja  han  er  saa  lærd  i  Sprogene.  Han  kan 
baade  Arabisk  og  Tyrkisk  —  ja  jeg  tror  næsten 
ogsaa  Chinesisk,  skjøndt  det  har  jeg  dog  aldrig  hørt 
ham  tale.« 

»Har  De  da  hørt  ham  tale  de  andre  Sprog?« 

»Nei  jeg  har  ikke,  og  det  vilde  nok  Altsammen 
være  chinesisk  for  mig.     Kjender  De  ham  ikke?« 

»Jo  han  har  været  min  Manuductør,  saa  jeg 
kjender  ham  saamænd  meget  godt.« 

»Og  saa  har  han  desuden  opfundet  en  ny  Dog- 
matik,« vedblev  Frederikke  i  sin  Lovprisning. 

»En  ny  Dogmatik?« 

»Ja  det  siger  de  i  al  Fald  om  ham.  Og  Pastor 
Popp  forsikkrer,  at  man  kan  lede  hele  Tyskland 
igjennem  uden  at  finde  saa  stor  en  Theolog.« 

»Nei  virkelig?« 

»Ja  vi  har  saamænd  mange  berømte  Mænd  her 
i  Jøvik,  som  De  nu  kan  lære  at  kjende.  Og  Pastor 
Popp  er  en  udmærket  Prædikant,  men  ham  skal  De 
dog  være  lidt  forsigtig  med.« 

»Virkelig?« 

»Ja,  er  De  en  god  Lutheraner?« 

»Hvad  skulde  jeg  ellers  være?«  spurgte  Gløding 
overrasket. 

»Aa  Folk  har  jo  saa  mange  underlige  Meninger 
i  vore  Dage.  Der  er  nu  f.  Ex.  Adjunkt  Grønberg, 
naar  man  hører  ham  tale  om  Verdens  Skabelse,  kan 
man  blive  helt  forstyrret  i  Hovedet  derover.  Men 
Pastor  Popp  forstaar  at  veie  Folk  paa  den  allerfineste 
Vægtskaal,  og  er  der  det  Mindste  i  Veien  med  deres 

Tro  eller  Bekjendelse,  saa  kasserer  han  dem.  Der- 
for sagde  jeg,  at  De  skulde  være  lidt  forsigtig  med 
ham.« 

»Hvordan  staar  De  Dem  selv  med  Pastor 
Popp?« 

*Aa  jeg  staar  mig  udmærket,  for  han  har  jo 
konfirmeret  mig.  Men  hun  der  er  mistænkelig,  — 
jeg  tror  næsten,  hun  er  bleven  smittet  af  Adjunkt 
Grønberg,  for  hun  er  ogsaa  somme  Tider  nærved 
at  mene,  at  Verden  har  skabt  sig  selv,  hvad  der  da 
er  det  største  Kætteri  og  Galenskab,  som  et  christent 
Menneske  kan  finde  paa.« 

Gløding  havde  hidtil  mest  havt  Opmærksom- 
heden henvendt  paa  Frederikke.  Hendes  ranke, 
smukke  Skikkelse,  hendes  vakkre  blaa  Øine,  muntre 
Latter  og  freidige  uforbeholdne  Tale  havde  ganske 
optaget  ham.  Hendes  sidste  Yttring  bragte  ham 
imidlertid  til  at  fæste  Blikket  paa  Edele,  og  han  blev 
forbauset  ved  det  fine,  tænksomme  Udtryk  i  hendes 
Ansigt.  Han  spurgte  hende,  hvorledes  hendes  Ven- 
indes Udtalelser  skulde  forstaas,  men  Edele  følte 
ingen  Lyst  til  i  Øieblikket  at  indlade  sig  i  Samtaler 
af  mere  alvorHg  Natur,  og  hun  afviste  det  derfor 
som  bare  Lystighed. 

»Nei  saamænd  er  det  ikke  nei,«  sagde  Frede- 
rikke, »men  hun  er  bange  for,  at  jeg  skal  forklage 
hende  for  Pastor  Popp.  Men'  det  kan  Du  være 
ganske  rolig  for,  dertil  holder  jeg  altfor  meget  af 
dig.« 

Under  denne  Samtale  havde  de  forladt  Slots- 
ruinen  og  vare  fulgtes  et  Stykke  Vei  gennem  Skoven. 

Den  nedgaaende  Sol  kastede  de  sidste  Straaler 
ind  gjennem  Løvet;  de  faldt  i  enkelte  Øieblikke 
hen  over  Frederikkes  og  Edeles  Ansigter  for  hurtig 
at  afløses  af  et  skyggende  Halvmørke.  Snart  naaede 
de  Udkanten  af  Skoven  og  kom  ud  paa  Landeveien, 
der  førte  ind  til  Byen,  som  nu  kun  laa  i  ringe  Af- 
stand. 

»Se  nu  har  vi  vist  Dem  Vei  gjennem  Skoven,« 
sagde  Edele.  »Nu  behøver  De  blot  at  gaae  li»e 
frem  ad  Landeveien,  medens  vi  følge  Gangstien  her 
til  Høire.« 

»Skal  vi  ikke  følge  Hr.  Gløding  helt  ind  i 
Byen?«  foreslog  Frederikke.  »Det  kunde  blive  som 
et  Triumphtog  ind  i  Jøvik  for  ham.« 

Men  Edele  rystede  paa  Hovedet  og  meente,  at 
sligt  Triumphtog  kunde  let  vække  altfor  megen  Folke- 
snak i  Jøvik. 

»De  har  vistnok  Ret,  Frøken,«  sagde  Gløding, 
og  han  tilføiede,  idet  han  saae  ned  ad  sin  støvede 
Dragt,  »jeg  er  desuden  heller  ikke  iført  nogen  pas- 
sende Triumphatortoga.  Men  nu  takker  jeg  Dem 
begge  ret  meget  for  Deres  elskværdige  Selskab.« 

»De  kommer  vel  hen  og  besøger  Fader  imorgen 
Formiddag,«  sagde  Edele,  »han  længes  meget  efter 
at  tale  med  Dem.« 

»De  kommer  vel  ogsaa  og  besøger  mine  For- 
ældre,« tilføiede  Frederikke. 

Gløding  takkede  dem  begge,  rakte  dem  Haanden 
til  Afsked  og  gik  derpaa  med  raske  Skridt  henimod 
Bven. 

Da  de  to  unge  Piger  havde  fjernet  sig  noget, 
sagde  Frederikke:  »Det  var  en  vakker  ung  Mand, 
han  havde  saadant  et  godt  Udtryk  i  sine  Øine.« 

»Ja,«  svarede  Edele  uden  at  udtale  sig  videre. 

»Men  han  seer  dog  ikke  saa  lærd  ud  som  Pastor 
Brylle,«  vedblev  Frederikke. 

»Maaske.  løvrigt  kunde  det  jo  ogsaa  være,  at 
han  hører  til  dem,  som  ikke  stille  hele  Boutiken  til 
Skue  i  Vinduerne.« 

Paa  Gløding  havde  dette  Møde  og  den  efter- 
følgende Vandring  en  mærkelig  Indflydelse.  Alle 
hans  melancholske  Betragtninger  over  Livets  Smaa- 
lighed  og  hans  forventede  Philisterium  i  Jøvik  vare 
som  blæste  bort  og  i  et  Øieblik  rent  glemte.  De 
unge  Pigers  milde  Øine  og  friske  Latter  viste  ham 
hans  tilkommende  Hjem  i  en  heel  ny  Belysning. 

En  Allee  med  skyggefulde  Lindetræer  førte  ind 
i  Byen.  Mellem  Træernes  Kroner  saaes  den  røde 
Aftenhimmel,  Lindeblomsternes  søde  Duft  viftede 
ham  i  Møde  og  vakte  anelsesfulde  Drømme,  og  det 
forekom  ham,  at  Alle  de,  han  mødte,  saae  saa  ven- 
ligt paa  ham.  Han  hilste  Godaften  og  fik  en  lige- 
saa  fornøiet  Gjenhilsen.  Husene  vare  ganske  vist 
kun  smaa,  men  gjennem  de  aabne  Vinduer  lød 
muntre  Stemmer,  hist  og  her  stode  Folk  i  Dørene 
og  passiarede. 

Gløding  gik  op  ad  Byens  Hovedgade  til  Torvet, 
hvor  Gæstgiverstedet  var.  Her  fik  han  noget  Aftens- 
mad til  at  styrke  sig  paa  efter  den  lange  Vandring 
og  fik  derefter  et  Værelse  anviist  ovenpaa  for  Natten. 
Han    gik    derop    og    lukkede  et  Vindue  op  og  saae 

ned  paa  Torvet.  Den  lyse  Sommernat  sænkede  sig 
tyst  og  stille  over  den  lille  By.  Han  hørte  Plasken 
af  et  Vandspring,  Lyden  af  Fodtrin,  der  fjernede  sig, 
af  og  til  Brudstykker  af  Samtaler  med  enkelte  høie 
Udbrud. 

I  Tankerne  gjennemgik  han,  hvad  han  havde 
oplevet  denne  Dag,  fornemmelig  Vandringen  gjen- 
nem  Skoven  og  det  uventede  Møde  ved  Slotsruinen 
—  det  var  saa  fornøieligt  at  tænke  paa.  Med  et 
stille  Smil  sagde  han  til  sig  selv:  »Ja  hvis  jeg  turde 
betragte  de  to  unge  Piger  som  Prøver  paa  Philisteriet 
i  Jøvik,  saa  kan  hænde,  at  det  ikke  er  saa  ilde  endda!« 
Og  med  denne  opmuntrende  Tanke  gik  han  til  Hvile 
og  faldt  hurtig  i  en  tryg  Søvn. 


V. 

JUa  Gløding  vaagnede  næste  Morgen,  skinnede 
Solen  ind  ad  Vinduerne,  medens  en  stærk  Lyd 
af  summende  Stemmer,  brægende  Faar  og  brølende 
Køer  trængte  op  til  ham.  Han  havde  sovet  fast  og 
kunde  i  den  første  Opvaagnen  ikke  besinde  sig  paa, 
hvor  han  var,  men  saa  faldt  det  ham  ind,  at  han 
var  jo  nu  i  Jøvik.  Denne  Tanke  fyldte  ham  dog 
ikke  med  Misnøie  og  Uvillie  som  den  foregaaende 
Dag  paa  hans  Vandring  gjennem  Skoven  —  tvært- 
imod, han  følte  sig  ganske  vel  tilfreds  og  længtes 
efter  at  gjøre  nærmere  Bekjendtskab  med  Byen,  i 
hvilken  han  havde  holdt  sit  Indtog  under  saa  gode 
Varsler.  Han  sprang  op,  iførte  sig  nogle  Klæder 
og  trak  Rullegardinerne  op  for  at  see,  hvorledes 
Byen  tog  sig  ud  i  det  klare  Dagslys.  Et  saare  liv- 
ligt Skue  mødte  hans  Øie,  thi  det  var  netop  Markeds- 
dag, Landbefolkningen  fra  Omegnen  var  strømmet 
til.  Hele  Torvet  var  fuldt  af  Vogne  og  opslagne 
Boder,  mellem  hvilke  en  talrig  og  snakkende  Mængde 
bevægede  sig  frem  og  tilbage.  Langs  Fortovet  var 
Kvæget  opstillet;    vrede,    brummende  Tyre  og  god- 

modigt  udseende  Køer  —  længere  borte  saaes  Flokke 
af  Faar,  der  idelig  trængtes  og  borede  sig  ind  mel- 
lem hinanden. 

Gløding  fuldførte  hurtig  sin  Paaklædning  og 
begav  sig  ned  paa  Torvet  for  at  tage  det  brogede 
Virvar  nærmere  i  Øiesyn.  Han  morede  sig  med  at 
høre  Sælgerne  falbyde  deres  Varer  med  varme  Lov- 
taler, medens  Kjøberne  søgte  at  udfinde  Manglerne 
og  faa  Prisen  nedsat.  Han  gik  rundt  og  betragtede 
Alt  med  en  saadan  Opmærksomhed,  at  en  Bonde 
spurgte  ham,  om  han  ikke  vilde  kjøbe  et  Par  kjønne 
Smaagrise  —  Gløding  rystede  paa  Hovedet,  det  var 
dog  ikke  derfor,  at  han  var  kommen  til  Jøvik. 

Saa  gik  han  atter  op  i  Hotellet  for  at  drikke  sin 
Morgenkaffe,  ved  hvilken  Leilighed  han  gjorde  Be- 
kjendtskab  med  de  berømte  Jøviks  Roser,  hvilke  han 
fandt  fortræffelige,  og  med  Jøviks  endnu  berømme- 
ligere Avis,  som  blev  lagt  ind  til  ham.  Han  længtes 
meget  efter  at  aflægge  et  Besøg  hos  Rektoren,  men 
det  var  vel  neppe  passende  at  gaae  derhen  før  Klokken 
ti.  Han  gik  atter  ned  paa  Torvet  og  blandede  sig 
i  Markedstummelen  og  gik  saa  op  ad  Byens  Hoved- 
gade for  at  see  lidt  paa  Boutikerne  og  deres  udstillede 
Herligheder.  Han  standsede  foran  Boghandelen  og 
saae  paa  Bøgerne,  som  vare  fremlagte  til  Salg  — 
en  Deel  af  dem  vare  Skolebøger,  dernæst  et  Par 
Digtsamlinger,  hvoriblandt  Svanemoses  i  Guldsnit, 
og  ovenover  var  et  Photographi  af  Digteren  med 
korslagte  Arme  og  stirrende  ud  i  Verdensrummet, 
som  om  der  ikke  existerede  Andet  i  dette  end  ham 
alene. 

8* 

Han  gik  langsomt  ned  ad  Gaden,  bøiede  til 
Venstre  om  ad  nogle  snævre  Stræder,  hvor  Terrainet 
hævede  sig  stærkt,  derfra  mellem  nogle  Haver  ud 
paa  en  bredere  Vei,  hvilken  han  fulgte,  og  som 
førte  ham  op  i  Skovbakkerne,  Jøviks  Yndlingsprome- 
nade,  hvorfra  man  nød  en  en  vakker  Udsigt  saavel 
over  Byen,  der  bredte  sig  ved  deres  Fod  som  over 
Søen  foran  og  de  omgivende  Marker  og  Skove.  Det 
Hele  laa  i  en  klar  Morgenbelysning,  Søens  Vover 
blinkede  i  Solstraalerne,  rundt  om  ham  lød  en  jub- 
lende Fuglesang  af  Sidskener  og  Bogfinker,  i  hvilken 
af  og  til  en  Irisk's  eller  Solsorts  Fløiten  blandede 
sig.  Gløding  tog  Plads  paa  en  Bænk  og  hengav  sig 
til  sine  Tankers  og  Stemningers  frie  Løb.  De  lette 
Morgenvinde  tilviftede  ham  Friskhed  og  Kølighed; 
han  tænkte,  at  her  vilde  han  jævnlig  gaae  op  efter 
endt  Dagværk  henad  Solnedgang  —  og  saa  kunde 
han  maaske  atter  have  Held  til  at  møde  de  to  unge 
Piger  og  spadsere  lidt  med  dem  i  Aftenens  Stil- 
hed —  saa  vilde  han  jo  være  mere  bekjendt  med 
dem. 

Taarnuhrets  Slag  nede  fra  Kirken  løde  dirrende 
op  til  ham  og  rev  ham  ud  af  hans  Drømmerier: 
han  talte  dem  —  otte  —  ni  —  ti!  Ja  saa  kunde 
han  jo  meget  godt  gaae  ned  og  aflægge  Rektoren  et 
Besøg,  thi  denne  ventede  ham  utvivlsomt  tidlig  paa 
Dagen. 

Han  gik  rask  ned  ad  Skovbakkerne,  fandt  med 
Lethed  Veien  til  Byen,  og  stod  snart  foran  Indgangen 
til  Latinskolen.  Han  trak  i  Klokkestrængen,  Port- 
neren   lukkede    op    og    førte  ham   over  i  Rektorens 

Værelse  med  Tilføiende,  at  Rektoren  vilde  strax 
komme. 

Gløding  tog  Stuen  i  nærmere  Øiesyn.  Over 
Skrivebordet  var  anbragt  to  Buster  af  Sokrates  og 
Plato,  og  over  Sophaen  et  Kobberstik  efter  Raphaels 
»Skolen  i  Athen«.  »Det  er  altsaa  Hellas'  gamle 
Visdom,  som  her  dyrkes  og  beundres,«  tænkteGløding, 
og  dette  bestyrkedes  ved  en  nærmere  Undersøgelse 
af  de  store  Bogreoler,  der  dækkede  Væggene.  Her 
fandt  han  den  græske  Literaturs  classiske  Hoved- 
værker i  kritiske  Udgaver,  forsynet  med  Gommen- 
tarer  fra  ældre  og  nyere  Tid.  I  en  mindre  Reol  i 
et  Hjørne  fandt  han  et  Par  af  Kirkefædrenes  Værker 
samt  nogle  af  de  nyeste  philosophiske  og  dogmatiske 
Arbeider.  »Theologien  er  da  altsaa  ikke  rent  lagt 
paa  Hylden  her,«  tænkte  Gløding,  »skjøndt  den 
synes  just  ikke  at  være  sat  i  Høisædet.  Men  hvis 
al  denne  Lærdom  ikke  staar  her  som  blot  Vægge- 
pryd,  maa  man  da  kunne  faae  sig  adskillige  Sam- 
taler af  Interesse  her.«  Og  han  kastede  atter  et 
Blik  rundt  i  Værelset  og  modtog  ved  Synet  af  de 
mange  Bøger  et  velgjørende  Indtryk  af  Tanke- 
verdenens ophøiede  Stilhed  og  Ro. 

Rektoren  traadte  ind  og  bød  ham  hjærtelig  Vel- 
kommen. »Min  Datter  fortalte  mig,  at  De  kom 
igaaraftes,  saa  jeg  ventede  nok,  at  De  vilde  være 
saa  venlig  at  see  ind  til  mig  lidt  tidlig  paa  Dagen. 
Kom  nu  og  tag  Plads,  saa  kunne  vi  tale  i  Ro  om 
vore  Sager.« 

De  toij  Plads  og  vare  snart  i  en  livliiz  Samtale 

om  Skolegjerningen,  Timernes  Ordning  og  Under- 
visningen. 

Efrer  en  Stunds  Forløb  sagde  Rektoren:  »Nu 
maa  De  tjene  mig  i  at  gaa  over  og  spise  lidt  Fro- 
kost med  os.  Saa  er  De  med  det  Samme  indført 
her  i  Huset.« 

Gløding  takkede  og  fulgte  med  Rektoren.  Ved 
Kaffebordet  traf  de  Edele,  der  med  Venlighed  hilste 
Gløding  og  spurgte  ham,  om  han  var  tilfreds  med 
sit  Ophold. 

»Begyndelsen  er  fortræffelig;  svarer  det  Øvrige 
dertil,  skal  jeg  aldrig  ønske  mig  et  bedre  Sted,« 
svarede  han  og  saae  med  Undren  paa  hende,  thi  det 
forekom  ham,  at  hun  var  bleven  smukkere  og  rankere 
siden  den  foregaaende  Aften.  Var  det  maaske,  fordi 
Veninden  ikke  var  tilstede?  Eller  havde  han  maaske 
ikke  set  rigtig  paa  hende?  Hun  viste  heller  ikke 
saa  stor  Tilbageholdenhed,  men  talte  livlig  og  muntert. 

De  toge  Plads,  og  Rektoren  bad  sin  Gjæst  tage 
til  Takke  med,  hvad  Huset  havde  at  byde.  Der  ud- 
spandt sig  snart  en  livlig  Samtale;  Edele  fortalte  om 
Jøviks  Mærkeligheder  og  Berømtheder,  medens  Rek- 
toren af  og  til  indskød  en  lille  ironisk  Bemærkning. 

Gløding  hørte  til  og  gjorde  stundom  et  Spørgs- 
maal  om  dette  eller  hint.  Han  kunde  ikke  lade  være 
at  sammenligne  Fader  og  Datter  —  en  stor  Lighed 
og  dog  til  samme  Tid  en  paafaldende  Ulighed! 
Begge  havde  de  mørke  Øine  og  mørkt  Haar  (Rek- 
torens dog  betydelig  isprængt  med  Graat),  fine  An- 
sigtstræk og  en  ædelt  formet  Pande,  men  Udtrykket 
var  høist  forskeUigt.    Rektorens  Ansigt  bar  ikke  blot 

Præget  af  Klogskab  og  Forstand,  men  tillige  af  stor 
Mildhed  og  Sagtmodighed,  navnlig  var  der  i  hans 
Øine,  naar  han  fæstede  dem  paa  Datteren,  et  eget 
Udtryk  af  blid  Vemodighed.  Edele  havde  derimod 
ved  Siden  af  Tænksomhed  og  hurtig  Opfattelse  til- 
lige Udtr3-k  af  Bestemthed  og  Fasthed;  var  hun  varm 
over  Et  eller  Andet,  talte  hun  hurtig  og  ivrig,  medens 
hendes  mørke  Øine  lyste  af  Ildfuldhed. 

Rektoren  rettede  forskellige  Spørgsmaal  til 
Gløding  om  hans  Studium  og  hans  Universitetsaar 
og  derfra  dreiede  Talen  sig  til  hans  Reise,  hvorom 
han  maatte  meddele  Et  og  Andet. 

»Hvad  jeg  meget  kunde  misunde  Dem,«  sagde 
Rektoren,  »er,  at  De  har  været  i  Athen,  Visdommens 
gamle  Stad.  Det  har  været  en  af  mine  lifligste  Ynd- 
lingsdrømme  at  kunne  vandre  i  Olivenlunden  langs 
Kephissos'  Bredder  med  Platos  Dialoger  i  Hænde  og 
af  og  til  kaste  et  Blik  over  til  Akropolis  og  Par- 
thenon.« 

»Ret  mere  end  en  Drøm  er  det  vel  heller  ikke,« 
indvendte  Gløding.  »Akademiets  skyggefulde  Lunde  og 
Tempelhaller  ere  forlængst  forsvundne,  og  hvad  Platos 
Aand  angaaer,  saa  findes  der  vistnok  mere  af  den 
her  i  Deres  eget  Hus  end  i  det  nuværende  Athen, 
hvor  man  har  altfor  travlt  med  at  drive  Storpolitik 
og  lave  nye  Ministerier,  til  at  man  skulde  skænke 
den  gamle  Philosoph  synderlig  Opmærksomhed.« 

»Det  er  fuldkonmient  rigtigt  Alt,  hvad  De  der 
siger,  og  jeg  veed  det  meget  godt,  men  jeg  kan 
alligevel  ikke  lade  være  at  drømme  den  Drøm.  Det 
maa    dog  være  et  glx^deligt  Tegn    paa,    at  der  med 

Alt  det,  at  jeg  er  en  gammel  Mand,  dog  maa  være 
et  Stykke  Ungdom  tilbage  inderst  i  min  Sjæl,  siden 
jeg  endnu  kan  have  den  Slags  ungdommelige  Phan- 
tasier. « 

»Den  Slags  Ungdom  beholder  man  vel  altid,« 
meente  Gløding,  »naar  man  blot  forstaar  at  bevare 
sin  Sjæl  ung.« 

»De  har  Ret,  unge  Mand.  Men  seer  De,  der 
er  Forskel  paa,  naar  man  som  De  er  ung  og  rask 
og  kjæk,  saa  at  tale  om  den  evige  Ungdom,  og  naar 
man  som  jeg  er  bleven  gammel  og  træt  i  Livets 
Kampe  og  har  lidt  Skibbrud  paa  sine  kjæreste  For- 
haabninger.« 

Edele  reiste  sig,  gik  hen  og  lagde  Armen  om 
Faderens  Hals  og  kyssede  ham  paa  Panden. 

»Naa,  naa  Barn,  jeg  veed  godt,  hvad  Du  vil 
sige.  Jeg  har  nok  at  takke  Gud  for,  og  det  er  utak- 
nemligt af  mig  at  klage.  Livets  Lykke  og  Livets 
Ulykke  ligger  tilsidst  maaske  i  os  selv  og  i  det  Blik, 
hvormed  vi  seer  paa  Livet.« 

En  stærk  skrabende  Lyd  hørtes  over  Loftet,  der 
strax  efter  gik  over  til  en  heel  Torden. 

»Se  der  har  vi  Ungdommen  og  Glæden,«  sagde 
Rektoren  med  et  Smil,  »nu  er  Timen  endt  deroppe, 
og  Disciplene  skulle  have  Frikvarteer,  Og  nu  maa 
De  undskylde  mig,  om  jeg  forlader  Dem  lidt  for 
at  passe  mine  Sager.  Edele  kan  vise  Dem  lidt  om 
i  Haven,  hvis  De  da  har  Interesse  for  Havevæsen 
og  Blomsterdyrkning.« 

De  reiste  sig  fra  Bordet,  og  medens  Rektoren 
gik  tilbage  til  sit  Studereværelse,  vandrede  Edele  og 

Gløding  over  i  Haven.  Det  viste  sig  her,  at  han 
var  en  god  Blomsterkjender.  Edele  udtalte  sin  For- 
undring derover. 

»Aa  jeg  har  i  mine  Studenterdage  syslet  lidt 
med  Botanik.  Det  morede  mig  paa  mine  Fod- 
vandringer at  samle  forskellige  Planter,  og  min 
Fader,  som  er  en  dygtig  Botaniker,  har  givet  mig 
Veiledning  deri.  Jeg  bemærkede  allerede  paa  min 
Vandring  igaar,  at  der  er  en  rig  Vegetation  i  Skovene 
her  omkring.« 

»Det  undrer  mig  — «  sagde  Edele,  men  holdt 
pludselig  inde. 

»Hvad  undrer  Dem?« 

»Aa  det  er  vist  meget  dumt  af  mig,  men  det 
undrer  mig,  at  De  som  Theolog  kan  have  Interesse 
for  Sligt.« 

»For  Blomster  og  Planter?  de  gjor  da  ikke 
Theologien  Fortræd.« 

»Ja  vist  er  det  Taabelighed  af  mig.  Men  se, 
Pastor  Brylle,  som  saa  tidt  har  været  her  i  Haven, 
siger,  at  han  kjender  godt  Navnene  paa  alle  de 
bibelske  Planter,  men  de  andre  bryder  han  sig  ikke 
om  at  vide.« 

»Da  er  jeg  med  al  Respekt  for  Pastor  Brylles 
Lærdom  saa  fri  at  mene,  at  dersom  han  ikke  kjender 
de  andre  Planter,  saa  kjender  han  heller  ikke  de 
bibelske.« 

»Han  siger,  at  de  vedkommer  ikke  Theologien, 
og  Pastor  Brylle  er  virkelig  en  meget  lærd  Theolog. 
Jeg  tror  nok,  at  han  veed  Alt,  hvad  en  god  Theolog 

skal  vide,  men  saa  tror  jeg  heller  ikke,  at  han  veed 
mere.« 

»Og  med  mig  er  noget  nær  det  Omvendte  Til- 
fældet. I  hvert  Fald  er  jeg  saa  fri  at  mene,  at  der 
ikke  er  den  Ting  paa  Jorden  eller  under  Jorden, 
uden  at  en  Theolog  leilighedsvis  kan  have  Brug 
derfor  og  derfor  altid  vil  have  godt  af  at  kjende 
lidt  dertil.  Som  det  gaar  med  de  bibelske  Planter, 
som  De  før  talte  om,  saaledes  gaar  det  med  alt  det 
Øvrige:  uden  ret  Kjendskab  til  Tingene  i  Verden 
faar  man  heller  ikke  ret  Kjendskab  til  Tingene  i 
Bibelen.  Husk  vel  paa,  at  Bibelen  giver  os  de  store 
Grundtræk  eller  vel  rettere  Principerne  for  en  sæde- 
lig religiøs  Verdensanskuelse,  som  hverken  Viden- 
skaben eller  vor  daglige  Erfaring  formaar  at  give 
os,  men  som  begge  skulle  befæste  i  dens  Enkelt- 
heder.« 

Edele  gik  et  Par  Skridt  i  Taushed,  derpaa 
standsede  hun  og  sagde:  »Jeg  har  altid  tænkt  mig, 
at  Theologien  var  en  overmaade  tør  og  abstract 
Videnskab.« 

»Det  kommer  ganske  an  paa,  hvorledes  den  dyrkes. 
I  mine  Tanker  er  Theologien  som  Mandelstaven  i 
Pagtens  Ark:  naar  den  rette  Aaron  kommer,  skyder 
den  baade  Blade  og  Blomster,  i  de  Andres  Hænder 
bliver  den  kun  til  tørre  Grene  —  og  desværre,  der 
er  kun  altfor  mange,  i  hvis  Hænder  den  aldrig  blev 
til  Andet.« 

»Men  hvem  er  da  den  rette  Aaron,  og  hvorpaa 
kj endes  han?« 

»Paa  Knopperne  og  Blomsterne  for  Enhver,  der 
har  Øine  og  vil  see.  Dog  —  vi  komme  jo  alt 
for  langt  bort  fra  alle  disse  deilige  Blomster  og 
Knopper,  som  her  omgive  os.« 

»Kan  De  nu  sige  mig,  hvad  Sammenhæng  der 
er  mellem  Theologiens  Blomster,  som  De  nys  om- 
talte, og  dem,  som  her  prange  for  mine  Øine  i 
herlige  Farver  og  Former?«  spurgte  Edele,  idet  hun 
opmærksomt  saae  op  paa  Gløding. 

»Jeg  tænker,«  svarede  han,  »at  der  er  den  Sani- 
menhæng,  som  overalt  møder  os,  at  nemlig  det 
Synlige  og  Legemhge  er  Symbol  og  Tegn  paa  det 
Usynlige  og  Aandelige.« 

»Det  er  kun  en  digterisk  Omskrivning,  ikke 
noget  Svar  paa  mit  Spørgsmaal,«  sagde  Edele  med 
en  utilfreds  Mine. 

»Undskyld,  Frøken,  men  saa  har  jeg  ikke  for- 
staaet  Deres  Spørgsmaal.« 

»Jeg  er  bange  for,  at  jeg  taler  noget  utydelig. 
Hvad  jeg  mener,  er,  at  naar  jeg  tænker  paa  eller 
taler  om  Alt,  hvad  der  hører  Christendommen  til  — 
og  saa  fæster  Blikket  paa  al  den  legemlige  Sanselig- 
hed, som  omgiver  os,  da  forekommer  det  mig,  at 
det  er  to  aldeles  forskellige  Verdener.« 

»Det  er  de  unægtelig  ogsaa.« 

»Godt.  Hvad  jeg  ønskede  at  vide,  det  er,  hvilken 
Sammenhæng  eller  hvilken  indre  Forbindelse  er 
der  mellem  disse  to  Verdener,  der  for  mine  Øine 
synes  at  bevæge  sig  aldeles  uafhængig  af  hinanden 
i  ganske  forskellig  Retning.^« 

»Ah  nu  forstaar  jeg  Dem.  Men  hvem  siger,  at 
der  skal  være  Sammenhæng  mellem  det  Usynlige 
og  det  Synlige,  mellem  Aand  og  Legemlighed,  eller, 
for  at  blive  ved  Deres  sidste  Spørgsmaal,  mellem 
Theologien  og  Naturvidenskaben?« 

»Hvem  der  siger  det?«  spurgte  Edele  i  høieste 
Grad  overrasket,  »og  jeg  troede  netop,  at  det  var 
Formaalet  for  al  Videnskab,  særlig  for  Theologien, 
at  eftervise  denne  Sammenhæng.« 

»Ja  men  seer  De,  Frøken:  Formaal  er  Et,  og 
Virkelighed  et  Andet,  saavist  som  det  at  søge  og 
det  at  finde  er  to  forskellige  Handlinger.  Jeg  be- 
tvivler aldeles  ikke,  at  der  for  den  høieste  Viden 
existerer  en  dyb  og  inderlig  Sammenhæng  mellem 
det  Til  værende  overhovedet,  men  saadan  høieste 
Viden  er  nu  ikke  givet  os  Mennesker.  Honning  er 
ikke  for  en  Æselsmule,  som  Sancho  Pansa  siger  i 
et  af  sine  mange  fortræffelige  Ordsprog  —  og  slig 
alt  gjennemtrængende  Viden  er  nu  engang  ikke  bé- 
skaaret  os  Mennesker.« 

»Men  jeg  tænkte  dog,  at  vi  Mennesker  fik  en 
lille  Smule  af  den  himmelske  Honning  at  smage, 
ligesom  Hundene  faa  Lov  til  at  æde  Brødsmulerne, 
som  falde  ned  fra  Herrens  Bord,  husker  De  nok.« 

»Fuldkommen  rigtig.  Og  disse  Brødsmuler  og 
Honningdraaber  er  det,  som  vore  Universiteter  og 
Akademier  og  Høiskoler  leve  af,  ellers  vilde  de 
omkomme  af  Hunger.« 

»Men  saa  er  det  jo  dog  Sammenhængen  og 
den  indre  Forbindelse,  paa  hvis  Erkjendelse  Alt 
kommer  an.«  sagde  Edele  ivrig. 

»Og  dermed  mener  De  vel  at  have  beseiretmig? 
Men  nu  maa  jeg  gjore  Dem  opmærksom  paa,  at  der 
kan  ofte  være  lige  saa  god,  ja  endnu  bedre  Sammen- 
hæng i  Løgnen  end  i  Sandheden  —  jeg  mener 
naturligvis  ikke  den  absolute  Sandhed,  men  den 
Sandhed,  som  vi  formaar  at  erkjende.« 

»Det  forstaaer  jeg  ikke.« 

»Det  har,^<  vedblev  Gløding,  »i  det  Mindste  altid 
været  min  Mening,  at  der  er  mere  logisk  Konsekvents 
og  følgelig  bedre  Sammenhæng  i  det  katholske  Lære- 
system end  i  det  protestantiske.  Og  jeg  kunde 
gjerne  sige,  at  Materialismen  forstaaer  med  ganske 
anderledes  Klarhed  og  Sikkerhed  at  eftervise  den 
indre  Sammenhæng  i  Tilværelsen  end  nogensomhelst 
anden  Verdensanskuelse.« 

»Paa  den  Maade  maatte  De  jo  blive  Katholik 
eller  Materialist.« 

»Ja  hvis  jeg  alene  skulde  dømme  efter  Systemets 
logiske  Sammenhæng.« 

»Men  hvad  dømmer  De  da  efter?« 

»Efter  Udgangspunkterne  eller  Præmisserne,  som 
man  kalder  dem.  Det  er  dem,  som  ere  de  afgjørende. 
Har  man  først  dem,  kan  man  altid  lave  et  System. 
Den  menneskelige  Aand  har  jo  en  naturlig  Tilbøie- 
lighed  til  at  sætte  Alt  i  System  —  giv  den  blot 
nogle  Præmisser,  og  den  vil  snart  udarbeide  et  heelt 
System.  Derfor  vrimler  det  af  Systemer  i  alle  mulige 
Retninger,  theologiske  ikke  mindre  end  philosophiske 
og  politiske,  og  alle  have  de  deres  ivrige  Talsmænd, 
der  alle  beraabe  sig  paa  Systemets  fortræffelige 
Sammenhæng   som    Bevis    paa    dets  Sandhed.     Men 

om  Systemet  er  rigtigt,  afhænger  rigtignok  ganske 
af,  om  det  rette  Udgangspunkt  er  fundet.  —  Dog 
undskyld  min  lange  Tale;  jeg  er  nok  tilsidst  bleven 
ligesaa  tør  og  abstract,  som  De  anseer  Theologien 
for  at  være.« 

»O  nei,  bliv  ved,  bliv  ved,«  bad  Edele,  »hvad 
De  der  siger,  interesserer  mig  i  allerhøieste  Grad. 
Jeg  veed  nok,  at  Paulus  har  forbudt  Kvinderne « 

»At  tale  i  Forsamlingen,«  afbrød  Gløding  hende 
med  et  Smil,  »og  det  Forbud  kunne  vi  ikke  takke 
ham  noksom  for.  Men  Apostelen  har  virkelig  ikke 
forbudt  Kvinderne  at  tænke,  ei  heller  at  tale  om 
det,  som  de  tænke,  naar  det  kun  sker  paa  rette  Tid 
og  Sted!« 

»Ak,  hvad  hjælper  Retten  til  at  tænke  eller  tale, 
naar  man  dog  ikke  kan  nogen  af  Delene  til  Gavns. 
I  Mænd  ere  lykkelige,  I  kunne  tilbringe  Eders  bedste 
Ungdomsaar  med  at  tænke  over  de  allervigtigste 
Spørgsmaal  og  faae  dem  sat  klart  og  tydeligt  ud  fra 
hinanden  —  vi  Kvinder  maa  nøies  med,  hvad  der 
tilfældig  falder  os  i  Hænde,  og  derfor  ligger  Alt 
usikkert  og  forvirret  i  vore  Hoveder.« 

»De  faar  trøste  Dem  med  et  Ord,  der  er  sagt 
om  den  himmelske  Visdom,  at  den  er  skjult  for  de 
Vise  og  Forstandige,  men  aabenbaret  for  de  Enfol- 
dige og  Umyndige.  Naar  Alt  lægges  sammen,  har 
maaske  Kvinderne  og  de  Umyndige  faaet  Broder- 
parten af  Sandheden,  medens  de  lærde  og  studerende 
Mænd  ikke  kunne  see  Skoven  for  lutter  Træer.« 

Edele  syntes  ikke  at  høre,  hvad  han  sagde,  men 
idet  hun  fulgte  sin  tidligere  Tankegang,  spurgte  hun 

videre:  »Naar  alt  kommer  an  paa  at  gribe  de  rette 
Udgangspunlcter,  som  De  siger,  hvor  linder  man  da 
dem?« 

»Ja  se  der  rører  De  ved  det,  som  er  Kjærne- 
punktet  i  al  Sandhedserkjendelse.  Her  maa  jeg  dog 
indskrænke  mig  til  at  sige,  at  de  rette  Udgangs- 
punkter ligge  ikke  i  Tanken,  men  i  Livet:  for  at 
tænke  rigtig,  maa  man  leve  rigtig.  Livet  og  Virke- 
ligheden er  altid  det  Første,  Tanken  (det  vil  sige, 
vore  menneskelige  Tanker)  kommer  først  bagefter 
som  det  Andet.  Men  Ulykken  er,  at  vore  lærde 
Mænd  og  Tænkere  sætte  Tanken  som  det  Første, 
og  saa  ville  de  lave  Virkeligheden,  baade  Historien 
og  Naturen,  om  efter  deres  Tanker:  deraf  kommer 
idel  Forstyrrelse.« 

Han  vedblev  i  længere  Tid  at  tale  herom,  idet 
hun  opmærksomt  hørte  efter.  Den  lidt  drillende 
og  spøgende  Tone,  hvori  han  tidligere  havde  talt, 
veg  Pladsen  for  større  Varme  og  Inderlighed.  Kaar 
han  et  Øieblik  standsede,  satte  Edele  atter  Talen  i 
Gang  ved  at  spørge  om  Et  eller  Andet,  hvorover 
hun  ønskede  klarere  Oplysning. 

De  havde  krydset  Haven  et  Par  Gange  rundt 
og  stode  nu  ved  Havedøren.  Gløding  tog  deraf  An- 
ledning til  at  bryde  op  og  bad  Edele  bringe  hans 
Hilsen  til  Rektoren,  hvem^  han  ikke  vilde  forstyrre, 
men  han  maatte  love  snart  at  komme  igjen  og  be- 
søge dem.     Og  dermed  tog  han  Afsked  og  gik. 

Edele  satte  sig  ind  i  Havestuen  og  tog  et  Sytoi 
irem.  Men  hun  lod  det  snart  falde  igjen  og  stirrede 
tankefuldt    gjennem    den    aabne  Havedør  ud  paa  de 

blomstrende  Rosenbuske  og  de  hvide  Sommerfugle, 
der  i  urolig  Flagren  kredsede  om  de  fyldige  Roser. 
Dette  gjorde  hun  dog  rent  mekanisk  næsten  uden 
selv  at  vide  det,  thi  det  var  hverken  Roserne  eller 
Sommerfuglene,  som  optoge  hendes  Tanker.  Hvad 
der  nu  fyldte  hende,  var  den  Samtale,  hun  nys 
havde  havt,  den  havde  kastet  helt  nye  Tanker  ind  i 
hendes  Sjæl  og  aabnet  hidtil  ukjendte  Synspunkter 
for  hende.  Det  var  ikke,  som  hun  hidtil  havde 
meent.  Tanken,  det  kom  an  paa,  men  Livet,  ikke 
den  indre  Sammenhæng  og  den  logiske  Konsekvents, 
der  vare  Garantier  for  Sandheden,  men  Udgangs- 
punkterne: det  sunde  Øie  seer  Alt  reent  og  klart, 
det  syge  Øie  fordunkler  og  formørker  Alt  efter  sin 
egen  Sygelighed.  Vistnok  var  der  Meget  i  det,  som 
hun  nys  havde  hørt,  hvilket  hun  kun  halvveis  for- 
stod, Andet,  der  stod  usikkert  og  tvivlsomt  for 
hende,  men  hun  anede  dog,  at  der  her  var  givet 
hende  en  Ledetraad,  der  kunde  føre  hende  ud  af 
den  vaandefulde  Uvished  og  Tvivl,  hvori  hun  befandt 
sig,  og  atter  give  hende  en  fast  Grund  at  bygge  sit 
aandelige  Liv  paa. 

Gløding  gik  for  sit  Vedkommende  overmaade 
oprømt  og  glad  hjem  til  sit  Hotel.  Besøget  hos 
Rektoren  havde  i  høi  Grad  tilfredsstillet  ham,  han 
tænkte  med  Behag  baade  paa  Studerestuen  med  Lær- 
dommens stille  Fred,  hvor  han  først  var  bleven  ført 
ind,  og  paa  Haven  med  de  mange  deilige  Blomster 
—  baade  paa  Rektorens  milde  og  sagtmodige  Væsen 
og  end  mere  paa  Datterens    livfulde  og  tænksomme 

Tale.  Han  gik  hjem  ad  Storgaden  over  Torvet, 
hvor  Markedstummelen  endnu  var  i  fuld  Gang  og 
snarere  var  tiltagen  end  aftagen.  En  Lirekasse  fyldte 
Luften  med  sine  skrigende  Toner,  Børn  blæste  paa 
Bliktrompeter  eller  Træfløiter,  som  de  havde  faaet  i 
Markedsgave  —  inde  fra  et  Beværtningssted  lød 
lystig  Sang  —  til  alle  Sider  summede  høirøstet  Tale 
og  Latter,  Falbyden  og  Prutten,  Kjøben  og  Sælgen, 
stundom  Eder  og  Skældsord  —  men  Gløding  ændsede 
Intet  af  alt  dette,  saa  optagen  var  han  af  sine  egne 
Tanker.  Han  gjennemgik  for  sig  selv,  hvad  han 
havde  sagt,  prøvede  sine  egne  Paastande,  fandt,  at 
Et  og  Andet  burde  være  udtrykt  anderledes,  eller  at 
dette  og  hint  kunde  give  Anledning  til  Misforstaaelse. 
Og  midt  under  dette  dukkede  Edeles  Skikkelse  frem 
for  hans  Erindring:  han  saae  atter  hendes  mørke 
straalende  Øine,  hendes  yndefulde  Smil,  hendes 
klare,  smukt  formede  Pande  —  han  hørte  atter  hendes 
Stemmes  Klang  og  hendes  ivrige  Tale.  Saa  tænkte 
han  paa  Ny  paa,  hvad  han  kunde  have  sagt,  og  hvad 
han  burde  have  sagt,  og  ønskede,  at  der  maatte  gives 
ham  Leilighed  til  at  holde  et  nyt  Foredrag  for  det 
samme  Auditorium.  Han  trøstede  sig  med,  at  det 
kunde  der  vel  ogsaa  nok  blive  Raad  til.  — 

—  Samtidig  med,  at  denne  Samtale  førtes  i 
Rektorens  Have,  fandt  en  tilsvarende  Diskussion  Sted 
i  Pastor  Popps  Hjem.  Her  sad  de  to  Seminarister, 
Sem  og  Cham,  og  svedte  over  Religionsphilosophien. 
Varmen  var  stræng,  og  Religionsphilosophien  var 
ogsaa  stræng  —  saa  gik  det  efter  Wessels  Ord: 

»Naar  de  sammen  kommer, 
Saa  bli'er  det  dobbelt  Sommer, 
Og  Sommeren  er  hed, 
Som  godt  vi  Alle  veed.« 

»Den  er  svær,  men  den  kan  ta'es,«  sagde  Sem 
opmuntrende  til  den  modfaldne  Cham. 

»Ja  om  denne  Spinoza  kan  ta'es,  det  veed  jeg 
ikke,«  svarede  den  Tiltalte.  »Han  er  nærved  at  være 
den  Værste  af  dem  Alle.« 

»Fichte  og  Hegel  er  meget  værre,«  sagde  Sem 
overlegent. 

»Saa  langt  er  jeg  ikke  kommen  endnu,  saa  dem 
kjender  jeg  ikke.  Men  jeg  vilde  bare  ønske,  at  jeg 
havde  Spinoza  for  mig  med  samt  hans  Attributer  og 
modi  —  ja  her  maa  man  rigtignok  udbryde  med 
Cicero:  o  tempori,  o  modi!  Hvilke  Tider,  hvilke 
Moder!  —  men  havde  jeg  bare  denne  Hr.  Spinoza 
her,  —  naada,  jeg  skulde  nok  lære  ham  den  aller- 
nyeste Mode,  det  kan  han  være  vis  paa,«  og  Cham 
ledsagede  sin  Tale  med  nogle  betegnende  Bevægelser 
med  Haanden. 

»Naa,  naa  Cham,  Du  behøver  jo  ikke  at  tage 
Dig  det  saa  nær;  det  er  jo  ikke  Meningen,  at  man 
skal  forstaae  al  den  taabelige  Snak,  man  skal  bare 
lære  den  udenad  paa  Ramse,  og  det  kan  man  da 
endelig  nok  overkomme.« 

De  toge  da  fat  med  fornyet  Iver,  men  bleve 
nogen  Tid  efter  afbrudte  af  Cham  med  et  høit  Ud- 
raab. 

»Naa  hvad  er  der  nu  i  Veien.^«  spurgte  Sem 
fortrædelig. 


ni 

»Hvad  er  det?«  spurgte  Cham,  idet  han  med  et 
Udtryk  af  Rædsel  stirrede  stivt  for  sig. 

»Det  er  Blækhuset,«  svarede  Sem,  der  fulgte 
hans  stirrende  Blik,  »men  deri  seer  jeg  intet  Mærke- 
ligt.« 

»Nei  jeg  mener  —  det,  som  jeg  tænker  paa,« 
stammede  Cham,  idet  han  ivrigt  gned  sin  Pande 
som  for  at  komme  paa  Noget. 

»Ja  hvor  kan  jeg  vide,  hvad  Du  tænker  paa?« 

»Peschito,«  busede  det  paa  een  Gang  løs  fra 
Cham,  »hvem  var  Peschito?« 

»Ham  har  vi  ikke  havt  Noget  om.« 

»Jo  vist  saa;  kan  Du  ikke  huske,  Pastor  Popp 
fortalte  os  om  ham  i  Fredags?« 

»Ja  bi  lidt,«  sagde  Sem,  der  nu  ogsaa  begyndte 
at  lede  efter  i  sin  Hukommelseskiste.     » —  Peschito 

hm !  hm !    —    det  var  i  Kirkehistorien   —  — 

nu  har  jeg  ham,«  udbrød  han  pludselig  triumpherende, 
»det  var  en  tyrkisk  Missionær  i  det  syttende  Aar- 
hundrede.« 

Men  Cham  protesterede  meget  bestemt.  Efter 
hans  Opfattelse  hørte  Peschito  hjemme  i  Religions- 
philosophien,  og  han  frygtede  ikke  for  at  opstille 
den  dristige  Hypothese,  at  Peschito  havde  været  en 
portugisisk  Jøde,  som  Calvin  havde  ladet  henrette 
i  Genf  paa  Grund  af  hans  philosophiske  Specula- 
tioner. 

Der  opstod  nu  en  hidsig  Strid  mellem  de  tvende 
Religionsphilosopher,  som  med  megen  Iver  gave  sig 
til  at  søge  efter  i  deres  Collegiehefter,  men  uden 
dog    at    kunne  finde  ringeste  Spor  af  Peschito,    der 

syntes  med  et  ondskabsfuldt  Drilleri  at  gjemme  sig 
dybere,  jo'  mere  der  spurgtes  efter  ham,  hvad  der 
dog  kun  tjente  til  at  gjøre  de  stridende  Parter  saa 
meget  fastere  i  deres  Overbevisning. 

Denne  religionsphilosophiske  Undersøgelse  blev 
afbrudt  ved,  at  Pastor  Popp  traadte  ind,  og  begge 
skyndte  sig  nu  med  at  forelægge  ham  det  lærde 
Stridsspørgsmaal,  om  Peschito  havde  været  en  Mis- 
sionær blandt  Tyrkerne  eller  en  Genfer-Jøde. 

»Ingen  af  Delene,«  svarede  Pastor  Popp  med 
Værdighed;  »Peschito  er  den  gamle  syriske  Bibel- 
oversættelse fra  det  tredie  Aarhundrede.« 

Baade  Sem  og  Cham  bleve  noget  lange  i  An- 
sigterne ved  denne  uventede  Afgjørelse,  men  Sem 
erklærede  dog,  at  han  havde  havt  mest  Ret,  efterdi 
Peschito  hørte  hjemme  i  Syrien,  som  jo  er  en  Pro- 
vinds af  Tyrkiet. 

»Men  maa  jeg  nu  spørge  Dem,  Pastor  Popp, 
hvorfor  skulle  vi  egentlig  lære  Alt  dette  om  Spinoza?« 
spurgte  Sem,  »thi  skjøndt  jeg  ikke  forstaar  Synderligt 
af  det,  synes  jeg  dog,  det  er  en  Slags  Rationalisme.« 

»Rationalisme!«  udbrød  Cham  med  Lidenskab, 
»nei  kald  det  heller  Hedenskab  og  Djævelskab,  for 
Andet  er  det  ikke,  og  jeg  veed  slet  ikke,  hvorfor 
troende  Christne  skal  plage  sig  med  det.« 

Angrebet  kom  saa  uventet,  at  Pastor  Popp  ikke 
strax  saae  sig  istand  til  at  svare  derpaa,  men  skød 
sig  ind  under,  at  det  var  saaledes  gammel  Tradition 
—  han  havde  maattet  lære  det  Samme,  da  han  læste 
til  Examen. 

»Men  skal  man  da  vedblive  at  slæbe  alle  disse 
gamle  Traditioner  med  sig?«  spurgte  Cham,  der  blev 
mere  og  mere  opirret,  »og  hvad  kommer  det  os  ved, 
hvad  en  pukkelrygget  Jøde  i  Amsterdam  har  gaaet 
og  udspeculeret?« 

»Spinoza  var  ikke  pukkelrygget,«  bemærkede 
Pastor  Popp,  der  med  Glæde  greb  Leiligheden  til  at 
hævde  sin  Myndighed  ved  denne  lille  Rettelse,  »for- 
resten skal  vi  huske  paa,  hvad  den  latinske  Digter 
siger:  Non  ciiivis  homini  contingit  adire  Corinthum 
—  hvilket  her  vil  sige,  at  det  er  ikke  Hvermands  Sag 
at  tage  theologisk  Embedsexamen,  men  der  kræves 
dertil  en  mere  end  almindelig  Lærdom  og  Kundskabs- 
fylde,   ellers  vilde    jo   enhver  Dumrian  tage  den  for 

strax  efter  at  søge  et  godt  Præsteembede. Men 

det  er  jo  slet  ikke  Religionsphilosophi,  vi  har  idag, 
det  er  Dogmatik.« 

»Ja  vel,  Hr.  Pastor,  og  det  er  den  Paragraph  om 
Miraklerne.« 

Det  var  aabenbart,  at  saavel  Pastor  Popp  som 
de  to  Seminarister  kjendte  anderledes  fast  Grund  under 
Fødderne  i  Dogmatiken  end  i  Religionsphilosophien. 
Rollerne  bleve  saaledes  fordelte,  at  Cham  skulde 
fremføre  de  kritiske  Indvendinger,  som  gjøres  mod 
Miraklerne,  medens  Sem  skulde  gjendrive  dem.  Begge 
kunde  deres  Ting  paa  Fingrene,  Cham  opramsede 
med  utrolig  Færdighed  alle  Angrebene,  men  Sem 
udviste  en  næsten  endnu  større  Slagførdighed  i 
øieblikkelig  at  gjendrive  dem.  Aldrig  saasnart  havde 
en  af  Chams  Indvendinger  stukket  Hovedet  frem, 
før  den  øieblikkelig  blev  modtagen  med  et  saa  logisk 

knusende  Kølleslag,  at  den  strax  segnede  til  Jorden. 
Af  og  til  hændtes  det  vel,  at  Svaret  ikke  ganske 
passede  til  den  reiste  Indvending,  men  saa  traadte 
Pastor  Popp  til  og  gav  det  den  fornødne  Ændring. 
Enhver,  der  havde  kunnet  overvære  denne  theologiske 
Forhandling,  vilde  uden  Betænkning  have  rakt  Palmen 
til  Popp  og  Sem  og  kun  undret  sig  over,  at  der 
endnu  findes  Mennesker  med  saa  ringe  logisk  Slut- 
ningsevne, at  de  kunne  tvivle  om  Miraklernes  Virke- 
lighed. 


VI. 


I 


Hotellets  Stue-Etage  havde  Byens  Klub  sine 
Forsamlingsværelser.  Man  kom  først  ind  igjennem 
en  Forstue,  i  hvilken  man  hængte  Overtøiet,  og 
hvor  der  stod  et  gammelt  Fortepiano,  som  henlevede 
sin  Alderdoms  Dage  her  i  stille  Betragtninger,  thi 
der  var  aldrig  Nogen,  som  rørte  ved  det.  Derfra 
traadte  man  ind  i  tvende  rummelige  Værelser,  hvoraf 
det  første  var  Conversationsstue,  det  andet  Læsestue ; 
dog  blev  Grændsen  herimellem  ingenlunde  strængt 
overholdt,  idet  de  læsende  Medlemmer  stundom 
hengave  sig  til  en  ivrig  Conversation  angaaende 
Bladenes  nyeste  Efterretninger.  I  begge  Værelser 
herskede  en  blandet  Lugt  af  gammel  Tobak,  Petro- 
leum, Kaffe  og  Romtoddy,  der  fremkaldte  Formod- 
ningen om,  at  der  consumeredes  Betydeligt  af  disse 
gode  Sager.  Derefter  fulgte  Festsalen  med  otte  Vindues- 
fag  til  samme  Side;  i  den  holdtes  Baller,  Festmid- 
dage, Teaterforestillinger  og  selskabelige  Sammen- 
komster af  forskellig  Art.  Den  imponerede  ved  sit 
uhyre  Rum  og  sammes  Tomhed,  thi  foruden  en 
Række    Stole    langs    Væggene    saaes    kun    i    Salens 

Baggrund  en  Forhøining,  paa  hvilken  Musiken  ind- 
tog sin  Plads  ved  Klubbens  Fester,  eller  hvor  Taler- 
stolen reistes,  naar  der  holdtes  Foredrag  eller  Dis- 
kussionsmøder. Ovenover  Tribunen  var  Salens  eneste 
kunstneriske  Udsmykning  anbragt,  nemlig  to  Buster 
af  Kongen  og  Dronningen. 

Klubbens  Formand  var  Overlærer  Plagemann. 
Han  var  jævnlig  at  træ^ffe  der,  thi  han  helligede  den 
de  fleste  af  sine  Fritimer.  Klubben  var  aandelig  talt 
hans  Breidablik  og  Hlidaskjalf,  hvorfra  han  skuede  ud 
over  det  ganske  Jøvik  og  vidste  Alt,  hvad  der  fore- 
gik. Saameget  er  i  alt  Fald  vist,  at  alle  virkelige 
Nyheder  først  proklameredes  af  Plagemann.  Traadte 
man  ind  i  Læsestuen,  kunde  man  være  vis  paa  at 
see  Overlæreren  reise  sig  fra  sin  Stol,  lægge  Avisen, 
der  dækkede  over  ham,  til  Side,  med  lydløse  Trin 
gaae  den  Indtrædende  i  Møde  og  med  en  urolig  og 
spændt  Mine  hviske  til  ham:  »Har  De  hørt  det?« 
»Hvilket?«  —  og  saa  trak  han  ham  hen  i  en  Krog 
og  meddelte  ham  Dagens  nyeste  Nyt.  Hvordan 
Overlæreren  bar  sig  ad  med  altid  at  være  første 
Forkynder  af  det  nyeste  Nye,  det  var  hans  Hemme- 
lighed. Maaske  det  stod  i  Forbindelse  med  hans 
jævnlige  Nærværelse  i  Klubben,  hvor  Nyhederne 
altid  først  søgte  hen,  og  hvor  Overlæreren  kunde 
gribe  dem  i  deres  første  uudviklede  Spire  og  give 
dem  Form  og  Skikkelse.  At  han  af  og  til,  hen- 
reven af  sin  livlige  Indbildningskraft,  gav  Form  og 
Skikkelse  til  Nyheder,  som  slet  ikke  havde  fundet 
Sted,  kan  man  billigvis  ikke  lægge  ham  til  Last.  I 
saa   Fald    pleiede    han    gjerne  at  sørge   for,    at   han 

selv  kunde  fortælle  den  anden  Nyhed,  at  nemlig 
den  første  Nyhed  ikke  havde  fundet  Sted.  Paa 
denne  Vis  lykkedes  det  ham  ikke  sjeldent  i  magre 
Tider,  naar  det  næsten  saae  ud,  som  om  Jøvik  og 
hele  Verdensløbet  stod  stille,  at  forsyne  Byen  end- 
ogsaa  med  dobbelte  Nyheder. 

Dog  ogsaa  paa  anden  Maade  forstod  Overlærer 
Plagemann  at  holde  Jøvik  i  stadig  aandeligt  Røre 
og  Bevægelighed.  Han  var  nemlig  et  meget  op- 
findsomt Hoved,  stedse  fuld  af  nye  Paafund  til  For- 
bedring af  Byens  aandelige  og  materielle  Vel. 
Medens  andre  Jøvikinger  vare  af  en  overmaade  kon- 
servativ Natur  og  maaske  for  tilbøielige  til  at  lade 
Tingene  vedblive  at  gaae  i  den  Gænge,  hvori  de  nu 
en  Gang  vare  komne,  saa  viste  Overlærer  Plage- 
manns  aandelige  Bevægelighed  sig  ogsaa  deri,  at 
han  stedse  paaviste  nye  Reformer,  der  efter  hans 
Mening  kunde  og  burde  gjennemføres.  Og  han 
beholdt  ikke  af  utidig  Tilbageholdenhed  sine  gode 
Ideer  for  sig  selv  —  nei  han  var  yderst  rundhaandet 
med  at  strø  dem  ud  blandt  Offentligheden  og 
gjorde  Alt  for  at  skaffe  dem  Udbredelse  og  sætte 
dem  under  Diskussion.  Jøviks  Avis  var  hans 
Organ,  hvori  man  jævnlig  læste  velskrevne  Artikler 
fra  hans  Haand,  snart  under  Navn  og  snart  under 
Mærke,  snart  anonyme  og  snart  pseudonyme,  men 
hans  gjennemtrængende  Kritik  og  hans  skarpe  Vid 
var  let  kjendelig,  saa  at  man  altid  var  tilbøielig  til 
at  henføre  slige  Artikler  til  Plagemann,  enten  hans 
Navn  stod  under  eller  ikke.  Disse  reformatoriske 
Artikler  i  Jøviks  Avis  bevægede  sig  over  et  vidtstrakt 

Omraade  og  behandlede  høist  forskelligartede  Æmner : 
der   var  Forslag  til    en    ny  Brolægning  i  Stengaden 

—  til  en  Ombygning  af  Raadhuset  —  til  Pigebørns 
Optagelse  i  Latinskolen  —  Anvendelse  af  det  elek- 
triske Lys  —  Oprettelse  af  et  Springvand  paa  Torvet 

—  en  ny  Edsformular  for  Jøderne  —  en  dito  for 
Fritænkerne  —  Beplantelse  af  det  østre  Anlæg  med 
Lindetræer  —  et  Kursus  i  Nationaløkonomi  for 
Disciplene  i  øverste  Klasse  —  —  kortsagt  der  var 
snart  ikke  den  Ting  mellem  Himmel  og  Jord, 
uden  at  Overlærer  Plagemann  tog  den  under  Be- 
handling i  Jøviks  Avis  og  satte  den  under  Debat. 
Det  Mærkelige  var  imidlertid,  at  endskjøndt  Over- 
læreren havde  fortsat  denne  reformatoriske  Virk- 
somhed i  en  længere  Aarrække,  havde  man  endnu 
ikke  seet  en  eneste  synlig  Frugt  af  den,  ikke  et 
eneste  af  hans  mange  Reformforslag  var  blevet  gjen- 
nemført  i  Virkeligheden.  Man  vil  maaske  tro,  at 
Grunden  hertil  laa  i  Jøvikingernes  Halstarrighed,  og 
at  disse  gjorde  sig  skyldige  i  den  samme  Ligegyl- 
dighed og  Utaknemlighed,  som  Menneskeheden  kun 
altfor  ofte  har  udvist  mod  lyse  og  fremragende 
Aander,  hvis  Ideer  først  have  fundet  Anerkjendelse 
og  Udbredelse  efter  deres  Død  —  men  det  vilde 
dog  være  at  gjøre  Jøvikingerne  Uret.  Det  manglede 
dem  ingenlunde  paa  Lnødekommenhed  og  Velvillie 
overfor  Plagemanns  mange  Reformforslag,  men  hvad 
der  hindrede  disses  praktiske  Gjennemførelse,  var 
deres  store  Mangfoldighed.  Aldrig  saasnart  havde 
man  taget  et   af  dem  under  Overveielse  og  begyndt 

at  lægge  Planer  til  dets  Gjennemførelse,  før  der 
dukkede  et  nyt  Forslag  op  fra  den  frugtbare  Plage- 
mann  og  bragte  det  tidligere  Forslag  i  Forglemmelse. 
Saaledes  havde  man  virkelig  begyndt  at  forhandle 
om  en  Ombygning  af  Raadhuset,  idet  man  til  Fulde 
anerkjendte  det  Sande  og  Træffende  i  Overlærerens 
Bemærkninger  om  denne  Sag  —  da  bragte  denne 
uheldigvis  atter  Brolægningsspørgsmaalet,  som  tid- 
ligere havde  været  behandlet,  frem  paa  Dagsordenen, 
og  Følgen  blev,  at  da  Sagen  kom  frem  i  Byraadet, 
holdt  Nogle  paa  Raadhuset,  Andre  paa  en  ny  Bro- 
lægning, og  saa  endte  det  med,  at  man  hverken  fik 
det  Ene  eller  det  Andet.  Og  paa  denne  Vis  gik  det 
stadig  med  Overlærerens  mange  Reformforslag:  det 
ene  trængte  stedse  det  andet  ud  af  Bevidstheden, 
ganske  som  det  gaar  til  ved  et  Fyrværkeri,  hvor 
de  skjønneste  og  pragtfuldeste  Raketter  og  Sværmere 
stadigt  fortrænges  af  de  efterfølgende,  som  ere  endnu 
skjønnere  og  endnu   mere  glim.rende. 

De  mange  Skuffelser  hæmmede  dog  ingenlunde 
Overlærerens  Livsmod.  Tværtimod  syntes  det,  som 
om  de  mange  nye  Forslag  og  Projekter,  der  duk- 
kede op  i  hans  frugtbare  Hjerne,  stadig  holdt  ham 
i  en  vis  spænstig  Bevægelighed,  der  bevarede  hans 
Undommelighed.  Skjøndt  han  var  et  Par  og  fyrre- 
tyve Aar  og  altsaa  med  Føie  kunde  siges  at  have 
Ynglingealderen  bagved  sig,  var  der  endnu  stedse 
Noget  i  ham  af  Ynglingens  friske  Mod  til  at  vove 
sig  ind  i  de  ukjendte  Muligheder,  og  selv  hans 
Ydre  havde  bevaret  Ungdommens  Rundhed  og 
Fylde.     Panden  var  endnu  ikke  furet  af  Rynker,  de 

blaa  Øine  funklede  med  Liv  og  Fyrighed,  og  kun 
den  noget  trivelige  Figur  antydede,  at  han  befandt 
sig  paa  et  mere  fremrykket  Livsstadium. 

Eftersom  Overlærer  Plagemann  vidste  Alt,  hvad 
der  foregik  i  Jøvik,  vidste  han  naturligvis  ogsaa,  at 
den  nye  Adjunkt  var  ankommen  og  foreløbig  havde 
indkvarteret  sig  paa  Hotellet.  Saasnart  hans  Tid 
tillod  det,  begav  Overlæreren  sig  op  paa  sit  Breida- 
blik.  Klubbens  Læsestue,  og  tog  Plads  i  Vinduet 
med  de  nyeste  Aviser,  som  han  kiggede  i,  medens 
han  ikke  undlod  af  og  til  at  kaste  et  speidende  Blik 
udover  Menneskestimlen  paa  Torvet.  Efter  en  halv 
Times  Forløb  saae  han  en  Fremmed  bane  sig  Vei 
gjennem  Stimlen  og  gaae  ind  ad  Hotellets  Port. 
Han  kunde  da  nok  slutte  sig  til,  at  det  maatte  være 
den  nye  Adjunkt,  lagde  Aviserne  fra  sig  og  gik  ud 
paa  Trappen. 

»Det  er  Adjunkt  Gløding,  formoder  jeg?« 

»Til  Tjeneste.« 

»Tillad,  at  jeg  forestiller  mig  som  en  ældre 
Kollega.  Mit  Navn  er  Overlærer  Plagemann  —  De 
har  maaske  alt  hørt  mig  omtale.« 

Gløding  kunde  forsikre,  at  et  saa  betydeligt 
Navn  ikke  var  ham  ubekjendt.  Overlæreren  bad 
ham  træde  indenfor,  saa  kunde  han  med  det  Samme 
indføre  ham  i  Klubben.  Gløding  takkede  for  hans 
Venlighed  og  efterkom  Opfordringen. 

De  toge  Plads  i  Sophaen,  hvor  de  kunde  tale 
uhindret,  da  der  i  Øieblikket  ingen  Anden  var 
tilstede. 

»Maa  jeg  byde  Dem  et  Glas  Portvin?« 

Gløding  takkede  —  han  havde  nyHg  spist  Fro- 
kost og  trængte  ikke  til  Noget. 

»Et  Glas  Sodavand  kan  man  altid  drikke,« 
mente  Overlæreren  og  ringede  paa  Opvartnings- 
pigen, hos  hvem  han  bestilte  to  Flasker  Sodavand 
og  en  halv  Flaske  svensk  Banco  for  at  sætte  lidt 
Smag  paa  det  tørre  Sodavand.  Da  det  Forlangte 
var  bragt,  skænkede  han  i  Glassene  og  bød  sin 
Gæst  Velkommen. 

»Rigtignok  er  det  mig  ubegribeligt,  hvad  en 
ung  Mand  med  Deres  Evner  og  Begavelse  vil  i 
dette  usle  Hul,«  tilføiede  han. 

»Ja  se,  hvad  nu  mine  Evner  og  min  Begavelse 
angaar,«  sagde  Gløding  med  et  Smil,  »saa  ere  de 
vel  egentlig  ligesaa  ubekjendte  for  Hr.  Overlæreren, 
som  denne  By  er  for  mig.« 

»Paa  ingen  Maade,«  svarede  Plagemann.  »Det 
hundredtungede  Rygte  har  allerede  talt  om  Dem 
inden  Deres  Ankomst  hertil.  Og  hvad  derimod 
Byen  angaar,  saa  vil  sagtens  allerede  en  halv  Dags 
Ophold  have  været  tilstrækkelig  til  at  overtyde  Dem 
om,  at  den  trods  sin  Latinskole  og  sin  Slotsruin, 
hvoraf  den  gjør  saa  store  Ophævelser,  kun  er  et 
lille  elendigt  Røverhul.« 

»Den  er  vel  hverken  bedre  eller  værre  end  de 
andre  Provindsbyer,«  svarede  Gløding. 

»De  kunne  saamænd  gjerne  alle  komme  ind 
under  den  nævnte  Kategori.  Men  efter  mit  person- 
lige Kjendskab  til  Forholdene  tror  jeg  nok  at  turde 
sige,    at  Jøvik  staar  lavest  i  Rangen.      Naar  jeg  har 

nævnet  mig  selv  og  Matthias  Grønberg  —  og  Svane- 
mose  —  og  maaske  Wouwermann  —  ia  og  saa  mig 
selv  —  saa  har  jeg  ogsaa  nævnet  Alt,  hvad  der  er 
af  aandeligt  Liv  her  i  denne  By.  Alt  Andet  er  den 
rene  Aandløshed  og  Jammerlighed.  Tiden  staar 
stille  her,  komplet  stille,  forsikkrer  jeg  Dem.  I 
femten  Aar  har  jeg  levet  og  virket  i  denne  By  — 
tror  De,  jeg  har  kunnet  udrette  Noget  trods  alle 
mine  Anstrængelser?  Ikke  saa  meget  som  blot  at 
faa  lagt  et  nyt  Rendestensbrædt  foran  Porten  her- 
ude, uagtet  De  selv  seer,  at  der  trænges  i  høieste 
Grad  dertil.  Nei  Tiden  staar  stille  her,  vi  kjende 
ingen  anden  Forandring  her  end  Aarstidernes  Vexel 
—  alt  Andet  gaar  i  uforanderlig  Slendrian  fra  det 
ene  Aar  til  det  andet.«  Overlæreren  sukkede  og 
drak  derpaa  sit  Glas  ud  for  at  trøste  sig  over  de 
sørgelige  Livsvilkaar,  under  hvilke  hans  ugunstige 
Stjerne  havde  hensat  ham. 

»Jeg  har  besøgt  Rektoren  idag  —  det  er  en 
meget  elskværdig  Mand,«  bemærkede  Gløding  for  at 
give  Samtalen  en  mere  opmuntrende  Vending. 

»Elskværdig  —  hm  ja!  Det  nægter  jeg  ikke  — 
det  er  en  Smagssag,  hvorom  der  ikke  kan  dispu- 
teres. Men  forresten  er  da  netop  Rektoren  et  godt 
Exempel  paa  Tingenes  Uforanderlighed  her  i  Jøvik. 
Han  taler  altid  om  Plato  og  Platos  Philosophi  som 
den  høieste  Visdom  —  og  nu  levede  Plato  for  over 
totusind  Aar  siden  —  ha!  ha!  ha!  —  saa  kunde 
det  da  virkelig  være  paa  Tide,  at  man  fik  en  Smule 
ny  Visdom  at  høre.  Menneskeslægten  er  da  ikke 
staaet  stille  i  totusind  Aar,   veed  jeg  —  skjøndt  her 

i  Jøvik  har  den  rigtignok  staaet  stille  siden  Verdens 
Skabelse. « 

»Ja  seer  De,  der  er  jo  visse  Sandheder,  som 
man  kalder  for  evige  Sandheder  — «  begyndte 
Gløding,  men  han  blev  afbrudt  af  Plagemann,  der 
udbrød:  »Undskyld,  jeg  glemmer  rent,  at  De  er 
Theolog.     Theologerne  ere  altid  konservative.« 

»Forsaavidt  de  ikke  ere  radikale,«  sagde  Gløding. 
»I  al  Fald  mindes  jeg  tydelig  fra  mine  Studenter- 
dage, at  det  var  altid  de  unge  Theologer,  som  kom 
med  de  mest  radikale  Forslag  i  Studenterforeningen. 
Hverken  Medicinerne  eller  Juristerne  kunde  hamle 
op  med  dem,  naar  det  gjaldt  politiske  eller  sociale 
Kandestøberier.« 

»Det  er  saalænge,  de  ere  unge,«  bemærkede 
Overlæreren,  »saasnart  de  blive  ældre  og  komme  i 
Embede,  skifte  de  ganske  Charakter,  og  der  er 
intet  Udkomme  med  deres  hierarchiske  Lyster.  De 
kan  tro,  vi  sukker  her  i  Jøvik  under  Præstevælden ; 
den  knuger  alt  aandeligt  Liv  i  sine  forstenede 
Former.« 

»Virkelig?  Jeg  mente  dog,  at  baade  Pastor 
Brylle  og  Pastor  Popp  vare  brave  og  medgjørlige 
Mænd.« 

»Ja  efter  Udseendet  at  dømme,  saa  er  der  Intet 
at  klage,  de  er  baade  Høfligheden  og  Ydmygheden 
selv.  Men  jeg  har  gjennemskuet  dem,  og  jeg  kan 
give  Dem  yderst  interessante  Meddelelser  om  Jøviks 
hemmelige  Historie.« 

Men  netop  som  Plagemann  skulde  fremsætte 
disse  yderst  interessante  Meddelelser  for  sin  forbausede 

Tilhører,  gik  Døren  op,  og  Adjunkt  Grønberg  traadte 
ind.  Plagemann  reiste  sig  strax  og  gik  ham  i 
Møde. 

»Har  De  hilst  paa  vor  nye  Kollega?  Ikke?  — 
Nu  saa  glæder  det  mig  at  kunne  forestille  de  tvende 
Herrer  for  hinanden,  de  ville  upaatvivlelig  høste 
stor  Glæde  og  rigt  Udbytte  af  et  nølere  Bekjendt- 
skab.  —  Adjunkt  Grønberg,  en  yderst  skarpsindig 
Tænker  og  en  af  Jøviks  mest  fremragende  unge 
Videnskabsmænd  —  Adjunkt  Gløding,  der  nu  skal 
tiltræde  sin  Virksomhed  ved  Latinskolen  og  utvivl- 
somt vil  vinde   sig   et  literært  Navn  her  i  vor  By.« 

De  to  Kolleger  bukkede  lidt  stivt  for  hinanden, 
det  lod  ikke  til,  at  Bekjendtskabet  i  Øieblikket 
fyldte  dem  med  nogen  overstrømmende  Glæde. 

»Hr.  Gløding  er  Theolog  og  tror  som  saadan 
paa  de  evige  Sandheder,«  bemærkede  Plagemann, 
efterat  de  to  Herrer  havde  taget  Plads,  og  han 
havde  skænket  i  Glassene  for  dem. 

»Ja  saa,«  sagde  Grønberg  og  nippede  til  sit 
Glas,  hvorefter  han  sagde  i  en  overlegen  Tone  og 
med  et  lille  Kast  med  Hovedet:  »Jeg  tror  nu  lige 
saa  lidt  paa  evige  Sandheder  som  paa  evige  Æbler 
og  Pærer.« 

Dette  var  aabenbart  en  Udfordring  til  Gløding, 
som  imidlertid  ikke  følte  Lyst  til  at  tage  Handsken 
op,  men  indskrænkede  sig  til  at  bemærke,  at  der 
dog  var  stor  Forskel  paa  begge. 

»Naturligvis,«  svarede  Grønberg,  »det  er  der 
vist  Ligen,  som  vil  nægte.  Pærerne  holde  kun  et 
Par  Dage,  Æblerne  et  Par  Maaneder,  de  evige  Sand- 

heder  eller  Ideerne,  som  man  mere  fornemt  kalder 
dem,  derimod  nogle  Aartusinder.  Men  vil  De  be- 
tragte dem  sub  specie  æternitatis,  saa  svinder  For: 
skellen  ind  til  Intet.« 

»Vil  De  virkelig  ikke  indrømme  i  al  Fald  de 
moralske  og  religiøse  Ideer  et  længere   Levnetsløb?« 

»Paa  ingen  Maade.  Historien  og  den  nyere 
Videnskab  taler  tilstrækkelig  om  deres  Forgængelig- 
hed. Hver  Tid  har  sine  Yndlingsmeninger,  for 
hvilke  den  opfører  Altere  og  kaster  sig  i  Støvet, 
ja  om  det  skal  være,  endog  ofFrer  Liv  og  Blod, 
men  en  følgende  Tid  styrter  dem  ubarmhjærtig  om- 
kuld og  bygger  nye  Templer  for  nye  Guder.« 

»Men  nu  de  logiske  og  mathematiske  Sand- 
heder, de  ere  dog  i  det  Mindste  uforanderlige.« 

»Heller  ikke,  det  er  kun  et  optisk  Bedrag  af 
samme  Art,  som  naar  det  synes  os,  at  Solen  gaar 
op  og  ned.  De  maa  erindre,  at  vor  historiske 
Erfaring  her  er  altfor  kort  —  den  omfatter  kun 
nogle  Tusind  Aar.  Men  tænke  vi  os  nogle  Mil- 
lioner, ja  maaske  blot  nogle  Hundredtusind  Aar  frem 
—  da  var  det  dog  muligt,  at  den  pythagoræiske 
Læresætning  til  den  Tid  vil  have  mistet  sin  Bevis- 
kraft eller  er  bleven  omformet  i  en  heel  ny  for  os 
ganske  utænkelig  Skikkelse.« 

»Ja  naar  De  saaledes  tager  ikke  blot  Syvmile- 
men  Millionmilestøvler  paa  og  flyver  igjennem  de 
utalte  Tider,  saa  maa  jeg  opgive  at  følge  Dem,« 
sagde  Gløding.  »Jeg  tager  min  Tilflugt  til  Dem, 
Hr.  Overlærer,  thi  efter  Deres  Fremstilling  er  jo 
Alt  uforandret  her  i  Jøvik  siden  Verdens  Skabelse.« 

»Ha  ha  ha!«  lo  Plagemann,  »det  var  min 
Sandten  godt  sagt.  Jøvik  er  det  eneste  uforander- 
lige Punkt  i  hele  Universet!  Kan  De  stikke  den, 
Grønberg?« 

Men  Grønberg  var  ikke  oplagt  til  at  spøge  i 
saa  vigtige  Materier.  Han  sagde  gnavent,  at  med 
den  Slags  Godtkjøbsvittigheder  kunde  man  hjælpe 
sig  ud  af  enhver  Forlegenhed,  men  dermed  var 
Sagen  ikke  klaret.  Han  begyndte  derefter  en  Frem- 
stiUing  af  sine  Yndlingsideer,  Gløding  tillod  sig 
nogle  Modbemærkninger,  men  indsaae  snart,  at  de 
stode  paa  altfor  forskjellige  Standpunkter,  til  at  en 
Diskussion  kunde  føre  til  noget  Resultat.  Han  brød 
derfor  op,  idet  han  sagde,  at  han  gjerne  vilde  have 
et  Brev  skrevet  inden  Middag.  Han  takkede  for 
den  venlige  Modtagelse  og  udtalte  Haabet  om,  at 
et  nærmere  Bekjendtskab  vilde  føre  til  en  bedre 
Forstaaelse  af  de  stærkt  afvigende  Standpunkter. 

»En  ganske  flink  Fyr,«  sagde  Plagemann,  da 
Gløding  havde  lukket  Døren  efter  sig. 

»Bah!  en  Theolog!«  svarede  Grønberg  med  et 
foragteligt  Træk  om  Læberne. 

»I  hvert  Fald  saae  han  betydelig  mere  intelli- 
gent ud  end  vore  Velærværdigheder  her  i  Jøvik,« 
meente  Overlæreren. 

»Det  er  eins  Bier,  sagde  Gaasen,  hun  drak  af 
syv  Gadekær  —  en  Theolog  er  og  bliver  en 
Theolog,  hvordan  man  saa  vender  og  dreier  ham, 
og  lad  ham  først  faa  installeret  sig  rigtig  her  i 
Jøvik,  saa  bliver  han  ligesaa  idiotisk  som  alle  andre 
Poppedrenge.« 

Overlæreren  smilede  velbehagelig  ved  at  høre 
Grønbergs  Anvendelse  af  den  af  ham  opfundne 
Vittighed  og  sagde:  »Ja,  Grønberg,  det  er  vistnok 
fuldkomment  rigtig  bemærket  af  Dem.  Men  der 
er  dog  alligevel  noget  trist  i,  at  disse  Poppedrenge 
overalt  skulle  dominere  og  derved  hæmme  den 
menneskelige  Aands  Udvikling.« 

»Overalt  —  nei  der  tager  De  rigtignok  Feil, 
Hr.  Overlærer.  Hvis  De  som  jeg  havde  opholdt 
Dem  en  Tid  i  Paris  og  havt  Leilighed  til  med 
egne  Øine  at  iagttage  Livet  i  Verdenskulturens 
store  Hovedstad,  saa  vilde  De  vide,  at  man  der  er 
godt  paa  Vei  med  at  afskaffe  baade  Munkekutterne 
og  Præstekjolerne.  Her  i  Norden,  hvor  vi  jo  altid 
er  et  Aarhundrede  eller  to  tilbage  for  Europas  Ud- 
vikling, her  ere  vi  blevne  staaende  ved  en  halv- 
færdig Reformation:  vi  afskaffede  Munkekutterne, 
men  vi  beholdt  Præstekjolerne  for  at  vise  dem  saa 
meget  desto  større  Ære.  Og  særlig  her  i  Jøvik 
tror  jeg  nok,  at  det  syttende  Aarhund redes  Ortho- 
doxi  endnu  ruger  med  sit  Bælgmørke.« 

»Ja  men  hvorfor  finder  vi  os  deri.'*  hvorfor 
taaler  vi  det?«  raabte  Plagemann  og  sprang  op  fra 
sin  Stol.  »Hvorfor  tier  De  stille.  Grønberg,  De, 
en  Mand,  som  sidder  inde  med  Aarhundredets 
høieste  Oplysning  —  hvorfor  raaber  De  ikke  Vagt 
i  Gevær,  saa  det  kan  høres  i  Jøvik  og  hele  Landet 
over.''« 

»Fordi  der  vilde  ingen  Andre  træde  under 
Gevær  end  Præsterne,  som  vilde,  aandelig  talt  natur- 
ligvis, trække  mig  ind  i  Arresten  og  lade  mig  sidde 

I  o* 

og  kukkelure  der  i  min  Ensomhed  uden  at  see  Sol 
eikr  Maane.  Nei  Tak,  saa  foretrækker  jeg  dog 
min_  personlige  Frihed  fremfor  at  være  Sandheds- 
vidne i  en  By,  hvor  Ingen  bryder  sig  om  at  høre 
^a.ndh'^den.« 

j[^,j,  »Lad  Dem  bare  ikke  forknytte,  men  gaa  dristig 
paa,  saa  giver  de  sig  nok!«  raabte  den  krigsstemte 
Overlærer,  idet  han  med  raske  Skridt  vandrede  op 
og;  ned  ad  Gulvet. 

]  ,  ;  »Ja  naar  de  bare  vilde  møde  mig  i  aaben 
Kamp,  saa  skulde  jeg  snart  gjøre  Kaal  paa  dem, 
men  det  gjør  de  ikke  —  dertil  er  de  altfor  kloge. 
Aa  de  er  saa  snedige,  saa  snedige!  De  forstaar  at 
liste  sig  ind  allevegne  og  gaar  og  sledsker  for 
Fruentimmerne,  og  naar  de  først  har  faaet  dem  i 
deres  Garn,  saa  hersker  de  gjennem  dem  over 
Mændene.« 

Grønberg  taug  lidt  stille  og  sagde  derpaa  i  en 
sagte  Tone:  »Jeg  kunde  fortælle  Dem  Noget,  som 
vist  vilde  more  Dem,  Plagemann!« 

»Hvad  er  det?«  spurgte  denne  og  standsede 
pludselig  sin  rastløse  Marsch,  idet  han  stillede  sig 
op  foran  Grønberg,  ivrig  efter  at  høre  den  mærkelige 
Nyhed. 

»Men  De  kan  vel  tie  stille?« 

»Om  jeg  kan!«  udbrød  Overlæreren  med  en 
Sikkerhed,  som  om  det  at  tie  med  en.  betroet 
Hemmelighed  netop  var  h^ns  Specialitet.  Han 
bøiede  sig  dernæst  ned  mod  Grønberg,  der  med 
dæmpet  Stemme  sagde:  »Vor  lærde  Licentiat  har 
sin  jævnlige  Gang  i  Rektorens  Hus.« 

»Hvad  gjør  han  der?«  ' 

»Han  vimser  ud  og  ind  om  Frøken  Edéle, 
naturligvis  i  dybeste  Stilhed,  for  Ingen  niaa"  vide 
det,  men  jeg  er  ham  for  klog,  jeg  har  •  Fæfterl' af 
ham  og  er  ham  paa  Sporet.«  '      ■'-';,-'- 

»Men  hvad  vil  han  da  Frøken  Edele?«    "■.*^ 

»Hør,  hvad  gaar  der  af  Dem,  gamle  Collega? 
Man  behøver  da  ellers  ikke  at  give  Dem  Tingene 
ind  med  Skeer.  Han  gaar  naturligvis  og  gjør 
lærde  Hanebeen  for  hende  for  at  forlove  sig  med 
hende  og  bagefter  gifte  sig  med  hende,  og  saa 
stikker  han  med  det  Samme  Rektoren  i  sin  Lomme, 
og  gjénnem  Rektoren  behersker  ilan  alle  Byens 
Honoratiores  —  det  er  en  meget  simpel  og  let- 
fattelig Plan  den!« 

»Nei  nu  har  jeg  hørt  det  med  i  mine  Leve-' 
dage!«  udbrød  den  forbausede  Overlærer.  »Han, 
den  Poppedreng  —  den  Sanskrit-Tygger!  den  Gummi- 
Arabicums  Æder !  den  mesopotamiske  Stokfisk ! 
den — ^— « 

■  •  Plagemann  standsede,  den  rhetoriske  Klimax 
havde  naaet  sit  Toppunkt,  og  han  saae  sig"  ikke 
istand  til  at  føre  den  høiere  op.  'a  ., 

Da  han  ikke  kunde  komme  videre,  tog  Grøn- 
berg Ordet  og  sagde:  »Forivre  Dem  bare. ~  ikke, 
min  brave  Ven !  om  De  saa  skælder  ham  aldrig 
saa  meget  ud,  bliver  det  dog,  som  jeg  har  sagt.« 

»Men  det  bør  ikke  blive  saaledes,  det  bør 
aldrig  i  Evighed  tillades,  at  slig  en  mesopotamisk 
Poppedreng    skulde    løbe    af   med  den    nydelige  og 

forstandige  Pige!  Aldrig!  Og  om  saa  gamle  Søren 
Plagemann  selv  skal  rykke  i  Marken  —  det  skal 
aldrig  ske!  aldrig!«  og  med  et  vældigt  Slag  i 
Bordet  beseglede  den  forbittrede  Overlærer  sin 
Krigserklæring. 

»Jeg  tror  ikke,  De  behøver  at  gjøre  Dem 
Ulejlighed  for  den  Sags  Skyld;  det  kunde  jo  være, 
at  Andre  ere  paa  Benene  og  ville  krydse  hans 
Planer,«  sagde  Grønberg  med  et  betydningsfuldt 
Smil. 

Overlæreren  saae  et  Øieblik  overrasket  paa  ham 
og  udbrød  derpaa:    »Hvad  for  Noget!    vil  De  selv. 

Grønberg —    nu    det    kalder    jeg    kækt,    det 

kan  jeg  lide.  Der  er  min  Haand!  og  om  jeg  i 
nogen  Maade  kan  være  Dem  til  Hjælp  og  Bistand, 
saa  kan  De  trygt  stole  paa  mig!  —  Hør  lad  os 
slutte  en  Broderpagt  med  hinanden,  lad  os  i  For- 
ening heise  den  frie  Tankes  Banner  og  bryde 
Præstevælden  her  i  Jøvik.  De  kan  tro,  det  vil 
sætte  Fart  i  Tingene  og  vække  Folk  af  den  Syv- 
soverdvale, hvori  de  har  hendøset  saa  mange  Aar.« 

2>Det  vil  ikke  lykkes  os  —  vi  ere  for  Faa,« 
sukkede  Grønberg. 

»Paa  kunne  blive  Mange,«   trøstede  Plagemann. 

»Ja  i  det  store  Vesten,«  indvendte  Grønberg, 
»i  Aandslivets  Kulturcentra,  men  ikke  i  denne  lille, 
sørgelig  aandsforladte  By.« 

»Nu,  vi  have  dog  ogsaa  adskillige  lyse  Hoveder 
her  i  Jøvik.« 

»Det  er  mere,  end  jeg  veed  af.« 

»Der  er  nu  for  det  Første  De  og  jeg.« 

»Een  Svale  gjør  ingen  Sommer  og  to  ikke 
heller,« 

»Vi  finde  nok  flere,  som  ville  gjøre  fælles  Sag 
med  os.  Se  der  er  nu  Wouwermann:  jeg  havde 
forleden  Dag  en  Samtale  med  ham  om  de  aandelige 
Tilstande  her  i  vor  By,  og  han  var  ganske  af 
samme  Mening  som  jeg.« 

»Wouwermann  er  altid  af  samme  Mening  som 
den,  han  taler  med.« 

»Derfor  repræsenterer  han  ogsaa  den  offentlige 
Mening  —  og  vi  veed,  at  den  er  altid  den  seirende 
Magt  nuomstunder.  Saa  er  der  endvidere  vor  store 
Digter,  Svanemose.« 

»Pytl  han  skal  ogsaa  hjælpe  stort!  han  farer 
rundt  i  alle  Tilværelsens  Vindhjørner  og  har  Hge- 
saa  mange  forskellige  Livsanskuelser,  som  der  er 
Dage  i  Ugen.« 

»Saa  stiver  vi  ham  godt  af.  Glem  ikke,  at 
ved  Siden  af  Dagspressen  er  Poesien  en  Stormagt 
i  vore  Dage,  det  er  den,  som  bærer  de  nye  og 
frugtbare  Livstanker  frem.  Og  De  er  jo  selv 
Digter,  Grønberg  —  —  men  hvor  kommer  det 
ellers,  at  Deres  Muse  er  forstummet  i  den  senere 
Tid?« 

»Tror  De,  at  Vingehesten  kan  hæve  sig  til 
sin  stolte  Himmelflugt  i  den  beklumrede  Luft,  i 
hvilken  vi  her  henslæbe  vore  Dage?  Den  maa 
have  Frihed,  Lys,  Luft  —  og  Intet  af  dette 
findes  her.« 

»Da  galopperer  Svanemose  dog  lystig  afsted 
paa  sin  Vingehest  trods  alle  disse  ugunstige  Be- 
tingelser,« indvendte  Overlæreren. 

»Svanemose!«  gjentog  Grønberg  med  et  let 
Udtryk  af  Foragt,  »han  er  nok  nødt  til  at  skrive, 
enten  Aandén  er  over  ham  eller  ikke.  Han  sidder 
}o  baade  med  Kone  og  Børn,  stakkels  Fyr!«  ■ 

»Digterne  skrive  altid  bedst,  naar  de  lide  Nød,« 
trøstede  Overlæreren,  »ellers  lægge  de  sig  paa  den 
lade  Side  og  tænke  kun  paa  at  leve  godt.  Hvad 
mon  han  ellers  skriver  paa  for  Øieblikket?« 

»Aa  det  skal  nok  være  saadant  et  stort  verdens- 
historisk Epos,«  svarede  Grønberg  ligegyldig. 

»Død  og  Pine!  et  verdenshistorisk  Epos,  men 
det  er  jo  netop  Noget,  som  vi  kan  bruge.  Det 
kommer  kun  an  paa,  at  det  bliver  stilet  i  den  rigtige 
Retning.  Præstevældens  Nederlag  —  den  frie  Tankes 
Seir  —  Menneskeaandens  Triumph  i  Transparent  og 
bengalsk  Belysning!  Hør,  vi  maa  strax  hen  at  tale 
Nærmere  med  Svanemose  derom!« 

»Aa  det  fører  ikke  til  Noget.  Lad  os  hellere 
gaa  hjem  og  spise  til  Middag,  det  er  der  mere 
Fornuft  i.« 

Overlæreren  saae  paa  sit  Uhr.  »Hillemænd! 
Det  er  jo  virkelig  Spisetid.  Men  vi  kan  gaa  der- 
hen sammen  i  Eftermiddag.  Maa  jeg  komme  og 
hente  Dem  Kl.  5?  Ved  den  Tid  tror  jeg  nok,  vi 
træffer  ham  hjemme.« 

Grønberg  havde  ikke  megen  Lyst  til  at  besøge 
sin  Broder  i  Apollo,  men  Plagemann  lod  ham  ikke 
Ro.      Overlæreren    var    bleven    synlig    oplivet    ved 


153 

Tanken  om  alt  det  Røre  og  Spektakel,  der  vilde 
opstaa  i  den  stille  By,  hvis  det  virkelig  kunde 
lykkes  ham  at  pudse  de  to  Digtere  løs  paa  Præsterne 
og  Theologerne.  Grønberg  slap  ikke  fra  ham,  før 
han  havde  givet  sit  Samtykke  til  at  aflægge  et 
Eftermiddagsbesøg  hos  Svanemose.  Derpaa  gik  de 
Hver  til  Sit  for  at  spise  til  Middag,  men  Alle,  som 
mødte  Overlæreren,  undrede  sig  over,  hvor  glad 
og  fornøiet  han  saae  ud,  og  tænkte  da,  at  han  gik 
vist  med  en  stor  og  mærkelig  Nyhed,  som  med  det 
allerførste  vilde  explodere. 


VII. 


J^ 


øviks  store  Apollo  boede  rigtignok  ikke,  som 
det  sømmer  sig  en  Sangerkonge.  Forgæves  vilde 
man  søge  efter  Søilerækker  og  Marmorhaller,  thi 
saadanne  fandtes  ikke  i  hele  Byen;  det  eneste  svage 
Tilløb  til  saadan  Herlighed  var  Fabrikant  Schmidts 
store  Hus  i  Storgaden,  foran  hvis  Indgangsdør  var 
anbragt  en  Portal  med  to  Sandstenskolonner,  som 
forkyndte,  at  her  boede  Byens  rigeste  Mand.  Men 
saavidt  var  Svanemose  langt  fra  naaet.  Han  havde 
ikke  engang  en  Altan,  hvorfra  han  kunde  skue  vidt 
ud  over  Torvet,  for  han  boede  ikke  paa  Torvet, 
men  havde  maattet  tage  til  Takke  med  en  beskeden 
Vaaning  i  en  Sidegade  bagved  dette.  Og  saa  maatte 
man  endda  gaa  over  en  Gaard,  i  hvilken  en  Bødker 
havde  udfoldet  sin  travle  Bedrift  og  hamrede  løs  paa 
sine  Tønder,  saa  det  gav  Gjenlyd  til  alle  Sider.  I 
Huset  over  Gaarden  eller,  som  man  mindre  fint  kalder 
det.  Baghuset,  havde  Svanemose  sin  Digterbolig  paa 
første  Sal.  En  smal  og  steil  Trappe  førte  op  til 
den;    Lyset   var    sparsomt  tilmaalt   gjennem  et  lille 

Vindue  høii  oppe,  saa  at  der  om  Sommeren  herskede 
et  behageligt  Halvmørke  paa  Trappen,  som  dannede 
en  velgjørende  Modsætning  til  det  stærke  Sollys 
udenfor  —  om  Vinteren  i  de  korte  Dage  herskede 
der  derimod  et  mindre  behageligt  Heelmørke. 

Svanemose  havde  selv  en  levende  Fornemmelse 
af,  at  Skæbnen  i  dette  som  i  meget  Andet  havde 
behandlet  ham  ubilligt,  og  at  han  som  Digter  nok 
kunde  gjøre  Krav  paa  en  større  og  videre  Synskreds 
end  den,  som  tilbødes  ham  fra  de  smaa  Vinduer 
oppe  i  hans  Leilighed.  Han  havde  derfor  engang 
indgivet  et  Andragende  til  Byraadet,  om  dette  ikke 
vilde  lade  indrette  et  Par  Værelser  for  ham  oppe  i 
det  Øverste  af  Kirketaarnet:  her  kunde  han  sidde 
oppe  med  »en  høi  Horizont«  og  digte;  og  han 
tvivlede  ikke  om,  at  hans  Digtersyner  vilde  vinde  i 
Omfang  og  Rækkevidde,  mens  han  under  deres  Ud- 
formning kunde  have  det  herlige  Rundskue  for  Øie, 
som  oppe  fra  Kirketaarnet  frembød  sig  over  den 
blinkende  Sø  og  de  vidtstrakte  Skove  og  de  bølgende 
Bakker  og  Høie  i  Baggrunden.  Men  desværre  var 
Byraadet  i  Jøvik  ligesom  alle  andre  Byraad  sammen- 
sat af  en  Hob  Philistre,  der  ingen  Anelse  havde  om 
de  Skjønhedskrav,  der  kunne  reise  sig  i  en  Digters 
Hjærte.  Ja  man  havde  ikke  engang  sendt  Svar  paa 
Svanemoses  Andragende,  men  ganske  rolig  ladet  det 
forsvinde  i  Papirskurven. 

Naar  man  iøvrigt  først  havde  passeret  Gaarden 
og  dens  mørke  Trappe  og  var  kommen  vel  indenfor 
Døren,  saae  der  hyggeligere  og  venligere  ud  i  Digterens 
Værelser,    end    man    skulde   have    ventet    efter    den 

trange  Adgang  dertil.  Der  var  ganske  vist  lavt  til 
Loftet,  og  Værelserne  vare  smaa,  og  Bohavet  tarve- 
ligt, men  alligevel  var  der  en  egen  Hygge  udbredt, 
ja  af  til  fik  man  Fornemmelsen  af  en  fin  Skjønheds 
Aand,  der  glimtvis  gjorde  sig  gjældende,  saaledes  i 
den  Maade,  hvorpaa  forskjellige  fine  Græssrraa  og 
Bregner  vare  anbragte  i  en  brændt  Lerkrukke  med 
ægyptiske  Ornamenter  —  eller  i  det  folderige  Drap- 
peri,  hvormed  et  kunstig  vævet  Tæppe  dækkede  en 
Deel  af  Væggen  i  det  Hjørne,  hvor  en  lille' saakaldet 
Puf  var  anbragt.  Man  vilde  imidlertid  feile,  hvis 
man  muligvis  vilde  tro,  at  Saadant  hidrørte  fra  Svane- 
mose  —  langt  fra:  hans  høie  Digteraand  svævede  i 
altfor  store  Afstande  oppe  mellem  Orion  og  Pleiaderne, 
til  at  han  skulde  bryde  sig  om,  hvorledes  der  saae 
ud  i  hans  egen  Dagligstue.  Nei,  det  var  den  lille 
Fru  Svanemose,  der  var  Husets  gode  Skytsaand. 
Hun  sled  og  stræbte  det  bedste,  hun  kunde,  med  at 
sy  og  stoppe  om  de  syv  Børn  og  holde  dem  nogen- 
lunde ordentlig  klædte,  og  med  at  holde  Bohavet 
rent  og  pænt,  og  hvis  Leilighed  tilbød  sig,  forstod 
hun  at  lægge  lidt  Skjønhed  over  Huset,  ligesom  en 
Tilgift  til  det  knapt  tilmaalte  daglige  Brød.  Hun 
var  nem  paa  Fingrene,  forstod  at  fixe  Pigebørnenes 
Sommerhatte  op,  saa  at  de  saae  ud  som  nye,  og 
besad  en  sjelden  Opfindsomhed  i  at  vende  Drengenes 
Trøier  og  Buxer,  saa  at  de  altfor  luvslidte  Steder 
bleve  dækkede.  Hun  skænkede  sin  Mand  og  sine 
Børn  den  omhyggeligste  Pleie  og  opoffrede  sig  ganske 
for  dem.  Rigtignok  var  hun  i  mærkelig  Grad'blottet 
for    digterisk    Forstaaelse    og    saae    sio^    kun   i  ringe 

Grad    istand    til    at    følge    sin    Mands    Digterflugt. 
Alligevel    kunde    hun,    naar    han    i    høi  Begeistring 
læste  sine  Digte    for    hende,    see    saa  straalende  ud, 
som  om  hun  forstod    det  Altsammen  og  var  ligesaa 
henreven    som    han    selv.     Men  det  lykkelige  Skær, 
som  hvilede  over  hendes  smukke  Ansigt,  betød  dog 
ikke  Andet  end  Glæden  over  at  see  sin  kære  Ægte- 
fælle i  saa  løftet  en  Stemning,    og  saa  Bevidstheden 
om,  at  han  var  saadan  en  stor  og  vidunderlig  Digter. 
En  og  anden  Gang,  naar  han  læste  en  af  sine  svul- 
mende Oder  høit  for  hende,    kunde  det  vel  hændes, 
at    hun    i    Stilhed    sad    og    regnede    efter,    hvordan 
Middagsmaden    skulde   lægges  til  Rette    for    de    føl- 
gende Dage,  saa  at  Husholdningspengene  kunde  slaa 
til,    og    der    endda    kunde    blive  Udveie    til    et  lille 
Stykke  Karbonade  til  hendes  Mand,  medens  hun  og 
Børnene  fik  nøies  med  Kartofler  og  Løgsauce.    Hel- 
digvis havde  Svanemose    ikke    den    fjerneste  Anelse 
om  denne  Mangel  paa  skyldig  Opmærksomhed,    thi 
neppe  havde  han  endt  Oplæsningen,  før  hans  Kone 
skyndte  sig  begeistret  at  udraabe :   »Nei  hvor  det  dog 
er  deiligt!     Der  er  dog  Ingen,    der  forstaar  at  digte 
som  Du,    min    egen  Svanemose!«    og  til  Belønning 
trykkede  hun  et  hjerteligt  Kys  paa  hans  Læber.  Dette 
skammelige  Hykleri  kunde    dog   maaske   undskyldes 
med,    at  Svanemose    selv    var    saa  overtydet  om  sit 
Digts  Fortræff'elighed,  at  hans  Hustrus  Dom  hverken 
gjorde    fra    eller    til.     Ogsaa   maa  det  siges,    at  Fru 
Svanemose  med  en  aldrig  trættet  Taalmodighed  hørte 
paa    sin  Ægtefæ^lles    hyppig    gjentagne    Klager   over 
Verdens  Uskønsomhed  og  efter  Evne  søgte  at  trøste 

ham,  idet  hun  atter  og  atter  gjentog,  at  enten  Folk 
roste  eller  dadlede  ham,  vilde  det  dog  altid  staa  fast, 
at  han  var  den  største  Digter,  som  Jøvik  nogensinde 
havde  frembragt, 

—  Efter  Aftale  havde  Overlærer  Plagemann  ind- 
fundet sig  hos  Adjunkt  Grønberg,  og  de  begave  sig 
i  Forening  hen  til  Svanemose.  I  Halvmørke  famlede 
de  sig  op  ad  den  steile  Trappe;  da  de  kom  op,  stod 
Forstuedøren  halv  aaben.  De  traadte  ind  og  hørte 
Stemmer  inde  i  Dagligstuen  —  en  Mand,  der  talte 
høit  og  stærkt  og,  som  det  lod  til,  var  meget  vred, 
og  derimellem  enkelte  afbrudte  Ord  af  en  sagte 
Kvinderøst,  der  syntes  at  forsvare  sig. 

»Det  er  ikke  Svanemoses  Stemme,«  sagde  Grøn- 
berg, »hvem  mon  det  kan  være?« 

»Naar  vi  banke  paa  og  gaa  derind,  faa  vi  det 
vel  at  vide,«   svarede  Plagemann. 

Dette  praktiske  Raad  blev  fulgt,  og  det  viste  sig 
da,  at  det  var  Hans  Wouwermann,  der  var  i  Besøg, 
men  rigtignok  for  Øieblikket  befandt  sig  i  en  usæd- 
vanlig ophidset  Stemning.  Han  gik  urolig  op  og 
ned  ad  Gulvet  og  hilste  de  Indtrædende  med  et 
bistert  Blik  og  en  mørk  Mine.  Henne  i  Hjørne- 
sophaen  sad  Fru  Rosalinde  Svanemose  og  syede  med 
en  modfalden  og  forknyt  Mine.  Digteren  selv  var 
ikke  hjemme. 

Efter  at  de  fornødne  Hilsener  vare  udvexlede, 
og  man  havde  taget  Plads,  indtraadte  et  lille  Øie- 
bhks  forlegne  Taushed. 

»Min  Mand  er  ikke  hjemme  i  Øieblikket,  han 
er    gaaet    en    lille  Tour,    men    maa    vist  strax  være 

her,«  sagde  Fru  Svanemose,  og  derpaa  indtraadte  en 
ny  Pause. 

»Jeg  frygter  for,  at  vi  have  afbrudt  en  meget 
interessant  Samtale,«  bemærkede  Overlæreren  høflig. 

»O,  det  var  kun  en  lille  Meningsforskel  mellem 
Hr.  Wouwermann  og  mig,«    sagde  Fru  Svanemose. 

»Kalder  De  det  en  lille  Meningsforskel?  Nei 
den  er  sandelig  meget  stor,«  sagde  den  vrede  Kunst- 
kritiker, hos  hvem  Harmen  atter  begyndte  at  bruse 
op.  »Men  det  er  godt,  at  de  Herrer  kom,  saa  kan 
De  være  Dommere  mellem  os.« 

»Det  vil  interessere  os  i  allerhøieste  Grad,« 
sagde  Overlæreren  med  et  lille  Buk. 

»Nu  da.  De  maa  vide,  at  jeg  har  skrevet  en 
Artikel  til  den  illustrerede  Tidende  med  Overskrift: 
»Digteren  Svanemose  i  sin  Arbeidsstue.«  Det  var  en 
Skildring  af  Studerestuen  tilligemed  et  Billed  af  den. 
Alt  var  beskrevet  med  den  største  Nøiagtighed,  og 
for  større  Tydeligheds  Skyld  var  Beskrivelsen  led- 
saget af  en  lille  Grundtegning,  paa  hvilken  hvert 
enkelt  Møbels  Plads  var  angivet,  saa  at  den  opmærk- 
somme Læser  kunde  see  det  ligesaa  tydeligt  for  sine 
Øine,  som  om  han  stod  der  inde.  En  Mængde  fine 
og  aandfulde  deels  kritiske  deels  psychologiske  Be- 
mærkninger vare  indflettede  i  Beskrivelsen.  Det 
hele  var  skrevet  con  amore  og  maa  læses  med  største 
Interesse  af  enhver  Ynder  af  Nutidsdigtningen,  og 
jeg  tør  maaske  nok  sige,  at  den  lille  Artikel  vil  faa 
den  allerstørste  Betydning  for  kommende  Literatur- 
historikere,    der   kunne   ønske  at  vinde  et  nøie  Ind- 

blik    i    vor    Ven    Svanemoses    høist    eiendommelige 
Digter-Individualitet.« 

»Men  Alt  dette  kan  Fru  Syanemose  vel  Intet 
have  imod.« 

»Nei,  men  nu  kommer  det.  Artiklen  blev  trykt 
i  det  sidste  Nummer  og  vil  ikke  undlade  at  vække 
den  største  Opmærksomhed,  hvor  den  kommer  frem 
i  Verden.  Tænk  Dem  nu  min  Overraskelse,  min 
Forfærdelse,  da  jeg  kommer  her  op  i  Eftermiddag, 
træder  ind  i  Studerestuen  og  seer at  Skrive- 
pulten —  tænk  Dem  blot  Skri — ve — pul — ten!«  gjentog 
Wouwermann  med  stærk  Betoning  af  hver  Stavelse, 
idet  han  kastede  ligesaa  mange  forbittrede  Blikke 
hen  paa  den  ulykkelige  Fru  Svanemose.  »Den  er 
flyttet  bort  fra  den  Plads,  hvor  den  har  staaet  alle 
de  mange  Aar,  Svanernose  har  boet  her,  over  paa 
deij,  modsatte  Væg!« 

."»Naå  er  det  det  Hele?«    henkastede  Grønberg  i 
en  ligegyldig  Tone. 

»Det  Hele!!  Men  Menneske  dog,  er  De  fra 
Forstanden?«  raabte  Kritikeren,  idet  han  foer  op  fra 
sin  Stol,  og  hele  hans  Vrede  vendte  sig  mod  den 
uventede  nye  Modstander.  »Skrivepulten!  det  vig- 
tigste i  hele  Stuen!  Det  sande  Livscentrum  deri 
og  Midtpunktet  i  hele  min  Beskrivelse,  hvorom  alt 
det  Øvrige  samlede  sig.  Skrivepulten  !  det  Sted,  hvor 
min  Ven  Svanemose  nedskriver  sine  udødelige  Digter- 
værker —  det  egentlige  Sanctuarium  i  hele  Huset, 
og  den  har  man  med  vanhellig  Haand  dristet  sig  til 
at  flytte  under  det  intetsigende  Paaskud,  at  der  skulde 
vadskes  Gulv  herinde!« 

»xMen  det  var  efter  min  Mands  eget  Ønske,« 
sagde  Fru  Svanemose  blidt.  »Han  klagede  over,  at 
Lyset  skar  ham  i  Øinene,  og  jeg  foreslog  ham  der- 
for, at  vi  skulde  flytte  Pulten  ind  mod  Væggen, 
hvor  han  havde  bedre  Sidelys.« 

»Ja  men  det  var  et  meget  daarligt  Forslag.  Det 
er  i  høieste  Grad  aandløst.  Før  stod  Pulten  imod 
Vinduespillen  —  Lyset  faldt  lige  ind  i  fulde  rene 
Straaler,  et  dybt  og  anelsesfuldt  Symbol  paa  Aandens 
Lys,  der  med  sine  stærke  varme  Straaler  falder  ind 
over  Digtersjælen  og  kalder  de  mange  underfulde 
Billeder  og  Tanker  frem  derinde.  For  Fremtiden 
skal  Svanemose  staa  og  glo  lige  ind  mod  Væggen, 
naar  han  skriver  —  det  er  fadt,  flovt,  aandløst!« 

»Ja  men  Svanemose  har  virkelig  i  den  senere 
Tid  begyndt  at  klage  over  sine  Øine  —  — « 

»Aa  hvishvas!  hans  Øine  feiler  jo  Ingenting. 
Og  nu  har  min  Skildring  tabt  al  Aktualitet.  Naar 
Fremmede  reise  her  i  Landet  og  komme  til  Jøvik 
ene  og  alene  for  at  see  den  store  Digters  Arbeids- 
værelse  og  træde  herind  med  min  Plan  —  saa  kan 
de  jo  slet  ikke  finde  sig  til  Rette.« 

»Aa  der  kommer  vel  ikke  saa  mange  Fremmede 
nf  den  Grund,«  mente  Grønberg. 

»Jo  der  gjør,  de  kommer  i  Skarevis.  Min  Ar- 
tikel vil  vække  den  allerstørste  Opmærksomhed,  det 
er  jeg  vis  paa.« 

Det  hjalp  ikke,  at  Fru  Svanemose  gjentagne 
Gange  fremførte  til  sit  Forsvar,  at  hun  kun  havde 
handlet  efter  sin  Mands  udtrykkelige  Paabud,  heller 
ikke,  at  de  to  Besøgende   søgte  at  komme  hende  til 

Hjælp,  thi  Alt  dette  førte  kun  til,  at  Wouwermann 
arbeidede  sig  stadigt  høiere  op  i  den  Paroxysme, 
hvori  det  var  lykkedes  ham  at  bringe  sig  selv. 

Da  Striden  var  i  fuld  Gang,  gik  Døren  op,  og 
Husets  Herre  traadte  ind. 

Den,  som  ved  at  læse  Svanemoses  Digte  og 
under  Indtrykket  af  den  umaadelige  Selvfølelse,  som 
udtalte  sig  gjennem  dem,  havde  faaet  det  Indtryk, 
at  Digteren  maatte  være  en  Kæmpeskikkelse,  der  i 
Lighed  med  Kong  Saul  ragede  et  Hoved  op  over 
den  øvrige  Folkemængde  —  vilde  blive  meget  skuffet 
ved  Synet  af  ham.  Han  var  snarere  en  lille  Mand, 
lidt  under  Middelhøide,  og  i  det  Hele  spinkelt  bygget. 
Heller  ikke  bar  hans  Ansigt  Udtryk  af  nogen  særlig 
Energi.  Snarere  laa  der  i  de  store,  vandblaa  Øine 
en  egen  Blanding  af  Skyhed  og  Forbauselse,  omtrent 
som  man  kan  tænke  g,  at  en  Maaneboer  (om  saa- 
danne  findes)  vilde  age  sig  ud,  naar  han  pludsehg 
var  falden  ned  paa  orden  og  nu  ikke  kunde  komme 
sig  af  sin  Forbauselse  over  alle  de  mange  mærkelige 
Ting,  som  han  fik  see  hernede.  Hovedet  bar  Svane- 
mose  gjerne  lidt  bøiet  tilbage  som  En,  der  færdes  i 
himmelske  Syner,  og  det  blonde  Haar,  der  reiste  sig 
til  alle  Sider  i  ubunden  Fylde,  omgav  det  som  en 
Straaleglorie. 

Wouwermann  kastede  sig  strax  over  sin  Ven 
med  lutter  Beklagelser  over  den  store  Uret,  som  Fru 
Svanemose  efter  hans  Opfattelse  havde  tilføiet  ham 
og  hans  literærhistoriske  Artikel  ved  at  flytte  Digter- 
pulten, 

Til  hans  store  Overraskelse  svarede  Digteren 
ganske  rolig:  »Deri  har  Rosalinde  gjort  ganske  Ret, 
thi  det  er  efter  mit  Ønske.« 

»Men  kjæreste  Svanemose,  hvor  kan  Sligt  dog 
falde  Dig  ind  uden  først  at  raadføre  Dig  med  mig, 
din  bedste  Ven  og  Raadgiver,  derom?« 

»Jeg  behøver  da  virkelig  ikke  at  spørge  dig  til 
Raads  om,  hvorledes  jeg  skal  ordne  mit  Hus.« 

»Jo  sandelig  maa  Du  saa,  en  saa  betydelig  Mand 
bør  Intet  foretage  sig  uden  efter  modent  Overlæg 
og  nøie  Samraaad  med  sine  Venner.« 

»Jeg  veed  da,  at  jeg  er  Herre  i  mit  eget  Hus,« 
sagde  Svanemose  ærgerlig. 

»Paa  ingen  Maade,  min  Ven,  Du  befinder  Dig 
der  i  en  stor  Vildfarelse.  Tillad  mig  at  erindre  Dig 
om,  hvordan  i  fordums  Dage  de  spanske  Konger  vare 
de  mægtigste  og  mest  uindskrænkede  Monarker,  og 
dog  havde  Etiketten  foreskrevet  dem  deres  daglige 
Færden,  deres  Klædedragt  og  deres  Omgivelser  indtil 
de  mindste  Enkeltheder.« 

»Ja  men  jeg  er  nu  ikke  Konge  af  Spanien,« 
sagde  Digteren,  der  begyndte  at  tabe  Taalmodig- 
heden. 

»Nei  for  Du  er  meget  Mere,  Du  er  Digterkonge. 
I  vore  Dage  bryder  man  sig  ikke  om  Kongerne,  de 
kunne  gjøre  og  lade,  som  de  lyster,  men  Digterne, 
Talerne,  Tænkerne,  det  er  de  sande  Konger  af  Aandens 
Naade,  og  det  tilkommer  Kritiken  og  Literaturhistorien 
at  vaage  over  deres  daglige  Sædvaner  og  ikke  tillade 
nogen  vilkaarlig  Afvigelse,  naar  de  først  ere  op- 
tegnede.« 

Il* 

»Aa  hold  op  med  den  dumme  Snak!  Nu  er 
min  Pult  engang  flyttet  og  dermed  Basta.« 

»Du  er  utaknemlig,  min  Ven,«  sagde  Wouwer- 
mann  i  en  dybt  krænket  Tone.  »Husk  dog  paa,  at 
det  er  mig,  hvem  Du  skylder  din  Digterberømmelse. 
Se  ikke  saa  forbittret  paa  mig!  Det  er  mig,  som 
har  opdaget  Dig,  det  er  mig,  som  har  skaffet  Dig 
dit  Digterry  over  hele  Norden.  Uden  mig  vilde  Du 
aldrig  være  bleven  Andet  end  en  ubekjendt  lille  Poet 
her  i  Jøvik.« 

Digterens  blaa  Øine  skød  Vredeslyn  af  Harme. 
»Dumdristige!«  raabte  han,  »bort  fra  mine  Øine! 
og  vov  aldrig  at  fremstille  Dig  mere  for  mig,  om 
ikke  min  hvasse  Satire  skal  ramme  Dig  saaledes,  at 
Du  skal  staa  brændemærket  for  alle  kommende 
Tider  som  en  ny  Marsyas,  der  i  fræk  Formastelig- 
hed har  vovet  at  udæske  Digterguden!« 

Det  er  vanskeligt  at  sige,  hvad  Udgang  Striden 
vilde  have  faaet,  om  ikke  Overlærer  Plagemann 
havde  fundet  det  hensigtsmæssigt  at  stille  sig  mellem 
de  opbragte  Venner.  »Herregud,  Svanemose,«  sagde 
han,  »det  ligner  jo  ikke  Noget  at  tage  saadan  paa 
Veie.  Det  er  jo  Altsammen  bare  Begeistring  og 
Beundring  fra  Wouwermanns  Side.  —  Og  De,« 
henvendte  han  sig  til  Modparten,  »hvorfor  gjør  De 
alle  de  Ophævelser,  fordi  den  Pult  er  flyttet?  De 
kan  jo  bare  deraf  tage  Anledning  til  at  skrive  en 
ny  Artikel  til  den  illustrerede  Tidende.« 

»Mener  De?«  spurgte  Wouvermann,  der  var 
bleven  noget  forbløffet  over  Digterens  heftige  Op- 
brusen.     »Skulde  det  kunde  lade  sig  gjøre!« 

»Udmærket,«  trøstede  Overlæreren.  »Især  naar 
De  vil  sætte  det  i  Forbindelse  med  en  ny  Phase  i 
Svanemoses  digteriske  Udvikling.« 

»Saamænd,  det  var  en  Idee,«  udbrød  Wouwer- 
mann  glad.  »Ja  har  jeg  ikke  altid  sagt,  at  Over- 
lærer Plagemann  er  en  Mand  med  Ideer!« 

»Kun  Skade,  at  man  her  i  Jøvik  aldrig  vil  paa- 
skjønne  dem  efter  Fortjeneste.  Naa  kom  nu  og 
ræk  hinanden  Broderhaand  og  lad  den  taabelige  Strid 
være  glemt!«  Og  Plagemann  førte  Digter  og  Kri- 
tiker sammen  og  nødte  dem  til  at  give  hinanden 
Haanden.  Svanemose  gjorde  det  dog  noget  mod- 
stræbende, han  var  endnu  ikke  ret  kommen  sig  af 
sin  Harme  over  Wouwermanns  formastelige  Paastand, 
at  det  var  ham,  som  havde  skabt  hans  Digterr3\ 

Plagemann  søgte  derfor  at  lede  den  fortørnede 
Digters  Tanker  i  anden  Retning  for  at  gjøre  ham 
blid  igjen. 

»Hvordan  gaar  det  med  Deres  store  verdens- 
historiske Epos?«  spurgte  han.  »Man  venter  sig 
noget  ganske  Overordentligt  deraf« 

Den  mørke  Vredesrødme  forsvandt  fra  Digterens 
Kinder,  i  Øinene  vendte  atter  det  sædvanlige  rolige 
Udtryk  tilbage,  og  han  sagde:  »Det  venter  man  ikke 
forgæves.  Jeg  tror  nok,  at  det  mindst  vil  komme 
til  at  staae  paa  Linie  med  Miltons  tabte  Paradis  og 
Klopstocks  Messiade  —  rimeligvis  vil  Eftertiden 
sætte  det  betydelig  høiere.« 

»Derom  kan  der  vist  ingen  Tvivl  være.  Om 
jeg  husker  ret,  skal  Digtet  jo  hedde  »Menneske- 
hedens Ødelæggelse«  —  ikke  sandt?« 

»Nei,  nei,  hvor  vil  De  hen  ?  —  det  var  da  et 
gyseligt  Navn,  Tværtimod,  Digtet  er  jo  en  For- 
herligelse af  Menneskehedens  aandelige  Udvikling, 
og  jeg  tænker,  at  jeg  vil  kalde  det  »Menneskeslægtens 
Seirstog  gjennem  Verdensrummet«.« 

»Ah  saaledes!  det  er  en  stolt  Titel!« 

»Det  bliver  ogsaa  et  stolt  Digt,«  sagde  Svane- 
mose,  idet  han  stitrede  frem  for  sig  med  et  aands- 
fraværende  Udtryk.  Det  var  aabenbart,  at  hans 
Tanker  vare  langt  borte  i  de  fjerneste  Egne  af  Ver- 
densrummet. 

»Se,  hvad  denne  Titel  »gjennem  Verdensrummet« 
angaar,  saa  er  det  vel  kun  en  poetisk  Talefigur?« 
spurgte  Grønberg,  for  dog  ogsaa  at  vise  lidt  Interesse 
for  Svanemoses  nye  Aandsprodukt. 

»Paa  ingen  Maade,«  svarede  Digteren,  hvis  Tanker 
øieblikkelig  vendte  tilbage  fra  hine  fjerne  Regioner 
hinsides  Mælkeveien  til  hans  egen  lille  Dagligstue, 
saasnart  der  spurgtes  om  hans  Digtning.  »Tværtimod, 
det  er  den  allersandeste  Virkelighed.  Netop  derfor 
mener  jeg,  at  mit  Digt  vil  blive  noget  langt  Betyde- 
ligere, end  hvad  Milton  og  Klopstock,  ja  selv  Dante 
har  skrevet,  thi  disse  formaar  ikke  at  løsrive  sig  fra 
vor  Jord,  de  ere,  som  det  hedder,  glebce  adscripti, 
stavnsbundne  til  Jorden.  Jeg  derimod  agter  i  stolt 
Ørneflugt  at  svinge  mig  langt  bort  herfra  over  til 
Sirius  og  Pleiaderne.  Det  er  min  Agt  at  benytte 
Videnskabens  nyeste  Resultater,  og  idet  jeg  sammen- 
smælter  Astronomi,  Philosophi  og  Theologi  i  en 
høiere  Enhed,  at  frembringe  en  storartet  kosmologisk 
Digtning,  der  vil  blive  noget  aldeles  Enestaaende.« 

»Da  er  det  ellers  fint  nok,  hvad  vore  Astronomer 
vide  om  de  andre  Himmelkloder,«  indvendte  Grøn- 
berg. 

»Xei,  der  behøves  heller  ikke  saa  Meget.  Den 
digteriske  Inspiration  vil  formaa  at  fremstille  i  sin 
fulde  Klarhed  og  Storhed,  hvad  Videnskaben  kun 
dunkelt  aner.« 

»Naar  saa  blot  ikke  det  Hele  løber  ud  i  lutter 
Phantasteri,«  vedblev  Grønberg,  der  overhovedet  ikke 
lod  til  at  have  synderlig  Tillid  til  det  store  kosmo- 
logiske Epos. 

Denne  Insinuation  afviste  dog  Svanemose  med 
Foragt,  idet  han  paastod,  at  Digterens  Genius  fører 
ham  sikkert,  om  end  med  tilbundne  Øine,  der,  hvor 
Videnskabsmanden  og  Granskeren  famler  i  Mørke 
og  ikke  kan  finde  sin  Vei. 

»Hu  ha!  jeg  bliver  ganske  svimmel  ved  Alt  det, 
som  De  fortæller  om  Orion  og  Syvstjernen,«  sagde 
Plagemann  og  holdt  Haanden  for  Panden.  »Men 
sig  mig  nu,  bedste  Svanemose,  hvorledes  har  De 
egentlig  tænkt  Dem,  at  Menneskeslægten  skal  tage 
de  andre  Kloder  i  Besiddelse?« 

»Ja  det  er  netop,  om  jeg  selv  maa  sige  det,  det 
mest  Geniale  i  hele  Digtet.  Seer  De,  jeg  tænker 
mig  en  Komet  komme  farende  og  streife  Jorden  i 
kun  nogle  Tusind  Fods  Afstand.  En  lille  Flok 
Teknikere  og  Astronomer,  der  med  stor  Køiagtighed 
have  udregnet  Tidspunktet  herfor,  oppebie  Kometens 
Komme  tilligemed  deres  Hustruer  og  Børn,  og  ved 
Hjælp  af  Fremtidens  store  tekniske  Opfindelser 
svinge    de    sig    i    det    afgjørende   Øieblik    over    paa 

Kometen  og  seile  med  den  gjennem  det  store  Him- 
melrum til  en  fjern  Storklode,  som  endnu  er  ubeboet 
af  Fornuftvæsener.  Den  tage  de  i  Besiddelse,  op- 
dyrke og  befolke  den,  og  drage  efter  et  Aarhundredes 
Forløb  med  samme  Befordringsmiddel  videre  ud  i 
Rummet  og  tage  nye  Kloder  i  Besiddelse.  Det  er, 
som  De  seer,  det  15de  og  1 6de  Aarhundredes  dristige 
Opdagelsesreiser  over  det  store  Verdenshav,  som  her 
ere  blevne  omsatte  til  endnu  større  og  endnu  dristigere 
Opdagelsesreiser  gjennem  Verdensrummet.« 

»Nei,  hvad  Du  dog  kan  hitte  paa,  Svanemose! 
det  er  storartet!«  udbrød  den  begeistredeWouwermann. 

»Ja  man  har  jo  Phantasi  og  følger  med  Viden- 
skabens og  Nutidens  store  tekniske  Opfindelser. 
Det  Hele  bliver,  som  De  seer,  en  prophetisk  apoka- 
lyptisk Digtning,  men  ganske  i  moderne  Aand  i 
nøieste  Overensstemmelse  med  Videnskaben.  Det 
bliver  noget  andet  end  vore  Theologers  middelalder- 
lige eschatologiske  Drømmerier.« 

»Men  med  Forlov  at  spørge,«  sagde Plagemann, 
»hvor  langt  er  De  kommen  frem  i  Digtet?  Ere  vi 
endnu  indenfor  vort  Solsystem,  eller  har  De  forladt 
det  og  er  allerede  et  godt  Stykke  paa  Veien  opad 
mod  den  nye,  ukj endte  Storklode. -« 

»Vi  ere  endnu  paa  Jorden,«  lød  Svaret.  »For 
seer  De,  den  større  Del  af  Handlingen  foregaar  her 
paa  Jorden  —  det  Øvrige  derude  i  Himmelrummet 
bliver  kun  skizzeret  i  store  løse  Omrids.« 

»Naa  saaledes  —  ja  det  gjør  jo  Sagen  en  hel 
Del  lettere,«  sagde  Plagemann  beroliget.  »Men  maa 
jeg  da  tillade  mig  at  spørge  Dem,  hvor  langt  er  De 
kommen  frem  i  Tiden  .'^« 

»Jeg  er  netop  kommen  til  et  høist  interessant 
Punkt,  ret  egentlig  Vendepunktet  i  hele  Digtet.« 

»Og  hvilken  Tid  er  det,  om  jeg  tør  spørge?« 

»Det  er  vor  egen  Tid,  og  jeg  er  netopkommen 
til  den.« 

»Ja  saa  har  De  jo  rigtignok  det  Vanskeligste 
tilbage,  for  at  skildre  hele  den  forløbne  Tid,  det  kan 
da  enhver  theologisk  Candidat  paatage  sig,«  sagde 
Overlæreren  med  en  let  Ironi,  som  Digteren  dog 
ikke  syntes  at  bemærke. 

»Kunde  Du  ikke  have  Lyst  til  at  læse  Begyn- 
delsen af  dit  Digt  høit  for  disse  Herrer?«  spurgte 
Fru  Svanemose  frygtsomt.  »Aa  det  er  saa  deiligt, 
saa  mageløst  deiligt!«  tilføiede  hun,  idet  hun  dog 
ved  dette  Begeistrings  Udbrud  mere  tolkede  sin  Mands 
Opfattelse  end  sin  egen,  thi  hun  havde  i  Virkelig- 
heden kun  forstaaet  meget  lidt  deraf. 

Overlæreren  forenede  sine  Bønner  med  Fruens, 
men  Digteren  afslog  det  med  den  Erklæring,  at  han 
i  Øieblikket  ikke  følte  sig  oplagt  dertil. 

»Se  jeg  gik  netop  nu  paa  min  Eftermiddags- 
Vandring  og  tænkte  over,  hvorledes  jeg  skal  føre 
mit  Digt  videre.  To  Veie  staa  mig  aabne.  Jeg  kan 
jo  nu  følge,  hvad  jeg  vil  kalde  den  traditionelle  Op- 
fattelse og  skildre  Christendommen  som  den  store 
forløsende  Culturmagt,  der  i  snart  to  Aartusinder 
har  ført  Menneskeslægten  fremad  og  hævet  Humani- 
tetens Banner  høit  i  Veiret.  Men  jeg  kunde  ogsaa 
gaa  en  anden  Vei  og  skildre  Christendommen  som 
en  Levning  fra  den  mørke  barbariske  Middelalder, 
der  paa  alle  Punkter  er  i  Strid  med  Nutidens  frem- 

skredne  Viden  og  derfor  gaar  sin  Undergang  i  Møde 
i  Lighed  med  den  skjønne  græske  Gudetro,  derogsaa 
en  Gang  har  begeistret  Mennesker  til  Kamp  og  Stor- 
daad.  Begge  Opfattelser  kunne  afgive  skjønne  dig- 
teriske Motiver.  —  Maaske  man  kunde  gjøre  det 
saaledes:«  vedblev  Svanemose,  men  netop  som  de 
Tilsteværende  i  spændt  Forventning  ventede  paa  en 
Udtalelse  af  ham,  hensank  han  i  dybe  Tanker,  og 
det  var  aabenbart,  at  hans  Aand  paa  Ny  færdedes  i 
fjerne  Himmelrum  eller  maaske  i  de  ufødte  Slægter 
og  Tider,  langt  forude  i  en  fjern  Fremtid. 

»Jeg  mener  nu  rigtignok  — «  begyndte  Grøn- 
berg, men  blev  afbrudt  af  Wouwermann,  der  i  en 
sagte  Tone  sagde:  »Tys!  tys!  forstyr  ham  endelig 
ikke!  seer  De  ikke,  at  Digtningens  Aand  er  over 
ham ! « 

Ogsaa  Plagemann  vilde  yttre  Noget,  men  blev 
paa  lignende  Maade  afbrudt  af  den  ivrige  Wouwer- 
mann, som  tilhviskede  ham :  »Ikke  et  Ord,  om  jeg 
maa  bede!  Dette  Øieblik  er  maaske  afgjørende  for 
hele  Digtets  Udvikling  og  derigjennem  for  hele  vor 
moderne  Literatur.« 

Nogle  Øieblikke  sad  Alle  i  dyb  Taushed. 
Grønberg  begyndte  imidlertid  at  blive  ked  deraf  og 
gjorde  Mine  til  i  al  Stilhed  at  bryde  op  og  gaa, 
men  heldigvis  kom  i  samme  Øieblik  Svanemoses 
Aand  ogsaa  tilbage  fra  sin  lange  Himmelreise.  Han 
løftede  Hovedet,  saae  sig  om  i  Kredsen  med  et  Ud- 
tryk af  stille  Høitidelighed :  »Det  var  en  lykkelig 
Idee  —  nu  tror  jeg  nok,  at  jeg  har  fundet  Løs- 
ningen!« 

»Sagde  jeg  det  ikke  nok!«  udbrød  Wouwer- 
mann  med  et  triumpherende  Blik,  »sagde  jeg  ikke, 
at  dette  var  et  betydningsfuldt  Øieblik,  ret  egentlig 
et  Vendepunkt  for  vor  moderne  Literatur!  hvor  maa 
vi  dog  ikke  prise  os  lykkelige,  som  have  været  her 
tilstede!  Jeg  vil  strax  imorgen  skrive  en  Artikel 
derom  til  den  Illustrerede  —  ja  —  og  saa  vil  jeg 
benytte  Pultens  Flytning  som  Indledning  dertil!« 

»Men  kunde  vi  nu  maaske  ikke  faa  at  høre, 
hvori  den  lykkelige  Idee  bestaar?«  spurgte  Over- 
læreren forsigtig,  han  vilde  dog  ikke  strax  være  med 
at  raabe  Hosianna,  før  han  havde  faaet  lidt  nærmere 
Underretning  om  den  nye  Messias. 

»Det  vil  have  sin  Vanskelighed,«  indvendte 
Svanemose,  »for  det  skal  jo  iføres  Digtningens 
phantasirige  Klædebon,  men  maaske  jeg  kan  give 
nogle  Antydninger  i  store,  brede  Træk.« 

»Gjør  det!  gjør  det  endelig,  min  Ven!«  bad 
Wouwermann  indtrængende. 

»Se,  man  kunde  maaske  gøre  det  paa  følgende 
Maade:  I  Digtets  første  Sange  har  jeg  skildret 
Hedenskabet  med  alle  dets  grimme  Afguder  —  i 
tredie  Sang  skildres  Christendommens  Fremkomst 
—  i  fjerde  og  femte  Sang  Kampen  mellem  Christen- 
dom og  Hedenskabet  —  i  de  følgende  Sange  Kirkens 
Herredømme  i  Middelalderen,  saa  Reformationen 
og  endelig  i  ellevte  Sang  er  jeg  naaet  frem  til  vor 
Tid.« 

»I  Alt  dette  er  der  endelig  ikke  saa  meget  Nyt,« 
brummede  Grønberg,    men  Wouwermann    gav  ham 

med  et  strængt  Blik  til  Kjende,  at  han  havde  bare 
at  holde  sin  Mund. 

»Her  kommer  Vendepunktet/'^  vedblev  Svane- 
mose,  »og  her  er  Stedet  for  den  nye  Idee,  som  jeg 
før  omtalte.  Seer  De:  Christendommen  har  Ret 
overfor  alle  Hedenskabens  grimme  Afguder  og  der- 
for seirede  den,  thi  den  førte  Gudmenneskets  Idee 
frem  —  men  den  har  Uret  overfor  vor  Tid  og  der- 
for vil  den  blive  beseiret  som  fordum  Hedenskabet, 
thi  vor  Tid  vil  føre  Menneskegudens  Idee  frem. 
Forstaar  De  Modsætningen:  Gudmennesket  —  Men- 
neskeguden?« 

»Bravo!  udmærket!«  raabte  Wouwermann  be- 
geistret  og  klappede  i  Hænderne;  »hvilket  Dybsind! 
hvilken  Genialitet  min  Ven  Svanemose  værdig!« 

Men  Grønberg  delte  ikke  denne  Jubel,  han  sagde 
tørt,  at  den  Idee  var  slet  ikke  saa  ny,  den  var  jo 
allerede  udtalt  af  Andre  i  vor  Tid. 

Dette  kølnede  dog  ikke  Kunstkritikerens  Be- 
geistring,  »thi,«  sagde  han,  »det  er  slet  ikke  den 
nøgne  prosaiske  Tanke,  der  gjør  Udslaget,  men,  som 
min  Ven  Svanemose  før  bemærkede.  Digtningens 
phantasirige  Klædebon,  som  den  vil  blive  iført,  og 
den  vil  blive  glimrende,  derom  holder  jeg  mig  for- 
visset.« 

»Ogsaa  jeg  finder  Ideen  ypperlig,«  tog  Over- 
læreren til  Orde,  »men  mener  dog,  at  den  poetiske 
Indklædning  vil  have  den  allerstørste  Betydning. 
Navnlig  gjælder  det  om  at  eftervise,  at  det  er  vore 
Præster,  som  ved  deres  Obscurantisme  og  Bornert- 
hed hæmmer  den  aandelige  Udvikling.« 

»Der  rører  De  ved  Bylden,  som  skal  bort,« 
raabte  Grønberg  heftig.  »Det  nytter  ikke  at  blive 
staaende  paa  Halvveien,  min  gode  Svanemose.  Vil 
De  være  en  virkelig  Skjald  og  stor  Folkedigter,  saa 
maa  De  svinge  Øxen  og  hugge  alt  det  raadne  Planke- 
værk bort,  som  man  har  bygget  op  til  alle  Sider 
for  at  hindre  de  frie  Udsigter.« 

»Ja,«  fortsatte  Plagemann,  »og  saa  tror  jeg  jo 
rigtignok,  at  det  vilde  give  Deres  Digtning  større 
Aktualitet,  som  man  siger,  naar  De  vilde  laane  et 
eller  andet  Træk  fra  de  Personer,  som  give  Tonen 
an  her  i  Jøvik.  Jeg  tror,  at  deres  Digtning  derved 
vilde  faa  et  stærkere  Virkelighedspræg,  hvorefter  jo 
den  moderne  Literatur  stræber.« 

Svanemose  følte  sig  smigret  ved  den  Opmærk- 
somhed, som  man  skænkede  hans  Digtning,  og  der 
opstod  en  længere  Discussion  om  de  Æmner,  som 
det  kunde  være  passende  at  bringe  frem  i  den. 

•>Men  hør,  lille  Rosalinde,«  udbrød  Digteren 
pludselig,  »vore  Gæster  sidde  jo  her  ganske  tør- 
mundede  —  hvorfor  bringer  Du  os  ikke  et  Glas 
Vin?  det  er  dog  en  besynderlig  Glemsomhed  af  Dig 
og  Mangel  paa  Opmærksomhed.« 

Dette  var  nu  en  meget  uretfærdig  Beskyldning 
mod  den  stakkels  •  Rosalinde,  der  under  den  æsthe- 
tiske  Diskussion  havde  siddet  og  brudt  sit  Hoved  med, 
hvad  hun  skulde  traktere  med,  men  havde  tilsidst 
opgivet  Problemet,  fordi  der  i  Huset  Intetsomhelst 
var  at  traktere  med.  Som  god  Kone  tog  hun  allige- 
vel mod  Tilrettevisningen,  som  om  den  var  vel  for- 
tjent,   og    yttrcde    blot  i  en  sagte  Tone  over  til  sin 

Ægtefælle:  »Vi  har  rigtignok  ingen  Vin  i  Huset, 
men  maa  jeg  sende  Stine  over  til  Kjøbmanden  efter 
en  Flaske  Vin?« 

»Ja  vel  maa  Du  det  —  og  lad  det  blive  af  den 
græske  Vin  —  Du  veed  nok,  den  jeg  holder  saa 
meget  af.« 

Stine  løb  afsted,  og  Stine  kom  igjen  med  Vinen. 
Hun  hviskede  nogle  Ord  til  Fruen,  der  syntes  at 
antyde,  at  Vinen  ikke  var  tilveiebragt  uden  Vanske- 
lighed, men  Fruen  rystede  blot  paa  Hovedet.  Digteren 
skænkede  i  Glassene,  bød  rundt  og  holdt  sit  Glas 
op  mod  Lyset  og  priste  i  herlige  Ord  Vinens  funk- 
lende gyldne  Farver. 

Plagemann  foreslog  strax,  at  man  skulde  tømme 
det  første  Glas  af  Hellas'  ædle  Druesaft  til  Ære  for 
Digteren  og  ønske  ham  Held  og  Lykke  til  Fuld- 
førelsen af  det  store  Digterværk,  i  hvilket  den  nye 
Tids  Aand  vilde  udtale  sit  vægtigste  Ord.  Dette 
skete,  og  Glassene  fyldtes  paa  ny. 

Vinen  aabner  Hjærterne  og  løsner  Tungerne. 
Svanemose  steg  hurtig  til  Veirs  i  Begeistringens 
rene  Æther,  han  forsikkrede,  at  enhver  Tvivl  var  nu 
forsvunden  af  hans  Sind,  og  han  var  fuldkommen  paa 
det  Rene  med,  at  den  nye  Tids  Aand  skulde  udtale 
sig  i  hans  Digt  med  en  saadan  Kraft,  at  Obscurant- 
ismens  Mænd  vilde  ryste  og  bæve  derved,  og  alle 
Præster  og  Theologer  skulde  ønske,  at  de  kunde 
skjule  deres  brødebetyngede  Hoveder  mange  Mile 
under  Jorden. 

Selv  Matthias  Grønberg,  der  hidtil  havde  for- 
holdt sig  temmelig  kølig,  begyndte  nu  at  tø  op  og  be- 

troede  Selskabet  rigtignok  som  en  stor  Hemmelighed, 
hvorom  der  endnu  slet  ikke  maatte  tales,  at  han 
tænkte  paa  at  skrive  en  Fortælling,  hvori  han  vilde 
stille  Ægteskabet  under  Debat.  Han  vilde  her  skildre 
et  Par  Ægtefolk,  rimeligvis  en  Præst  og  hans  Hustru, 
der  i  mange  Aar  have  levet  sammen  og  opdraget  en 
talrig  Børneflok.  Nu  skulle  de  holde  Sølvbryllup, 
men  saa  gaar  det  pludselig  op  for  dem,  at  de  i  alle 
de  mange  Aar  egentlig  slet  ikke  have  elsket  hinanden, 
men  kun  levet  efter  Vanens  og  Konvenientsens  tunge 
Bud.  Modstykket  hertil  skulde  saa  dannes  af  en 
Ungdomsven  af  Præsten,  hvem  denne  i  sit  hykkelske 
Sprog  kalder  en  Libertiner,  men  om  hvem  det  efter- 
vises, at  han  gjennem  en  Række  frie  Kjærligheds- 
forbindelser  har  virkeliggjort  Ægteskabets  sædelige 
Krav. 

»Bravo!  udmærket!«  raabte  Wouwermann,  hvis 
Vrede  nu  ganske  havde  fortaget  sig,  og  hvis  runde 
Ansigt  straalede  af  Velvillie  mod  Alle.  »Jeg  fore- 
slaar,  at  vi  drikke  et  Glas  for  Digteren  og  Viden- 
skabsmanden Matthias  Grønberg.  Vel  kan  han  ikke 
i  Aandens  mægtige  Vingeslag  maale  sig  med  min 
herlige  Ven  Svanemose,  men  dog  skal  han  tælles 
blandt  de  høit  begavede  Banebrydere  for  det  nye 
Aandsliv  i  Jøvik  og  nævnes  blandt  Gjennembruddets 
stærke  Mænd.« 

Skaalen  blev  drukken  med  Jubel.  Endnu  en 
Stund  blev  man  siddende  og  udvexlede  Tanker  i 
livlig  Samtale.  Den  sene  Midsommersol  sank  lang- 
somt, og  Lyset  begyndte  at  svinde.  Da  nu  ogsaa 
Flasken    var    tømt,    brød  man  op  for  at  gaa  til  Sit. 

Under  mange  Venskabsforsikkringer  skiltes  man  fra 
hinanden. 

Da  Overlærer  Plageman n  var  kommen  hjem 
paa  sit  Værelse  og  fra  sit  Vindue  kastede  et  Blik 
ned  paa  Gaden,  hvor  adskillige  Spadseregængere 
dreve  frem  og  tilbage  i  den  stille  Sommeraften,  gned 
han  sig  fornøiet  i  Hænderne,  idet  han  sagde  ved  sig 
selv:  »Nu  tror  jeg  næsten,  der  begynder  at  komme 
lidt  Fart  paa  Tingene  her  i  Jøvik  —  og  det  kan  de 
saamænd  takke  Søren  Plagemann  for!«  Og  med 
denne  frydefulde  Tanke  satte  Overlæreren  sig  hen 
for  at  nyde  sit  ensomme  Aftensmaaltid. 


N 


VIII. 
aa,  lille  Popp,  har  Du  saa  talt  med  Brylle 


derom?« 

»Hvorom?« 

»Ih  om  det,  Du  veed  nok!« 

»Ja  hvor  skal  jeg  vide  det  —  Brylle  og  jeg 
har  virkelig  saa  Meget  at  tale  med  hinanden  om.« 

»Aa  stil  Dig  nu  ikke  saa  uvidende  an,  Popp, 
Du  veed  jo  godt,    at    jeg  mener  Frederikke  Rosen.« 

»Hvad  er  der  i  Veien  med  hende?« 

»Nei  hør,  Popp,  Du  er  virkelig  ikke  til  at  holde 
ud.  Har  Du  da  reent  glemt,  hvad  vi  To  sadde  her 
og  talte  om  for  otte  Dage  siden?« 

»Naa  nu  forstaar  jeg,«  sagde  Pastor  Popp,  idet 
en  Erindring  om  den  tidligere  Samtale  ganske  lang- 
somt dukkede  op  for  hans  Tanker  og  efterhaanden 
klædte  sig  i  en  bestemtere  Form.  »Ja  Du  maa 
undskylde,  Sylphemor,  men  jeg  havde  virkelig  rent 
glemt  det.« 

»Saadant  Noget  glemmer  man  ikke,«  sagde  Sylphe- 
mor i  en  skarp  Tone. 

»Brylle  og  jeg  have  virkelig  langt  vigtigere 
Sager  at  forhandle,  naar  vi  To  komme  sammen.« 

»Kan  der  gives  noget  Vigtigere  end  Ens  bedste 
Vens  Giftermaal  ? « 

»I  Kvinder  tænke  nu  heller  aldrig  paa  Andet 
end  Forlovelser  og  Giftermaal.  Vi  Mænd  have 
høiere  og  alvorligere  Ting  i  vore  Tanker.« 

»Passiar,  min  Popp,  det  er  Altsammen  bare 
Udflugter.  Du  har  lovet  mig  at  tale  med  Brylle 
om  denne  Sag,  og  nu  maa  Du  virkelig  ogsaa 
holde  det.« 

»Har  jeg  lovet  det.-^«  sagde  Pastor  Popp  over- 
rasket, »det  mindes  jeg  virkelig  slet  ikke.« 

»Men  jeg  mindes  det,  og  det  kan  vel  være  til- 
strækkeligt. Men  forresten  —  har  Du  Betænkelig- 
heder for  at  tale  med  din  Ven  derom,  saa  er  jeg 
ikke  bange  derfor.  Jeg  skal  gjerne  tale  med  Brylle 
derom,  saasnart  han  næste  Gang  besøger  os.« 

»Nei  saa  er  det  vist  bedre,  at  jeg  gjør  det,« 
meente  Præsten,  »det  er  en  Sag,  der  maa  behandles 
med  stor  Varsomhed,  og  jeg  har  dog  større  pastoral 
Øvelse  deri,  end  Du  har.« 

»Vil  Du  da  love  mig,  at  gjøre  det  den  Dag 
imorgen?« 

»Imorgen  eller  iovermorgen,  som  det  nu  kan 
falde  sig.« 

»Nei  lad  det  blive  imorgen,  ellers  opsætter  Du 
det  bare  paa  Ny  fra  Dag  til  Dag,  og  saa  bliver  der 
dog  Intet  af.« 

»Naa  ja  • —  saa    skal   jeg   da  gjøre  det  imorgen, 

skjøndt  jeg  synes  nu  rigtignok  ikke,  at  den  Sag 
har  saadant  Hastværk!«  — 

—  Som  en  ordholdende  Mand  begav  Pastor 
Popp  sig  næste  Dag  hen  til  sin  lærde  Ven.  Han 
traf  ham  i  Studerestuen  ved  Skrivebordet:  foran 
ham  paa  Bordet  laa  flere  tykke  Bøger  opslagne, 
og  paa  tre,  fire  Stole,  som  vare  opstillede  omkring 
ham,  laa  ligeledes  store  opslagne  Folianter.  Ved 
Synet  af  al  denne  Lærdom  gyste  det  lidt  i  Pastor 
Popp,  og  han  ønskede,  at  han  ikke  havde  ladet  sig 
fralokke    det  omtalte  Løfte  af  sin  Hustru. 

Pastor  Brylle  modtog  sin  Embedsbroder  efter 
Sædvane  med  megen  Venlighed  og  bad  ham  tage 
Plads  i  Sophaen. 

»Undskyld!  jeg  forstyrrer  Dig  vist  i  dine  Stu- 
deringer!« sagde  Pastor  Popp  i  det  svage  Haab,  at 
der  herved  kunde  frembyde  sig  en  Mulighed  for 
ham  til  at  slippe  bort. 

Men  den  høflige  Licentiat  afskar  ham  strax 
dette  Haab  ved  at  forsikkre,  at  hans  Besøg  var  ham 
saare  kjærkomment. 

Pastor  Popp  begyndte  at  tale  om  nogle  kirke- 
lige Forretninger;  det  kunde  jo  altid  være  en  pas- 
sende Lidledning.  Da  dette  Æmne  var  afhandlet, 
indtraadte  der  en  lille  Pause. 

»Ja  man  kan  ligesaa  gjerne  springe  i  det  som 
krybe  i  det,«  tænkte  Popp,  og  nu  begyndte  han  at 
tale  om  Bager  Rosens  Hus,  skildrede,  hvor  h3-gge- 
ligt  og  fornøieligt  der  var  at  komme,  hvor  forstandig 
Bageren    var,    hvor  inderlig   god   Tante   Dorthe   var 

og  endte  tilsidst  med  en  høi  Lovprisning  af  Frederikke 
og  alle  hendes  udmærkede  Egenskaber. 

Brylle  hørte  til  i  aandsfraværende  Taushed; 
hans  Tanker  vare  langt  inde  i  de  theologiske  Over- 
veielser,  i  hvilke  han  havde  været  fordybet  inden 
Vennens  Komme. 

Pastor  Popp  meente  imidlertid,  at  denne  tilsyne- 
ladende Ligegyldighed  kunde  være  Forstillelse,  og 
antog  derfor,  at  nu  kunde  Øieblikket  være  kommen 
til  at  vove  et  afgjørende  Hovedslag.  Han  henkastede 
derfor  i  en  lidt  flot  Tone:  »Min  Sylfemo'er  og  jeg 
sadde  saamænd  forleden  Aften  og  talte  om,  at 
Frederikke  kunde  være  en  udmærket  Hustru  for 
Dig,  Brylle.« 

Den  Glæde,  som  Pastor  Popp  følte  over  at 
være  kommen  over  det  vanskelige  Punkt  og  have 
opfyldt  sit  Løfte,  blev  dog  hurtig  afløst  af  Skræk 
over  at  see  den  Virkning,  som  disse  Ord  fremkaldte 
paa  Brylle.  Denne,  der  hidtil  havde  været  langt 
borte  i  sine  egne  Tanker,  var  nu  paa  een  Gang 
med.  En  dyb  Rødme  udgød  sig  over  hans  Kinder 
og  hans  Pande,  og  hans  brune  Øine  antog  en 
mørkere  Farve,  medens  de  fik  et  underligt  Udtryk 
af  Vrede  og  Frygt.  Han  strøg  sig  et  Par  Gange 
med  Haanden  gjennem  det  fyldige  Haar  og  sagde 
derpaa  med  streng  Alvor:  »Det  forekommer  mig, 
at  Sligt  maatte  blive  min  egen  Sag  og  ikke  ved- 
kommer Andre.« 

»Kjære  Ven,  det  var  jo  kun  Spøg,»  sagde  den 
forbløffede  Popp,  der  gjerne  vilde  udslette  de  dristige 

Ord  igjen,  om  det  var  muligt.  »Sligt  behøver  man 
jo  ikke  at  lægge  videre  Vægt  paa.« 

»Overfor  pur  unge  Mennesker  kan  det  være 
sandt  nok.  Men  naar  man  er  i  den  Alder,  som 
jeg  er,  og  hvori  Frøken  Rosen  er,  finder  jeg  en 
saadan  Spøg  høist  upassende,«  sagde  Brylle  med 
Værdighed. 

»Naa  ja,  ja,  lutter  Spøg  var  det  da  heller  ikke,« 
sagde  Pastor  Popp,  idet  han  i  en  Fart  skyndte  sig 
at  forandre  Signalerne.  »Det  er  den  Slags  Spøg, 
hvorunder  der  skjuler  sig  en  dybere  Alvor  —  saa- 
ledes  som  den  romerske  Digter  siger:  hæ  nugæ  ad 
seria  ducunt.« 

Det  latinske  Citat  havde  en  beroligende  Virk- 
ning paa  den  lærde  Licentiat.  Atter  strøg  han 
Haanden  et  Par  Gange  gjennem  Haaret  og  sagde 
derpaa:  »Ja  jeg  veed  det  jo  nok,  at  Du  og  din 
Hustru  ere  mine  Venner  — « 

»Dine  sande  Venner,  dine  bedste  Venner,«  af- 
brød Popp  ham,  uhyre  glad  over,  at  Brylle  begyndte 
at  blive  mildere  stemt.  »Vi  tænke  kun  paa,  hvad 
der  kan  være  til  dit  Vel.  —  Og  her,«  tilføiede  han 
i  en  sagtere  Tone,  »vil  jeg  ikke  fordølge  Dig,  at 
det  er  vor  begges,  og  navnlig  min  Kones  Mening, 
at  det  vilde  være  godt  for  Dig,  min  Ven,  om  Du 
vilde  bestemme  Dig  til  at  ombytte  din  enlige  Stand 
og  blive  ligesaa  lykkelig,  som  jeg  og  min  Sylfe- 
mo'er  føle  os.« 

Licentiaten  rømmede  sig,  som  om  han  vilde 
sige  Noget,  men  han  sagde  dog  alligevel  Intet. 
Han   reiste   sig  og   gik  et  Par  Gange  op  og  ned  ad 

Gulvet,  medens  Pastor  Popp  blev  siddende  i  spændt 
Forventning  efter,  hvad  der  nu  vilde  komme. 

Foreløbig  kom  der  dog  Intet,  man  kunde  kun 
see,  at  Licentiaten  var  i  dybe  Tanker;  men  af  hvad 
Art  disse  Tanker  vare,  om  de  atter  havde  søgt  til- 
bage til  de  store  opslagne  Folianter,  eller  om  de 
havde  faaet  nye  Impulser  ved  Pastor  Popps  dristige 
Tale  —  det  var  Popp  ikke  istand  til  at  afgjøre. 

Licentiaten  tog  atter  Plads  i  Sophaen  ved  Siden 
af  sin  Ven,  rømmede  sig  et  Par  Gange,  strøg 
Haanden  gjennem  Haaret  og  sagde  derpaa:  »Ja, 
min  Ven,  jeg  vil  ikke  nægte,  at  lignende  Tanker 
som  de,  Du  nys  antydede,  ogsaa  have  bevæget  sig 
i  min  Sjæl.« 

»Nei  virkelig!«  udbrød  Pastor  Popp  i  stor  Hen- 
rykkelse, »det  glæder  mig  overordentlig,  ganske 
overordentlig,«  og  i  sin  Glæde  trykkede  han  Yen- 
nens Haand  flere  Gange. 

»Men  jeg  tilstaar,«  tilføiede  Brylle,  »at  mine 
Tanker  ere  gaaede  i  anden  Retning.« 

»Hvorhen  da.''  hvorhen?«  spurgte  Popp  ivrig. 

»Ja  seer  Du,«  svarede  Licentiat  Brylle  tøvende, 
»jeg  mener  rigtignok,  at  den,  Du  nys  nævnede,« 
—  han  skyede  aabenbart  at  nævne  den  unge  Piges 
Navn  —  »hun  passer  ikke  for  mig.  Jeg  maa  efter 
mit  Naturel  og  Temperament,  efter  min  aandelige 
Organisme  og  mine  fremherskende  Evner,  kortsagt 
efter  min  hele  Tænker-Individualitet  maa  jeg  have 
en  —  hm!  ja!  —  en  Hustru,  som  kan  samstemme 
med  mig,  følge  mig  i  mine  Overveielser  og  Reflex- 

ioner,  og  det  kan  den  omtalte  unge  Person  virke- 
lig ikke.« 

»Ih  men  Gud  bevares,  Brylle,«  udbrød  Pastor 
Popp  forskrækket,  »Du  vil  da  vel  ikke  have  ligesaa 
lærd  en  Theolog  til  Kone,  som  Du  selv  er,  for  hvor 
skulde  man  finde  en  saadan?  —  —  Ja  maaske, 
naar  Kvinderne  begynde  at  indstille  sig  til  theo- 
logisk  Attestats  og  derefter  tage  en  akademisk  Grad, 
men  til  den  Tid  bliver  Du  vel  en  gammel  Mand, 
Brylle,  og  saa  er  det  for  sent  at  gifte  sig.« 

»Saadanne  Urimeligheder  fordrer  jeg  ikke,  det 
kan  Du  da  vel  begribe,«  lød  Brylles  alvorsfulde 
Svar,  »men  jeg  kræver  en  Hustru  med  Intelligents, 
med  theologisk  Forstaaelse,  som  er  istand  til  at 
følge  mine  dogmatiske  Tankerækker  og,  naar  jeg 
ønsker  det,  kan  føre  en  Samtale  med  mig  om  saa- 
danne høie  Materier.« 

»Det  bliver  meget  vanskeligt  at  finde  en  saa- 
dan,« bemærkede  Pastor  Popp  tvivlende.  »Det  for- 
staar  sig,«  rettede  han  sig  hurtig,  »jeg  har  jo  ganske 
vist  fundet  en  saadan  i  min  Severine,  men  der  er 
kun  een  Severine,  min  Ven,  og  hendes  Lige  finder 
Du  ikke  i  det  ganske  Land.« 

»Hvor  stor  Høiagtelse  jeg  nærer  for  din  for- 
træffelige Hustru,  ønsker  jeg  dog  ikke  en  Gjen- 
tagelse  af  hende,  saa  lidt  som  Du  og  jeg  ere  en 
blot    Gjentagelse    af    hinanden.       Men     jeg    antager 

—  jeg  tror jeg   haaber,«    Pastor  Brylle 

stammede  forlegent  og  søgte  efter  Ordene,  »det 
kunde  dog  være  muligt,  at  jeg  har  fundet  en  ung 
Pige   med    den  aandelige  Opvakthed,   med   den,    om 

jeg  saa  tør  sige,  theologiske  Receptivitet,  som  jeg 
kunde  ønske  min  tilkommende  Hustru  i  Be- 
siddelse af.« 

»Det  kan  da  ikke  være  her  i  Jøvik,«  udbrød 
Pastor  Popp  med  stor  Bestemthed. 

»Og  hvorfor  ikke?  Der  findes  jo  mange  vakkre 
os:  forstandige  Folk  i  denne  By.  Der  er  nu  f.  Ex. 
Rektoren,  det  er  en  videnskabelig  dannet  Mand  med 
megen  Lærdom  og  Belæsthed.« 

Nu  var  pludselig  Pastor  Popp  med,  han  følte 
sig  slagen  af  Rædsel.  »Det  er  da  vel  aldrig  Rek- 
torens Datter,  Du  tænker  paa?«  raabte  han  og 
greb  Brylle  i  Armen,  som  om  han  vilde  drage  ham 
tilbage  fra  en  Afgrund,  hvori  han  var  i  Begreb 
med  at  styrte  sig. 

»Hvad  er  det,  Popp,  hvorfor  tager  Du  saadan 
paa  Veie?« 

»Brylle,  Brylle!  gjør  aldrig  det!  Du  vil  gjøre 
baade  hende  og  Dig  ulykkelige  for  hele  Livet!« 

»Hvad  er  nu  det  for  en  Snak!  Rektoren  er  jo 
baade  en  lærd  og  kundskabsrig  og  meget  elskværdig 
Mand,«  sagde  Brylle,  idet  han  haardnakket  vedblev 
at  tale  om  Rektoren,  som  om  det  var  ham,  hans 
Fremtidsplaner  gjaldt. 

»Rektoren  er  en  gammel  forstokket  Rationalist, 
og  det  er  i  mine  Øine  det  Samme  som  en  Hed- 
ning.« 

»Der  maa  dog  gjøres  en  vis  Forskel  — «  ind- 
vendte Brylle,  men  blev  afbrudt  af  sin  nidkjære 
Embedsbroder,  som  vedblev:  »Der  er  ingen  Forskel, 
det    gjælder  om  at  holde  Grændseskellene  urokkelig 

fast.  Naar  en  Mand  tvivler  om  Miraklerne,  som 
jeg  veed,  at  Rektoren  gjør  det,  naar  han  vil  for- 
klare dem  paa  en  naturlig  Maade,  saa  er  han  en 
Hedning,  der  har  forladt  Troens  sande  Grund,  det 
siger  jeg.  Pastor  Popp,  og  det  vil  jeg  forsvare  for 
al  Verden.« 

»Dogmet  om  Miraklerne  kan  dog  maaske  under 
visse  Omstændigheder  regnes  til  det  Peripheriske  i 
Dogmatiken,«  sagde  Brylle,  idet  han  gjorde  et  svagt 
Forsøg  paa  at  redde  den  stakkels  Rektor  ved  Hjælp 
af  den  berømte  Polygon-Methode. 

»Nei  det  kan  ikke.  Miraklerne  høre  til  det 
Centrale  i  Dogmatiken.  Hvo  som  nægter  dem, 
han  er  Løgneren,  han  er  Antichristen  —  og  det  er 
Rektoren  —  og  hans  Datter  er  ikke  et  Haar  bedre.« 

»Du  gjør  dem  begge  Uret,  og  især  Datteren,« 
sagde  Brylle,  som  nu  ogsaa  begyndte  at  blive  ivrig. 
»Hun  har  ganske  vist  nogle  besynderlige  Meninger, 
og  jeg  har  disputeret  med  hende  derom,  men  hun 
har  endt  med  at  cedere  og  indrømme,  at  jeg 
havde  Ret.« 

»Tro  hende  ikke!  det  er  bare  Rænkespil  og 
Forstillelse  og  intet  Andet.  O  de  Kvinder,  de 
Kvinder,  hvilke  løgnagtige  og  rænkefulde  Væsener 
de  dog  ere!  Du  kjender  dem  ikke,  Brylle,  for  Du 
har  altid  været  begravet  i  dine  Bøger,  men  jeg 
kjender  Livet,  og  jeg  kjender  Kvinderne  og  veed, 
hvilke  listige  Slanger  de  kunne  være.  Nu  giver 
Edele  efter  og  indrømmer,  at  hun  har  Uret,  men 
vent  blot,  til  hun  er  bleven  din  Hustru  og  har 
faaet  fast  Sæde  i  dit  Hus  —  saa  skal  Du  see,    hvor 

Kætteriet  og  Vantroen  vælder  ud  af  hende  og 
lægger  sig  som  et  giftigt  Aandepust  over  dit  Hjem.« 

Brylle  kunde  dog  ikke  gaa  ind  paa  denne  Op- 
fattelse, han  meente,  at  hans  kjære  Ven  var  altfor 
streng  i  sin  Dom  og  i  sin  Nidkjærhed  for  Troens 
Renhed  gjorde  Edele  og  hendes  Fader  Uret.  Det 
Hele,  han  kunde  indrømme,  var,  at  de  maaske 
begge  vare  mere  philosophisk  end  theologisk  an- 
lagte. 

»Og  det  er  netop  det  Allerværste,  der  i  mine 
Tanker  kunde  siges  om  dem,«  udbrød  den  tros- 
ivrige  Pastor  Popp,  »thi  dermed  har  Du  nævnet 
Kilden,  hvorfra  al  deres  Vantro  og  Ugudelighed 
stammer.  Hvad  er  Philosophi  andet  end  Vantro  og 
Gudsfornægtelse?  Og  hvad  har  en  orthodox  Theo- 
log  som  Du  og  jeg  med  Philosophien  at  skaffe?  Og 
hvad  skal  Du  med  en  philosophisk  Hustru?  Nei, 
nei,  Brylle:  Israels  Sønner  skulle  ikke  tage  sig 
Hustruer  blandt  Moabs  og  Ammons  Døttre  —  den 
Lov  staar  ved  Magt  endnu  den  Dag  idag  i  Kirken 
og  gjælder  fremfor  Alt  dens  Præster  og  Lærere.« 

Det  hjalp  ikke,  at  Brylle  fremsatte  den  Mulig- 
hed, at  han  maaske  kunde  omvende  Rektoren  og 
hans  Datter  fra  deres  Vildfarelser  —  det  kaldte 
Pastor  Popp  for  lutter  Phantasterier,  hvormed  han 
blot  skuffede  sig  selv;  det  var  Drømme,  hvorefter 
der  vilde  følge  en  bitter  Opvaagnen.  I  Modsætning 
til  Edele  fremhævede  han  Frederikke  Rosen;  hende 
havde  han  confirmeret,  og  han  kunde  sige  hende  fri 
for  al  philosophisk  Smitte.  »Det  er  en  frisk,  umid- 
delbar Pige,«    sluttede    han   sin  Lovtale  over  hende, 

»med  herlige  theologiske  Kvaliteter,  som  under  din 
Veiledning  kunne  udvikle  sig  paa  det  Skjønneste. 
Edele  er  Philosophien,  Frederikke  er  Theologien  — 
og  naar  man  er  stillet  mellem  et  saadant  Valg,  for- 
staar  jeg  ikke,  hvor  en  rettroende  luthersk  Theolog 
noget  Øieblik  kan  betænke  sig.« 

De  to  Venner  bleve  siddende  endnu  en  Stund 
og  drøftede  dette  Æmne  uden  dog  at  komme  videre. 
Brylle  var  seig  og  vilde  ikke  give  sig,  han  vedblev 
at  paastaa,  at  Popp  havde  seet  feil  paa  Edele  og 
var  uretfærdig  mod  hende,  skjøndt  det  maatte  ind- 
rømmes, at  hun  ikke  var  fuldkommen  fast  i  Troen. 

Men  da  Pastor  Popp  havde  forladt  ham,  og 
han  blev  overladt  til  sine  egne  Tanker,  da  sank 
hans  Mod  betydelig.  Modsigelsen  gav  ham  ikke 
længere  Styrke  til  at  hævde  sit  Standpunkt,  efterdi 
der  Ingen  var  at  opponere  imod.  Og  nu  kunde  han 
ikke  længer  dølge  for  sig  selv,  at  det  var  dog  muligt, 
at  hans  Ven  havde  Ret,  selv  om  han  maaske  havde 
sat  Sagen  noget  paa  Spidsen. 

Hvad  der  især  fyldte  den  lærde  Licentiat  med 
Angst  og  Gru,  det  var,  hvad  Popp  havde  sagt  om 
Kvindernes  Rænkefuldhed  og  Snedighed.  Selv  kjendte 
han  kun  lidet  til  Kvinderne,  men  han  havde  læst 
grumme  Meget  om  dem.  Og  deri  vare  alle  gamle 
Autores  og  moderne  Forfattere  enige,  at  Kvinderne 
ere  sande  Mestre  i  Forstillelseskunsten,  og  at  de 
stakkels  Mænd  i  deres  Hjærters  Enfold  ofte  blive  et 
værgeløst  Bytte  for  dem.  Heller  ikke  kunde  han 
nægte,  at  Edele  havde  i  den  sidste  Tid  viist  en  vis 
Tilbageholdenhed    overfor    ham,    at    der    var    noget 

ikke  viste  fuld  Ærlighed  overfor  ham. 

Urolig  gik  han  op  og  ned  ad  Gulvet,  han  er- 
kjendte,  at  her  var  et  Problem,  som  Videnskaben 
ikke  formaaede  at  klare.  Saa  satte  han  sig  atter  ned 
mellem  sine  Folianter  for  at  fortsætte  Studierne  der, 
hvor  Popps  Besøg  havde  afbrudt  dem,  men  det 
hjalp  ikke,  hans  Tanker  gik  andre  Veje.  Saa  sprang 
han  op,  greb  Hat  og  Paraply  for  at  gaae  sig  en 
Tour. 

Himlen  var  skyfuld  og  overtrukken.  Det  regnede 
lidt,  saa  Brylle  maatte  slaa  sin  Paraply  op.  Men 
den  milde,  bløde,  fugtige  Luft  gjorde  ham  godt, 
den  virkede  dæmpende  og  beroligende  paa  hans 
Sind.  Han  gik  nedad  Storgaden;  et  Par  Forbi- 
gaaende,  som  han  mødte,  traadte  ærbødigt  til  Side 
og  hilste  ham.  Selv  en  Skomagerdreng,  der  lystig 
fløitende  med  et  Par  Støvler  i  Haanden  travede  op 
ad  Gaden,  holdt  øieblikkelig  inde  med  sin  Musik 
og  rev  Kasketten  af  Hovedet,  da  han  fik  Øie  paa 
Præsten.  Brylle  hilste  venlig  igjen,  han  kunde 
næsten  misunde  Drengen,  der  sorgløs  og  freidig  gik 
sin  Vei  gennem  Livet  uden  at  kjende  trykkende  og 
nagende  Uro.  Men  saaledes  er  nu  engang  Livets 
Goder  fordelte:  Høihed  og  Lærdom,  der  løfter  En 
op  over  Mængden,  medfører  Sorger  og  Bekymringer, 
som  ere  ukj endte  for  den  ustuderede  og  enfoldige 
Hob,  der  griber  rask  til  uden  at  plage  sig  med 
Reflexioner  og  Overveielser. 

Saa  dreiede  Pastor  Brylle  gjennem  et  Par  Smaa- 
gader    og    en    smal    Gyde,    der    førte    ham    ud    bag 

Haverne.  Der  kunde  han  gaa  i  Ensomhed  og  ufor- 
styrret overlade  sig  til  sine  Tanker.  Han  fulgte 
Stien,  der  førte  ham  op  over  Bakken,  medens  hans 
Blik  svævede  ud  over  de  bølgende  Kornmarker  til 
de  f]erne  Skove.  Regnen  hørte  op,  Solen  brød 
frem  et  Øieblik  og  kastede  et  hurtigt  Streiflys  hen 
over  den  rige  gyldne  Sæd,  der  næsten  saaes  som  i 
forklaret  Skjønhed,  men  saa  forsvandt  den  igjen  — 
det  var  næsten,  som  om  den  bare  havde  villet  see 
efter,  om  det  ogsaa  virkelig  var  Pastor  Brylle,  som 
vandrede  der  i  kvidefulde  Elskovstanker. 

Nu  var  han  oppe  paa  Toppen  af  Bakken  langs 
Plankeværket,  bag  hvilket  Rektorens  Have  laa.  Han 
standsede  et  Øieblik  og  saae  ud  over  det  skjønne 
Landskab,  der  bredte  sig  for  ham,  over  hvilket  den 
kviddrende  Lærkesang  lød  i  stigende  Jubel.  Han 
hengav  sig  til  bittersøde  Erindringer  om,  hvorledes 
han  tidligere  havde  standset  her  i  stille  Glæde  og 
Forventning.  Nu  var  Glæden  forbi,  og  istedetfor 
var  der  falden  stor  Uro  og  Usikkerhed  over  ham. 
Han  fortrød  næsten,  at  hans  nidkjære  Ven  havde 
med  saadan  Ufortrødenhed  antaget  sig  hans  Sag,  og 
ikke  heller  havde  ladet  ham  skøtte  sig  selv.  Paa 
den  anden  Side  turde  han  heller  ikke  nægte,  at 
Popp  vistnok  havde  Ret  —  ak  desværre  altfor  megen 
Ret  i  sine  Udtalelser. 

Han  gik  videre  frem  og  kom  til  Havedøren, 
der  saa  ofte  gæstfrit  havde  staaet  aaben,  som  om 
den  vilde  indbyde  ham  til  at  træde  ind  og  besøge 
Rektoren  og  hans  Datter.  Idag  var  den  lukket. 
Var  det  maaske  et  Varsel?      Brylle  trøstede  dog  sig 

selv  med,  at  han  kunde  jo  meget  godt  dreie  om  ad 
den  næste  Gyde  og  dernæst  atter  om  Hjørnet  og 
gaa  ind  til  Rektorens  ad  den  sædvanlige  Hoveddør 
—  men  han  gjorde  det  imidlertid  ikke.  Han  fort- 
satte sin  Vei,  gik  nedover  Engen  og  derefter  op  ad 
Skraaningen,  der  førte  til  det  vestre  Anlæg.  Her 
gjorde  han  nogle  Slag  frem  og  tilbage,  og  saa 
faldt  det  ham  ind,  at  han  kunde  gaa  ned  og  see  til 
en  syg  Kone,  som  han  af  og  til  besøgte. 

Det  var  en  fornuftig  Beslutning,  thi  Synet  af 
Andres  Nød  og  Smerte  bringer  os  til  at  glemme  vor 
egen.  Trøstens  Ord,  som  Brylle  talte  til  den  syge 
og  lidende  Kone  for  at  styrke  og  opmuntre  hende, 
virkede  tilbage  paa  ham  selv  og  skænkede  ham  den 
Ro,  han  trængte  til. 

Da  han  atter  traadte  ud  paa  Gaden,  skinnede 
Solen  klart,  Skyerne  vare  dragne  bort  og  stode  i 
det  Fjerne  som  snedækte  Bjergkjæder  over  Hori- 
zonten.  Brylle  fornam,  at  der  var  foregaaet  en 
lignende  Forandring  med  ham  selv.  Han  følte  sig 
mærkelig  oprømt,  det  var,  som  om  de  tunge  og 
mørke  Skyer,  der  nys  havde  leiret  sig  over  ham, 
atter  vare  dragne  bort  —  ja  han  forstod  egentlig 
ikke,  hvad  det  var,  som  havde  ængstet  og  trykket 
ham.  Det  syntes  ham,  at  Edele  og  Rektoren  og 
Alt,  hvad  der  vedkom  dem,  i  Øieblikket  laa  i  fjern 
Afstand  og  slet  ikke  vedkom  ham.  Hans  trosivrige 
Ven  havde  dog  havt  Ret:  hvad  har  Israels  Søn  at 
skaffe  med  Moabiten  og  hans  fagre  Datter? 

I  denne  glade  og  fornøielige  Sindsstemning 
vandrede    Pastor    Brylle    gjennem    Byen.      Da    han 

kom  forbi  Bager  Rosens  Hus,  stod  Gangdøren  aaben 
—  mærkelig  nok,  ligesom  Døren  til  Rektorens  Have 
havde  været  lukket.  Kunde  dette  maaske  ogsaa 
være  et  Varsel  med  høiere  Betydning? 

Brylle  standsede  et  Øieblik  og  tænkte  efter. 
Havde  den  fortræffelige  Pastor  Popp  faaet  Ret  i  den 
første  Del  af  sine  Udtalelser,  kunde  han  da  maaske 
ikke  ogsaa  faa  Ret  i  den  anden  Del.^  I  hvert  Fald 
havde  man  da  Lov  at  see  efter,  det  var  en  uskyldig 
Sag,  som  ikke  behøvede  at  drage  videre  Følger 
efter  sig. 

Pastor  Brylle  gjorde  en  rask  Vending  og  gik 
ind  gjennem  den  aabne  Dør. 

Han  gik  gjennem  den  lange  Gang,  der  førte 
til  Dagligstuen,  og  bankede  paa.  Et  venligt  »Kom 
ind!«  besvarede  hans  Banken.  Han  traadte  ind  og 
fandt  Tante  Dorthe  og  Frederikke  derinde.  De 
pleiede  ellers  at  opholde  sig  i  det  store  Lysthus 
ude  i  Haven,  men  idag  havde  Regnveiret  drevet 
dem  ind  i  Stuen. 

Pastoren  hilste  paa  begge  Damerne,  Tante  Dorthe 
bad  ham  tage  Plads,  medens  Frederikke  løb  ud  for 
at  underrette  sin  Fader  om  den  hædrede  Gæsts 
Ankomst. 

Lidt  efter  traadte  Bageren  ind,  fulgt  af  sin 
Datter.  »Goddag,  goddag,  Hr.  Pastor!«  udbrød  han 
og  rakte  sin  brede  Haand  frem ,  hvilken  Pastor 
Brylle  forsigtig  tog  imod,  »det  er  længe  siden,  De 
har  seet  ind  til  os,  saa  vi  troede  næsten.  De  rent 
havde  glemt  os  Smaafolk.« 


192 

»Hvis  det  da  ikke  snarere  er  os  Smaafolk,  der 
maa  regne  os  det  til  en  Ære  at  kunne  besøge  Bager 
Rosen,«  sagde  Pastor  Brylle. 

»Ha  ha!«  svarede  Bageren,  »skal  vi  nu  til  at 
stikke  hinanden  over  med  Komplimenter  —  det  duer 
jeg  ikke  til,  saa  passer  jeg  ligesaa  godt  strax.  Naa, 
Meningen  er  nu  kun  den,  at  det  er  smukt  af  Dem 
at  see  ind  til  os,  og  det  er  vi  glade  over.  —  Hvor- 
dan gaar  det  ellers?  brav  travlt  i  disse  Tider?« 

Pastor  Brylle  svarede,  at  den  sidste  Tid  havde 
været  meget  travl  for  ham :  mange  kirkelige  Forret- 
ninger, Læsning  med  Confirmander,  og  saa  vilde 
man  dog  gjerne  anvende  en  Smule  Tid  paa  Fort- 
sættelsen af  sine  Studier. 

»Det  kan  jeg  saa  godt  forstaa,«  sagde  Bageren, 
»man  kan  da  ikke  hele  Tiden  give  ud,  men  maa  jo 
ogsaa  stundum  tage  ind.« 

Tante  Dorthe  tog  nu  Ordet  og  udbredte  sig 
i  en  lille  Lovtale  over,  hvor  velsignet  det  maatte 
være  ikke  at  skulle  bryde  sit  Hoved  med  disse 
mange  prosaiske  Soi'ger,  men  kunne  glemme  Alt 
i  sine  Bøger.  Tante  Dorthe  talte  herom  aldeles 
uinteresseret,  thi  hun  havde  for  sit  personlige  Ved- 
kommende intet  Kjendskab  til  disse  ideale  Glæder, 
eftersom  hendes  Liv  ganske  var  viet  til  Omsorg  for 
Mand  og  Hus  og  Børn. 

Samtalen  gik  sin  jævne  Gang.  Frederikke  tog 
ikke  videre  Del  i  den,  men  sad  den  meste  Tid 
ivrig  bøiet  over  sit  Sytøi.  Det  var  maaske  Ære- 
frygten for  den  lærde  Mand,  der  bandt  hendes  ellers 
saa  livlige  Tunge.    Kun  af  og  til  saae  hun  op  med 

et  nysgjerrigt  Blik,  men  saasnart  Brylle  fæstede  sine 
alvorsfulde  Øine  paa  hende,  var  hun  strax  ved 
Sytøiet  igjen. 

Trods  alle  Pastor  Brj-lles  Udtalelser  om,  hvor 
travlt  han  havde  i  denne  Tid,  lod  det  dog  til,  at 
han  idag  havde  Tiden  ganske  godt  til  sin  Raadig- 
hed,  thi  han  blev  siddende  og  passiarede  i  al  Ro 
og  Mag.  Bageren  gik  ud,  da  hans  Nærværelse 
krævedes  i  Bageriet,  hvorved  Brylle  blev  alene  til- 
bage med  Frederikke  og  hendes  Moder.  Dette  lod 
dog  ikke  til  i  nogen  Maade  at  forurolige  ham; 
tværtimod  han  talte  og  fortalte  Adskilligt.  Jævnlig 
henvendte  han  sig  til  Frederikke,  og  det  lykkedes 
ham  da  ogsaa  efterhaanden  at  drage  hende  ind  med 
i  Samtalen. 

Blandt  Andet  faldt  Talen  ogsaa  paa  Svanemose 
og  hans  Digtninge.  Brylle  vilde  dog  ikke  fuldt 
ud  anerkjende  disse,  men  tillod  sig  adskillige  kri- 
tiske Bemærkninger.  Efterdi  nu  Svanemoses  Digter- 
storhed var  en  urokkelig  Trosartikel  i  Jøvik,  saa 
blev  baade  Moder  og  Datter  tkke  lidet  forbausede 
ved  at  høre  den  lærde  Licentiat  udtale  slige  kæt- 
terske Meninger.  Da  Brylle  mærkede  deres  Uro, 
skyndte  han  sig  at  rebe  Seilene.  Han  forklarede 
sine  Ord  nærmere  derhen,  at  han  slet  ikke  bedømte 
Svanemoses  Digte  fra  et  æsthetisk  Standpunkt  — 
han  var  jo  ikke  Æsthetiker,  men  Theolog,  og  havde 
<lerfor  heller  ingen  Ret  til  at  udtale  nogen  æsthetisk 
Dom,  det  maatte  han  overlade  til  Wouwermann  og 
andre  Sagkyndige.  Men  hvad  han  savnede  hos 
.Svanemose  —  og  det  maatte  han  netop  som  Theolog 

have  fuld  Ret  til  at  sige  —  var  et  bestemt  sædelig- 
religiøst Standpunkt.  Pastor  Brylle  udviklede  dette 
nærmere  og  kom  herved  til  at  omtale  Digteren 
Johannes  Ewald,  hvem  han  fra  et  sædelig-religiøst 
Standpunkt  (ikke  fra  et  æsthetisk  —  thi  det  Æsthe- 
tiske  vedkom  jo  ikke  ham  som  Theolog),  maatte 
sætte  ikke  saa  lidt  høiere  end  Svanemose. 

Tante  Dorthe  fandt,  at  Pastoren  havde  saa 
fuldstændig  Ret,  men  kunde  dog  ikke  nægte,  at 
Svanemoses  Digtninge  vare  noget  af  det  Aller- 
mærkeligste, som  nogensinde  havde  seet  Dagens 
Lys  i  Jøvik,  og  at  »denne  Ewald«  dog  ikke  var  saa 
mærkelig  som  »vor  egen  Svanemose«.  Frederikke 
tog  ogsaa  Parti  for  sin  Moder  og  holdt  som  et  tro- 
fast Jøvikbarn  paa  Svanemose.  Brylle  gav  dog  ikke 
tabt,  anførte  flere  af  Ewalds  Digte  og  navnlig  hans 
bibelske  Drama  »Adam  og  Eva«,  om  hvilket  han 
som  Theolog  og  Præst  nok  havde  Ret  til  at  tale 
med.  Da  det  imidlertid  efterhaanden  viste  sig,  at 
Frederikke  kun  kjendte  meget  lidt  og  Tante  Dorthe 
slet  Intet  til  Ewald,  bad  Pastor  Brylle  om  Tilladelse 
til  at  maatte  laane  dem  Ewalds  »Adam  og  Eva«  - 
Damerne  vilde  vist  ikke  fortryde  at  stifte  Bekjendt- 
skab  med  denne  herlige  Digtning,  og  han  kunde  jo 
leilighedsvis  forklare  Et  og  Andet  for  dem,  som 
maaske  var   mindre  let  fatteligt  for  Ikke-Theologer. 

Tante  Dorthe  var  i  høieste  Grad  rørt  over 
denne  Opmærksomhed  og  takkede  mange  Gange  — 
maaske  Morten  maatte  springe  hen  til  Pastoren  og 
hente  Bogen.  Men  Brylle  sagde,  at  Morten  skulde 
ikke  gjøre  sig  Uleilighed  og  mulig  gaa  forgæves  — 

det  var  jo  ikke  saa  sikkert  at  træffe  ham  hjemme  — 
han  kunde  jo  saa  godt  selv,  naar  han  gik  forbi, 
stikke  Bogen  ind  ad  Døren  til  dem. 

Brylle  gik  meget  vel  fornøiet  bort  fra  dette 
Besøg  og  kom  hjem  i  en  hel  anden  Sindsstemning 
end  den,  hvori  han  var  gaaet  ud.  Han  sandede 
Popps  Ord,  at  der  var  overmaade  h)'ggeligt  og  godt 
i  Bager  Rosens  Hus.  Rigtignok  havde  han  endnu 
ikke  mærket  Noget  til  Frederikkes  herlige  theologiske 
Kvaliteter,  men  de  kunne  senere  vise  sig,  maaske 
hun  kun  skjulte  dem  af  en  prisværdig  Tilbageholden- 
hed og  Beskedenhed. 

Da  han  daglig  kom  forbi  Bager  Rosens  Hus 
paa  sine  Embedsvandringer  i  Byen,  kan  det  ikke 
undre,  at  han  allerede  næste  Dag  indfandt  sig  med 
den  lovede  Bog.  I  Dagligstuen  fandt  han  Ingen, 
hvorfor  han  gik  ud  i  Haven,  hvor  han  var  saa  heldig 
at  træffe  Frederikke,  der  var  ifærd  med  at  binde 
nogle  Roser  op,  og  Brylle  overrakte  hende  Bogen  og 
kunde  derefter  gjerne  været  gaaet  igjen,  da  han 
jo  nu  havde  røgtet  sit  Ærinde.  Men  han  fandt 
saa,  at  det  maaske  vilde  være  det  Rigtigste  at  sige 
nogle  Ord  til  Digtningens  rette  Forstaaelse,  navnlig 
til  Forklaring  af  Englenes  Optræden  lige  i  Begyn- 
delsen. Da  denne  Forklaring  trak  noget  i  Langdrag, 
Og  der  tilfældigvis  stod  en  Bænk  lige  i  Nærheden, 
foreslog  Frederikke,  at  de  skulde  sætte  sig.  Og  nu 
begyndte  Brylle  at  læse  de  første  Scener  høit,  medens 
Frederikke  opmærksomt  hørte  efter.  Da  han  et 
Øieblik  standsede  og  sænkede  Bogen,  kom  han  til 
at  see  lige  ind  i  Frederikkes  blaa  Øine,  i  hvilke  der 

laa  et  eftertænksomt  Udtryk.  Men  dette  Syn  gjorde 
et  høist  forunderligt  Indtryk  paa  Licentiaten,  det  var 
ligesom  han  fornam  et  pludseligt  Stød  inden  i  sig, 
dog  paa  ingen  Maade  af  nogen  ubehagelig  Art,  men 
det  satte  ham  dog  i  en  eiendommelig  Uro.  Det  var, 
som  om  hans  Hjærte  paa  een  Gang  slog  hurtigere, 
og  han  havde  en  Fornemmelse,  som  om  Blodet  foer 
ham  op  i  Ansigtet.  For  at  skjule  sin  Forvirring 
fæstede  han  atter  Øinene  i  Bogen  og  læste  videre. 
Men  noget  efter  kunde  han  dog  ikke  modstaa  atter 
at  see  op  paa  Frederikke,  og  nu  lod  det  til,  som  om 
hun  blev  greben  af  en  lignende  Forvirring,  thi  hendes 
Kinder  dækkedes  af  en  let  Rødmen. 

Hun  fattede  sig  dog  hurtigt  og  sagde:  »Det  var 
deiligt  —  især  der,  hvor  Eva  kommer  frem  og  priser 
Gud,  som  har  kaldt  hende  frem  til  Livet  —  det 
syntes  mig  i  Grunden  det  Allersmukkeste.« 

Ogsaa  Brylle  følte  sig  greben  at  Digtets  Skjøn- 
hed  som  aldrig  tidligere.  Det  var  næsten,  som  om 
hans  theologiske  Lærdoms-Rustning  gled  af  ham  et 
Øieblik,  og  han  følte  ikke  som  Theolog,  men  som 
Menneske.  Om  det  imidlertid  var  Digtets  eller  Til- 
hørerindens  Skjønhed,  der  fremkaldte  dette  høist 
mærkelige  Phænomen,  saae  han  sig  ikke  i  Stand  til 
at  afgjøre.  Han  læste  endnu  et  Par  Scener  og  gik 
derpaa  bort  efter  at  have  anbefalet  Frederikke  paa 
egen  Haand  at  fortsætte  Læsningen  af  den  herlige 
Digtning,  i  hvilken  han  havde  ført  hende  saa  godt  ind. 

Men  da  Brylle  et  Par  Dage  efter  atter  saae  ind 
til    Bager   Rosens,    nærmest    for    at    høre,    hvorvidt 

Frederikke  var  kommen  frem  i  det  bibelske  Drama, 
og  hvad  hun  fremdeles  syntes  derom  —  blev  han 
lidt  skuffet  ved  at  erfare,  at  hun  var  slet  ikke  kommen 
videre.  Hun  undskyldte  sig  med,  at  hun  havde  havt 
saa  travlt:  to  eller  tre  Gange  var  hun  begyndt  at 
læse  videre,  men  var  strax  bleven  afbrudt.  Tante 
Dorthe,  der  var  tilstede,  bevidnede  Sandheden  heraf. 
Pastor  Brylle  saae  paa  sit  Uhr  og  meddelte,  at  han 
havde  en  halv  Times  Tid  til  sin  Raadighed;  hvis 
det  var  Damerne  beleiligt,  kunde  han  gjerne  læse 
lidt  videre  for  dem.  Tilbudet  blev  modtaget  med 
mange  Taksigelser;  Tante  Dorthe  fik  sit  Strikketøi 
frem,  og  saa  toge  de  Plads  i  det  skyggefulde  Jasmin- 
Lysthus,  og  da  de  vare  komne  til  Ro,  begyndte 
Brylle  at  læse. 

Han  læste  Samtalerne  mellem  Adam  og  Eva  i 
Edens  Have,  hvori  de  lovprise  Guds  Godhed  og 
Naturens  Skjønhed.  Frederikke  lod  Sytøiet  falde 
ned  i  Skjødet  og  saae  tankefuld  ud  af  Løvhytten 
paa  Græsplænen  udenfor,  henover  hvilken  Sollyset 
faldt  i  fulde  og  varme  Straaler.  Insekternes  Summen 
lød  som  et  sagte  Chor  til  Brylles  Læsning.  Denne 
ensformige  Lyd  i  Forening  med  Formiddagsluftens 
Døsighed  var  maaske  Skyld  i,  at  Tante  Dorthe  lod 
Strikketøiet  synke  og  sad  og  nikkede  med  Hovedet. 
Det  lille  Blund,  som  hun  tog  sig,  var  dog  ikke 
dybere,  end  at  hun  strax  mærkede,  da  Brylle  standsede 
og  lagde  Bogen  fra  sig.  Øieblikkelig  var  Tante 
Dorthe  igjen  ved  fuld  Bevidsthed  og  for  at  skjule, 
hvad  der  var  vederfaret  hende,  udbrød  hun  med 
stor    Varme:       »Det    var    rigtignok     deiligt,    mage- 

løst  deiligt  at  høre  paa  —  og  det  skal  De  ret  have 
Tak  for,  Hr.  Pastor,  at  De  var  saa  god  at  læse  det 
høit  for  os.  Ak  ja!  det  er  desværre  kun  sjeldent, 
at  vi  stakkels  Kvinder  have  Leilighed  til  at  høre 
saadant  noget  rigtig  Godt.« 

Pastor  Brylle  bøiede  bifaldende  Hovedet. 

»Og  hvad  det  dog  er  for  nogle  deilige  Vers,« 
vedblev  Tante  Dorthe  i  sin  Begeistrings  Strøm.  »Ja 
det  er  nu,  som  jeg  altid  siger,  at  der  er  Ingen,  der 
skriver  saa  deilige  Vers  som  vores  egen  Svanemose.« 

»Nei,  lille  Mo'er,  Du  tager  Feil,«  skyndte  Frede- 
rikke sig  at  sige,  »det  er  ikke  af  Svanemose,  det  er 
af  Ewald.« 

»Hvad  for  en  Ewald?« 

Pastor  Brylle  tillod  sig  at  erindre  om,  at  han 
forleden  Dag  havde  talt  om  Digteren  Ewald. 

»Ja  nu  husker  jeg  det  nok,«  sagde  Tante  Dorthe. 
»Naa  saa  det  er  altsaa  af  Ewald?  Ja  da  maa  jeg 
sige,  at  han  skriver  næsten  ligesaa  smukt  som  Svane- 
mose. Især  den  Skildring  af  Tordenveiret,  den  var 
rigtignok  glimrende.« 

Pastor  Brylle  var  sig  ikke  bevidst  at  have  læst 
Noget  om  et  Tordenveir,  men  som  høflig  Mand  var 
han  saa  venlig  at  tyde  Tante  Dorthes  gaadefulde 
Tale  om  de  Tordenskrald,  hvormed  Digteren  ind- 
fører Eloahs  Komme.  Forøvrigt  var  det  ikke  saa 
underligt,  at  Tante  Dorthe  netop  fremhævede  dette 
Sted,  for  det  var  det  sidste,  som  hun  hørte,  før  hun 
slumrede  ind,  og  derfor  ogsaa  det  Første,  som  frem- 
stillede sig  for  hendes  Erindring,  da  hun  atter  vaag- 


199 

nede  op,  muligvis  lidt  omdannet  af  en  mellemlig- 
gende Drøm. 

Frederikke  havde  heldigvis  hørt  bedre  efter. 
Hun  gjorde  et  Par  Spørgsmaal  om  de  forskjellige 
Engle,  som  optræde  i  Digtningen,  og  hvad  Digteren 
tilsigtede  med  dem.  Herved  blev  Brylle  fra  Digt- 
ningens anelsesrige  Drømme  og  Syner  fort  over  paa 
et  Territorium,  hvor  han  folte  fastere  Jordbund  under 
Fødderne.  Han  gav  først  en  vidtløftig  sproglig  For- 
klaring af  Englenes  hebraiske  Navne  og  dernæst  en 
Fremstilling  af  de  lutherske  Dogmatikeres  Englelære. 
Frederikke  hørte  opmærksomt  efter;  Adskilligt  deraf 
gik  rigtignok  over  hendes  Fatteevne,  men  dette  be- 
styrkede kun  end  mere  hendes  Ærefrygt  for  Pastor 
Brylles  vidunderlige  Lærdom. 

Da  Brylle  var  gaaet,  sagde  Tante  Dorthe:  »Hvad 
det  dog  er  for  en  deilig  Mand,  den  Præst !  hvor  han 
læser  udmærket  smukt  op!  og  hvor  nedladende  han 
er,  at  han  sidder  og  taler  til  os  om  disse  lærde 
Materier,  som  om  vi  kunde  være  hans  Jævnlige. 
Den  Pige  kan  rigtignok  prise  sig  lykkelig,  som  faar 
ham  til  Mand!« 

»Hvis  han  da  nogensinde  gifter  sig!«  sagde  Frede- 
rikke leende. 

»Og  hvorfor  skulde  han  ikke  det?«  spurgte 
Tante  Dorthe.  »Lærde  Folk  kan  saamænd  ogsaa 
forelske  sig  og  gifte  sig  —  det  har  man  da  seet  for. 
Og  naar  Pastor  Brylle  paa  een  Gang  begynder  at 
besøge  os  hver  anden  Dag  —  og  læser  høit  tor  os 
—  os;  tolker  baade  Latin  Oi?  Hebraisk  for  os  stakkels 

Kvinder,  som  ikke  forstaar  et  Muk  deraf  —  saa  har 
Alt  det  nok  en  dybere  Mening.« 

»Og  hvad  skulde  det  da  være?« 

»Naa  ja  —  jeg  kan  jo  hverken  Hebraisk  eller 
Talmudisk,  men  derfor  kan  jeg  da  nok  baade  stave 
og  lægge  sammen,«  sagde  Tante  Dorthe  og  saae  be- 
tydningsfuldt paa  sin  smukke  Datter. 

Der  gik  pludselig  et  Lys  op  for  Frederikke. 
Hun  blev  blussende  rød  og  sagde  heftig:  »FyMo'erl 
det  kan  jeg  ikke  lide!« 

»Nu,  nu  Barn,  det  er  da  ikke  Noget  at  forivre 
sig  over.  Det  sker  jo  alt  i  lutter  Ærbarhed  —  og 
Pastor  Brylle  er  en  Hædersmand,  det  kan  der  kun 
være  een  Mening  om.« 

Frederikke  gjenvandt  hurtig  sin  Fatning  og  sagde 
muntert:  »Aa  her  kommer  jo  saa  mange  i  Huset, 
baade  Grønberg  og  Plagemann  og  Gløding  og  alle 
de  Andre  —  jeg  kan  da  ikke  gifte  mig  med  dem 
Allesammen,  veed  jeg.« 

»Det  er  der  jo  heller  Ingen,  som  siger.  Du  skal 
gjøre.  Men  blandt  de  Mange  vælger  man  den  Bedste. 
Og  jeg  synes  nu,  at  Pastor  Brylle  langt  overgaar 
alle  de  Andre.« 

»Det  haster  jo  ikke,  Mo'er.  Jeg  har  det  jo  godt 
og  længes  slet  ikke  efter  at  komme  bort  fra  Dig  og 
Far  og  de  Andre.« 

»Og  vi  længes  heller  ikke  efter  at  blive  af  med 
Dig,  min  Pige,«  sagde  Tante  Dorthe,  idet  hun  reiste 
sig  og  kjærtegnende  strøg  Haanden  hen  over  Frede- 
rikkes fyldige  blonde  Haar.  >;Men  derfor  gaar  Livet 
lige    fuldt    sin  Gang,    og  Far   og  jeg  kunne  jo  ikke 

bestandig  blive  hos  Dig  —  vi  maa  tage  Livsvilkaarene, 
som  Vorherre  sætter  dem  for  os.  Og  det  skader  jo 
ikke,  at  man  er  en  lille  Smule  forberedt  paa,  hvad 
der  kan  komme,  saa  man  i  Tide  kan  vide,  hvordan 
man  vil  stille  sig.«  Dermed  tog  Tante  Dorthe  sit 
Strikketøi  og  gik  bort. 

Frederikke  blev  siddende  en  Stund  alene  og 
saae  tankefuld  ud  paa  Myggesværmen,  der  dandsede 
op  og  ned  i  det  varme  Sollys  foran  Lysthuset. 


IX. 

et  var  dog  ingenlunde  Pastor  Brylles  Hen- 
sigt at  trække  sig  heelt  tilbage  fra  Rektorens  Hus. 
Dertil  var  han  en  for  vedholdende  Natur  og  kunde 
ikke  lige  strax  opgive  et  Formaal,  henimod  hvilket 
han  i  længere  Tid  havde  arbeidet.  Han  fortsatte 
sine  Besøg  hos  Rektoren,  mødtes  af  og  til  med 
Edele  i  Haven,  der  nu  stod  i  sin  skjønneste  Pragt, 
men  —  det  var  underligt  nok:  det  var  ligesom 
Guldglandsen  var  gaaet  baade  af  Pigen  og  af  Haven, 
efter  at  hans  skarpsynede  Ven  havde  aabnet  hans 
Øine.  Det  var,  som  om  der  var  kommet  noget 
Fremmed  og  Tvungent  ind  mellem  ham  og  Edele : 
muligvis  det  havde  været  der  tidligere,  men  Brylle 
havde  i  saa  Fald  ikke  bemærket  det.  Efter  et  Par 
løse  og  almindelige  Bemærkninger  faldt  Samtalen 
hen,  det  kom  ikke  mere  til  en  ivrig  Disput  som  i 
tidligere  Dage ;  ingen  af  dem  havde  Lyst  til  at  bringe 
et  saadant  Æmne  paa  Bane,  endnu  mindre  til  at 
begynde  Ordkampen.  Brylle  var  da  ordentlig  glad, 
naar  Rektoren  traadte  til  og  bragte  lidt  Liv  i  den 
hendøende  Samtale,    Men  heller  ikke  overfor  denne 

var  Forholdet  af  samme  Natur  som  tidligere.  Rek- 
toren var  vel  uforandret  og  lige  villig  til  at  optage 
et  eller  andet  lærd  Æmne  til  Forhandling,  men 
Brylle  kunde  ikke  frigjøre  sig  for  den  Mistanke,  som 
nu  engang  var  vakt  hos  ham,  at  Rektoren  i  sit 
Hjærtes  Inderste  var  en  Fornægter  og  en  Hedning, 
med  hvem  en  troende  Christen  ikke  turde  pleie  Om- 
gang. Og  saaledes  vil  det  let  kunne  forstaas,  at 
Pastor  Brylles  Besøg  i  Rektorens  Hus  bleve  baade 
sjældnere  og  kortvarigere. 

Men  som  det  vel  ofte  pleier  at  gaa  i  den  Slags 
Forhold,  at  hvor  den  Ene  drager  ud,  rykker  den 
Anden  ind,  saaledes  gik  det  ogsaa  her.  I  samme 
Grad  som  Pastor  Brylles  Besøg  bleve  sjældnere, 
bleve  Adjunkt  Glødings  hyppigere.  Det  gunstige 
Indtryk,  som  Rektoren  og  hans  Datter  havde  gjort 
paa  ham  ved  hans  første  Besøg,  var  ikke  blevet  for- 
mindsket, men  tværtimod  følte  han  sig  stærkere 
dragen  henimod  dem.  Rektorens  religiøse  og 
philosophiske  Grublerier,  hans  omfittende  Læsning 
og  store  Kjendskab  til  den  classiske  Oldtid,  hans 
fine  Humanitet  fængslede  ham,  men  endnu  større 
Tiltrækning  øvede  Datterens  hurtige  Opfattelse,  skarpe 
og  sikkre  Dom  og  varme  Begeistring  for  alt  Sandt 
og  Ædelt  over  ham;  ja  selv  en  vis  Haardhed,  hvor- 
med hun  stundom  kunde  udtale  sig  om,  hvad  der 
vakte  hendes  Mishag,  var  saa  langt  fra  at  støde  ham, 
at  han  tværtimod  deri  snarere  saae  et  Tegn  paa  den 
dybe  Varme  og  Inderlighed,  hvormed  hun  opfattede 
Alt,  hvad  der  efter  hendes  Overbevisning  bar  Sand- 

hedens  og  Rettens  Præg.  Hver  Gang  han  havde 
debatteret  et  eller  andet  helst  religiøst  Æmne  med 
hende,  følte  han  Længsel  efter  at  tage  Sagen  op  til 
ny  Behandling,  at  give  nærmere  Forklaring  paa  Et 
eller  Andet,  hvorom  han  muligvis  ikke  havde  udtalt 
sig  med  tilstrækkelig  Klarhed,  eller  imødegaa  Ind- 
vendinger og  urigtige  Paastande  fra  hendes  Side  med 
større  Kraft  og  Sikkerhed,  end  han  sidst  havde  gjort 
det.  Og  Edele  havde  paa  sin  Side  altid  nye  Spørgs- 
maal  at  gjøre  eller  nye  Æmner  at  frembringe,  hvorom 
hun  ønskede  nærmere  Oplysning.  Adjunkt  Glødings 
hele  Maade  at  tale  og  disputere  paa  havde  for  hende 
langt  større  overbevisende  Kraft  end  alle  Pastor 
Brylles  velordnede  theologiske  Argumenter.  Den 
logiske  Klarhed  trykkede  ham  ganske  vist  ikke  i 
nogen  særdeles  Grad;  han  yndede  tværtimod  at  ud- 
tale sig  paa  en  vis  springende,  usystematisk  Maade, 
ja  Edele  fandt  til  sin  Forundring,  at  han  stundom 
syndede  mere  mod  Logikens  og  Tænkningens  Love 
end  hun  selv.  Men  saa  var  der  til  Gjengjæld  et 
Liv,  en  Bevægelighed,  en  umiddelbar  Friskhed,  som 
rev  hende  med  sig.  Det  var  ikke  et  abstract  Tanke- 
system, han  udfoldede,  i  hvis  Rammer  hele  Til- 
værelsen tilsyneladende  blev  tvungen  ind,  men  bag- 
efter i  al  Stilhed  atter  listede  sig  ud  —  men  det  var 
et  umiddelbart  Liv,  en  stærk  personlig  Overbevisning, 
der  uvilkaarligt  rev  med  sig  og  førte  til  det  samme 
Livssyn.  Og  saa  anvendte  han  en  ganske  egen, 
høist  sindrig  Methode  overfor  hende,  som  hyppig 
skænkede    ham    en   uventet  Seir.     Han  sagde  hende 

ikke  imod,  men  fulgte  hende  paa  Vei  saalænge,  ind- 
til det  pludselig  gik  op  for  hende,  at  hun  var  kom- 
men paa  en  Afvei,  og  hun  selv  nødtes  til  at  kuld- 
kaste alle  sine  Paastande.  Men  Gloding  erkjendte 
da  ogsaa,  at  naar  han  talte  med  Edele,  da  var  det 
mangen  Gang,  som  fik  hele  hans  Aandsliv  et  elek- 
trisk Stød,  og  der  kom  en  Klarsynethed,  en  Bevæge- 
lighed over  ham,  som  overraskede  ham,  og  hvoraf 
han  desværre  ikke  altid  var  i  Besiddelse,  naar  han 
færdedes  mellem  Latinskolens  tungnemme  Disciple 
eller  sad  hjemme  over  sine  Bøger.  Edele  følte  med 
Glæde  det  Velgjørende,  der  var  ved  disse  Samtaler; 
det  var  hende,  som  om  de  tunge  Tvivl,  der  i  den 
senere  Tid  havde  leiret  sig  over  hendes  Sjæl  og  fyldt 
den  med  Angst  og  Mørke,  begyndte  at  løtte  sig 
ligesom  Taager,  der  vige  bort,  hun  vandt  et  freidigere 
og  friskere  Syn  paa  Livet,  og  hvad  der  især  virkede 
beroligende  paa  hende,  var,  at  hun  ved  disse  Sam- 
taler lidt  efter  lidt  atter  fortes  tilbage  til  sin  Barn- 
doms Tro,  hvilken  hun  havde  været  i  Færd  med  at 
forlade,  men  som  nu  viste  sig  for  hende  i  et  nyt 
Lys  og  en  ny  Aand. 

Stundom  hændtes  det,  at  Matthias  Grønberg  og 
Gløding  mødtes  i  Rektorens  Hus,  og  da  kom  det 
gjerne  til  Sammenstød  paa  Grund  af  de  høist  for- 
skellige Standpunkter.  Alligevel  kom  de  bedre  ud 
af  det  med  hinanden,  end  man  skulde  have  ventet, 
idet  de  havde  et  fælles  Tilknytningspunkt  i  den  store 
Interesse,  hvormed  de  omsluttede  Naturvidenskaben, 
og  den  Iver,  hvormed  de  fulgte  dens  mærkelige  Op- 
dagelser   og    Opfindelser.      Endog    med    Overlærer 

Plagemann,  der  ellers  laa  i  Strid  med  Alverden,  kom 
Gløding  ganske  godt  ud  af  det,  hvori  maaske  den 
Omstændighed,  at  de  strax  den  første  Dag  vare 
mødtes  saa  venskabelig  i  Klubben,  havde  væsentlig 
Andel.  Ogsaa  Digteren  Svanemose  havde  Gløding 
vundet  ved  at  udtale  nogle  anerkjendende  Ord  om 
hans  sidste  Digtsamling,  hvilket  Svanemose  og  hans 
Ven  Wouwermann  paa  deres  Side  belønnede  ved 
høit  og  lydeligt  at  erklære,  at  den  nye  Adjunkt 
utvivlsomt  vilde  indtage  en  fremragende  Plads  blandt 
Latinskolens  Lærekræfter. 

Medens  Gløding  saaledes  var  kommen  til  at 
staa  paa  en  ganske  venskabelig  Fod  med  de  Mænd, 
der  i  al  Stilhed  fylkede  sig  som  Theologiens  og 
Kirkens  Modstandere,  saa  havde,  mærkelig  nok,  For- 
holdet mellem  ham  og  Byens  to  Præster  antaget  en 
mere  kølig  Natur.  Maaske  var  Pastor  Popp  Skyld 
heri.  Han  havde  nemlig  ladet  sig  forlyde  med,  at 
den  nye  Adjunkt  kunde  næppe  være  nogen  kirkelig 
sindet  Mand,  siden  han  havde  paataget  sig  at  under- 
vise i  et  saa  underordnet  Fag  som  Naturhistorie, 
hvilket  Popp  egentlig  fandt  usømmeligt  for  en  theo- 
logisk  Candidat  med  bedste  Charakter.  Nu  var  der 
det  Mærkelige  ved  den  By  Jøvik,  at  hvad  der  blev 
sagt  i  den  om  En  eller  Anden,  gjerne  løb  Byen 
rundt,  indtil  det  kom  Vedkommende  for  Ørene,  og 
da  ofte  i  en  noget  forvansket  Skikkelse.  Saaledes 
gik  det  ogsaa  her.  Adjunkt  Gløding  fik  ved  Leilig- 
hed  at  vide,  at  Pastor  Popp  havde  sagt  om  ham,  at 
han  var  en  daarlig  Theolog  og  en  ukirkelig  Mand. 
En  saa  uretfærdig  Dom  havde  naturligvis  fyldt  Glødings 

Hjærte  med  mindre  venskabelige  Følelser  modPopp, 
og  ved  en  naturlig  Tankeforbindelse  kom  dette  ogsaa 
til  at  gaa  ud  over  Popps  meget  gode  Ven  Pastor 
Brylle,  skjøndt  denne  i  Virkeligheden  var  ganske 
uskyldig  og  aldrig  havde  sagt  et  eneste  ondt  Ord 
om  den  nye  Adjunkt. 

—  Under  Alt  dette  skred  Sommeren  frem,  og 
man  var  nu  ikke  langt  fra  Sommerferien,  som  gjerne 
pleiede  at  medføre  en  midlertidig  Opløsning  af  den 
Kreds,  som  var  knyttet  til  Latinskolen,  idet  man 
drog  ud  paa  Reiser  og  Besøg  hos  Slægt  og  Venner. 
Forinden  dette  skete,  var  en  Del  af  denne  Kreds 
samlet  til  en  lille  selskabelig  Sammenkomst  i  Bager 
Rosens  gæstfri  Hus.  Aftenen  gik  behagelig  under 
forskellige,  snart  muntre,  snart  alvorlige  Samtaler. 
Bager  Rosen  var  en  god  Vært,  der  forstod  at  ved- 
ligeholde en  livlig  og  fornøielig  Stemning  blandt 
sine  Gæster,  og  Tante  Dorthe  sørgede  for  et  godt 
og  veldækket  Aftensbord.  Efter  dette  fik  man  lidt 
Musik  og  Sang,  og  der  herskede  en  meget  fornøie- 
lig Stemning.  Man  begyndte  at  tale  om  de  forskel- 
lige Planer  for  Sommerferien,  da  Frederikke  pludselig 
udbrød:  »Men  skulle  vi  da  slet  ingen  Skovtour 
have  i  Aar,  som  vi  jo  ellers  altid  pleier?« 

»Hvilken   Skovtour?«  spurgte  Gløding. 

»Ih  den,  som  vi  jo  gjerne  pleie  at  have  hvert 
Foraar,  naar  Gøgen  er  kommen  og  Bøgen  staar 
grøn.« 

»Ja  men  nu  er  vi  jo  allerede  langt  inde  paa 
Sommeren,«  blev  der  indvendt. 

Der  opstod  nu  en  længere  Forhandling,  om 
man  skulde  lade  Skovtouren  falde  bort  for  i  Aar, 
siden  man  var  kommen  saa  langt  frem  paa  Sommeren 
—  eller  muligvis  til  en  Forandring  opsætte  den  til 
Efteraaret  —  eller  bringe  den  istand  endnu  i  næste 
Uge.  Den  sidste  Mening  seirede  omsider,  maaske 
mest  paa  Grund  af  den  Varme,  hvormed  Frederikke 
forfægtede  den. 

De  Tilstedeværende  mældte  sig  Alle  som  Del- 
tagere, kun  Pastor  Brylle  nærede  Betænkelighed  for 
sit  Vedkommende.  Han  talte  om  Confirmandlæsning 
og  andre  kirkelige  Forretninger,  som  holdt  ham  til- 
bage. Skjøndt  disse  Betænkeligheder  vare  af  ren 
pastoral  Art,  virkede  de  dog  saa  stærkt  paa  Tante 
Dorthe,  at  hun  begyndte  at  fraraade  Touren  ved  at 
henvise  til  alle  de  Farer,  man  udsatte  sig  for. 

»Men  vi  har  jo  saa  ofte  gjort  saadanne  Toure, 
uden  at  Nogen  er  kommen  til  Skade,«  indvendte 
Frederikke.     »Og  hvad  skulde  det  være  for  Farer?« 

»Aa  man  kan  jo  vælte,  eller  Hestene  løbe  løbsk.« 

»Ja  men  vi  skal  jo  slet  ikke  kjøre,  lille  Mo'er, 
vi  gjør  jo  hele  Touren  til  Fods.« 

»Eller  man  kan  kuldseile  —  aa  jeg  har  hørt 
saamange  sørgelige  Historier  om  Seiladser,  hvor  Folk 
druknede. « 

»Ja  men  vi  skal  jo  heller  ikke  seile,  vi  gaar  jo 
hele  Tiden.« 

Tante  Dorthe  rystede  paa  Hovedet  og  sagde,  at 
hun  holdt  ikke  af  hele  Planen. 

Imidlertid  havde  Pastor  Popp  trukket  sin  kjære 
Ven,  Pastor  Brylle,    til  en  Side  for  at  overtale  ham 

til  at  følge  med.  Det  viste  sig  da,  at  det  ikke  saa- 
meget  var  kirkelige  Forretninger,  der  holdt  ham  til- 
bage, som  den  Omstændighed,  at  han  ikke  fandt 
det  passende  for  Byens  Sognepræst  at  deltage  i 
saadanne  verdslige  Glæder.  Men  i  den  Henseende 
beroligede  Pastor  Popp  ham  fuldstændig.  Han  gjorde 
gjældende,  at  kun  Pietister,  iMethodister  og  lignende 
-ister  kunde  have  saadanne  Betænkeligheder,  men  en 
orthodox  luthersk  Præst  maatte  vise  et  friere  Blik 
paa  Livet.  Og  endydermere  henviste  Pastor  Popp 
til,  at  han  jo  selv  vilde  deltage  i  Touren,  og  dermed 
var  det  da  tilstrækkelig  godtgjort,  at  ogsaa  andre 
Præster  kunde  gjøre  det  uden  Anstød.  Som  sæd- 
vanlig vare  Pastor  Popps  Argumenter  fremsatte  med 
saadan  Fynd  og  Klem,  at  Brylle  maatte  give  efter, 
om  end  noget  tøvende.  Den  ivrige  Popp  gav  ham 
dog  ikke  videre  Betænkningstid,  men  trak  ham  til- 
bage i  Selskabet  og  forkyndte  triumpherende,  at 
Pastor  Brylle  vilde  deltage  i  Skovtouren.  Dette 
Budskab  hilstes  med  et  almindeligt  Fryderaab  —  og 
mærkelig  nok  var  i  samme  Øiebiik  al  Tante  Dorthes 
Ængstelse  for  mulige  Farer  forsvunden;  hun  erklærede, 
at  det  kunde  blive  en  prægtig,  deilig  og  fornøielig 
Tour,  naar  de  nu  bare  maatte  faa  smukt  Veir. 
Naturligvis  vilde  hverken  hun  eller  hendes  Mand 
med  —  de  vare  for  gamle  til  saadanne  anstrængende 
Fodtoure,  men  de  vilde  i  Tankerne  følge  de  Unge 
hele  Dagen  igjennem. 

»Og  saa  ville  vi  gjøre  en  Tour  til  Hjærtesøen'« 
sagde  Frederikke. 

»Hvad  er  det  for  en  Sø?«  spurgte  Brylle,  der 
ikke  var  meget  kjendt  med  Jøviks  Omegn. 

»Det  er  den  allersmukkeste  Sø,  man  kan  tænke 
sig.  Den  er  formet  som  et  Hjærte,  omringet  af 
høie  Skovbakker  —  aah,  at  være  der  en  Midsommer- 
nat, naar  Maanen  skinner  og  Nattergalen  slaar,  det 
er  det  Vidunderligste,  man  kan  tænke  sig.« 

»Ih  Gud  forbarme  sig.  Barn!«  udbrød  Tante 
Dorthe  forskrækket,  »Du  vil  da  ikke  blive  i  Skoven 
hele  Natten  igjennem?« 

»Vist  ikke,  Mo'er!  det  er  jo  kun  et  lille  Phantasi- 
maleri,  for  at  Pastor  Brylle  kan  faa  at  vide,  hvor 
deiligt  der  er  derude.« 

Pastor  Brylle  vilde  have  sagt  et  Par  forbindtlige 
Ord  om,  at  Frøken  Frederikkes  Nærværelse  vistnok 
vilde  yde  Erstatning  baade  for  Maaneskinnet  og  Natter- 
galen, men  han  kom  ikke  til  at  sige  det,  thi  Svane- 
mose  kom  ham  i  Forkjøbet.  Han  havde  hidtil  siddet 
taus,  hensunken  i  Grublerier  over  Menneskeslægtens 
Seirsløb,  men  nu  vaktes  han  ved  Frederikkes  Skil- 
dring af  Hjærtesøen,  og  han  udbrød  begeistret:  »Ja 
Hjærtesøen  er  den  skjønneste  Sø  i  Norden,  ja  i  den 
ganske  Verden!  Alperne  kunne  gaa  hjem  og  lægge 
sig,  og  Genfersøen  kan  hylle  sig  i  Taage  og  Taushed 
—  lader  os  vandre  derud,  og  jeg  vil  digte  et  Kvad 
til  Ære  for  Hjærtesøen!« 

»Bravo!  Hurra  for  Digteraanden,  der  forherliger 
Naturens  Skjønhed  og  derved  ret  egentlig  skaber 
den  for  os!«  raabte  Wouwermann,  der  ogsaa  var 
kommen  i  Aande  og  nu  gav  Selskabet  en  malende 
Skildring  af,  hvad  han  kaldte  Hjærtesøens  Coloratur. 

Midt  under  al  denne  dithyrambiske  Glæde  hen- 
ledte Bager  Rosen  Opmærksomheden  paa,  at  Hjærte- 
søen  foruden  sine  maleriske  Skjønheder  ogsaa  frem- 
bød den  materielle  Fordel,  at  en  Fjerdingvei  fra  den 
laa  Hvilsted  Kro,  som  kunde  afgive  et  godt  Støtte- 
punkt for  Hærens  Bevægelser. 

Det  vedtoges  derefter,  at  man  vilde  fastsætte 
Skovvandringen  til  den  førstkommende  Torsdag,  som 
var  en  Fridag  paa  Skolen.  Endnu  en  Stund  blev 
man  siddende  og  aftalte  forskjellige  Enkeltheder; 
derefter  brød  man  op  og  skiltes  fra  hinanden  med 
den  Aftale,  at  man  næste  Dag  vilde  sende  Bud- 
stikken rundt  til  Venner  og  Frænder,  som  kunde 
have  Lyst  til  at  være  med  paa  Touren. 

Veiret  og  Barometret  iagttoges  i  disse  Dage 
med  stor  Opmærksomhed ;  det  sidste  gik  op  og  ned, 
og  Meningerne  vare  delte.  Navnlig  fulgte  man  med 
spændt  Interesse  Solnedgangen  Onsdag  Aften,  thi 
den  vilde  jo  for  de  Kyndige  angive  Veiret  for  den 
følgende  Dag.  Til  alles  Glæde  gik  Solen  straalende 
blank  ned  —  uheldigvis  indfandt  der  sig  dog  netop 
fem  Minutter  forinden  dens  Bortgang  en  lille,  sort 
Sky,  der  dækkede  over  den.  Ængstelige  Gemytter 
saae  heri  et  truende  Varsel  for  den  kommende  Dag, 
men  Pastor  Popp,  der  i  dette  som  i  alt  Andet  hørte 
til  de  Sagkyndige,  forsikkrede,  at  den  lille  Sky  betød 
aldeles  Intet,  det  var  kun  lidt  Mosedunst  —  efter 
Pastor  Popps  mangeaarige  Veiriagttagelser  vilde  man 
faa  straalende  Solskin  tra  Morgen  til  Aften. 

Og  den  næste  Morgenstund  gav  virkelig  Pastor 
Popp  Ret.     Et    glimrende  Solskin    lagde    sin  stærke 

Lysglands  over  den  lille  By  og  den  blanke  Sø,  saa  at 
Øiet  næsten  blændedes  af  Lysreflexerne,  der  kastedes 
tilbage  fra  alle  Sider.  Det  var  et  ypperligt  Veir  at 
drage  til  Skovs  i  —  Luften  var  saa  let  og  frisk  at 
indaande,  saa  man  fik  Lyst  at  trave  til  Verdens  Ende. 

Samlingsstedet  var  Slotsruinen,  thi  her  kunde 
man  mødes  uden  at  vække  altfor  megen  Opsigt.  I 
større  og  mindre  Flokke  vandrede  man  derud,  Enkelte 
som  Overlærer  Plagemann  kom  ganske  ene.  Alle 
vare  forvissede  om,  at  man  vilde  faa  en  pragtfuld 
Tour. 

Da  man  havde  sendt  Bud  til  Venner  og  Venners 
Venner,  var  den  lille  Skare  efterhaanden  voxet  op 
til  henved  halvhundrede  Personer.  Flere  af  Latin- 
skolens Lærere,  et  Par  yngre  Embedsmænd  og  nogle 
unge  Kjøbmænd  havde  sluttet  sig  til  den  foruden  en 
Mængde  unge  Damer  af  høist  forskellig  Alder.  Naar 
man  undtog  Overlærer  Plagemann,  var  det  lutter 
Ungdom,  forsaavidt  man  da  vilde  følge  den  alminde- 
lige Tidsregning  i  Jøvik,  efter  hvilken  den  grønne 
Ungdom  først  afsluttedes  med  30-Aarsalderen.  Rigtig- 
nok var  der  flere  af  de  unge  Damer,  med  Hensyn 
til  hvilke  der  kunde  reises  Tvivl,  om  de  ikke  alle- 
rede havde  overskredet  det  nævnte  kritiske  Tidspunkt, 
men  det  var  meget  vanskeligt  at  komme  til  Klarhed 
herover,  da  disse  Damer  fulgte  en  Aldersberegning, 
der  var  ligesaa  vanskelig  at  følge  som  Maanens  Bevæ- 
gelse omkring  Jorden,  hvilken  som  bekjendt  hører  til 
de  mere  indviklede  astronomiske  Beregninger.  Naar 
nemlig  andre  Mennesker  med  hvert  Aar,  der  gaar,  blive 

et  Aar  ældre,  saa  bleve  hine  Damer  hvert  tredie  eller 
fjerde  Aar  to  Aar  yngre.  Paa  denne  Vis  var  det  lykkedes 
dem  i  nogle  Aar  at  holde  sig  omkring  Trediverne,  og 
da  deres  Ydre  i  det  Hele  var  vel  conserveret,  var  der 
Ingen,  der  følte  sig  kaldet  til  at  gjøre  Indsigelse 
imod,  at  de  endnu  hørte  med  til  Ungdommen  i 
Jøvik. 

Det  Første,  som  forelaa,  efterat  Alle  vare  samlede, 
var  at  vælge  en  Styrer  eller,  som  man  foretrak  at 
kalde  det,  Præsident  for  Selskabet,  der  kunde  lede 
dets  Bevægelser.  Valget  faldt  først  paa  Pastor  Brylle, 
men  denne,  der  jo  allerede  havde  gjort  sig  mange 
Skrupler,  om  han  som  Byens  Sognepræst  overhovedet 
burde  deltage  i  en  saadan  blot  og  bar  Forlystelses- 
tour,  afslog  paa  det  Bestemteste  at  modtage  Valget. 
Man  maatte  derfor  skride  til  nyt  Valg,  ved  hvilket 
Stemmerne  faldt  lige  mellem  Overlærer  Plagemann 
og  Pastor  Popp.  En  Lodtrækning  afgjorde  derpaa 
Sagen  til  Fordel  for  den  Sidste.  Pastor  Popp  sprang 
derpaa  op  paa  et  Stykke  Murværk  og  takkede  for 
Valget,  hvilket  det  var  ham  en  Glæde  at  modtage, 
for  det  Første  fordi  han  i  al  Almindelighed  holdt 
tor,  at  det  tilkom  Theologien  og  Kirken  ved  alle 
Leiligheder  i  Smaat  som  i  Stort  at  vise  Vei  og  fore 
an,  for  det  Andet,  fordi  han  ganske  i  Særdeleshed 
ansaae  sig  selv  for  vel  skikket  til  at  overtage  dette 
Hverv,  thi  der  var  Ingen,  der  saaledes  som  han 
kjendie  hver  Vei  og  Sti  i  Skoven.  Derefter  udbragte 
Kjøbmand  Christoffersen  et  Leve  for  Selskabets  Præsi- 
dent, hvilket  efterfulgtes  af  jublende  Hurraraab,  som 

gave  Gjenlyd  mod  Skoven  og  langsomt  rullede  ud 
over  Søen. 

Saa  gav  Pastor  Popp  Befaling  til,  at  man  her 
paa  Slotsruinen  skulde  istemme  Svanemoses  herlige 
Kvad: 

»Hil  Dig,  o  Jovik,  Dig  hilser  vor  Sang, 
Sang  fra  begeistrede  Læber  — « 

hvilken  Alle  istemte  med  stor  Kraft,  idet  man  slut- 
tede Kreds  om  Digteren,  der  med  et  stille  Smil 
hørte  til  og  sagte  nikkede  Takten  med  Hovedet. 

»Og  nu,  mine  Venner,  rask  fremad  ind  i  Skovens 
Hemmeligheder,«  raabte  Pastor  Popp,  da  Sangen  var 
sluttet.  »Dog  foreslaar  jeg,  at  vi  ikke  strax  gaa  til 
Hjærtesøen,  men  heller  gjemme  den  til  Eftermiddagen, 
da  Sollyset  falder  skjønnere  over  den.  Lader  os 
derimod  først  vandre  til  Jomfrudalen,  hvor  vi  ville 
indtage  vor  Frokost  i  Ly  af  de  skyggende  Bøge,  og 
derefter  kunne  vi  bane  os  vor  Vei  videre  gjennem 
Skoven.« 

Forslaget  blev  modtaget  med  Bifald,  og  Selskabet 
satte  sig  rask  i  Bevægelse  ad  Veien,  der  førte  ind  i 
Skoven. 

I  Spidsen  for  Toget  gik,  som  det  sig  hør  og 
bør.  Ungdommen  og  Poesien.  Ja  det  forstaar  sig, 
det  var  jo  lutter  Ungdom  Altsammen,  efter  hvad  der 
nys  blev  bemærket,  men  dette  var  nu  den  alleryngste 
Ungdom  lige  ned  til  14-AarsaIderen,  den,  som  snarere 
lægger  et  Aar  til  sin  Alder  end  drager  det  fra.  Midt 
i  denne  lystige,  dandsende,  springende  Skare  saaes 
Digteren    Svanemose    og    Kritikeren  Wouwermann. 

Digteren    var   ikke  fulgt  af  sin  Hustru,    hun  maatte 
som  sædvanlig  blive  hjemme  for  at  passe  den  talrige 
Børneflok.     Dette    var    nu    atter  Aarsag    til,    at  Fru 
Popp  med  en  næsten  moderlig  Omhu  antog  sig  den 
forladte  Digter.     Efterdi    hendes  Mand  var   valgt  til 
Selskabets  Præsident,  mente  Fru  Popp,  at  hun  ogsaa 
maatte  gjøre  noget  Særdeles  til  Selskabets  Opmunt- 
ring, og  det  laa  da  nær  først  at  tænke  paa  den  stak- 
kels'Di^gter,  der  maatte  undvære  den  Omsorg,    som 
ellers    utrætteligen    vistes  ham  af  hans  Ægtehalvdel. 
Hvad  Vennen  Wouwermann  angik,   da  trængte  han 
ikke   til    nogen  saadan  Trøst;    han  var  nemlig  fuldt 
optagen  af  den  rige  Fabrikant  Schmidts  unge  Datter, 
en  auenaarig  Skjønhed  med  et  Par  spillende  mørke 
Øine,    der    lig    elektriske  Batterier  virkede   paa  Kri- 
tikerens Hjæite    og    satte    ham  i  den  livligste  baade 
aandelige    og   legemlige    Bevægelse.     Wouwermann, 
der  af  Naturen    ingenlunde    var  faamælt,    udfoldede 
idag    en    overordentlig  A'eltalenhed.     Af   den    Sang, 
som  man  nys  havde  sunget,    tog   han  Anledning  til 
at    holde  et  længere  literaturhistorisk  Foredrag  over 
Svanemose,  idet  han  paaviste  den  enestaaende  Betyd- 
ning, som  denne  store  Digteraand  havde  for  Udvik- 
ling^'en    af  Nordens    Poesi.     De    unge  Damer   bleve 
alle  som  een  henrevne  af  denne  beaandede  Skildring, 
og  saae  med  en  Blanding  af  sky  Ængstelse  og  bræn- 
dende Begeistring  op  til  den  store  Digtergenius,  der 
vandrede  ^midt  imellem  dem  og  lig  en  olympisk  Gud 
uden    at    fortrække  en  Mine  modtog  al  den  \'iraks- 
røgelse,  som  hans  Ven  brændte  af  i  Næsen  paa  ham. 

Det  var  altsaa  Ungdommen  og  Poesien,  som  i 
lette  Dandsetrin  førte  an.  Derefter  kom  i  roligere 
Gang  Selskabets  faste  Kjærnetropper.  Her  førte 
Theologien  Ordet  i  Skikkelseaf  Pastor  Brylle.  Ogsaa 
her  vare  Damerne  i  Flertal,  navnlig  bemærkedes  ad- 
skillige i  den  vanskelige  Maane-Beregnings-Alder,  som 
viste  en  ikke  ringere  Begeistring  for  Licentiaten,  end 
den  grønne  Ungdom  viste  for  Digteren.  I  denne 
Skare  havde  blandt  Andre  ogsaa  saavel  Adjunkt 
Gløding  som  Edele  og  Frederikke  faaet  Plads.  De 
gik  i  Begyndelsen  lidt  foran  de  andre,  men  om  det 
nu  skyldtes  et  Tilfælde  eller  en  snild  Taktik,  saa 
var  det  lykkedes  Brylle  at  arbeide  sig  frem,  saaledes 
at  han  kom  til  at  gaa  midt  imellem  Edele  og  Frede- 
rikke, medens  hans  Livgarde,  de  beundrende  Maane- 
damer,  slog  Kreds  uden  om  dem,  ivrigt  lyttende  til  den 
lærde  Mands  Tale,  hvad  enten  det  nu  var  Alvor 
eller  Skæmt.  Og  Pastor  Brylle  talte  ikke  for  uskjøn- 
somme  Tilhørere  —  man  hørte  mangt  et  beundrende : 
»mageløst!  vidunderligt!«  blive  udvexlet  i  Stilhed,  og 
de  unge  Damer  oppe  i  Trediverne  trykkede  hinanden 
i  Hænderne  og  tilkastede  hinanden  Øiekast,  der  gjen- 
sidig  forsikkrede  om,  at  man  tilfulde  forstod  at  vur- 
dere den  høie  Aandsnydelse,  som  i  Øieblikket  blev 
En  til  Del. 

Herefter  fulgte  en  temmelig  uordnet  Skare,  i 
hvilken  kun  saaes  enkelte  Damer,  medens  Herrerne 
vare  i  Majoriteten.  Denne  Afdeling  bevægede  sig 
ikke  i  saa  høie  Regioner  som  de  to  foregaaende,  den 
holdt  sig  nær  til  Jorden,  drøftede  Dagens  Begiven- 
heder og  det  sidste  Bynyt  eller  hengav  sig  til  Skæmt 

og  Lystighed,  og  efter  de  høie  Latterudbrud,  som  af 
og  til  hørtes,  at  dømme  syntes  man  ogsaa  her  at 
befinde  sig  udmærket  vel. 

Toget  sluttedes  af  de  to  Ungersvende,  Sem  og 
Cham,  der  gik  i  nogen  Afstand  efter  alle  de  Andre. 
Det  var  egentlig  mod  deres  Ønske,  at  de  vare  komne 
med,  de  havde  erklæret,  at  de  ingen  Tid  havde,  men 
maatte  blive  hjemme  for  at  passe  Studierne.  Dog 
dette  havde  Fru  Popp  ikke  villet  tillade;  hun  sagde, 
at  det  duede  ikke,  at  unge  Mennesker  altid  sad 
hjemme  og  hang  over  Bøgerne,  og  da  dette  ikke 
frugtede,  erklærede  hun,  at  hvis  Sem  og  Cham  ikke 
kom  med,  vilde  hun  heller  ikke  deltage  i  Touren. 
Da  nu  Pastor  Popp  paa  ingen  Maade  vilde  undvære 
sin  elskede  Sylfemor,  havde  han  kort  og  godt  befalet, 
at  de  to  Seminarister  for  den  Dag  skulde  lægge 
Bøgerne  til  Side  og  følge  med  i  Skoven.  Saa  maatte 
de  jo  lystre,  men  de  havde  dog  i  al  Stilhed  stukket 
nogle  Extracter  af  de  dogmatiske  og  kirkehistoriske 
Collegiehefter  til  sig  for,  naar  Leilighed  tilbød  sig, 
at  foretage  nogle  gavnlige  Øvelser  i  disse  Fag. 

Hvad  Pastor  Popp  angik,  da  var  han  tilstede 
overalt  i  Toget.  Man  kunde  have  ønsket  ham 
at  være  til  Hest,  men  i  Mangel  heraf  brugte  han 
sine  Ben  saa  godt,  at  han  snart  var  blandt  de  For- 
reste, snart  blandt  de  Bagerste,  snart  atter  til  en  af 
Siderne  —  overalt  samlende,  førende,  styrende, 
ledende,  som  det  bør  sig  en  nidkjær  Præsident,  der 
er  sig  sit  Kalds  Ansvar  og  Vigtighed  bevidst. 

Trods  al  sin  Iver  kunde  Pastor  Popp  dog  ikke 
hindre,    at    efter  en  Times  Vandring  det  lange  Tog 

begyndte  at  opløse  sig  i  mindre  Grupper,  der  ind- 
byrdes samtalede  sammen,  ja  at  enkelte  Par,  der 
syntes  at  nære  stærk  Interesse  for  hinanden,  en  Tid 
lang  skilte  sig  ganske  fra  de  øvrige  for  uforstyrret 
af  Uvedkommende  at  kunne  tale  sammen. 

Blandt  disse  sidste  vare  Edele  og  Gløding.  De 
vare  komne  i  Samtale  om  Byens  to  Præster,  og 
Gløding  havde  tilladt  sig  nogle  smaa  satiriske  Udfald 
mod  Pastor  Popps  lutherske  Orthodoxi. 

»De  er  altid  saa  skarp  imod  Theologerne,«  be- 
mærkede Edele. 

»Frænde  er  Frænde  værst,«  svarede  Gløding. 

»Det  er  sandt  nok,  og  det  kan  jeg  ogsaa 
forstaa,  men  stundom  synes  det  mig,  at  De  lader 
Deres  Satire  spille  ligesaa  meget  mod  Theologien 
som  med  Theologerne,  og  det  forstaar  jeg  ikke.« 

Gløding  svarede  ikke,  men  gik  videre,  idet  han 
bandt  nogle  Græsstraa  sammen,  som  han  havde 
plukket. 

Men  Edele  trængte  stærkere  ind  paa  ham  og 
spurgte:  »Hvad  mener  De  egentlig  om  Theologien.^ 
er  den  Sandhed  eller  Humbug?  giver  den  os  Brød 
eller  Sten  at  stille  vor  Hunger  med?« 

»Noget  af  begge  Dele,  som  det  vel  egentlig  er 
Tilfældet  med  al  vor  Videnskab,«  svarede  Gløding, 
»løvrigt  mener  jeg,  at  Theologien  indtager  netop 
samme  Plads  mellem  Videnskaberne  som  Øhlen- 
schlæger indtager  mellem  Digterne.« 

»Og  hvilken  Plads  er  det?« 

»Han  er  paa  een  Gang  vor  allerstørste  og  vor 
allerdaarligste  Digter.    Vor  allerstørste  —  thi  der  er 

ingen  Anden,  der  har  evnet  at  lægge  Poesiens  for- 
klarede Gyldenskær  over  dansk  Natur  og  Folke- 
liv i  saa  rig  Skjønhedsfylde  som  han;  —  og  vor 
allersletteste  —  thi  man  skal  vanskelig  finde  nogen 
anden  Digter,  der  har  kunnet  vaase  saa  gyselig  som 
han.« 

»Nu  —  og  Theologien?« 

»Gaar  det  ganske  paa  samme  Vis.  Ingen  anden 
Videnskab  tager  saa  høi  en  Himmelflugt  som  den, 
men  heller  ingen  synker  saa  dybt  i  et  meningsløst 
Uføre.  Den  eneste  Videnskab,  der  kan  prøve  en 
Væddekamp  med  Theologien,  er  Philosophien  — 
men  den  naaer  den  ikke,  hverken  i  at  tale  med  Ild- 
tunger eller  i  at  vaase  gyseligt.« 

Her  bleve  de  afbrudte  af  Pastor  Popp,  der  i 
fuld  Fart  kom  henimod  dem  og  underrettede  dem 
om,  at  Selskabet  havde  naaet  sin  første  Station, 
Jomfrudalen.  Han  bad  dem  følge  Stien  til  Høire, 
der  gjennem  en  Del  Kratskov  førte  ind  i  Dalen,  og 
derefter  ilede  han  videre  for  at  indhente  og  opsamle 
andre  Efternølere,  der  vare  komne  bort  fra  Hoved- 
korpset. 

De  fulgte  hans  Opfordring,  gik  ad  Stien  gjen- 
nem Krattet,  dernæst  over  et  Par  mindre  Bakker  og 
traadte  saa  pludselig  ind  i  Jomfrudalen.  Det  var  en 
stor  rund  Plads,  til  alle  Sider  omgiven  af  Bakke- 
drag, paa  hvilke  der  voxede  høie  Bøgetræer,  hvis 
tætte,  hvælvede  Kupler  dannede  som  en  Ringmur 
hen  over  Høiene  og  ydede  sval  og  kølig  Skygge 
mod  Formiddasssolens  stikkende  Straaler.    Selskabet 

havde  leiret  sig  paa  den  største  af  Bakkerne,  hvorfra 
man  nød  Skuet  af  hele  den  stille  Skovdal. 

Provianten  førte  man  selv  med  sig  og  var  nu 
ifærd  med  at  pakke  den  ud,  idet  man  dannede  for- 
skellige mindre  Grupper,  i  hvilke  man  nød  Fro- 
kosten i  Fællesskab.  Det  opdagedes  snart,  at  to  af 
Selskabets  Medlemmer  vare  aldeles  brødløse  og  slet 
Intet  havde  faaet  med  sig,  nemlig  Digteren  Svane- 
mose  og  Licentiat  Brylle.  Den  første  havde  havt 
sin  Frokost  færdig,  hans  Hustru  havde  omhyggelig 
lavet  den  istand  og  pakket  den  ind  og  lagt  den  i 
hans  Frakkelomme;  mere  kunde  man  da  ikke  for- 
lange, og  dog  fandtes  den  ikke.  Dette  aldeles  ufor- 
klarlige Phænomen  mente  dog  Wouwermann  at 
kunne  udtyde  ved  at  opstille  den  sindrige  Hypothese, 
at  Digteren,  greben  af  Inspirationens  høie  Skuen, 
havde  stukket  Haanden  i  sin  Lomme  og  taget  Fro- 
kosten ud  igjen.  Hvad  derimod  Pastor  Brylle  angik, 
saa  forelaa  her  ingen  vanskelige  Problemer  at  løse, 
thi  han  havde  simpelthen  slet  ingen  Frokost  taget 
med  sig.  Han  havde  slet  ikke  tænkt  derpaa,  og 
han  havde  ikke  som  Svanemose  en  Hustru,  der 
kunde  tænke  i  hans  Sted.  Imidlertid  var  der  natur- 
hgvis  ingen  af  de  to  berømte  Mænd,  der  kom  til 
at  lide  Nød.  Den  store  Digter  tog  Fru  Popp  øie- 
blikkelig  under  sin  Beskyttelse,  og  forsynede  ham 
rigelig  af  sin  velfyldte  Madkurv.  Og  hvad  Brylle 
angik,  saa  var  Rygtet  næppe  kommen  ud  mellem 
Damerne,  at  den  høit  skattede  Præst  ingen  Frokost 
havde,  før  de  øieblikkelig  i  største  Iver  kappedes  om 
at    foranstalte   en  Indsamling   til  Bedste  for  ham  og 

Stablede  et  helt  Bjerg  af  frivillige  Offergaver  op  foran 
ham,  bestaaende  af  Smørrebrød  med  og  uden  Paa- 
læg,  Æg,  Kyllingesteg  og  anden  Herlighed.  De  lode 
det  ikke  blive  herved,  men  nødte  ham  med  Over- 
talelser, idet  Hver  naturligvis  ønskede,  at  han  skulde 
spise  af  hendes  Smørrebrød  eller  hendes  Kyllinge- 
steg, saa  at  der  var  langt  større  Fare  for,  at  den 
høflige  og  velvillige  Præst,  der  gjerne  vilde  efter- 
komme Alles  Ønsker,  skulde  paadrage  sig  et  Indiges- 
tions-Tilfælde,  end  at  han  i  tjerneste  Maade  skulde 
lide  Hungerens  Kvaler. 

Saaledes  nød  da  hele  Selskabet  sin  Frokost  i 
Fred  og  Samdrægtighed.  Man  gjorde  sig  til  Gode 
med  de  medbragte  Sager,  passiarede  og  lo,  strakte 
sig  behagelig  i  Græsset,  stirrede  op  i  Bøgenes  skyg- 
gende Løvtag  og  fulgte  Solstraalernes  livlige  Lysspil 
derinde,  lyttede  til  Fuglenes  Sang  eller  istemte  selv 
en  Sang  —  kort  sagt  man  nød  af  Hjærtens  Lyst 
den  skjønne  Sommerdag  og  det  fornøielige  Selskab. 

Paa  een  Gang  hørtes  Pastor  Popps  klare  og 
gjennemtrængende  Røst  lyde  ud  over  Bakker  og  Dale. 
Han  havde,  raabte  han,  en  høist  glædelig  Efterret- 
ning at  meddele.  Jøviks  skarpsindige  Kritiker  Wouwer- 
mann  havde  nemlig  med  sin  sædvanlige  Ihærdighed 
forfulgt  sin  een  Gang  opstillede  Hypothese  om  Aar- 
sagen  til,  at  Svanemoses  Frokost  var  forsvunden,  og 
han  havde  omsider  faaet  den  stadfæstet  paa  en  lige- 
saa  uventet  som  overraskende  Maade.  Ved  gjentagne 
Krydsforhør  over  Digteren  var  det  nemlig  lykkedes 
at  bringe  denne  til  Besindelse  paa,  at  han  virkelig 
selv    havde    taget  Frokosten    ud    af  sin    Lomme    og 

istedetfor  nedlagt  et  Par  Sange  af  sit  herlige  Epos: 
Menneskeslægtens  Seirsløb  gjennem  Himmelrummet. 
Saasnart  Pastor  Popp  var  kommen  til  Kundskab 
herom,  havde  han  som  Selskabets  Præsident  anseet 
det  for  sin  Pligt  indtrængende  at  anmode  Digteren 
om  at  læse  en  eller  muligvis  to  Sange  høit  af  dette 
Mesterværk  her  under  Bøgetræernes  løvtætte  Pauluner. 
Digteren  havde  med  sin  sædvanlige  Imødekommen- 
hed givet  sit  Samtykke,  og  Selskabet  kunde  altsaa 
nu  ved  Siden  af  den  rige  Naturnydelse  glæde  sig 
til  en  endnu  rigere  Aandsnydelse, 

Det  turde  dog  være  et  Spørgsmaal,  om  Selskabet 
efter  at  have  vandret  en  god  Mil  og  derefter  ind- 
taget en  solid  Frokost  nu  lige  i  Middagstimen  var  oplagt 
til  en  saadan  høiere  Aandsnydelse.  Overlærer  Plage- 
mann  prøvede  da  ogsaa  paa  at  reise  en  Indsigelse, 
men  da  den  ikke  blev  støttet  af  Andre,  forblev  den 
virkningsløs.  Selskabets  Præsident  ansaae  det  derfor 
ikke  for  nødvendigt  at  tage  Hensyn  til  den,  men 
kunde  paa  den  anden  Side  heller  ikke  hindre,  at 
den  yngste  Ungdom  i  al  Stilhed  forsvandt  og  søgte 
hen  til  en  Eng  i  Nærheden,  hvor  den  fik  en 
høist  fornøielig  »To  Mand  ud  for  en  Enke«  bragt 
istand.  Ja  selv  de  to  Alvorsmænd  Sem  og  Cham 
sluttede  sig  til  Desertørerne  rigtignok  ikke  for  at 
deltage  i  saadan  daarlig  Lystighed,  men  for  at  hellige 
den  kostbare  Tid  til  Studierne.  De  leirede  sig  i 
Skyggen  af  noget  Ellekrat,  hvor  de  kunde  være  al- 
deles uforstyrret,  trak  derefter  Extracterne  af  deres 
Collegiehefter  frem  og  gave  nu  hinanden  en  skarp 
Overhøring  i  Kirkehistorien  og  Dogmatiken. 

Kjærnetropperne,  som  vare  blevne  tilbage,  slut- 
tede tættere  Kreds  om  Digteren,  som  nu  begyndte 
sin  Oplæsning.  Han  havde  valgt  den  sjette  Sang 
af  sit  Epos,  hvori  han  skildrede  Korstogene,  i  hvilke 
de  æventyrlige  Kampe  mellem  Korset  og  Halvmaanen 
gave  Phantasien  en  fri  Tumleplads.  Han  læste  med 
en  stærk  Betoning  af  Versemaalet,  hvorved  der  frem- 
kom en  ensformig  Monotomi,  som  ikke  undlod  at 
gjøre  sin  Virkning  paa  adskillige  af  Tilhørerne. 
Man  saae  flere  af  Herrerne  holde  Haanden  for  Øinene 
som  for  bedre  at  samle  deres  Tanker,  men  et  usæd- 
vanligt dybt  og  stærkt  Aandedræt  forraadte  snart  den 
virkelige  Tilstand.  En  enkelt  Gang  hørtes  endog 
en  høi  Snorken  til  stor  Forfærdelse  for  de  Nærmeste, 
men  heldigvis  var  Digteren  saa  optagen  af  sin  Læs- 
ning, at  han  ikke  hørte  det,  og  det  lykkedes  ved 
smaa  Puf  og  Stød  at  faa  den  Skyldige  til  at  vende 
sig  om  paa  den  anden  Side  og  tage  sin  Middags- 
søvn pna  en  for  Omverdenen  mindre  forstyrrende 
Maade.  Damerne  derimod  holdt  tappert  ud,  og  det 
skal  siges  til  deres  Ros,  at  de  udviste  en  kraftig  Aar- 
vaagenhed;  dog  maa  det  erindres,  at  de  i  deres 
Strikketøi  eller  Haandarbeide  havde  et  Hjælpemiddel, 
som    de    stakkels    Herrer    ikke    vare  i  Besiddelse  af. 

Da  Digteren  havde  læst  den  sjette  Sang  høit, 
vilde  han  ufortrødent  tage  fat  paa  den  syvende  Sang, 
men  nu  fandt  Selskabets  Præsident,  at  man  dog 
heller  ikke  burde  stille  altfor  store  Krav  til  de  endnu 
vaagne  Tilhøreres  Udholdenhed.  Han  tillod  sig  der- 
for at  afbryde  Digteren,  idet  han  udtalte  en  varm 
Tak    paa    Selskabets    Vegne    for    den    store    Glæde 

som  det  havde  havt  —  for  sit  eget  Vedkommende 
vilde  han  baade  som  Selskabets  Præsident  og  som 
Præst  og  Theolog  udtale  sin  levende  Paaskjønnelse 
af  den  Maade,  hvorpaa  Digteren  havde  forherHget 
Kirken.  Rigtignok  var  det  Middelalderens  katholske 
Kirke,  hvilken  vi  Protestanter  ikke  kunne  skænke 
nogen  ubetinget  Anerkjendelse,  men  han  tvivlede 
ikke  om,  at  man  ogsaa  i  Digtets  Fortsættelse  vilde 
finde  den  samme  christelige  Aand  udtalt,  der  i  saa 
høi  Grad  geraadede  Digteren  til  Ære.  Derpaa  fore- 
slog han,  at  man,  da  Tiden  jo  alt  var  temmelig 
fremskreden,  brød  op  og  fortsatte  Vandringen  gjen- 
nem  Skoven. 

Saaledes  skete  det  ogsaa;  de  Sovende  bleve 
vækkede  og  forsikkrede  alle,  at  de  havde  aldeles 
ikke  sovet,  men  i  det  Høieste  kun  blundet  et  Par 
Secunder  —  Desertørerne  nede  paa  Engen  bleve 
indsamlede  og  sluttede  sig  til  Troppen  —  Sem  og 
Cham  maatte  for  en  Tid  atbryde  deres  kirkehistoriske 
Studier  —  og  saa  tiltraadtes  atter  Marschen. 

Veiret  havde  imidlertid  ændret  sig  noget.  Et 
let  Skydække  lagde  sig  over  Himlen  og  dæmpede 
det  stærke  Solskin.  Enkelte  ængstelige  Gemytter 
begyndte  at  yttre  Frygt  for  Regn,  men  Pastor  Popp 
beroligede  dem  med  den  Forsikkring,  at  der  vilde 
ikke  falde  en  Regndraabe  hele  Dagen,  Veiret  var 
og  vilde  vedblive  at  være  aldeles  fortræffeligt,  og 
det  maatte  netop  paaskjønnes  som  en  af  Tourens 
Behageligheder,  at  man  nu  lige  i  Middagstimerne 
ikke  skulde  vandre  i  Solskinnet. 

Atter  opløste  Selskabet  sig  under  Marschen  i 
forskellige  mindre  Grupper,  idet  de,  der  følte  mest 
Samstemning,  ogsaa  sluttede  sig  sammen. 

Svanemose  var  kommen  til  at  gaa  i  Spidsen 
for  Toget  sammen  med  sin  Ven  Wouwermann  og 
nød  sin  Digtenriumph,  idet  Kritikeren,  hvem  Sel- 
skabets Præsident  var  forekommet  med  sin  Lovtale 
over  det  oplæste  Poem,  nu  søgte  Erstatning  ved  at 
udtale  sin  dybt  følte  Beundring  over  dets  uforligne- 
lige Skjønheder,  hvilken  Tale  naturligvis  lød  saare 
liflig  i  Svanemoses  Øren. 

Men  i  denne  skjønne  Sjæleharmoni  mellem  den 
høit  stemte  Digter  og  hans  beundrende  Kritiker  kom 
der  en  ubehagelig  Dissonants  derved,  at  Matthias 
Grønberg  traadte  til.  Han  var  yderst  utilfreds  med 
det  Stykke,  som  Digteren  havde  oplæst,  og  med 
den  Lovtale,  Pastor  Popp  havde  holdt  derover,  og 
som  Svanemose  havde  været  svag  nok  til  at  mod- 
tage. Det  stred  jo  ganske  mod  den  Aftale,  som  var 
truffen  mellem  dem,  og  det  Forbund,  som  de  havde 
sluttet  til  Videnskabens  og  sand  Oplysnings  Fremme. 
Istedetfor  at  angribe  Hierarchiet  og  med  skarp  Satire 
blotte  dets  indre  Brøsttældighed  havde  Svanemose 
tværtimod  forherliget  det,  ovenikjobet  i  dets  mest 
fordummede  og  herskesyge  Skikkelse  som  Middel- 
alderens katholske  Kirke. 

Den  pirrelige  Digter  afviste  med  Vrede  disse 
Beskyldninger.  Han  hævdede  sin  Digterselvstændig- 
hed, der  gav  ham  Ret  til  at  staa  over  Partierne  og 
følge  Aandens  Kaldelse  uden  Hensyn  til  smaalige 
Partiinteresser. 

Grønberg  blev  ham  ikke  Svar  skyldig,  han  kaldte 
denne  foregivne  Digterselvstændighed  for  slet  og  ret 
Vankelmod  og  Pjaltethed:  istedetfor  at  træde  frem 
som  Sandhedens  uforfærdede  Ridder  foretrak  man 
at  krybe  i  Ly  af  Kvindeskørterne  og  Præstekjolerne. 

Der  tilfaldt  nu  Wouwermann  den  meget  vanske- 
lige Opgave  at  mægle  Forlig  mellem  de  to  stridende 
Parter,  som  begge  vare  i  høi  Grad  ophidsede.  I  Be- 
gyndelsen vilde  de  heller  Intet  høre,  men  vedbleve 
at  udslynge  haarde  Beskyldninger  mod  hinanden. 
Men  lidt  efter  lidt,  eftersom  Ammunitionen  slap  op, 
og  de  ikke  havde  flere  Ubehageligheder  at  sige  hin- 
anden, lykkedes  det  den  utrættelige  Mægler  at  finde 
Indgang.  Han  hævdede  med  Svanemose  dennes 
Krav  paa  Digterselvstændighed,  men  gjorde  paa  den 
anden  Side  opmærksom  paa,  at  det  oplæste  Poem 
jo  kun  var  et  Brudstykke,  hvoraf  der  ingen  Slut- 
ninger kunde  drages  med  Hensyn  til  Digtets  videre 
Udvikling.  Han  følte  sig  overbevist  om,  at  hans 
Ven  Svanemose  vilde  blive  sin  oprindelige  Plan  tro 
og  skildre  Videnskabens  og  Kulturens  herlige  Seir 
over  al  Overtro  og  alt  Hierarchi,  ligemeget  med 
hvilke  Navne  dette  sidste  søgte  at  skjule  sin  hykkelske 
Adfærd.  Ved  at  aabne  disse  lysende  Fremtidsudsigter 
lykkedes  det  ham  omsider  at  faa  de  to  harmfulde 
Mænd  forsonede,  de  rakte  hinanden  Haanden  og. 
gjorde  Undskyldning  for  de  uoverlagte  Ord,  som 
vare  undslupne  dem  i  Stridens  Hede,  men  som  nu 
skulde  agtes  for  døde  og  magtesløse, 

»Men   hør  engang,«    udbrød  Grønberg,    der  fik 
en    pludselig    Idee,    som    muligvis    kunde    udnyttes 

videre,  »lad  mig  ønske  Dem  til  Lykke,    Svanemose, 
til  den  smukke  Erobring,  som  De  har  gjort  idag.« 

»Hvilken  Erobring?«  spurgte  Svanemose  over- 
rasket. 

»Ih  naturligvis  vor  Præsidents  elskværdige 
Hustru.« 

»Hvem  mener  De?« 

»Hvem  skulde  jeg  mene  Andre  end  Fru  Popp? 
Hun  er  jo  aldeles  forgabet  i  Dem,  det  er  da  tyde- 
ligt nok  —  og  et  stateligt  Fruentimmer  er  hun  — 
høi,  fyldig  og  med  et  Par  Pokkers  kjønne  Øine  — 
sandelig  meget  for  god  til  den  Flynder  af  en  Mand, 
som  hun  har  faaet.« 

I  det  Samme  kom  Overlærer  Plagemann  forbi, 
og  Grønberg  kunde  ikke  dy  sig,  men  kaldte  paa 
ham  for  strax  at  meddele  ham  sin  fornøielige  Op- 
dagelse. 

Svanemose,  der  var  sig  sin  Uskyldighed  bevidst, 
thi  han  havde  i  Virkeligheden  ikke  havt  Andet  i 
Tanker  end  sig  selv  og  sin  Digtning,  tog  ivrig  til 
Gjenmæle,  men  det  hjalp  ham  ikke. 

»Aa  De  er  en  stor  Strik,«  sagde  Grønberg. 
»Men  De  behøver  sandelig  ikke  at  undskylde  Dem 
for  os,  thi  vi  ere  vel  Alle  enige  om,  at  Ægteskabet 
er  en  fordummende  Institution,  og  at  ingen  Mand 
med  Aand  og  Intelligents  kan  leve  deri  uden  Hæm- 
meise for  sin  Udvikling.« 

»Ja  Svanemose,«  tog  Wouwermann  til  Orde, 
»Du  veed,  at  jeg  har  altid  beklaget,  at  en  saa  stor  Digter 
som  Du  er  indtraadt  i  Ægtestanden  og  dermed  har 
lænkebundet  Dig  selv.« 

»Aa  hvad!«  udbrød  Grønberg,  »Ulykken  er  ikke 
større,  end  at  der  kan  raades  Bod  paa  den.  Der  er 
Intet,  som  giver  Aanden  saa  megen  Spænstighed 
som  en  liden  liaison  udenfor  Ægteskabet;  det  har 
alle  virkelig  store  Digtere  forstaaet  og  vidst  at  skaffe 
sig  fornøden  Udvei.« 

Svanemose  blev  her  rørt  paa  sit  ømme  Sted, 
thi  hans  Digterforfængelighed  tillod  ham  ikke  at  af- 
vige fra,  hvad  andre  »store  Digtere«  gjorde.  Da  nu 
ogsaa  Overlærer  Plagemann  slog  sig  sammen  med 
de  Andre,  idet  han  fandt,  at  det  kunde  være  en 
høist  interessant  Nyhed  at  kolportere  rundt  i  Byen 
den  næste  Dag,  saa  gik  Svanemose  tilsidst  ind  paa 
Sagen  og  søgte  at  indbilde  sig,  at  han  i  Dagens  Løb 
havde  gjort  en  stolt  Erobring. 

»Men  hør,  mine  Herrer,«  udbrød  Overlæreren 
pludselig,  »veed  Nogen  af  Dem,  hvor  vi  ere?  for 
jeg  veed  det  sandelig  ikke.« 

De  standsede  overraskede  og  saae  sig  om,  men 
Ingen  kjendte  Stedet  elier  Veien.  De  havde  været 
saa  optagne  af  deres  Samtale,  at  de  ikke  havde  lagt 
Mærke  til  Veien,  men  vare  vedblevne  at  gaa  lige- 
frem. 

Man  blev  staaende  for  at  oppebie  de  Følgende. 
Men  det  viste  sig,  at  disse  vare  ligesaa  ukjendte 
med  Stedet.  Man  havde  stolet  paa  de  Forreste,  at 
disse  kjendte  Veien,  og  nu  gjorde  man  den  Op- 
dagelse, at  Ingen  vidste,  hvor  man  befandt  sig  i  den 
udstrakte  Skov. 

Nu  kom  Selskabets  Præsident  til  Syne,  og  Alle 
stimlede  om  ham  for  at  høre   hans  Raad  og  Oplys- 

ning.  Men  desværre  havde  han  begaaet  den  Uklog- 
skab, som  en  Præsident  aldrig  bør  begaa,  at  lade 
Selskabet  skjøtte  sig  selv,  medens  han  med  et  Par 
af  Herrerne  havde  debatteret  et  theologisk  Strids- 
æmne. 

Den  ubehagelige  Opdagelse,  at  man  var  faret 
vild,  blev  hurtig  efterfulgt  af  en  anden,  der  ingen- 
lunde mildnede  den,  nemlig  den,  at  det  begyndte  at 
regne.  Ja  det  regnede  virkelig  trods  alle  Pastor 
Popps  Forsikkringer,  at  der  ikke  vilde  falde  en  Regn- 
draabe  hele  Dagen.  Og  det  hjalp  ikke,  at  Pastor 
Popp  forsikkrede,  at  det  kun  var  en  lille  Byge,  der 
vilde  dæmpe  Støvet  og  gjøre  Luften  friskere,  thi  et 
jævnt  ensformigt  graat  Skylag  var  draget  over  Himlen, 
hvilket  stærkt  tydede  paa  en  Dagsregn. 

Først  regnede  det  fint,  og  saa  regnede  det  grovt. 
Man  var  overmaade  slet  forsynet  med  Paraplyer  og 
Overstykker,  og  maatte  derfor  tye  ind  under  Træerne, 
hvis  løvrige  Kroner  en  Tid  lang  kunde  give  Ly.  I 
Begyndelsen  holdt  man  ganske  godt  Humøret  oppe, 
men  efterhaanden  begyndte  Regnen  at  trænge  igjen- 
nem,  og  man  fornam  et  ensformigt  Dryp  paa  Hovedet 
—  paa  Halsen  —  paa  Skuldrene  —  nedad  Ryggen. 
Forgæves  skiftede  man  Plads  eller  ændrede  Stilling, 
man  opnaaede  kun  at  faa  Regndryppet  paa  et  nyt 
Sted,  hvor  man  hidtil  havde  været  tør.  Saa  begyndte 
Humøret  at  synke  ganske  i  Forhold  til,  som  det 
kolde  Regndryp  begyndte  at  stige,  og  man  hengav 
sig  til  melancholske  Betragtninger  over,  hvorledes 
man  gjennemblødt  skulde  trave  om  i  den  milelange 
Skov  uden  at  kjende  Vei  eller  Sti, 

Pastor  Popp  foretog  en  Recognoscering,  ledsaget 
af  sine  to  Adj  utanter,  Sem  og  Cham,  men  kom  efter 
et  Kvarters  Tid  tilbage  med  den  Efterretning,  at 
Regntykning  og  Taage  laa  saa  tæt  over  Skoven,  at 
det  var  umuligt  at  finde  ud  af,  hvor  man  egentlig 
var  kommen  hen.  Dette  Budskab  var  nu  ikke  saa 
meget  trøsteligt,  og  Overlærer  Plagemann  lod  da 
ogsaa  nogle  Ord  falde  om,  at  Selskabets  Præsident 
havde  kun  daarlig  røgtet  sit  Hverv  ved  at  føre  Sel- 
skabet vild  i  Skoven  i  Regnveiret.  Men  Pastor  Popp 
svarede  freidig,  at  Regnen  kunde  han  da  ikke  gjøre 
for,  og  Vildfarelsen  var  ikke  hans  Skyld,  men  Digteren 
Svanemoses,  der  var  gaaet  i  Spidsen  for  Toget. 
Plagemann  bemærkede  sp3^dig  hertil,  at  Moralen 
heraf  var,  at  man  hverken  skulde  vælge  Digtere  eller 
Præster  til  Veivisere  og  Præsidenter. 

Efter  en  Times  Forløb  begyndte  Regnen  at 
sagtnes,  og  Pastor  Popp  foreslog  nu,  at  man  skulde 
begynde  Vandringen  paa  Ny ;  det  kunde  dog  vel  ikke 
vare  saa  længe,  inden  man  atter  kom  paa  kjendte 
Veie.  Saa  vovede  man  sig  atter  ud,  men  i  en  trykket 
og  mat  Stemning.  Forneden  snoede  det  vaade 
Græs  og  Løv  sig  om  Fødderne,  foroven  dryppede 
det  med  et  jævnt  Regndryp,  thi  i  Skoven  regner 
det  som  bekjendt  to  Gange. 

Pludselig  hørtes  et  høit  Fryderaab  forude  — 
det  var  Sem  og  Cham,  der  vare  sprungne  op  paa  et 
Gjærde,  svingede  med  Huerne  og  pegede  frem :  der 
laa  det  forjættede  Land,  Hvilsted  Kro. 

Dette  Raab  elektriserede  Alle,  man  fløi  frem 
med  hurtige  Skridt  for  selv  at  overtyde  sig  om  Bud- 

skabets  Sandhed.  Stemningen  løftedes  øieblikkelig, 
man  hørte  atter  glad  Tale  og  Skæmt,  og  man  saae 
med  mildere  Øine  paa  Selskabets  Præsident,  der  ikke 
var  utilbøielig  til  at  antage,  at  det  var  ham,  der  med 
et  Slags  genialt  Instinkt  havde  ført  Selskabet  lige 
mod  det  attraaede  Maal. 

Efter  at  den  første  Glæde  havde  sat  sig,  kunde 
man  dog  ikke  tilbageholde  den  ærgerlige  Tanke,  at 
man  havde  staaet  en  hel  Time  i  øsende  Regn  i 
næppe  ti  Minutters  Afstand  fra  Hvilsted  skærmende 
Kro,  og  der  var  jo  al  Grund  til  at  ønske,  at  det 
geniale  Instinkt,  hvoraf  Selskabets  Præsident  troede 
sig  i  Besiddelse,  var  vaagnet  en  god  Stund  tidligere. 

I  Hvilsted  Kro  havde  man  bestilt  Middagsmad 
Dagen  forud,  og  det  traf  sig  saa  heldigt,  at  man 
ankom  netop,  som  Bordene  vare  dækkede,  og  Maden 
beredt  til  at  bæres  trem.  Efter  at  have  rettet  lidt  ved 
Paaklædningen  og  faaet  nogle  af  de  mest  gjennem- 
blødte  Klædningsstykker  hængte  op  til  Tørring  ved 
Skorstensilden,  tog  man  Plads  om  de  dækkede  Borde. 
Ved  et  Tilfælde,  der  kunde  see  ud  som  en  Tanke, 
havde  Pastor  Brylle  faaet  Plads  ved  Siden  af  Frede- 
rikke; Edele  var  kommen  til  at  sidde  mellem  Gloding 
og  Grønberg,  der  begge  underholdt  hende  med  stor 
Iver,  medens  Fru  Popp  satte  sig  ved  Siden  af  Svane- 
mose  og  drog  Omsorg  for,  at  hans  nedtrykte  og 
forkomne  Digtergenius  tik  den  fornødne  materielle 
Understøttelse  for  atter  at  hæve  sig  til  sin  tidligere 
Høide.  Wouwermann  førte  den  mørkoiede  Frøken 
Schmidt  til  Bords,  og  paa  lignende  Maade  søgte  Sel- 

talende Pladser. 

Lammestegen  og  et  Glas  Vin  bragte  hurtig  de 
udstandne  Besværligheder  i  Forglemmelse,  og  hvis 
der  tidligere  var  opstaaet  nogen  Vrede  mod  Selskabets 
Præsident  paa  Grund  af  hans  uheldige  Ledelse,  var 
denne  nu  fuldstændig  forsvunden,  og  man  skænkede 
ham  fuld  Tilgivelse  af  et  oprigtigt  Hjærte.  Stem- 
ningen høinede  sig  stedse  mere,  man  drak  Glas  med 
hinanden  og  udvexlede  Hilsener,  og  forskellige  Skaal- 
taler  holdtes,  blandt  Andet  for  Præsidenten  og  hans 
ypperlige  Ledelse.  Præsidenten  takkede  i  varme  Ord 
for  den  smukke  Hilsen,  der  var  bragt  ham  og  ud- 
talte sin  Glæde  over,  at  det  var  lykkedes  ham  paa 
en  saa  fornøielig  Maade  at  føre  Selskabet  gjennem 
Skoven,  ret  som  om  det  lange  Ophold  i  Regnveiret 
ogsaa  hørte  med  til  Fest-Arrangementet. 

Netop  som  Jordbærrene  med  Fløde  blev  baaren 
rundt,  brød  Solstraalerne  frem,  og  det  saaes  gjennem 
Vinduerne,  at  Himlen  var  klar  og  blaa.  Den  livlige 
Stemning  høinedes  end  mere,  og  rundt  om  Bordene 
hørtes  Latter  og  munter  Tale,  af  og  til  afbrudt  ved 
den  Stilhed,  som  en  Skaaltale  gjorde  Krav  paa. 

Der  var  for  vaadt  i  Haven,  til  at  man  kunde 
drikke  Kaffen  derude,  men  man  slog  alle  Vinduerne 
op,  saa  at  Solskinnet  og  den  deilige  friske  Luft 
kunde  gjennemstrømme  den  lave  Stue.  Da  man 
endnu  en  Stund  havde  passiaret  og  røget  en  Cigar, 
reiste  Præsidenten  sig  og  foreslog,  at  man  skulde 
tiltræde  Vandringen  til  det  egentlige  Maal,  Hjærte- 
søen,  der  nu  ved  den  nedgaaende  Sols  Straaler  vilde 


2^ 


55 


vise  sig  i  den  allerskjønneste  Belysning.  Overlærer 
Plagemann  spurgte  lidt  drillende,  om  man  ikke 
skulde  medtage  en  Veiviser,  men  Præsidenten  er- 
klærede med  Værdighed,  at  Saadant  var  unødvendigt: 
han  skulde  selv  føre  Selskabet  ad  den  korteste  og 
smukkeste  Vei. 

Saa  brød  de  op  fra  Hvilsted  Kro  og  drog  atter 
ind  i  Skoven.  Tanken  om  de  udstandne  Genvordig- 
heder i  Forening  med  Vinen  og  den  gode  Middags- 
mad, det  gyldne  Solskin  og  den  friske  Luft  —  Alt 
dette  i  Forening  bidrog  til  at  løfte  Stemningen.  Da 
man  var  kommen  et  Stykke  ind  i  Skoven,  istem- 
medes  Sangen:  »Vift  stolt  paa  Kodans  Bølge«,  og 
Alle  stemmede  i  med.  Man  følte  Jøvikingeblodet 
rulle  kækkere  i  Aarene;  man  kjendte  sig  aandelig  i 
Slægt  med  Heltene,  »der  sang  i  Dødens  Favn«  — 
ja  man  var  ikke  langt  fra  at  have  en  Fornemmelse 
af,  at  man  stod  paa  det  rullende  Skibsdæk  og  vendte 
Stavnen  mod  nye  Æventyr  og  Farter.  I  Spidsen 
for  Selskabet  gik  Præsidenten  og  svingede  sin  Stok 
i  store  Taktslag  til  Sangen ;  over  hans  Ansigt  laa  et 
seirsstolt  Smil,  som  om  han  vilde  sige:  »ja  gaar  det 
fremad  til  Stordaad  og  Ære,  saa  er  jeg  Manden  for  at 
føre  an.« 

Man  steg  op  ad  en  Bakkeskrænt,  og  da  man 
havde  naaet  Toppen,  saae  man  ned  foran  sig  —  der 
laa  Hjærtesøen.  Synet  af  den  var  saa  pludseligt,  og 
dens  Omgivelser  vare  saa  høitidelige,  at  Sangen  for- 
stummede. Den  dunkle  speilklare  Sø  var  paa  alle 
Sider  omgiven  af  steile  Skrænter,  op  ad  hvilke  ranke 
Bøgestammer  skøde  frem,  hvis  løvrige  Kupler  dannede 

en  tæt  Ringmur  om  Søen.  Det  begyndte  at  blive 
sent  paa  Eftermiddagen,  den  øverste  Del  af  Bøge- 
kuplerne laa  i  et  klart  gyldent  Sollys,  medens  den 
nederste  Del,  næsten  tegnet  efter  en  skarp  Linie, 
hyllede  sig  i  Mørke,  Nede  i  Dybet  laa  Søen  som 
et  dunkelt  Speil. 

Det  kostede  Besvær  at  komme  ned  ad  de  steile 
Skrænter  til  Søens  Bredder.  Flere  af  Damerne  vare 
meget  ængstelige,  men  det  manglede  selvfølgelig 
ikke  blandt  Herrerne  paa  beredvillige  Hænder,  der 
kunde  føre  dem  sikkert  ned.  Selskabets  Præsident, 
der  her  som  altid  mente  at  burde  foregaa  med  et 
godt  Exempel,  som  kunde  styrke  og  opmuntre  de 
Ængstelige  og  Forsagte,  tog  Nedfarten  i  kort  Galop 
og  kom  herved  i  stedse  hurtigere  Fart,  saa  at  han 
ikke  længer  formaaede  at  standse.  Han  vilde  der- 
for være  endt  med  at  gaa  paa  Hovedet  ud  i  Hjærte- 
søen,  om  ikke  et  medlidende  Træ  havde  stukket 
sine  Rødder  frem  og  standset  ham.  Præsidenten 
faldt,  lige  saa  lang  han  var,  henad  Veien,  men  var 
i  et  raskt  Spring  oppe  igjen  og  raabte  triumpherende 
op  til  de  Efterfølgende,  at  de  skulde  blot  følge  hans 
Exempel.  Det  lod  dog  ikke  til,  at  disse  følte  sig 
saa  meget  opmuntrede  deraf,  thi  de  rykkede  kun 
langsomt  frem,  af  og  til  hørtes  et  lille  Hvin  fra  en 
af  Damerne,  der  tabte  Fodfæstet  og  frygtede  for  at 
trille  ned  ligesaa  hovedkulds  som  Præsidenten.  Aller- 
bagest kom  Pastor  Brylle,  der  slet  ikke  var  vant  til 
slige  vovelige  Nedstigninger.  Han  stampede  Hælene 
dybt  ned  i  den  bløde  Muldjord  og  krøb  langsomt  fra 
Træ  til  Træ,  idet  han  omfavnede  hvert  af  dem  med 

saadan  Heftighed,  som  om  det  gjaldt  en  Afsked  for 
Livet.  Han  var  derfor  endnu  ikke  kommen  halvveis 
frem,  da  hele  det  øvrige  Selskab  lykkelig  var  naaet 
ned  til  Søens  Bredder.  Præsidentens  overskuende 
Blik  blev  snart  opmærksomt  paa  den  Nød,  hvori  den 
lærde  Licentiat  befandt  sig,  han  sendte  strax  et  Par 
unge  Mænd  op  for  at  hjælpe  ham  ud  af  den  vanske- 
lige Situation.  De  sprang  hurtig  op  til  ham  og  fik 
ham  hjulpet  ned  om  end  med  nogen  Besvær,  da 
Pastor  Brylle  vedblivende  viste  Tilbøielighed  til  at 
omfavne  hvert  et  Træ,  som  de  kom  forbi. 

Den  lille  Sø  var  paa  alle  Sider  omgivet  af  et 
frisk  Grønsvær,  men  paa  et  enkelt  Sted  samlede 
dette  sig  og  skød  ud  i  en  Spids  i  Søen,  hvorved 
denne  fik  Form  af  et  Hjærte.  Paa  dette  Sted  var 
der  anbragt  en  lille  Baadebro,  men  nogen  Baad 
fandtes  ikke,  hverken  her  eller  andensteds  paa  Søen, 
hvad  enten  den  nu  var  gaaet  til  Bunds  eller  var 
borttagen  for  at  underkastes  en  Reparation.  Søen 
var  meget  dyb,  som  det  hyppig  er  Tilfældet  med 
slige  Smaasøer,  der  ligge  midt  inde  mellem  Skov- 
skrænterne, og  dens  Vand  havde  derfor  en  mørk, 
næsten  kulsort  Farve.  Dette  i  Forening  med  Stil- 
heden gav  den  et  eget  Præg  af  Hemmelighedsfuld- 
hed, som  ikke  undlod  at  gjøre  sin  Virkning  paa 
det  lystige  Selskab,  som  nu  gæstede  den  tause 
Skovsø.  Man  spredte  sig  rundt  om  Søen  for  bedre 
at  nyde  Skuet  af  den.  Nogle  leirede  sig  i  det  bløde 
Grønsvær,  der  omgav  den  og  flere  Steder  naaede 
lige  ned  til  Søens  Bredder  som  en  smaragdgrøn  Ind- 
klædning    om   en  klar  Ædelsten.     Andre  toge  Plads 

høiere  oppe  paa  Skrænterne,  hvorfra  man  bedre 
kunde  overskue  og  ganske  tydelig  iagttage  dens  eien- 
dommelige  Hjærteform. 

Pastor  Brylle  var  gaaet  ud  paa  den  lille  Bro, 
og  Frederikke  var  fulgt  efter  ham;  i  Øieblikket  stode 
de  To  alene  derude  og  betragtede  Søen  og  dens 
Omgivelser.  Brylle  følte  sig  særlig  vel  til  Mode. 
Den  smukke  Natur,  der  omgav  ham,  men  endnu 
mere  den  smukke  Pige,  der  stod  ved  hans  Side, 
satte  ham  i  en  festlig  Stemning,  han  følte  sig  gjennem- 
strømmet  af  en  Lyrik,  der  ellers  var  ham  fremmed 
og  maaske  derfor  virkede  saa  meget  stærkere  paa 
ham.  Han  fortalte  Frederikke,  at  slige  smaa  næsten 
runde  Søer  ikke  vare  ualmindelige  i  Syden  mellem 
Bjærgene,  hvor  de  rimeligvis  hidrørte  fra  vulkanske 
Virkninger.  Romerne  kaldte  dem  gjerne  speculum 
Dianæ  eller  med  lignende  Navne. 

»Hvad  betyder  det?«  spurgte  Frederikke.  »Det 
betyder  Dianas  Speil.  Og  det  er  et  meget  træffende 
Navn,  hvis  man  vil  tage  Diana  som  symbolsk  Ud- 
tryk for  Skovnaturens  Herlighed;  thi  se  blot,  hvor- 
ledes den  stille  Skov  heromkring  speiler  sig,  og 
Søen  er  jo  ligesom  et  stort  rundt  Speil.« 

Frederikke  lod  sit  Blik  ghde  henover  Søen,  og 
Brylle  vedblev: 

»Stundom  kan  man  endog,  naar  man  er  meget 
heldig,  faa  see  Diana  selv  eller  en  af  hendes  skjønne 
Ledsagersker.« 

»Ja  hvad  mener  De  nu  dermed?« 

»Bøi  Dem  lidt  ud  over  Søen,  saa  skal  De  faa 
det  at  see.« 

Frederikke  rødmede  let  og  sagde:  »Jeg  kan 
virkelig  ikke  see  Andet  end  Bøgetræerne,  der  speile 
sig  i  Vandet.« 

»Det  er,  fordi  De  holder  Dem  for  meget  tilbage 
—  De  maa  bøie  Dem  stærkere  ud  over  Søen  — 
saaledes!« 

Hvorfor  vilde  dog  Pastor  Brylle  indlade  sig  paa 
noget  for  ham  saa  Ukjendt  som  at  sige  Com pli- 
menter til  en  smuk  ung  Pige?  Følgen  af  en  saa 
uvant  Bevægelse  blev,  at  han  tabte  Ligevægten  — 
ikke  blot  den  aandelige,  thi  den  havde  han  allerede 
tabt  —  men  ogsaa  den  legemlige. 

Et  forfærdeligt  Plask  i  Vandet  skræmmede  Alle 
op  af  den  idylliske  Ro,  hvori  de  befandt  sig.  Alle 
fæstede  deres  Øine  paa  Stedet,  hvor  Pastor  Brylle 
havde  staaet,  men  hvorfra  han  pludselig  var  for- 
svunden. Hans  Hat,  der  svømmede  paa  Søen  mel- 
lem en  Mængde  skummende  N'andbobler,  forkyndte 
tilstrækkelig,  hvad  der  var  hændet  ham. 

Rædsel  greb  Alle.  Flere  af  Damerne  besvimede, 
medens  Andre  udstødte  høie  Raab  om  Hjælp.  Her- 
rerne sprang  op  og  løb  i  Forvirringen  lige  bus  paa 
hinanden.  Sem  og  Cham  gav  sig  i  deres  Hjærtens- 
angst  til  at  opramse  Paverne  i  det  avignonske  Fangen- 
skab, hvori  de  nylig  havde  examineret  hinanden. 
Og  herved  hændtes  det  Mærkelige,  at  medens  de 
ellers  altid  toge  Feil  i  dem,  kunde  de  dem  nu  paa 
en  Prik.  Havde  de  bare  befundet  sig  ved  det  grønne 
Bord  istedetfor  ved  den  grønne  Sø,  vilde  deres 
Lykke  være  gjort.  Men  hvad  kunde  al  kirkehistorisk 
Lærdom     hjælpe     her?       End    ikke    den    polygone 

Bryllemethode  vilde  i  dette  Øieblik  være  istand  til 
at  redde  sin  Ophavsmand  fra  den  øieblikkelige  Fare, 
hvori  han  var  stedt. 

Den  Eneste,  der  bevarede  sin  Aandsnærværelse, 
var  Selskabets  Præsident.  Han  raabte  med  en  Stemme, 
som  overdøvede  al  den  øvrige  Forvirring :  » Sæt  Stor 

baaden  ud!    —    rask  Manne!« et  fortræffeligt 

Raad  i  Sandhed,  hvis  der  bare  havde  været  en  Stor- 
baad,  men  der  var  ikke  engang  saameget  som  en 
lille  jolle.  Alt  dette  varede  neppe  et  Minut.  Et 
Minut  endnu,  og  Theologiens  Lys,  Jøviks  Stolthed 
vilde  for  stedse  være  slukket  i  Hjærtesøens  mørke 
Vande. 

Da  hørtes  et  nyt  Plask  —  og  et  Øieblik  efter 
saaes  Frederikkes  Hoved  over  Vandet  tæt  ved  den 
lille  Bro. 

Hun  havde  staaet  Ulykken  allernærmest  —  hun 
havde  set  Pastor  Brylle  forsvinde  i  Dybet  lige  for 
sine  Fødder.  Det  var  hende  uudholdeligt  at  staa 
blot  som  Tilskuer.  Tanken  om,  at  et  Menneske 
lige  for  hendes  Øine  vilde  omkomme,  hvis  der  ikke 
blev  ydet  øiebHkkelig  Hjælp,  drev  hende  frem.  Og 
med  det  umiddelbare  Instinkt  til  at  handle,  som 
Kvinder  ofte  lægge  for  Dagen  overfor  en  over 
hængende  Fare,  var  hun  sprungen  ud  i  Søen  efter 
Brylle.  Med  den  ene  Haand  klamrede  hun  sig  fast 
til  den  lille  Bro,  med  den  anden  lykkedes  det  hende 
at  faa  fat  i  Brylle,  som  netop  i  dette  Øieblik  dukkede 
op  paa  Ny. 

Men  nu  følte  hun  ogsaa,   at  Kræfterne  svigtede 


239 

hende,  og  hun  raabte  med  høi  Røst:  »Hjælp!  eller 
vi  drukner  begge  To!« 

Hendes  raske  Daad  havde  imidlertid  gjort  Ende 
paa  Selskabets  Raadvildhed  og  atter  kaldt  det  til  Be- 
sindelse. I  to  Spring  var  Gløding  ude  paa  Broen, 
hvor  han  strax  kastede  sig  ned  og  greb  Frederikkes 
Arm,  idet  han  raabte  til  de  Andre:  »Slut  Kjæde  og 
hal  i  Land!« 

Kjæden  var  hurtig  dannet,  og  de  To  bleve  dragne 
i  Land.  Frederikke  sprang  op,  drivende  af  Vand, 
men  Brs-lle  var  uden  Bevidsthed  og  laa  henstrakt 
som  død.  Damerne  trængte  sig  sammen  om  den 
elskede  Præst  og  udstødte  høie  Klageraab,  men 
Gløding  drev  dem  bort  og  bød  dem  blot  tage  sig 
af  Frederikke.  Derefter  bleve  Klæderne  revne  op 
paa  Brylle,  han  blev  trillet  og  rullet  og  gnedet  for 
atter  at  bringe  Livsvarmen  tilbage  i  ham.  Efter 
nogen  Tids  Forløb  viste  en  let  Rødmen  sig  paa  hans 
Kinder,  og  et  svagt  Aandedræt  kjendtes.  Hans  Hoved 
løftedes  i  Veiret,  lidt  efter  slog  han  Øinene  op  og 
spurgte  med  svagt  Mæle,  hvor  han  var.  Paa  Glødings 
Forespørgsel,  om  ingen  af  Herrerne  havde  lidt  Rom 
eller  Cognac  hos  sig,  bleve  et  Par  Feltflasker  rakte 
ham,  og  man  hældte  nogle  Draaber  i  den  Forulyk- 
kede. De  bragte  Varme  og  Styrke,  og  han  kunde, 
om  end  med  nogen  Besvær,  reise  sig,  medens  man 
med  Jubel  hilste  hans  Frelse. 

Men  hvad  var  der  dernæst  at  gjøre?  Frederikke 
raadede  til,  at  hun  og  Brylle  skulde  saa  hurtig  som 
mulig  løbe  tilbage  til  Hvilsted  Kro  for  at  iføre  sig 
andre    Klæder.      Og    derpaa    vendte    hun    sig    rask, 

fulgt  af  et  Par  Veninder.  Brylle  følte  sig  meget 
mat,  men  Sem  og  Cham  toge  ham  hver  under  en 
Arm  og  løb  afsted  med  ham,  for  at  han  kunde 
holde  Varmen.  Det  øvrige  Selskab  fulgte  i  nogen 
Afstand  bagefter. 

I  Hvilsted  Kro  forbausedes  man  over  Selskabets 
uventede  Tilbagekomst,  men  var  strax  villig  til  at 
yde  fornøden  Hjælp.  Frederikke  og  Brylle  førtes 
hver  til  sit  Værelse  for  at  omklæde  sig.  Den  Første 
kom  et  Kvarter  efter  ud  igjen  som  en  nydelig  Bonde- 
pige. Huen,  det  hvide  Lintøi  og  det  stramme  Liv- 
stykke klædte  hende  allerkjærest.  Ikke  saa  heldig 
var  Pastor  Brylle,  han  maatte  tage  til  Takke  med 
nogle  af  Kromandens  Klæder,  der  vare  altfor  rumme- 
lige, og  hvis  brogede  Farvesammenstilling  kun  lidet 
stemmede  med  hans  pastorale  Værdighed.  En  grøn 
Frakke  med  blanke  Knapper,  en  rød  Vest,  hvide 
Lærredsbenklæder  og  endelig  en  gul  Straahat  —  Alt 
dette  gjorde  Licentiaten  aldeles  ukjendelig,  saa  at  en 
høi  Latter  modtog  ham,  da  han  atter  kom  til  Syne. 
Han  var  lidt  ærgerlig  derover  og  følte  sig  særlig 
forarget  over  den  røde  Vest.  Men  der  var  nu  ingen 
anden  at  faa,  saa  maatte  han  gaa  med  den. 

Saa  tiltraadte  man  Vandringen  hjemefter  til  Jøvik. 
Men  Stemningen  var  ikke  saa  høi,  som  sidst  da 
man  drog  ud  fra  Hvilsted  Kro;  der  istemtes  ingen 
Sang  til  Pris  for  Kodans  Bølge,  og  man  syntes 
ganske  at  have  glemt  Slægtskabet  med  de  »Helte, 
som  sang  i  Dødens  Favn«.  End  ikke  Selskabets 
Præsident  saae  saa  modig  og  seirsstolt  ud  som  tid- 
ligere,   han    gik    ganske    stilfærdig  ved  Siden  af  sin 

gode  Ven,  Pastor  Brylle,  og  fremsatte  i  en  sagte 
Tone  sine  Tanker  over  Dagens  Begivenhed.  Damerne 
holdt  sig  i  en  vis  Afstand,  enten  de  nu  fandt,  at 
Pastor  Brylle  trængte  til  Ro  efter  den  udstandne 
Skræk,  eller  muligvis  den  brogede  Dragt  med  den 
røde  Vest  skræmmede  dem  bort  fra  den  høitagtede 
og  elskede  Præst.  Først  da  man  atter  nærmede  sig 
Hjemmet,  begyndte  en  livligere  Tone  at  røre  sig, 
enkelte  af  de  Yngre  gjorde  endog  Forsøg  paa  at 
istemme  en  Sang.  Men  de  bleve  bragte  til  Taus- 
hed  af  Wouwermann,  der  erklærede,  at  de  paa  ingen 
maatte  forstyrre  Svanemose,  hvis  himmelvendte  Blik 
og  aandsfraværende  Miner  tydede  paa,  at  han  var 
under  en  stærk  Inspiration  og  utvivlsomt  var  i  Færd 
med  at  digte  et  udødeligt  Kvad  om  Dagens  mærke- 
lige Hændelser  og  derigjennem  kunde  skænke  dem 
Alle  et  berømmeligt  Eftermæle  og  en  Navnkundig- 
hed, der  vilde  strække  sig  til  fjerne  Slægtled.  — 

—  Imidlertid  var  det  tusindtungede  Rygte  løbet 
i  Forveien  til  Jøvik  og  havde  bragt  Meddelelsen  med 
sine  sædvanlige  Overdrivelser.  Det  hed  sig,  at  Pastor 
Brylle  og  otte  unge  Damer  vare  faldne  i  Hjærtesøen 
og  Allesammen  druknede.  Hvor  dette  Ulykkes- 
budskab kom  frem,  udbredte  det  Skræk  og  Forvirring. 
Redaktøren  af  Jøviks  Avis  ilede  strax  op  i  sit  Trykkeri 
for  øieblikkelig  at  udsende  et  Extranummer  af  Bladet, 
men  det  strandede  paa,  at  Sætteren  var  gaaet  bort. 
Der  behøvedes  nu  heller  ingen  Avis,  thi  Hjobsposten 
foer  frem  af  sig  selv  og  og  fremkaldte  den  største 
Uro  i  hvert  Familiehjem,  da  man  jo  ikke  kunde 
vide,  om  Ulykken  ikke  netop  havde  ramt  det. 

Ogsaa  til  Bager  Rosens  Hus  naaede  Rygtet  frem 
og  bragre  Tante  Dorthe  rent  ud  af  Fatning.  Hun 
mindedes  paa  een  Gang  sine  mørke  Anelser  og  sin 
Uvillie  mod  hele  Touren.  »Var  det  ikke  det,  jeg 
strax  sagde,  at  der  vilde  ske  en  Ulykke,«  jamrede 
hun.  »O  Frederikke,  Frederikke!  mit  elskede  Barn, 
jeg  er  vis  paa,  at  hun  er  blandt  de  Forulykkede!« 

Bager  Rosen  tog  det  med  større  Ro  og  sagde: 
»Havde  det  været  eet  Menneske,  der  var  druknet, 
kunde  det  vel  nok  være  sandt  —  men  at  otte  Men- 
nesker paa  een  Gang  skulde  falde  i  Søen  og  drukne 
—  det  kan  umuligt  hænge  rigtig  sammen!« 

»Ak  den  Ungdom,  den  Ungdom  er  saa  uerfaren, 
den  kan  finde  paa  alt  muligt!«  hulkede  Tante  Dorthe. 

»Det  er  da  voxne  Mennesker  og  ingen  Børn,« 
trøstede  Bageren,  »kom  dog  nu  til  Fornuft,  Mutter!« 

Men  Tante  Dorthe  vilde  ikke  komme  til  For- 
nuft. Hun  vilde,  at  de  begge  To  strax  skulde  ile 
til  Ulykkesstedet  for  at  komme  til  Kundskab  om 
Sagens  Sammenhæng. 

»Det  er  ingen  Springvei,«  sagde  Bageren.  »Og 
hverken  Du  eller  jeg  ere  saa  lett€  til  Bens,  som  vi 
vare  for  tredive  Aar  siden.« 

»Saa  kan  vi  lade  spænde  for  og  kjøre  ud,« 
sagde  Tante  Dorthe. 

Men  hendes  Mand  vilde  dog  ikke  saaledes  kjøre 
paa  det  Uvisse.  Han  erklærede,  at  han  vilde  i  hvert 
Fald  først  skaffe  sig  mere  paalidelig  Underretning 
om,  hvad  der  var  sket.  I  dette  Øiemed  gik  han  hen 
paa  Byens  Gæstgiversted  og  var  saa  heldig  at  træffe 
den  Mand,  som  først  havde  bragt  Budskab  til  Byen. 

Det  var  en  Bonde,  som  var  kjørt  fra  Hvilsted  Kro, 
netop  som  Selskabet  var  kommen  tilbage  dertil  fra 
Hjærtesøen.  Af  ham  erfarede  Bageren,  at  det  ikke 
var  otte  Mennesker,  men  kun  to,  hvoraf  den  ene 
var  Byens  Præst.  Og  de  To  vare  da  forsaavidt  ikke 
druknede,  som  Bonden  havde  seet  dem  begge  levende, 
men  rigtignok  drivende  af  Vand. 

Med  denne  Efterretning  gik  Bageren  hjem  og 
trøstede  sin  Hustru.  Hun  lod  sig  dog  ikke  ganske 
berolige,  men  erklærede  sig  for  overbevist  om,  at 
den  anden  Forulykkede  var  hendes  Datter  Frede- 
rikke. Imidlertid  var  hun  jo  i  hvert  Fald  udenfor 
Livsfare,  og  Tante  Dorthe  foreslog  derfor,  at  de 
skulde  blot  gaa  et  lille  Stykke  ud  ad  Veien  for  om 
mulig  at  høre  lidt  nærmere  eller  maaske  endog 
møde  dem.  Hertil  var  hendes  Husbond  villig,  og 
de  begave  sig  derfor  paa  Vandring.  De  mødte  snart 
Bekjendte,  der  vare  gaaede  ud  i  samme  Formaal,  og 
snart  var  der  samlet  en  lille  Gruppe  af  ældre,  ad- 
stadige Jøvikinger,  der  vilde  gaa  den  kjære  Ungdom 
lidt  i  Møde.  Trods  Bager  Rosens  gode  Efterret- 
ninger var  man  dog  ikke  ganske  uden  Bekymring 
for,  hvad  der  kunde  være  hændet ;  enkelte  Me- 
lancholikere  fastholdt  endog  den  første  Beretning 
og  mente,  at  den  som  den  mere  forfærdelige  utvivl- 
somt maatte  være  den  sande.  Selv  om  de  ikke 
kunde  faa  de  Andre  til  at  gaa  ind  paa  denne  Op- 
fattelse, følte  man  sig  dog  lidt  trykket  og  ængstelig 
til  Mode  og  hengav  sig  til  allehaande  mørke  For- 
modninger om,  hvad  der  i  Virkeligheden  var  hændet. 

Da  lød  paa  een  Gang  ovre  fra  Skovveien  den 
velkjendte  Sang : 

Hil  Dig,  o  Jøvik,  Dig  hilser  vor  Sang, 
Sang  fra  begeistrede  Læber  — 

—  saa  vidste  man  da,  at  der  ingen  Ulykke  kunde 
være  hændet.  Tonerne  løde  saa  festlige  og  glade 
henover  Søens  blanke  Flade,  som  de  ingensinde  før 
havde  lydt.  Grebne  af  Glæde  stemmede  man  i  med 
høi  Røst,  idet  man  gik  raskere  til,  og  saaledes 
vandrede  det  gamle  og  det  unge  Jøvik  hinanden  i 
Møde  under  Afsyngelse  af  Festsangen. 

Midt  paa  Landeveien  mødtes  man  under  al- 
mindelig Glæde  paa  begge  Sider.  Tante  Dorthe 
trippede  urolig  om  og  spurgte  efter  sin  Frederikke 
og  forstod  slet  ikke,  hvad  det  skulde  betyde,  at  en 
ung,  smuk  Bondepige  kastede  sig  om  hendes  Hals 
og  kyssede  hende.  Det  var  først,  da  Selskabets 
Præsident  gav  hende  den  fornødne  Oplysning,  at 
hun  yderst  forbauset  tog  Bondepigen  nærmere  i 
Øiesyn  og  udbrød:  »Kors,  Barn,  er  det  Dig!  hvor 
Du  seer  vakker  ud  i  den  Dragt!«  Men  endnu  mere 
steg  dog  hendes  Forbauselse,  da  hun  spurgte  efter 
Pastor  Brylle,  og  man  præsenterede  hende  en  Gentle- 
man i  rød  Vest  og  grøn  Frakke.  Hun  vilde  slet 
ikke  tro  sine  egne  Øine,  og  det  var  først  da  Brylle 
tog  Straahatten  af  og  med  sin  hvide  Haand  strøg 
sig  gjennem  det  mørke  Haar,  at  hun  kom  til  ret 
Erkj endelse.  Havde  Tante  Dorthe  havt  classisk 
Dannelse  og  læst  Ovids  Forvandlinger,  vilde  hun 
have    fundet,    at    denne    Metamorphose    var    endnu 

mærkværdigere  end  alle  dem,  den  sindrige  romerske 
Digter  har  fundet  paa;  men  nu  maatte  hun  paa 
Grund  af  den  manglende  classiske  Læsning  nøies 
med  at  give  sit  Hjærte  Luft  i  Udraabet:  »Herre 
Jemini,  er  det  virkelig  vores  Præst,  der  har  maiet  sig 
saadan  ud!«  Og  saa  maatte  hun  atter  hen  at  om- 
favne og  kysse  sin  Datter.  I  sin  Hjærtens  Glæde 
havde  hun  gjerne  underkastet  Gentlemanen  med 
den  røde  Vest  den  samme  Behandling,  men  Re- 
specten  for  hans  alvorsfulde  Mine  holdt  hende  dog 
tilbage. 

I  glad  Forening  gik  man  nu  tilbage  til  Byen. 
Ved  Indgangen  til  denne  nedlagde  Pastor  Popp  sit 
Præsidentskab  med  nogle  velvalgte  Ord  og  belønnedes 
med  et  tredobbelt  Hurra.  Selskabet  skiltes  under 
mange  Hilsener  og  gjensidige  Taksigelser  for  den 
smukke  Dag.  En  mindre  Kreds  samlede  sig  i  Bager 
Rosens  gæstfri  Hus,  hvor  man  sluttede  Dagen  med 
Musik  og  Sang  og  allehaande  fornøielig  Samtale,  og 
det  blev  temmelig  sent,  inden  man  brød  op  for  at 
begive  sig  til  Ro  efter  den  bevægede  Dag. 

Overlærer  Plagemann,  Adjunkt  Grønberg  og 
Digteren  Svanemose  fulgtes  hen  ad  Gaden  i  den 
stille  Sommernat.  Den  første  var  i  et  fortræffeligt 
Humør  og  talte  med  meget  Liv,  Da  de  kom  til 
hans  Hus,  standsede  han,  og  idet  han  rakte  de  to 
andre  Herrer  Haanden  til  Godnat,  sagde  han:  »Og 
veed  De  saa,  hvad  der  har  været  det  Fornøieligste 
paa  hele  Touren?« 

»Nu  da?« 

»Det  var,  at  Theologien  gik  saa  deilig  i  Vandet.« 

»Det  var  da  egentlig  kun  Brylle,«  bemærkede 
Grønberg. 

»Pastor  Popp  gjorde  sine  Sager  ligesaa  godt, 
da  han  fik  hele  Selskabet  til  at  staa  en  stiv  Klokke- 
time ude  i  Skoven  i  det  øsende  Regnveir.« 

»Og  hvad  slutter  De  saa  deraf?«  spurgte  Svane- 
mose. 

»Hvad  jeg  slutter?  —  nu,  jeg  siger  kun:  Omen 
accipio!«  svarede  Overlæreren,  idet  han  skyndte 
sig  ind  ad  sin  Port  og  overlod  til  Digteren  og 
Philosophen  at  udfinde  Meningen  af  hans  dybsindige 
Ord.  — 

—  Næste  Dag  læste  man  en  længere  Beretning 
i  'Jøviks  Avis.  Bladet  dvælede  udførlig  ved  den 
store  Ulykke,  der  kunde  være  sket,  og  at  denne 
Ulykke  var  bleven  afværget,  mente  Bladet,  skyldtes 
udelukkende  den  overordentlig  heldige  Omstændig- 
hed, at  man  havde  valgt  Pastor  Popp  til  Selskabets 
Præsident,  thi  det  var  hans  Aandsnærværelse  og 
Raadsnarhed,  man  næst  Forsynet  havde  at  takke  for 
Pastor  Brylles  Redning,  og  Pastor  Popp  havde  her- 
ved indsat  endnu  et  Laurbærblad  i  den  uvisnelige 
Krands,  som  Byen  Jøvik  skyldte  ham  paa  Grund  af 
hans  mange  og  store  Fortjenester  af  Samfundet. 

Deltagere  i  Touren  studsede  ved  at  læse  dette, 
thi  det  bares  dem  for,  at  det  nærmest  var  Frede- 
rikke Rosen,  hvem  man  kunde  takke  for  Pastor 
Brylles  Redning.  Overlærer  Plagemann  gik  endog 
saa    vidt,    at    han    paastod,    at    det   var  Pastor  Popp 

selv,  der  havde  indrykket  denne  Artikel  i  Jøviks 
Avis.  Heri  gjorde  han  dog  denne  Uret,  thi  det 
var  ikke  Popp  selv,  der  havde  skrevet  den,  men  en 
god  Ven,  hvem  han  havde  fortalt  Begivenheden 
saaledes,  som  den  fremstillede  sig  for  hans  Opfat- 
telse. 


X. 

»ommerferien  var  den  stille  Tid,  hvad  Eng- 
lænderne kalde  the  dead  season,  i  Jøvik.  Latinskolen 
holdt  Ferie,  og  da  den  var  Hjærteslaget  i  Byens 
aandelige  Liv,  laa  hele  Byen  i  Sommerdvale  med 
den.  De  fleste  af  Disciplene  reiste  til  deres  Hjem 
paa  Landet,  og  adskillige  af  dem,  som  havde  deres 
Hjem  i  Byen  selv,  fulgte  med  for  som  gode  Kamme- 
rater at  dele  Sommerferiens  Glæder.  Ogsaa  største 
Delen  af  Skolens  Lærerpersonale  reiste  for  at  ud- 
hvile sig  efter  deres  anstrængende  Gjerning,  kun  et 
Par  af  de  ældre  Adjunkter  bleve  tilbage  i  deres  vante 
Ro,  idet  de  foretrak  et  dolce  far  niente  med  en  Pibe 
Tobak  og  et  Krus  01  fremfor  anstrængende  Reiser, 
og  i  det  Hele  mente,  at  man  sov  ingensteds  saa 
godt  som  hjemme  i  sin  egen  Seng.  Blandt  de  Bort- 
dragende var  naturligvis  ogsaa  Digteren  Svanemose, 
som  nødvendigvis  maatte  slaa  med  Vingerne  og 
samle  nye  Indtryk  til  sit  store  Epos.  Hustru  og 
Børn  maatte  jo  rigtignok  blive  hjemme,  for  der  var 
ikke  Raad  til,  at  de  Allesammen  kunde  reise.  I 
samme    Situation    befandt    iøvrigt    ogsaa    Fru   Popp 

sig,  thi  ogsaa  her  var  Børneflokken  altfor  stor  til  at 
kunne  medtages,  medens  Pastor  Popp  havde  fundet 
det  nødvendigt  at  udhvile  sig  ved  et  Par  Ferie- 
besøg hos  gode  Venner,  der  vare  ligesaa  rettroende 
som  han  selv.  Begge  de  to  Husmødre  fandt  sig 
imidlertid  med  Taalmodighed  i  deres  Skæbne  og 
glædede  sig  i  Forening  med  Børnene  ved  Tanken 
om  alt  det  Nye,  som  Fa'er  oplevede,  og  hvorom 
han  vilde  have  saa  meget  at  fortælle,  naar  han  atter 
kom   hjem. 

Pastor  Popps  Embedsforretninger  vare  imidlertid 
blevne  overtagne  af  hans  kjære  Embedsbroder,  Pastor 
Brylle.  Skjøndt  denne  hverken  havde  Hustru  eller 
Børn  og  saaledes  var  baade  løs  og  ledig  til  at  reise, 
hvorhen  han  vilde,  havde  han  dog  ingen  Lyst  følt 
til  at  benytte  denne  sin  gyldne  Frihed.  Han  havde 
ikke  nogen  stor  Reiselyst  og  var  i  det  Hele  en 
mere  stillesiddende  Person,  hvad  der  maaske  kom 
af,  at  han  just  ikke  besad  noget  O vermaal  af  Phantasi, 
der  pinte  ham  med  lokkende  Syner  af  alt  det  Nye 
og  Ukjendte,  der  kunde  ligge  skjult  hinsides  Skovene 
omkring  Jøvik.  Derfor  plagedes  han  heller  ikke  af 
den  Uro  efter  at  see  nye  Egne  og  fremmede  Stæder, 
som  i  saa  høi  Grad  plager  vor  dampreisende  Tid  og 
driver  den  afsted  i  rastløs  Uro.  Pastor  Brylle  fandt 
sig  allerbedst  i  sit  eget  Hjem,  fremfor  Alt  i  sin 
hyggelige  Studerestue  med  de  store  Folianter,  som 
gave  ham  nok  at  læse  i  og  studere  paa.  Tilmed 
havde  han  jo  lovet  Pastor  Popp  at  varetage  hans 
Forretninger  under  hans  Fraværelse.  Men  hertil 
kom,  at  han  netop  i  denne  Sommerferie  blev  hjem- 

søgt  at  sære  og  forunderlige  Tanker,  som  vare  ham 
ganske  nye  og  ukjendte,  og  som  tvang  ham  mere 
og  mere  indefter  istedetfor  udefter. 

Han  kunde  ikke  komme  bort  fra  hin  mærkelige 
og  forunderlige  Oplevelse  ved  Hjærtesøen.  Strax  i 
Begyndelsen  havde  han  ikke  tænkt  videre  derpaa, 
men  var  gaaet  temmelig  let  hen  over  den.  Ogsaa 
havde  han  af  Byens  Folk,  baade  Høie  og  Lave, 
modtaget  saa  mange  varme  Lykønskninger  i  An- 
ledning af  sin  Redning,  at  det  i  høieste  Grad 
maatte  glæde  ham  at  see  disse  nye  Beviser  paa,  hvor 
skattet  og  afholdt  han  var.  Men  dette  hørte  efter- 
haanden  op,  og  den  lille  Begivenhed  traadte  tilbage 
for  andre  Æmner,  som  tildrog  sig  Opmærksom- 
heden. Dog  ikke  saa  for  Pastor  Brylle,  han  kunde 
ikke  komme  bort  fra  den,  men  blev  stedse  dragen 
dybere  ind  i  den.  Han  kunde  ikke  lade  være  at  tænke 
paa,  at  han  havde  været  Hge  ved  at  drukne,  ja  hvis  ikke 
Frederikke  Rosen  saa  dristig  var  sprungen  ud  efter 
ham,  var  han  ufeilbarlig  druknet.  Men  sæt  nu,  at 
hun  ikke  havde  gjort  det,  men  var  bleven  staaende 
forstenet  som  alle  de  Andre  —  hvad  saa?  Det  var 
dette  Punkt,  som  Pastor  Brylle  ikke  kunde  komme 
ud  over,  det  blev  ret  egentlig  det  døde  Punkt  for 
alle  hans  Tanker.  Naturligvis  var  han  som  god 
Christen  og  Theolog  fuldkommen  paa  det  Rene 
med,  hvorledes  man  havde  at  forholde  sig  overfor 
Døden  —  Døden  havde  jo  sin  Paragraph  i  hans 
theologiske  System,  og  denne  var  ligesom  alle  de 
andre  Paragrapher  affattet  med  stor  Klarhed  og 
Sikkerhed    og    i    bedste  Orden.     Ogsaa    havde    han 

som  Præst  og  Sjælesørger  adskillige  Gange  staaet 
ved  et  Dødsleie  og  kjendte  vel  alle  de  forunderlige, 
snart  mørke,  snart  lyse  Tanker,  som  et  saadant  frem- 
kalder. Men  der  var  dog  det  at  mærke,  at  det  var 
altid  ved  Andres  Dødsleie,  han  havde  staaet,  og  det 
var  Ane/res  Død,  han  havde  tænkt  over  —  nu  havde 
han  derimod  for  første  Gang  staaet  saa  at  sige  ved 
sin  egen  Død.  Og  det  var  dog  noget  helt  andet  og 
forskjelligartet  —  han  havde  en  urolig  og  dunkel 
Fornemmelse  af,  at  Paragraphen  og  Sy.stemet  ikke 
slog  rigtig  til  her.  Der  var  Noget,  som  mang- 
lede, men  han  kunde  ikke  komme  paa,  hvad  det 
egentlig  var.  Han  tænkte  og  tænkte,  men  hele 
Tiden  løb  dette  Ubegribelige  bort  fra  ham;  mange 
Gange  syntes  det  ham,  at  han  var  lige  ved  at  gribe 
det,  men  i  samme  Øieblik  smuttede  det  fra  ham. 

Atter  og  atter  vendte  hans  Tanker  tilbage  til 
det  samme  Punkt:  »hvis  h^n  nu  virkehg  var  druknet« 
—  og  en  kold  Gysen  løb  ham  ned  ad  Ryggen  ved 
den  blotte  Tanke  —  »hvad  saa?«  ja  det  var  egentlig 
ikke  saa  svært  at  svare  paa :  saa  vilde  der  have  været 
Sorg  og  Veklage  i  Jøvik,  og  der  vilde  være  holdt 
en  stor  Sørgefest,  og  Pastor  Popp  vilde  have  holdt 
en  gribende  Tale.  Og  nogen  Tid  efter  vilde  Byen 
faa  en  anden  Præst,  der  maaske  vilde  blive  lige  saa 
afholdt  og  beundret  —  lige  saa  lærd  som  Brylle 
vilde  han  vel  ikke  være,  men  Folk  vilde  dog  maaske 
tro  det  om  ham,  og  det  kom  jo  i  Grunden  ud  paa 
Et.  Og  Brylles  Lærdom,  hans  fortrinlige  theologiske 
System,    hvad  vilde  der  blive  deraf.'  —  ja  det  vilde 


252 

blive  glemt  og  udslettet,  som  om  det  aldrig  havde 
existeret,  og  Tingene  i  Jøvik  vilde  uforandret  gaa 
deres  Gang  som  tidligere. 

Brylle  maatte  tørre  Sveden  af  sin  Pande.  Hvad 
betyder  da  et  Menneskes  Liv  og  al  dets  Virksomhed, 
naar  der  saaledes  i  et  Øieblik  kan  blive  slaaet  en 
tyk  Streg  over  det  og  det  Hele  udviskes,  som  om 
det  aldrig  havde  existeret? 

Baade  hjemme  i  Studerestuen  og  paa  ensomme 
Vandringer  grebes  Brylle  af  disse  Tanker,  og  det 
vilde  ikke  lykkes  ham  at  frigjøre  sig  for  dem.  Men 
i  nær  Sammenhæng  med  dem  stod  en  Række  lysere 
Tanker,  som  han  med  større  Glæde  hengav  sig  til. 
Det  var  Tanker  om  Frederikke,  som  havde  frelst 
hans  Liv.  Brylle  følte  sig  knyttet  til  hende  med  en 
dyb  og  levende  Taknemlighedsfølelse.  Men  ikke 
nok  hermed,  der  kom  ogsaa  en  Følelse  af  Ro  og 
Tryghed  over  ham,  hvortil  gjerne  sluttede  sig  et 
indre  frydefuldt  Velbehag,  saa  ofte  han  tænkte  paa 
den  smukke  Bagerdatter.  Den  Mistillid,  som  han 
tidligere  paa  Grund  af  sin  megen  Læsning  havde 
næret  til  Kvinden  som  et  bedragerisk  og  lunefuldt 
Væsen,  der  lokker  Manden  i  sine  Garn  af  rent 
egenyttige  Grunde,  var  vegen  bort.  Thi  det  kunde 
da  umuligt  være  Bedrageri  og  Forstillelse,  at  Frede- 
rikke havde  sat  sit  eget  Liv  i  Vove  for  at  frelse 
hans,  og  lad  saa  alt  Andet  være  Egennytte,  saa  kan 
det  dog  umuligt  være  Egennytte,  at  man  vil  ofFre 
sit  eget  Liv  for  at  redde  en  Andens. 

Strax  Dagen  efter  hin  mindeværdige  Begiven- 
hed   havde  Brylle    besøgt  Bagerens  og  i  varme  Ord 

udtalt  sin  Tak  til  Frederikke.  Hun  havde  leet  og 
slaaet  det  hen  i  Spøg. 

»Egentlig  var  det  vist  ikke  ganske  rigtigt,  at  De 
saaledes  sprang  ud  efter  mig,«  sagde  Pastor  Brylle 
med  megen  Alvor.  »Jeg  har  altid  holdt  for,  at  man 
kun  bør  redde  Andres  Liv,  naar  man  tillige  kan 
redde  sit  eget,  thi  ellers  ville  let  to  Menneskeliv 
gaa  til  Grunde  istedetfor  et.« 

»Ja  det  var  vist  frygtelig  dumt  af  mig,  at  jeg 
gjorde  det,«  svarede  Frederikke  muntert.  »Men  jeg 
synes  dog,  at  i  al  Fald  De,  Hr.  Pastor,  var  den, 
som  sidst  skulde  klage  over  saadan  Dumhed.« 

»De  misforstaar  mig  aldeles,  Frøken  Frederikke,« 
sagde  Præsten  og  blev  ganske  rød  i  Hovedet.     »Jeg 

vilde  blot  sige jeg  mente jeg  tænkte — «, 

men  underlig  nok,  skjøndt  han  ellers  altid  fremstillede 
sine  Tanker  i  stor  Klarhed  og  indre  logisk  Sammen- 
hæng, var  det  ham  nu  umuligt  at  gjøre  Rede  for, 
hvad  det  egentlig  var,  han  mente  og  tænkte. 

Men  fra  den  Tid  var  Pastor  Brylle  en  hyppig 
Gæst  i  Bager  Rosens  Hus.  Det  forekom  ham,  at 
den  Taknemlighed,  han  skyldte  Frederikke,  nok 
kunde  berettige  ham  til  at  vise  hende  mere  end  al- 
mindelig Opmærksomhed,  og  da  nu  tilmed  Sommer- 
ferien kom,  og  de  Fleste  reiste  bort,  kunde  det 
gjøres  saa  temmelig  ubemærket.  Frederikke  modtog 
ham  altid  med  Venlighed.  Der  er  hos  Kvinden  et 
moderligt  Instinkt,  som  gjør,  at  hun  vedbliver  at 
vise  særlig  Interesse  for,  hvad  der  engang  har  været 
betroet  til  hendes  Pleie,  eller  hvad  hun  engang  har 
reddet  og  bevaret.    Paa  Grund  heraf  følte  Frederikke 

en  særlig  Interesse  for  Brvlle,  ja  hun  syntes  næsten, 
at  hun  Hgesom  havde  større  Ret  til  ham  end  Andre. 
Ogsaa  følte  hun  sin  Forfængelighed  en  lille  Smule 
smigret  ved,  at  den  lærde  Mand,  hvis  store  Kund- 
skab og  theologiske  Dygtighed  hele  Byen  beundrede, 
viste  hende  en  saa  uforbeholden  Opmærksomhed. 
Dog  laa  det  ikke  i  Frederikkes  Natur  at  anstille 
dybere  Reflectioner  over  alt  dette,  hun  tog  Tingene, 
som  de  faldt,  og  plagede  sig  ikke  med  Ræsonne- 
menter, om  de  muligvis  kunde  eller  burde  have 
været  anderledes. 

En  udelt  Glæde  over  Præstens  jævnlige  Besøg 
følte  Tante  Dorthe.  Stod  hun,  hvad  gjerne  hændtes, 
om  Formiddagen  ude  i  Køkkenet  sammen  med 
Frederikke  i  huslig  Beskæftigelse,  og  Præstens  Besøg 
blev  mældt,  saa  blev  Frederikke  øieblikkelig  sendt  ind, 
idet  Moderen  lovede,  at  hun  nok  skulde  varetage 
begges  Gjerning.  Saa  gik  Brylle  og  Frederikke  ned 
i  Haven,  saae  lidt  paa  Blomsterne  og  Frugttræerne 
og  endte  gjerne  med  at  tage  Plads  i  Lysthuset  nede 
ved  Søen,  hvor  der  var  deilig  frisk  og  køligt  i  de 
hede  Sommerdage.  Frederikke  fik  et  Haandarbeide 
frem,  og  længe  varede  det  ikke,  før  Pastor  Brylle 
begyndte  paa  et  længere  Foredrag.  Frederikke  sagde 
ham  aldrig  imod,  saaledes  som  Edele  havde  gjort, 
hun  lod  ham  altid  tale  uforstyrret.  Stundom  hændtes 
det  vel,  at  hun  faldt  hen  i  sine  egne  Tanker,  medens 
han  ufortrødent  talte  og  demonstrerede,  men  hun 
passede  dog  altid  at  være  tilstede  igjen,  naar  der 
indtraadte  en  Standsning,  og  forstod  ved  et  eller  andet 
beskedent  lille  Spørgsmaal  atter  at  sætte  hans  Tale  i 

Bevægelse.  Pastor  Brylle  glædede  sig  over  denne 
stille  Opmærksomhed,  og  han  gav  sin  Ven  Pastor 
Popp  Ret  i,  at  denne  unge  Pige,  som  paa  ingen 
Maade  havde  faaet  nogen  lærd  Uddannelse,  ikke  des 
mindre  var  i  Besiddelse  af  et  ualmindeligt  theologisk 
Organ.  Og  han  tænkte  med  stille  Glæde  paa,  til 
hvilken  lykkelig  Udfoldelse  det  maatte  kunne  bringes 
under  hans  kyndige  Veiledning. 

Tante  Dorthe  kunde  ikke  lade  være  at  give  sin 
Glæde  Luft  overfor  sin  kjære  Ægtefælle,  men  her 
fandt  hun  ikke  den  Deltagelse,  som  hun  med  Føie 
havde  ventet.  Som  Fædrene  i  Reglen  have  for  Skik 
overfor  slige  Tilfælde,  stillede  Bager  Rosen  sig  tem- 
melig skeptisk  og  mente,  at  Tante  Dorthe  lagde  for 
megen  Betydning  i  Præstens  tilfældige  Besøg. 

»Ja  veed  Du  hvad,«  udbrød  Tante  Dorthe  ivrig, 
»naar  man  vil  bruge  sine  Øine  og  Øren  og  sin  gode 
Forstand,  som  Gud  desforuden  har  skænket  os,  saa 
kalder  man  ikke  Sligt  tilfældigt.« 

»Her  kommer  jo  saa  mange  unge  Mænd  i 
Huset,«  indvendte  Bageren,  »og  jeg  veed  ikke  en- 
gang, om  Pastor  Brylle  netop  er  den,  som  jeg  helst 
kunde  ønske  Frederikke  til  Mand.« 

Tante  Dorthe  spilede  sine  runde  Øine  op  i  udelt 
Forbauselse:  »Vær  nu  dog  fornuftig,  kjære  Christian, 
og  kom  ikke  med  saadan  Snak!  Kan  Du  tænke 
Dig  nogen  deiligere  Mand  for  vor  Datter  end  vor 
kjære,  velsignede  Præst?« 

»Aa  det  kunde  jeg  vel  nok.  Der  er  nu  f.  Ex. 
Adjunkt  Gløding;  ham  holder  jeg  egentlig  nok  saa 
meget  af,  han  er  friskere  og  livligere.« 

»Gløding?  han  bærer  ikke  Vand  mod  vores 
Brylle.  Han  er  hverken  saa  stor  en  Theolog  eller 
saa  deilig  en  Prædikant.« 

»Ja  vi  har  da  aldrig  hørt  Gløding  prædike,  og 
hvad  hans  Theologi  duer  til,  kan  hverken  Du  eller 
jeg  have  nogen  Mening  om.« 

»Ja  men  Pastor  Popp  siger  det,  og  han  kan 
have  en  Mening  derom.« 

»Maaske,  skjøndt  lærde  Folk  kunne  da  ogsaa 
tage  Feil  i  deres  Domme  over  hinanden.  Forøvrigt 
er  det  da  hverken  ved  Lærdom  eller  Theologi,  at 
en  Mand  skal  gjøre  sin  Kone  lykkelig.  Men  bedst 
er  det  at  lade  Frederikke  selv  klare  den  Sag;  hun 
er  dog  den,  som  den  nærmest  angaar.«  Og  der- 
med satte  Rosen  sin  Hue  paa  og  gik  over  i  Bage- 
riet, hans  sædvanlige  Tilflugtssted,  naar  der  havde 
været  en  lille  Meningsforskjel  mellem  ham  og  Tante 
Dorthe. 

Men  medens  Pastor  Brylle  nød  Fredens  stille 
Idyl  i  Bagergaarden,  havde  han  ingen  Anelse  om, 
at  der  var  En,  som  i  al  Stilhed  rustede  sig  til  Kamp 
imod  ham,  om  ikke  just  paa  Liv  og  Død,  saa  dog 
af  saadan  Art,  at  dens  seirrige  Udfald  vilde  berøve 
ham  hans  theologiske  Berømmelse  og  kirkelige  An- 
seelse. Det  var  Matthias  Grønberg.  Ellers  pleiede 
han  altid  i  Ferierne  at  tage  bort,  hvad  han  er- 
klærede aldeles  nødvendigt,  om  han  da  ikke  skulde 
helt  fordummes  og  blive  en  jøvikingsk  Idiot.  Men 
i  dette  Aar  havde  han  dog  gjort  en  Undtagelse, 
han  havde  kun  været  borte  paa  en  lille  Udflugt 
en    otte    Dages    Tid    og    tilbragte    den    øvrige    Del 

Del  af  Ferien  i  sit  Hjem,  fordybet  i  ivrige  Studier. 
Han  havde  nemlig  besluttet  nu  dog  engang  at  gjøre 
Alvor  af,  hvad  han  tidligere  kun  havde  behandlet 
som  et  løst  Indfald,  nemlig  at  give  Jøvik  et  Indblik 
i  den  høiere  europæiske  Oplysning.  Han  var  sig 
tilfulde  Vanskeligheden  bevidst  herved,  han  vidste 
godt,  hvor  stor  Traditionens,  Vanens  og  Præsternes 
Magt  var  over  Gemytterne,  men  alligevel  vilde  han 
dog  vove  Forsøget.  Overlærer  Plagemann  pustede  til 
Ilden  og  forestillede  ham,  hvilken  Seir  han  vilde 
vinde,  og  hvilken  Glorie  der  for  Fremtiden  vilde 
omstraale  hans  Navn,  om  det  lykkedes  ham  at 
føre  Sagen  igjennem.  Spørgsmaalet  var  blot,  hvor- 
ledes man  skulde  gribe  Sagen  an  for  at  faa  Folk  i 
Tale.  at  man  ikke  strax  skræmmede  dem  bort.  Man 
maatte  være  snedig,  uhyre  snedig,  sagde  Overlærer 
Plagemann,  at  ikke  Popp  og  Brylle  fik  Færten  af, 
hvad  der  var  i  Gjære,  thi  i  saa  Fald  vilde  de  øie- 
blikkelig  slaa  saadanne  Hvirvler  paa  Rettroenhedens 
Allarmtromme,  at  man  ikke  vilde  faa  et  Ord  mere 
indført. 

»Naar  man  kunde  faa  Lov  til  at  skrive  nogle 
Artikler  i  Jøviks  Avis,«  mente  Grønberg,  »saa  kunde 
Sagen  maaske  snarest  sættes  i  Værk.« 

Men  Plagemann  afviste  dette  bestemt:  »Derom 
kan  der  aldeles  ikke  være  Tale.  Strax  efter  den 
første  Artikel  ville  Præsterne  være  paa  Benene,  og 
Redaktøren  er  gruelig  bange  for  dem,  han  siger,  at 
de  kan  tage  Halvdelen  af  hans  Abonnenter  bort,  saa 
snart  de  stempler  hans  Blad  som  ugudeligt  og  hedensk, 
og  det  taaler  Bladet  ikke.« 

17 

»Det  vilde  nu  heller  ikke  blive  tilstrækkelig 
grundigt,«  fortsatte  Grønberg.  »Det  Bedste  var  at 
udgive  en  hel  Bog,  hvori  man  kan  udtale  sig  aldeles 
uafhængig.« 

»Og  som  derfor  Ingen  kjøber.  Tror  De  virke- 
lig, at  Nogen  i  Jøvik  paa  dens  nuværende  aande- 
lige  Standpunkt  vil  kjøbe  en  religiøs  Bog,  som  ikke 
i  alle  Maader  er  tilskaaren  efter  Luthers  lille  Kate- 
chismus?« 

Grønberg  maatte  indrømme  Sandheden  af  denne 
Bemærkning.  Han  grublede  og  tænkte  efter,  thi 
han  vilde  dog  ikke  slippe  Sagen  igjen.  Paa  en  Gang 
fik  han  en  lys  Idee:  han  vilde  holde  nogle  offent- 
lige Foredrag,  de  vilde  gjøre  samme  øieblikkelige 
Virkning  som  et  Par  Bladartikler,  paa  een  Gang 
sætte  hele  Byen  i  Svingning,  og  saa  var  han  dog 
ganske  sin  egen  Herre  og  behøvede  ikke  at  føie  og 
læmpe  sig  efter  en  altfor  ængstelig  Bladredaktør. 
Plagemann  gav  denne  Idee  sit  Bifald,  kun  raadede 
han  ogsaa  her  til  den  største  Forsigtighed  i  det  første 
Foredrag,  at  ikke  Folk  strax  skræmtes  bort.  Havde 
han  først  faaet  lidt  Hold  paa  dem,  kunde  han  altid 
optræde  med  større  Dristighed,  thi  saa  var  Interessen 
vakt,  og  saa  vilde  Præsterne  komme  for  sent  med 
deres  Allarmsignaler. 

Sommerferien  gled  sagte  frem,  medens  Brylle 
og  Grønberg  Hver  vare  optagne  paa  sin  Vis.  Begge 
gjorde  de  gode  Fremskridt:  Grønberg  fik  Stoffet 
lagt  til  Rette,  udvalgt  de  vigtigste  Hovedpunkter, 
gjorde  Excerpter  af,  hvad  han  læste,  og  fik  efter- 
haanden    mere   Magr    over    sit    vanskelige    Æmne. 

Brylle  gjorde  sine  stilfærdige  Besøg  hos  Bagerens 
hver  tredie,  stundom  hver  anden  Dag  og  var  kommen 
saa  vidt,  at  man  savnede  ham,  naar  han  blev  en 
Dag  længere  borte,  ja  Tante  Dorthe  dristede  sig 
endog  til  ligefrem  at  spørge,  om  Præsten  var  bleven 
vred  paa  dem,  siden  de  ikke  havde  seet  ham  i  flere 
Dage,  hvorpaa  Brylle  svarede  med  et  høfligt  Smil, 
at  i  saa  Fald  vilde  hans  Vrede  have  voldt  ham  selv 
den  største  Skade.  Frederikke  tog  mildt  og  venligt 
imod  ham,  men  lod  sig  ikke  forlyde  med  Noget, 
og  Tante  Dorthe  turde  ikke  trænge  ind  paa  hende 
med  Spørgsmaal,  skjøndt  hun  havde  den  mest  bræn- 
dende Lyst  dertil.  Pastor  Brylle  var  altfor  forsigtig 
en  General,  til  at  han  skulde  gjøre  sig  skyldig  i 
nogen  ubesindig  Paatrængenhed,  desuden  fandt  han 
saa  meget  Behag  i  den  nuværende  Ro  og  Hygge, 
at  han  paa  ingen  Maade  ønskede  nogen  Foran- 
dring deri. 

Henimod  Feriens  Slutning  indfandt  atter  de 
Fraværende  og  Reisende  sig,  Skolegjerningen  blev 
paa  Ny  optagen,  og  Livet  kom  snart  i  sin  vante 
Gang.  Det  gik  lidt  tungt  og  tvært  i  Begyndelsen, 
man  havde  vænnet  sig  til  et  Friluftsliv  og  skulde 
nu  atter  tilbringe  flere  Timer  inden  fire  Vægge 
i  lummer  og  trykkende  Luft,  og  hvad  Skolens  Di- 
sciple angik,  saa  kjendtes  det  snart,  at  de  i  den 
forløbne  Ferie  just  ikke  vare  tiltagne  i  Visdom  og 
Lærdom,  men  at  tværtimod  en  Del  af  den  indsamlede 
Kundskabs  Ballast  var  gaaet  over  Bord  og  maatte 
opsamles  paa  Ny. 

Gløding  fornam  dette  i  fuldt  Maal.  Han  var 
kommen  hjem  den  sidste  Dag  i  Ferien  og  var  strax 
inde  i  Arbeidet  igjen.  Vistnok  følte  han  ogsaa  det 
Velgjørende,  som  ligger  i  Arbeidets  Gjenoptagelse, 
og  det  eiendommelig  Beroligende,  som  følger  med 
den  daglige  Pligtopfyldelse.  Men  han  kunde  dog 
ikke  hindre,  at  hans  Tanker  svævede  ud  i  Skov  og 
Mark  og  ved  den  rullende  Sø,  ja  stundom  hændtes 
det,  at  et  Par  mørke  Pigeøine  pludselig  viste  sig  for 
ham  med  en  saa  betagende  Magt,  at  han  rent  glemte 
baade  sig  selv  og  sit  Arbeide.  Naar  Saadant  paakom 
ham  i  Skoletimerne,  da  indtraadte  der  en  høitidelig 
Stilhed  i  Klassen,  idet  alle  Drengene  sadde  saa  stille 
som  Mus  og  vel  vogtede  sig  for  at  forstyrre  Øic- 
blikkets  søde  Ro,  indtil  Gløding  pludselig  foer  i 
Veiret,  ligesom  med  et  Ryk  fik  fat  i  sig  selv  og 
raabte:  »Videre  —  den  næste!«  og  dermed  sattes 
atter  Arbeidet  i  Gang. 

Men  om  Aftenen  tog  han  Opreisning  for  Dagens 
Besvær.  Da  aflagde  han  gjerne  et  kortere  eller 
længere  Besøg  hos  Rektoren  for  at  athandle  et  eller 
andet  Skoleæmne  og  med  det  Samme  fange  et  Glimt 
af  hine  mørke  Pigeøine.  Stundom  gik  de  alle  Tre 
en  Aftentour  sammen,  og  denne  gik  da  gjerne  rundt 
om  Søen.  Solen  gik  nu  tidligere  ned,  og  de  kom 
da  lige  efter  Solnedgang  til  den  modsatte  Bred  ved 
den  lille  Høi,  hvor  Gløding  første  Gang  var  truffen 
sammen  med  Edele  og  Frederikke.  Her  toge  de  et 
lille  Hvil  og  saae  over  mod  den  gyldne  Aftenhimmel. 
I  slige  Øieblikke  var  der  vidunderligt  deiligt.  Søens 
blanke  Flade   afspeilede    den    luende  Aftenrøde,    saa 

Alt  lysnede  i  et  straalende  Flammehav,  den  d3'be 
Stilhed  forøgede  Skjønheden,  kun  af  og  til  hørtes  et 
Plask  af  en  Fisk,  der  sprang  i  Vandfladen,  eller 
Aaretagene  af  en  Baad  langt  ude  paa  Søen.  De 
bleve  da  siddende  alle  Tre  i  Taushed,  idet  det  var, 
som  om  deres  Tanker  og  Følelser  smæltede  sammen 
i  en  blid  Harmoni  uden  Ord  i  fælles  Nydelse  af 
den  farverige  Naturskjønhed.  Omsider  begyndte 
Gyldenrøden  at  blegne,  dunkle  Skygger  stege  lang- 
somt op  over  Himlen  og  lagde  sig  over  Søen,  saa 
var  det  gjerne  Rektoren,  som  først  reiste  sig  og 
sagde,  at  de  maatte  gaa  hjem,  for  nu  begyndte 
Duggen  at  falde. 

I  Rektorens  Have  hændtes  det  ikke  saa  sjældent, 
at  Rektoren  havde  saa  travlt  med  at  passe  sine 
Blomster,  at  han  maatte  overlade  Gløding  og  Edele 
til  dem  selv,  hvad  de  ikke  havde  Noget  imod.  De 
kom  da  snart  i  en  dyb  Samtale,  der  efterhaanden 
gik  over  til  en  ivrig  Discussion,  idet  Hver  med 
Varme  forfægtede  sine  Meninger.  Gløding  blev  vel 
i  Regelen  Seirherre,  men  det  var  ingen  let  vunden 
Seir,  og  han  maatte  opbyde  alle  sine  Kræfter.  Han 
beundrede  Edeles  skarpe  Tæ^nkning,  som  ikke  er  al- 
mindelig hos  Kvinder,  og  som  hos  hende  var  bleven 
udviklet   ved   et  rigt  aandeligt  Samliv  med  Faderen. 

I  det  Hele  begyndte  Gløding  at  flnde  sig  bedre 
tilpas  i  Jøvik.  Han  fandt,  at  der  var  mange  gode 
og  venlige  Mennesker,  med  hvem  man  kunde  faa 
sig  en  god  Passiar,  med  et  Par  af  Lærerne  havde 
han  sluttet  nølere  Venskab.  Og  længtes  han  efter 
Stilhed  og  Ensomhed,  da  havde  han  de  store  deilige 

Skove,  der  strakte  sig  rundt  om  Byen.  Disse  fik 
han  bestandig  kjærere,  jo  mere  han  færdedes  i  dem, 
han  foretog  lange  Vandringer  i  sine  Fritimer,  op- 
søgte paa  Ny  baade  Hjærtesøen  og  Jomfrudalen  og 
desforuden  adskillige  andre  skjønne  eller  interessante 
Punkter.  Stundom  fik  han  en  eller  to  Venner  med 
sig,  og  da  førtes  der  en  livlig  Samtale  under  Træernes 
svale  Skygger,  til  andre  Tider  foretrak  han  at 
gaa  alene;  han  stak  da  en  Bog  i  Lommen,  gik 
langt,  langt  ind  i  Skoven,  strakte  sig  i  det  bløde 
Mos  under  en  gammel  Eg,  fik  sin  Bog  frem  og 
læste,  stod  atter  op  og  gik  videre.  Blev  han  sulten 
eller  tørstig,  fandt  han  gjerne  et  Skovfogedhus  eller 
lille  ensomt  Bondehus,  hvor  han  for  et  Par  venlige 
Ord  og  en  lille  Betaling  fik  Noget  at  styrke  sig 
paa.  En  enkelt  Gang,  naar  han  havde  en  halv  eller 
hel  Fridag,  havde  han  spist  til  Middag  i  Hvilsted 
Kro  og  var  da  først  kommen  hjem  sent  ud  paa 
Aftenen,  naar  den  gule  Høstmaane  lyste  for  ham 
gjennem  Træernes  mørke  Løvmasser. 

Paa  en  af  disse  ensomme  Skovvandringer  mødte 
han  de  tvende  haabefulde  unge  Theologer,  Sem  og 
Cham.  De  vare  i  Begreb  med  at  tage  sig  en  liden 
Luftning  for  at  faa  nye  Kræfter  til  den  strænge 
Examenslæsning,  men  da  disse  to  Videnskabsdyrkere 
aldrig  lode  noget  Øieblik  gaa  til  Spilde,  havde  de 
taget  Compendiet  i  Dogmatik  med  sig,  hvoraf  de 
samtidig  med  Luftningen  gav  hinanden  en  Over- 
haling til  gjensidig  Belæring  og  Styrkelse. 

Gløding  slog  Følge  med  dem  et  Stykke  Vei 
henad  den  bugtede  Skovsti.    Han  indledede  en  Sam- 

tale  med  dem  om  deres  Studier  og  kom  herved  til- 
fældigvis til  at  nævne  et  nylig  udkommet  større 
theologisk  Arbeide,  hvilket  han  opfordrede  dem  til 
at  gjøre  Bekjendtskab  med. 

»Er  man  nødt  til  at  kjende  den  Bog  til  Examen?« 
spurgte  Sem  ængstelig. 

»Det  er  man  vel  ikke,«  lød  Svaret,  »men  det 
kan  vel  altid  gavne  at  sætte  sig  ind  i  en  ny  og 
eiendommelig  Tankegang.« 

»Nei,«  sagde  Sem  med  stor  Bestemthed,  »det 
kan  aldrig  gavne,  det  bringer  bare  Uorden  i  Be- 
greberne. Vor  Tale  skal  være  ligervis  som  Profes- 
sorernes* hvad  de  siger  Ja  til,  siger  vi  ogsaa  Ja  til, 
02.  deres  Nei  skal  ogsaa  være  vort  Nei.  Er  det 
ikke  sandt,  Cham?« 

»Jo,«  sagde  Cham  med  urokkelig  Alvor. 

»Ja  saa,«  sagde  Gløding  lidt  overrasket.  »Tror 
De  nu  ogsaa,  at  de  studerer  paa  den  iMaade  inde 
ved  Universitetet?« 

»Jo  de  gjør.  Jeg  har  en  Fætter,  der  er  juridisk 
Manuductør,  han  kjender  hele  Rummelen,  maa  De 
tro.  Og  han  siger,  at  man  kan  saamænd  have  ondt 
nok  for  at  finde  ud  af,  hvad  Professorerne  selv 
egentlig  mener,  og  skal  ikke  gjøre  sig  Arbeidet 
sværere  ved  ogsaa  at  lære  Andres  Meninger  —  det 
gjør  bare  Forvirringen  endnu  større.« 

»Mon  dog  ikke  Professorerne  selv  skulde  ønske 
et  friere  Studium?« 

»Maaske  —  men  det  kommer  jo  ikke  os  ved. 
Hvad  vi  forlanger,  er,  at  de  skal  kunne  drive  Examens- 
stoffet  ind  i  Studenterne,  for  dertil  har  man   Profes- 

sorer,  ligesom  man  har  Underofficerer  til  at  dressere 
Rekruter,  ikke  sandt  Cham?« 

»Det  er  hørt,«  svarede  Cham. 

Gløding  gik  lidt  i  Taushed  og  sagde  derpaa: 
»Jeg  kommer  til  at  tænke  paa,  hvad  en  vittig  Mand 
engang  har  sagt,  at  i  Grønland  faar  man  Hundene 
til  at  trække  Slæden  ved  at  holde  et  Stykke  Kjød 
for  Næsen  af  dem,  og  i  Danmark  faar  man  Folk  til 
at  studere  ved  at  holde  en  Examen  for  Næsen  af 
dem.« 

Sem  brast  i  høi  Latter.  »Det  er  udmærket! 
ha  ha  ha!  Hører  du,  hvad  han  siger,  Cham?  Du 
og  jeg  er  to  grønlandske  Hunde.  Ja  jeg  har  hørt 
om  de  grønlandske  Hunde,  at  de  skal  være  brillante 
til  at  slide  i  det  —  og  det  er  Cham  og  jeg  da 
ogsaa,  saa  det  passer  for  saa  vidt  ganske  godt.« 

»I  mine  Studenterdage,«  tog  Gløding  til  Orde, 
»gik  det  nu  noget  anderledes  til.  Vi  sled  ganske 
vist  dygtig  i  det,  men  vi  havde  dog  ogsaa  vor  Glæde 
af  at  se  Tingene  med  vore  egne  Øine  og  selv  danne 
os  en  Mening  om  dem.  Se  det  kaldte  vi  nu  den- 
gang at  studere!« 

»Ja  men  det  kommer  af,  at  De  hører  til,  hvad 
Fætter  kalder  den  æsthetiske  Periode.  Den  Gang 
skulde  nu  Alt  gaa  saa  fint  og  fornemt  til,  hver 
Student  skulde  have  sin  egen  Mening  eller  sit  eget 
lille  System  for  sin  egen  Mund,  og  tidt  blev  det  da 
noget  grueligt  Vrøvl.  Nu  ere  vi  blevne  mere  prak- 
tiske og  see  forstandigere  paa  Tingene.  Studenter 
skulle  ikke  være  productive,  men  receptive,  siger  min 
Fætter,  han  Manuductøren.« 

»Men  har  De  da  slet  ingen  Glæde  af  den  Kund- 
skab og  Indsigt,  som  De  vinder?«    spurgte  Gløding. 

»Glæde?  jeg  gad  nok  vidst,  hvad  Glæde  man 
skulde  have  deraf!  hvad  Augustin  og  Origenes  har 
ment,  hvad  kommer  det  mig  ved?  de  er  døde  og 
borte  for  mange  Aarhundreder  siden,  og  nu  skulde 
man  bare  lade  dem  hvile  i  Fred.« 

»Ja  og  saa  er  der  denne  Sleiermakker,«  udbrød 
Cham,  som  hidtil  havde  gaaet  i  tvær  Taushed,  »han 
er  nu  den  Værste  af  dem  Alle,  for  han  skal  have 
sin  Næse  i  Alt.  Jeg  tror  snart  ikke,  at  der  er  det 
Stykke  i  Dogmatiken,  uden  at  han  har  makket  om 
derpaa,  saa  han  bærer  forsaavidt  sit  Navn  med  Rette. 
Og  saa  duer  det  jo  dog  alligevel  ikke,  saa  det  er 
bare  til  at  plage  Livet  af  Folk  med.« 

»Se  man  er  jo  nødt  til  at  finde  sig  deri,«  ved- 
blev Sem,  »for  det  hjælper  ikke  at  protestere.  Men 
vist  er  det,  at  dersom  Cham  eller  jeg  engang  skulde 
slumpe  til  at  blive  Kultusminister  (ja  for  man  kan 
jo  aldrig  vide,  hvad  der  kan  ske),  saa  skulde  Tingene 
nok  faa  en  anden  Gænge,  ikke  sandt  Cham?« 

»Jo  det  kan  nok  hænde  sig.  Vi  skulde  ikke 
være  sene  til  at  give  baade  Augustin  og  Origenes 
og  denne  Sleiermakker  og  hele  Banden  Afsked  i 
Naade  med  Pension,  for  nu  er  der  saamænd  blevet 
talt  mere  end  nok  om  dem  og  alle  deres  forkerte 
Meninger.« 

»Ja  for  ser  De,  Hr.  Gløding,«  sagde  Sem, 
»baade  Cham  og  jeg  hører  til  den  levende  Menig- 
hed, og  i  den  hverken  speculerer  eller  studerer  man, 
man    tror  bare  —   os,  dermed  er  den  Historie  ude 

Men  vi  skal  forresten  ærligt  og  redeligt  lære  alt  det 
Vrøvl  udenad,  som  de  forlanger  af  os  til  Examen; 
de  maa  bare  ikke  forlange,  at  vi  ovenikjøbet  skulle 
have  Glæde  eller  Fornøielse  deraf,  for  det  har  de 
ikke  Lov  til.« 

Det  hjalp  ikke,  at  Gløding  søgte  at  give  de  lo 
vrede  Theologer  et  lysere  Blik  paa  Tingene.  De 
vilde  Intet  høre  herom,  men  vedblev  at  gjentage, 
at  man  var  jo  nødt  til  at  lære  det,  og  det  skulde  de 
ogsaa  nok  gjøre,  men  intet  Menneske  havde  Ret  til 
at  forlange,  at  de  ovenikjøbet  skulde  have  Glæde  og 
Interesse  deraf. 

Omsider  tog  Sem  sit  Uhr  frem,  saae  paa  det  og 
udbrød:  »Men  hillemænd.  Klokken  er  strax  sex, 
og  vi  gaar  her  og  snakker.    Vi  maa  sandelig  skynde 

os  hjem  til  Kirkehistorien kom   nu  Cham  og 

tag  Benene  med  dig,  for  vi  skal  hjem  og  slide  i 
det ligesom  de  grønlandske  Hundel  ha  ha  ha!« 

Hurtig  tog  de  Afsked  og  skyndte  sig  med 
lange  Skridt  tilbage  til  Jøvik.  Gløding  fulgte  lang- 
somt bagefter,  han  kunde  ikke  tilbageholde  et  Smil, 
idet  han  sagde  til  sig  selv:  »I  den  store  Strid  mel- 
lem Christendommen  og  den  moderne  Kultur  kunne 
de  To  vinde  et  berømmeligt  Navn  som  standhaftige 
Tinsoldater  i  Kirkens  Tjeneste.« 


XI. 


Si 


•  koven  stod  i  sin  glimrende  Efteraarsdragt. 
Med  hver  Dag,  der  gik,  antog  den  en  stærkere 
Rødmen,  medens  helt  oppe  i  Trætoppene  de  gule 
Blade  stak  frem,  af  og  til  dalede  et  af  dem  stille  og 
lydløst  til  Jorden.  Over  den  gulrøde  Skov  hvælvede 
den  klare  og  blaa  Himmel  sig  med  enkelte  store 
hvide  Skyer.  Det  var  blikstille.  Solen  skinnede 
endnu  med  Varme,  men  den  stod  lavt  paa  Himlen, 
og  Skyggerne  bleve  derfor  saa  lange  og  underlig 
høitidsfulde.  Saa  kom  der  et  Par  regnfulde  Dage 
og  et  Par  susende  Efteraarsstorme,  der  rev  den  gyldne 
Bladdragt  af  og  kastede  den  til  Jorden,  Løvet  blev 
tyndt,  og  Luften  blev  kølig.  Men  endnu  var  der 
dog  en  Gyldenglands  over  Skoven,  der  lyste  saa  stille 
i  Solskinnet,  det  var  Sommerens  sidste  vemodige 
Afskedshilsen,  thi  nu  kom  Nattefrosten,  den  tog  i 
al  sin  Taushed  mere  paa  Løvpragten  end  den  lar- 
mende Blæst,  nu  faldt  de  sidste  røde  og  gule  Blade, 
de  nøgne  Grene  og  Stammer  stak  frem  overalt,  kun 
inde  i  Tykningen,    hvor  der   var  lunere  og  tættere. 

sad  endnu  noget  vissent  Løv  som  den  sidste  svage 
Rest  af  Sommerens  Herlighed.  Thi  nu  var  Sommeren 
forbi  og  Naturen  sunken  i  sin  stille  Vinterdvale. 

Men  sov  Naturen  ind,  saa  vaagnede  Aanden  op 
til  fornyet  Liv,  det  var  i  al  Fald  Tilfældet  med 
Aanden  i  Jøvik.  Skolegjerningen  var  i  rask  Gang, 
Lærere  og  Disciple  arbeidede  med  fuld  Kraft,  for- 
saavidt  de  da  overhovedet  arbeidede  og  ikke  fore- 
trak at  lade  sig  tage  paa  Slæbetoug  af  Andre,  hvad 
der  rigtignok  altid  var  Tilfældet  med  enkelte  af 
begge  Parter.  Og  paa  samme  Vis  arbeidedes  der  i  den 
lille  By.  Saa  mødtes  man  atter  i  de  smaa  selskabe- 
lige Sammenkomster,  der  vare  blevne  afbrudte  ved 
Sommeren,  som  altid  spreder  Folk  og  driver  dem 
hver  til  sin  Kant,  og  ligeledes  begyndte  de  hygge- 
lige Eftermiddags-  og  Aftenbesøg.  Samtalen  førtes 
atter  med  Liv,  gamle  Stridsæmner,  der  vare  blevne 
drøftede  i  den  sidste  Vinter,  toges  op  til  fornyet 
Behandling,  uden  at  nogen  af  Parterne  dog  herved 
følte  sig  kaldet  til  at  fravige  sit  tidligere  indtagne 
Standpunkt.  Aviserne  læstes  og  gjennemsøgtes,  det 
sidste  politiske  og  literære  Nyt  drøftedes  med  Iver 
—  kort  sagt,  der  var  Liv  og  Bevægelighed  og  For- 
nøielighed. 

Og  nu  kom  Øieblikket,  da  Overlærer  Plage- 
mann  sagde  til  Adjunkt  Grønberg,  som  forhen  Jens  Juel 
til  Broderen:  »Slaa  nu  Matthias!  for  nu  er  det  Tid 
at  slaa!«  Og  Matthias  Grønberg  var  forlængst  rede, 
han  havde  Alt  klart  inden  Borde  og  ventede  med 
Længsel  paa  det  Øieblik,  da  han  skulde  fyre  løs. 
Hans  tre  Foredrag    laa   fixe  og  færdige  i  hans  Pult, 

thi  det  var  nu  bestemt,  at  det  skulde  være  Foredrag, 
dette  vilde  utvivlsomt  være  den  hurtigste  Maade,  hvor- 
paa  man  kunde  skaffe  den  høieste  europæiske  Op- 
lysning Indgang  i  det  lille  torblindede  og  fordum- 
mede Jøvik.  Størst  Vanskelighed  havde  han  havt 
med  at  linde  den  rette  Titel,  der  maatte  være 
saadan,  at  den  lokkede  Folk  uden  at  skræmme 
dem.  Grønberg  var  sig  fuldt  ud  Stillingens  Vanske- 
lighed bevidst:  han  skulde  holde  tre  opsigtsvæk- 
kende Foredrag  uden  at  vække  Anstød  hos  Nogen, 
hvilket  i  Virkeligheden  er  ligesaa  vanskeligt,  som  at 
fyre  en  Kanon  sagte  af.  Men  to  saa  forslagne 
Hoveder  som  Plagemann  og  Grønberg  kunde  dog 
nok  klare  Pynten.  Efterat  mangfoldige  Titler  vare 
blevne  bragte  i  Forslag  og  atter  forkastede,  standsede 
man  ved  Navnet  »Verdensudviklingen«,  som  man 
fandt  probat.  Thi  dette  er  jo  Tidens  Yndlingsidee, 
og  ved  en  behændig  Anvendelse  deraf  kan  man  faa 
selv  de  største  Kameler  slugte  i  ubemærket  Stilhed. 
Og  Grønberg  forstod  sin  Tid,  han  forstod  ogsaa  at 
tage  Pressen  i  sin  Tjeneste,  thi  uden  dens  Hjælp 
kan  man  Intet  udrette.  Først  bragte  Jøviks  Avis  et 
ganske  kort  Avertissement,  hvori  det  meddeltes,  at 
Adjunkt  Grønberg  vilde  holde  tre  Foredrag  over 
Verdensudviklingen,  og  for  at  dette  ikke  skulde  gaa 
altfor  ubemærket  hen,  mødte  Bladet  et  Par  Dage 
senere  med  en  længere  Artikel  uden  Navn,  men 
forfattet  af  OverlxTcr  Plagemann,  hvori  Bladets 
Læsere  gjordes  opmærksonmie  paa  den  udsøgte  Aands- 
nydelse,  der  ventede  dem,  og  opfordredes  til  paa 
ingen  Maade  af  Magelighed    eller  Uvidenhed  at  tor- 

sømme  den  gunstige  Leilighed  til  paa  en  let  og 
bekvem  Maade  at  blive  bekjendt  med  Videnskabens 
afgjørende  Resultater  overfor  det  høieste  og  vigtigste 
Problem,  som  sysselsætter  ethvert  tænkende  Menneske. 
Og  Adjunkt  Grønberg,  fortsatte  Artiklen  videre,  er 
netop  Manden  for  at  udføre  dette  paa  den  rette 
Maade,  hans  omfattende  Studier  have  givet  ham  den 
fornødne  Indsigt  i  Forening  med  et  klart  og  uhildet 
Overblik,  og  desuden  har  han  under  sit  tidligere 
Ophold  i  Paris  havt  Leilighed  til  at  komme  i  per- 
sonlig Berøring  med  Aarhundredets  første  Viden- 
skabsmænd. 

Foredragene  skulde  holdes  i  den  store  Klubsal. 
Det  var  atter  her  Plagemann,  hvem  dette  skyldtes, 
han  havde  nemlig  forestillet  Bestyrelsen,  hvilken 
overordentlig  Betydning  disse  Foredrag  vilde  have, 
og  derved  udvirket  Tilladelse  for  Grønberg  til  at 
benytte  Salen.  Der  blev  opstillet  en  Talerstol  i  den 
ene  Ende  af  Salen  foran  de  lange  Rækker  af  Stole, 
hvorpaa  Tilhørerne  skulde  tage  Sæde.  Adgangen 
skulde  være  fri;  Grønberg  havde  først  tænkt,  at  der 
skulde  erlægges  en  ringe  Betaling,  men  Plagemann 
havde  forestillet  ham,  at  den  høieste  europæiske 
Kultur  burde  lade  sit  Lys  skinne  ikke  blot  for  de 
Rige  og  Velhavende,  men  for  Alle  og  Enhver  uden 
Undtagelse,  og  Grønberg  havde  ogsaa  erkjendt  Rig- 
tigheden heraf.  Og  saaledes  var  nu  Alt  ordnet  til 
de  mærkelige  Foredrags  Afholdelse. 

Onsdagen  den  15de  November  Kl.  6  skulde  det 
første  Foredrag  holdes.  Jøvik  var  i  Spænding,  thi 
det  Rygte    havde    efterhaanden    udbredt  sig,  at  man 

vilde  faa  noget  ganske  Ualinindeligi  at  høre,  ja 
Enkelte  talte  endog  om,  at  der  vilde  blive  udviklet 
en  hel  ny  Livsopfattelse,  som  vilde  føre  Kultur- 
udviklingen ind  i  hidtil  ukjendte  Baner. 

Til  den  bestemte  Tid  begyndte  den  store  Sal 
langsomt  at  fyldes  af  Mennesker.  Man  saae  her  alle 
Spidserne  af  det  høiere  Samfundsliv  i  Jøvik,  Latin- 
skolens Rektor  med  alle  Lærerne,  Borgmesteren  med 
Frue  og  Døttre,  Byens  tre  Læger,  Apothekeren,  den 
rige  Fabrikant  Schmidt  med  sin  smukke  Datter,  ved 
hvis  Side  Wouwermann  havde  taget  Plads,  flere  af 
Byens  Handlende  og  en  Mængde  ældre  og  yngre 
Damer.  Blandt  de  sidste  gik  Passiaren  med  et  over- 
ordentlig Liv,  der  steg  i  høiere  og  høiere  Toner, 
indtil  pludselig  flere  stærke  »Hys«  lød  gjennem 
Salen,  hvorpaa  der  indtraadte  en  pludselig  Taushed. 

Alles  Øine  vendtes  mod  Talerstolen ,  hvor 
Matthias  Grønberg  saaes,  iføre  Kjole  og  hvidt  Hals- 
tørklæde, Haaret  var  omhyggelig  friseret,  hele  Skik- 
kelsen var  pyntet  og  stram.  Og  det  Samme  gjaldt 
om  Foredraget,  der  var  udarbeidet  med  stor  Omhu 
og  Paapassenhed,  det  var  blevet  læst  høit  for  Plage- 
mann,  som  havde  lagt  sin  sidste  glattende  Haand 
over  det  og  havde  strøget  nogle  altfor  polemiske 
Udfald. 

Grønberg  gjorde  først  et  dybt  Buk,  rettede  sig 
derpaa,  og  et  tilfreds  Smil  lyste  over  hans  Ansigt, 
da  han  saae,  hvilken  talrig  Tilhørerkreds,  der  havde 
indfundet  sig.  Rigtignok  vare  de  bageste  Stolerækker 
tomme,  men  da  han  i  de  forreste  Rækker  saae  Byens 

mest    ansete  Mænd    med   deres  Hustruer  og  Døttre, 
kunde  dette  nok  holde  ham  skadesløs. 

Med  rolig  og  fast  Stemme  begyndte  han  sit 
Foredrag.  Han  indledede  med  den  almindelige  Be- 
mærkning, at  de  almene  Bevægelseslove,  som  gjælde 
i  Naturen,  ogsaa  gjælde  i  Aandens  Verden.  Bevægel- 
sen, som  begynder  paa  et  vist  Punkt  f.  Ex.  ved  at 
kaste  en  Sten  i  Vandet,  naaer  først  gjennem  videre 
gaaende  Bølgekredse  længere  frem  i  Vandfladen. 
Paa  samme  Maade  ere  de  aandelige  Bevægelser  be- 
gyndte i  det  fjerne  Østen  og  Syden,  og  først  efter 
længere  Tids  Forløb  trængte  frem  til  os  heroppe 
i  Norden.  Christendommen  havde  endog  brugt 
flere  Aarhundreder;  Reformationen,  hvis  Udgangs- 
punkt laa  os  meget  nærmere,  havde  dog  brugt  et 
Par  Aartier,  begge  havde  først  seiret  efter  en  haard 
Modstand  fra  Tilhængerne  af  den  gamle  Tingenes 
Orden.  Med  den  nyere  politiske  og  kunstneriske 
Udvikling  var  det  gaaet  til  ganske  paa  samme  Vis. 
Nu  havde  der  i  den  senere  Tid  i  England  og 
Frankrig  fundet  helt  nye  Aandsrørelser  Sted,  der 
mulig  vilde  hidføre  endnu  større  Brydninger,  men 
som  endnu  kun  i  ringe  Grad  ere  kjendte  i  vort 
Fædreland.  Særlig  troede  Taleren,  at  der  i  vort 
kjære  Jøvik  endnu  herskede  fuldstændig  Ubekjendt- 
skab  med  disse  nye  Ideer,  og  han  vilde  derfor  regne 
sig  det  til  en  Ære  at  være  den  Første,  der  slog  til 
Lyd  for  de  nye  Tanker  i  denne  yndige  og  fredsæle 
lille  By,  liggende  ved  Søens  klare  Bred,  omgivet  af 
de  store,  tause  Skove.  (Her  fulgte  et  lille  stemnings- 
fuldt Naturmaleri,  der  skyldtes  Plagemann,  som  holdt 

for,  at  Sligt  vilde  gjøre  god  Virkning  som  en  cap- 
tatio  beneuolentiæ,  thi  Jøvikingerne  holdt  nok  af  at 
høre  deres  By  roses  for  dens  skjønne  Beliggenhed). 

Efter  denne  Indledning  gik  Grønberg  over  til 
sit  egentlige  Hovedæmne,  en  Fremstilling  af  Darsvins 
Lære.  Han  ansaa  nemlig  denne  for  det  mest  Be- 
tydningsfulde, som  Aarhundredet  havde  frembragt. 
I  klare  og  letfattelige  Hovedtræk  gav  han  et  Over- 
blik over  hele  Udviklingslæren  og  efterviste,  hvor- 
ledes de  lavere  Organismer  langsomt  udviklede  sig 
til  høiere  Organismer.  Bløddyrene  bleve  til  Pattedyr 
og  disse  atter  til  Mennesker,  hvilket  nærmere  efter- 
vistes ved  oplysende  Exempler. 

Imidlertid  vilde  han  dog  ikke  trætte  sine  Til- 
hørere med  altfor  mange  Enkeltheder,  men  snarere 
henlede  deres  Opmærksomhed  paa  to  store  Grund- 
sandheder, der  maa  betragtes  som  den  nyere  Viden- 
skabs fastslaaede  Resultater,  og  som  utvivlsomt  vilde 
faa  en  afgjørende  Indflydelse  paa  det  nye  Aar- 
hundredes  Verdensopfattelse.  Den  ene  af  disse  er, 
at  Udviklingen  i  hele  Tilværelsen  er  i  ustandse- 
lig Fremadskriden,  Intet  er  fast  eller  blivende,  men 
Alt  underkastet  en  stadig,  skjøndt  ganske  vist  umærke- 
lig Omdannelse.  Dette  gjælder  ikke  blot  Natur- 
verdenen, men  ogsaa  vor  Tankeverden,  særligt  vore 
moralske  og  religiøse  Ideer,  hvad  Taleren  senere 
vilde  eftervise.  Den  anden  store  videnskabelige 
Grundsandhed  er  den,  at  de  styrende  Love  ere  over- 
alt og  til  alle  Tider  de  samme:  de  samme  Erfarings- 
love, som  vi  bringe  i  Anvendelse  indenfor  Hverdags- 
livets snævre  Ramme,    ville    ogsaa    kunne  bringes  i 

Anvendelse  paa  Tilværelsen  i  det  Store  og  Hele. 
Hvad  der  for  vor  mangelfulde  Erkjendelse  fremstil- 
lede sig  som  vidunderlige  Phænomener  i  Natur  og 
Historie  omgivne  af  Phantasiens  straalende  Glorie, 
vilde  af  en  videnskabelig  Analyse  kunne  opløses  i 
lutter  Hverdagsbegivenheder  ganske  af  samme  Art, 
som  dem,  vi  dagligen  opleve. 

Imidlertid  maatte  han  dog  lægge  sine  Tilhørere 
paa  Sinde,  at  Udviklingen  kræver  Tid,  og  at  man 
derfor  maatte  vogte  sig  for  al  hovedkulds  og  blind 
Fremstormen.  Dette  vilde  han  særlig  anvende  paa 
Christendommen.  Den  havde  gjort  god  Gavn  for 
næsten  to  Aartusinder  og  kunde  muligvis  hjælpe 
Slægten  for  endnu  et  Aarhundred  eller  to.  Det  var 
derfor  paa  ingen  Maade  hans  Hensigt  at  rette  et 
Angreb  paa  Kirken  eller  Præsterne,  tværtimod  nærede 
han  selv  en  dyb  personlig  Høiagtelse  for  disse  Mænd, 
der  med  saadan  Iver  vidne  om,  hvad  de  holde  for 
Sandheden. 

Her  paakom  der  Grønberg  en  pludselig  Hosten 
som  En,  der  har  faaet  Noget  i  den  forkerte  Hals. 
Paa  dette  Sted  i  Foredraget  havde  der  nemlig  op- 
rindelig været  anbragt  et  skarpt  Udfald  mod  Præsterne, 
men  det  havde  Plagemann  snildelig  faaet  rettet  og 
indsat  Ovenstaaende  istedenfor. 

Grønberg  drak  et  Glas  Vand  ligesom  for  at 
sluge  sine  egne  Ord  og  nærmede  sig  derpaa  Fore- 
dragets Slutning.  Det  var,  sagde  han,  Darwins 
udødelige  Fortjeneste  at  have  videnskabeligt  eftervist 
og  begrundet  den  Omdannelse,  som  alle  synlige 
Skabninger  ere  underkastede  gjennem  Aartusindernes 

lange  Tidsrum,  men  denne  Naturens  Grundlov  lod 
sig  overføre  paa  Aandens  Verden,  hvor  man  kunde 
eftervise  en  lignende  stadig  Omdannelse  af  vore 
moralske  og  religiøse  Ideer.  Dette  vilde  han  nærmere 
eftervise  i  sit  næste  Foredrag,  i  hvilket  han  særlig 
vilde  behandle  et  enkelt  Æmne,  ved  hvilket  man 
klart  kunde  eftervise  Uforeneligheden  af  den  viden- 
skabelige Granskning  og  Bibeltroen,  nemlig  Læren 
om  Skabelsen, 

Foredraget  var  endt.  Grønberg  gjorde  atter  et 
Buk  og  steg  ned  af  Talerstolen.  Dyb  Taushed 
herskede  i  Forsamlingen.  De  nærmest  Siddende 
reiste  sig  og  takkede  Grønberg,  blandt  dem  var  ogsaa 
Rektoren.  Han  trykkede  Grønbergs  Haand  og  sagde, 
at  han  havde  med  udelt  Interesse  hørt  dette  tanke- 
vægtige Foredrag;  selv  om  han  ikke  kunde  god- 
kjende  Alt  deri,  var  der  dog  meget  deri,  som  det 
havde  glædet  ham  at  høre,  og  som  vilde  danne  en 
gavnlig  Modvægt  mod  den  Intolerance,  der  fra  visse 
Sider  gjordes  gjældende.  Men  iøvrigt  kjendtes  det 
ikke,  om  Foredraget  var  hørt  med  Bifald  eller  ikke. 
De  Fleste  vare  usikkre  og  vilde  nok  have  lidt  nær- 
mere Besked,  inden  de  udtalte  deres  Mening,  navnlig 
vilde  man  gjerne  se,  hvad  der  blev  sagt  i  Jøviks 
Avis,  for  saa  havde  man  da  noget  at  rette  sig  efter 
og  behøvede  ikke  at  frygte  for  at  blamere  sig  ved 
at  rose  Noget,    som   maaske  slet  ikke  fortjente  Ros. 

Mærkelig  nok  havde  Byens  to  Præster  ikke  over- 
været Grønbergs  Foredrag.  Brylle  havde  sagt,  at 
han  skulde  udarbeide  en  Vielsestale  og  derfor  ikke 
havde  Tid  til  at  komme,  og  Pastor  Popp  havde  lige- 

frem  erklæret,  at  det  vilde  ikke  blive  Andet  end 
Vantro  og  Ugudelighed,  som  en  rettroende  Præst 
ikke  skulde  høre  paa  og  mulig  sanctionere  ved  sin 
Nærværelse.  Men  han  havde  dog  skikket  Sem  og 
Cham  derhen,  for  at  de  kunde  meddele  ham,  hvad 
der  var  blevet  sagt,  Saasnart  Foredraget  var  endt, 
ilede  de  med  hurtige  Skridt  hjem  for  at  aflægge 
Rapport.  Men  denne  blev  rigtignok  ikke  ganske 
samstemmende:  efter  Sems  Opfattelse  var  det,  som 
jo  Pastor  Popp  nok  havde  tænkt  sig,  lutter  Djævel- 
skab og  Hedenskab,  medens  Cham  derimod  fandt, 
at  der  var  Adskilligt,  som  fortjente  en  nærmere 
Prøvelse,  og  at  Adjunkt  Grønberg  havde  udtalt  sig 
med  megen  Anerkjendelse  om  Præsterne.  Pastor 
Popp  blev  forsaavidt  lige  klog,  og  da  han  næste 
Dag  gjorde  sin  Runde  gjennem  Byen,  mødte  der 
ham  ligeledes  den  samme  dobbelte  Opfattelse.  Han 
følte  sig  ikke  ganske  hyggelig  derved,  han  kj endte 
Grønbergs  Snedighed,  og  det  kunde  godt  ligne  ham 
at  fremsætte  sine  gudsfornægtende  Tanker  paa  en 
saa  hyklerisk  Maade,  at  de  mere  Enfoldige  virkelig 
tog  det  for  god  Christendom.  Sligt  burde  man  dog 
paa  ingen  Maade  taale,  men  heller  træde  dristig  op, 
rive  Masken  af  ham  og  vise  Alverden,  hvilken  Hykler 
og  Bedrager  Grønberg  var. 

Han  gik  derfor  hen  til  Pastor  Brylle  for  at 
raadføre  sig  med  ham  om  Sagen.  Men  til  hans 
store  Forundring  stillede  denne  sig  an,  som  om 
Sagen  slet  ikke  vedkom  ham.  Det  var  jo,  saa  vidt 
han  kunde  skønne,  lutter  Philosophi  og  Naturviden- 
skab,   som  Grønberg    havde  foredraget,  og  det  kom 

jo  slet  ikke  Theologien  ved.  Det  var  desuden  at 
vise  den  Slags  Folk  altfor  megen  Opmærksomhed, 
at  træde  direkte  op  imod  dem;  der  var  netop  Intet, 
som  de  heller  ønskede,  for  det  gav  bare  mere  Støi 
og  Spektakel,  men  netop  derfor  skulde  man  ikke 
føie  dem ,  men  bare  lade  som  Ingenting.  Man 
kunde  være  forvisset  om,  at  lod  man  dem  skøtte  sig 
selv,  vilde  det  Altsammen  være  glemt  om  et  Par 
Uger. 

Pastor  Popp  rystede  paa  Hovedet  og  kunde 
denne  Gang  ikke  være  enig  med  sin  kjære  og  høit- 
agtede  Ven.  Han  mente,  at  man  burde  rykke  i 
Felten  jo  før,  jo  heller,  inden  Fjenden  havde  gjort 
altfor  store  Fremskridt.  Det  forholdt  sig  med  kæt- 
terske og  farlige  Lærdomme  ligesom  med  Epidemier: 
gav  man  dem  Tid  til  at  udbrede  sig  i  Stilhed,  voxede 
de  En  over  Hovedet  og  vilde  hærge  Samfundet  for- 
færdeligt; traadte  man  derimod  rask  og  energisk  op, 
saa  vilde  man  hurtig  gjøre  Ende  paa  Sagen  og  be- 
vare Samfundets  aandelige  og  legemlige  Sundhed. 
Al  denne  Veltalenhed  hjalp  imidlertid  ikke,  thi  Brylle 
stod  haardnakket  paa  sit  Standpunkt:  han  vilde  Intet 
foretage  sig  i  denne  Sag,  men  ganske  rolig  lade  den 
løbe  ud  i  Sandet.  Efter  en  længere  Diskussion 
maatte  Pastor  Popp  gaa  hjem  med  uforrettet  Sag. 

Men  saa  kom  Jøviks  Avis  med  et  udførligt 
Referat  af  Foredraget,  ja  den  ledsagede  endog  dette 
med  nogle  Slutningsbemærkninger,  der  i  høie  Toner 
priste  dette  vægtfulde  Indlæg  i  et  af  Tidens  bræn- 
dende Spørgsmaal,  ligesom  der  udtaltes  en  varm 
Paaskønnelse  af  Adjunkt  Grønberg,  som  havde  havt 

Mod  og  Dygtighed  til  at  bringe  denne  Sag  frem 
her  i  Jøvik,  hvor  man  altid  med  den  største  Interesse 
havde  deltaget  i  Drøftelsen  af  de  store  Aandspro- 
blemer.  Denne  Artikel,  som  Overlærer  Plagemann 
havde  faaet  indrykket,  vendte  Stemningen  til  Fordel 
for  Grønberg.  Den  tidligere  Usikkerhed  veg  bort, 
thi  nu  var  Parolen  given.  Det  fik  Pastor  Popp  at 
mærke  paa  sin  næste  Rundgang,  man  dristede  sig 
vel  ikke  til  i  Præstens  Nærværelse  ligefrem  at  ud- 
tale sine  Sympathier  for  Grønberg,  men  udtalte  dog, 
at  det  fortjente  Paaskønnelse,  at  han,  som  det  hed, 
havde  stillet  Problemet,  selv  om  han  ikke  var  istand 
til  at  løse  det. 

Temmelig  ærgerlig  begav  Popp  sig  paa  Vei  til 
Brylle  og  meddelte  ham  sine  Iagttagelser  af  den 
skiftende  Strømning  samt  Artiklen  i  Jøviks  Avis. 
Pastor  Brylle  begyndte  at  blive  noget  betænkelig 
ved  at  høre  Alt  dette  og  navnlig  ved  at  erfare,  at 
Grønberg  i  næste  Foredrag  vilde  tale  om  Skabelsen. 
»Dette  er  unægtelig  et  Overgreb,«  sagde  han,  »thi 
om  Skabelsen  veed  hverken  Naturvidenskaben  eller 
Philosophien  nogensomhelst  Besked,  det  er  et  rent 
theologisk  Æmne,  som  kun  Dogmatiken  har  Ret  til 
at  behandle.« 

Popp  greb  Øieblikket  og  spurgte  med  Iver: 
»Og  finder  du  da  ikke,  at  vi  Theologer  bør  ikke 
krybe  i  et  Musehul,  men  kækt  rykke  frem  til  Kirkens 
Forsvar  .'*» 

Brylle  svarede  ikke,  han  stod  ved  Vinduet  og 
støttede  sit  Hoved  mod  Vinduesposten,  hensunken  i 
dybe  Tanker.    Popp  sad  ganske  stille  i  Gyngestolen 

og  vovede  ikke  at  forstyrre  sin  lærde  Vens  Over- 
veielser.  Omsider  løftede  denne  sit  Hoved,  strøg 
Haanden  gjenem  sit  mørke  Haar  og  sagde:  «Jeg 
skal  tænke  nærmere  derover.« 

Men  den  ivrige  Popp  vilde  ikke  lade  den  gunstige 
Leilighed  saaledes  slippe  sig  af  Hænderne,  han  er- 
klærede, at  nu  maatte  Brylle  have  tænkt  nok  over 
den  Ting,  nu  maatte  der  handles. 

»Ja  ja  da,«  sagde  Brylle,  »naar  Du  mener,  at 
der  endelig  bør  gjøres  Noget,  saa  kan  Du  jo  gjerne 
føre  Ordet.« 

Men  dette  forbød  Pastor  Popps  Beskedenhed 
ham.  »Nei,  kjære  Ven,  Du  har  en  akademisk  Grad, 
hvad  jeg  ikke  har,  og  det  sømmer  sig  derfor,  at  Du 
gaar  i  Spidsen.  Jeg  kan  altid  danne  Reserven,  om 
en  saadan  behøves.« 

»Reserve?«  spurgte  Brylle  overrasket,  »behøves 
der  en  Reserve?« 

»Nu  ja,  jeg  mener  ligesom  man  i  gamle  Dage 
ved  Disputatserne  havde  en  Respondens,  Du  veed  jo 
nok,  som  skulde  komme  Præses  til  Hjælp,  hvor 
denne  ikke  kunde  klare  for  sig.« 

»Tror  Du  da  ikke,    at  jeg  kan  klare  for  mig?« 

»Bevares,  kjæreste  Ven,  jeg  troer,  at  Du  kan 
bare  med  et  Aandepust  blæse  Grønberg  bort  med 
al  hans  nymodens  Visdom.  Men  seer  Du,  det  er 
en  gammel  Krigsregel,  at  man  bør  altid  have  en 
Reserve  i  Beredskab,  selv  om  man  er  aldrig  saa  vis 
paa  Seiren.  Man  veed  dog  aldrig,  hvilke  uventede 
Hindringer  der  kunne  indtræde  —  jeg  sætter  f.  Ex. 
en  Utilpashed,  en  pludselig  Indisposition,  og  saa  var 

det  dog  godt,  om  jeg  var  ved  Haanden  for  strax  at 
kunne  tage  Kampen  op  i  dit  Sted.« 

»Dette  kan  maaske  være  ganske  vel  betænkt,« 
sagde  Brylle  beroliget.  Men  han  var  dog  endnu 
uvis,  om  Sagen  var  saa  store  Ophævelser  værd,  og 
krævede  derfor  yderligere  Betænkningstid. 

Man  maa  smede,  medens  Jernet  er  varmt,  og 
den  ufortrødne  Popp  viste  sig  derfor  næste  Morgen 
paa  Ny  i  sin  lærde  Vens  Studerekammer.  Ilden 
knittrede  i  Kakkelovnen,  og  Solen  skinnede  muntert 
gjennem  Vinduet.  Det  Oplivende  heri  havde  ogsaa 
indvirket  paa  Brylle,  der  sad  ved  sit  Arbeidsbord  og 
skrev  ivrig  med  et  Par  opslagne  Bøger  foran  sig. 
Han  lagde  Pennen  ved  Popps  Indtræden,  bød  denne 
tage  Plads  og  meddelte  ham,  at  han  havde  tænkt 
nærmere  over  deres  Samtale  fra  foregaaende  Aften 
og  allerede  sad  fordybet  i  dogmatiske  Studier  over 
Skabelsen. 

»Saa  agter  Du  altsaa  at  tage  Kampen  op?« 

»Ja  jeg  tror  det  nok,«  svarede  Brylle  forsigtig, 
som  om  han  dog  endnu  vilde  reservere  sig  et  Til- 
bagetog. 

Men  den  krigsivrige  Popp  vilde  helst  afskære 
et  saadant  og  sagde  derfor:  »Det  glæder  mig  i  høi 
Grad  at  erfare  denne  din  Beslutning,  og  jeg  tvivler 
ikke  paa,  at  du  vil  slaa  et  vældigt  Slag  til  Theo- 
logiens  Ære.« 

»Det  ville  vi  haabe,«  sagde  Brylle  beskedent. 

»Men  hør,«  udbrød  Popp,  »saa  vilde  jeg  finde 
det  smukt,  om  Du  aabent  og  ærligt  sendte  Grønberg 
en  Udfordring.« 

»Hvad  mener  Du  dermed?« 

»Nu  jeg  mener  blot,  at  Du  med  et  Par  Ord 
meddeler  ham,    at  Du   agter  at  optræde  mod  ham.« 

»Er  det  nødvendigt?«  spurgte  Brylle,  som  be- 
gyndte at  blive  bange  for,  at  hans  kamplystne  Ven 
skulde  trække  ham  altfor  langt  ud  paa  Krigsstien. 

»Nødvendigt  er  det  just  ikke,  men  jeg  vilde 
finde  det  smukt,  aabent,  ridderligt.  Det  Andet  vilde 
derimod  være  ligesom  at  lade  Grønberg  falde  i  et 
Baghold,  ja  han  vilde  maaske  bagefter  deri  søge  en 
Undskyldning  for  sit  Nederlag.« 

Pastor  Brylle  havde  reist  sig  og  gik  urolig  op 
og  ned  ad  Gulvet.  Han  havde  ikke  stor  Lyst  til 
denne  »ridderlige«  Optræden  og  var  bange  for  at 
vække  for  megen  Opsigt  dermed.  Men  Popp  betog 
ham  hans  Frygt  ved  sin  seirrige  Veltalenhed,  han 
forestillede  ham,  at  denne  Efterretning  vilde  blive 
hilst  med  Glæde  af  alle  Kirkens  sande  Venner.  Det 
lykkedes  ham  virkelig  at  formaa  Brylle  til  at  skrive 
en  lille  Billet  til  Grønberg,  hvori  han  underrettede 
ham  om,  at  han  vilde  tillade  sig  at  fremsætte  nogle 
Bemærkninger  efter  hans  næste  Foredrag,  idet  han 
antog,  at  Grønberg  Intet  vilde  have  imod,  at  det 
omhandlede  Æmne  betragtedes  fra  forskellige  Syns- 
punkter. 

Matthias  Grønberg  blev  noget  overrasket,  da 
han  modtog  dette  Brev  og  følte  sig  ikke  ganske  vel 
til  Mode.  Da  han  paa  Skolen  traf  sammen  med 
Plagemann,  trak  han  ham  til  Side  og  viste  ham 
Brevet.  Men  Plagemann  blev  sjæleglad  og  gned  sig 
i  Hænderne,    idet    han    raabte:     »Nu    har    vi   dem! 

Nu  skal  disse  snedige  Præster  ikke  længer  undslippe 
os.  Saalænge  de  holde  sig  i  deres  Smuthuller, 
dækkede  af  Kvindernes  Tilbedelse  og  Mændenes 
Feighed,  ere  de  uangribelige,  men  lad  dem  vove 
sig  ud  paa  aaben  Mark,  saa  skal  vi  slaa  dem  saa 
flade  som  Pandekager  og  saa  flove  som  Høns  i 
Regnveir!    Habeant!<i 


XII. 

Jr  astor  Brylle  rustede  sig  paa  det  Ivrigste  til 
den  forestaaende  Kamp.  Han  samlede  baade  For- 
tidens og  Nutidens  theologiske  Lærdom,  thi  han  var 
fast  besluttet  paa  at  føre  Kirkens  og  Theologiens 
Sag  til  Seir  og  slaa  Modstanderne  til  Jorden  med 
eet  Slag.  Hans  Studerekammer,  hvor  man  til  daglig- 
dags saae  forskellige  lærde  Værker  ligge  fremme, 
afgav  nu  Skuet  af  et  theologisk  Rustkammer:  tykke 
Folianter  og  bindstærke  Bøger  laa  opslagne  overalt, 
paa  Skrivebordet,  rundt  om  paa  Stolene,  i  Sophaen 
og  i  Vindueskarmen,  saa  at  kun  den  Stol,  hvorpaa 
Licentiaten  selv  sad  og  arbeidede,  var  den  eneste 
disponible  Plads.  Det  var  Kirkefædrene  og  Reforma- 
torerne, Nutidens  Dogmatikere  og  Exegeter,  hebraiske 
og  syriske  Lexika,  som  gjennemforskedes  og  gjennem- 
pløiedes.  Brylle  skrev  og  samlede,  gjorde  Udtog  og 
ændrede,  gjennemgik  og  prøvede  paa  det  Omhygge- 
ligste alle  de  forskjellige  Meninger  og  Opfattelser, 
som  Oldtids-  og  Nutidstheologer  have  fremsat  an- 
gaaende  Skabelsen.  Han  gik  kun  lidt  ud,  endog 
hans  Besøg    hos   Bager  Rosens    bleve    forkortede  til 

Tante  Dorthes  store  Fortrydelse,  Frederikke  tog  det 
med  større  Ro.  Hos  sig  selv  modtog  han  ikke 
Andre  end  saadanne,  som  skulde  tale  med  ham  i 
høist  nødvendige  Embeds-  og  Forretningssager.  Kun 
Pastor  Popp  havde  uhindret  Adgang  til  ham,  og 
han  saae  da  ogsaa  jævnlig  ind  til  sin  gode  Ven  for 
at  høre,  hvorledes  det  gik  med  Arbeidet,  og  for  at 
drøfte  et  eller  andet  vanskeligt  Punkt  samt  meddele 
sine  gode  Raad  om,  hvorledes  hele  Forsvaret  skulde 
ordnes  og  anlægges,  Naar  han  forlod  Brylle,  skete 
det  gjerne  med  en  eller  anden  opmuntrende  Tiltale: 
»Især  glæder  jeg  mig  til,  naar  Du  rykker  frem  med 
Sprogene.  Den  Stymper  til  Grønberg,  som  hverken 
kan  læse  Hieroglypher  eller  Kileskrift,  hvor  tør  han 
vove  at  disputere  med  Dig!  Men  jeg  tænker,  at  Du 
skal  ordentlig  kile  ham  igjennem!«  Og  Pastor  Popp 
gik  bort,  høit  leende  over  sin  Vittighed. 

Imidlertid  var  Rygtet  om,  at  Pastor  Brylle  selv 
vilde  give  Møde,  efterhaanden  kommen  ud  i  Byen, 
takket  være  den  Iver,  som  Plageman n  og  Popp  ud- 
foldede hver  paa  sin  Side.  Adskillige  phantastiske 
Tilsætninger,  som  at  Pastor  Brylle  virkelig  skulde 
have  sendt  en  Handske  til  Adjunkt  Grønberg,  der 
havde  hængt  den  op  paa  sin  Væg  til  Tegn  paa,  at 
han  modtog  den,  skyldtes  formodentlig  en  altfor 
bogstavelig  Opfattelse  af  Pastor  Popps  malende  Be- 
skrivelse. Men  saadanne  Udtalelser  bidroge  kun  til 
at  forøge  Spændingen,  hvori  Byen  befandt  sig.  Fra 
først  af  havde  man  i  al  god  Tro  modtaget  Grøn- 
bergs videnskabelige  Oplysninger  uden  at  gjøre  sig 
Regnskab    for    deres  Rækkevidde,    saa    meget   mere, 

som  Grønberg  jo  selv  havde  søgt  at  holde  dem  saa 
moderate  som  mulig,  og  man  fandt  ikke,  at  der  var 
Noget  i  denne  nye  Viden,  som  stred  mod  den  gamle 
Tro.  Men  da  det  nu  spurgtes,  at  Pastor  Brylle  selv 
vilde  træde  op  og  imødegaa  det  næste  Foredrag,  saa 
fik  man  et  andet  Syn  for  Sagen.  Ja  som  det  g  jerne 
pleier  at  gaa  ved  slige  Leiligheder,  Sagen  selv  traadte 
i  Baggrunden  og  glemtes  over  Personerne.  Det  var 
ikke  længer  Viden  contra  Tro,  men  det  var  Adjunkt 
Grønberg  contra  Pastor  Brylle,  og  det  gav  Sagen 
en  ganske  anden  Interesse. 

Man  begyndte  at  danne  Parti,  og  navnlig  var 
dette  Tilfældet  med  de  Yngre,  medens  de  Ældre 
holdt  sig  mere  tilbage  og  søgte  at  vise  en  vis  Over- 
legenhed, som  om  de  vare  ganske  paa  det  Rene 
med  Løsningen  af  det  vanskelige  Problem,  som 
Grønbergs  Foredrag  havde  ført  frem.  Mellem  Ung- 
dommen var  i  Regelen  Partistillingen  saaledes,  at 
Herrerne  holdt  med  Grønberg,  som  i  deres  Øine 
repræsenterede  den  kommende  Tids  Videnskab  og 
Cultur,  medens  derimod  Damerne  holdt  paa  Brylle, 
i  hvem  de  saae  Troens  og  Kjærlighedens  høisindede 
og  begeistrede  Talsmand.  En  stærk  Iver  udfoldedes 
af  »Maanedamerne«,  der  i  tætsluttet  Phalanx  samlede 
sig  om  deres  Præst,  løftede  ham  høit  paa  Skjold  og 
fyldte  det  ganske  Jøvik  med  en  overstrømmende 
Lovprisning  af  hans  hartad  overmenneskelige  Lær- 
dom og  Dygtighed,  saa  at  Enhver,  som  hørte  dem, 
maatte  undre  sig  over,  at  Grønberg  ikke  øieblikkelig 
pakkede  sammen  og  skyndsomst  forlod  Byen,  inden 

han  ganske  blev  malet  til  Støv  af  sin  Modstanders 
knusende  Overlegenhed. 

Alt  som  Dagen  for  Grønbergs  andet  Foredrag 
rykkede  nærmere,  blev  Spændingen  og  Uroen  større. 
Overalt,  hvor  To  eller  Flere  mødtes,  paa  Spadsere- 
ture, i  Hjemmene,  ja  selv  paa  Gadehjørnerne,  reistes 
strax  Spørgsmaalet :  »vil  Brylle  eller  Grønberg  blive 
Seirherre?«  Nogle  af  de  Alleryngste  gik  endog  saa 
vidt,  at  de  indgik  formelige  Væddemaal,  i  hvilke  dog 
til  Held  for  dem  Indsatsen  ikke  overskred  Beløbet 
af  en  Krones  Penge. 

Omsider  kom  Dagen,  da  de  to  stridende  Parter 
skulde  prøve  Kræfter.  Til  den  fastsatte  Tid  om 
Eftermiddagen  saae  man  større  og  mindre  Klynger  i 
ivrig  Samtale  vandre  over  Torvet  henimod  Klubben. 
Det  var  mørkt  og  smaaregnede.  Lygterne  lyste  med 
et  usikkert  Skin,  men  herpaa  agtede  man  kun  lidet 
i  Forventning  om  det  Aandens  Lys,  som  nu  skulde 
opgaa. 

Den  store  Klubsal  var  propfuld  af  Tilhørere, 
ikke  alene  vare  alle  Stole  og  Bænke  besatte,  men 
Mange  stode  langs  Væggene.  Navnlig  saaes  megen 
Ungdom,  Latinskolens  to  øverste  Klasser  havde  givet 
Møde,  ligesaa  en  hel  Del  unge  Kontorister  og  Nærings- 
drivende i  forskellige  Stillinger.  Grønbergs  første 
Foredrag  havde  vakt  Røre,  rigtignok  havde  man 
maaske  kun  forstaaet  Halvparten  af  det,  men  det 
gjorde  det  netop  saa  meget  mere  tiltrækkende,  thi 
det  er  nu  engang  saa,  at  Ungdommen  altid  fore- 
trækker det  halvt  forstaaede  Nye  fremfor  det  helt 
forstaaede  Gamle. 

I  forreste  Række  sad  de  to  Præster.  Pastor 
Popp  talte  ivrig  til  Høire  og  Venstre  med  stærke 
Bevægelser  af  Hænder  og  Arme,  medens  Brylle  der- 
imod sad  ganske  taus  med  en  saa  rolig  Mine,  som 
om  denne  Sag  slet  ikke  vedkom  ham.  Bagved  ham 
sad  en  hel  Række  begeistrede  Maanedamer  i  fryde- 
fuld Forventning  af  den  Aandsnydelse,  som  ventede 
dem,  naar  deres  Præst  først  begyndte  at  tale. 

Saa  traadte  Matthias  Grønberg  op  paa  Taler- 
stolen. Hans  Fremtræden  bar  Præget  af  større  Selv- 
tillid og  sikker  Seirsforvisning,  han  vidste  godt,  at 
han  havde  vundet  Stemningen  for  sig,  og  at  det  nu 
kun  gjaldt  om  med  et  velrettet  Angreb  at  kaste  al 
Modstand  til  Jorden.  Han  vilde  derfor  idag  ikke 
vise  den  Skaansomhed  som  sidst,  men  gjøre  rent 
Bord  med  eet  Slag.  Med  triumpherende  Velbehag 
lod  han  Blikket  glide  ud  over  den  talrige  Forsam- 
ling, og  et  let  Smil  spillede  om  hans  Læber,  da 
hans  Øie  faldt  paa  de  to  Præster,  som  havde  taget 
Plads  nedenfor  Talerstolen. 

Han  begyndte  med  en  kort  Gjengivelse  af  sit 
tidligere  Foredrag,  idet  han  dog  skarpere  end  den 
Gang  betonede  Modsætningerne.  Idag  vilde  han  nu 
fremdrage  et  enkelt  Brudstykke,  der  kastede  klart 
Lys  over  Forskellen  mellem  den  gamle  Kirkelære  og 
Nutidens  videnskabelige  Resultater,  nemlig  Læren 
om  Skabelsen.  Han  fremstillede  her  først  Astro- 
nomiens og  Geologiens  Lærdomme  om  Himmel- 
legemernes og  Jordens  Dannelse  giennem  Millioner 
af  Aar  —  og  i  Modsætning  hertil  Bibelens  Lære  om 
de  sex  Dage.     Men    ikke    nok    hermed,    saa   er  den 


sidste  fuld  af  Selvmodsigelser:  ifølge  den  vexler 
Nat  og  Dag,  inden  Solen  er  skabt  —  fremdeles  er 
Jorden  skabt  før  Solen,  uagtet  Astronomien  lærer 
os,  at  lige  det  Modsatte  er  Tilfældet.  Endelig  be- 
tragter Bibelen  Jorden  som  det  Allervigtigste  i  hele 
Verdensrummet,  medens  Videnskaben  lærer  os,  at 
den  kun  er  et  forsvindende  Fnug.  Om  Nogen  vilde 
sige,  at  Danmark  er  større  end  hele  det  øvrige  Eu- 
ropa, vilde  vi  le  af  saadan  Taabelighed,  men  hvor- 
ledes vilde  man  da  holde  fast  paa  den  endnu  større 
Dumhed,  at  vor  usle  lille  Jord  skulde  have  større 
Værd  end  de  glimrende  Fixstjerner  og  Himmelsole? 
Sligt  kunde  man  indbilde  den  uoplyste  Almue,  men 
Folk,  der  kalde  sig  dannede  og  oplyste  Christne, 
skulde  dog  holde  sig  for  gode  til  at  tro  paa  sligt 
Nonsens. 

Taleren  gik  dernæst  over  til  at  tale  om  Paradiset. 
Ogsaa  her  var  det  aldeles  umuligt  at  tro  paa  de 
Krøniker,  som  Præsterne  vedblive  at  bilde  Folk  ind; 
Videnskaben  taler  altfor  høit  imod  dem.  Nu  fulgte 
en  lille  vittig  Skildring,  hvori  Taleren  gjorde  sig 
lystig  over  Paradisets  Have  med  alle  de  mange 
smaa  og  store  Dyr,  mellem  hvilke  den  nyskabte 
Adam  og  den  særdeles  velskabte  Eva  spadserede  om- 
kring i  et  Kostume,  som  nuomstunder  kun  sees  paa 
Badeanstalterne.  (Her  hørtes  en  dæmpet  Latter  fra 
Salens  Baggrund).  Imidlertid  skulde  man  dog  ikke 
helt  forkaste  Læren  om  Paradiset  —  den  var  kun 
bleven  malplaceret,  idet  man  havde  hensat  den  til 
Historiens  Begyndelse,  istedenfor  til  dens  Slutning. 
Thi    Menneskeslægten    er    begyndt    i    stor    Raahed, 

paa  ei  rent  d3Tisk  Standpunkt,  men  arbeider  sig 
ustandselig  fremad  til  en  stedse  større  Cultur  og 
Civilisation.  I  en  uendelig  Fremtid  vil  Slægten 
naa  en  uendelig  Livslykke,  —  dette  er  Videnskabens 
Lære  om  Paradiset :  det  ligger  ikke  bag  os  i  en  graa 
Oldtid,  men  foran  os  i  en  lysende  Fremtid, 

Her  afbrød  Adjunkt  Grønberg  sit  Foredrag,  idet 
han  bemærkede,  at  da  han  saae  Byens  tvende  hoit 
ansete  Præster  blandt  sine  Tilhørere,  vilde  han  ikke 
formene  dem  Leiligheden  til  et  Gjensvar,  idet  Sand- 
heden vilde  være  bedst  tjent  med,  at  denne  saa  vig- 
tige Sag  blev  oplyst  fra  forskjellige  Sider. 

Et  Par  stærke  Haandklap  paafulgte,  der  hurtig 
som  en  Løbeild  bredte  sig  over  Salen,  indtil  den 
samlede  sig  i  en  Bifaldsstorm,  blandet  med  Bravo- 
raab.  Grønberg  bukkede  smilende  til  alle  Sider, 
traadte  derpaa  ned  og  tog  Plads  i  Nærheden. 

Et  Øiebliks  Taushed  opstod,  under  hvilken  man 
saae  Popp  og  Brylle  tale  ivrig  sammen,  men  saa 
endte  det  med,  at  Brylle  med  megen  Værdighed 
traadte  op  paa  Talerstolen.  Han  strøg  ei  Par  Gange 
sin  Haand  gjennem  sit  mørke  Haar,  rettede  lidt  ved 
det  hvide  Halstørklæde  og  begyndte  derpaa  i  en  meget 
langsom  og  høiiidelig  Tone. 

Naar  vi  ville  tale  om  Skabelsen,  saaledes  lode 
hans  Ord,  maa  vi  allerførst  betragte  den  hellige 
Skrifts  Lære  derom.  Han  vilde  derfor  lægge  det 
allerførste  Vers  i  denne  til  Grund  for  sin  Betragt- 
ning, men  det  kom  her  an  paa  at  træffe  den  rette 
Fortolkning.  Hovedvægten  ligger  her  paa  Ordet 
»skabte«,    hvilket   i   den  hebraiske  Grundtext  er  ud- 

trykt  med  Ordet  bara.  Taleren  undersøgte  nu 
dette  Ord  i  dets  forskjellige  Betydninger,  sammen- 
stillede det  med  beslægtede  Ord  i  det  arabiske  og 
aramæiske  Sprog,  gjorde  derefter  et  Streiftog  ind  paa. 
det  ægyptiske  og  assyriske  Sprogomraade  og  koni' 
ad  disse  besværlige  Omveie  endelig  til  at  fastsætte 
Ordets  Grundbetydning.  Dernæst  blev  en  lignende 
omfattende  Undersøgelse  anstillet  over  de  tilsvarende 
Ord  i  det  nye  Testamente. 

Disse  indledende  Sprogbemærkninger  vidnede 
om  stor  Lærdom,  men  vare  rigtignok  ogsaa  meget 
besværlige  at  følge.  Man  saa  Virkningen  af  dem  i 
adskillige  nikkende  Hoveder.  Heldigvis  hævede  Pastor 
Brylle  pludselig  sin  Stemme  og  bragte  derved  alle 
Hoveder  til  at  fare  i  Veiret.  Efter  at  have  fastsat 
Grundbetydningen  af  Verbet  bara  gjaldt  det  om  at 
bestemme  den  rette  Oversættelse.  Ikke  faa  Theo- 
loger  oversatte  det  ved  »havde  skabt«  og  grundede 
derpaa  en  eiendommelig  Lære  om,  at  Gud  forinden' 
den  nuværende  Verden  havde  skabt  en  tidligere  ideal 
Skjønhedsverden,  der  var  gaaet  til  Grunde  ved  de- 
onde  Engles  Fald,  og  af  Ruinerne  af  denne  under- 
gaaede  Verden  havde  Gud  skabt  den  nuværende 
Jord  og  Himmel.  Hele  denne  Lære  blev  under- 
kastet en  grundig  Undersøgelse,  der  førte  til  det 
Resultat,  at  den  maatte  forkastes  som  ubibelsk. 

I  nær  Forbindelse  hermed  stod  en  anden  Lære,, 
som  ved  første  Øiekast  syntes  meget  tiltalende,  men 
som  ved  nærmere  Prøvelse  vilde  vise  sig  egentlig 
at  være  en  Fornægtelse  af  Skabelsen  —  det  var 
Læren    om    Sjælenes    Præexistents.      Denne    havde 

allerede  Hedenskabet  havt,  den  fandtes  hos  Plato 
og  var  herfra  bleven  ført  over  i  den  christelige 
Kirke.  Kirken  havde  imidlertid  fordømt  denne 
Lære,  som  derfor  i  lange  Tider  var  helt  forstummet, 
indtil  den  mærkelig  nok  var  dukket  op  paa  Ny 
i  vor  Tid  og  havde  fundet  Talsmænd  i  fremragende 
Theologer  og  Philosopher.  Ogsaa  denne  Lære  blev 
efterseet  i  alle  Sømmene,  Pastor  Brylle  fremførte 
forskjellige  Skriftsteder  baade  i  det  gamle  og  nye 
Testamente,  som  man  havde  villet  støtte  den  paa, 
men  efterviste  tillige  Uholdbarheden,  og  kom  da 
ogsaa  her  til  det  Resultat,  at  Læren  om  Sjælenes 
Præexistents  er  absolut  forkastelig. 

Efter  endnu  at  have  gjennemgaaet  forskjeHige 
andre  kætterske  og  urigtige  Opfattelser  af  Skabelsen, 
der  vare  fremkomne  i  ældre  og  nyere  Tid,  sluttede 
Pastor  Brylle  med  at  henvise  til  den  rette  Opfattelse 
af  Skabelsen,  saaledes  som  Kirken  altid  har  fastholdt 
den  og  udtalt  den  i  den  første  af  vore  Trosartikler. 

Langsomt  og  værdigt  steg  Pastor  Brylle  ned  ad 
Talerstolen.  Et  Par  Haandklap  hørtes,  men  for- 
stummede hurtig,  ligesom  forskrækkede  over  deres 
egen  Dristighed.  Dyb  Stilhed  herskede  i  Forsam- 
lingen, som  ikke  ret  vidste,  hvorledes  den  skulde 
stille  sig.  Man  forstod  nok,  at  man  havde  hørt  et 
overmaade  lærd  Foredrag,  men  man  syntes  dog,  at 
der  ligesom  manglede  Noget  deri,  uden  at  man  dog 
kunde  blive  klar  over,  hvad  det  var,  som  manglede. 

Forsamlingens  bundne  Tanker  bleve  løste  af 
Adjunkt  Grønberg.  Han  reiste  sig  og  sagde:  »Jeg 
bringer  Pastor  Brylle  min  Tak    for    det   lærde  theo- 

logiske  Foredrag,  som  han  har  holdt  for  os.  Men 
jeg  maa  dog  bemærke,  at  Hr.  Pastoren  aldeles  ikke 
har  svaret  paa  de  Indvendinger  mod  Bibellæren,  som 
jeg  har  fremsat.  Maaske  jeg  tør  betragte  dette  som 
en  stiltiende  Indrømmelse  af,  at  Hr.  Pastoren  Intet 
har  at  svare  derpaa.« 

Pastor  Brylle  vilde  svare,  men  hans  iltre  Embeds- 
broder  kom  ham  i  Forkjøbet.  Denne  kunde  ikke 
længer  styre  sin  Kamplyst;  i  to  Spring  var  han  oppe 
paa  Talerstolen  og  raabte  med  høi  Stemme:  »Mine 
Damer  og  Herrer!  Maa  det  være  mig  tilladt  at  frem- 
føre et  Par  Bemærkninger  om  denne  Sag !  Hr. 
Adjunkt  Grønberg  har  talt  om  Videnskaben  og 
den  Respekt,  vi  skylde  samme.  Nu  vel  —  efter 
ham  har  Licentiat,  Pastor  Brylle  havt  Ordet.  Jeg 
maa  bringe  i  Erindring,  hvad  der  vil  være  Dem 
Alle  bekjendt,  at  Pastor  Brylle  har  egregie  til  Embeds- 
examen,  at  han  har  taget  den  theologiske  Licentiat- 
grad og  vistnok  inden  føie  Tid  vil  erholde  den 
theologiske  Doktorgrad  tildelt,  samt  endelig,  at  han 
er  et  høit  anset  Medlem  af  det  kongelige  Viden- 
skabernes Selskab.  Naar  denne  Mand,  hvem  Universi- 
tetet og  Samfundet  har  tildelt  sine  høieste  viden- 
skabelige Udmærkelser,  har  talt,  saa  maa  ogsaa  hans 
Ord  staa  til  ubetinget  Troende.  Adjunkt  Grønberg 
har  derimod  vist  Ringeagt  for  ham  og  derved  ringe- 
agtet selve  Videnskaben.« 

»Jeg  har  ikke  vist  Ringeagt  mod  Nogen,«  ind- 
vendte Grønberg. 

»Jo  De  har,«  raabte  Pastor  Popp,  som  blev 
ophidset  ved  Modsigelsen,    »og    jeg    mener,    at  naar 


293 

en  Førsterangs  Videnskabsmand  som  Hr.  Pastor  Lic. 
theol.  Brylle  har  talt,  saa  ligger  der  kun  ringe  Vægt 

paa,  hvad  en  halvstuderet  Røver « 

Videre  kom  Pastor  Popp  ikke,  thi  han  blev  af- 
brudt   af   en    voldsom  Hyssen,    hvori    blandede    sig 
høie    Raab    og   Skrig.     Forgæves  søgte  Pastor  Popp 
atter  at  komme  til  Orde,   han  blev  stadig  overdøvet 
af  de  vrede  Raab.     Det  hjalp  ikke,    at  Pastor  Brylle 
vilde    komme   ham  til  Hjælp,    thi  Forsamlingen  var 
kommen  i  stærk  Bevægelse,  og  begge  Præster  bleve 
grundig  udhyssede.    Og  nu  var  Alt  som  et  brusende 
Hav,    Enkelte    sprang    op    paa    Bænke   og  Stole  og 
raabte    og   gestikulerede,    et  Par  af  Damerne  faldt  i 
Besvimelse,    Alt  var  Forvirring.     Endelig   hørtes   en 
stærk  Stemme  raabe:    »Mødet    er   hævet!«    og   her- 
med   var   Signalet   givet    til  Opbrud.     Alle   skyndte 
sig  ud  for  at  komme  i  Overtøiet,    og  snart  var  den 
store  Sal  tom.     Men   endnu   længe  hørtes  hen  over 
Torvet   og    nedad  Gaderne    høirøstet  Tale    af  ivrig 
samtalende  og  disputerende  Grupper,   og  det  varede 
lænae,  inden  den  sædvanlige  Nattero  indtraadte. 


XIII. 


I 


øvik  var  i  Oprør.  Matthias  Grønbergs  Udsæd 
af  Tidens  nye  Ideer  havde  fundet  en  god  Jordbund 
og  skød  hurtig  i  Veiret.  At  Theologien  havde  lidt 
et  frygtehgt  Nederlag  og  ikke  mere  stod  til  at  redde, 
var  klart  for  Alle:  Byens  to  Præster  vare  jo  blevne 
udhyssede  og  havde  ikke  seet  sig  istand  til  at  af- 
værge Grønbergs  Angreb  paa  Kirkelæren.  Og  naar 
disse  to  udmærkede  Theologer,  Jøviks  Stolthed  og 
Ære,  vare  bragte  til  Taushed,  hvo  skulde  da  kunne 
optræde  som  Talsmand  for  Kirkens  Lære?  Ganske 
vist  havde  den  uforfærdede  Pastor  Popp  endnu  ikke 
opgivet  Kampen,  han  gik  rundt  fra  Hus  til  Hus  og 
tordnede  mod  Grønbergs  farlige  og  kætterske  Lær- 
domme, men  det  hjalp  ikke  Noget.  Saalænge  han 
var  i  Stuen,  taug  man  ærbødigt  stille  og  nikkede 
bifaldende  til  hans  Tale,  men  neppe  var  han  ude  af 
Døren,  før  man  rystede  paa  Hovedet  og  sagde,  at 
Præsten  var  vist  en  rettænkende  og  lærd  Mand,  men 
han  forstod  nu  ikke  Tidens  nye  Ideer.  Og  paa 
samme  Maade  gik  det  om  Søndagen  i  Kirken.    Pastor 

Popp  holdt  en  dundrende  Prædiken  mod  Tidens 
Vantro  og  tordnede  løs  mod  de  falske  Propheter. 
»Indlad  Jer  bare  ikke  i  Kamp  med  dem!«  tilraabte 
han  sine  Tilhørere,  »for  de  ere  meget  klogere  end 
I,  ligesom  Verdens  Børn  ere  klogere  end  Lysets 
Børn !  Prøv  derfor  ikke  paa  at  disputere  med  dem, 
for  der  vil  I  trække  det  korteste  Straa,  for  det  er 
Djævelens  Snedighed,  som  taler  igjennem  dem.  Hold 
bare  fast  ved  Eders  enfoldige  Barnetro  og  slyng 
Trosbekjendelsen  lige  i  Ansigtet  paa  dem  —  saa 
skal  I  se,  det  hjælper  allerbedst!«  Men  trods  denne 
mandige  Tale  gik  Tilhørerne  alligevel  med  et  uroligt 
Sind  fra  Kirken,  det  var  ligesom  Barnetroen  og 
Trosbekjendelsen  havde  mistet  deres  gamle  Kraft, 
og  al  Pastor  Popps  rungende  Veltalenhed  formaaede 
ikke  at  kalde  dem  til  Live  igjen. 

Striden  var  hurtig  bleven  udbredt  over  hele 
Byen,  overalt,  i  Klubsalen,  i  Butikerne,  paa  Gader 
og  Stræder  disputerede  man.  Fra  de  høiere  Samfunds- 
klasser var  Stridsspørgsmaalet  bleven  ført  ned  til  de 
lavere  og  laveste,  selv  Tjenestepigerne  deltoge  i  den 
almindelige  Menings-Udvexling,  dog  holdt  de  fleste 
af  disse  paa  Skabelsen.  Især  vare  Kokkepigerne 
ivrige,  de  paastode,  at  ligesaa  umuligt  det  er,  at 
Middagsmaden  kan  lave  sig  selv,  ligesaa  umuligt 
kan  Verden  have  lavet  sig  selv.  Til  alt  saadant 
hører  Forstand  og  Eftertanke,  men  naar  man  ikke 
kan  finde  dette  hos  Vorherre,  hvor  skal  man  saa  finde 
det?  Det  var  Kokkepigernes  Philosophi  i  Jøvik,  og 
den  var  maaske  ikke  saa  forkeert  endda. 

Derimod  havde  den  største  Del  af  Byens  mand- 
lige Ungdom  slaaet  sig  paa  Grønbergs  Parti,  om 
ikke  for  Andet,  saa  fordi  det  var  saa  rask  at  være 
Fritænker.  Matthias  Grønberg  blev  prist  som  Dagens 
Helt,  som  den,  der  først  havde  udrevet  Jøvik  af  det 
middelalderlige  Mørke  og  tændt  Aandens  nye  Lys. 
Herved  vaktes  Svanemoses  Digteraand,  og  Jøviks 
Avis  kom  med  en  begeistret  Ode,  hvori  den  nye 
Tids  Digter    bragte  den  nye  Tids  Tænker  sin  Tak : 

Søn  af  den  lynsvingende  Zeus, 

Du,  som  greb  Ægiden 

Og  rysted  dens  flammende  Gnister 

Ud  over  lysrædde  Præster, 

Dig  jeg  bringer  min  Tak  — 

saaledes  begyndte  den  og  fortsattes  i  lignende  høi 
Digterbegeistring.  Et  Par  Dage  efter  bragte  Jøviks 
Avis  et  Fragment  af  »Menneskeslægtens  Seirsgang«, 
hvori  Digteren  skildrede  Christendommens  Fald  og 
den  nye  endnu  ukjendte  Religions  Morgenrøde,  som 
skulde  lyse  for  de  kommende  Slægter.  Og  nu 
lod  ogsaa  Jøviks  dybsindige  Kritiker  høre  fra  sig, 
Jøviks  Avis  bragte  en  Artikel  fra  Wouwermanns 
kyndige  Haand,  hvori  han  for  de  Svagere  i  Aanden 
fremstillede  Tankegangen  i  Svanemoses  verdens- 
omfattende Digt.  Han  sammenstillede  det  med  Michel 
Angelos  Dommedag  og  viste,  hvorledes  Digteren  lod 
Domsbasunernes  mægtige  Toner  klinge  over  den 
gamle  brøstfældige  Tro,  der  veiredes  hen  og  forsvandt. 
Men  allermest  Lykke    gjorde   dog  en  ganske  simpel 

lille    Opsang    af   Svanemose,    hvis    første  Vers    lød 
saaledes : 

Tik!  tak!  hor  paa  Takken, 
Som  de  Gamle  nu  skal  faa, 
Snik!  snak!  pas  paa  Snakken! 
Lad  den  ikke  gaa  i  Staa! 
Op !  op !  vi  vil  svæve 
Bort  fra  Overtroens  Nat! 
Top!  top!  vi  vil  hæve 
Sandheds  gyldenrøde  Skat! 

Paa  Grund  af  sin  Letfattelighed  og  en  livlig 
Marschemelodi,  paa  hvilken  den  blev  sungen,  vandt 
denne  Sang  en  overordentlig  Udbredelse.  Paa  alle 
Gader  og  rundt  om  i  Byen  hørte  man  snart  synge, 
snart  fløite:  »Tik!  tak!  hør  paa  Takken!«  Ja  selv 
Purke  paa  fem  eller  sex  Aar  gik  og  sang: 

Op!  op!  vi  vil  svæve 
Bort  fra  Overtroens  Nat  — 

og  mødte  de  en  Jævnaldrende,  istemmede  han  strax 
med  skingrende  Røst: 

Top!  top!  vi  vil  hæve 
Sandheds  gyldenrøde  Skat! 

Efterretningen  om  alt  dette  Spektakel  og  Uro, 
hvori  den  gode  Stad  Jøvik  var  kommen,  naaede 
snart  til  Tibberød  og  fremkaldte  her  en  tilsyneladende 
Beklagelse,  men  i  Hjerternes  Dyb  en  stille  hoverende 
Glæde:  »I  Jøvik  har  de  altid  været  saa  fornemme 
og    store   paa  det  af  al  deres  Theologi  og  Poesi  og 

ikke  vidst,  hvor  høit  de  skulde  slaa  med  Nakken  — 
nu  kan  man  se,  hvad  der  kommer  ud  deraf  — 
bare  Vantro  og  Djævelskab !  Nei  her  i  Tibberød 
lade  vi  de  høie  Spekulationer  fare  og  bage  vore 
Fastekringler  og  Julekager,  og  saa  have  vi  vort  paa 
det  Tørre!«  Saaledes  lød  Talen  i  Tibberød  i  hine 
bevægede  Dage. 

Imidlertid  var  det  dog  mest  Ungdommen  i  Jøvik, 
der  lod  sig  henrive  til  Yderligheder,  de  Ældre  ind- 
toge en  mere  tilbageholden  Stilling.  Nogle  af  dem, 
og  deriblandt  Byens  mest  ansete  Mænd  som  Etats- 
raaden  og  den  rige  Fabrikant  Schmidt,  gave  vel 
Grønberg  Ret  i  Hovedsagen,  men  mente  dog,  at  det 
var  uforsigtigt  at  udbrede  saadanne  Meninger  i  den 
store  Hob  og  derved  fremkalde  Revolution  og  blodige 
Omvæltninger  i  Samfundet.  Andre  mente  derimod, 
at  Grønberg  havde  Uret,  men  de  kunde  dog  ikke 
ret  klare  for  sig,  det  Hele  var  kommet  saa  hurtig 
og  uventet,  at  de  ikke  kunde  finde  sig  til  Rette. 

Derimod  tog  Bager  Rosen  det  Hele  med  stor 
Sindsro  og  mente,  at  det  havde  ikke  Stort  at  betyde. 
»Vorherre  klarer  sig  nok,«  sagde  han,  »han  har 
staaet  værre  Stød  ud  og  kan  vel  nok  tumle  disse 
urolige  Hoveder,  om  han  end  lader  dem  gjøre  alt 
dette  Kvalm«.  Frederikke  var  af  samme  Mening  som 
sin  Fader  og  lod  sig  ikke  i  mindste  Maade  anfægte. 
Hun  forklarede  det  Altsammen  paa  en  meget  simpel 
Maade  som  bare  Vigtighed  af  Matthias  Grønberg: 
»Han  kan  nu  ikke  nøies  med  at  have  samme  Religion 
som  vi  Andre,«  sagde  hun,  »men  skal  have  noget 
Aparte  for  sig  selv.    Jeg   er  vis  paa,    at  om  vi  Alle 

vare  Hedninger  her  i  Jøvik,  saa  vilde  Grønberg  være 
den  Allerivrigste  til  at  prædike  Christendom  blandt 
os  bare  for  at  kunne  være  af  en  anden  Mening  end 
vi  Andre.«  Heller  ikke  havde  det  Nederlag,  som 
Pastor  Brylle  havde  lidt,  gjort  hende  køligere  over- 
for ham.  Tværtimod  havde  det  snarere  bragt  ham 
nærmere  til  hende,  det  havde  ligesom  udjævnet 
Kløften  mellem  dem.  Tidligere  havde  Brylle  staaet 
med  al  sin  theologiske  Berømmelse  i  en  saa  ideal 
Høide,  at  almindelige  Dødelige  ikke  kunde  nærme 
sig  ham;  men  nu  var  han  ligesom  bragt  ned  derfra,  han 
stod  som  et  feilende  Menneske  blandt  andre  feilende 
Mennesker.  Og  Frederikke  syntes  desuden,  at  der  var 
gjort  ham  Uret,  thi  han  havde  jo  dog  gjort  sit  Bedste 
og  fremsat  Sagen,  saaledes  som  han  opfattede  den, 
og  det  maattte  han  dog  ligesaa  vel  have  Lov  til  som 
Grønberg,  uden  at  man  derfor  skulde  hysse  eller 
pibe  ad  ham.  Frederikke  følte,  at  han  havde  gyldig 
Krav  paa  Opreisning,  at  han  trængte  til  Værn  og 
Beskyttelse,  og  det  var  hun  villig  til  at  yde  ham. 
Da  han  derfor  efter  hin  Aften  indfandt  sig  i  Bager- 
gaarden,  var  Frederikke  dobbelt  saa  venlig  og  imøde- 
kommende. Brylle  fornam  det,  og  det  gjorde  ham 
godt ;  men  iøvrigt  talte  Ingen  af  dem  om  hin  uhygge- 
lige Aften,  det  var  som  en  stiltiende  Overenskomst 
mellem  dem,  at  den  skulde  sænkes  i  Forglemmelsens 
dybeste  Hav  og  aldrig  mere  drages  op  deraf.  Tante 
Dorthe,  som  ikke  havde  forstaaet  dette,  begyndte 
med  et  Par  venlige  Ord  at  bevidne  Licentiaten  sin 
Deltagelse    og    Beklagelse    over    den    Overlast,    han 

havde  lidt,  men  den  lærde  Mand  saae  paa  hende 
med  en  saa  fremmed  og  spørgende  Mine,  at  Tante 
Dorthe  blev  ganske  forskrækket  og  øieblikkelig  lod 
Æmnet  falde  og  begyndte  i  stor  Hast  at  sige  en 
Del  forvirrede  Ting  om  Borsdorferæbler  og  Jule- 
roser og  syltet  Ingefær,  kort  sagt  om  Ting,  der 
laa  saa  langt  borte  fra  Skabelsen,  som  det  var  muligt. 
Og  nu  svarede  Licentiaten  strax  paa  sin  sædvanlige 
høflige  og  venlige  Maade  og  bragte  derved  Tante 
Dorthes  opskræmte  Sind  atter  til  Ro.  Medens  hele 
Jøvik  var  i  stærk  Bevægelse  og  splittet  i  heftige 
theologiske  og  philosophiske  Debatter  om  Verdens 
Skabelse  og  Christendommens  Sandhed,  saa  havde 
Pastor  Brylle  fundet  et  stille  og  roligt  Asyl  i  Bager- 
gaarden,  hvor  han  i  uforstyrret  Fred  kunde  gaa  ind 
og  ud  og  samtale  med  de  to  Kvinder,  som  aldrig 
sagde  ham  imod,  men  tværtimod  ønskede  i  alle 
Maader  at  gjøre  det  saa  godt  og  hyggeligt  for  ham 
som  muligt. 

En  saadan  Lykke  var  desværre  ikke  bleven  Over- 
lærer Plagemann  til  Del,  Stakkels  Mand !  tidligere, 
da  Alt  var  saa  stille  i  Jøvik,  længtes  han  efter  Uro 
og  Bevægelse,  og  nu,  da  Alt  var  i  Forvirring  og 
Oprør,  længtes  han  efter  Fred.  Men  dette  er  jo  nu 
engang  de  urolige  Hoveders  Skæbne,  de  kan  aldrig 
finde  sig  til  Rette  med  Forholdene  og  synes  altid,  at 
disse  gaa  i  den  modsatte  Retning  af  den,  de  burde 
gaa.  Overlæreren  var  meget  misfornøiet  med  den 
uventede  Vending,  Sagerne  havde  taget.  For  det 
Første  følte  han  sig  krænket  over,  at  alle  Mennesker 
talte  om  Adjunkt  Grønberg  og   priste   hans  Dygtig- 


hed  og  Uforsagthed,  medens  ikke  En  talte  om  Over- 
lærer Plagemann.  Og  dog  var  det  ham,  der  fra 
først  af  havde  fremkaldt  Bevægelsen,  ham,  der  havde 
ledet  Grønberg,  støttet  ham  og  stivet  ham  af.  Thi 
hvorledes  vilde  det  være  gaaet  Grønberg,  om  han 
ikke  havde  faaet  Plagemann  ombord  som  den  kyndige 
Lods,  der  havde  viist  ham  alle  de  bhnde  Skær,  som 
maatte  undgaas,  om  han  ikke  strax  skulde  lide  Skib- 
brud—  ?  Men  det  var  deringen,  som  talte  om,  ikke 
engang  Grønberg,  som  nu,  da  Alt  var  gaaet  godt, 
lod,  som  om  det  Altsammen  var  hans  Værk  alene. 
Og  saa  var  Grønberg  i  sit  andet  Foredrag,  da  han 
ikke  længer  havde  hans  Hjælp  og  Veiledning,  gaaet 
meget  for  vidt  og  havde  overskredet  alle  fornuftige 
Grænser.  Plagemann  ærgrede  sig  over  Præsterne, 
der  ikke  havde  kunnet  svare  ham  bedre  —  han  var 
ikke  langt  fra  at  ønske,  at  han  selv  havde  kunnet 
tage  Ordet,  han  skulde  nok  anderledes  have  viist 
Grønberg  til  Rette  —  han  ærgrede  sig  over  Publikum, 
som  uden  Videre  tog  alt  dette  for  gode  Varer.  Og 
endelig  ærgrede  han  sig  over,  at  man  saa  hurtig 
kastede  sin  gamle  Tro  overbord  og  gik  til  de  største 
Yderligheder.  Saadant  havde  aldrig  været  Plage- 
manns  Mening!  Han  havde  kun  villet  sætte  Tankerne 
i  Bevægelse  og  give  disse  himmelvigtige  Præster  en 
gavnlig  Lære  —  men  aldrig  havde  det  været  hans 
Mening  at  afskaffe  al  Religion  og  Christendom ! 
Overlæreren  gik  nu  rundt  i  Krogene  og  søgte  at 
tale  Folk  til  Rette,  men  Gemytterne  vare  altfor  op- 
hidsede til  at  ville  agte  paa  hans  Tale.  Saa  fik  han 
en  Dag  fat  i  Adjunkt  Gløding    og    søgte  at  formaa 


302 

ham  til  at  optræde  imod  Grønberg,  idet  han  med 
smigrende  Ord  udtalte  sig  om  hans  Belæsthed  og 
udstrakte  Kundskaber  paa  Naturvidenskabens  Om- 
raade,  men  Gløding  gjennemskuede  ham  strax  og 
sagde  med  et  lidt  ironisk  Smil,  at  han  var  altfor 
ringe  og  ukyndig  til  at  turde  paatage  sig  Sligt,  men 
at  Ingen  vilde  egne  sig  bedre  hertil  end  netop  Hr. 
Overlæreren  selv,  idet  det  sikkert  vilde  gjøre  langt 
stærkere  Indtryk  paa  Folk,  hvad  saadan  en  ældre  og 
besindig  Mand  talte  ud  af  sin  rige  Livserfaring.  Men 
til  direkte  at  træde  op  imod  Grønberg  følte  Over- 
læreren dog  ingen  Lyst,  og  det  vilde  utvivlsomt 
have  bragt  ham  i  en  meget  vanskelig  Situation. 

En  Eftermiddag  stod  han  paa  sit  Breidablik, 
Klubbens  Læseværelse,  og  skuede  viden  ud.  Aviserne 
havde  han  gjennemlæst,  i  dem  var  der  intet  Nyt, 
for  Øieblikket  var  der  heller  Ingen  i  Læseværelset, 
og  dermed  var  Udsigten  til  en  Passiar  afskaaren. 
Mørket  begyndte  stærkt  at  falde  paa,  og  Plagemann 
henfaldt  i  melancholske  Betragtninger  over  den 
menneskelige  Dumhed,  som  man  kan  faa  til  at  tro, 
hvad  det  skal  være,  naar  man  bare  har  Dristighed 
nok  til  at  fremsætte  sine  Tanker  aldeles  hensynsløst. 
Han  lod  sit  Blik  glide  hen  over  det  store  Torv, 
men  der  var  i  Øieblikket  Intet,  som  kunde  fængsle 
hans  Opmærksomhed.  Udenfor  Jøviks  Hotel  var 
Kusken  ifærd  med  at  spænde  Hestene  for  Omni- 
bussen, der  skulde  bringe  de  Reisende  til  Jernbane- 
stationen, som  laa  en  lille  Fjerdingvei  borte,  men 
det  lod  ikke  til,  at  der  var  nogen  Reisende,  som 
skulde  afsted.   Jo  bi  lidt  —  henne  om  Hjørnet  kom 


303 

med  hastige  Skridt  en  lille  Herre  i  en  stor  Slæng- 
kappe. Plagemann  speidede  skarpere  —  nu  standsede 
den  lille  Herre  og  talte  med  Kusken  og  begge  saae 
ned  ad  Torvet,  som  om  der  ventedes  endnu  En. 
Men  hvad  —  —  den  lille  Herre,  det  er  jo  Svane- 
mose  !  hvor  mon  han  skal  hen  ?  i  Formiddags  havde 
Plagemann  talt  med  ham,  og  da  havde  han  ikke 
sagt  et  Ord  om  at  reise.  Høist  mærkeligt!  Og  nu 
saaes  i  det  Fjerne  en  ny  Person  at  nærme  sig,  men 
i  det  tiltagende  Mørke  var  det  umuligt  at  se,  om 
det  var  en  Herre  eller  en  Dame  —  nu  kom  Skik- 
kelsen nærmere  —  Svanemose  vinkede  ivrig  —  det 
var  en  Dame!!!  Og  det  kan  ik|ce  være  Fru  Svane- 
mose,  dertil  er  hun  for  høi!  Situationen  begyndte 
at  blive  spændende.  Plagemann  anstrængte  sine  Øine 
til  det  Yderste  —  —  Himmel!  det  er  Fru  Popp! 
Plagemann  havde  nær  faaet  et  Tilfælde.  Der  reise 
de  To  bort  i  Mulm  og  Mørke  —  hvilken  Skandale! 
»Oh  horrible!  most  horrible. '<  sukkede  han  med 
Hamlet.  Nu  steg  de  begge  ind  i  Vognen,  Kusken 
lukkede  Døren  i  efter  dem,  satte  sig  op  paa  Bukken, 
slog  et  Knald  med  Pisken,  og  afsted  rullede  de. 

Plagemann  blev  staaende  et  Øiebhk  som  bedøvet. 
Saa  tog  han  en  rask  Beslutning,  saae  paa  sit  Uhr  — 
jo  der  var  endnu  Tid  at  naa  ud  til  Jernbanestationen, 
naar  han  skød  Gjenvei  ad  Stien  over  Markerne.  I 
en  Fart  fik  han  sit  Overtøi  paa,  ned  ad  Trapperne, 
og  saa  bagom  Byen  og  ud  paa  Marken.  Atter  saae 
han  paa  sit  Uhr  —  der  var  endnu  ti  Minutter  til 
Togets  Afgang,  og  han  havde  en  halv  Fjerdingvei 
at  gaa  —  jo  det  kunde  naaes.    Mørket  var  nu  faldet 

paa,  Træer  og  Huse  saaes  kun  i  utydelige  Omrids, 
og  der  faldt  en  fin  Støvregn.  Plagemann  agtede 
dog  kun  lidet  derpaa,  naar  han  var  paa  saa  interes- 
sant en  Opdagelsesreisc.  Han  knappede  Overfrakken 
tættere  til  og  gik  rask  fremad.  Efter  en  Stunds 
Forløb  saae  han  stærke  Lys,  det  var  Stationen  — 
han  forstærkede  sine  Skridt.  Lidt  efter  hørtes  en 
stærk  Piben  —  nu  kom  Toget.  Plagemann  løb  saa 
stærkt  han  kunde  —  var  i  et  Spring  op  ad  Trappen, 
løb  gjennem  den  lille  Ventesal  og  kom  ud  paa 
Perronen  i  samme  Øieblik,  som  der  atter  lød  en 
skarp  Piben,  og  Toget  langsomt  rullede  bort.  Men 
Plagemann  mønstrede  det  skarpt  —  ganske  rigtig, 
der  sad  i  en  af  Kupéerne  Svanemose  og  Fru  Popp, 
fordybede  i  saa  ivrig  Samtale,  at  de  ikke  engang 
saae  ham. 

Da  Toget  var  borte,  vendte  han  sig  og  gik 
langsomt  bort.  Nede  foran  Stationen  holdt  endnu 
Omnibussen,  han  tog  Plads  i  den  for  at  kjøre 
tilbage.  Han  sad  i  en  dyb  Eftertanke.  Dette  var 
en  høist  mærkelig  Nyhed,  men  nu  gjaldt  det  om  at 
faa  den  serveret  paa  rette  Maade,  for  at  den  kunde 
gjøre  tilstrækkelig  Virkning. 

Omnibussen  holdt  paa  Torvet,  og  Plagemann 
steg  ud  for  at  begive  sig  til  sit  Hjem.  Paa  Veien 
hertil  mødte  han  Grønberg  —  han  var  rigtignok 
meget  vred  paa  ham,  men  hans  Meddelelsestrang 
beseirede  dog  hans  Vrede,  og  han  styrede  over  mod 
ham  for  at  meddele  ham  sin  mærkelige  Nyhed. 

»Veed  De,  hvad  jeg  i  dette  Øieblik  har  seet 
med  mine  egne  Øine?« 

»Nei,  det  er  ikke  godt  for  mig  at  vide.« 

»Det  er  noget  høist  Mærkeligt,  og  jeg  veed 
virkelig  ikke,  hvorledes  jeg  skal  forklare  det,«  sagde 
Overlæreren,  som  ikke  vilde  lade  Bomben  springe 
altfor  hurtig. 

»Hvad  er  det  da,  som  De  har  seet?  Det  er  da 
ikke  et  Gjenfærd,  veed  jeg.« 

»Det  er  snart  værre  end  et  Gjenfærd.  Vil  De 
tænke  Dem,  jeg  har  seet  —  —  —  jeg  har  seet 
Pastor  Popp  og  Fru  Svanemose  reise  bort  sammen 
i  Mulm  og  Mørke.« 

»Hvad  for  Noget?    Præsten?« 

»Aa  undskyld,  jeg  er  saa  forvirret,  at  jeg  staar 
og  forsnakker  mig.  Jeg  har  seet  Svanemose  og  Fru 
Popp  reise  bort  sammen  i  Mulm  og  Mørke.  I  Mulm 
og  Mørke  siger  jeg.« 

»Men  det  er  da  ikke  saa  farligt,«  svarede  Grøn- 
berg rolig. 

»Hvad  siger  De,  Menneske,  er  det  ikke  farligt? 
er  det  ikke  en  Skandale  af  reneste  Vand?«  raabte 
Overlæreren  indigneret. 

»De  kan  kalde  det  for,  hvad  De  vil,  jeg  finder 
det  ganske  i  sin  Orden,«  sagde  Grønberg.  »Svane- 
mose er  en  flink  Gut,  som  ikke  bliver  staaende  paa 
Halvveien  —  og  hvad  Fru  Popp  angaar,  saa  fortænker 
jeg  hende  ikke  i,  at  hun  løber  bort  fra  det  ind- 
bildske Vrøvlehoved  af  en  Præst,  som  hun  har  faaet 
til  Mand.« 

»Men  Ægteskabet  —  — «  indvendte  Plagemann, 
men  blev  atbrudt  af  den  ivrige  Samfundsreformator, 
som   raabte:     »Blæse    med  Ægteskabet!     Det  er  en 

privat  Sag,  som  slet  ikke  vedkommer  Offentligheden. 
Ligesom  en  Mand  eller  Kvinde  kan  slutte  Venskab 
med,  hvem  de  vil,  og  atter  ophæve  det,  uden  at 
Nogen  kan  gaa  i  Rette  med  dem  derfor,  saaledes 
forholder  det  sig  ogsaa  med  Ægteskabet.« 

Denne  Synsmaade  kunde  Overlæreren  slet  ikke 
gaa  ind  paa,  han  maatte  bestemt  hævde,  at  der  er 
en  grundvæsentlig  Forskel  paa  Venskab  og  Ægte- 
skab og  tog  Leiligheden  i  Agt  til  at  advare  Grøn- 
berg mod  at  gaa  for  vidt.  Men  denne,  som  vidste, 
at  han  havde  Stemningen  med  sig  og  derfor  følte 
sig  som  Situationens  Mand,  behandlede  Overlæreren 
med  Overlegenhed,  hvilket  havde  til  Følge,  at  denne 
gav  skarpt  Svar,  og  efter  saaledes  at  have  udvexlet 
diverse  Behageligheder  skiltes  de  to  Herrer  fra  hin- 
anden. 

Overlæreren  gik  hjem,  fik  sin  Lampe  tændt  og 
gav  sig  til  at  rette  en  Bunke  Stile  for  at  bringe 
sit  oprørte  Sind  i  Ro.  Dette  vilde  dog  ikke  lykkes 
ham,  han  anbragte  Rettelser  paa  forkerte  Steder,  og 
tilsidst  smed  han  Stilebøgerne  fra  sig  og  begyndte 
at  gaa  op  og  ned  ad  Gulvet.  Paa  een  Gang  faldt 
det  ham  ind,  at  nu  løb  jo  Grønberg  rundt  og  for- 
talte den  mærkelige  Nyhed  til  Alle:  det  gik  dog 
paa  ingen  Maade  an.  Hurtig  var  han  paa  Ny  i  sit 
Overtøi,  skruede  sin  Lampe  ned  og  ilede  skyndsomst 
hen  i  Klubben,  hvor  Byens  Borgere  efterhaanden 
begyndte  at  indfinde  sig  for  at  læse  Aviserne  og 
drøfte  Nyhederne. 

Men  at  bringe  en  saadan  Nyhed  som  den.  Over- 
lærer Plagemann    nu    bragte,    det    var    rigtignok    at 

sætte  Ild  til  tørt  Straa.  Den  gik  til  Veirs  som  en 
Raket,  gik  fra  Klubben  ud  i  Byen,  hvor  den  som 
en  Løbeild  pilede  rundt  og  overalt  satte  Sindene  i 
den  stærkeste  Bevægelse.  Adjunkt  Grønberg  havde 
allerede  fortalt  det  til  Enkelte,  men  dog  ikke  ret 
fundet  Tiltro,  dog  da  nu  ogsaa  Overlærer  Plage- 
mann  fortalte  det  og  ovenikjøbet  havde  seet  det 
med  sine  egne  Øine,  saa  maatte  enhver  Tvivl  for- 
stumme. Man  gav  sig  til  paa  det  Nøieste  at  drøfte 
Forholdet  mellem  de  Tvende,  og  mange  Smaatræk, 
som  hidtil  havde  været  upaaagtede,  bleve  nu  dragne 
frem  og  satte  i  det  rette  Lys.  Navnlig  mindedes 
man  tydelig  Svanemoses  Optræden  paa  hin  minde- 
værdige Skovtur,  da  han  havde  gjort  storartet  Kur 
til  Fru  Popp.  At  nu  en  Digter  som  Svanemose 
kunde  tillade  sig  Sligt,  det  kunde  man  til  Nød  finde 
sig  i,  en  Digter  maa  jo  prøve  og  kjende  Alt  i  Livet 
og  kan  derfor  gjøre  Krav  paa  Overbærenhed  —  men 
at  en  Præstekone  kunde  tillade  sig  Sligt,  ovenikjøbet 
en,  som  var  gift  med  en  saa  høit  anseet  Theolog 
og  Præst,  det  fandt  man  aldeles  uforsvarligt.  Det 
var  navnlig  Damerne,  som  gjorde  denne  Opfattelse 
gjældende  og  kunde  ikke  finde  haarde  Ord  nok  til 
at  fordømme  Fru  Popps  uværdige  Opførsel,  og  de 
gifte  Fruer  sagde  med  stolt  Selvfølelse,  at  i  Sligt 
kunde  de  aldrig  have  gjort  sig  skyldig,  medens  de 
ugifte  Damer  erklærede,  at  hvis  det  var  faldet  i 
deres  Lod  at  blive  gift  med  en  saa  fortræffelig  Mand 
som  Pastor  Popp,  vilde  de  aldrig  i  Verden  være 
løbet  fra  ham. 

Blandt  Herrerne  var  der  dog  ikke  Faa,  som 
traadte  i  Skranken  for  Fru  Popp.  De  erklærede,  at 
hvad  der  var  Ret  for  Svanemose,  maatte  ogsaa  være 
Ret  for  Fru  Popp,  ja  Enkelte  vare  endog  saa  vittige 
at  foreslaa,  at  nu  kunde  jo  til  Gjengjæld  Pastor 
Popp  og  Fru  Svanemose  slaa  sig  sammen  —  saa 
vilde  det  gaa  lige  op. 

Og  nu  blev  Ægteskabsproblemet  draget  frem  og 
behandlet  med  saa  meget  større  Iver,  som  det  hidtil 
aldrig  havde  været  sat  under  Debat.  Man  havde  i 
Jøvik  som  andensteds  holdt  for,  at  Ægteskabet  var 
uløseligt,  og  at  Skilsmisse  kun  kunde  indtræde  i 
sjeldne  Undtagelsestilfælde,  men  nu  var  der  Adskil- 
lige, som  i  Kraft  af  den  nye  Livsopfattelse  gjorde 
gjældende,  at  dette  var  en  middelalderlig  Fordom, 
som  er  uværdig  for  vor  Tids  Kultur.  Ægteskabet, 
blev  der  sagt,  var  et  Venskabsforhold  og  maatte 
uden  Vanskelighed  kunne  løses  ligesom  dette.  Og 
da  den  nj^e  Fuldmægtig  hos  Byfogeden,  som  var  en 
begeistret  Tilhænger  af  de  grønbergske  Ideer,  erklærede, 
at  Ægteskabet  var  et  kvalificeret  Venskab,  saa  blev 
dette  modtaget  med  stort  Bifald,  idet  man  fandt,  at 
med  en  saa  ægte  juridisk  Betegnelse  maatte  Sagen 
have  fundet  sin  rette  Løsning. 

Saaledes  blev  der  kæmpet  og  stridt,  debatteret 
og  diskuteret  paa  det  Ivrigste  i  Jøvik.  Det  nye 
Spørgsmaal  om  Ægteskabet  havde  kun  gjort  Striden 
endnu  heftigere,  thi  man  var  nu  fra  det  rent  theo- 
retiske  Spørgsmaal  om  Verdens  Skabelse  rykket  ind 
paa  det  praktiske  Livsomraade,  og  Mange  begyndte 
at  faa  en  uhyggelig  Fornemmelse  af,  at  det  i  egent- 

ligste  Forstand   vilde    blive   en  Kamp  »for  Alter  og 

Arne«. 

Men  Rygtet   om    de  Tvendes  Bortreise    naaede 
allerede  næste  Dag  til  Nabostaden  Tibberød  og  for- 
taltes  her    med   den   Tilføielse,    at  Fru  Popp  havde 
taget  en  Pose  Penge    og   alt  Sølvtøiet  med  sig,    saa 
at    de    mange  Børn   nu  maatte  spise  med  Træskeer, 
hvad    der    fremkaldte   en  almindelig  Beklagelse  over 
de  stakkels  uskyldige  Smaa.     Heller  ikke  her  kunde 
man    finde    haarde  Ord    nok    til    at   fordømme  den 
unaturlige  Hustru  og  Moder,   medens  man  samtidig 
glædede    sig    over,    at    et    sligt  Tilfælde   vilde   være 
mænkeligt  i  Tibberød  —  det  kunde  kun  finde  Sted 
i  Jøvik,    hvor  Ugudeligheden    og  Anarchiet    nu   gik 
over  alle  Grændser.     Men   alle   oplyste  og  fribaarne 
Aander  i  Jøvik  glædede  sig  over,    at  deres  gode  By 
nu    var    ifærd    med    at  vikle  sig   ud   af  det  middel- 
alderlige Svøb,    hvori    den    saa   længe   havde  været 
bundet,  og  havde  faaet  Atheisme  og  Ægteskabsbrud 
oo    andet    Saadant,    som    hører    med   til   Livet  i  en 
moderne  Storstad. 

'nder  al  denne  Talen  og  Diskuteren,  som 
Overlærer  Plagemanns  mærkelige  Nyhed  fremkaldte, 
havde  Ingen  tænkt  paa  de  to  Personer,  hvem  Sagen 
nærmest  angik,  nemlig  Digterens  Hustru  og  Præsten, 
der  jo  nu  hver  sad  i  sin  midlertidige  Enke-  eller  Enke- 
mandsstand.  Man  var  foreløbig  altfor  optaget  af  selve 
Sagen  og  de  Tankerækker,  hvilke  den  fremkaldte, 
ligesom  ogsaa  af  at  udgranske  Forholdet  mellem  de 
tvende  Bortreiste,  til  at  man  havde  Tid  at  skænke 
de  Efterladte,  der  selvfølgelig  ikke  vare  nær  saa  interes- 
sante, nogen  Opmærksomhed.  Først  næste  For- 
middag, da  Overlærer  Plagemann  havde  givet  sine 
to  første  Morgentimer  paa  Skolen,  faldt  det  ham 
ind,  at  en  Mellemtime  kunde  passende  benyttes  til 
at  aflægge  Pastor  Popp  et  lille  Besøg  og  bevidne 
ham  sin  Deltagelse.  Den  gode  Præst  var  altid  saa 
selvsikker  i  sine  Meninger,  at  Overlæreren  nok  kunde 
have  Lyst  engang  at  se  ham  en  lille  Smule  rystet. 
Han  gik  da  derop  og  ringede  paa  og  fik  paa 
sin  Forespørgsel  at  vide,  at  Pastoren  vel  var  hjemme, 
men  netop  ifærd  med  at  spise  Frokost.    Overlæreren 

meente  imidlertid,  at  man  under  saa  usædvanlige  For- 
hold nok  kunde  have  Lov  at  bryde  Husets  alminde- 
lige Regler  og  gik  derfor  lige  ind  i  Spisestuen.  Her 
traf  han  ganske  rigtig  Præsten,  som  netop  var  i  Færd 
med  at  tømme  et  skummende  Glas  01,  hans  glade, 
veltilfredse  Ansigt  viste  ikke  Spor  at  Nattevaagen 
eller  stærk  Sindsbevægelse. 

»Godmorgen,  Plagemann,«  raabte  han  muntert, 
»kom  og  sid  ned  og  faa  et  ypperligt  Glas  Miinchener- 
01!  det  er  kraftigt  og  let  og  stiger  ikke  til  Hovedet.« 

Plagemann  takkede,  men  blev  dog  staaende, 
idet  han  lagde  sit  Ansigt  i  høitidelige  Folder. 

»Er  der  hændet  Dem  Noget?«  spurgte  Præsten, 
»De  seer  saa  alvorlig  ud-^"« 

»Det  er  sørgelige  Vankundighedens  og  Van- 
troens Tider,  hvori  vi  leve,«  begyndte  Plagemann, 
der  fandt  det  rigtigst  at  indlede  Sagen  med  passende 
Alvor  og  ikke  falde  lige  med  Døren  ind  i  Huset. 

»Ja  vist  er  det  forfærdeligt  med  den  Vantro, 
som  griber  om  sig,«  fortsatte  Pastor  Popp  og  tog 
nu  fat  paa  en  Tordentale  mod  Ugudeligheden.  Denne 
faldt  dog  Overlæreren  for  lang,  thi  han  higede  efter 
at  komme  til  det  brændende  Hovedæmne. 

Han  benyttede  derfor  en  Pause,  som  indtraadte, 
da  Pastor  Popp  styrkede  sig  med  en  Slurk  01,  til 
at  indskyde:  »Og  saa  Vantroens  fordærvelige  Følger! 
som  nu  Deres  Hustru !  hvem  skulde  tro,  at  Sligt 
kunde  hænde  hende!  Det  har  gjort  mig  saa  over- 
ordentlig ondt!« 

»Min    Hustru.^    hvad    er    der    hændet    hende?« 

spurgte  Popp  forskrækket,  idet  han  strax  satte  Glasset 
fra  sig. 

»Saa  De  veed  det  ikke?  —  Herregud,  jeg  troede 
dog,  at  De  havde  erfaret  det.« 

»Men  saa  tal  dog!  tal!«  raabte  Pastor  Popp, 
»er  der  hændet  en  Ulykke,  saa  lad  mig  høre  det 
strax ! « 

»Saa  De  veed  ikke,   at  hun  er  reist  fra  Dem?« 

»Jo  det  veed  jeg  saamænd  meget  godt,  men 
hvad  er  der  senere  sket?« 

»De  veed  det?  og  veed  De  ogsaa,  hvor  hun  er 
er  reist  hen?« 

»Hvor  Sylphemor  er  reist  hen?«  spurgte  Præsten, 
som  atter  følte  sig  beroliget,  »ja  vel  veed  jeg  det: 
hun  reiste  igaar  Aftes  for  at  besøge  en  gammel 
Tante  og  kommer  igjen  imorgen,  men  deri  seer  jeg 
ingen  Ulykke.« 

Det  gav  et  Sæt  i  Overlæreren,  som  om  En 
havde  slaaet  ham  et  Glas  koldt  Vand  lige  i  Ansigtet. 
Dog  fattede  han  sig,  og  idet  han  kastede  sit  sidste 
Redningsanker  ud,  sagde  han  med  sagte  Stemme: 
»Og  Svanemose?« 

»Ja  han  reiste  med  hende.  Han  var  her  igaar 
Middags,  og  da  han  hørte,  at  Sylphemo'er  skulde 
reise  en  lille  Tur,  fik  han  ogsaa  saadan  en  Lyst  til 
at  reise  —  det  er  Digternaturen,  seer  De  —  den 
skal  altid  ryste  Vingerne  og  flyve  ud  i  de  hvide 
Skyer.     Han  kommer  igjen  i  Aften.« 

Den  stakkels  Overlærer  stod  der  ganske  flad  og 
mat.  Det  sidste  Haab  om  en  stedfunden  Skandale 
var  taget  fra  ham,    og    han    tænkte  med  Gysen  paa 

al  den  Snak,  som  førtes  rundt  om  i  Byen,  og  som 
han  fra  først  af  havde  sat  i  Omløb. 

Men  Præsten  lo  og  var  i  udmærket  Humør. 
»De  gjorde  mig  sandelig  ganske  forskrækket  med 
den  Ulykke,  De  kom  med,  Plagemann!  For  De 
troede  da  vel  ikke,  at  Svanemose  var  rendt  bort  med 
min  Sylphemo'er?  Ha  ha  ha!  Ja  for  det  vilde 
rigtignok  være  en  Ulykke,  som  kunde  give  hele 
Byen  nok  at  tale  om  i  en  hel  Maaned!« 

Og  han  gned  sine  Hænder  af  bare  Fornøielse 
ved  denne  Tanke.  Den  brave  Præst  havde  ingen 
Anelse  om,  at  det  ganske  Jøvik  for  Øieblikket  ikke 
havde  Tanke  eller  Tale  om  Andet  end  netop  denne 
Ulykke,  som  skulde  være  overgaaet  ham. 

Overlæreren  skyndte  sig  at  komme  afsted.  Han 
følte  sig  altfor  flov  og  forlegen  og  var  bange  for, 
at  Præsten  skulde  mærke  Noget  paa  ham.  Han 
saae  paa  sit  Uhr  og  sagde,  at  han  nu  maatte  over 
paa  Skolen  igjen.  Pastor  Popp  takkede  ham  for 
Besøget  og  beklagede,  at  det  ikke  havde  været  længere. 
Han  fulgte  ham  til  Døren  og  raabte  ned  ad  Trap- 
perne efter  ham:  »Hvis  De  har  Tid,  saa  kom 
imorgen  Aften  og  drik  The  hos  os,  saa  skal  De 
see,  at  Sylphemo'er  er  her  igjen  og  er  ikke  løben 
fra  sin  Mand.« 

Men  Overlæreren  var  allerede  ude  af  Gadedøren 
og  slog  den  hurtig  i  efter  sig.  Langsomt  gik  han 
ned  ad  Gaden  og  følte  sig  stærkt  trykket:  det  var 
ikke  Præsten,  men  ham,  der  var  blevet  rystet,  thi 
naar  der  slet  intet  sandt  var  i  den  Sensationsnyhed, 
som    han    med   saa   stor  Glæde  havde  sat  i  Omløb, 

og  det  Hele  faldt  sammen  til  et  tilfældigt  Møde  paa 
Jernbanen,  da  turde  det  let  blive  en  mindre  for- 
nøielig  Historie  for  ham,  idet  Alle  vilde  vende  sig 
mod  ham  som  Nyhedens  første  Kolportør. 

Ovre  paa  den  anden  Side  af  Gaden  saae  han 
Fru  Svanemose  komme.  Med  hende  følte  han  slet 
ingen  Lyst  til  at  tale  i  Øieblikket  og  vilde  derfor 
gaa  videre  efter  en  Hilsen.  Men  hun  skraaede  over 
Gaden,  stillede  sig  overfor  ham  og  sagde  med  dir- 
rende Stemme:     »Har  De  hørt  det?« 

»Hvilket?«  spurgte  Overlæreren  forskrækket,  da 
han  jo  nok  kunde  vide,  hvad  det  var. 

»Disse  skammelige  Rygter,  som  man  har  ud- 
bredt om  min  Mand!  Fru  Malling  har  lige  været 
hos  mig  og  fortalt  mig  det  Altsammen.  Der  er  ikke 
et  Ord  sandt  i  det  Hele.  Min  Svanemose  er  den 
braveste  og  ærligste  Mand,  man  kan  tænke  sig  — 
han  kan  jo  nok  i  sine  Digte  og  Romaner  skrive 
saadant  noget  Vrøvl,  men  det  maa  Digterne  have 
Lov  til,  og  derfor  er  de  jo  netop  Digtere  —  men 
at  Svanemose  skulde  tænke  paa  at  udføre  Sligt  i 
Livet  —  aldrig!« 

Og  Fru  Svanemose  gav  sig  til  at  græde  ved 
Tanken  om,  hvor  uretfærdig  man  havde  været  mod 
hendes  fortræffelige  Mand.  Plagemann  søgte  at  trøste 
hende  ved  at  bemærke,  at  selv  om  Sligt  fortaltes, 
var  der  dog  Ingen,  som  for  Alvor  troede  derpaa, 
men  den  lille  Frue,  som  ellers  var  Blidheden  og 
Sagtmodigheden  selv,  var  nu  kommen  i  et  frygteligt 
Sindsoprør  og  gav  i  heftige  Ord  sin  Harme  Luft 
over  al  den  Løgn  og  Ondskab,  som  findes  i  Verden. 

»Og  hvem,  hvem,  spørger  jeg  Dem,  er  det  nu, 
som  fra  først  af  sætter  saadan  Sladder  og  Bagtalelse 
i  Omløb?« 

Ja  det  kunde  Overlæreren  aldeles  ikke  tænke  sig. 

»Ja  jeg  tror  nu,  at  det  er  Adjunkt  Grønberg, 
for  han  er  jo  Ordfører  for  alt  det  nye  Hedenskab, 
som  vi  for  Fremtiden  skal  tro  paa  her  i  Jøvik.  Og 
saa  vil  han  vel  ogsaa  gjerne  have  den  smukke  Skik 
indført,  at  Mændene  løber  bort  fra  deres  Koner.« 

Plagemann  mente  dog,  at  Grønberg  var  uskyldig. 

»Ja  saa  er  det  Wouwermann,  for  han  skal  have 
Noget  at  skrive  om  i  Avisen  og  derfor  gaar  han  og 
udspreder  saadanne  Rygter.  Og  jeg  har  advaret 
Svanemose  mod  ham,  for  han  gaar  altid  og  snuser 
oppe  hos  os  efter  alskens  Bysnak,  som  han  kan 
bringe  videre.« 

Plagemann  troede  dog  ogsaa,  at  Wouwermann 
var  uskyldig. 

»Ja  hvem  er  da  den  Skyldige?  De  veed  det 
vist,  Hr.  Overlærer,  for  De  veed  jo  Alt,  hvad  der 
sker  her  i  Byen«  —  Overlæreren  rj'stede  betænkelig 
paa  Hovedet  —  »aa  bare  jeg  havde  ham  eller  hende 
for  mig,  saadan  en  afskyelig  Sladderhank!  jeg  skulde 
ringe  for  hans  Øren  og  holde  ham  en  ordentlig 
Tolvprædiken  over  det  ottende  Bud :  Du  skal  ikke 
sige  falsk  Vidnesbyrd  mod  din  Næste.« 

Da  Overlæreren  slet  ikke  følte  Lyst  til  at  høre 
en  saadan  rungende  Tolvprædiken  af  den  opbragte 
Frue,  skyndte  han  sig  med  at  sige,  at  hans  Tid  tillod 
ham  ikke  at  tøve  længere,  da  han  skulde  give  en 
Time  paa  Skolen. 

Paa  Skolen  gik  det  strængt  til  i  hans  Time. 
Der  vankede  to  Slet'er  og  tre  Lussinger,  saa  Drengene 
aldeles  ikke  kunde  forstaa,  hvorfor  Hr.  Plagemann 
idag  var  i  saadant  frygtelig  daarligt  Humør, 

Næste  Dag  indfandt  Svanemose  sig  for  at  give 
sin  sædvanlige  Time.  Han  blev  modtagen  med 
undrende  Blikke  og  en  sagte  Hvisken,  men  da  han 
var  opfyldt  af  sine  høie  Digterphantasier,  mærkede 
han  Intet  og  var  i  Timen  ligesaa  aandsfraværende, 
som  han  pleiede  at  være. 

Anderledes  gik  det  til  hos  Pastor  Popp,  da  Fruen 
kom  hjem  fra  sin  lille  Udflugt.  Hun,  der  Intet 
vidste  om  hele  den  Historie,  man  havde  lavet  om 
hende,  traf  sin  Mand  i  helt  Raseri,  næsten  Ber- 
særkergang. I  Løbet  af  Dagen  havde  han  nemlig 
faaet  at  vide,  at  hvad  han  havde  sagt  til  Plagemann  i 
Spøg,  var  bleven  til  den  ramme  Alvor,  og  at  Folk 
virkelig  troede,  at  hans  Hustru  var  reist  bort  fra 
ham.  »Men  det  er  skammeligt,  det  er  oprørende,  at 
Sligt  kan  tillades,«  udbrød  han,  idet  han  med  hurtige 
Skridt  gik  op  og  ned  ad  Gulvet  og  af  og  til  sparkede 
til  en  Stol  eller  en  Skammel,  som  var  kommen 
ham  i  Veien. 

»Kjæreste  Popp,  hvad  er  der  hændet?«  spurgte 
Fru  Popp  ængstelig. 

Men  hendes  Mand  værdigede  hende  intet  Svar, 
han  fortsatte  sin  tordnende  Philippica  uden  at  agte 
hendes  Afbrydelser  og  Spørgsmaal.  »Det  Hele  er 
en  Sammensværgelse,  en  nederdrægtig,  ondskabsfuld 
Sammensværgelse    blot    med    det  Formaal    at   skille 

mig  ved  min  Stilling  og  min  Anseelse  og  mit 
Embede. « 

»En  Sammensværgelse?  men  i  Himlens  Navn 
af  hvem?« 

»Aa  det  veed  Du  jo  godt,  Severine,  Du  skulde 
ikke  tage  Parti  for  mine  Fjender,  det  har  jeg  visse- 
lig ikke  fortjent  for  al  min  opoffrende  Kjærlighed 
til  Dig  og  Børnene.« 

Fru  Popp  stirrede  forbauset  over  denne  aldeles 
uventede  Beskyldning,  og  vilde  tage  til  Gjenmæle, 
men  hendes  opbragte  Mand  lod  hende  ikke  komme 
til  Orde.  »Det  er  en  sammenhængende  Plan,  en 
nederdrægtig,  djævelsk  Plan,  som  jeg  nu  gjennem- 
skuer.  Først  afskærer  de  mig  Ordet,  da  jeg  vil 
tale  Christendommens  og  Sandhedens  hellige  Sag, 
de  vove  endog  at  hysse  og  pibe  mig  ud,  og  det 
bydes  mig,  en  fremragende  theologisk  Videnskabs- 
mand, hvad  jeg  nok  uden  Ubeskedenhed  tør  kalde  mig 
selv  —  siden  udsprede  de  løgnagtige,  æreskændende 
Rygter  om  mig  og  om  Dig  med,  Severine,  for  Du 
maa  ikke  tro,  at  Du  bliver  skaanet.« 

»Men  hvad  har  de  da  sagt?« 

»Du  hører  det  jo  —  Løgn  og  dum  Snak  Alt- 
sammen.  Men  endnu  har  vi  Lov  og  Ret  her  i 
Landet,  og  jeg  skal  ramme  dem.  De  tror,  at  de 
kan  spille  op  med  mig,  men  jeg  skal  vise  dem,  hvem 
Christian  Popp  er.  Og  det  skal  blive  dem,  som 
kommer  til  at  danse  ud  af  Byen,  alle  disse  Atheister 
og  Fritænkere  og  Rationalister!  thi  jeg  skal  faae 
Dom  over  dem  som  Løgnere  og  Æreskændere  — 
om  jeg  saa  skal  oftre  min  sidste  Skilling  derpaa,  skal 

den  Sag  føres  igjennem  for  alle  Domstolene  lige 
indtil  Høiesteret  —  og  saa  skal  vi  feie  dem  ud  Alle- 
sammen —  og  Jøvik  skal  atter  blive,  hvad  det  var 
før,  en  christelig  og  troende  By,  hvori  kun  det  sande 
Israel  har  Bolig,  og  hvor  der  ikke  taales  Nogen  af 
de  Moabiter  eller  Ammoniter  eller  alt  det  øvrige 
hedenske  Pak.« 

Fru  Popp  indsaae  nok,  at  hun  foreløbig  maatte 
give  Afkald  paa  at  faae  Noget  at  vide,  om  hvad  der 
egentlig  var  skeet.  Først  efter  Aftensbordet,  da 
Præsten  begyndte  at  komme  Noget  til  Ro,  lykkedes 
det  hende  at  faa  at  vide,  hvad  der  var  hændet.  I 
Begyndelsen  blev  ogsaa  hun  meget  vred,  men  hun 
fattede  sig  dog  hurtig  og  meente,  at  den  Slags  dumme 
og  taabelige  Rygter  skulde  man  intet  Hensyn  tage 
til,  saa  pleiede  de  gjerne  at  forsvinde  —  en  Opfat- 
telse, hvori  hendes  Husbond  dog  paa  ingen  Maade 
vilde  give  hende  Ret. 

Men  næste  Morgen,  da  Pastor  Popp  havde  faaet 
en  styrkende  Nattesøvn,  var  han  dog  betydelig  mildere 
stemt.  Hans  krigerske  Planer  om  en  storartet  Proces, 
der  skulde  føres  igjennem  lige  til  Høiesteret  og 
bringe  Landsforvisning  og  Undergang  over  alle  hans 
Fjender,  vare  foreløbig  traadte  i  Baggrunden,  og  det 
lod  ikke  til,  at  de  senere  skulde  forlade  denne  beskedne 
StiUing.  Thi  da  Pastor  Popp  havde  læst  med  sine 
Confirmander  og  blandt  Andet  meget  veltalende 
havde  udviklet  for  dem  den  Christnes  ædle  og  høie 
Pligt  at  tilgive  sine  Fjender  —  og  da  han  derefter 
havde  styrket  sig  ved  en  god  Frokost,  hvilede  der 
et  saadant  Udtryk    af   mild  Fred    over   hans  Aasyn, 

at  Ingen  skulde  tro,  at  det  var  den  samme  Åland, 
som  Aftenen  iforveien  havde  udfoldet  en  saa  rj'stende 
Veltalenhed. 

Pastor  Popp  reiste  sig  fra  Frokostbordet  og  gik 
hen  til  Vinduet.  Efter  flere  Dages  Graaveir  var  Solen 
ifærd  med  at  bryde  frem  og  kastede  et  mildt  for- 
klaret Skær  over  Gjenboernes  Huse  og  Tage.  Præsten 
følte  sig  velgjørende  paavirket  deraf,  han  vendte  sig 
og  sagde  i  en  oprømt  Tone:  »Hør  veed  Du  hvad, 
Sylphemo'er,  tag  Du  nu  din  nye  Kaabe  paa,  og  saa 
ville  vi  To  spadsere  os  en  Tur  gjennem  Jøvik. 
Paa  den  Maade  ville  vi  bedst  gjendrive  al  den  dumme 
Snak,  de  har  udspredt  om  os.« 

Sylphemo'er  lod  sig  ikke  dette  byde  to  Gange. 
Hun  var  henrykt  over  at  se  sin  kære  Mand  i  saa 
godt  Humør,  og  den  foreslaaede  Spadseretur  i  den 
nye  Kaabe  forhøiede  hendes  Glæde.  Hurtig  var  hun 
iført  Stadsdragten,  de  traadte  ud  af  Præsteboligen  og 
vandrede  derefter  Arm  i  Arm  i  en  høitidelig  og 
langsom  Gang  opad  Gaden.  Folk  hilste  ærbødigt 
og  saae  med  undrende  Blikke  efter  dem.  Pastor  Popp 
besvarede  deres  Hilsen  med  stille  Værdighed,  som 
om  han  vilde  sige:  »se  her  gaar  Eders  brave  og  nid- 
kjære  Præst  og  hans  fromme  Hustru,  som  I  saa 
skammelig  have  bagtalt!«  Ogsaa  Overlærer  Plage- 
mann  mødte  de,  han  holdt  sig  i  passende  Afstand 
og  tog  sin  Hat  dybt  af  —  Pastor  Popp  hilste  igjen 
med  et  meget  sigende  Blik,  der  maatte  ryste 
den  gamle  Synder  i  hans  inderste  Hjærtedyb.  Paa 
denne  Vis  vandrede  de  først  Storgaden  gjennem, 
gik  over  Torvet,  hvor  mange  Mennesker  vare  samlede. 

da  det  netop  var  Torvedag  —  saa  vandrede  de  op 
ad  Nørregade  og  ned  ad  Latinskolens  Gade  og  ende- 
lig en  Tur  rundt  om  Byen  bagom  Haverne,  og 
saa  først  kom  de  hjem.  Fru  Popps  Ansigt  straalede 
ikke  mindre  end  hendes  nye  Kaabe,  saa  at  Alle 
kunde  se,  at  mellem  det  Par  Ægtefolk  var  det  kun 
idel  Glæde  og  Gammen,  og  her  kunde  ikke  være 
Tale  om  Flugt  og  Skilsmisse.  Og  hermed  vare  alle 
taabelige  og  ondskabsfulde  Rygter  for  bestandig  slagne 
til  Jorden.  Rigtignok  fandtes  der  endnu  et  Par  haard- 
nakkede  Tvivlere,  som  ikke  vilde  give  tabt,  men  paa- 
stode,  at  det  var  kun  Overlærer  Plagemanns  raske 
og  bestemte  Optræden,  der  havde  hindret  en  stor 
Skandale  (Overlæreren  selv  var  ikke  utilbøielig  til 
at  dele  denne  Opfattelse),  men  disses  Antal  var  dog 
forsvindende,  saa  de  formaaede  ikke  at  bringe  det 
videre  end  til  en  stille  Hvisken  i  Krogene. 

Saaledes  var  da  denne  forargelige  Historie  bragt 
ud  af  Verden,  men  dermed  var  Sagen  ikke  afgjort. 
Spørgsmaalet  om  Ægteskabets  bindende  Kraft  var 
blevet  reist,  og  det  var  ikke  blevet  besvaret.  Men 
falder  Ægteskabet,  saa  falder  ogsaa  Familielivet,  og 
saa  kan  Staten  vist  heller  ikke  holde  sig,  men  der- 
med falder  ogsaa  alt  Regimente,  al  Tugt  og  Orden, 
og  vi  komme  ud  paa  et  svimlende  Dyb,  hvor  Alt 
det,  som  hidtil  har  givet  Livet  Tryghed  og  Fasthed, 
er  taget  bort.  Disse  Spørgsmaal  debatteredes  nu 
med  Iver  i  Jøvik,  men  ikke  længer  med  samme 
Friskhed  og  Glæde.  En  underlig  Følelse  af  Utryg- 
hed og  Uhygge  lagde  sig  klamt  og  koldt  over  Gemyt- 
terne,   det    var    ligesom    om    Solen    og  Glæden  var 

ifærd  med  at  forsvinde.  Saa  begyndte  man  at  længes 
tilbage  til  den  gamle  Christentro,  thi  den  havde  dog 
lagt  baade  Sol  og  Lys  og  Glæde  over  Tilværelsen, 
naar  man  bare  kunde  være  vis  paa,  at  den  var  sand! 
Men  hvor  skulde  man  faa  saadan  Vished  fra?  Thi 
efter  at  Byens  to  store  og  høit  ansete  Theologer, 
begge  Præsterne,  havde  lidt  et  saa  afgjørende  Neder- 
lag, hvo  skulde  saa  vove  at  tage  Kampen  op  mod 
Matthias  Grønberg  og  atter  bringe  Christendommen 
paa  Fode? 

Der  var  da  mange  bekymrede  Tanker  i  det 
Skjulte.  Man  talte  ikke  gjerne  høit  derom,  thi 
man  havde  en  Følelse  af,  at  man  herved  kun  vilde 
gjore  Ondt  værre,  men  netop  dette  gjorde  Uroen 
saa  meget  større.  Blandt  dem,  som  led  under  disse 
Bekymringer,  var  ogsaa  Edele,  hun  kunde  ikke  tage 
Tingene  saa  rolig  som  Frederikke  Rosen.  Det  var 
dog  ikke  for  sit  eget  Vedkommende,  hun  følte  Uro, 
hendes  klare  og  skarpe  Forstand  havde  hurtig  gjen- 
nemskuet  det  Hule  og  Tomme  i  Gronbergs  Angreb, 
men  det  var  for  de  Andre,  hun  følte  Ængstelse  og 
Uro.  Hun  kjendte  jo  selv  Tvivlens  nagende  og 
fortærende  Magt,  det  var  hende  helt  besynderligt, 
at  de  Spørgsmaal,  som  hun  i  tidligere  Dage  havde 
grublet  over  i  al  Stilhed,  nu  pludselig  vare  blevne 
kastede  ud  over  hele  Byen  og  drøftedes  af  Alle 
paa  Gader  og  Stræder.  Hun  vidste  af  egen  Er- 
faring, hvor  megen  indre  Uro  og  Pine  disse  Spørgs- 
maal kunne  volde,  naar  man  ikke  kan  finde  det  rette 
Svar  paa  dem.  Og  saa  tænkte  hun  atter  med  inder- 
.  lig  Medfølelse    paa    de   mange  Unge,    som   nu  med 

letsindig  Glæde  modtoge  de  nye  Lærdomme  uden 
at  ane,  hvilken  bitter  Høst  de  senere  vilde  faa  deraf. 
Et  Par  Gange  havde  hun  talt  til  Gløding  derom, 
men  skjøndt  de  ellers  snart  kom  til  Enighed,  lod 
det  ikke  til,  at  de  skulde  komme  til  nogen  For- 
staaelse  herom.  Gløding  stillede  sig  saa  underlig 
afværgende  og  tog  saa  koldt  paa  denne  Sag,  som 
om  den  slet  ikke  vedkom  ham,  medens  Edele  tog 
det  som  en  Hjærtesag. 

En  Dag,  da  de  sadde  alene  i  Rektorens  Daglig- 
stue og  paa  Ny  drøftede  dette,  udbrød  Edele:  »Det 
er  mig  egentlig  en  Gaade,  at  Brylle  og  Popp  kom 
saa  uheldig  afsted  den  Aften.  Hvad  nytter  da  Theo- 
logien,  naar  man  ingen  Hjælp  faar  af  den  ved  en 
saadan  Leilighed?« 

»Hm!«  yttrede  Gløding  med  et  lidt  ironisk  Smil, 
»Theologien  kan  jo  være  god  nok,  men  det  hjælper 
ikke,  at  man  fyrer  mod  Vest,  naar  Fjenden  har  lagt 
sig  i  Øst.« 

»Gjorde  Brylle  da  det?« 

»Ja  saamænd  gjorde  han  saa,  og  derfor  ramte 
han  heller  ikke.  Hans  dogmatiske  System  var  altfor 
godt  sammentømret,  og  det  blev  hans  Ulykke,  for 
Grønberg  var  saa  snedig  at  liste  sig  uden  om  det, 
og  saa  kunde  Brylle  ikke  faa  Ram  paa  ham.« 

»Kan  Systemet,  som  De  kalder  det,  da  ogsaa 
blive  altfor  godt?« 

»Vel  kan  det  saa.  Seer  De,  da  vi  Mennesker 
ikke  ere  alvidende,  maa  vi  sørge  for,  at  det  System, 
som  vi  nu  engang  efter  vor  indre  Tænknings  Natur 
ere   nødte  til  at  at  danne  os,    bliver  saa  rummeligt, 


323 

at  der  altid  kan  blive  Plads  for  ny  Viden  og  ny 
Erfaring.  Men  nu  er  det  en  gammel  Svaghed  hos 
Theologerne  og  hos  Philosopherne  med  for  den 
Sags  Skyld,  at  de  tømre  deres  Systemer  saa  fast 
sammen,  som  om  de  kj endte  Alt  mellem  Himmel 
og  Jord.  Og  særlig  er  det  nok  Tilfældet  med 
Brylle,  saavidt  jeg  kan  skjønne.  Hele  hans  theologiske 
Apothek  er  i  den  allerbedste  Orden,  hver  Skuffe  er 
paa  sin  Plads  forsynet  med  Indskrift,  Paragraph- 
nummer  etcetera,  og  saa  har  han  lukket  Døren  af 
og  stukket  Nøglen  til  sig.« 

»Og  hvad  saa?« 

»Ja  saa  er  det  jo,  at  Grønberg  kommer  med 
alle  sine  ufordøiede  Ideer,  som  han  har  skrabet 
sammen  hos  Darwin  og  Hiickel  og  David  Strausz  og 
andre  nymodens  Vismænd  og  vælter  det  Altsammen 
ud  foran  Brylles  Apothek,  hvor  der  slet  ingen  Plads  er 
til  det,  og  da  saa  Brylle  trækker  de  gamle  theologiske 
Medikamenter  frem,  saa  viser  det  sig,  at  de  har 
mistet  deres  Kraft  og  ikke  længer  vil  virke.  Saa- 
ledes  er  den  Historie  gaaet  til.« 

Edeie  lo  og  spurgte:  »Men  kunde  De  nu  ikke 
søge  efter  i  Deres  Apothek  og  der  finde  nogle  kraf- 
tigere Medikamenter  til  at  læge  Sygdommen  med?« 

»Ak!  tal  ikke  derom!«  svarede  Gløding  med  et 
Suk.  »Med  mit  theologiske  Apothek  er  det  ogsaa 
galt  fat,  men  paa  den  omvendte  Maade;  der  ligger 
det  Meste  hulter  til  bulter,  og  jeg  har  kun  faaet 
grumme  Lidet  stillet  op,  og  saa  staar  ovenikjøbet 
alle  Dørene  paa  vidt  Gab,  saa  Ideerne  flyve  ud  og 
ind  ligesom  Duerne  i  et  Dueslag.« 

»Men  kanske  Deres  Uorden  vil  hjælpe  der,  hvor 
Brylles  altfor  store  Orden  ikke  slog  til.« 

»Jeg  tror  det  ikke.  Det  er  bedst  at  lade  Tingene 
gaa  deres  egen  skæve  Gang,  saa  skal  De  see,  at  det 
retter  sig  nok  i  Længden,  som  Rebslageren  siger.« 

Edele  vilde  tage  alvorligt  til  Gjenmæle,  men 
Samtalen  blev  afbrudt  ved  et  nyt  indtrædende  Besøg. 
Efter  at  have  vexlet  nogle  ligegyldige  Bemærkninger 
om  Veir  og  Vind  tog  Gløding  Afsked  og  gik. 

Nogle  Dage  efter  denne  Samtale  bragte  Jøviks 
Avis  den  Meddelelse,  at  Adjunkt  Grønberg  den  føl- 
gende Onsdag  Aften  vilde  holde  sit  tredie  Foredrag, 
der  skulde  handle  om  Religionens  Fremtid.  Bladet 
tilføiede  som  nærmere  Oplysning,  at  flere  af  Grøn- 
bergs Tilhørere  havde  staaet  i  den  Formening,  at 
han  vilde  have  al  Rehgion  og  Moral  afskaffet.  Dette 
var  imidlertid  paa  ingen  Maade  Hr.  Grønbergs  Mening; 
vel  holdt  han  for,  at  Christendommen  og  Kirkelæren 
var  uforenelig  med  det  tyvende  Aarhundredes  Kultur, 
men  derfor  kunde  der  jo  godt  tænkes  en  ny  Verdens- 
religion, der  vilde  afløse  Christendommen.  Selv- 
følgelig kunde  Hr.  Grønberg  ikke  gjøre  Rede  for 
denne  nye  Religion  i  alle  dens  Enkeltheder,  det 
maatte  man  overlade  til  de  kommende  Tider,  men 
han  troede  dog  nok,  man  allerede  kunde  tegne  dens 
Grundtræk  i  store  Omrids.  Jøviks  Avis  udtalte  i 
varme  Ord  sin  Anerkj endelse  af  Hr.  Grønbergs  Be- 
stræbelser for  at  løfte  sine  Bysfæller  og  Landsmænd 
op  til  et  høiere  Kulturtrin  og  sluttede  derfor  med 
en  Opfordring    til    sine  Læsere    om    at    give   talrigt 

Møde,  da  man  maatte  være  forberedt  paa  noget  ual- 
mindeligt Interessant. 

Denne  Efterretning  fremkaldte  ny  Uro  og  satte 
atter  Sindene  i  Bevægelse.  Flere  ældre  og  besindige 
Mænd  henvendte  sig  til  Borgmesteren  med  en  Fore- 
spørgsel, om  han  ikke  ligefrem  kunde  forbyde  disse 
Foredrag,  som  nedtraadte  al  Moral  og  Religion.  Borg- 
mesteren trak  paa  Skuldrene  og  svarede,  at  han 
havde  ingen  Magt  dertil,  den  frie  Undersøgelse  maatte 
gaa  sin  Gang,  og  Adjunkt  Grønbergs  Foredrag  kunde 
ikke  siges  at  indeholde  nogen  ligefrem  Gudsbespot- 
telse. Han  kunde  derfor  kun  tilraade  dem  at  hen- 
vende sig  til  Byens  Præster  og  formaa  dem  til  at 
træde  kraftigere  op.  Dette  Raad  blev  fulgt,  et  Par 
af  Borgerne  gik  til  Pastor  Brylle  og  fremsatte  deres 
Anmodning.  De  bleve  modtagne  med  stor  Venlig- 
hed, men  Pastor  Brylle  udviklede  i  et  længere  Fore- 
drag, at  han  desværre  var  forhindret  af  meget  Ar- 
beide,  som  i  denne  Tid  paahvilede  ham,  og  tilmed 
var  hans  Helbred  mindre  god,  saa  han  helst  maatte 
holde  sig  hjemme  om  Aftenen.  Saa  gik  de  til  Pastor 
Popp,  men  der  fik  de  en  anden  Besked.  Han  for- 
sikkrede  dem,  at  der  kunde  aldeles  ikke  være  Tale 
om  Sligt,  saaledes  som  han  var  bleven  behandlet  paa 
det  sidste  Møde.  Forgæves  søgte  de  gode  Borgere 
at  undskylde  sig  med,  at  det  kun  havde  været  nogle 
ungdommelige  Brushoveder,  og  at  deres  Opførsel 
havde  fundet  alvorlig  Misbilligelse,  thi  med  den  Snak 
vilde  Pastor  Popp  ikke  lade  sig  afspise.  Man  burde 
have  draget  dem  til  Ansvar,  sat  dem  paa  Vand  og 
Brød    og  dermed  givet  ham  og  hans  Embedsbroder 

skyldig  Opreisning,  men  det  havde  man  ikke  gjort. 
Og  nu  holdt  Pastor  Popp  dem  en  skrap  Prædiken : 
man  havde  foragtet  Guds  Ord  og  dets  Prædikanter, 
men  Saadant  vilde  Gud  ikke  lade  ustraffet,  og  han 
straffede  nu  Jøvik  med  at  tage  sit  Lys  fra  det  og 
hengive  det  til  Mørke  og  Vankundighed.  Over 
denne  Tordentale  bleve  Borgerne  saa  forskrækkede, 
at  de  ikke  vovede  at  tage  til  Gjenmæle  og  skyndte 
sig  at  komme  bort. 

Ogsaa  Edele  laa  denne  Sag  meget  paa  Sinde, 
og  hun  talte  atter  med  Gløding  derom  og  søgte  at 
formaa  ham  til  at  tage  til  Gjenmæle  mod  Grønbergs 
Udtalelser.  »De  kjender  jo  Alt  dette  bedre  end 
nogen  Anden,  De  har  studeret  de  store  engelske 
og  tydske  Naturforskere  og  er  inde  i  det  ligesaa 
godt  ja  vel  snarere  bedre  end  Adjunkt  Grønberg. 
Hvorfor  vil  De  da  ikke  udtale  Dem  om  disse  Spørgs- 
maal?  De  kan  tro,  at  det  vilde  blive  modtaget  med 
Glæde  og  Tak  af  Mange,  ikke  mindst  af  Under- 
tegnede, som  det  hedder.« 

Gløding  søgte  først  at  slaa  det  hen  i  Spøg,  men 
da  Edele  vedblev  at  trænge  ind  paa  ham,  blev  han 
mere  alvorlig  og  sagde:  »Den  hele  Sag  ligger  ikke 
for  mig.  Ulykken  er,  at  jeg  er  ikke  kommen  paa 
min  rette  Hylde.  Jeg  skulde  have  været  Naturforsker 
og  Læge,  men  har  givet  efter  for  min  Faders  ind- 
trængende Ønske  og  har  maattet  studere  Theologi; 
der  har  De  hele  Historien  i  faa  Ord.« 

»Men  jeg  indseer  egentlig  ikke,  hvorfor  dette 
hindrer  Dem  i  at  tale  ved  denne  Leilighed.  Eller 
interesserer  Theolosien  Dem  ikke?« 

»Det  har  jeg  ikke  sagt.  Tværtimod,  jeg  kan 
gjerne  sige,  at  den  iiar  fængslet  mig  i  høi  Grad. 
Men  jeg  vil  ikke  være  Præst,  og  derfor  vil  jeg  holde 
mig  udenfor  alle  theologiske  og  religiøse  Stridig- 
heder. « 

»Og  hvorfor  vil  De  ikke  være  Præst?« 

»Fordi  jeg  anseer  denne  Stilling  for  saa  over- 
ordentlig vanskelig  i  vore  Dage.  Sammenlign  en- 
gang en  Præst  og  en  Læge  med  hinanden!  Præsten 
kan  gjøre,  hvad  han  vil,  altid  bliver  han  til  Spot. 
Er  han  alvorlig  og  stille,  hedder  det  »sikken  et 
Hængehoved!«  —  er  han  munter  og  lystig,  faar  han 
strax  Ord  for  at  være  en  Verdensmand  —  ler  han 
i  et  Selskab,  saa  er  det  galt,  og  ler  han  ikke,  saa  er 
det  endnu  værre.  Men  se  nu  engang  paa  Lægen ! 
med  ham  gaar  det  lige  omvendt:  Alt,  hvad  han  gjør, 
er  fortræffeligt.  Er  han  taus  og  indesluttet,  saa 
hedder  det:  »forstyr  ham  ikke,  han  er  saa  optaget 
af  sine  Patienter,  og  tænker  paa  intet  Andet  end 
dem«  —  er  han  kaad  og  overgiven,  saa  udbryder 
man:  »hvilken  vidunderlig  Sjælskraft!  han  seer  kun 
Sygdom  og  Elendighed  fra  Morgen  til  Aften  og  kan 
dog  bevare  sit  sunde,  friske  Humør!« 

»Jeg  tvivler  meget  paa,  at  det  forholder  sig,  som 
De  siger  —  jeg  synes,  at  vore  Præster  snarere  lide 
under  for  megen  end  for  liden  Beundring.  Men 
selv  om  De  havde  Ret,  saa  forstaar  jeg  slet  ikke, 
hvad  det  har  med  Sagen  at  gjøre.  Spørgsmaalet  er 
ikke,  hvem  man  ler  mest  af,  men  hvem  gavner 
Samfundet  mest,  Præsierne  eller  Lægerne.« 

»Lægerne  ere  Menneskehedens  store  Velgjørere,« 
sagde  Gløding  undvigende. 

»Det  har  De  fuldkommen  Ret  i,  og  jeg  nærer 
den  største  Høiagtelse  og  Beundring  for  Lægerne, 
deres  Mod  og  deres  Opoffrelse.  Men  jeg  hævder,  at 
Præsterne  ere  endnu  større  Velgjørere,  forstaar  sig 
de  rette  Præster.  Sjælens  Sygdomme  trykke  Sindet 
haardere  end  Legemets,  og  der  er  i  mine  Tanker 
Intet,  som  i  den  Grad  undergraver  vor  Livslykke  og 
tærer  paa  vor  Livskraft,  som  en  blivende  nagende 
Tvivl.  Jeg  kan  tale  med  her,  thi  jeg  kjender  dertil 
af  egen  Erfaring.« 

Edele  blev  ivrig,  og  Gløding  maatte  i  sit  stille 
Sind  give  hende  Ret.  Men  det  vilde  han  ikke  aabent 
tilstaa  og  søgte  derfor  at  trække  sig  ud  af  Striden 
med  lidt  Drilleri,  der  skulde  vise  hans  Overlegen- 
hed. Hermed  æggede  han  Edele,  der  talte  sig  mere 
og  mere  varm  og  fandt  Sagen  altfor  alvorlig  til  at 
kunne  behandles  i  den  lette  Konversationstone,  som 
Gløding  hele  Tiden  anslog.  Paa  denne  Vis  kom  de 
længere  og  længere  bort  fra  hinanden. 

»Bah!«  udbrød  Gløding  tilsidst,  »det  Hele  er  jo 
ikke  værd  at  gjøre  saa  meget  Væsen  af.  Jeg  be- 
tragter alt  det  Fritænkeri,  der  i  vore  Dage  er  saa 
høirøstet,  som  en  Børnesygdom,  der  ikke  har  Noget 
at  betyde.  Naar  Folk  komme  til  Skels  Aar  og 
Alder,  komme  de  paa  alvorligere  Tanker  og  til  bedre 
Forstand.« 

»Men  hvis  Lægerne  lade  Børnesygdommene 
skøtte  sig  selv,  hvorledes  vil  det  saa  gaa  med 
Børnene?«  bemærkede  Edele. 

»De  svagelige  Børn  ville  formodentlig  dø,  de 
andre  ville  sagtens  komme  sig  af  sig  selv  og  blive 
saa  meget  stærkere  siden.« 

»Men  hvad  vilde  De  sige  om  en  Læge,  der  kun 
tog  Hensyn  til  de  raske  og  glade  Børn,  men  ikke 
brød  sig  om  de  svage  og  lidende?« 

»Ham  vilde  jeg  kalde  lidt  magelig,«  sagde  Gløding 
og  lo.  »Og  det  nytter  Dem  ikke,  at  De  endelig  vil 
pudse  mig  paa  Grønberg,  for  jeg  gjør  det  nu  engang 
ikke.    Jeg  er  ogsaa  magelig,  skal  jeg  sige  Dem.« 

Han  havde  nu  tirret  Edele  til  det  Yderste,  og 
hun  udbrød  i  stor  Heftighed:  »De  er  ikke  blot 
magelig,  De  er «  hun  holdt  pludselig  inde. 

Men  Gløding  saae  paa  hende  med  et  udfordrende, 
drillende  Blik  og  sagde:     »Hvad  er  jeg?« 

Nu  kunde  Edele  ikke  styre  sig  længer:  »De 
er  det,  som  jeg  sidst  af  Alt  kan  undskylde  hos  en 
Mand  —  De  er  feig!« 

Gløding  foer  tilbage,  som  om  han  havde  faaet 
et  Slag.  Han  var  ganske  bleg,  medens  hun  var 
purpurrød.  Hendes  Øine  flammede  i  den  heftigste 
Vrede,  og  han  vilde  ikke  slaa  sine  ned,  for  at  hun 
ikke  skulde  tro,  at  han  var  bange  for  hende.  Saa- 
ledes  saae  de  hinanden  stivt  i  Øinene  uden  at  sige 
et  Ord  —  da  gik  Døren  op,  og  Rektoren  traadte 
ind  med  en  rigt  blomstrende  Chrysantemum  i 
Haanden. 

»Vil  De  nu  see  min  soleil  d'  Octobre,«  ud- 
brød han  ivrigt,  »er  den  ikke  prægtig?  Hvilken 
deilig  Farve,    saa    dyb   og  saa  kraftig!     Er  det  ikke, 

som  om  al  Sommerens  gyldne  Solglands  laa  gjemt 
i  den?«  Og  Rektoren  var  saa  optagen  af  Beundring 
for  den  skjønne  Blomst,  han  viste  frem,  at  han  slet 
ikke  bemærkede  den  store  Spænding,  hvori  de  to 
Tilskuere  befandt  sig.  Det  lykkedes  Gløding  at 
fremtvinge  nogle  Ord,  hvori  han  udtalte  sin  Beundring 
for  den  deilige  Blomst  —  han  gav  ikke  engang  Agt 
paa,  hvad  det  var  for  en  Blomst  —  og  saa  hastede 
han  bort. 

Neppe  var  han  ude  af  Døren,  før  Edele  ilede 
ind  i  sit  Værelse.  Hun  kastede  sig  paa  en  Stol  og 
holdt  Hænderne  for  sit  Ansigt.  En  dyb  skærende 
Smerte  gjennemborede  hende  —  et  deiligt  lysende 
Livshaab,  der  Dag  for  Dag  udfoldede  sig  skjønnere 
og  rigere,  var  pludselig  bristet,  og  hun  havde  selv 
sønderslaaet  det.  Og  dog  maatte  hun  sige  sig  selv, 
at  dette  var  det  bedste  for  hende,  thi  var  Gløding 
virkelig  af  dem,  som  i  egoistisk  Magelighed  kun 
tænke  paa  at  berede  sig  selv  gode  Dage  og  ikke 
bryde  sig  om,  hvad  Nød  og  Elendighed,  ligemeget 
om  legemlig  eller  aandelig,  der  breder  sig  om  En 
—  ja  saa  var  de  To  ikke  skabte  for  hinanden,  og 
saa  maatte  deres  Veie  helst  skilles.  Men  han  var 
voxet  dybt  ind  i  hendes  Hjærte,  og  det  gjorde  ondt, 
bitterlig  ondt,  nu  at  skulle  rive  ham  ud  deraf.  Og 
hun  lagde  sit  Hoved  ned  paa  Bordet  og  græd  stille. 
Et  Kvarter  gav  hun  sin  Sorg  uhindret  Løb,  saa  reiste 
hun  sig  rask,  vadskede  Øine  og  Ansigt  omhyggelig 
og  gik  ud  i  Kjøkkenet,  hvor  hun  med  Iver  hjalp 
Pigen  med  Madlavningen  for  at  fæste  Tankerne  paa 
andre  Gjenstande.  Ved  Middagsbordet  var  hun  meget 

stille  og  bleg.  Rektoren  spurgte,  om  hun  feilede 
Noget.  Hun  svarede,  at  hun  følte  sig  kun  noget 
træt,  men  det  kom  maaske  af  den  tunge,  disede 
Luft. 

Gløding  var  imidlertid  stormet  ud  af  Byen  og 
langt  ind  i  Skoven.  Han  græd  ikke,  men  han  lo, 
dog  det  var  en  Latter,  som  var  bitirere  end  Graad. 
»Magelig  og  feig!«  lød  det  uafladeligt  for  hans  Øren. 
Og  den  Beskyldning  havde  hun  slynget  ham  lige  i 
Ansigtet  uden  nogensomhelst  Begrundelse!  Ha  ha 
ha!  Havde  man  nogensinde  hørt  noget  saa  Van- 
vittigt! Men  saaledes  er  Kvinderne,  naar  de  først 
komme  i  Lidenskab,  kunne  de  sige  det  allerstørste 
Nonsens,  som  de  ikke  engang  selv  tro  paa! 

Han  gik  hurtig  frem  ad  de  smalle  Skovstier  og 
traadte  paa  det  visne  Løv,  som  laa  der  i  tætte  Lag. 
Han  gik  ustandselig  frem  uden  at  tænke  paa  Vei 
eller  Sti. 

Magelig  og  feig!  har  man  nogensinde  hørt 
Magen !  Magelig  —  naa  ja,  det  kunde  til  Nød  gaa 
an,  det  havde  han  jo  endog  selv  sagt  om  sig,  rigtig- 
nok kun  i  Spøg,  medens  hun  tog  det  i  fuldt  Alvor. 
Men  feig!  hvor  havde  han  nogensinde  vist  sig  feig.-* 
Han  giennemtænkte  hele  sit  Liv  —  nu  ja!  glimrende 
Mod  havde  han  ganske  vist  ikke  aflagt  Prøve  paa, 
men  hvor  har  man  Leilighed  til  det,  naar  man  da 
ikke  netop  er  i  Krig?  Og  han  kunde  da  virkelig 
ikke  gjøre  for,  at  hans  Leveaar  faldt  i  en  længere 
Fredsperiode.  Og  fra  glimrende  Mod  til  Feighed  er 
der    virkelig    et    langt  Spring.     Han    havde  vel  nok 

ligesaa    meget  Mod    som    andre  unge  Mænd  i  hans 
Alder. 

Men  maaske  hun  ikke  havde  ment  den  Art 
Feighed,  hvor  man  ligefrem  løber  sin  Vei.  Maaske 
hun  havde  ved  Feighed  kun  forstaaet  Mangel  paa 
Mod  til  at  sige  sin  Mening  overfor  Andre.  Den 
Art  Feighed  findes  ganske  vist  hos  mange  Mænd, 
som  vise  Mod  og  Dødsforagt  i  Slagets  Tummel 
eller  paa  et  rullende  Skibsdæk  i  Storm.  Han  sagtnede 
sine  Skridt  noget.  Havde  Edele  ment  den  Art  Mangel 
paa  moralsk  Mod,  som  kan  findes  hos  mange  baade 
tappre  og  dygtige  Mænd,  saa  var  Fornærmelsen  ikke 
saa  grov,  skjøndr  det  forstaar  sig,  den  var  jo  altid 
stor  nok.  Var  Gløding  da  virkelig  bange  for  Grøn- 
berg? Han  maaite  le  ved  den  Tanke.  Hvad  skulde 
han  være  bange  for?  Han  kunde  jo  gjendrive  ham 
Punkt  for  Punkt  og  sønderrive  hele  det  kunstige 
Væv  af  Phantasteri  og  Humbug  og  Usandhed,  hvori 
han  havde  hildet  de  brave  Jøvikinger  og  bagefter 
forskrækket  saa  mange  af  dem.  Men  hvorfor  gjorde 
han  det  da  ikke?  hvorfor  stod  han  ikke  op  og  talte 
mod  ham? 

Gløding  stod  pludselig  stille,  det  Spørgsmaal. 
kunde  han  ikke  svare  paa.  Eller  skulde  Edele  virke- 
lig have  seet  rigtigere  paa  Tingene  end  han?  Skulde 
hun  have  bare  en  ganske  lille  Smule  Ret,  saa  maatte 

det    indrømmes, skjøndt    det  var  nu  alligevel 

et  uforsvarligt  Udtryk,  hun  havde  brugt  imod  ham. 

Han  gik  atter  videre.  Han  begyndte  at  dømme 
mildere  om  Edele,  og  uvilkaarlig  steg  hendes  Billede 
frem  for  ham.     Hvor  hun  dog  havde  været  deilig  i 


det  Øieblik!  Den  Gang  havde  han  ikke  tænkt  over 
det,  men  nu  stod  hun  for  hans  Tanker  i  stille  Ro, 
og  han  maatte  tilstaa,  saa  skjøn  havde  han  aldrig 
seet  hende  før!  Det  fintformede  Ansigt  var  fuldt 
af  Aand,  men  især  Øinene,  disse  store  vidunderlige 
Øine,  de  havde  ligefrem  straalet!  Det  var  Aand  og 
Ild  —  og  Aand  og  Hjærte  er  der  nu  alligevel  i  den 
Pige,  hvad  der  end  kan  siges  imod  hende!  Havde 
hun  dog  blot  talt  lidt  roligere  til  ham  —  paa  en 
blidere  og  sagtmodigere  Maade  sagt  ham  sin  Mening 
—  skjøndt  det  havde  vel  ikke  hjulpet  Noget,  maatte 
han  tilstaa  for  sig  selv. 

I  flere  Timer  vandrede  Gløding  om  i  den  store 
vinterlige  Skov,  medens  disse  mange  forskellige 
Tanker  brødes  i  ham.  Omsider  begyndte  han  at 
føle  sig  træt,  og  Sulten  indfandt  sig  ogsaa  temmelig 
følelig.  Det  kunde  vel  være  paa  Tide  at  komme 
hjem;  han  saae  sig  om,  men  kjendte  ikke  Stedet, 
hvor  han  var,  han  var  gaaet  videre  og  videre  uden 
at  skænke  Vei  eller  Sti  nogen  Opmærksomhed.  Saa 
gik  han  langsomt  tilbage,  søgte  saavidt  muligt  at 
holde  den  samme  Retning  mellem  de  vildsomme, 
hinanden  krydsende  Veie  og  kom  endelig  ud  paa 
en  noget  bredere  Vei.  Nu  begyndte  han  at  kjende, 
hvor  han  var,  han  var  en  god  Mil  borte  fra  Byen. 
Saa  forstærkede  han  sin  Gang  og  gik  rask  til.  Hans 
Tanker  havde  ligesom  hans  Gang  faaet  en  anden 
Retning,  han  var  kommen  til  at  gruble  over  de 
Problemer,  som  Gronberg  havde  ført  frem  i  sine 
Foredrag.  Han  havde  hørt  disse,  men  betragtet  dem 
som    sig    uvedkommende,    nu    var  det,    som  om  de 

pludselig  vare  rykkede  ham  ind  paa  Livet.  Han 
kaldte  tilbage  i  sin  Erindring  Hovedpunkterne  i 
Grønbergs  Foredrag  og  overveiede,  hvorledes  de 
bedst  kunde  imødegaas. 

Fordybet  i  disse  Tanker  tilbagelagde  han  hurtig 
Veien  og  stod  allerede  ved  Udkanten  af  Skoven, 
inden  han  ret  vidste  det.  Det  var  nu  ogsaa  paa 
Tide  at  komme  ud  af  den,  thi  Mørket  faldt  hurtig 
paa.  Hans  Sind  var  dog  betydelig  lettere,  den  raske 
Bevægelse  og  den  indre  Tankesyssel  havde  spredt 
de  mørke  Vredesskyer,  der  havde  lagt  sig  over  hans 
Sind. 

Inde  i  den  lille  By  var  det  ganske  mørkt,  et 
Par  Lygter  skinnede  ham  i  Møde  og  viste  ham 
Veien.  Han  gik  op  paa  sit  Værelse  og  tændte  sin 
Lampe.  Egentlig  skulde  han  først  have  noget  Mid- 
dagsmad, men  der  var  et  Par  Steder,  som  han  ende- 
lig maatte  see  efter,  inden  han  spiste.  Saa  fik  han 
Bøgerne  tagne  frem  og  gav  sig  ivrig  til  at  søge 
efter,  ogsaa  gamle  Optegnelser,  Udtog  og  Bearbei- 
delser,  som  han  havde  gjort  til  sit  eget  Behov  i  tid- 
ligere Dage,  bleve  tagne  frem,  der  var  Adskilligt  i 
dem,  som  skulde  eftersees  og  tildels  ændres.  Snart 
var  han  saa  dybt  inde  i  Arbeidet,  at  han  rent  glemte 
Middagsmaden.  Af  og  til  gik  han  op  og  ned  ad 
Gulvet  i  stærke  Tanker,  saa  satte  han  sig  ned  og 
skrev  eller  fik  igjen  Bøgerne  fat  for  at  see  efter  og 
undersøge. 

Pigen  bragte  Aftensmaden  ind,  og  Gløding  blev 
meget  forbauset  over  at  see,  at  Klokken  var  bleven 
otte.     Saa    sulten  som  han  var,    spiste  og  drak  han 

dog  aldeles  mekanisk,  thi  Tankerne  vedbleve  at  ar- 
beide  i  ham.  Pigen  kom  atter  ind  og  spurgte,  om 
han  vilde  have  lagt  mere  i  sin  Kakkelovn.  Jo  det 
vilde  han  nok  —  han  havde  en  Del  Arbeide  for. 

Saa  tog  han  atter  fat,  han  havde  faaet  friske 
Kræfter.  Dyb  Stilhed  indtraadte  efterhaanden,  thi 
Naboer  og  Gjenboer  gik  til  Sengs,  men  jo  større 
Stilheden  blev,  des  hurtigere  fløi  Pennen  knittrende 
henad  Papiret.  Alle  Husene  i  Gaden  hvilede  i  dybt 
Mørke,  —  kun  i  Adjunkt  Glødings  Værelse  saaes 
der  Lys  til  langt  ud  paa  Natten.  Gløding  vedblev 
at  arbeide.  Der  mylrede  saa  mange  Tanker  frem  i 
ham,  det  gjaldt  blot  om  at  faa  Orden  og  Styr  paa 
dem.  Først  da  Klokken  var  over  To,  fandt  han  det 
paa  Tide  at  slutte  Arbeidet.  Han  lagde  Bøger  og 
Papir  til  Side  og  begav  sig  til  Sengs.  Længe  varede 
det  ikke,  før  han  faldt  i  en  styrkende  Søvn  efter 
Dagens  megen  baade  aandelige  og  legemlige  Be- 
vægelse. Og  med  ham  hvilede  hele  den  lille  By  i 
dyb  Slummer,  medens  Decembernattens  Stilhed  og 
Mørke  rugede  over  den. 

'en  store  Klubsal  var  atter  fuld  af  Mennesker, 
som  sadde  i  livlig  og  spændt  Forventning.  Dog 
bemærkedes  det,  at  flere  af  de  Ældre  manglede; 
de  havde  aabenbart  begyndt  at  føle  sig  lidt  uhygge- 
lig til  Mode,  dog  hvad  siger  det?  det  er  jo  Ung- 
dommen, hvem  Fremtiden  tilhører,  og  den  var  mødt 
fuldtallig  frem.  At  de  to  Præster  ikke  havde  ind- 
fundet sig,  kunde  ikke  vække  Forundring  efter  den 
Medfart,  de  sidst  havde  faaet.  Heller  ikke  Rektoren 
saae  man,  derimod  hans  Datter  Edele,  som  havde 
taget  Plads  ved  Siden  af  Frederikke.  Den  sidste 
saae  nok  saa  glad  og  fornøiet  ud  og  lod  ikke  til  i 
mindste  Maade  at  være  plaget  af  Tvivl  eller  An- 
fægtelse, medens  derimod  Edele  havde  et  ængstelig 
spændt  Udtryk  i  Ansigtet.  Hun  vendte  sig  oftere 
om,  som  om  hun  søgte  Nogen  i  Salen.  Hele  Dagen 
havde  hun  —  vel  ikke  ventet,  thi  det  turde  hun 
ikke  efter  det  skarpe  Sammenstød  —  men  dog  næret 
et  ganske  svagt  Haab  om,  at  Gløding  vilde  have 
viist  sig  om  end  kun  for  et  Øieblik,  men  han  var 
ikke  kommen.    Nu  speidede  hun  efter  ham  i  Salen, 

men  kunde  ikke  faa  Øie  paa  ham.     Efter  hans  Ud- 
talelser igaar  var  det  ikke  rimeligt,  at  han  vilde  komme. 

Nu  steg  Grønberg  op  paa  Talerstolen.  En  Salve 
af  Haandklap  fra  begeistrede  Tilhængere  hilste  ham. 
Han  bukkede  og  rettede  sig  igjen,  stak  Haanden  ind 
paa  Brystet,  lagde  Hovedet  lidt  paa  Siden  og  missede 
med  Øinene,  som  om  han  vilde  underkaste  Forsam- 
lingen sit  prøvende  Blik,  han  følte  sig  som  den 
øvede  Taler,  der  bæres  oppe  af  Folkegunsten. 

Saa  slog  han  ud  med  Haanden  og  begyndte  at 
tale.  Sidste  Gang  havde  han  talt  om  de  første  Be- 
gyndelser, om  Tilværelsens  Vorden,  i  Aften  vilde 
han  vende  Blikket  mod  Fremtiden.  Thi  at  den 
Kirketro,  som  endnu  er  den  herskende,  er  i  stærk 
Opløsning  og  stunder  til  Fald,  derom  herskede  der 
blandt  alle  Oplyste  kun  een  Mening.  Det  havde 
man  jo  ogsaa  erfaret  her  ved  hans  sidste  Foredrag 
—  Byens  to  Præster  havde  ikke  været  istand  til  at 
gjendrive  ham.  Og  dog  vare  de  ingen  ringe  Mænd, 
tværtimod  de  vare  to  af  vore  første  Theologer,  og 
han  tvivlede  ikke  om,  at  hvis  deres  Livsskæbne 
havde  kaldet  dem  til  Virksomhed  i  et  større  Kuhur- 
land,  vilde  de  begge  nu  have  et  europæisk  Navn. 
Og  alligevel  havde  de  været  ude  af  Stand  til  at  op- 
tage Kampen  med  ham!  Det  maatte  da  være  klart 
for  Alle,  at  den  gamle  Tro  svinder,  og  en  ny  Tro 
er  i  Frembrud.  Det  gaar  med  Religionen  som  med 
Kunsten:  nye  Tider  kræve  nye  Former!  Alle  vore 
unge  fremadstræbende  Kunstnere  have  brudt  Staven 
over  den  gamle,  stive  akademiske  Kunst  og  fordre  Liv 
og    Sandhed.     Den    samme   Bevægelse    finder    Sted 

paa  Religionens  Omraade:.  ogsaa  her  kræves,  at 
de  gamle  dogmatiske  og  skolastiske  Former  skulle 
forlades,  og  et  nyt  kraftigt  Liv  skal  pulsere  frit 
og  ubundet.  Hvad  skal  der  da  komme  istedenfor 
det  Gamle,  som  vi  nu  forlade?  Ja  det  lader  sig 
ikke  sige  med  klare,  bestemte  Ord.  Vi  maa  give 
Tid  og  afvente,  hvad  Fremtiden  lidt  efter  lidt  vil 
afsløre  for  os :  det  vil  ogsaa  blive  Fremtidsreligionen. 
Kun  i  nogle  almindelige  Træk  kunde  Taleren  der- 
for antyde,  hvorledes  Fremtidens  Religion  vilde  blive. 
Den  vilde  for  det  Første  være  i  fuld  Overensstem- 
melse med  Videnskaben  og  altid  begrunde  sine  Lær- 
domme paa  dennes  Resultater,  den  vilde  dernæst 
bHve  en  i  Sandhed  universal  Religion,  al  den  for- 
argelige og  unyttige  Strid  mellem  de  forskjellige 
Confessioner  vilde  ophøre,  Alle  vilde  mødes  i  fælles 
Tilbedelse  af  det  store  Ubekjendte,  den  skabende 
Livskraft,  som  frembringer  Alt.  Og  Enhver  vilde 
kunne  tilbede  paa  sin  Maade,  som  det  bedst  stemmer 
med  hans  individuelle  Synsmaade,  der  vilde  være 
almindelig  Tolerance,  thi  man  vilde  komme  til  For- 
staaelse  af,  at  enhver  Maade  at  dyrke  det  store 
Ubekjendte  paa  vil  være  lige  berettiget.  Endelig  vilde 
Gudstjenesten  faa  en  ganske  anderledes  tiltalende 
Skikkelse,  end  den  nu  har.  Ingen  vil  kunne  nægte, 
at  vor  protestantiske  Gudstjeneste  med  sine  Prædi- 
kener og  sin  Psalmesang,  der  idelig  er  en  Gjen- 
tagelse  af  det  Samme,  er  overmaade  kjedelig.  I 
Fremtidens  Religion  vil  Gudstjenesten  faa  en  ganske 
anderledes  interessant  og  tillokkende  Skikkelse. 
Istedenfor  Prædikener  vil  der  blive  holdt  belærende 

Foredrag  over  Natur  og  Historie  med  et  stedse  nyt 
og  afvexlende  Indhold,  og  som  Skridt  for  Skridt  vil 
føre  os  nærmere  henimod  det  store  Ubekjendte  og 
afsløre  dets  Hemmeligheder  for  os.  Og  dernæst  vil 
Kunsten  yde  rig  Medvirkning,  fremfor  Alt  Musiken. 
Taleren  var  overbevist  om,  at  Musiken  med  dens 
rigt  modulerede  Tonesprog  vilde  faa  en  langt  mere 
fremragende  Plads  i  vort  Samfundsliv  end  den  nu 
har,  ja  Musiken  vilde  ret  egentlig  blive  Fremtidens 
Rehgion,  thi  Ordet  og  Talen  vil  altid  blive  for 
snævert  og  begrændset  til  at  kunne  udtrykke  det 
store  Ubekjendte,  først  i  Musiken  med  dens  ubundne 
Følelsessprog  vil  en  saadan  Aabenbaring  kunne  finde 
Sted.  Og  Taleren  maatte  her  af  fuldt  Hjærte  slutte 
sig  til  Aarhundredets  store  geniale  Tonemester, 
Tydskeren  Wagner,  som  jo  netop  ved  sine  vidunder- 
lige Toneværker  havde  arbeidet  imod  det  samme 
Maal,  nemlig  at  skænke  Menneskeheden  en  ny  Reli- 
gion. Og  saaledes  havde  da  det  nittende  Aarhundred 
i  Darwin  og  Wagner  faaet  sine  to  store  Propheter, 
der  kundgjorde  os  Fremtidens  Religion. 

Hermed  endte  Foredraget.  Det  gjorde  dog 
langtfra  den  Virkning,  som  Taleren  havde  ventet, 
og  kunde  i  saa  Henseende  ikke  maale  sig  med  hans 
to  første  Foredrag.  Det  er  altid  langt  lettere  at  rive 
ned  end  at  bygge  op.  Angrebene  paa  Christen- 
dommen og  Kirkelæren  havde  man  fulgt  med  levende 
Interesse,  men  da  man  nu  skulde  erfare,  hvad  der 
skulde  sættes  isteden,  blev  man  i  en  betydelig  Grad 
skuffet.     Mange    havde    endog  slet  ikke  kunnet  for- 

staa,  hvad  det  var  for  noget  Nyt,  som  skulde  komme 
istedenfor  det  Gamle. 

I  det  Øieblik,  Grønberg  vilde  stige  ned  ad 
Talerstolen,  hørtes  en  klar  Stemme:  »Maa  jeg  faa 
Lov  at  sige  nogle  Ord?« 

Grønberg  standsede  overrasket,  saae  speidende 
henimod  den  Retning,  hvorfra  Lyden  kom  og  ud- 
brød i  en  lidt  spottende  Tone:  »Ah  Adjunkt  Gløding, 
seer  jeg !  Det  vil  vistnok  interessere  Forsamlingen 
i  høi  Grad  at  erfare,  hvad  Hr.  Gløding  har  at  med- 
dele den!« 

Ogsaa  Forsamlingen  var  lidt  overrasket,  Gløding 
var  endnu  en  ny  Mand  i  Jøvik,  han  havde  kun 
været  der  et  halvt  Aars  Tid.  Vilde  han  stille  sig 
paa  Grønbergs  Side  og  maaske  tydeligere  forklare, 
hvad  der  endnu  var  dunkelt  og  uklart  hos  ham, 
eller  vilde  han  gaa  imod  ham?  Det  Sidste  fandt 
man  dog  lovlig  dristigt,  efter  at  begge  Byens  Præster 
vare  komne  saa  uheldigt  derfra. 

En  var  der  tilstede,  som  blev  mere  end  over- 
rasket —  det  var  Edele.  Hun  havde  strax  kjendt 
Glødings  Stemme,  og  hendes  Hjærte  bankede  saa 
stærkt,  at  hun  næsten  frygtede,  at  det  kunde  høres. 
Hun  vovede  ikke  at  vende  sig  om,  men  blev  sid- 
dende stille  med  nedslagne  Øine.  Nu  saae  hun  i 
Veiret  —  jo  det  var  ham,  der  stod  deroppe,  ifærd 
med  at  tage  Ordet.  Hun  sendte  ham  et  Blik,  fuldt 
af  Lidenskab  —  hun  vilde  paa  een  Gang  bede  ham 
saa  mange  Gange  om  Forladelse  for,  hvad  hun 
havde  sagt  og  saa  tillige  takke  ham  saa  inderligt, 
fordi  han  allio;evel  var  kommen  og  vilde  tale.    Mon 

han  dog  ikke  et  et  Øieblik  vilde  see  til  hende? 
Man  siger  jo,  at  naar  man  med  al  sin  Magt  seer 
hen  paa  En,  vil  man  kunne   drage  hans  Blik  til  sig 

—    og  Edele    saae    og   saae  — jo  nu  troede 

hun  dog,  at  det  var  lykkedes  hende,  hans  Blik  havde 
et  Øieblik  dvælet  ved  hende,  men  var  saa  atter 
streifet  ud  over  den  store  Forsamling.  Men  hun 
troede  dog,  at  hun  havde  seet  en  næsten  umærkelig 
Rødmen  paa  hans  Kinder  —  mon  han  havde  seet 
og  forstaaet  hende? 

De  mange  nysgjerrige  Blikke,  som  i  ØiebHkket 
vare  rettede  mod  Gløding,  fremkaldte  øiensynlig  en 
vis  Forlegenhed  hos  ham.  Han  famlede  med  den 
ene  Haand,  som  om  han  søgte  et  fast  Støttepunkt. 
Hans  Stemme  lød  i  Begyndelsen  noget  sagte  og 
usikker,  af  og  til  søgte  han  efter  Ordene ;  man  mær- 
kede strax,  at  man  her  ingen  øvet  Taler  havde  for 
sig.  Et  kraftigt  »høiere!«  som  tilraabtes  ham  af  en 
utaalmodig  Tilhører,  lod  imidlertid  til  at  øve  en 
gavnlig  Indflydelse  paa  ham.  Han  hævede  strax 
Stemmen,  og  der  kom  mere  Fasthed  og  Sikkerhed 
over  hans  Holdning,  og  efterhaanden  som  han  kom  i 
Aande,  føiede  Ordene  sig  lettere  for  ham. 

Han  begyndte  med  at  sige,  at  Adjunkt  Grøn- 
berg havde  bragt  saa  meget  Nyt  frem,  at  der  ikke 
kunde  tænkes  paa  at  give  fyldestgjørende  Svar  paa 
det  Altsammen.  Adskilligt  forekom  ham  nu  rigtig- 
nok at  ligge  Sagen  fjærnere,  saaledes  Spørgsmaalet 
om  Skabelsen  i  de  sex  Dage  og  om  Paradisets  Have, 
thi    det    var   jo   theologiske  Spørgsmaal,    og  det  var 

bekjendt  nok,  at  der  herom  herskede  meget  afvigende 
Meninger  blandt  Theologerne. 

Det  egentlige  Hovedpunkt  i  Adjunkt  Grønbergs 
Foredrag  var  hans  Lære  om,  at  Alt  var  i  stadig  Ud- 
vikling, og  at  der  intet  fast  gives,  følgelig  heller 
ingen  fast  religiøs  Tro,  men  denne  skifter  som  alt 
Andet  med  de  skiftende  Tider.  Det  skulde  nu  være 
den  nyere  Videnskab,  som  havde  opdaget  dette. 
Taleren  maatte  dog  hertil  bemærke,  at  det  i  Virkelig- 
heden var  en  meget  gammel  Opdagelse:  allerede  de 
gamle  Grækere  havde  gjort  den,  og  en  af  deres 
ældste  Philosopher  havde  som  den  høieste  Visdom 
udtalt  Ordet:  Alt  strømmer  d.  e.  Alt  er  i  bestandig 
Vorden  og  Udvikling.  Men  de  gamle  Grækere  vare 
ikke  saa  ensidige  som  Nutidens  Videnskabsmænd, 
der  stirre  sig  blinde  paa  Sagens  ene  Side  —  der 
var  den  Gang  kloge  Folk,  som  strax  saae,  at  man 
med  samme  Ret  kunde  paastaa  det  Modsatte  og  sige, 
at  Intet  bevæger  sig.  Bevægelsen  er  kun  tilsyne- 
ladende, i  Virkeligheden  er  Alt  en  uforandret  og 
uforanderlig  Væren.  Maaske  den  sidste  Skole  havde 
ligesaa  god  Ret  som  den  første,  og  Sagens  rette 
Sammenhæng  er  den,  at  der  midt  i  al  Bevægelsen, 
som  foregaar  om  os  og  i  os,  findes  aldeles  faste  og 
urokkelige  Punktet.  Dem  havde  aabenbart  Adjunkt 
Grønberg  ganske  overseet,  og  Talerens  Opgave 
skulde  derfor  være  at  udfinde  og  paavise  disse  faste 
Punkter  i  Tilværelsen,  der  kunde  give  os  og  vor 
religiøse  Tro  fast  Grund  midt  under  den  almindelige 
S  væven. 

Et  saadant  fast  Punkt  var  da  allerførst  givet  i 
Naturlovene,  hvilke  Videnskaben  jo  erklærer  for 
uforanderlige.  Disse  maa  da  i  hvert  Fald  tænkes  at 
være  unddragne  den  almindelige  Omskiftelse,  det  var 
ham  i  alt  Fald  ikke  bekjendt,  at  nogen  Naturforsker 
havde  lært,  at  f.  Ex.  Tyngdeloven  havde  forandret 
sig  eller  i  Tidens  Løb  vilde  forandre  sig,  saalænge 
der  da  overhovedet  er  faste  Stofmængder  til. 

Saa  er  der  et  andet  fast  Punkt  i  os  selv,  som 
vi  alle  kjende  fra  vor  tidligste  Barndom:  det  er 
Samvittigheden.  Det  er  sandt  nok,  at  Begreberne 
om  Ret  og  Uret  skifte  med  Tiderne,  ja  endogsaa 
vore  egne  Begreber  om  Ret  og  Uret  kunne  i  Aarenes 
Løb  undergaa  store  Forandringer,  men  Et  staaer 
dog  urokket  fast  til  alle  Tider  og  for  alle  Folkeslag, 
og  det  er  den  Overbevisning,  at  naar  vi  have  er- 
kjendt  Noget  for  vor  Pligt,  saa  skulle  vi  ogsaa 
gjøre  det.  Denne  vor  Samvittigheds  Høiesteretsdom 
er  aldeles  inappellabel  og  staar  urokket  hele  vort 
Liv  igjennem. 

Lad  saa  end  alt  Andet  forandres,  omskiftes  og 
udvikles,  saa  staar  i  alt  Fald  Naturlovene  og  Sam- 
vittighedens Dom  som  uforandrede  og  faste  Punkter. 
Men  hvorfra  kommer  nu  disse  faste  Punkter  i  Til- 
værelsen? Vor  Tanke  føres  med  Nødvendighed  til- 
bage til  en  fast  og  uforanderlig  Magt  —  det  er  den, 
som  vi  kalde  Gud. 

Vort  Forhold  til  Gud  bestemmes  ved  vor  reli- 
giøse Tro.  Naar  nu  Adjunkt  Grønberg  havde  meent, 
at  ogsaa  vor  religiøse  Tro  er  idel  Omskiftelse  under- 
kastet, befandt  han  sig  i  en  stor  Vildfarelse.   Natur- 

ligvis  kunne  Troens  Enkeltheder,  Dogmer  og  Sy- 
stemer, Kultusformer  o.  Lign.  forandres,  men  ikke 
selve  Grundoverbevisningen.  Det  var  meningsløst 
at  kræve,  at  man  skulde  tro  paa  Christendommen 
og  samtidig  sige  til  sig  selv,  at  om  et  Par  Aar- 
hundreder  vil  Ingen  mere  tro  paa  den.  Den  reli- 
giøse Tro  er  og  maa  være  et  absolut  Forhold  og 
kan  ikke  være  et  relativt  Forhold.  Torvepriserne 
vexle  fra  Dag  til  Dag,  og  derfor  kunne  vi  ligefuldt 
kjøbslaa  og  handle  —  Kunst-  og  Smagsdomme  vexle 
fra  Aar  til  Aar,  derfor  kunne  vi  ligefuldt  glæde  os 
over  Poesi  og  Kunst  —  men  vor  religiøse  Over- 
bevisning maa  staa  fast,  eller  vi  maa  rent  opgive  den 

Det,  som  Adjunkt  Grønberg  lovpriste  som  Frem- 
tidens Religion  var  i  Virkeligheden  slet  ingen  Reli- 
gion, det  var  ikke  engang  et  Surrogat  —  Grønberg 
og  hans  Meningsfæller  bare  sig  i  bogstaveligste  For- 
stand ad  som  Konen,  der  kogte  Suppe  paa  den  Pind, 
hvorpaa  Kragen  havde  siddet.  Man  udrenser  først 
omhyggelig  af  Bevidstheden  alle  religiøse  Traditioner 
og  Begreber,  og  af  den  store  Tomhed,  som  bliver 
tilbage,  vil  man  saa  konstruere  Fremtidens  Religion. 
Det  bliver  vist  en  tynd  Suppe !  Det,  som  man  byder 
os  istedenfor  Religionen  er  da  heller  ikke  Videnskab, 
allermindst  Naturvidenskab,  thi  denne  er  dog  noget 
ganske  anderledes  fast  og  bestemt  og  holdbart  end 
disse  løse  og  uklare  Drømmerier,  som  man  vil  give 
Navn  af  Religion. 

Og  hvad  var  det  for  to  underlige  Propheter, 
som  skulde  vise  vort  Aarhundred  Veien  til  Himme- 

rige?  Darwm  og  Richard  Wagner!  Han  liavde 
selv  gjennemforsket  Darwins  Værker  og  kjendte  dem 
vel  lige  saa  godt  som  Adjunkt  Grønberg,  han  havde 
fundet  mange  fortræffelige  Iagttagelser  i  dem  og 
kjendt  et  stort  og  mærkeligt  Snille,  hvor  det  gjaldt 
Enkeltheder,  men  saasnart  det  gjaldt  det  store  Natur- 
hele, Spørgsmaalet  om  Tingenes  Oprindelse  og  sidste 
Formaal,  da  opløste  det  Hele  sig  i  et  Væv  af  usikkre 
Formodninger.  Exempelvis  fremdrog  han  et  Par  af 
Hovedpunkterne  hos  Darwin  og  efterviste,  hvor  svag 
Begrundelsen  var,  hvormeget  Phantasteri  der  her 
blev  prydet  med  et  falsk  Navn  af  Videnskab.  —  Og 
saa  den  anden  store  Prophet,  Richard  Wagner !  Han 
havde  engang  overværet  Opførelsen  af  et  af  hans 
store  Musikdramaer  og  fandt  det  opløftende  og  stor- 
artet, men  han  havde  slet  ikke  anet,  at  det  var  Veien 
til  Himmerige.  Og  nu  de  Mange,  som  ikke  kunne 
forstaa  Wagners  Musik  —  og  alle  de  umusikalske 
Stakler,  som  ikke  kunne  høre  Forskjel  paa  Tappen- 
stregen og  Marseillaisen,  ere  de  da  rent  udelukkede 
fra  Himmerige?  Og  de  Tusinder  og  Millioner,  som 
ikke  kjende  en  Tøddel  af  Darwin  og  aldrig  hørte 
en  Tone  af  Wagner,  kunne  de  ikke  komme  i  Himme- 
rige? 

Alt  dette  er  i  Virkeligheden  kun  Humbug  og 
Bedrag  —  man  vil  ikke  vise  Folk  Veien  til  Himme- 
rige, men  narre  dem  for  Himmerige,  det  er  Sagen. 
Og  nu  blev  Gløding  greben  af  en  dyb  Uvillie  og 
Harme  over  al  den  løse  og  uvederhæftige  Tale,  som 
man  udgav  for  videnskabelige  Resultater,  og  af  Med- 
ynk med  den  uerfarne  og  ubefæstede  Ungdom,    der 

lod  sig  narre  til  at  holde  alle  disse  tomme  Skaller 
for  sunde  og  nærende  Kjærner.  Hans  Tale,  der  nu 
strømmede  fri  og  ubunden,  rev  Tilhørerne  med  sig 
ved  den  sædelige  og  religiøse  Varme,  der  løftede  den. 
»Og  hvor  gaaer  da  den  rette  Vei  til  Himme- 
rige?« spurgte  han  tilsidst,  og  Svaret  lød:  »den  gaaer 
der,  hvor  den  altid  har  gaaet.  Læs  Bjergprædikenen, 
læs  Talerne  i  Johannes-Evangeliet  —  der  finder  I 
Veien  angivet.  Den  er  aaben  og  klar  for  Alle  — 
her  kræves  ingen  særlig  Lærdom  eller  særlig  Be- 
gavelse; Enhver,  der  vil,  kan  finde  den  og  følge 
den.  Men  husk  vel  paa,  at  man  kan  hverken  læse 
eller  tænke  sig  ind  i  Himmerige,  man  kan  kun  leve 
sig  ind  deri!  Vi  kunne  ligesaa  lidt  tænke  os  ind  i 
Religion  og  Christendom,  som  vi  kunne  tænke  os 
ind  i  Elskov,  tænke  os  ind  I  Kunst,  tænke  os  ind  i 
Fædrelandskjærlighed  —  alt  dette  maa  vi  først  leve 
i,  føle  det  som  en  Magt  over  os,  saa  kunne  vi  bag- 
efter tænke  over  det,  ræsonnere  for  og  imod.  Livet 
er  altid  det  første.  Tanken  det  andet,  det,  som  kom- 
mer bagefter  —  jeg  havde  nær  sagt  ligesom  tyndt 
01  kommer  bagefter,  som  Ordsproget  siger.  Thi 
ligeoverfor  Livets  uendelige  Fylde  ere  vore  Tanker 
altid  det  Tynde,  det  Fattige,  det  Abstrakte.  Og 
naar  der  saa  spørges,  hvor  det  sidste  afgjørende 
Bevis  for  Christendomm.ens  Sandhed  findes,  saa  er 
der  kun  eet  Svar:  det  findes  i  vore  Hjærter  og  i 
vor  Samvittighed.  Jo  mere  vi  bringe  Christendom- 
mens Lærdomme  i  umiddelbar  praktisk  Anvendelse 
paa  Livet  om  os  og  i  os,  des  mere  ville  vi  blive 
overbeviste  om,  at  de  ikke  blot  have  relativ  Gyldig- 

hed  for  visse,  nu  henfarne  Tider,  men  absolut  Gyl- 
dighed for  alle  kommende  Tider!« 

Hermed  endte  Foredraget.  Det  havde  varet 
næsten  en  Time,  men  Tilhørerne  følte  sig  ikke  trætte. 
Vel  havde  de  ikke  kunnet  følge  Foredraget  i  alle 
dets  Enkeltheder,  men  de  havde  dog  faaet  et  samlet 
Helhedsindtryk.  De  forstode,  at  Gløding  var  ufor- 
sagt gaaet  Modstanderen  lige  ind  paa  Livet  og  havde 
med  stor  Sikkerhed  rammet  netop  hans  svageste 
Punkter. 

Dyb  Stilhed  herskede  i  Forsamlingen  —  ikke 
en  Haand  rørte  sig  til  Bifaldsklap,  man  var  for 
sysselsat  med  sine  egne  Tanker  til  at  hengive  sig  til 
stormende  Menings -Tilkjendegivelser. 

Adjunkt  Grønberg  sprang  op  fra  sin  Plads,  som 
om  han  vilde  sige  Noget,  men  han  betænkte  sig  og 
satte  sig  atter  ned  i  Stilhed.  Da  hørtes  en  dyb  Stemme 
sige:  »Ja  nu  er  Klokken  strax  Ti,  og  det  er  vel 
bedst  at  gaa  hjem.«  Dette  gode  Raad  fandt  alminde- 
lig Tilslutning.  Man  reiste  sig  og  forlod  sine  Pladser 
for  at  begive  sig  hjem. 

Gløding  banede  sig  Vei  gjennem  Trængslen 
uden  at  tale  til  Nogen;  han  ønskede  helst  at  komme 
ubemærket  bort.  Da  kom  han  pludselig  til  at  staa 
lige  overfor  Edele.  Hun  saae  op  paa  ham  med 
taarefyldte  Øine,  rakte  ham  Haanden  og  sagde  med 
en  egen  Inderlighed  i  Stemmen :  »Tak,  Gløding, 
fordi  De  kom  og  talte.  Det  vil  ikke  blive  uden 
Frugt.  Og  hvad  mig  angaaer,  saa  begynder  jeg  nu 
at  ane,  hvad  Theologi  vil  sige.« 

»Kalder  De  det  Theologi?  Det  var  jo  bare 
Indledningen  dertil,«  svarede  Gløding  og  skyndte 
sig  at  komme  bort,  thi  med  Edele  vilde  han  aller- 
mindst tale  i  Øieblikket. 

I  de  følgende  Dage  holdt  han  sig  mest  i  Stil- 
hed for  sig  selv.  Han  passede  sin  Skolegjerning, 
men  gik  hjem,  saasnart  den  var  færdig.  Rektoren 
takkede  ham  varmt  for  hans  Foredrag,  hvorom  hans 
Datter  havde  givet  ham  Beretning,  og  yttrede  Ønske 
om,  at  Gløding  snarest  muligt  vilde  besøge  ham  og 
tilbringe  en  Aften  sammen  med  ham  og  Edele. 
Gløding  takkede  for  hans  Venlighed,  men  indfandt 
sig  dog  ikke.  Saasnart  Skoletiden  var  endt,  tog  han 
sig  gjerne  en  ensom  Vandring  ud  i  Skoven,  der 
nu  var  iført  sin  mørke  Vinterdragt,  medens  Sneen 
dækkede  Markerne  rundt  omkring.  Den  stille  Taage, 
der  langsomt  sænkede  sig  og  indhyllede  Alt  i  bløde, 
ubestemte  Omrids,  var  ham  velgjørende;  det  var 
ham,  som  om  der  med  den  milde,  fugtige  Taage 
ogsaa  sænkede  sig  Stilhed  og  Fred  over  hans  Tanker. 
Om  Aftenen  sad  han  hjemme  og  læste.  Dette 
aandelige  Eneboerliv  gjorde  ham  godt;  den  Uro  og 
Utilfredshed,  der  tidhgere  saa  ofte  havde  pint  ham 
og  sat  ham  i  Vaande,  var  veget  fra  ham;  han 
var  stille  indadvendt  og  tilfreds  i  sin  daglige  Gjer- 
ning. 

Men  ogsaa  over  Jøvik  var  der  kommet  Ro. 
Glødings  Foredrag  havde  gjort  sin  Virkning,  og 
Edele  havde  Ret,  da  hun  sagde  til  ham,  at  det  vilde 
ikke  blive  uden  Frugt.  Det  var  blevet  klart  for 
Mange,    at  Grønbergs    nye  Visdom  kun  var  tomme 

Skaller  uden  Kjærne.  Navnlig  var  det  lykkedes 
Gløding  at  paavise  det  Urimelige  i  Grønbergs  Krav, 
at  man  skulde  have  en  Religion  uden  at  være  for- 
visset om  dens  Sandhed  eller  med  andre  Ord  holde 
Noget  for  ubetinget  Sandhed  og  dog  i  sit  stille  Sind 
sige  til  sig  selv,  at  det  dog  kun  er  en  betinget  Sand- 
hed. Sligt  kan  man  byde  Børn,  som  lege  med 
Dukker  og  bilde  sig  ind,  at  Dukkerne  ere  levende 
Væsener,  medens  de  dog  godt  vide,  at  de  ikke 
ere  det.  Men  voxne  Mennesker  kan  man  dog 
ikke  byde  Sligt:  de  maa  enten  have  en  Religion 
eller  ogsaa  ingen  Religion  have,  men  den  Mellem- 
ting af  Religion  og  Ikke-Religion,  hvilken  Grønberg 
havde  fremstillet  som  Fremtidens  Religion,  det  var 
dog  det  mest  Selvmodsigende  og  Urimelige  af  Alt. 
Hvad  der  dog  især  havde  gjort  Indtryk  og  vundet 
Tilhørerne  for  Gløding,  det  var  den  stærke  person- 
lige Overbevisning,  hvormed  han  talte.  Thi  Men- 
neskenes moralske  og  religiøse  Tro  hviler  ikke  paa 
en  blot  og  bar  Fornuftbegrundelse,  men  meget  mere 
paa  den  umiddelbare  Magt,  hvormed  Tankerne  gribe 
Sindet.  Og  herved  faar  den  større  eller  mindre 
Sikkerhed,  hvormed  en  Sag  fremsættes,  saa  stor  Be- 
tydning for  Tilhørerne.  Af  Glødings  Foredrag  havde 
man  faaet  det  Indtryk,  at  han  havde  lige  saa  godt 
Kjendskab  til  de  nyere  Forskninger  og  videnskabe- 
lige Opdagelser  som  hans  Modstander,  og  dog  var 
han  ikke  derved  i  mindste  Maade  bleven  rokket  i 
sin  religiøse  Tro.  Saa  kunde  vel  ogsaa  Andre,  der 
ikke  havde  saa  godt  Kjendskab  til  den  nyere  Natur- 
videnskab,   blive   ved  deres  gamle  Tro  uden  at  lade 

sig  anfægte  af  de  saakaldte  nye  videnskabelige  Kjends- 
gjerninger.  Navnlig  havde  Gløding  gjort  et  lykke- 
ligt Greb,  da  han  pegede  paa  Samvittigheden  som 
den  faste  og  urokkelige  Grund  for  al  religiøs  Tro. 
Thi  det  var  Noget,  som  Alle  kunde  forstaa  uden  at 
være  Naturforsker  eller  lærd  Philosoph  —  Enhver 
behøvede  blot  at  gribe  i  sin  egen  Barm,  og  der  fandt 
han  strax  Samvittigheden  og  dens  alvorlige  Paa- 
mindelser. 

Under  den  Diskussion,  som  i  de  følgende  Dage 
førtes  i  Jøvik,  var  det  da  ogsaa  Samvittigheden,  som 
man  atter  og  atter  vendte  tilbage  til.  Bager  Rosen 
udførte  Glødings  Tanker  videre,  idet  han  sagde :  »Ja 
dengang  Adjunkt  Gløding  rørte  ved  Samvittigheden, 
bankede  han  paa  den  rigtige  Dør.  Thi  det  er  den, 
der  fører  ind  til  den  usynlige  Verdensorden,  som 
vi  hverken  kunne  see  med  vore  Øine  eller  høre 
med  vore  Øren.  Er  man  først  kommen  ind  ad  den, 
saa  varer  det  ikke  længe,  inden  man  kommer  til 
Synden  og  Døden  og  Dommen  og  Gud  Fader  og 
vor  Herre  Jesus  Christus  og  alt  det  Øvrige.  Men 
kan  et  Menneske  ikke  finde  sin  egen  Samvittighed, 
saa  seer  det  galt  ud,  og  trods  alle  skjønne  Tale- 
maader  om  Menneskeslægtens  stigende  Kultur  og 
uendelige  Fremskridt  bliver  Enden  paa  Historien 
dog  den,  at  Menneskene  blive  ligesom  Dyrene  og 
bare  ville  æde  og  drikke  og  leve  i  Vellevnet,  for 
imorgen  skulle  de  dø.« 

Denne  Tale  vandt  almindelig  Bifald,  fordi  den 
var  saa  forstaaelig.  Og  hvem  der  navnlig  triumferede, 
det    var    Kokkepigerne,    for    de    paastode,    at    hvad 

Adjunkt  Gløding  og  Bager  Rosen  sagde,  var  jo  slet 
ikke  Andet,  end  hvad  de  altid  havde  sagt,  om  end 
ikke  med  saa  kjønne  og  velstuderede  Ord.  Og  Kokke- 
pigerne vare  nu  ogsaa  en  Magt  i  Jøvik,  thi  de  talte 
med  Husmødrene  og  udviklede  deres  Tanker  for 
dem  —  og  Husmødrene  gjorde  ligesaa  overfor  Hus- 
fædrene. Det  var  en  Slags  indbyrdes  Undervisning, 
som  altid  er  saare  fortræffelig,  naar  den  blot  kan 
blive  sat  i  den  rette  Gang. 

Saaledes  kom  Jøvik  lidt  efter  lidt  atter  til  Ro 
efter  den  stærke  aandelige  Bevægelse.  Grønbergs 
nye  Kulturvisdom  vedblev  vel  endnu  at  spøge  rundt 
omkring  i  adskiHige  Hjerner,  men  den  kunde  ikke 
længer  vinde  frem  til  Magt  og  Anseelse. 

Og  saa  kom  Julefesten.  Den  feiredes  paa  gam- 
mel Vis  med  Kirkegang  om  Formiddagen  og  Lystig- 
hed om  Aftenen,  men  der  var  større  Inderlighed  i 
Festglæden,  det  var  ligesom  man  havde  faaet  en 
gammel  kjær  Ven  igjen,  som  man  et  Øieblik  ved 
egen  Uklogskab  havde  været  ifærd  med  at  miste,  og 
hvis  Nærværelse  man  derfor  nu  paaskjønnede  dobbelt. 

Ved  Nytaarstide  fremsatte  Jøviks  Avis  sin  sæd- 
vanlige Tidsbetragtning  ved  Aarsskiftet.  Idet  Bladet 
gav  en  Oversigt  over  det  svundne  Aars  Begiven- 
heder, dvælede  det  ogsaa  ved  den  store  religiøse 
Krise,  man  havde  gjennemlevet.  Og  det  tog  heraf 
Anledning  til  at  holde  en  varm  Lovtale  over  de  to 
Præster,  hvem  Byens  Indvaanere  ikke  noksom  kunde 
takke  og  høiagte.  Thi  det  var  deres  theologiske 
Lærdom  og  Indsigt,  der  havde  sat  en  stærk  Bom 
for  Vantroens  stride  Strømme,  som  vilde  bryde  ind 

over  Byen  og  truede  med  at  bortskylle  al  Religion 
og  Christendom.  Ogsaa  Adjunkt  Glødings  Foredrag 
nævnedes  i  Forbigaaende  med  Anerkjendelse,  men 
han  havde  dog  efter  Bladets  Mening  forholdsvis  havt 
et  lettere  Arbeide,  thi  de  to  Præster  havde  jo  alle- 
rede vundet  Slaget,  inden  han  optraadte. 

Der  var  dog  Adskillige,  som,  da  de  læste  dette, 
rystede  paa  Hovedet  og  meente,  at  det  var  ikke  rig- 
tigt, thi  det  var  jo  netop  Gløding,  som  havde  talt 
det  afgjørende  Ord,  og  hvem  det  skyldtes,  at  man 
atter  var  kommen  til  Besindelse.  Andre  paastode 
derimod,  at  naar  det  stod  saaledes  i  Jøviks  Avis, 
maatte  det  ogsaa  være  rigtigt.  Brylles  mange 
Venner,  der  havde  været  noget  nedslagne,  reiste  atter 
Hovedet.  Og  hans  begeistrede  Maanedamer,  som  i 
den  sidste  Tid  havde  været  baade  usynlige  og  uhør- 
lige, viste  sig  nu  atter  og  istemte  en  ny  Lovsang 
til  hans  Ære,  idet  de  ivrig  forsikkrede,  at  det  var 
ene  og  alene  deres  egen  kjære  Pastor  Brylle,  hvem 
man  kunde  takke  for,  at  Alt  var  gaaet  saa  godt,  og 
at  det  var  umuligt,  at  nogen  Anden  kunde  have 
gjendrevet  Vantroens  Angreb  med  saadant  Fynd  og 
Klem  som  denne  lærde  og  udmærkede  Theolog. 
Herom  blev  der  talt  en  Del  frem  og  tilbage  i  Jøviks 
toneangivende  Kredse.  Dog  faldt  Striden  efter  nogen 
Tids  Forløb  hen,  idet  man  fra  begge  Sider  enedes 
om,  at  det  kunde  jo  være  det  Samme,  hvem  det 
var,  der  havde  sagt  det  afgjørende  Ord;  Hovedsagen 
var,  at  dette  Ord  var  talt,  og  at  Sagen  havde  faaet 
en  heldig  Afgjørelse,  hvorover  alle  gode  Christne 
maatte  glæde  sig. 

JiLfter  Tragedien  følger  Satyrspillet.  Saaledes 
havde  de  gamle  Hellener  ordnet  deres  religiøse  Fest- 
spil og  derved  lagt  et  ikke  ringe  Kjendskab  for  Dagen 
til  det  menneskelige  Hjerte.  Thi  naar  dette  en  Tid 
lang  har  bevæget  sig  i  heftige  Sindsrørelser,  trænger 
det  til  at  udlade  sig  i  en  lystig  Latter,  for  derigjen- 
nem  atter  at  vende  tilbage  til  Harmoni  og  Ligevægt. 
Og  ikke  sjældent  hændes  det  i  det  virkelige  Liv,  at 
aandelige  Rørelser,  der  have  sat  Lidenskaberne  i  Be- 
vægelse, efterfølges  af  et  lystigt  Efterspil,  der  atter 
stemmer    de   vrede  Sindelag   til  Forsoning  og  Fred. 

Et  saadant  lystigt  Efterspil  til  den  religiøse 
Gæring,  hvori  Jøvik  i  længere  Tid  havde  befundet 
sig,  satte  Latinskolens  Drenge  i  Scene,  hvad  der  vel 
ogsaa  nærmest  maatte  tilkomme  dem.  De  havde 
nemlig  paa  ingen  Maade  staaet  udeltagende  overfor 
de  store  Tidsspørgsmaal,  der  havde  sat  Byen  i  saa 
stærk  Bevægelse,  men  paa  det  Allerlivligste  fulgt 
Debatten.  Dette  var  især  Tilfældet  med  de  to  mel- 
lemste Klasser,  nemlig  tredie  og  fjerde.  I  de  to  laveste 

Klasser  vare  Disciplene  nemlig  endnu  for  smaa  til 
at  deltage  i  Striden,  og  i  de  to  øverste  vare  de  for 
store,  det  vil  sige,  de  følte  sig  altfor  værdige  og  op- 
høiede  til  at  deltage  i  den  Art  Spektakler.  Men  i 
tredie  og  fjerde  Klasse  var  Striden  i  fuld  Gang;  der 
havde  dannet  sig  to  Partier,  hvoraf  det  ene.  Darwin- 
isterne, holdt  paa  Darwins  Lære,  medens  det  andet 
holdt  paa  Verdens  Skabelse,  og  de  kaldte  sig  derfor 
Creatianere. 

Man  maa  imidlertid  ikke  tro,  at  det  var  en 
dybere  Indsigt  i  selve  Problemerne,  der  fremkaldte 
denne  Partidannelse.  Sagen  blev  tagen  paa  en  langt 
simplere  Maade,  den  blev  opfattet  og  bedømt  ikke 
efter  de  ledende  Ideer,  men  efter  de  ledende  Per- 
soner. Dette  var  nu  ikke  noget  eiendommeligt 
for  Jøviks  Latinskole,  men  det  er  i  Virkeligheden 
Tilfældet  med  overmaade  mange  saavel  kirkelige 
som  politiske  Kampe,  hvor  de  stridende  Parter 
kun  kjende  lidet  til  de  foreliggende  Spørgsmaal, 
men  med  desto  større  Trofasthed  slutte  sig  om 
Førerne.  Her  blev  det  nu  Grønberg  og  Gløding, 
hvorom  de  to  stridende  Partier  samlede  sig  —  Dar- 
winisterne om  Grønberg  og  Creatianerne  om  Gløding. 
Striden  udfægtedes  ikke  med  Argumenter,  men  i 
Begyndelsen  med  de  bare  Næver,  senere,  hvad  der 
fandtes  endnu  bedre,  med  Sneboldte.  Midt  i  Februar 
indtraadte  der  nemlig  et  meget  stærkt  Snefald,  og 
nu  byggede  Creatianerne  sig  en  prægtig  Sneborg  i 
det  ene  Hjørne  af  Skolegaarden,  hvilken  det  blev 
Darwinisternes  Opgave  at  bombardere  med  Sneboldte 
og  derefter  at  storme. 


355 

Der  viste  sig  imidlertid  herved  en  Ulæmpe, 
nemlig  den,  at  Darwinisterne  vare  altfor  faatallige, 
saa  at  deres  Angreb  strax  blev  tilbageslaaet,  og  Striden 
altfor  hurtig  mistede  sin  Spænding.  Dette  hidrørte 
fra,  at  Adjunkt  Gløding  var  en  ganske  anderledes 
populær  Personlighed  end  Adjunkt  Grønberg.  Ganske 
vist  kunde  man  med  den  Sidstnævnte  bortsnakke 
mangen  Time  paa  en  høist  fornøielig  Maade  om 
grønne  Hunde  og  andre  interessante  Æmner,  men 
man  havde  dog  ingen  ret  Tillid  til  ham.  Det  hed 
sig,  at  han  var  »lumsk«,  og  det  kunne  Drengene 
allermindst  tilgive  en  Lærer.  Naar  han  talte  aller- 
mest venlig  og  gemytlig,  kunde  han  pludselig  skifte 
Tone,  skælde  ud  og  give  »Opstrammere«  d.  e. 
trække  Tindingehaaret  opefter  med  et  pludseligt  Ryk. 
Eller  han  lod  det  regne  med  Nuller  og  Sletter,  hvad 
der  for  Nogle  medførte,  at  de  maatte  »sidde  over«, 
medens  Andre  fik  Ubehageligheder  i  Hjemmet.  Nei 
da  var  Adjunkt  Gløding  ganske  anderledes  ærlig  og 
paalidelig.  Han  kunde  rigtignok  ogsaa  blive  heftig 
og  bruge  stærke  Ord,  ja  stundom  give  et  godt 
Nakkedrag,  der  gav  en  ordentlig  Øresusen,  men  der 
var  aldrig  noget  Ilde  meent  i  det;  man  følte,  at 
man  var  lige  gode  Venner,  og  at  man  Dagen  efter 
kunde  faa  sit  iig,  naar  man  da  kunde  sin  Lektie. 
Følgen  heraf  var  nu  atter,  at  næsten  Alle  vilde  slutte 
sig  til  Gløding  og  være  Creatianere,  medens  kun 
yderst  faa  oppositionelle  Naturer  vilde  følge  Grøn- 
berg og  være  Darwinister.  Men  paa  den  Maade 
bleve  Partierne  altfor  ulige  til,  at  der  kunde  komme 
en  rigtig  Kamp  istand. 

23* 

For  at  raade  Bod  herpaa  fandt  man  paa  at  til- 
veiebringe  en  større  Ligevægt  mellem  Partierne  ved 
Lodtrækning,  idet  man  trak  Lod  om,  hvem  der 
skulde  være  Darvv^inister  eller  disses  Modstandere. 
Nu  vare  Partierne  lige  stærke,  men  det  viste  sig 
snart,  at  der  var  ingen  rigtig  Kamplyst  mellem 
Darwinisterne,  som  erklærede  sig  yderst  utilfredse 
med  deres  Lod  og  paa  Grund  deraf  viste  en  stærk 
Tilbøielighed  til  at  nedlægge  Vaabnene  og  uden 
videre  svigte  den  Overbevisning,  som  var  tilfalden 
dem  ved  Lodtrækning.  Men  saa  fik  Morten  Rosen 
en  ypperlig  Idee.  Han  nærede  et  specielt  Had  til 
Hr.  Grønberg,  var  som  Følge  deraf  ivrig  Anti- 
Darwinist  og  tog  levende  Del  i  disse  Forhandlinger. 
Hans  Idee  var  nu  den,  at  tredie  Klasse  skulde 
sættes  til  at  være  Darwinister,  saa  vilde  fjerde 
Klasse,  hvori  Morten  selv  var,  overtage  Modpartens 
Rolle.  Herved  skaffede  man  Darwin  et  stort  Antal 
Tilhængere,  da  tredie  Klasse  var  talrig,  medens  paa 
den  anden  Side  fjerde  Klasse,  som  var  den  ældre 
og  følgelig  den  stærkere,  fik  en  glædelig  Udsigt  til 
at  give  Darwinisterne  en  ordentlig  Afbankning. 
Mortens  Idee  blev  modtagen  med  Jubel  af  hans 
Klassekammerater,  medens  tredie  Klasses  Disciple 
ingen  Lyst  havde  til  at  gaa  ind  paa  hans  Forslag. 
Men  det  hjalp  dem  ikke  Noget,  for  man  lod  dem 
vide,  at  hvis  de  ikke  vilde  være  Darwinister,  saa 
skulde  de  faa  Prygl,  men  det  blev  Prygl  uden  Ære ; 
hvis  de  derimod  vilde  overtage  Darwinismens  Parti, 
saa  fik  de  rimeligvis  ogsaa  Prygl,  men  det  blev  Prygl 
med  Ære.  Denne  Appellation  til  Æresfølelsen  und- 
lod ikke  at  gjøre  sin  Virkning,  tredie  Klasse  modtog 

Udfordringen    og    fik  lil  Løn   derfor   Lov  til  at  be- 
sætte Sneborgen,    hvilken    de    skulde  forsvare   mod 
Creatianerne.  Dette  gjorde  de  ogsaa  med  stor  Bravour, 
i  tre  Dage  forsvarede  de  Borgen  med  største  Helte- 
mod.   Men  saa  tog  Creatianerne  sig  sammen,  under 
Mortens  Anførsel    foretoge    de  i  Forening  et  samlet 
Stormløb,    og    nu    blev    endelig  Darwinismens  faste 
Borg    indtagen.    Darwinisterne    lede    et  forfærdeligt 
Nederlag   og  bleve   tilsidst  Alle   nedhuggede  og  be- 
gravede  i  Sneen.     Over    denne   glimrende   Seir  var 
der  stor  Glæde  og  Jubel,    og    saa    blev  der  til  Slut- 
ning holdt  en  stor  Forsoningsfest,  ved  hvilken  tredie 
Klasse    afsvor    sin    kætterske  Darwinisme    og   antog 
Creatianismen   som   den   eneste   rette    og  orthodoxe 
Lære,    hvorefter  der  paa  Ny  oprettedes  et  fast  Ven- 
skab og  Broderskab   mellem  tredie  og  fjerde  Klasse. 
Rygterne    om    alle    disse   Begivenheder    naaede 
selvfølgelig  viden  om  og  kom  da  ogsaa  for  Rektorens 
og  Lærernes  Øren  og  vakte  megen  Munterhed.    En 
var  der  dog,  som  ikke  tog  sig  Sagen  saa  let,  og  det 
var  Adjunkt  Grønberg.    Han  var  i  høieste  Grad  op- 
bragt over,  at  man  saaledes  tillod  Disciplene  at  drive 
Spot  med  et  af  Aarhundredets  største  Navne  og  gik 
derfor  til  Rektoren  og  forlangte,    at  saadanne  kaade 
Lege    skulde    forbydes    Disciplene.      Men    Rektoren 
svarede  ham  med  det  bekjendte  Citat :  pueri  piierilia 
travtant    —    og    at    man    maatte  tilstaa   dem  en  vis 
Frihed  i  deres  Lege,  hvilke  man  ikke  kunde  tillægge 
nogen  dybere  Betydning. 

Adjunkt    Grønberg     var    yderlig    utilfreds    med 
denne  Rektorens  Slaphed,    som    han    kaldte  det,  o^ 

lod  nu  sin  Vrede  gaa  ud  over  fjerde  Klasse,  der 
havde  havt  den  Frækhed  at  optræde  som  Darwin- 
ismens Bekæmpere.  Navnlig  var  Morten  Rosen 
Gjenstand  for  hans  Forfølgelse,  thi  han  vidste  godt, 
at  Morten  var  den  egentlige  Hovedmand  i  alle  disse 
Spektakler,  ja  Morten  havde  endog  havt  den  Ufor- 
skammethed i  en  Time,  da  de  havde  »grønne  Hunde«, 
aabenlyst  at  erklære,  at  han  slet  ikke  troede  paa  al 
Darwins  dumme  Snak,  hvilken  frække  Tale  strax 
havde  indbragt  ham  et  Par  dygtige  Ørefigen,  som 
dog  ikke  havde  skaffet  ham  nogen  dybere  Indsigt  i 
Darwins  Lære.  Da  nu  Grønberg  med  hver  Dag 
blev  utaaleligere,  var  det  ogsaa  Morten,  som  først 
undfangede  den  Tanke,  at  Klassen  ikke  skulde  finde 
sig  stiltiende  i  alt  dette  Tyranni,  men  give  Hr.  Grøn- 
berg et  ordentlig  Mistillidsvotum.  Dette  Forslag 
vandt  strax  almindeligt  Bifald,  Spørgsmaalet  var  kun, 
hvorledes  et  saadant  Mistillidsvotum  skulde  formes. 
Herom  yttredes  der  forskellige  Meninger,  indtil  ende- 
lig Mortens  Mening  trængte  igjennem,  at  man  burde 
give  et  saadant  Mistillidsvotum  den  simpleste  og 
klareste  Form  og  bare  skrive  med  store  Bogstaver 
paa  Tavlen:  Hr.  Grønberg  er  efter  vor  Mening  en 
Tyran  og  et  Fæ.  Endvidere  foreslog  Morten,  at 
man  skulde  ikke  lade  nogen  Enkelt  skrive  dette,  thi 
da  kunde  han  komme  i  Fortræd  derover,  men  man 
skulde  lade  de  ni  eller  ti  Øverste  i  Klassen  skrive 
hver  sit  Ord.  Paa  den  Maade  var  der  Ingen,  som 
kom  til  at  bære  Ansvaret,  thi  hvert  af  Ordene  for  sig 
var  jo  ganske  uskyldigt,  og  først  Sammenstillingen 
kunde  paaføre  Ansvar,  men  dette  bortfaldt  jo  ganske, 

naar  Ingen  havde  stillet  Ordene  sammen,  men  Ordene 
havde  gjort  det  ganske  af  sig  selv.  Netop  som  Morten 
udviklede  dette  under  almindelig  Tilfredshed,  gik 
Døren  op,  og  Hr.  Grønberg  traadte  ind.  Øieblikke- 
lig  Stilhed  indtraadte,  og  Timen  gik  paa  sin  vanlige 
trevne  Vis.  Forslagets  videre  Behandling  blev  da 
opsat  til  næste  Dag. 

Det  er  dog  mærkeligt,  hvor  de  gode  Ideer  mylre 
frem,  naar  man  først  har  sat  dem  i  Bevægelse  — 
det  er,  ligesom  om  den  ene  kaldte  paa  den  anden. 
Og  Morten  Rosen  var  et  forslagent  Hoved,  af  hvis 
frugtbare  Hjerne  de  nye  Ideer  skøde  op  som  Padde- 
hatte en  regnfuld  Efteraarsnat.  Da  han  næste  Morgen 
gik  til  Skolen,  følte  han  Betænkelighed  ved  sit  tid- 
ligere Forslag  at  skrive  paa  Tavlen  simpelthen:  Hr. 
Grønberg  er  et  Fæ.  Thi  det  kunde  dog  næppe  være 
aldeles  ansvarsfrit  at  udtale  sin  Mening  om  en  af 
Skolens  Lærere  paa  en  saa  uforbeholden  Maade. 
Men  saa  var  det,  at  der  pludselig  lyste  en  ny  Idee 
op  for  ham  i  al  sin  Glands  —  man  kunde  indsætte 
Darwins  Navn  istedetfor  Grønbergs  og  skrive:  Darwin 
er  et  Fæ.  Dette  kunde  man  gjøre  aldeles  ansvars- 
frit og  uden  mindste  Risiko  for  sine  Øren  eller  sin 
Ryg,  thi  vi  leve  jo  i  et  frit  Land,  hvor  der  er  fuld- 
kommen Ytringsfrihed,  og  Skolens  Disciple  maatte 
da  ligesaa  vel  have  Lov  at  sige  deres  Mening  om 
den  berømte  Naturforsker  som  alle  Andre  i  Jovik. 
Og  hvad  der  var  det  Bedste  ved  det  Hele,  Grønberg 
vilde  blive  knusende  arrig,  meget  mere,  end  om 
hans  eget  Navn  havde  staaet  der  —  og  saa  kunde 
han  dog  ikke  gjøre  dem  Noget  derfor. 

Morten  lo  høit  og  gned  sig  i  Hænderne  ved 
Tanken  om  denne  Spas.  Men  atter  dukkede  en  ny 
Idee  op  for  ham  og  fordunklede  næsten  den  for- 
rige. Man  kunde  skrive  det  paa  Fransk:  Darwin 
est  une  grande  bete.  Det  vilde  ærgre  Hr.  Grønberg 
dobbelt,  naar  han  fik  det  at  se  paa  sit  eget  kjære 
Sprog,  hvilket  han  altid  berømmede  som  det  første  i 
Verden.  Og  med  genialt  Blik  saae  Morten  strax  den 
lykkelige  Tvetydighed,  hvoraf  det  franske  Sprog 
mere  end  noget  andet  er  i  Besiddelse,  hvad  der  i 
saa  fortrinlig  Grad  gjør  det  skikket  til  at  være 
Diplomaternes  Sprog.  De  anførte  Ord  kunde  nemlig 
baade  forstaaes  i  den  alt  meddelte  Betydning,  men 
de  kunde  ogsaa  oversættes:  Darwin  er  et  stort  Dyr, 
og  var  jo  i  saa  Fald  kun  det  kortfattede  fyndige  Ud- 
tryk for  Darwins  egen  Lære,  at  Menneskene  ere 
gradvis  omformede  Dyr. 

Fuld  af  alle  disse  lykkelige  Paafund  kom  Morten 
i  Skolen  og  meddelte  dem  strax  til  sine  Kammerater. 
Alle  fandt,  at  dette  var  noget  af  det  Fineste,  som  en 
menneskelig  Hjerne  endnu  havde  udklækket.  Da  man 
imidlertid  ikke  havde  fransk  Time  den  Dag,  ved- 
toges det  at  opsætte  det  til  næste  Dag,  da  man  oven- 
ikjøbet  havde  Grønberg  i  sidste  Time,  saa  at  Dagen 
kunde  ende  med  stor  Knaldeffect.  løvrigt  lovede 
man  hinanden  ubrødelig  Taushed  og  ubrødeligt 
Sammenhold. 

Spændt  Forventning  herskede  i  Klassen  næste  Dag, 
da  Hr.  Grønbergs  franske  Time  kom.  Efter  Morten 
Rosens  snilde  Paafund  stillede  fem  Disciple  sig  op 
foran  Tavlen  og  skrev  hver  sit  Ord,   Morten  havde 

forbeholdt  sig  at  skrive  Darwins  Navn,  hvilket  han 
udførte  med  et  kjækt  Sving.  Derpaa  indtoge  de 
deres  Pladser,  og  nu  sadde  Alle  stille  og  ventede. 
Der  herskede  den  skjønneste  Ro  og  Stilhed,  da 
Grønberg  traadte  ind.  Han  kastede  et  hurtigt  Blik 
hen  over  Klassen,  hængte  Hat  og  Frakke  fra  sig  og 
stillede  sin  Spanskrørsstok  med  det  zirligt  udskaarne 
Haandtag  hen  i  en  Krog.  Den  var  velkjendt,  da 
Hr.  Grønberg  af  og  til  benyttede  den  som  et  væk- 
kende Opmuntringsmiddel. 

Grønberg  satte  sig  op  paa  Kathedret  og  begyndte 
strax  at  examinere.  Han  var  aabenbart  i  daarligt 
Humør  og  sad  og  skyggede  med  Haanden  over 
Øinene,  som  om  han  allerhelst  ikke  vilde  se  paa 
disse  Drenge,  der  voldte  ham  saa  mange  Ærgrelser. 

Examinationen  gik  tørt  og  mekanisk,  den  Ene 
kaldtes  op  efter  den  Anden  og  aflirede  sin  Lektie. 
Grønberg  sad  stadig  i  samme  uforandrede  Stilling. 
En  lønlig  Frygt  begyndte  at  røre  sig  i  Disciplenes 
Hjærter,  at  han  overhovedet  slet  ikke  skulde  se  hen 
paa  Tavlen,  og  hele  den  snedigt  udfundne  Plan  være 
spildt.  De  mere  dristige  begyndte  alt  at  spekulere 
over,  om  ikke  en  Papirskugle,  som  blev  kastet  mod 
Tavlen,  kunde  give  Hr.  Grønberg  et  fornødent  Vink 
om  at  vende  sit  Blik  mod  Tavlen. 

Saa  kom  Morten  Rosen  op.  Han  oplæste  og 
oversatte  et  Stykke. 

»Hvorledes  staver  Du  empereur:'<^  spurgte  Grøn- 
berg. 

■»A — lu — p«  begyndte  Morten. 

»Hvad  for  Noget?«  raabte  Grønberg.  »Veed 
din  lange  Dosmer  ikke  bedre  Besked?     Om  igjen!« 

»A — m — p,«  gjentog  Morten,  der  meget  godt 
vidste  Besked,  men  anvendte  samme  Fremgangs- 
maade  som  Toreadoren,  der  muntrer  Tyren  ved  at 
sætte  en  æggende  Brandpil  i  den. 

Det  lykkedes.  Grønberg  sprang  op  fra  Stolen 
og  raabte:  »Nu  har  jeg  dog  aldrig  hørt  Mage  til 
kolossal  Dumhed!  Gaa  hen  til  Tavlen  og  skriv  det 
op,  at  hele  Klassen  maa  beskue  din  pyramidalske 
Uvidenhed!« 

Nu  maatte  det  komme.  Alle  Drengene  duvede 
Hovederne  uvilkaarligt  i  Forventning  af  det  Uveir, 
som  i  næste  Øieblik  vilde  bryde  løs  over  dem. 

Morten  slentrede  hen  til  Tavlen  og  begyndte 
at  skrive  sit  a — m — p —  etc.  med  urokkelig  Alvor 

»Han  bliver  ved!  han  bliver  ved!«  raabte  Grøn- 
berg, foer  ned  af  Kathedret  hen  til  Tavlen,  gav 
Morten  et  dygtigt  Knubs  i  Siden  og  skreg:  »Giv 
mig  Kridtet!« 

Morten  gav  ham  rolig  Kridtet,  Grønberg  greb 
det  heftig,  løftede  Haanden  for  at  skrive,  men  foer 
i  samme  ØiebHk  tilbage,  idet  hans  Øine  faldt  paa 
den  skæbnesvangre  Indskrift. 

»Hva  —  hva  —  hvad  er  det?«  hvæsede  han, 
næsten  ude  af  Stand  til  at  tale. 

»Det  er  en  Indskrift,«  sagde  Morten. 

»En  Indskrift!  men  hva  —  hvad  staar  der?  læs!« 
raabte  Grønberg,  idet  han  snappede  efter  Veiret,  ude 
af  sig  selv  af  Harme. 

»Darwin  est  une  grande  béte,<^  læste  Morten  op 
med  saa  ensformig  Betoning,  som  om  det  havde 
været  hans  Lektie. 

»Grande  bete!  grande  bete!«  gjentog  Grønberg 
og  sprang  tilbage  paa  sit  Katheder.  »Nei,  veed  I, 
hvem  der  er  nogle  grande  Bæster?  det  er  I,  for  I 
er  Allesamme  Bæster,  I  er  ikke  engang  Menneske- 
bæster, men  I  er  Hestebæster,  I  er  Æselsbæster,  for 
det  er  de  største  af  alle  Bæsters- 
Drengene  sad  og  gottede  sig.  En  sagte  Knistren 
hørtes  oppe  fra  øverste  Bænk,  det  var  den  lille  Søren 
Nyholm,  som  var  af  et  meget  lystigt  Gemyt  og  nu 
havde  den  største  Nød  med  at  holde  sin  Latter  til- 
bage. 

»Veed  I,  hvad  I  har  gjort?«  tordnede  Grønberg 
videre  oppe  fra  Kathedret.  »I  har  haanet  et  af 
Videnskabens  største  Navne!  I  har  viist  Eder  som 
nogle  raa  Barbarer  i  denne  elendige  By!  Men  tro 
ikk'e,  at  denne  Raahed  skal  forblive  ustraffet!  Jeg 
skal  mælde  Eder  for  Rektor,  og  den  Skyldige  skal 
strax  blive  udvist  af  Skolen!  Hvem  er  den  Skyl- 
dige? Hvem  er  den  Frække,  der  med  vanhellig 
Haand  har  krænket  Skolens  Helligdom?« 

Ingen  svarede.  Søren  Nyholm  havde  puttet  tre 
Fingre  i  Munden  og  bed  i  dem,  aldeles  purpurrød 
i  Ansigtet.  Denne  Nydelse  var  altfor  stor,  han  var 
nærved  at  sprænges! 

»Hvem  er  den  Skyldige?  Naa  kan  I  ikke  sige 
det?  O  hvad  det  dog  er  for  en  elendig  Kryster, 
der  nu  ryster  og  bæver  og  feigt  dølger  sig  og  søger 
at  skjule  sin  lave  Usselhed.« 

»Vi  har  Allesammen  skrevet  det,«  sagde  Morten, 
der  fandt,  at  dette  var  at  gaa  Disciplenes  Ære 
for  nær. 

»Saa  I  har  Allesammen  skrevet  det?  Det  er 
altsaa  Mytteri  og  Sammenrotteise.  Der  er  de  haardeste 
Straffe  for  Sligt.  Havde  I  skrevet,  at  jeg  er  et 
stort  Fæ,  eller  at  Rektor  er  et  Fæ  —  det  kunde 
til  Nød  tilgives  som  drengeagtig  Kaadhed,  men 
at  haane  et  af  Videnskabens  største  Navne,  det  er 
mere  end  Kaadhed,  det  er  dæmonisk  Ondskab !  Men 
er  I  besatte  af  Djævelen,  saa  skal  jeg  være  Mand 
for  at  drive  ham  ud  af  Eder!« 

Grønberg  sprang  ned  af  Kathedret  og  tog  sin 
Spanskrørsstok.  Situationen  begyndte  at  blive  al- 
vorlig. Søren  Nyholm  trak  Fingrene  ud  af  Munden, 
nu  kunde  han  nok  betvinge  sin  Latter  uden  kunstige 
Hjælpemidler. 

»Da  jeg  forleden  Dag  talte  med  Rektor  om 
Eder,  .sagde  han:  piieri  puerilia  tractant!  Nu  vel: 
ere  I  virkelig  slige  piieri,  saa  skal  I  ogsaa  trakteres 
piieriliter!  Nu  skal  hele  Klassen  komme  herop  og 
faa  Strambux  lige  fra  Duxen  til  Fuxen!« 

Morten  reiste  sig  og  sagde  med  Værdighed: 
»Det  har  De  ikke  Lov  til,  Hr.  Grønberg!« 

»Har  jeg  ikke  Lov  til  det?« 

»Nei,  thi  for  det  Første  har  De  ikke  Lov  til  at 
slaa  os,  og  for  det  Andet  staar  der  ikke  Andet,  end 
hvad  Darwin  selv  har  lært.« 

»Er  Du  gal.  Dreng?« 

»Nei  jeg  er  ikke.  Darv^in  lærer  jo,  at  alle 
Mennesker  ere  kun  Dyr,  som  kunne  tale,  og  da  han 

jo  selv  er  en  stor  Mand,  maa  han  følgelig  være 
et  stort  Dyr,  iine  grande  bete  —  og  Andet  staar  der 
jo  ikke  paa  Tavlen.« 

Grønberg  blev  øiensynlig  bragt  noget  i  Forvir- 
ring ved  denne  Forsvarstale.  Han  lagde  Stokken 
fra  sig  over  Kathedret  og  sagde  ærgerlig:  »hvad  er 
nu  det  for  Dumheder,   Du   kommer  med,  Morten!« 

Morten  blev  til  Gjengjæld  mere  kæk,  da  han 
saae  Grønbergs  Forlegenhed,  og  fortsatte  derfor: 
»Det  er  jo  netop  det,  som  De  selv  har  lært  os,  Hr. 
Grønberg,  og  som  De  saa  ivrig  har  forsvaret.  Vi 
Mennesker  skulle  slet  ikke  være  saa  hovmodige  og 
tale  om,  at  vi  ere  skabte  i  Guds  Billed,  men  smukt 
huske  paa,  at  vore  Stamfædre  ere  et  Par  Orang- 
utanger eller  Gorillaer.« 

»Vi  er  Svin,  Fa'lil,  øf!  øf!«  gryntede  Søren 
Nyholm  og  fik  Klassen  til  at  le. 

Men  dette  holbergske  Citat  var  yderst  uheldig 
anbragt,  thi  det  vakte  atter  Adjunkt  Grønbergs  fulde 
Vrede  og  fremkaldte  derved  den  Krise,  som  det  var 
lykkedes  Morten  at  afværge. 

»Jeg  seer  nok,  hvordan  det  er  fat  med  Eder,« 
raabte  han  og  greb  atter  Stokken.  »I  er  ikke  blot 
Svin,  men  I  er  Æsler  og  Slyngler  Alle  tilhobe.  I 
er  Eders  Fædres  værdige  Sønner,  fødte  med  et  dorsk 
Trællesind  i  denne  idiotiske  By,  der  fra  sin  første 
Begyndelse  har  havt  Aandssløvhedens  Trællemærke 
skrevet  paa  sin  Pande.  Men  vent!  med  Jer  skal 
jeg  nok  faa  Bugt,  og  nu  skal  I  faa  de  Prygl,  som 
Eders  dumme  Fædre  længe  har  fortjent.  Nummer 
Et,  kom  herop!« 

Duxen,  en  lille  spinkel  Fyr  med  blegt  Ansigt 
og  et  Par  store  kloge  Øine,  reiste  sig  og  gik  med 
langsomme  Skridt  op  imod  Kathedret. 

»Læg  Dig  over  Bordet  der!«  kommanderede 
Grønberg,  og  gav  ham  dernæst  med  høistegen  Haand 
tre  dygtige  Slag  af  Stokken.  Duxen  reiste  sig  atter 
og  gik  tilbage  til  sin  Plads;  han  var  ildrød  i  Hovedet; 
det  var  første  Gang,  at  Sligt  var  overgaaet  ham  i 
hans  Skolegang. 

»Nummer  To!«  kommanderede  Grønberg  — 
saa  kom  først  Nummer  To  og  derefter  Nummer 
Tre  og  fik  samme  Behandling. 

Nummer  Fire  var  Søren  Nyholm  —  han  fik 
endnu  et  dueligt  Extrarap  til  Løn  for  sit  holbergske 
Citat.  Da  han  gik  tilbage  til  sin  Plads,  gned  han 
sin  Bagdel  og  skar  saadanne  pudsige  Grimasser,  at 
Klassen  paa  Ny  brast  i  Latter.  Herover  blev  Grøn- 
berg end  mere  rasende,  og  han  slog  til  med  for- 
doblet Kraft  paa  de  arme  Syndere,  som  kom  efter 
Søren. 

Men  nu  kjendtes  det  først  ret,  at  det  var  det 
ægte  Jøvikingeblod,  som  flød  i  Drengenes  Aarer. 
Ikke  En  gav  et  Skrig  fra  sig,  men  med  en  haard- 
nakket  Taushed,  som  var  Efterkommerne  af  Nordens 
gamle  Vikinger  værdig,  toge  de  deres  Hug  og  satte 
sig  i  mørk  Taushed  paa  deres  Plads.  Derimod  fik 
Grønberg  at  kjende,  at  han  ikke  havde  faaet  de 
gamle  Vikingers  Kæmpestyrke  i  Arv,  thi  hans  Arm 
begyndte  kjendelig  at  trættes,  og  det  var  kun  med 
Nød  og  Neppe,  at  han  naaede  hele  Klassen  gjennem, 

og  de  Sidste  slap  rigtignok  lettere  derfra  end  de 
Første. 

Da  han  omsider  var  færdig,  tordnede  han:  »Nu 
har  jeg  lært  Jer  mores,  Drenge,  og  jeg  tænker,  at 
I  for  Fremtiden  skulle  tale  med  tilbørlig  Respekt 
om  et  af  Kulturens  og  Videnskabens  største  Navne!« 
Dermed  trak  han  sin  Overfrakke  paa,  tog  Hat  og 
Stok  og  ilede  ud  af  Døren. 

Neppe  var  Døren  lukket  efter  ham,  før  Søren 
Nyholm,  som  nu  atter  var  kommen  sig  af  sin  For- 
skrækkelse, lystig  gav  sig  til  at  synge : 

»Saadan  fik  hele  Klassen  da  Prygl, 
Tralalala  lalala  lalalala! 
Og  det  var  nu  bare  for  Darwins  Skyld! 
Tralalala  lalala  lalalala!« 

Men  Morten  Rosen  gik  hen  til  Tavlen,  tog 
Svampen,  slettede  Darwins  Navn  ud  og  skrev  med 
store  Bogstaver  Grønbergs  isteden,  thi  det,  meente 
han,  at  han  nu  var  i  sin  fulde  Ret  til  at  gjøre. 

Trods  Alt  dette  hvilede  der  dog  en  mørk  Stem- 
ning over  Klassen.  Ikke  for  Pryglenes  Skyld  — 
pyt !  det  var  ogsaa  Noget  at  bryde  sig  om !  —  men 
man  følte,  at  hele  Klassens  Ære  havde  lidt  ved 
denne  Behandling.  Og  hvor  vilde  tredie  Klasse  ikke 
jubilere,  naar  den  fik  at  høre,  hvorledes  Hr.  Grøn- 
berg havde  hævnet  dens  lidte  Nederlag  paa  fjerde 
Klasses  Bag!  Man  vedtog  derfor,  at  der  ikke  maatte 
tales  derom  til  Andre;  men  det  Hele  skulde  bevares 
som  en  dyb  Hemmelighed.  Naar  der  slet  ikke  blev 
talt  derom,  kunde  det  jo  betragtes  som  uskeet. 

Slige  Beslutninger  ere  imidlertid  lettere  at  ved- 
tage end  at  gjennemføre.  Om  det  nu,  som  Nogle 
meente,  var  Søren  Nyholm,  der  ikke  kunde  holde 
tæt,  eller,  som  Andre  paastode,  Hr.  Grønberg  havde 
fortalt  Alt  til  Hr.  Plagemann  —  og  at  fortælle  Noget 
til  Overlærer  Plagemann  var  ligesaa  godt  som  at 
sætte  det  i  Jøviks  Avis  —  nok  er  det,  at  allerede 
næste  Formiddag  var  Rygtet  om  fjerde  Klasses  Af- 
bankning  naaet  ud  over  hele  Jøvik,  hvor  det  vakte 
den  største  Sensation.  Og  med  den  livlige  Phantasi, 
som  udmæ'rkede  denne  mærkelige  Bys  Indbyggere, 
satte  man  denne  Begivenhed  i  Forbindelse  med 
Grønbergs  tidligere  Foredrag.  Det  hed  sig  alminde- 
lig, at  Adjunkt  Grønberg  havde  paa  det  Skamme- 
ligste pryglet  og  mishandlet  Disciplene  i  fjerde  Klasse, 
fordi  de  ikke  vilde  tro  paa  Darwins  nye  Lære,  og 
dette  vakte  naturligvis  den  største  Forbittrelse. 

Bager  Rosen,  hvem  dette  kom  for  Øren,  kaldte 
sin  Søn  Morten  for  sig  og  fik  af  ham  en  omstænde- 
lig og  sandfærdig  Beretning  om  hele  Begivenheden. 
Bageren  lo  deraf  og  trøstede  Morten  med,  at  de 
Skrup,  som  han  havde  faaet,  havde  han  vel  nok  for- 
tjent ved  andre  Leiligheder,  hvor  han  vargaaetRam 
forbi.  Men  Tante  Dorthe  kunde  ikke  tage  Sagen 
med  saadan  Sindsro.  Hun,  som  ellers  var  Mildheden 
og  Blidheden  selv,  kom  i  den  stærkeste  Affekt  ved 
Tanken  om  den  Tort,  som  var  vederfaret  hendes 
egen  Morten,  og  det  uagtet  han  var  confirmeret  og 
næsten  voxen.  Hun  dulgte  ikke  sin  Harme,  men 
gik  om  til  andre  af  Byens  Mødre,  der  ganske  delte 
hendes  Opfattelse.    De  ivrige  Damer  ophidsede  hin- 

anden  mere  og  mere  og  udmalede  med  en  gru- 
opvækkende Phantasis  levende  Kolorit  Pryglescenerne 
for  hinanden.  Rent  galt  blev  det,  da  ogsaa  Sem  og 
Cham,  der  begge  nærede  en  dyb  Uvillie  mod  Grøn- 
berg, deltog  i  disse  Debatter  og  meddelte  Pastor 
Popps  Votum  i  Sagen,  ifølge  hvilket  den  stedfundne 
Begivenhed  maatte  betragtes  som  intet  Ringere  end 
en  Christenforfølgelse.  Pastor  Popp  havde  da  ogsaa 
udtalt  som  sin  Mening,  at  man  paa  ingen  Maade 
maatte  lade  denne  Sag  gaa  upaatalt  hen,  thi  hvem 
kunde  vide,  hvad  det  vilde  føre  til?  Denne  Gang 
havde  Adjunkt  Grønberg  indskrænket  sig  til  at  gjen- 
nemprygle  Drengene,  men  næste  Gang  kunde  hans 
Fanatisme  stige  til  en  saadan  Høide,  at  han  maaske 
stak  Øinene  ud  eller  skar  Ørerne  af  dem,  og  saa  var 
det  for  sent  at  skride  ind.  Det  Rigtigste  vilde  der- 
for være,  at  man  indgav  en  Klage  til  Skolens  Rektor, 
som  var  undertegnet  af  Byens  bedste  Borgere,  og 
deri  forlangte,  at  Adjunkt  Grønberg  for  den  almene 
Sikkerheds  Skyld  skulde  afsættes  fra  sit  Embede  og 
forlade  Jøvik. 

Alt  dette  kom  Rektoren  for  Øre,  som  ingen- 
lunde var  glad  derover.  Hans  milde  og  fredsomme- 
lige Natur  følte  sig  pinlig  berørt  af  al  denne  liden- 
skabelige Uro;  han  kunde  hverken  give  den  ene 
eller  den  anden  af  de  stridende  Parter  Medhold  o^^ 
var  derfor  usikker,  hvorledes  han  skulde  gribe  Sagen 
an  paa  rette  Maade.  Af  denne  Uvished  blev  han 
udreven  af  Adjunkt  Grønberg  selv,  der  en  Dag  be- 
gærede en  Samtale  med  ham.  Heri  meddelte  han, 
at    han    agtede    at  søge  tre  Maaneders  Orlov  for  at 

foretage  en  Reise  til  Paris  til  videre  Studium  af  det 
franske  Sprog.  Rektoren  gik  med  Glæde  ind  paa 
denne  Tanke,  der  forekom  ham  at  være  en  heldig 
Udvei  af  den  noget  mislige  Situation;  i  en  saadan 
Mellemtid  kunde  der  vel  atter  komme  Ro  over  Ge- 
mytterne. 

Ansøgningen  blev  indsendt  til  Ministeriet,  den 
forønskede  Tilladelse  blev  given,  og  Grønberg  reiste. 
En  Maanedstid  efter  kom  der  et  stort  Brev  fra  ham 
til  Rektoren.  Heri  underrettede  han  denne  om,  at 
det  var  lykkedes  ham  at  faa  Ansættelse  som  Med- 
arbeider  ved  et  af  de  store  Pariserblade.  Han  ind- 
sendte derfor  en  ny  Ansøgning  om  at  erholde  sin 
Afsked  fra  Skolens  Tjeneste.  løvrigt  yttrede  Grøn- 
berg i  sit  Brev  en  levende  Glæde  over  sin  nye 
Virksomhed,  han  udtalte  sig  deri  med  stolt  Selv- 
følelse som  en  Mand,  der  har  frigjort  sig  fra  den 
lave  Dunstkreds,  i  hvilken  en  ond  Skæbne  hidtil 
havde  fasttryllet  ham,  og  nu  hæver  sig  op  mod 
høiere  og  renere  Lysregioner.  Han  rystede  Støvet 
af  sine  Fødder  og  sagde  Farvel  til  det  elendige  lille 
Jøvik  og  dets  Dannelses-Philisteri,  der  intet  høiere 
Formaal  havde  end  at  kvæle  enhver  Gnist  af  opad- 
stræbende Aand  og  ingen  høiere  Livsnydelse  kjendte 
end  at  dvaske  i  sin  egen  selvgode  Fordummelse. 

Det  lille  Jøvik  yttrede  ganske  vist  ikke  nogen 
dyb  Sorg  over  Tabet  af  den  store  Mand.  Latin- 
skolens Disciple  gave  endogsaa  paa  temmelig  lydelig 
Maade  deres  Glæde  Luft  over  at  være  blevne  fri 
for  en  mindre  af  holdt  Lærer,  og  fjerde  Klasse  ymtede 
om,  at  det  var  den,  som  man  kunde  takke  for  dette 

heldige  Udfald.  I  al  Fald  pleiede  Morten  Rosen  at 
sige,  naar  Talen  senere  faldt  paa  disse  mærkelige 
Begivenheder:  »Ja  det  kan  nu  være  meget  godt, 
hvad  Præsterne  og  Theologerne  havde  at  sige  imod 
Hr.  Grønberg,  men  det  var  dog  os  i  fjerde  Klasse, 
som  fik  røget  Ræven  ud  af  dens  Hule!« 

'interen  gik  imidlertid  sin  stille  Gang,  Solen 
steg  med  hver  Dag  høiere  og  lod  sine  varmende  og 
oplivende  Straaler  falde  over  Jøviks  røde  og  blaa 
Tage,  over  den  speilklare  Sø  og  de  grønne  Marker, 
fra  hvilke  Sneen  efterhaanden  forsvandt,  medens 
Lærken  hævede  sin  jublende  Seirssang  over  dem.  I 
de  store  Skove  begyndte  Fuglesangen  og  tiltog  med 
hver  Dag  i  Styrke.  Alt  spirede,  grønnedes  og  bug- 
nede i  fyldige  Knopper,  Livsfylden  trængte  sig  frem 
med  Magt.  Ogsaa  i  Menneskehjærterne  gryede  og 
gjærede  det,  underlige  Længsler  og  Anelser  rørte  sig 
i  de  Unges  Hjærter,  de  sukkede  uden  at  vide  hvor- 
for —  længtes  uden  at  vide  hvorefter  —  indtil  de 
tilsidst  endte  med  at  forlove  sig  og  være  i  Henryk- 
kelsens syvende  Himmel.  Og  de,  som  ikke  forlovede 
sig,  enten  fordi  de  vare  for  gamle  dertil,  eller  fordi 
de  vare  for  unge  dertil,  eller  fordi  de  maaske  alle- 
rede havde  forlovet  sig  for  længe  siden  og  nu  vare 
baade  gifte  og  hjemfarne  —  de  hjalp  sig  med  at  tale 
om  allehaande  mulige  og  tænkelige  Forlovelser:  det 
var  dog  altid  et  Slags  Surrogat. 

Men  i  dette  Foraar  skulde  man  ikke  nøies  med 
Surrogater,  Om  det  skyldtes  Tilfældet  eller  mulig 
var  en  naturlig  Eftervirkning  af  den  aandelige  Krise, 
man  havde  gjennemgaaaet  i  Vinterens  Løb:  nok  er 
det,  at  der  fandt  et  Par  høist  interessante  og  over- 
raskende Forlovelser  Sted,  der  paa  Ny  satte  den  let 
bevægelige  By  i  Fyr  og  Flamme  og  gav  den  nok  at 
tænke  paa  og  tale  om. 

Gløding  havde  tilbragt  Vinteren  i  Stilhed  med 
sig  selv.  Siden  sine  Skoledage  havde  han  ikke 
levet  saa  ensformigt  og  stille,  men  hvad  der  var  det 
Underligste,  han  havde  ikke  i  lange  Tider  følt  sig 
saa  tilfreds  og  lykkelig.  Sin  daglige  Skolegjerning 
fik  han  mere  og  mere  kjær,  han  havde  godt  Greb 
paa  at  omgaas  Drengene  og  forstod  at  indgyde  dem 
en  passende  Blanding  af  Fortrolighed  og  Respekt. 
Ogsaa  fornam  han  i  fuldt  Maal  det  Beroligende,  som 
laa  i  Pligtopfyldelsen  med  de  fast  ordnede  Timer, 
der  i  en  ugentlig  Rhytme  atter  og  atter  gjentog  sig. 
Det  var,  som  om  de  mange  urolige  Tanker,  der 
tidligere  saa  ofte. havde  plaget  ham  og  hindret  ham 
i  fri  og  ureflecteret  Livsnydelse,  bleve  holdte  borte 
af  den  daglige  Skoleorden,  der  dannede  ligesom  en 
Fæstningsmur,  som  hine  aandelige  Vagabonder  og 
Marodører  ikke  kunde  komme  over,  og  hvorved  han 
holdt  sig  dem  fra  Livet.  Men  hvad  der  var  det 
Vigtigste  af  Alt,  var,  at  hans  Livsmaal  stillede  sig 
fastere  for  ham  end  nogensinde  tidligere.  Det  var 
hans  uventede  Optræden  overfor  Adjunkt  Grønberg, 
der  havde  bevirket  dette.  Naar  han  tidligere  saa 
ofte    havde    tænkt    over    sit    egentlige    Livskald,    da 

færdedes  han  i  Mulighedernes  og  Phantasiernes  ud- 
strakte Rige,  og  han  kunde  ikke  vinde  Fodfæste 
der.  Men  ved  denne  Leilighed  var  han  for  første 
Gang  kommen  i  Berøring  med  VirkeHgheden,  og 
han  havde  herved  gjort  helt  nye  Erfaringer.  Det 
var  gaaet  op  for  ham,  at  hvad  det  kom  an  paa, 
var  ikke  den  megen  Prædiken  og  de  mange  Ord, 
men  at  der  blev  talt  paa  rette  Maade.  Og  her  var 
nu  det  Mærkelige  indtraadt,  at  de,  som  nærmest  vare 
kaldede  til  at  tage  Ordet  ved  denne  Leilighed,  havde 
grebet  Sagen  forkert  an  og  derved  fremkaldt  For- 
virring, medens  det  først  var  lykkedes  ham  at  klare 
Spørgsmaalene  og  bringe  Ro  og  Fred  i  de  oprørte 
og  ængstede  Gemytter.  Der  var  herved  vaagnet  en 
Selvfølelse  i  ham,  som  han  tidligere  ikke  havde 
kjendt,  men  hvilken  han  nu  fornam  som  en  sikker 
Basis  for  sin  kommende  Livsvirksomhed.  Saa  havde 
han  dog  engang  udrettet  Noget  i  Livet,  medens  han 
hidtil  kun  havde  færdedes  i  sin  egen  Tankeverden. 
Og  var  det  Held,  han  havde  havt,  ikke  et  Finger- 
peg for  ham,  at  her  varVeien,  han  skulde  gaa,  den 
Livsopgave,  som  netop  han  skulde  løse,  og  hvilken 
han  saa  længe  havde  søgt  efter  uden  at  kunne  finde 
den? 

Tanken  om  at  blive  Præst,  hvilken  han  tidligere 
havde  skudt  fra  sig  i  Uvillie  og  med  et  vist  Ubehag, 
stillede  sig  nu  i  et  andet  Lys  for  ham,  og  han  be- 
gyndte at  omfatte  den  med  Kjærlighed  og  Fortrolig- 
hed. Men  underligt  nok  var  det,  at  hver  Gang  han 
tænkte  herpaa,  kom  han  med  det  Samme  til  at  tænke 
paa  Edele.     Hendes  Ord,   som  han  i  tidligere  Sam- 

taler  havde  afviist  med  Overlegenhed,  havde  haget 
sig  fast  i  ham,  de  laa  og  groede  i  hans  Sjæl, 
hvor  de  voxede  en  langsom,  men  sikker  Væxt.  Paa 
hans  ensomme  Vandringer  i  Skoven  dukkede  de 
uvilkaarligt  op  for  hans  Erindring,  og  han  nødtes 
til  at  give  hende  Ret.  Var  det  dog  ikke  besynder- 
ligt, at  denne  unge  Pige,  der  langt  fra  havde  læst 
eller  tænkt  over  Saameget  som  han,  og  som  aldrig 
havde  været  udenfor  sit  Fædrelands  snævre  Grændser, 
medens  han  i  et  uroligt  Reiseliv  havde  gjennem- 
krydset  det  halve  Europa  —  at  hun  dog  oftere  havde 
seet  rigtigere  paa  Livet  end  han,  og  at  hun  med  en 
forunderlig  Sikkerhed  kunde  ramme  Sagens  egent- 
lige Kærnepunkt,  medens  hans  overlegne,  men 
urolige  Dialektik  usikkert  famlede  efter  et  fast  Holde- 
punkt? Og  med  Skamfuldhed  maatte  han  tilstaa 
for  sig  selv,  at  hendes  Tænkemaade  var  finere  og 
mere  høisindet  end-  hans.  Navnlig  var  der  en 
Yttring,  som  ofte  vendte  tilbage  i  hans  Tanker:  han 
havde  sagt,  at  Præsterne  saa  ofte  bleve  til  Latter  og 
Spot,  og  hun  havde  dertil  svaret,  at  hvis  dette  for- 
holdt sig  saa,  var  dette  saa  meget  større  Grund  til 
at  blive  Præst,  thi  Ingen  kunde  dog  være  en  større 
Velgjører  mod  Menneskene  end  den,  som  forkyndte 
dem  Sandheden  trods  deres  Uvillie  og  Spot. 

Men  medens  saaledes  Edeles  Ord  og  Edeles 
Billede  idelig  vare  i  hans  Tanker,  skyede  han  Edele 
selv.  Ikke  at  han  havde  Noget  imod  hende  — 
tværtimod  hans  Kjærlighed  til  hende  steg  Dag  for 
Dag,  og  naar  den  Tanke  stundom  faldt  ham  paa 
Sinde,    at    han    muligvis   kunde  vinde  hende  til  sin 

Hustru,  da  fornam  han  ligesom  en  forhøiet  Livs- 
følelse gjennemstrømme  sig.  Men  til  andre  Tider 
paakom  der  ham  igjen  Tvivl  og  Ængstelse,  og  saa 
sagde  han  til  sig  selv,  at  han  vilde  indtil  Videre 
slet  Intet  gjøre,  men  blot  søge  at  bevare  den  Ro, 
som  han  for  Tiden  nød  i  fuldt  Mnal.  Som  en  Rei- 
sende, der  efter  svære  Storme  omsider  har  fundet 
Havn,  nødig  forlader  den  for  atter  at  begive  sig  ud 
paa  det  urolige,  svigefulde  Hav,  hvor  maaske  nye 
Storme  og  Skibbrud  venter  ham  —  saaledes  vilde 
Gløding  helst  blive  i  den  indre  Tilfredshed  og  Glæde, 
som  nu  var  bleven  ham  til  Del,  og  ikke  saasnart 
atter  begive  sig  ud  paa  de  dybere  Følelsers  store  og 
urolige  Hav.  Han  indskrænkede  derfor  sine  Besøg 
hos  Rektorens,  hvor  han  tidligere  havde  været  en 
hyppig  Gæst,  undgik  at  være  alene  med  Datteren  og 
samtalede  helst  med  Faderen. 

Men  det  kunde  Edele  slet  ikke  forstaa.  Hun 
troede,  at  Grunden  til  hans  underlige  Adfærd  var  den, 
at  han  endnu  stedse  nærede  Vrede  over  det  ubesin- 
dige Ord,  og  det  bedrøvede  hende.  Hun  vilde 
gjerne  tilstaa  sin  Uret  for  ham  og  bede  ham  om 
Forladelse,  men  hun  fik  aldrig  Leilighed  dertil.  Dette 
pinte  hende  saa  meget  mere,  som  netop  hans  Optræden 
den  følgende  Aften  havde  gjort  et  dybt  Indtryk 
paa  hende.  Der  var  en  Klarhed  over  hans  Tanker, 
er  saadant  Udtryk  af  Mandighed  og  Kraft  hvilede 
over  ham,  at  hun  bøiede  sig  for  ham  i  Ærefrygt  og 
følte,  at  den  unge  Mand  bar  hendes  Livs  Lykke  i 
sin  Haand.     Saa    havde    hun    ventet  ham  Dag  efter 

Dag,  men  han  kom  ikke,  og  naar  han  kom,  var  det 
paa  flygtige  Besøg.  Lidt  efter  lidt  begyndte  der  atter 
at  komme  en  Følelse  af  Bitterhed  op  i  hendes  Sind: 
var  han  virkelig  saa  uforsonlig,  saa  smaalig,  at  han 
slet  ikke  vilde  tilgive  hende  hint  Ord?  Og  hvor- 
ledes turde  hun  haabe  paa  fuld  Fortrolighed  og  fuld 
Livslykke  mellem  dem,  naar  et  eneste  uoverlagt  Ord 
kunde  reise  en  uoverstigelig  Skillemur  mellem  dem  ? 
Nei  saa  var  det  bedre,  at  de  skiltes  og  gik  Hver 
sine  Veie,  fremfor  et  Samliv,  hvor  Mangel  paa 
gjensidig  Forstaaelse  og  Overbærenhed  atter  og  atter 
vilde  fjerne  dem  fra  hinanden.  Disse  Tanker  tyngede 
Edele  saameget  mere,  som  hun  ingen  havde  at  betro 
sig  til.  Hendes  Fader  elskede  hende  høit,  men  han 
var  altfor  optagen  af  sin  Skolevirksomhed  og  sine 
lærde  Studier,  til  at  hun  kunde  henvende  sig  til 
ham.  Og  Frederikke,  hendes  bedste  Veninde,  med 
hvem  hun  ellers  pleiede  at  forhandle  Alt,  hvad  der 
laa  hende  paa  Sinde,  havde  hun  i  dette  Tilfælde  en 
vis  Sky  for;  hun  frygtede,  at  hun  dog  ikke  ret 
kunde  forstaa  hende,  og  naar  hun  en  enkelt  Gang 
havde  villet  lede  Samtalen  hen  i  denne  Retning, 
var  det,  som  om  hendes  Tunge  pludselig  blev  bunden, 
og  hun  følte,  at  hun  evnede  ikke  at  faa  et  Ord 
frem  over  sine  Læber. 

Saa  hændtes  det  en  lys  og  klar  Eftermiddag 
sidst  i  April,  at  Rektoren  fik  Besøg  af  Gløding. 
Denne  havde  nogle  Skolesager  at  tale  om,  men  der- 
efter faldt  de  hen  i  en  dyb  philosophisk  Samtale 
om  Forholdet  mellem  det  organiske  og  de:  Uorganiske, 
et  Æmne,    som  Rektoren   flere  Gange  havde  drøftet 

med  Gløding.  En  god  Time  kunde  være  gaaet,  da 
udbrød  Rektoren  pludselig:  »Nu  sidde  vi  To  her 
og  tale  om  Celler  og  Frøkorn  og  Væv,  og  ude  i 
Haven  er  det  deiligste  Blomsterflor  ifærd  med  at 
komme  frem.  Lad  os  gaa  ud  og  se  paa  det:  det  er 
dog  Liv  og  Farve  og  Virkelighed  og  langt  bedre 
end  de  abstrakte,  graa  Theorier,  vi  her  sidde  og 
plage  os  med.« 

De  reiste  sig  og  gik  ud  i  Haven.  Her  traf  de 
Edele,  som  var  i  Færd  med  at  vande  nogle  Blomster. 
Hun  hilste,  idet  de  gik  forbi,  men  Rektoren  sagde 
til  hende:  »Sæt  Vandkanden  fra  Dig,  min  Pige,  og 
følg  med  —  jeg  vil  vise  Gløding  vore  Hyacinther.« 

Edele  adlød  og  fulgte  med,  dog  uden  at  tage 
Del  i  Samtalen.  Saa  kom  de  til  Hyacintherne,  hvor 
Rektoren  fortabte  sig  i  en  Lovprisning  af  deres  sjeldne 
og  mærkelige  Egenskaber,  indtil  en  Pige  kom  løbende 
fra  Huset  og  bad  Rektoren  komme  op,  da  en  af 
Skolens  Lærere  gjerne  vilde  tale  et  Par  Ord  med 
ham. 

»Ja  saa  undskyld  mig  nogle  Øieblikke,«  sagde 
Rektoren  til  Gløding,  »jeg  skal  strax  være  her  igjen.« 
Og  inden  denne  fik  sagt  Noget,  var  han  allerede 
borte,  efterladende  Gløding  og  Edele  alene. 

Gløding  stod  med  Blikket  fæstet  paa  Blomsterne 
og  sagde  derpaa:  »Det  er  et  sandt  Ord  af  Digteren: 


Der  kalder  Intet  dog  saa  tryllerisk 
De  svundne  Dages  Følelser  tilbage 
Som  Blomsterduft  og  oramle  Melodier. 

Den  stærke  Duft  af  Hyacintherne  kalder  lyslevende 
frem  for  min  Erindring  en  deilig  Foraarsmorgen  i 
en  af  Villahaverne  ved  Comosøen.« 

»Var  der  da  saamange  Hyacinther?« 

»Det  vil  jeg  just  ikke  sige,  men  der  var  en 
sødt  berusende  Blomsterduft,  netop  som  nu  i  dette 
Øieblik.« 

Greben  af  sine  Minder  begyndte  Gløding  at 
skildre  de  norditalienske  Bjergsøer  med  deres  rige 
Blomsterfylde  og  herlige  Naturomgivelser.  Han  for- 
talte let  og  utvungent,  og  et  Par  Spørgsmaal,  som 
Edele  gjorde,  fremskyndede  hans  Lyst  til  at  fortælle. 
Edele  lyttede  til  med  Glæde;  det  forekom  hende, 
som  det  gamle  Forhold  mellem  dem  atter  var 
vendt  tilbage,  uden  at  hun  kunde  begribe,  hvad 
Grunden  var  dertil.  Hun  følte  sig  saa  let  og  glad 
i  Sindet,  som  hun  ikke  længe  havde  følt  sig,  og 
det  var  hende,  som  om  et  tungt  og  trykkende  Jern- 
baand  brast  og  en  ny  Livslyst  gjennemstrømmede 
hende.  I  den  glade  Fornemmelse  af  en  aandelig 
Frihedsfølelse  sagde  hun,  da  den  muntre  Samtale 
et  Øieblik  standsede:  »De  holder  Dem  ikke  Skriftens 
Ord  efterrettelig.  Adjunkt  Gløding,  at  man  skal  ikke 
lade  Solen  gaa  ned  over  sin  Vrede.« 

»Hvad  mener  De?«  spurgte  Gløding,  overrasket 
ved  denne  pludselige  Vending. 

»Jeg  mener,  at  De  har  ladet  Deres  Vrede  hvile 
over  os  hele  Vinteren  igjennem,  og  først  nu  synes 
det,  at  den  milde  og  varme  Foraarssol  er  istand  til 
at  betvinge  den.« 

»Min  Vrede?  og  hvad  har  jeg  da  at  være  vred 
over  ? « 

»O  De  behøver  ikke  at  forstille  Dem,  for  det 
veed  De  saamænd  meget  godt.  Jeg  talte  engang  i 
Vinter  et  ubesindigt  Ord  til  Dem,  som  jeg  mange 
Gange  har  fortrudt  siden  og  gjerne  vil  bede  Dem 
om  Tilgivelse  for.« 

»Jeg  har  Intet  at  tilgive  Dem,  men  tværtimod 
meget  at  takke  Dem  for,  Edele.« 

»Nu  søger  De  at  dække  Dem  bag  en  konven- 
tionel Høflighed.  Men  De  maatte  meget  heller 
skænde  paa  mig  eller  sige  et  ligesaa  stygt  og  haardt 
Ord  til  mig,  saa  vare  vi  da  i  al  Fald  kvit.« 

»Nu  vel,  siden  De  selv  minder  mig  derom,  saa 
vil  jeg  sige  Dem,  at  jeg  var  den  Gang  meget  vred 
paa  Dem  —  ja  De  kan  neppe  tænke  Dem,  hvor 
vred  jeg  var,  og  hvor  mange  haarde  Ord  jeg  i  mine 
Tanker  sagde  til  Dem.  Men  den  Gang  fulgte  jeg 
dog  Skriftstedet,  som  De  nys  mindede  mig  om,  thi 
da  Solen  gik  ned  næste  Aften,  var  min  Vrede  forbi, 
og  i  dens  Sted  traadte  en  varm  Tak  til  Dem,  fordi 
det  var  Dem,  som  ved  Deres  haarde  Ord  fik  mig  til 
at  tage  Ordet,  hvor  det  vilde  have  været  Uret  at 
tie  længer.« 

»Da  viser  De  Deres  Tak  paa  en  underlig  Maade 
ved  hele  Vinteren  at  sky  mig  og  holde  Dem  borte 
fra  os.« 

»Edele,  hvor  kan  De  dog  misforstaa  mig  saa- 
ledes!«  udbrød  Gløding  i  høieste  Grad  overrasket. 
»De    veed    ikke,    hvormeget  De    har    været    i  mine 

Tanker,  og  hvor  uafladelig  jeg  har  tænkt  over  Deres 
Ord.« 

»Saa  uafladelig,  at  De  slet  ikke  fik  Tid  til  at 
se  mig  selv,«  sagde  Edele  med  et  lille  Anstrøg  af 
Bitterhed. 

Gløding  kom  helt  ud  af  sig  selv.  »De  gjør 
mig  i  høieste  Grad  Uret.  Men  De  aner  ikke,  hvor- 
meget  Jeg  har  trængt  til  aandelig  Hvile  og  Fred.  Der 
har  været  saa  Meget  oppe  i  mig,  saa  Meget,  hvori 
jeg  trængte  til  Lys  og  Klarhed  — « 

»Og  kunde  jeg  da  forstyrre  Dem  saa  meget?« 
spurgte  Edele  i  en  mildere  Tone. 

»Baade  forstyrrede  De  mig,  og  saa  var  det  dog 
atter  netop  Dem,  som  bragte  mig  Lys  og  Klarhed 
over  mig  selv  og  min  Gjerning.« 

»Nu  forstaar  jeg  Dem  slet  ikke,«  sagde  Edele 
og  rystede  paa  Hovedet. 

»Ja  men  de  maa  forstaa  mig,  thi  dette  er  af 
altfor  stor  Vigtighed  for  mig,  maaske  for  os  begge. 
Hør  mig,  Edele:  De  har  været  min  gode  Engel,  lige 
siden  jeg  kom  hertil  —  —  De  har  —  —  jeg  mener 
—  —  —  ja  lad  mig  ligesaa  godt  sige  det  strax:  vil 
De  blive  min  Hustru  og  være  min  gode  Engel  for 
hele  Livet?« 

Edele  blev  ganske  bleg  og  stammede:  »Jeg 
tror,  at  —  — « 

»Hvad  tror  De?«  spurgte  Gløding  i  den  høieste 
Spænding. 

»At  —  — ,«  men  det  var  Edele  umuligt  at  sige 
mere,  hun  kastede  sig  pludselig  over  mod  ham  og 
skjulte  sit  Ansigt  ved  hans  Bryst. 

»Ja  saa  behøver  Du  ikke  at  sige  mere,  Du 
kjæreste  Pige!«  raabte  Gløding.  Og  læmpeligt  drog 
han  hendes  Hoved  tilbage  og  trykkede  et  Kys  paa 
hendes  Læber. 

Edele  var  maalløs.  Den  pludselige  Udtalelse  af 
Gløding  havde  rystet  hende  saa  stærkt,  at  hun  ikke 
kunde  faa  et  Ord  over  sine  Læber. 

Han  drog  hende  til  sig  og  talte  milde,  beroligende 
Ord  til  hende.  Hun  svarede  ikke,  men  holdt  Haanden 
for  sine  Øine;  hun  vidste  ikke  ret,  om  hun  var 
vaagen  eller  drømmende. 

I  det  Fjerne  hørtes  Fodtrin.  Edele  foer  sammen 
og  hviskede:     »Der  er  Fader!« 

»Ja  ham  behøver  vi  vist  ikke  at  være  bange  for,« 
sagde  Gløding  muntert.  Han  tog  Edele  om  Livet, 
gik  rask  henimod  Rektoren  og  fortalte  ham,  hvad 
der  var  sket. 

»Nei  da!  nei  da!«  udbrød  denne  overrasket, 
idet  han  forbauset  saae  fra  den  Ene  til  den  Anden. 
»Det  havde  jeg  jo  aldrig  tænkt  paa!  Naa  Gud  vel- 
signe Eder,  Børn,  og  give  Eder  gode  og  fredsæle 
Dage!« 

Han  tog  dem  hver  i  sin  Haand  og  gik  gjennem 
Haven  med  dem.  »Herren  prøvede  mig  haardt,  da 
han  tog  mine  to  raske  Drenge  fra  mig  paa  een 
Gang,«  sagde  han  stærkt  bevæget,  »ofte  har  jeg 
klaget  og  vaandet  mig  derover  og  i  mit  Hjærte  talt 
utaknemHge  Ord  mod  Gud  —  dem  han  tilgive  mig ! 
Men  idag  skænker  han  mig  en  ny  Søn  ved  din 
Haand,  min  dyrebare  Edele!    og  det  bæres  mig  for, 


at  der  atter  vil  spire  Glæde  og  Ungdomsfriskhed 
frem  i  dette  vort  stille  Hjem!« 

Saa  traadte  de  ind  i  Huset  og  gik  ind  i  Daglig- 
stuen —  og  der  sad  tre  glade  og  lykkelige  Men- 
nesker. Samtalen  gik  fri  og  utvungen  mellem  dem, 
snart  i  Alvor  og  snart  let  spøgende.  Timerne  løb 
hurtig  hen,  og  det  var  sent  paa  Aftenen,  da  Gløding 
reiste  sig  og  bød  dem  Godnat.  Edele  fulgte  ham 
til  Døren,  de  saae  begge  op  mod  Stjernerne,  hviskede 
sagte  et  Par  Ord  til  hinanden,  og  saa  skiltes  de. 
Gløding  gik  med  langsomme  Skridt  hen  ad  den 
tause  og  ensomme  Gade  til  sit  Hjem;  det  syntes 
ham,  som  om  hans  Hjærte  næsten  ikke  kunde  rumme 
den  Lyksalighed,  han  følte. 

Næste  Dag  fløi  denne  Nyhed  ud  over  det  ganske 
Jøvik;  Overlærer  Plagemann  havde  den  Glæde  at 
være  første  Budbringer.  Man  drøftede  Forlovelsen 
og  kom  til  det  Resultat,  at  de  To  passede  godt  for 
hinanden.  Nogle  kritiske  Bemærkninger  udebleve 
vel  ikke,  dog  vare  de  ikke  saa  ilde  mente,  som  de 
maaske  løde,  men  tjente  nærmest  til  at  sætte  lidt 
Krydderi  paa  den  nye  Forlovelse. 

En  Uges  Tid  efter  blev  denne  interessante  Ny- 
hed ganske  fordunklet  af  en  anden,  der  fremkaldte 
den  allerstørste  Forbauselse  og  satte  Sindene  i  den 
stærkeste  Bevægelse.  Et  dunkelt  Rygte  fortalte,  at 
Frederikke  Rosen  var  bleven  forlovet  med  Pastor 
Brylle.  I  Begyndelsen  vilde  man  ikke  tro  derpaa, 
men  erklærede  det  for  en  Krønike,  som  Overlærer 
Plagemann  havde  været  saa  vittig  at  sætte  i  Omlob. 
At    Licentiat    Brylle,    denne    udmærkede    Prædikant 


384 

med  de  ophøiede  sædelige  Idealer,  Theologiens  hæder- 
kronede Smykke,  Lærdommens  Repræsentant  —  at 
han  skulde  forelske  og  forlove  sig  som  andre  smaa 
Hverdagsmennesker  —  det  var  ligefrem  utænkeligt! 

Og  dog  var,  som  det  saa  ofte  gaar  i  Livet,  det 
Utænkelige  sket.  Den  mest  Forbausede  af  alle  For- 
bausede  var  maaske  Pastor  Brylle  selv.  Han  sad  om 
Morgenen  i  sin  Studerestue,  nedsunken  i  sin  Læne- 
stol og  gjennemgik  paa  Ny  Gaarsdagens  Hændelser 
i  sine  Tanker:  de  syntes  ham  det  Mærkeligste  af 
Alt,  hvad  han  endnu  havde  oplevet. 

Efter  lang  Overveielse,  der  havde  kostet  ham 
urolige  Dage  og  vaagne  Nætter,  var  han  omsider 
bleven  enig  med  sig  selv  om,  at  Frederikke  Rosen 
var  hans  Hjærtes  Udkaarne,  og  at  han  derfor  i  Tugt 
og  Ærbarhed  vilde  anholde  om  hendes  Haand  og 
hendes  Hjærte.  Dette  var  det  første  store  Skridt, 
og  Pastor  Brylle  følte  sit  Sind  ganske  overordentlig 
lettet,  da  han  var  kommen  paa  det  Rene  hermed. 
Dog  snart  gik  det  op  for  ham,  at  der  nu  kom  en 
langt  større  Vanskelighed,  nemlig  den,  at  udføre 
den  tagne  Beslutning.  Hvorledes  skulde  man  sætte 
dette  i  Værk  paa  den  rigtigste  med  Fornuft  og  Moral 
mest  stemmende  Maade?  Det  var  ikke  saa  let  at 
svare  paa,  og  navnlig  var  der  et  Problem,  som 
strax  fremstillede  sig  for  den  samvittighedsfulde  Mand : 
skulde  man  først  henvende  sig  til  Forældrene  og 
begære  Datterens  Haand  —  eller  skulde  man  først 
tale  til  Datteren  og  bagefter  henvende  sig  til  For- 
ældrene? Det  Første  forekom  egentlig  Brylle  at 
være  det  Korrekteste    —    men    sæt   nu,    Forældrene 

sagde  Ja,  og  Datteren  sagde  Nei  —  saa  var  man  jo 
lige  vidt,  og  det  blev  kun  spildt  Uleilighed.  Han 
kom  derfor  til  det  Resultat,  at  det  var  bedst  at  tale 
med  Frederikke  selv.  Men  hvad  skulde  han  nu  sige? 
og  hvorledes  skulde  han  bedst  føie  sine  Ord  for 
ikke  at  falde  med  Døren  ind  i  Huset  og  dermed 
maaske  ødelægge  Alt?  Pastor  Brylle  følte,  hvor 
overordentlig  vigtigt  det  var,  at  man  strax  fik  de 
rette  Ord  frem,  thi  muligvis  kunde  hele  Sagens  Ud- 
fald bero  derpaa. 

Eller  maaske  man  skulde  foretrække  den  skrift- 
lige Vei?  Saa  kunde  man  i  Ro  og  Mag  overveie 
sine  Udtryk  og  kunde  ogsaa  give  den  Udkaarne  Tid 
til  at  tænke  over  sit  Svar  og  ikke  forlede  hende 
til  at  give  et  uoverlagt  Svar,  hvad  Pastor  Brylle  paa 
ingen  Maade  vilde  have  paa  sin  Samvittighed.  Han 
var  derfor  mest  tilbøielig  til  at  vælge  denne  Frem- 
gangsmaade.  Men  saa  var  han  atter  standset  lige  i 
Begyndelsen  ved  Overskriften.  At  skrive  »kjære 
Frederikke«  var  altfor  fortroligt,  ja  næsten  upassende 
—  og  Tiltalen:  »Frøken  Frederikke  Rosen!«  var 
dog  altfor  kold  og  vilde  ligestrax  bringe  hende  paa 
Afstand.  Nei  saa  maatte  man  dog  heller  bestemme 
sig  for  det  mundtlige  Frieri,  ved  hvilket  der  slet 
ikke  behøves  nogen  særlig  Tiltale. 

Nu  havde  han  alt  været  der  et  Par  Gange,  men 
hver  Gang  det  afgjørende  Øieblik  kom,  var  det,  som 
om  hans  Strube  sammensnøredes,  og  han  kunde 
ikke  faa  et  Ord  frem.  Med  Nød  og  Neppe  havde 
han  faaet  fremstammet  nogle  Ord  om  travl  Tid, 
mange  Forretninger,  og  havde   derpaa  taget  sin  Hat 

og  var  gaaet.  Men  igaar  Eftermiddags  —  —  ja  det 
var  det,  han  nu  sad  og  tænkte  paa  uden  at  kunne 
forklare,  hvorledes  det  egentlig  var  gaaet  til.  Han 
havde  siddet  saa  hyggeligt  og  talt  sammen  med 
Frederikke  og  hendes  Forældre.  Saa  var  Bageren 
gaaet  ud  til  sin  Forretning,  Tante  Dorthe  var  ogsaa 
listet  af  i  Stilhed  —  og  nu  sad  han  og  Frederikke 
alene.  Hun  havde  siddet  med  sit  Sytøi,  men  et  Par 
Gange  —  saaledes  forekom  det  ham  i  al  Fald  — 
seet  op  paa  ham  med  et  underligt  spørgende  Blik. 
Og  saa  havde  det  paa  een  Gang  givet  ligesom  et 
Stød  i  ham,  og  han  havde  sagt  nogle  usammen- 
hængende Ord,  men  som  ikke  desmindre  havde 
fremkaldt  det  mærkelige  Resultat,  at  han  et  Øieblik 
efter  sad  ved  Siden  af  Frederikke  med  Armen  om 
hendes  Liv,  medens  hun  lænede  sit  Hoved  til  hans 
Skulder.  Lidt  efter  var  Døren  gaaet  op,  og  Tante 
Dorthe  havde  viist  sig  i  den  —  hun  slog  Hænderne 
sammen,  udstødte  et  høit  Glædesraab  og  løb  strax 
bort  for  at  kalde  paa  Fatter.  Og  saa  vare  de  begge 
komme,  og  der  havde  været  stor  Glæde  og  Jubel. 

Alt  dette  sad  Pastor  Brylle  og  tænkte  paa, 
medens  den  klare  Morgensol  skinnede  muntert  ind 
ad  hans  Vinduer.  Det  forekom  ham  som  en  Drøm, 
og  dog  var  det  fuld  Virkelighed.  Han  var  forlovet 
—  det  var  en  uomstødelig  Kjendsgjerning.  Han 
sad  og  tænkte  og  tænkte,  og  dog  kunde  han  slet 
ikke  gjennemtænke  det.  Pludselig  mindedes  han 
den  Gang,  han  havde  været  nærved  at  drukne,  og 
Frederikke  havde  reddet  hans  Liv.  Da  havde  han 
ogsaa    siddet    og    grublet    uden    at   kunne  gjennem- 

tænke  det.  Paa  een  Gang  slog  det  som  et  Lyn  ned 
i  ham:  der  er  Noget,  som  slet  ikke  kan  gjennem- 
tænkes,  som  ligger  forud  for  al  Tænken,  og  det 
er  Livet  selv.  Livet  og  dets  Modsætning  Døden 
er  for  os  Mennesker  det  aldeles  Ubegribelige,  ja  det 
Utænkelige  selv.  Alt  Andet  kunne  vi  sætte  i  System 
og  indramme  i  vore  fine  Tankebygninger,  men  Livet 
selv  har  endnu  ingen  menneskelig  Tanke  gjennem- 
tænkt.  Og  herfra  faldt  der  nyt  Lys  over  Theologien : 
maaske  det  heller  ikke  her  gik  an  at  presse  Alt  i 
System,  og  man  ved  at  drive  altfor  ivrig  derpaa 
kunde  løbe  Fare  for  at  udelukke  det  Allers'igtigste, 
Livet  selv. 

Pastor  Brylle  faldt  i  dyb  Eftertanke  herover  og 
sad  længe  med  Hovedet  støttet  til  sin  Haand,  glem- 
mende Alt  omkring  sig.  Paa  een  Gang  foer  han  i 
Veiret  —  han  var  jo  forlovet  og  skulde  ud  og  af- 
lægge sin  Kjæreste  et  Morgenbesøg,  det  havde  han 
rent  glemt  under  sin  dybe  Tænken.  Han  saa  paa 
sit  Uhr  —  det  var  paa  Tide,  at  han  begav  sig  der- 
hen. Hurtig  fik  han  Hat  og  Frakke  paa  og  ilede 
med  raske  Skridt  nedad  Gaden.  Men  alt,  som  han 
nærmede  sig  Bagerens  Hus,  sagtnedes  hans  Gang. 
Med  hvilke  Ord  skulde  han  bringe  sin  Fæstemø  den 
første  Morgenhilsen  ?  Digterens :  »Jeg  hilser  Dig, 
min  Kjærlighed,  god  Morgen!«  laa  ham  lidt  for  høit 
—  og  et  simpelt  »goddag,  min  Pige!«  laa  for  lavt. 
Han  gik  med  langsomme  Skridt  og  overveiede  for- 
skellige Vendinger  uden  dog  at  finde  nogen,  som 
tiltalte  ham.  Nu  var  han  ved  Bagerens  Hus.  Han 
aabnede  Døren  til  Dagligstuen:  der  stod  Frederikke, 

belyst  af  Morgensolen  og  saae  saa  deilig  ud,  som 
han  aldrig  havde  seet  hende.  Hun  fløi  lige  henimod 
ham  og  udbrød:  »Goddag,  kjære  Brj'Ue,  hvor  jeg 
er  glad  over  at  se  Dig!«  —  og  dermed  var  Licen- 
tiaten lykkelig  bragt  ud  over  den  første  Morgen- 
hilsens Vanskeligheder. 

Nogen  Tid  efter  kom  Frederikkes  Forældre  ind. 
Atter  venlige  Hilsener,  og  saa  begyndte  Bager  Rosen 
at  tale  om,  at  Forlovelsen  skulde  vel  meddeles  Slægt 
og  Venner.  Men  det  ønskede  Pastor  Brylle  ikke, 
han  vilde  helst,  at  det  Hele  skulde  gaa  hen  i 
Taushed. 

»Skal  Forlovelsen  da  være  hemmelig?«  spurgte 
Frederikke. 

»Det  mener  jeg  just  ikke,  men  man  kan  dog 
ikke  vide,  hvad  der  kan  komme  iVeien,«  indvendte 
den  betænksomme  Præst. 

»Nei  hør,  veed  De  hvad,«  udbrød  Bager  Rosen 
ivrigt,  »naar  De,  min  kjære  Pastor,  og  Frederikke 
ere  enige,  og  vi,  hendes  Forældre,  give  vort  Sam- 
tykke, saa  veed  jeg  virkelig  ikke,  hvad  der  skulde 
komme  i  Veien.  —  Og  desuden,  kjender  jeg  Mutter 
ret,  kan  hun  vist  ikke  holde  tæt.« 

Tante  Dorthe  maatte  jo  rigtignok  bekjende,  at 
hun  havde  allerede  gjort  et  Par  Morgenbesøg  hos 
gamle  Veninder  for  at  betro  dem  den  lykkelige  Be- 
givenhed, selvfølgelig  under  Tausheds  Løfte. 

»Ja  saa  er  det  vist  ligesaa  godt,  som  om  det 
allerede  stod  i  Jøviks  Avis,«  meente  hendes  Mand, 
og   deri   havde  han  Ret,   for  Nyheden  var  med  den 

elektriske  Telegraphs  Hurtighed  spredt  over  hele 
Byen,  hvor  den  vakte  umaadelig  Sensation. 

Men  Jøvik  var  langtfra  at  yttre  saa  levende  en 
Glæde  som  Tante  Dorthe  over  denne  Forbindelse. 
Man  var  slet  ikke  fornøiet  med,  at  en  saa  lærd 
Theolog  som  Licentiat,  Pastor  Brylle  gik  hen  og 
forlovede  sig,  men  fandt,  at  han  mistede  en  Del  af 
den  Idealitet,  som  hvilede  over  ham,  ja  man  be- 
gyndte endog  at  yttre  Tvivl,  om  han  virkelig  var 
saa  stor  en  Theolog,  som  man  hidtil  havde  anseet 
ham  for.  Det  hjalp  ikke,  at  Pastor  Popp  med  vanlig 
Iver  antog  sig  sin  Vens  Sag  og  uddelte  vældige  Slag 
til  Beskærmelse  for  hans  theologiske  Ære.  Han 
spottede  over  det  nye  Kætteri,  som  var  i  Færd  med 
at  komme  frem,  at  lutherske  Præster  og  Theologer 
ikke  maatte  forlove  sig!  Som  om  ikke  netop  de 
allerberømteste  lutherske  Theologer  og  Præster  havde 
giftet  sig,  somme  af  dem  endog  to,  ja  tre  Gange! 
Ja  Pastor  Popp  gik  endog  saa  vidt,  at  han  paastod, 
at  netop  Pastor  Brylles  Forlovelse  var  et  yderligere 
Bevis  for  hans  Theologis  lutherske  Ægthed,  og  var 
i  sin  Kampiver  ikke  langt  fra  at  ville  gjøre  Brylle 
til  en  ny  Morten  Luther,  fordi  han  som  denne  baade 
var  en  stor  Theolog  og  tillige  indtraadte  i  Ægte- 
stand. 

Alt  dette  udviklede  Pastor  Popp  med  sin  vanlige 
Veltalenhed,  men  det  hjalp  alligevel  ikke.  Navnlig 
vilde  Byens  Damer  ikke  lade  sig  overbevise,  og  selv 
om  de  endda  vilde  indrømme,  at  Pastor  Brylle  maatte 
have  samme  Ret  som  andre  unge  Mænd  til  at  for- 
love   sig,    saa    holdt   de   desto  fastere  paa,    at   netop 

det  Valg,  som  han  havde  truffet,  var  saare  uheldigt. 
Især  vare  hans  tidligere  Beundrere,  Maanedamerne, 
meget  strænge  i  dette  Kapitel.  Denne  trofaste  Garde 
gjorde  fuldstændigt  Oprør  og  opsagde  Pastor  Brylle 
Huldskab  og  Troskab.  De  erklærede  lige  ud,  at 
han  var  rigtignok  ikke  den  Mand,  som  de  hidtil 
havde  holdt  ham  for,  naar  han  kunde  vælge  en 
saadan  tyveaarig  Skjønhed  som  Frederikke  til  sin 
Hustru!  Passede  Sligt  sig  for  en  Mand  i  hans  Stil- 
ling og  Værdighed?  Burde  han  ikke  have  taget  en 
Pige  af  sat  Alder  og  slet  ikke  set  paa  det  Udvortes.^ 
Der  var  f.  Ex.  Frøken  Elbing,  en  overmaade  for- 
standig Dame,  som  var  lidt  forvoxet  —  eller  Frøken 
Blomkvist,  som  var  tredive  Aar  og  skelede  lidt,  men 
til  Gjengæld  havde  taget  Studenterexamen  med  Ud- 
mærkelse: det  havde  været  et  passende  Parti  for 
Licentiat  Brylle,  men  at  han  tog  en  ganske  ung 
Pige  som  Frederikke,  der  intet  Andet  havde  end 
sin  Ungdom  og  sit  smukke  Ansigt,  det  fandt  man 
næsten  upassende.  Naar  Pastor  Brylle  bar  sig  ad 
paa  den  Vis,  hvad  kunde  man  saa  vente  af  Byens 
øvrige  uforlovede  unge  Mænd! 

Pastor  Brylles  theologiske  Berømmelse  blegnede 
da  stærkt  paa  Grund  af  hans  Forlovelse,  og  den 
kom  aldrig  siden  til  at  skinne  i  sin  tidligere  Glands. 
Efterhaanden  fandt  man  sig  vel  deri,  som  man 
jo  finder  sig  i  enhver  uomstødelig  Kjendsgjerning, 
men  man  saae  ikke  længer  i  Pastor  Brylle  det 
Ideal  af  theologisk  Høihed  og  Renhed,  som  man 
tidhgere  beundrende  havde  seet  op  til.  Ja  Over- 
lærer Plagemann,    der   som  Byens  ansete  Historiker 

gik  granskende  tilbage  i  sine  Erindringer  og  op- 
friskede gamle  Minder,  kom  til  det  Resultat,  at 
Grunden  til  Pastor  Brylles  Forlovelse  med  den 
smukke  Bagerdatter  hverken  kunde  søges  i  hans 
theologiske  Berømmelse  eller  i  hans  omfattende  Lær- 
dom, men  ene  og  alene  i  den  Omstændighed,  at 
han  var  dumpet  i  Hjærtesøen  og  var  bleven  fisket 
op  igjen  af  Frederikke  —  og  det,  meente  Over- 
læreren, kunde  da  enhver  Dumrian  gjøre  ham  efter! 
Imidlertid  oversaa  den  kloge  Overlærer,  at  selv  om 
man  falder  i  Hjærtesøen,  er  det  ikke  altid,  at  der  er 
en  Skønjomfru,  som  er  rede  til  at  drage  En  op 
deraf  igjen. 

Hverken  Pastor  Brylle  eller  hans  Trolovede 
lode  sig  anfægte  af  denne  Tale,  efterdi  de  Intet 
hørte  til  den.  De  nøde  i  Stilhed  Forlovelsens  Glæde 
og  lod  Godtfolk  i  Jøvik  snakke,  som  de  vilde. 
Frederikke  var  glad  og  stolt  over  den  lærde  Mand, 
der  havde  kaaret  hende  til  sin  Hustru;  hans  lange 
theologiske  Udviklinger,  hvormed  han  stundom  under- 
holdt hende,  voldte  hende  ingen  Uro.  Hun  fandt 
kun,  at  det  var  underligt,  at  man  vilde  gjøre  sig 
saa  megen  Uleilighed  med  at  forklare  Ting,  hvilke 
hun  fandt  ganske  indlysende  af  sig  selv.  Hun  sagde 
dog  aldrig  imod,  men  hørte  stille  efter;  af  og  til 
kunde  det  vel  nok  hændes,  at  hendes  Tanker  toge 
Veien  ud  i  Køkkenet  eller  i  Haven,  men  det  kunde 
Brylle  jo  ikke  mærke.  Han  var  glad  over  sin  smukke 
Tilhørerinde,  der  sad  saa  stille  ved  sit  Arbeide, 
medens  han  talte,  og  hans  stærkt  reflecterende  Sind 
følte  sig  tiltalt   af  hendes  friske  Umiddelbarhed,    der 

munter  og  freidig  tog  Tilværelsen,  som  den  nu  en- 
gang er.  Lidt  efter  lidt  kom  hun  til  at  indvirke 
paa  ham,  det  gik  mere  og  mere  op  for  ham,  at 
Livet  og  Systemet  falde  ikke  absolut  sammen,  og  at 
der  gives  Tilfælde,  hvor  den  berømte  polygone 
Methode  bliver  uanvendelig. 

Man  fik  da  ogsaa  Andet  at  tale  om  i  Jøvik  end 
Pastor  Brylle  og  hans  Forlovelse.  I  Løbet  af  Som- 
meren kom  Overlærer  Plagemann  hjem  fra  en  lille 
Recreationsreise,  som  han  havde  gjort  i  Udlandet, 
og  ved  hans  Hjemkomst  fortaltes  der  sælsomme  Ting 
om  ham.  Ved  et  Fald  ned  ad  en  Bjergskrænt  havde 
han  forstuvet  en  Fod,  var  bleven  bragt  ind  i  et  nær- 
liggende Kloster,  hvis  Munke  havde  pleiet  ham  med 
stor  Omhu.  Efter  tre  Ugers  Forløb  var  han  atter 
frisk  og  havde  tiltraadt  Hjemreisen,  men  nu  hed  det 
sig  almindelig,  at  han  i  Klosteret  var  bleven  om- 
vendt til  Katholicismen.  Fuld  Oplysning  herom 
kunde  man  ikke  faa,  da  Overlæreren  hverken  vilde 
benægte  eller  bekræfte  det.  Men  man  undredes 
over,  at  han,  som  tidligere  havde  tumlet  sig  mellem 
alle  mulige  religiøse  Anskuelser  og  stadig  forholdt 
sig  opponerende  og  kriticerende,  nu  paa  een  Gang 
var  bleven  en  varm  Lovpriser  af  den  romersk- 
katholske  Kirke,  om  hvilken  han  paastod,  at  det  var 
det  eneste  Kirkesamfund,  der  med  fuld  Vished  turde 
paastaa  om  sig  selv,  at  det  havde  den  hele  og  fulde 
Sandhed,  ligesom  han  ogsaa  nu  meente,  at  den  eneste 
Maade  at  faa  Ende  paa  al  den  religiøse  Strid  og 
Kævl,  var,  at  det  blev  foreskrevet,  hvad  Enhver  havde 
at  holde  for  ret  og  sand  Christentro,  og  saa  skulde 

Ingen  have  Lov  til  at  mukke  eller  kny  derimod.  Da 
nu  disse  Udtalelser  stode  i  skarp  Modsætning  til  hele 
Overlærerens  tidligere  Praxis,  var  der  Mange,  som 
meente,  at  Munkene  under  hans  Sygdom  havde  om- 
vendt ham  til  Katholicismen,  medens  Andre  paastode, 
at  dette  var  kun  et  nyt  Standpunkt,  som  Plagemann 
føiede  til  sine  mange  tidhgere  religiøse  Standpunkter, 
og  at  det  om  føie  Tid  vilde  komme  til  at  dele 
Skæbne  med  disse.  Men  blandt  Latinskolens  Disciple 
paastodes  det  ganske  vist,  at  Overlærer  Plagemann 
var  ikke  alene  bleven  Katholik,  men  ogsaa  hemmelig 
havde  aflagt  et  Klosterløfte  og  var  bleven  Munk. 
Dog  havde  han  faaet  Tilladelse  af  Paven  til  i  de 
elleve  Maaneder  at  opholde  sig  i  Hjemmet  og  passe 
sin  Skolegjerning,  mod  at  han  skulde  tilbringe  hver 
Sommerferie  i  Klosteret,  hvor  han  til  Gjengjæld 
skulde  gjøre  Pønitentse,  faste  og  piske  sig  selv,  samt 
endelig  hver  Onsdag  og  Fredag  ikke  sige  et  Ord, 
men  overholde  en  ubrødelig  Taushed,  hvad  der  for 
saa  meddelsom  en  Natur  som  Plagemann  maatte 
betragtes  som  noget  af  det  mest  Pinagtige.  Dette 
Rygte  fandt  almindelig  Tiltro,  og  Latinskolens  Disciple 
meente,  at  det  var  haarde  Conditioner  at  holde 
Sommerferie  paa. 

De  mørke  Tanker,  som  denne  Meddelelse  om,  at 
Overlærer  Plagemann  skulde  være  indtraadt  i  en 
Munkeorden  af  strængere  Observants,  fremkaldte  hos 
de  mere  Alvorsfulde,  lysnede  atter  op  ved  Budskabet 
om  en  ny  Forlovelse.  Denne  Gang  var  det  Jøviks 
tine  Skjønaand  og  allerhøieste  Kritiker,  Hans  Wou\ver- 
mann,    som    efter    et  Aars    trofaste   Beilen    omsider 

havde  vundet  sin  Udkaaredes  Haand  og  Hjærte, 
Frøken  Fernanda  Schmidt  med  de  spillende  brune 
Øine.  Men  da  hun  var  eneste  Barn  og  Arving  efter 
Byens  rigeste  Mand,  Fabrikant  Schmidt,  havde  denne 
stillet  den  Betingelse,  at  Wouwermann  skulde  for- 
lade Literaturen  og  Kritiken  og  uddanne  sig  for 
Fabriksdrift  for  engang  i  kommende  Tider  at  kunne 
overtage  den  store  Fabrik.  Herimod  havde  denne 
heller  ingen  Indvendinger  gjort,  men  strax  rettet  sig 
efter  Svigerfaderens  Ønske  og  fandt  heller  ingen 
Grund  til  at  fortryde  det.  Derimod  kom  denne 
Omskiftning  til  at  faa  høist  ubehagelige  Følger  for 
Digteren  Svanemose,  thi  Wouwermanns  Efterfølger 
ved  Jøviks  Avis,  Hr.  Peder  Klausen,  delte  aldeles 
ikke  sin  Forgængers  Begeistring  for  den  store  Lyriker, 
men  erklærede  hans  Digtning  for  en  aflægs  Romantik, 
en  mat  Efterligning  af  Nordens  store  Digtere.  Peder 
Klausen  meente  derimod  at  have  opdaget  det  rette 
Digtergeni  i  en  ung  Mand  i  Latinskolens  øverste 
Klasse,  som  anonymt  havde  udgivet  en  lille  Samling 
Digte  ved  Nytaarstid,  hvorom  den  nye  Smagsdommer 
i  Jøviks  Avis  erklærede,  at  den  bebudede  en  hel 
Revolution  i  Nutidens  Digtning.  Følgerne  af  dette 
Systemskifte  bleve  atter  skæbnesvangre  for  »Menneske- 
slægtens Seirstog«.  Dette  verdenshistoriske  Epos  gik 
nemlig  pludselig  i  Staa  midt  ude  i  Himmelrummet. 
Om  det  nu  var,  fordi  Svanemose  havde  tabt  Modet 
ved  den  nye  Kritiks  ublide  Medfart,  eller  hans  varm- 
blodige Vingehest  fandt  det  altfor  koldt  ude  i  det 
øde  Verdensrum  —  nok  er  det,  at  da  han  vel  havde 
faaet   sine  Astronomer  og  Technikere  med  Familier 

anbragte  paa  Kometen  og  skulde  til  at  overføre  dem 
til  den  nye  Storklode,  saa  kunde  han  slet  ikke 
mere  finde  paa  Noget.  Baade  det  nye  Aandsliv  og 
det  nye  Naturliv  med  alle  dets  mærkelige  Former, 
som  nu  skulde  skildres,  blev  bare  en  Gjentagelse  af, 
hvad  der  kan  sees  og  opleves  paa  den  gamle  jord. 
Dermed  var  den  høie  Digterflugt  standset,  og  »Men- 
neskeslægtens Seirstog«  vedblev  ligesom  Digteren  selv 
at  være  stavnsbundet  til  Jorden,  som  det  hidtil  havde 
været,  og  begge  kom  til  at  sande  det  gamle  Ord: 

»Vi  er  ikke  skabte  til  Høihed  og  Blæst, 
At  blive  paa  Jorden  det  tjener  os  bedst.« 

Endelig  lød  der  adskillig  Tale  om,  at  de  to 
ivrige  Videnskabsdyrkere,  Sem  og  Cham,  havde  for- 
lovet sig.  Men  dette  blev  paa  det  Bestemteste  mod- 
sagt af  de  unge  Mænd  selv,  der  høitideligt  erklærede, 
at  de  kjendte  kun  en  eneste  Kjærlighed,  den  theo- 
logiske  Embedsexamen.  Den  alene  var  Gjenstand 
for  deres  ufravendte  Attraa  og  fyldte  dem  i  den 
Grad,  at  der,  saalænge  den  ikke  var  tagen,  i  deres 
Hjærter  ikke  vilde  være  Plads  for  nogen  anden 
jordisk  Kjærlighed. 


XVIII. 


u 


interen  var  gaaet,  det  var  atter  blevet  Vaar 
og  Sommer.  Jøvik  var  iført  sit  fineste  Skrud.  Danne- 
brogsflag vaiede  i  alle  Gader,  deriblandt  et  vældigt 
Flag  oppe  fra  Latinskolens  Tag,  og  to  store  Faner 
vare  opplantede  foran  Bager  Rosens  Hus.  Haverne 
stod  i  fuld  Blomstring,  den  stærke  Sommersol  lagde 
sit  varme  Lys  over  Træer  og  Marker.  Rundt  om 
paa  Gaderne  saaes  livlig  talende  Smaagrupper,  især 
var  Trængslen  tæt  op  imod  Kirken.  Her  var  Festens 
Glandspunkt,  thi  der  fandt  en  Dobbeltvielse  Sted: 
Ægtepagten  signedes  mellem  Pastor  Brylle  og  Frede- 
rikke, mellem  Adjunkt  Gløding  og  Rektorens  Datter. 
Saaledes  havde  Frederikke  faaet  det  ordnet,  at  hun 
og  hendes  kjære  Veninde  skulde  have  Bryllup  paa 
samme  Dag.  Hverken  Brylle  eller  Gløding  havde 
været  synderlig  ivrig  derfor,  ja  endog  paavist  adskil- 
lige Vanskeligheder,  men  Frederikke  havde  med  seirrig 
Veltalenhed  gjendrevet  alle  Indvendinger  og  godt- 
gjort, at  det  var  i  alle  Henseender  og  for  alle  Parter 
det   Allerskjønneste,    naar    begge   Brylluper    feiredes 

paa  een  Gang.  Kirken  var  saa  fuld,  som  den  paa 
nogen  Maade  kunde  være  ved  en  saa  interessant 
Begivenhed.  Hele  Maanegarden  havde  indfundet 
sig,  rigtignok  var  den  ikke  kommen  ud  over  den 
Forargelse,  som  Pastor  Brylles  uventede  Forlovelse 
havde  vakt,  men  den  trøstede  sig  med,  at  da  nu 
Skandalen  engang  havde  fundet  Sted  og  var  en  lov- 
hjemlet Kjendsgjerning,  saa  kunde  man  dog  ogsaa 
gjøre  sig  den  Fornøielse  at  see  paa  den.  Begge 
Brudeparrene  bleve  nøie  mønstrede,  da  de  skrede  op 
ad  Kirkegulvet  mod  Alteret;  Brudgommene  fandtes 
upaaklagelige,  derimod  var  man  ikke  fuldt  saa  til- 
freds med  Brudene,  idet  man  fandt,  at  Frederikke 
saae  lidt  for  glad,  næsten  hoverende  ud,  medens 
Edele  var  lidt  for  alvorlig,  ja  næsten  saae  bedrøvet 
ud.  Dog  maa  det  betænkes,  at  Grænsen  mellem 
Åen  Glæde  og  den  Alvor,  som  en  Brud  bør  udvise, 
efter  Jøvikingernes  Opfattelse  var  saa  haarfin,  at 
neppe  nogen  dødelig  Brud  vilde  have  undgaaet  at 
skeie  lidt  ud  enten  til  den  ene  eller  den  anden  Side. 
Pastor  Popp  forrettede  Vielsen,  han  talte  fyndigt  og 
mandigt  om  de  mange  og  store  Vanskeligheder,  som 
Ægteskabet  medfører,  særlig  for  Præsten,  der  skal 
foregaa  Menigheden  med  et  godt  Exempel,  og  paa 
hvis  Familieforhold  derfor  Alles  Øine  ere  rettede, 
og  han  henviste  derefter  til  sig  selv  og  sit  eget 
lykkelige  Ægteskab,  som  han  nok  meente  kunde 
staa  sin  Prøve  selv  for  en  skarpere  Dom,  og  hvilket 
han  derfor  varmt  maatte  anbefale  til  Efterligning.  — 
—  Et  halvt  Aars  Tid  efter  disse  Begivenheder 
kom   Jøvik    atter    i    stor    Uro.      Et    dunkelt    Rygte 

trængte  sig  frem,  som,  skjøndt  det  syntes  hartad 
utroligt,  dog  rystede  Gemytterne  dybt.  Tibberød 
Sognekald  var  blevet  ledigt,  og  det  fortaltes  fra  flere 
Sider,  at  Pastor  Popp  havde  søgt  Forflyttelse  dertil. 
Rigtignok  vare  Indtægterne  her  en  halv  Gang  saa 
store  som  i  Jøvik,  men  alligevel  kunde  det  dog  ikke 
tænkes,  at  en  saa  patriotisk  og  høit  begavet  Mand 
som  Pastor  Popp  vilde  forlade  Jøvik,  dette  Intelli- 
gentsens  Høisæde  med  sin  Latinskole,  sine  philo- 
sophiske  Foredrag  og  theologiske  Diskussioner,  sin 
høie  Poesi  og  Literatur,  for  at  drage  over  til  Tibberød, 
en  slet  og  ret  Handelsstad,  hvor  de  merkantile  og 
materielle  Interesser  udelukkende  gjorde  sig  gjældende 
og  ganske  havde  fortrængt  alt  høiere  Aandsliv.  Man 
fandt  det  i  den  Grad  utænkeligt,  at  man  ikke  engang 
vilde  rette  noget  Spørgsmaal  desangaaende  til  Pastor 
Popp,  fordi  et  saadant  maatte  betragtes  som  en  lige- 
frem Fornærmelse.  Men  en  Uges  Tid  efter  med- 
delte Jøviks  Avis  den  kongelige  Udnævnelse ;  det 
Utrolige  var  altsaa  dog  sket,  og  det  var  gaaet,  som 
det  ofte  gaar  i  Livet:  det  Umulige  var  blevet  Virke- 
lighed. Nu  stormede  man  fra  alle  Sider  ind  paa 
Pastor  Popp  med  Forespørgsler  og  Bebreidelser,  men 
han  antog  en  fornem  afvisende  Holdning  og  er- 
klærede, at  dette  var  ikke  Andet  end  en  retfærdig 
Straf,  som  var  kommen  over  det  letsindige  og  utak- 
nemlige Jøvik.  Havde  man  ikke  spottet  og  haanet 
ham  og  hans  Embedsbroder,  Pastor  Brylle?  Ja  man 
havde  endog  drevet  Frækheden  og  Ugudeligheden 
saa  vidt,  at  man  havde  udspredt  løgnagtige  Rygter 
om  hans  Hustru.     Ingen    kunde  da  fortænke  Pastor 

Popp  i,  at  han  rystede  Støvet  af  sine  Fødder  og 
forlod  denne  vantro  og  bespottelige  Stad,  som  nu 
maatte  lide  den  selvforskyldte  Straf,  at  dens  Lyse- 
stage blev  flyttet  bort  fra  den.  Da  imidlertid  Adskil- 
lige udtalte  Beklagelse  over,  at  deres  udmærkede 
Præst  drog  bort,  blev  Pastor  Popp  atter  formildet  og 
sagde,  at  da  han  saae  den  oprigtige  Anger  og  Sorg, 
som  Mange  viste,  vilde  han  ikke  ganske  slaa  Haanden 
af  Jøvik,  men  af  og  til  gæste  den,  ja  muligvis  endog 
stundom  ved  en  Prædiken  atter  lade  sit  Lys  skinne 
for  dem. 

Samtidig  med  Pastor  Popp  forlode  hans  to 
Disciple,  Sem  og  Cham,  Byen.  De  fik  omsider 
deres  Hjærtes  hedeste  Ønske  opfyldt  og  toge  theo- 
logisk  Embedsexamen,  Sem  med  et  første  Haud, 
Cham  opnaaede  kun  andet  Haud.  Man  undrede  sig 
over,  at  Cham  ikke  naaede  ligesaa  vidt  som  Sem, 
men  denne  erklærede,  at  det  var  Chams  egen  Skyld: 
han  havde  altid  været  saa  visnæset  og  villet  have 
sine  egne  Meninger  istedenfor  at  holde  sig  til  Fore- 
læsningerne —  det  havde  Sem  gjort;  Sem  erklærede, 
at  han  havde  aldrig  havt  en  Tanke  udover,  hvad 
der  stod  i  Collegiehefterne  og  Lærebøgerne,  og  der- 
for havde  han  ogsaa  baaret  Krandsen  hjem. 

Saaledes  ophørte  ogsaa  disse  to  mindre  Sole  at 
lade  deres  Lys  skinne  for  Jøvik.  Imidlertid  med- 
fører Livet  selv,  at  hvor  det  Gamle  forsvinder  og 
efterlader  et  større  eller  mindre  Hul,  der  bryder 
noget  Nyt  frem  og  udfylder  Hullet.  Underligt  nok 
skulde  dette  falde  i  Glødings  Lod.  I  det  Par  Aar, 
hvori  han  havde  virket  som  Lærer  ved  Jøviks  lærde 

Skole,  havde  hans  Livssyn  ændret  sig  betydeligt. 
Hidtil  havde  det  været  ham,  som  stillede  Krav  til 
Livet,  nu  var  det  efterhaanden  gaaet  op  for  ham,  at 
det  tværtimod  var  Livet,  som  stillede  Krav  til  ham, 
og  at  Livslykken  vindes  kun  i  samme  Grad,  som 
disse  Krav  tilfredsstilles.  Og  under  alt  det  Røre, 
som  Grønbergs  Foredrag  havde  fremkaldt,  og  den 
Tvivl  og  Uro,  som  de  havde  vakt  hos  Mange,  maatte 
han  ofte  tænke  paa  Edeles  Ord,  at  den  aandelige 
Nød  er  tungere  at  bære  end  den  legemlige,  og  at 
Sjælens  Læger  ere  større  Velgjørere  mod  Menneske- 
heden end  Legemets.  Den  Tanke  var  vaagnet  og 
havde  faaet  stedse  større  Magt  over  ham,  ikke  blot 
en  enkelt  Gang  at  forkynde  Sandhedens  og  Naadens 
Ord  for  en  større  Forsamling,  men  at  gjøre  det  til 
sin  Livsgjerning,  saa  meget  mere  som  hans  hele  Ud- 
dannelse pegede  mod  dette  Maal.  Han  talte  om 
Sagen  med  sin  Hustru,  som  strax  gik  ind  derpaa  og 
med  vanlig  Iver  og  Varme  støttede  ham,  om  han 
endnu  følte  nogen  Betænkelighed  ved  at  overtage 
den  nye  Livsgjerning.  Efter  nogen  Tids  Overveielse 
og  forskellige  Samtaler  med  Edele  var  Beslutningen 
tagen,  han  indgav  sin  Ansøgning,  og  et  Par  Uger 
efter  overraskede  Jøviks  Avis  atter  sine  Læsere  med 
den  interessante  Nyhed,  at  Adjunkt  Gløding  var 
bleven  udnævnt  til  Byens  anden  Præst. 

Der  gik  en  Tid,  inden  Gløding  fik  levet  sig  ind 
i  sin  nye  Gjerning,  og  stundom  dukkede  hans  gamle 
Tvivl  op,  om  han  nu  ogsaa  havde  valgt  den  rette 
Virksomhed.  Men  alt  som  han  blev  mere  fortrolig 
med    sin    Stilling,    veg    disse    bort,    og    han    følte 


Velsignelsen  ved  at  have  faaet  et  fast  Centrum, 
hvorom  hans  mange  uroHge  Tanker  kunde  samle 
sig,  og  i  hvilket  han  kunde  lægge  alle  sine  Kræfter 
ind.  Han  følte  Velsignelsen  dobbelt  ved  at  have  en 
trofast  Hustru  ved  sin  Side,  der  med  Liv  og  Sjæl 
gik  ind  i  hans  Gjerning  og  overalt,  hvor  Leilighed 
gaves,  støttede  ham  med  sin  klare  og  overskuende 
Forstaaelse  af  Forholdene. 

Ikkun  overfor  hans  Embedsbroder,  den  lærde 
Licentiat,  var  Forholdet  i  Begyndelsen  noget  køligt. 
De  to  Mænd  vare  saa  forskellige,  at  de  havde  ondt 
for  at  falde  i  Traad  sammen.  Den  ene  holdt  paa 
Tanken  og  Systemet,  den  anden  paa  Livet  og  Virke- 
ligheden. Men  alligevel,  ligesom  Livet  ikke  kan 
undvære  Tanken  og  Systemet  ikke  Virkeligheden, 
saaledes  kunde  de  to  Præster  ifølge  deres  Embeds- 
stilling  ikke  undvære  hinanden.  Og  desforuden  tog 
Frederikke  fat  og  arbeidede  af  al  Magt  paa  at  bringe 
dem  nærmere.  Hun  meente,  at  som  de  to  Hustruer 
vare  de  bedste  Veninder,  saa  burde  ogsaa  Mændene 
være  Venner,  og  det  saa  meget  mere,  som  de  ar- 
beidede i  samme  Gjerning.  Hun  var  ikke  bange  for 
at  sige  dem  ren  Besked,  og  naar  der  var  Noget 
imellem  dem,  skændte  hun  alvorligt,  at  sligt  Smaatteri, 
som  hun  kaldte  det,  skulde  lægge  Skilsmisse  mellem 
to  saa  udmærkede  Mænd.  Edele  stod  hende  trolig 
bi,  og  saaledes  lykkedes  det  virkelig  de  to  Veninder 
at  bringe  en  størrre  Tilnærmelse  til  Veie  mellem 
de  to  Præster.  Disse  lærte  efterhaanden  bedre  at 
vurdere  hinandens  gode  Egenskaber,  og  af  den  gjen- 

26 


402 

sidige    Forstaaelse    udviklede    sig   atter   en    god    og 
frugtbar  Samvirken. 

—  Dagene  randt  hurtig,  som  de  altid  gjøre, 
hvor  der  leves  et  lykkeligt  Liv  i  Fred  og  Kjærlighed. 
Vinteren  var  gaaet  med  sine  Storme  og  sin  vexlende 
Frost  og  Tø,  Lærken  havde  atter  ringet  Foraar  i  By, 
og  paa  ny  stod  Solen  høit  paa  Himlen  og  spredte 
sit  straalende  Lys  over  den  venlige  lille  By  og  dens 
skjønne  Omgivelser. 

En  Sommeraften  foreslog  Gløding  sin  Hustru, 
at  de  skulde  vandre  en  Tour  sammen.  Han  bad 
hende  tage  en  Flaske  Vin  og  et  Par  Glas  med  i  en 
Kurv.  Hun  saae  forundret  paa  ham  og  spurgte, 
hvortil  det  skulde  være. 

»Det  skal  Du  nok  faa  at  vide,«  svarede  han, 
»og  lad  os  saa  hente  din  Fader   til  at  gaa  med  os.« 

Det  skete  efter  hans  Ønske,  og  de  Tre  vandrede 
sammen  ind  i  Skoven.  Under  livlig  Samtale  førte 
Gløding  dem  umærlælig  tilbage  ad  et  Par  Stier, 
indtil  de  stode  ved  Foåen  af  Høien  med  den  gamle 
Ruin.  De  toge  Plads  paa  Bænken,  som  her  stod, 
og  saae  udover  Søen  mod  Jøvik  paa  den  anden 
Bred. 

Den  medbragte  Kurv  blev  aabnet.  Glassene  om- 
delte, og  Gløding  skænkede  i  dem. 

»Veed  I,  hvad  det  er  idag?«  spurgte  han,  og 
efter  et  benægtende  Svar  fortsatte  han:  »Det  er 
Aarsdagen  for  min  Ankomst  til  Jøvik.  Idag  for  tre 
Aar  siden  stod  jeg  for  første  Gang  paa  dette  Sted, 
og  det  var  ikke  glade  Tanker,  som  fyldte  mit  Sind. 
Jeg    tænkte    kun    paa  Smaaligheden   og   det  daglige 

Livs  Ensformighed  —  jeg  var  endog  saa  fræk  at 
kalde  det  mit  fremtidige  Philisterium.« 

»Til  Straf  derfor  var  det,  at  Du  faldt  ned  fra  din 
høie  Piedestal  —  lige  ned  i  Hovedet  paa  Frederikke 
og  mig,  som  sad  her  paa  denne  Bænk,«  afbrød  Edele 
ham.     »Husker  Du  det?« 

»Om  jeg  husker  det?  det  glemmer  jeg  nok 
aldrig,  for  til  Gjengjæld  faldt  Du  lige  ind  i  Hjærtet 
paa  mig.  Og  saa  underligt  er  det  gaaet  til,  at  denne 
By,  hvor  jeg  kun  ventede  at  finde  Livets  Tomhed 
og  Kedsommelighed  tværtimod  blev  Stedet  for  mit 
Livs  bedste  Lykke  og  rigeste  Fylde,  thi  her  har  jeg 
læn  at  forstaa,  at  den  sande  Lykke  vindes  ikke  ved 
en  urolig  Higen  udefter,  men  først  ved  Sjælens  Fred 
indefter.  Og  derfor  vil  jeg  nu  udbringe  en  Skaal 
for  Jøvik  med  al  dets  Elskværdighed  og  al  dets 
Naragtighed!  Det  har  fuldt  op  af  begge  Dele,  saa 
det  er  vanskeligt  at  sige,  hvad  der  er  mest  af.  Det 
leve!« 

De  klinkede  og  tømte  Glassene. 

»Naragtigheden,«  sagde  Rektoren,  »er  vel  et  Sær- 
kjende  for  de  smaa  Byer.« 

»Og  for  de  store  med,«  tilføiede  Gløding.  »Den 
maa  være  Menneskene  medfødt  ligesom  Arvesynden.« 

»De  smaa  Forhold  medføre  dog  gjerne  et  ind- 
skrænket Livssyn,«  indvendte  Rektoren. 

»Kan  være,  men  jeg  er  dog  mest  tilbøielig  til 
at  tro,  at  det  indskrænkede  Livssyn  kommer  inden- 
fra,  ikke  udenfra.  Jeg  har  i  smaa  Byer  truffet  Men- 
nesker med  vidt  Syn  og  stort  Hjærte  —  og  jeg  har 

i  store  Stæder  mødt  Mange  med  et  snævert  Hjærte 
og  aandelige  Skyklapper.« 

»Skyklapper  gaa  vi  vel  Alle  med,  saalænge  vi 
færdes  i  dette  Liv,«  meente  Rektoren. 

»Sandt  nok,  men  de  ere  af  forskellig  Størrelse,« 
svarede  Gløding.  »Og  det  Morsomme  er,  at  de, 
som  have  de  allerstørste  Skyklapper,  saa  de  kun 
formaa  at  se,  hvad  der  ligger  lige  for  deres  Næse, 
holde  for,  at  de  gaa  ganske  uden  Skyklapper.« 

Det  lille  Selskab  henfaldt  i  tause  Betragtninger, 
idet  de  lode  Blikket  glide  hen  over  Søen  imod  Byen 
med  røde  og  blaa  Tage  paa  den  modsatte  Bred.  Et 
Skylag  havde  i  Øieblikket  lagt  sig  over  den  lyse 
Sommerhimmel  og  taget  Solen  og  Glandsen  bort; 
Søen,  der  tog  Farve  efter  Himlen,  saae  i  Øieblikket 
mørk  og  trist  ud. 

Den  mørke  Stemning  over  Landskabet  meddelte 
sig  uvilkaarligt  til  Beskuerne.  Særlig  gjaldt  dette 
Rektoren,  for  hvem  Synet  af  den  graaladne  Sø  paa 
Ny  fremkaldte  Mindet  om  det  store  og  uerstattelige 
Tab,  den  havde  voldt  ham. 

Han  var  den,  som  først  brød  Tausheden,  idet 
han  gjentog  de  Ord,  som  sidst  vare  faldne. 

»Ja  vi  gaar  Alle  med  aandelige  Skyklapper,  det 
er  et  sandt  Ord,  og  derfor  ere  vore  Domme,  som 
vi  udtale  med  saa  stor  Sikkerhed,  skæve  og  urigtige. 
Ære  og  Berømmelse,  som  vi  aldrig  kunne  faa  nok 
af,  hvad  vil  det  sige?  Sæbebobler,  som  glimre  nogle 
faa  Øieblikke  i  Sollyset  for  derefter  at  briste  og  for- 
svinde, som  om  de  aldrig  havde  været  til!« 

»Der  er  vel  ogsaa  den  Ære,  som  bliver,  fordi 
den  fortjener  at  blive,«  sagde  Edele  stille  hen  for  sig. 

»Ja  hvor  er  den  Ære?  Alt  omhvirvles  og  om- 
tumles jo  —  hvad  der  igaar  hævedes  til  Skyerne 
og  pristes  som  det  Skjønneste  og  Viseste  og  Bedste, 
bliver  imorgen  kastet  i  Støvet  og  traadt  under  Fødder!« 

»Saaledes  er  det  dog  heller  ikke,«  tog  Gløding  til 
Orde,  »der  er  ogsaa  den  sande  Ære,  som  overlever 
de  skiftende  Domme.  Og  vi  have  en  Prøvesten 
eller  lapis  lydiiis,  som  vi  Theologer  sige,  der  skiller 
mellem  det  falske  Glimmer  og  den  sande  Ære,  der 
er  som  det  ægte  Guld.« 

»Hvad  er  det  for  en  lapis  lijdiiis:^« 

»Det  er  Tiden.  Den  er  Prøvesten  baade  for  de 
sande  Propheter  og  de  sande  Poeter.  Hvad  der  over- 
lever Døgnets  Omskiftelighed  og  lyser  for  Slægt 
efter  Slægt,  det  er  af  Sandheden  og  vil  bevare  sin 
uvisnelige  Ære.« 

»Og  hvad  er  saa  Sandhed?«  vedblev  Rektoren. 
»Staar  ikke  Mening  overfor  Mening,  Tro  overfor 
Tro,  Sandhed  overfor  Sandhed?  Er  ikke  Enhver 
fuldt  overbevist  om.  at  det,  som  han  kæmper  for, 
det  er  den  rene,  uforfalskede  Sandhed,  og  alt  Andet 
er  Løgn  og  Vildfarelse?  Hvad  er  Sandhed?  saaledes 
blev  der  spurgt  for  nittenhundrede  Aar  siden  —  og 
endnu  lyder  Spørgsmaalet  fra  Slægt  til  Slægt  — 
men  kommer  der  nogensinde  Svar  derpaa?« 

Alter  indtraadte  Taushed,  og  de  stirrede  udover 
den  mørkladne  Sø,  uden  at  der  taltes  et  Ord. 

Da  lød  pludselig  malmfulde  Toner  henover 
Søen  i  sikker  Taktfølce   —   det   var  Kirkeklokkerne 

i  Jøvik,  der  ringede  til  Solnedgang.  I  samme  Øie- 
blik  brød  Solen  frem  gjennem  Skydækket  og  kastede 
et  skarpt  Streiflys  saavel  over  den  lille  By  med  dens 
Tage  og  Taarne  som  over  Søens  blinkende  Vand, 
og  Alt  saaes  i  et  desto  stærkere  Lys,  som  det  nys 
havde  ligget  i  Skygge  og  Dunkelhed. 

»Der  kom  Svaret,«  udbrød  Gløding,  da  Klokke- 
klangen ophørte.  »Det  Ord,  som  Kirkeklokkerne 
bære  frem  for  Tanke  og  Hjærte,  det  er  Svaret,  som 
Gud  selv  har  givet  den  søgende  og  famlende  Menneske- 
hed —  Svaret,  som  trods  al  Modstand,  al  Indsigelse, 
al  Fornægtelse,  dog  skal  lyde  henover  Jorden  indtil 
Dagenes  Ende.« 

»Gud  velsigne  Dig,  min  Søn,  for  din  faste  Tro!« 
sagde  Rektoren  i  en  mildere  Tone,  »og  Gud  velsigne 
min  Datter,  der  som  din  Hustru  deler  din  Tro !  I 
ere  i  Sandhed  lykkelige  Mennesker,  thi  hvad  skulde 
vel  Livets  Plager  og  Sorger  kunne  gjøre  Eder,  saa- 
længe  I  have  saadan  fast  Tro?  Mig  blev  den  Lykke 
ikke  forundr.« 

Han  taug  lidt  stille  og  fortsatte  derpaa:  »Der 
er  et  Ord  af  Apostelen  Paulus,  som  jeg  har  tænkt 
tidt  og  ofte  over  uden  dog  ret  at  kunne  fatte  det. 
»Troen  er  ikke  Hvermands  Sag,«  skriver  han.  Hvad 
mener  han  dermed  ?  Hvis  Troen  ikke  kan  erhverves 
ved  egen  Anstrængelse  eller  Fortjeneste,  som  det  jo 
hedder  allerede  i  vor  Børnelærdom,  og  hvis  den 
følgelig  kun  er  en  Guds  Naadegave,  hvorfor  skænker 
Gud  den  da  ikke  til  alle  Mennesker,  efterdi  de  alle 
ere  hans  Børn  og  omfattes  af  hans  uendelige  Fader- 

kjærlighed?  Kan  Du  svare  mig  paa  det  Spørgsmaal, 
min  Søn?« 

»Nei  jeg  kan  ikke,  og  det  kan  ingen  Theolog, 
han  være  nok  saa  stor  og  lærd.  Thi  det,  Du  der 
spørger  om,  er  netop  mysterium  magmiin .  criix 
theologoriim,  som  ingen  menneskelig  Theologi  eller 
Lærdom  kan  løse,  men  Gud  har  selv  forbeholdt  sig 
Løsningen.« 

»Saa  takker  jeg  Gud,«  udbrød  Rektoren,  »at 
ingen  Theolog  eller  Præst,  ingen  Biskop  eller  Læg- 
prædikant, hvor  høit  de  end  larme  og  raabe,  skal 
udtale  Dommen  over  Troende  og  Ikke-Troende,  men 
den  Dom  har  Gud  forbeholdt  sig  selv.  Thi  hvad 
mig  angaar,  saa  har  jeg  ofte  tvivlet  om  Christen- 
dommens Sandhed,  men  jeg  har  aldrig  spottet  den 
og  aldrig  fornægtet  den,  og  jeg  har  heller  aldrig,  og 
navnlig,  naar  jeg  stod  Ansigt  til  Ansigt  med  den 
bittre  Død,  kunnet  opgive  Haabet  om,  at  Christen- 
dommen dog  alligevel  er  Sandhed.  Og  saaledes 
kan  jeg  sige,  at  jeg  har  hele  mit  Liv  igjennem 
kæmpet  med  Haab  mod  Haab.  Kan  jeg  nu  blive 
salig  med  den  Tro?« 

»Ja  det  er  jo  rigtignok  saa  grumme  lille  en  Tro, 
at  jeg  knap  veed,  om  man  kan  kalde  den  saaledes. 
Men  alligevel  —  der  staar  jo  skrevet,  at  blot  en  Tro 
saa  lille  som  et  Sennepskorn  kan  flytte  Bjerge.« 

»Og  nu  mener  Du,  Svigersøn,  at  selv  saadan 
en  lille  bitte  Tro  som  min  kan  flytte  et  stort  Bjerg 
som  mig  over  i  Paradis?  Nu  ja  —  Røveren  paa 
Korset  —  hans  Tro  var  maaske  ikke  større  end  min, 
og  han  kom  jo  dog  derind.« 

»Rigtig,  Svigerfader,  thi  til  syvende  og  sidst  er 
det  ikke  vor  lille  og  svage  Tro,  men  Guds  store  og 
stærke  Naade,  som  bærer  os  ind  i  Paradis.  Du 
husker  jo  nok  Fortællingen  om  Gjærdesmutten,  der 
satte  sig  paa  Ryggen  af  den  stærke  Ørn,  som  løftede 
den  høiere  end  alle  de  andre  Fugle  —  ?  Nu  vel, 
Gjærdesmutten  er  vor  lille  og  svage  Tro;  den  store, 
stærke  Ørn  er  Guds  store  og  stærke  Naade,  der 
løfter  os  stedse  høiere  og  høiere,  indtil  den  tilsidst 
bærer  os  helt  ind  i  Himmerige.  Men  det  er  ikke 
vor  Fortjeneste,  og  vi  have  Intet  at  rose  os  af,  men 
kun  Guds  Naade  at  takke  for  Alt.« 

En  Stund  sad  de  alle  Tre  i  Taushed,  hver 
hensunken  i  sine  egne  Tanker.  Saa  gik  Solen  ned, 
og  lette  Aftenskygger  lagde  sig  over  Søen  og  Skoven. 
Men  over  Byen  paa  den  anden  Side  af  Søen  laa  et 
straalende  Lysskær,  Skyerne  havde  spredt  sig  og 
svævede  i  et  rødligt  Purpurskær  over  den  gyldne 
Aftenhimmel.  Det  var  en  Himmelglorie,  der  som 
et  Symbol  paa  Evighedens  Forjættelser  leirede  sig 
over  den  lille  By  med  alle  dens  store  og  berømme- 
lige Mænd,  med  al  dens  Ufred  og  Travlhed,  dens 
Slid  og  Slæb  for  det  daglige  Brød. 

De  Tre  reiste  sig  og  gik  atter  tilbage  til  deres 
Hjem  med  Blikket  vendt  mod  den  luende  Aften- 
himmel. 

Da  de  kom  tæt  udenfor  Byen,  hørte  de  lystig 
Sang,  der  nærmede  sig  med  hurtige  Skridt.  Det 
var  øverste  Klasse  med  Morten  i  Spidsen,  som  efter 
endt  Lektielæsning  muntrede  sig  med  en  lille  Aften- 
vandring langs  Søen.     Idet    de    kom   forbi  det  lille 

Selskab,    fiilste  de  høflig,    og  saa  sang  Morten  med 
høi  Røst,  medens  alle  Kammeraterne  stemmede  i  med: 

Hil  Dig,  o  Jøvik,  Dig  hilser  vor  Sang, 

Sang  fra  begeistrede  Læber! 

Ætling  af  Jomsborg  paa  blomstrende  Vang, 

Ormenes  Yngel  Du  dræber! 

Hil  Dig,  o  Jøvik,  i  Jubel  og  Klang 

Op  over  Skyen  Du  stræber! 


Og  nu  reiser  sig  atter  Spørgsmaalet:  hvor  ligger 
denne  mærkelige  By  Jøvik?  Derom  kan  der  frem- 
sættes forskellige  Meninger,  som  der  jo  kan  om  de 
fleste  Ting  i  denne  Verden.  Folk  i  Jylland  ville 
sagtens  sige,  at  det  er  en  lille  Kjøbstad  paa  en  af 
Øerne,  for  der  er  de  altid  saa  vigtige,  —  og  Folk 
paa  Øerne  ville  rimeligvis  svare,  at  det  er  aaben- 
bart   en   jydsk  Provindsby,    for    derovre   har  de    saa 

mange  underlige  Meninger,  Andre  ville  holde  for, 
at  Jøvik  dog  alligevel  ligger  i  Norge,  selv  om  det 
end  ikke  er  det  bekjendte  Gjøvik  ved  Mjøsens 
Bredder  —  og  der  vil  ganske  vist  kunne  siges  Ad- 
skilligt til  Forsvar  for  denne  Mening,  thi  vore  norske 
Brødre  sætte  visselig  ikke  deres  Lys  under  en  Skæppe. 
De,  som  se  noget  dybere,  ville  maaske  tænke,  at 
Jøvik  er  ikke  nogen  bestemt  By,  hverken  i  Jylland 
eller  i  Norge,  men  det  er  simpelt  hen  den  nærmeste 
Naboby,  for  der  er  de  saa  selvgode  og  anseer  altid 
sig  selv  for  en  Kjende  bedre  end  alle  andre  Mennesker. 
Ja  En  og  Anden  vil  muligvis  finde,  at  Jøvik  er  den 
By,  hvori  han  selv  bor,  og  det  kunde  jo  være,  at  han 
har  truffet  det  Rette.  Om  Byen  er  lille  eller  stor, 
gjør  Intet  til  Sagen.  Vel  er  Personerne  andre  og 
Stedlighederne  andre,  men  Forholdene  ere  de  samme, 
og  det  er  de  samme  Modsætninger,  der  brydes  mod 
hinanden,  og  fremfor  Alt  er  det  den  samme  mærke- 
lige Evne  til  at  se  stort  paa  det  Smaa  og  gjøre  Myg 
til  Elephanter.  Til  Gjengjæld  ser  man  smaat  paa 
det  Store  og  gjør  mangen  Gang  Elephanter  til  Myg, 
saa  herved  kommer  der  Balance  i  Tingene.  Hvor- 
ledes dette  end  forholder  sig,  saa  føler  en  ægte 
Jøviking  en  dyb  Trang  til  at  beundre  de  Aandens 
Stormænd,  der  gjøre  ham  den  Ære  at  være  hans 
Samtidige.  Selv  om  han  senere  skulde  komme  til 
Erkj endelse  af,  at  han  har  taget  Feil,  og  at  hvad 
han  beundrede  som  ædelt  og  kostbart  Marmor,  kun 
har  været  en  høist  ordinær  Sandsten  —  saa  vil  dette 
ikke  gjøre  noget  Skaar  i  hans  Glæde,  han  vil  snart 
finde   en  Anden,    som   han   kan  gjøre  til  Gjenstand 


411 

for  sin  beundrende  Hyldest,  thi  han  føler  i  sin  Sjæls 
Inderste  en  dyb  Trang  hertil,  og  blandt  de  menneske- 
lige Drifter  indtager  Beundringsdriften  ikke  den 
ringeste  Plads.  Tilvisse  en  ædel  Drift  —  naar  den 
bare  ikke  saa  ofte  styrede  efter  feilt  Kompas!  Og 
selv  om  han  skulde  mene,  at  hans  Bysbørn  ikke 
altid  have  skænket  ham  den  Ære  og  Anseelse,  som 
han  mener  at  have  retmæssigt  Krav  paa,  da  kan  vel 
Tanken  herom  til  Tider  gjøre  ham  lidt  bitter;  men 
er  han  en  ægte  Jøviking,  vil  den  alligevel  ikke  rokke 
hans  Overbevisning  om,  at  hans  Jøvik  er  den  mærke- 
ligste, viseste  og  bedste  blandt  alle  Jordens  Stæder 
—  og  deri  har  han  fra  sit  Standpunkt  fuldkommen 
Ret.  Derfor  vil  jeg  nu  tage  min  Hat  af  og  raabe: 
»Leve  Jøvik!«  og  jeg  haaber,  at  alle  ægtejøvikinger 
af  et  fuldt  Hjærte  ville  istemme: 

»Længe  leve  Jøvik  —  vort  kjære,  gamle, 
vrøvlevorne  og  dog  saa  velsignede  Jøvik!« 

